(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡςΘ΄

Τρίτη, 01 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Α. Αναγνωστοπούλου και Κ. Σκρέκα, σελ.   
3. Έκφραση συλλυπητηρίων για τον χαμό δύο νέων ανθρώπων στην πυρκαγιά που μαίνεται στο Ξυλόκαστρο, σελ.   
4. Κατάθεση Εκθέσεως Ειδικών Μόνιμων Επιτροπών:, σελ.   
 i. Η Ειδική Μόνιμη Επιτροπή Οδικής Ασφάλειας καταθέτει την έκθεσή της για την Α' Σύνοδο της Κ' Κοινοβουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής. , σελ.   
 ii. Η Ειδική Μόνιμη Επιτροπή Ελληνισμού της Διασποράς καταθέτει την Έκθεσή της για την Α' Σύνοδο της Κ' Βουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής. , σελ.   
5. Επί προσωπικού θέματος, σελ.   
6. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης»., σελ.   
2. Κατάθεση Εκθέσεων Διαρκών Επιτροπών:, σελ.   
 i. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης»., σελ.   
 ii. Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών «Κύρωση σύμβασης παραχώρησης υπηρεσιών για τη χρηματοδότηση, λειτουργία, συντήρηση και εκμετάλλευση της Αττικής οδού». , σελ.   
   
ΠΡΟΕΔΡΕΥΩΝΤΕΣ

ΒΙΛΙΑΡΔΟΣ Β., σελ

ΓΕΡΟΒΑΣΙΛΗ Ό. , σελ.   
ΓΕΩΡΓΑΝΤΑΣ Γ. , σελ.

ΜΠΟΥΡΑΣ Α. , σελ.   
ΤΑΣΟΥΛΑΣ Κ. , σελ.

ΟΜΙΛΗΤΕΣ

Α. Έκφραση συλλυπητηρίων για τον χαμό δύο νέων ανθρώπων στην πυρκαγιά που μαίνεται στο Ξυλόκαστρο:  
  
  
 ΓΡΑΜΜΕΝΟΣ Β. , σελ.   
 ΚΑΡΑΜΕΡΟΣ Γ. , σελ.   
 ΚΟΝΤΗΣ Ι. , σελ.   
 ΛΟΒΕΡΔΟΣ Ι. , σελ.   
 ΜΗΤΣΟΤΑΚΗΣ Κ. , σελ.   
 ΝΑΤΣΙΟΣ Δ. , σελ.   
 ΟΙΚΟΝΟΜΟΥ Θ. , σελ.   
 ΡΟΥΝΤΑΣ Γ. , σελ.   
 ΣΑΡΑΚΙΩΤΗΣ Ι. , σελ.   
 ΣΠΑΝΙΑΣ Α. , σελ.   
 ΦΩΤΙΟΥ Θ. , σελ.   
  
Β. Επί προσωπικού θέματος:  
  
 ΚΑΡΑΜΕΡΟΣ Γ. , σελ.

Γ. Επί διαδικαστικού θέματος:

ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΡΑΜΜΕΝΟΣ Β. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΜΠΟΥΡΑΣ Α. , σελ.   
 ΤΑΣΟΥΛΑΣ Κ. , σελ.   
  
Δ. Επί του σχεδίου νόμου του Υπουργείου Ψηφιακής Διακυβέρνησης:

ΑΘΑΝΑΣΙΟΥ Μ. , σελ.   
 ΑΚΤΥΠΗΣ Δ. , σελ.   
 ΑΧΜΕΤ Ι. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΒΡΕΤΤΑΚΟΣ Γ. , σελ.   
 ΓΡΑΜΜΕΝΟΣ Β. , σελ.   
 ΓΡΗΓΟΡΑΚΟΥ Π. , σελ.   
 ΔΑΒΑΚΗΣ Α. , σελ.   
 ΔΕΛΗΚΑΡΗ Α. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΔΗΜΟΣΧΑΚΗΣ Α. , σελ.   
 ΕΥΘΥΜΙΟΥ Ά. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΖΑΝΗ Α. , σελ.   
 ΚΑΛΑΦΑΤΗΣ Σ. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΕΡΟΣ Γ. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΕΦΑΛΑ Μ. , σελ.   
 ΚΟΜΝΗΝΑΚΑ Μ. , σελ.   
 ΚΟΝΤΗΣ Ι. , σελ.   
 ΚΟΤΡΩΝΙΑΣ Γ. , σελ.   
 ΚΟΥΡΟΥΠΑΚΗ Α. , σελ.   
 ΚΥΡΑΝΑΚΗΣ Κ. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΙΑΚΟΣ Ε. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΗΤΣΟΤΑΚΗΣ Κ. , σελ.   
 ΜΙΧΑΗΛΙΔΗΣ Σ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΥΚΩΡΟΣ Χ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΪΔΗΣ Α. , σελ.   
 ΟΙΚΟΝΟΜΟΥ Θ. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΑΠΠΑΣ Ι. , σελ.   
 ΠΑΠΠΑΣ Ν. , σελ.   
 ΠΑΡΑΣΚΕΥΑΐΔΗΣ Π. , σελ.   
 ΠΕΡΚΑ Θ. , σελ.   
 ΠΟΛΑΚΗΣ Π. , σελ.   
 ΡΟΥΝΤΑΣ Γ. , σελ.   
 ΣΑΡΑΚΙΩΤΗΣ Ι. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΙΡΩΝΗΣ Σ. , σελ.   
 ΥΨΗΛΑΝΤΗΣ Β. , σελ.   
 ΦΕΡΧΑΤ Ο. , σελ.   
 ΦΩΤΙΟΥ Θ. , σελ.   
 ΧΑΤΖΗΔΑΚΗΣ Δ. , σελ.   
 ΧΑΤΖΗΙΩΑΝΝΙΔΟΥ Μ. , σελ.   
  
Ε. ΠΑΡΕΜΒΑΣΕΙΣ:  
  
 ΚΥΡΑΝΑΚΗΣ Κ. , σελ.   
 ΜΑΝΤΖΟΣ Δ. , σελ.   
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΘ΄

Τρίτη 1η Οκτωβρίου 2024

Αθήνα, σήμερα την 1η Οκτωβρίου 2024, ημέρα Τρίτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα. Αρχίζει η συνεδρίαση.

Η συνάδελφος κ. Αθανασία (Σία) Αναγνωστοπούλου ζητεί άδεια ολιγοήμερης απουσίας στο εξωτερικό από 5 Οκτωβρίου έως 9 Οκτωβρίου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς ηΒουλή ενέκρινε τη ζητηθείσα άδεια.

Έχω επίσης την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης».

Η Διάσκεψη των Προέδρων αποφάσισε στη συνεδρίασή της στις 26 Σεπτεμβρίου 2024 τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το Σώμα συνεφώνησε.

Παρακαλώ να ανοίξει το σύστημα της ηλεκτρονικής εγγραφής ομιλητών.

Τον λόγο έχει ο εισηγητής της Νέας Δημοκρατίας κ. Ιωάννης - Μιχαήλ Λοβέρδος για δεκαπέντε λεπτά.

Παρακαλώ, κύριε συνάδελφε.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Καλημέρα σας και καλό μήνα.

Ευχαριστώ πολύ, κύριε Πρόεδρε.

Θα ήθελα να ξεκινήσω, κατ’ αρχάς, εκφράζοντας τα βαθιά συλλυπητήριά μου και τη βαθιά οδύνη όλων μας -και διερμηνεύω και τις απόψεις των συναδέλφων όλης αυτής της Αίθουσας, πάντως σίγουρα της Νέας Δημοκρατίας- για τον χαμό δύο νέων ανθρώπων στην πυρκαγιά που μαίνεται στο Ξυλόκαστρο. Η αγωνία όλων μας είναι να κατασβεστεί η πυρκαγιά οριστικά, να ανοίξουν οι δρόμοι και να προχωρήσουμε ομαλά πιο κάτω, γιατί -κακά τα ψέματα- η κλιματική κρίση είναι ένα πολύ μεγάλο πρόβλημα που επηρεάζει όλους μας.

Σήμερα θα μιλήσουμε για ένα πολύ σημαντικό νομοσχέδιο, που κατά τη γνώμη μου αποτελεί -και θα φανεί στην πράξη- μια από τις σημαντικότερες μεταρρυθμίσεις που έχει φέρει η Κυβέρνηση της Νέας Δημοκρατίας από το 2019 και μετά. Και νομίζω ότι το βάρος που δίνει η Κυβέρνηση στο γεγονός αυτό αποτυπώνεται και στην απόφαση του ίδιου του Πρωθυπουργού να μιλήσει αμέσως μετά την ολοκλήρωση των εισηγήσεων των εισηγητών στην Ολομέλεια της Βουλής σήμερα. Όπως βλέπετε, εγώ σέβομαι πάντα τον Κανονισμό. Ο Κανονισμός λέει να μιλάς εκτός χειρογράφου, από στήθους. Αυτό θα προσπαθήσω να κάνω, μολονότι για εισηγητές είναι πάρα πολύ δύσκολο.

Το νομοσχέδιο, λοιπόν, που συζητάμε έχει να κάνει με την ολοκλήρωση του Κτηματολογίου, μια πάρα πολύ δύσκολη κατάσταση, η οποία διήρκησε ίσως πάνω από τριάντα χρόνια. Θυμάμαι το 1985 όταν μπήκα Βουλευτής… Όχι Βουλευτής, δεν είμαι τόσο παλιός, δεν είμαι σαν τον Τραγάκη. Μπήκα ως δημοσιογράφος εδώ στη Βουλή, ως κοινοβουλευτικός συντάκτης το 1985. Τότε άρχισαν να γίνονται κάποιες συζητήσεις για το Εθνικό Κτηματολόγιο, οι οποίες εντάθηκαν τις αρχές της δεκαετίας του ΄90 και από το ΄95 και έπειτα ήταν επιτακτική ανάγκη της χώρας να ολοκληρώσουμε το Κτηματολόγιο. Το τι έχει ακουστεί για αυτήν τη θλιβερή και αμαρτωλή για κάποιους ιστορία, είναι άλλο να το λέμε και άλλο το να το ακούμε τώρα πια. Ακούγεται σαν παλιά, σαν αρχαία ιστορία, αλλά δεν είναι. Αυτή η αρχαία ιστορία κάποτε πρέπει να τελειώσει και πρέπει να ολοκληρωθεί. Και αυτή είναι η απόφαση της Κυβέρνησης του Κυριάκου Μητσοτάκη, να ολοκληρωθεί εντός του προσεχούς έτους, του 2025, τριάντα χρόνια μετά την τυπική εκκίνησή του.

Αυτό είναι το θέμα της μεταρρύθμισης. Το Εθνικό Κτηματολόγιο, που για τριάντα χρόνια ήταν το γιοφύρι της Άρτας, ολημερίς το χτίζαμε, το βράδυ γκρεμιζόταν, να γίνει επιτέλους ένα σύγχρονο Εθνικό Κτηματολόγιο, όπως ισχύει σε όλες τις χώρες της Ευρώπης, όπως ίσχυε και σε ορισμένες περιοχές της Ελλάδος. Στα Δωδεκάνησα ας πούμε –είναι ο κ. Υψηλάντης εδώ- υπήρχε Κτηματολόγιο από πριν λόγω της ιταλικής κατοχής. Στην Κύπρο υπήρχε Κτηματολόγιο από πριν λόγω της βρετανικής κατοχής. Εμείς εδώ στην Ελλάδα σταθήκαμε ανίκανοι να το φτιάξουμε για τόσα χρόνια. Η Κυβέρνηση του Μητσοτάκη και της Νέας Δημοκρατίας αποφάσισε αυτό να το αλλάξει και θα το αλλάξει.

Αυτό, λοιπόν, είναι το σχέδιο. Μέσα στο 2025 ολοκληρώνεται το Εθνικό Κτηματολόγιο. Δεν είναι τίποτα παραπάνω από αυτό. Τίποτα παραπάνω. Δεν αφορά ούτε τυχόν διαφωνίες μεταξύ των εργαζομένων στο Κτηματολόγιο, ποιος πρέπει να παίρνει τι και ποια θέση να έχει. Δεν αφορά ούτε τους αναπληρωτές γενικούς διευθυντές του Κτηματολογίου. Δεν αφορά τις προσωπικές μας αγκυλώσεις ή μη. Αφορά μόνον τη γρήγορη και επ’ ωφελεία του Έλληνα πολίτη ολοκλήρωση του Εθνικού Κτηματολογίου.

Τα λέω αυτά γιατί κατά τη διάρκεια των συνεδριάσεων των επιτροπών και της ακρόασης των φορέων άκουσα πολλά και διάφορα, τα οποία δεν είχαν καμμία σχέση με το νομοσχέδιο. Μοιραίο είναι να βγαίνουν και οι προσωπικές πικρίες. Ανθρώπινο είναι. Αλλά εδώ ήρθαμε να στηρίξουμε μια μεγάλη μεταρρύθμιση, μια μεταρρύθμιση που εκτιμούμε ότι θα αλλάξει τον τρόπο με τον οποίο λειτουργεί ακόμη και η εθνική οικονομία. Διότι καταλαβαίνετε ότι όταν έχουμε ένα ολοκληρωμένο Κτηματολόγιο σε όλη την Ελλάδα, όταν θα έχουν αρθεί όλες αυτές οι αμφισβητήσεις οι οποίες οδηγούσαν ακόμα και σε βεντέτες τα παλαιότερα χρόνια, να ξέρει ποιος, τι, πού του ανήκει, όπως καταλαβαίνετε θα είναι μια εντελώς διαφορετική πραγματικότητα και αυτό θα συμβάλει και στην ανάπτυξη και της κτηματαγοράς και της οικονομίας γενικότερα. Γι’ αυτό είναι σημαντικό αυτό το έργο να ολοκληρωθεί άμεσα κατά το δυνατόν.

Θα μου πείτε: Θα γίνει; Και άλλες φορές έχουμε ακούσει ότι κάτι ολοκληρώνεται, ακούγονται προθέσεις, αλλά στην πράξη δεν γίνεται. Εγώ είμαι βέβαιος ότι θα γίνει και είμαι βέβαιος ότι θα γίνει για δύο λόγους. Πέραν του ότι η Κυβέρνηση είναι αποφασισμένη να το ολοκληρώσει, ο δεύτερος λόγος –ο οποίος είναι πάρα πολύ σημαντικός και αυτό πρέπει να το αναγνωρίσουμε- είναι ότι στην εποχή μας υπάρχουν τα τεχνικά μέσα για να ολοκληρωθεί, παρά τις αγκυλώσεις της δημόσιας γραφειοκρατίας, οι οποίες συνεχίζουν να υφίστανται –κακά τα ψέματα. Το βαθύ κράτος, όπως αρεσκόμεθα να το αποκαλούμε, έχει ακόμα αντιστάσεις και ισχυρές και μερικές φορές και στο όνομα κάποιων συνδικαλιστικών συμφερόντων βρίσκει υποστηρικτές και μέσα στη Βουλή.

Όμως εμείς θα το ολοκληρώσουμε γιατί τώρα έχουμε τη δυνατότητα χάρη στις ψηφιακές τεχνολογίες που δεν υπήρχαν στο παρελθόν. Όταν ξεκίνησε το Κτηματολόγιο, πριν από τριάντα και πλέον χρόνια, δεν υπήρχαν ούτε τα Google Maps, ούτε δορυφόροι, ούτε τα drones, ούτε η τεχνητή νοημοσύνη, που τώρα όλα αυτά τίθενται στην υπηρεσία του ελληνικού κράτους και στην υπηρεσία εν τέλει του Έλληνα πολίτη.

Και ο τρίτος λόγος είναι ότι στην ηγεσία του Υπουργείου Ψηφιακής Διακυβέρνησης βρίσκεται ένας άνθρωπος με πολύ μεγάλη εμπειρία σε αυτοδιοικητικά και σε αυτά θέματα, όπως είναι ο Δημήτρης Παπαστεργίου, και ένας νέος συνάδελφος και πολιτικός με πολύ ισχυρή θέληση, όπως είναι ο Κώστας Κυρανάκης. Ελπίζω ότι θα το δούμε αυτό στην πράξη να ολοκληρώνεται εντός του προσεχούς έτους.

Πέρα λοιπόν από αυτή την πρόθεση –γιατί στις προθέσεις λέμε όλα καλά είναι και είπα για ποιο λόγο αισιοδοξώ ότι η πρόθεση θα γίνει και πραγματικότητα, αλλά και είμαι βέβαιος γι’ αυτό-, υπάρχει κάτι το οποίο είναι ακόμα σημαντικότερο. Με τη δομή του νομοσχεδίου, την οποία και εγώ δεν τη γνώριζα, την έμαθα τις τελευταίες εβδομάδες, λαμβάνονται μέτρα για να αρθούν αδικίες, γραφειοκρατικές ανοησίες που ίσχυαν επί δεκαετίες, για να μην πω από συστάσεως του ελληνικού κράτους. Αυτό είναι, κατά τη γνώμη μου, πολύ σημαντικό, ίσως σημαντικότερο και από την πρόθεση ολόκληρου του Κτηματολογίου.

Να σας δώσω ένα παράδειγμα που εγώ δεν το ήξερα και ήταν βέβαια πάγιο αίτημα της ΠΟΜΙΔΑ, της Πανελλήνιας Ομοσπονδίας Ιδιοκτητών Ακινήτων. Έχεις σε μια πολυκατοικία ένα διαμέρισμα εκατό τετραγωνικά. Τώρα, με τις ψηφιακές δυνατότητες που σου δίνονται, στο συμβόλαιο μπορεί να γράφει εκατό τετραγωνικά, αλλά στην πραγματικότητα είναι εκατόν εννέα τετραγωνικά γιατί τώρα μπορεί να αποτυπωθεί το εμβαδόν πολύ πιο γρήγορα και πολύ πιο έγκυρα. Για να γίνει όμως η μετατροπή στο συμβόλαιο και στους τίτλους, πρέπει να συμφωνήσουν όλοι οι συνιδιοκτήτες στην ίδια πολυκατοικία. Δεν το γνώριζα καν. Δεν μου είχε τύχει. Υποθέτω οι περισσότεροι εδώ μέσα δεν το γνώριζαν. Κι όμως αυτό ήταν μεγάλο εμπόδιο για να γίνουν οι αγοραπωλησίες και να καταγραφούν ορισμένα πράγματα και στο Κτηματολόγιο. Μεγάλη ανατροπή χρειαζόταν, συμφωνίες όλων των συνιδιοκτητών στην ίδια πολυκατοικία και αν δεν κατέληγαν σε συμφωνία, έπρεπε να πάνε στο δικαστήριο, που το δικαστήριο όπως ξέρετε για να βγάλει απόφαση –οι περισσότεροι εδώ μέσα δικηγόροι είστε- πρέπει να περιμένουν μερικά χρόνια. Ελπίζω με την άλλη νομοθεσία που έχει φέρει αυτή η Κυβέρνηση, ο Γιώργος Φλωρίδης και ο Γιάννης Μπούγας, να επιταχυνθούν οι διαδικασίες έκδοσης δικαστικών αποφάσεων, αλλά μέχρι στιγμής χρειαζόντουσαν ακόμα και χρόνια. Άρα λοιπόν τέτοιες γραφειοκρατικές αγκυλώσεις οι οποίες δεν είχαν απολύτως κανένα νόημα προχωρούν κανονικά και δεν θα υπάρξει κανένα πρόβλημα.

Άλλο ήταν για τα αγνώστου ιδιοκτήτου ακίνητα –κυρίως στην περιφέρεια συνέβαινε αυτό-, σε εκτάσεις που ενδεχομένως κάποτε να είχαν χαρακτηριστεί δασικές, σε ακατοίκητες περιοχές ή περιοχές που δεν έχουν πολύ πληθυσμό. Εκεί λοιπόν δίνονται λύσεις και απλοποιούνται οι διαδικασίες, ούτως ώστε να μπορεί να ξεπεραστεί αυτή η κατάσταση γρήγορα χωρίς δικαστική απόφαση.

Κατά τη διάρκεια των συνεδριάσεων των επιτροπών δύο θέματα ηγέρθησαν, κυρίως από την Αντιπολίτευση, πέραν από τα προσωπικά και υπαλλήλους του Κτηματολογίου και τους γενικούς διευθυντές και τους αναπληρωτές γενικούς διευθυντές. Επί της ουσίας, δύο ήταν οι σοβαρές ενστάσεις που άκουσα από τα κόμματα της Αντιπολίτευσης.

Το ένα αφορά την εικοσιτετράωρη λειτουργία πλέον του Κτηματολογίου. Ναι, ναι. Το Κτηματολόγιο θα μπορεί να λειτουργεί είκοσι τέσσερις ώρες, όχι φυσικά με υπαλλήλους, δεν θα είναι είκοσι τέσσερις ώρες βάρδιες υπαλλήλων, επτά μέρες την εβδομάδα. Όμως, επειδή υπάρχουν οι τεχνολογικές διαδικασίες και οι τεχνολογικές δυνατότητες, θα μπορεί οποιοσδήποτε να κάνει πράξεις επί του ακινήτου του μέσω του διαδικτύου ακόμα και τα μεσάνυχτα της Κυριακής, κάτι που πριν από μερικά χρόνια θα ήταν αδιανόητο.

Σε αυτό υπήρξε μια ένσταση, την οποία εγώ την άκουσα με πολύ μεγάλο σεβασμό, από τον εισηγητή της Μειοψηφίας, τον κ. Καραμέρο, ότι ενδεχομένως αυτό να το εκμεταλλευτούν κάποιοι servicers, από αυτά τα κοράκια που λέει πολύ συχνά η Αριστερά που τρώνε το ακίνητο του λαϊκού ανθρώπου, να κάνουν μια πράξη προτού προλάβει να κάνει τη μεταβίβαση ο ιδιοκτήτης. Αυτό το άκουσε και ο Υφυπουργός κ. Κυρανάκης, και έδωσε νομίζω μια πολύ λογική απάντηση λαμβάνοντας υπ’ όψιν αυτό το ενδεχόμενο. Δεν υπάρχει τέτοιο ενδεχόμενο, διευκρινίστηκε, αλλά ήταν μια ένσταση την οποία λάβαμε υπ’ όψιν μας.

Κατά τα άλλα όμως, το να δουλεύει είκοσι τέσσερις ώρες το εικοσιτετράωρο το Κτηματολόγιο και να γίνονται πράξεις, δεν βλέπω πού υπάρχει πρόβλημα. Όπως επίσης δεν βλέπω κανένα απολύτως πρόβλημα, αντιθέτως, είναι πολύ θετικό, λύνονται τα χέρια πολλών πολιτών. Ενδεχομένως να μη βολεύει κάποιους εργαζόμενους στο Κτηματολόγιο –αυτό είναι μια άλλη ιστορία-, αλλά λύνονται τα χέρια αυτών που κρατάνε.

Και το δεύτερο το οποίο έχει επίσης μεγάλη σημασία είναι αυτό που έγινε ένσταση από ορισμένους εισηγητές –νομίζω την κ. Καραγεωργοπούλου της Πλεύσης Ελευθερίας- σχετικά με τη χρήση τεχνητής νοημοσύνης. Το είπα για να το διευκρινίσω μια και καλή. Όταν μιλάμε για τεχνητή νοημοσύνη που μπαίνει στις διαδικασίες του Κτηματολογίου, δεν μιλάμε για τη δημιουργία cyborg, που έχουν ανεξάρτητη βούληση και θέληση και θα δούμε ξανά τον «TERMINATOR» με τον Σβαρτσενέγκερ στο Εθνικό Κτηματολόγιο. Δεν μιλάμε για κάτι τέτοιο. Μιλάμε αποκλειστικά και μόνον για την τεχνολογική δυνατότητα που δίνεται στους εργαζόμενους στο Κτηματολόγιο αντί να διαβάζουν οι ίδιοι τα συμβόλαια, να τα διαβάζει η τεχνητή νοημοσύνη πολύ πιο γρήγορα και πολύ πιο αποτελεσματικά εις όφελος πάντα του Έλληνα πολίτη που υπάρχει στο μυαλό καθενός εξ ημών.

Κύριε Πρόεδρε, τελειώνοντας, εγώ θέλω να είμαι -και είμαι, προσπαθώ όσο γίνεται- δίκαιος και να λέω τα του Καίσαρος τω Καίσαρι. Εγώ δεν έμαθα να μασάω τα λόγια μου και ούτε να καλοπιάνω κανέναν. Αντιθέτως, η τάση μου ως παλαιός δημοσιογράφος είναι να είμαι επικριτικός. Στη συγκεκριμένη περίπτωση όμως θα πρέπει να πω ότι εντυπωσιάστηκα από την ωριμότητα και την εργατικότητα και τον τρόπο με τον οποίον λειτούργησε επ’ ωφελεία, όχι μόνο του νομοσχεδίου αυτού, αλλά γενικότερα των αρμοδιοτήτων που έχει, ο Υφυπουργός Κώστας Κυρανάκης.

Θέλω να τον συγχαρώ από τα βάθη της καρδιάς μου, γιατί, δεν του το είχα, για να είμαι ειλικρινής. Δεν είναι φίλος μου, δεν κάνουμε παρέα. Άλλωστε, είναι και πολύ μικρότερός μου, θα μπορούσα να ήμουν και πατέρας του. Όμως, ο Κυρανάκης και τα παιδιά που βρίσκονται από πίσω του -κάποιοι εξ αυτών είναι πιο μικροί και από τα δικά μου παιδιά- έκαναν εξαιρετικό έργο.

Αυτό το νομοσχέδιο είναι ένα καλό νομοσχέδιο. Δεν το λέω επειδή είμαι Νέα Δημοκρατία και είναι νομοσχέδιο της Νέας Δημοκρατίας. Το λέω αντικειμενικά. Είναι ένα καλό νομοσχέδιο και πρέπει να ψηφιστεί. Πρέπει να ψηφιστεί από όλους μας.

Και επειδή έκαναν καλή δουλειά, θέλω να τους δώσω τα εύσημα για έναν επιπλέον λόγο. Γιατί τον τελευταίο καιρό ακούμε ότι η νέα γενιά της χώρας, οι νέοι πολιτικοί, είναι άχρηστοι. Δεν ισχύει. Όπως σε όλες τις γενιές, υπάρχουν άχρηστοι και χρήσιμοι, καλοί και κακοί, ικανοί και ανίκανοι. Κι εδώ έχουμε ικανούς ανθρώπους, που πρέπει να τους το αναγνωρίσω.

Ταυτόχρονα, επειδή είναι ένα καλό νομοσχέδιο, το οποίο θα έπρεπε να το ψηφίσουμε όλοι, βάλτε στη μπάντα κάποιες αγκυλώσεις κομματικές. Δεν έχει ιδεολογικό ή πολιτικό περιεχόμενο αυτό το νομοσχέδιο. Το νομοσχέδιο που θα έρθει αύριο για την παραχώρηση της Αττικής Οδού από το ΤΑΙΠΕΔ έχει ιδεολογικά και πολιτικά χαρακτηριστικά. Θα το συζητήσουμε και θα το συζητήσουμε έντονα. Αυτό όμως δεν έχει. Είναι ένα καθαρά τεχνικό νομοσχέδιο, που αφορά την προστασία του πολίτη και την ολοκλήρωση ενός εθνικού έργου, όπως είναι το Κτηματολόγιο, που όλοι θέλουμε να ολοκληρωθεί.

Θα είμαστε εδώ να τα ξαναπούμε, αν και δεν ξέρω τι ώρα, γιατί λίγο μετά τις δώδεκα, μόλις τελειώσουν οι εισηγητές, θα έρθει ο Πρωθυπουργός, αμέσως μετά υποθέτω ότι θα περάσουν δύο - τρεις ακόμη πολιτικοί αρχηγοί και θα έρθουν και οι Κοινοβουλευτικοί Εκπρόσωποι. Συνεπώς όσοι γραφτήκατε για να μιλήσετε το βραδάκι, θα τα ξαναπούμε.

Να είστε καλά! Καλό σας μεσημέρι! Και εδώ θα είμαστε, για να τα πούμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, θα ήθελα να κάνω μία ανακοίνωση προς το Σώμα.

Έχω την τιμή να σας ανακοινώσω ότι η Ειδική Μόνιμη Επιτροπή Οδικής Ασφάλειας καταθέτει την έκθεσή της για την Α΄ Σύνοδο της Κ΄ Κοινοβουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής.

Η εν λόγω έκθεση θα καταχωριστεί στα Πρακτικά της σημερινής συνεδρίασης.

(Η προαναφερθείσα έκθεση, λόγω μεγάλου όγκου, δεν καταχωρίζεται στα Πρακτικά και βρίσκεται σε αρχείο μορφής PDF στον παρακάτω ηλεκτρονικό σύνδεσμο:

<https://www.hellenicparliament.gr/UserFiles/510129c4-d278-40e7-8009-e77fc230adef/%CE%95%CE%9A%CE%98%CE%95%CE%A3%CE%97_%CE%9A_%CE%91_%CE%9F%CE%94%CE%99%CE%9A%CE%97%CE%A3%20%CE%91%CE%A3%CE%A6%CE%91%CE%9B%CE%95%CE%99%CE%91%CE%A3_%CE%A4%CE%95%CE%9B%CE%99%CE%9A%CE%9F.pdf>)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο εισηγητής από τον ΣΥΡΙΖΑ κ. Καραμέρος.

Παρακαλώ, κύριε συνάδελφε.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριε Υφυπουργέ, κυρίες και κύριοι συνάδελφοι, για τρίτη ημέρα και πλέον, μέσα στον Οκτώβριο, καίγεται η χώρα. Δύο νεκροί, χιλιάδες στρέμματα στάχτη, μαζί με περιουσίες, και μια Κυβέρνηση που έσπευσε να δώσει το σήμα λήξης της αντιπυρικής περιόδου έναν μήνα πριν.

Επειδή οι Υπουργοί και αρκετοί Βουλευτές ήσασταν στη ΔΕΘ, φαντάζομαι ότι θυμάστε το πάρτι που διοργάνωσε το Υπουργείο Κλιματικής Κρίσης στο Ξενοδοχείο «ΜΕΤ» στις 7 Σεπτεμβρίου, δίνοντας ουσιαστικά το σήμα λήξης της αντιπυρικής περιόδου. Έναν μήνα πριν τη λήξη της! Κι αν δεν το θυμάστε, θα σας το θυμίσω και θα το καταθέσω στα Πρακτικά.

Κοιτάξτε: «Σας περιμένουμε αύριο 8 η ώρα το βράδυ στο «The MET Hotel» να τιμήσουμε μαζί όσους συνέβαλαν στην αντιπυρική περίοδο, παρουσία και του Πρωθυπουργού», με την υπογραφή του Υπουργού Πολιτικής Προστασίας. Και ο Πρωθυπουργός θα έρθει σήμερα στη Βουλή, 1η Οκτωβρίου, την ώρα που καίγεται η Κορινθία για τρίτη ημέρα.

(Στο σημείο αυτό ο Βουλευτής κ. Γεώργιος Καραμέρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η κατάσταση που έχει διαμορφωθεί στην πολιτική προστασία, στην καταστροφή του δασικού πλούτου και του περιβάλλοντος. Και το λέω, γιατί μπορεί να μεταφέρατε το Κτηματολόγιο στο Υπουργείο Ψηφιακής Διακυβέρνησης, όμως είναι ένα ζήτημα χωροταξίας και περιβάλλοντος. Αυτή όμως ήταν η προσέγγιση που είχατε σε όλα τα οικολογικά - περιβαλλοντικά ζητήματα αυτά τα έξι χρόνια διακυβέρνησης.

Δεν είναι μόνο το sms. Θυμάστε τι έγινε το καλοκαίρι στη βορειοανατολική Αττική, μια πυρκαγιά που ξεκίνησε από τον Βαρνάβα και έφτασε στο Χαλάνδρι. Και είκοσι ημέρες μετά ο κ. Μητσοτάκης και ο κ. Κικίλιας έκαναν πάρτι στο ΜΕΤ στο περιθώριο της Διεθνούς Έκθεσης Θεσσαλονίκης.

Και δεν θα μπω στην ουσία για τα συμβόλαια με τα «AIR TRACTORS», τα αεροπλάνα τα οποία χρέωσαν 150 εκατομμύρια ευρώ στην Ιβηρική το ισπανικό δημόσιο, και τα φέρατε εδώ. Αλλά, θα έχουμε την ευκαιρία κατά τη διάρκεια της συζήτησης, παρουσία και του Πρωθυπουργού, από τον Πρόεδρο της Κοινοβουλευτικής μας Ομάδας και τους εκπροσώπους μας να τοποθετηθούμε.

Σχετικά με το νομοσχέδιο που συζητάμε, είδα χθες την κυβερνητική ΕΡΤ να ανακοινώνει με πηχυαίους τίτλους την ολοκλήρωση της κτηματογράφησης: «Βουλή, το νομοσχέδιο για την ολοκλήρωση της κτηματογράφησης». Λίγο φιλόδοξο είναι.

Ρωτήστε σε κάθε γωνιά της χώρας, όπως στη δική μου εκλογική περιφέρεια, την ανατολική Αττική, τι λένε οι πολίτες στα Σπάτα και στο Κορωπί, για παράδειγμα, αν στην πραγματικότητα έχει ολοκληρωθεί η κτηματογράφηση ή στην ουσία θεσμοθετείτε την εκκρεμότητα και ενισχύετε την ανασφάλεια δικαίου, βάζοντας και ολίγον «πιπέρι» τεχνητής νοημοσύνης στα «λάχανα». Γιατί αυτό κάνετε. Θα μιλήσω αναλυτικά για την τεχνητή νοημοσύνη.

Η Κυβέρνηση της Νέας Δημοκρατίας, κατά τη γνώμη μας, οδήγησε την υπόθεση της ολοκλήρωσης του Κτηματολογίου σε λάθος δρόμο. Έκρινε ότι η υπαγωγή στο Υπουργείο Ψηφιακής Διακυβέρνησης θα έλυνε το πρόβλημα. Ουσιαστικά μετακινήσατε την εποπτεία του νομικού προσώπου στο Υπουργείο Ψηφιακής Διακυβέρνησης, για να ελέγξει η πρώτη σύνθεση της Κυβέρνησης τη ροή των πόρων του Ταμείου Ανάκαμψης και Ανθεκτικότητας, που σε συνδυασμό με το πλεονασματικό οικονομικό αποτέλεσμα του φορέα συμβάλλει στο κρίσιμο έργο της ολοκλήρωσης του κτηματογράφησης.

Εν ολίγοις, η αρχική σύνθεση της Κυβέρνησης και του γραφείου του Πρωθυπουργού επέλεξε να μετατρέψει την υπόθεση Κτηματολόγιο σε μια μεγάλη ψηφιακή δουλειά. Αυτή είναι η πραγματικότητα και τη βιώνετε και εσείς στο Υπουργείο σε αυτή τη δεύτερη περίοδο.

Ποιο είναι το αποτέλεσμα μετά από την αλλαγή του εποπτεύοντος Υπουργείου και την άντληση των ευρωπαϊκών κονδυλίων; Να φτάσουμε σε ένα σημείο αιχμής για την ασφάλεια των κοινοτικών πόρων. Και αυτό αποδεικνύεται και από το νομοσχέδιο που φέρνετε στη Βουλή προς ψήφιση. Και το ακούσαμε και από τον υπεύθυνο της ΕΥΣΤΑ στην ακρόαση των φορέων στη συνεδρίαση της δεύτερης επιτροπής.

Ειπώθηκε ότι: «Η δημόσια ανάρτηση είναι κοντά στο στόχο του 85% και με αυτό το νομοσχέδιο πρόκειται να επιτύχουμε το ορόσημο». Θα μας επιτρέψετε, κύριοι Υπουργοί, να διατηρούμε επιφυλάξεις. Τόσον καιρό επισημάναμε το πρόβλημα που συνεπάγεται η χαμηλή προθυμία των πολιτών να δηλώσουν τις περιουσίες τους, ειδικά στην περιφέρεια, και την ανασφάλεια δικαίου που δημιουργεί σε αυτούς το αμάχητο τεκμήριο του δημοσίου, η διπλή δήλωση της ίδιας περιουσίας και το μπέρδεμα που θα προκύψει με τα ακίνητα αγνώστου ιδιοκτήτη.

Οφείλουμε να παραδεχτούμε ότι στις δύσκολες περιπτώσεις σε ζητήματα αμφισβητήσεων περιουσίας δεν προχωράτε σε ένα ουσιαστικό βήμα ολοκλήρωσης. Η δημόσια ανάρτηση με πλήθος αγνώστων ιδιοκτησιών, δηλαδή με εκκρεμότητες, δεν οδηγεί στην ολοκλήρωση της κτηματογράφησης και αυτό, κατά τη γνώμη μας, μπορεί να πυροδοτήσει εξελίξεις ακόμα και ως προς τη δυνατότητα απορρόφησης των πόρων του Ταμείου Ανάκαμψης και Ανθεκτικότητας.

Παραπέμπετε τη συζήτηση για το αμάχητο τεκμήριο του δημοσίου στο μέλλον. Παραπέμπετε τις διαφορές στις δηλώσεις περιουσιών στη δικαιοσύνη, με όλες τις καθυστερήσεις που αυτό συνεπάγεται. Και προχωράτε περιορισμένα σε μια ευνοϊκή παράταση, χωρίς όριο για τις καθαρές περιπτώσεις από την πλευρά της καταχώρισης τίτλων και νομικών πράξεων.

Ας ελπίσουμε μόνο να μην δούμε μια κατάσταση αποδιάρθρωσης τους επόμενους μήνες, με το δημόσιο να διεκδικεί κατά το δοκούν ιδιωτικές περιουσίες, πρακτική που δυστυχώς αναδεικνύουν συμπολίτες μας διαχρονικά στις διαδικασίες διαβούλευσης για τα νομοσχέδια του Κτηματολογίου που φέρνετε στο εθνικό Κοινοβούλιο.

Κύριε Υφυπουργέ, δεν συναινούμε επί της αρχής στο νομοσχέδιο, καθώς και σε διατάξεις του πρώτου, δεύτερου και τρίτου μέρους, με κάποιες εξαιρέσεις που θα εξηγήσω, γιατί χρέος μας είναι να διατυπώνουμε μια κρυστάλλινη νομοθεσία -χρέος μας ως Εθνική Αντιπροσωπεία-, που δεν αφήνει στη ροή των γεγονότων τη διευθέτηση της κτηματογράφησης και δεν αφήνει ανοιχτά «παράθυρα» υπονόμευσης οποιασδήποτε πρωτοβουλίας προσπαθεί να επιλύσει το πρόβλημα. Συνεπώς δεν υπερψηφίζουμε τις διατάξεις των άρθρων 1 έως 6.

Σε ορισμένες διατάξεις δεν έχουμε διαφωνία στρατηγικής, όπως στην περίπτωση της εφαρμογής τεχνητής νοημοσύνης του άρθρου 11. Όμως, είναι χρέος μας να δούμε τι συμβαίνει στο διεθνές περιβάλλον και πώς θα γίνει η ενσωμάτωση αυτής της τεχνολογίας. Να μην είναι ένα επικοινωνιακό πυροτέχνημα το να έρθει εδώ ο κ. Μητσοτάκης και να πει ότι βάζουμε την τεχνητή νοημοσύνη στο Κτηματολόγιο, να βάλουμε δηλαδή ουσιαστικά έναν πύραυλο και πίσω τον αραμπά. Πιστεύετε ότι θα λειτουργήσει αυτό;

Ας δούμε τι γίνεται στην Ευρώπη. Την προηγούμενη εβδομάδα είχαμε μια ανησυχητική εξέλιξη για την αγορά και την κοινωνία, ας πούμε, της τεχνητής νοημοσύνης πανευρωπαϊκά. Κολοσσοί όπως η «APPLE», η «META» και η γαλλική «MISTRAL» δεν υπέγραψαν το σύμφωνο για την τεχνητή νοημοσύνη της Ευρωπαϊκής Ένωσης και μάλιστα ορισμένα προϊόντα τεχνολογίας συγκρατήθηκαν στην ενσωμάτωση εφαρμογών τεχνητής νοημοσύνης για να αποφύγουν το ορθώς αυστηρό ευρωπαϊκό πλαίσιο.

Η αποχώρηση του πρώην αρμόδιου Επιτρόπου Τιερί Μπρετόν έχει, επίσης, οδηγήσει σε ένα ιδιότυπο πάγωμα των εξελίξεων. Ας μην ανοίξω τα θέματα των επιτρόπων και το τι συζητάει η Ευρωπαϊκή Ένωση αυτή την εβδομάδα με τον διορισμό του κ. Τζιτζικώστα και της κ. Βόζεμπεργκ στην αρμόδια επιτροπή TRAN για να καλύψετε τα ίχνη της τραγωδίας των Τεμπών. Αυτή είναι μιας άλλης τάξεως συζήτηση την οποία κάνουμε στο επίπεδο του Υπουργείου Υποδομών και Μεταφορών την Πέμπτη με αφορμή την Αττική Οδό.

Πάντως, μιλώντας για την τεχνητή νοημοσύνη είναι θετικό ότι σε αυτή τη συμφωνία της Ευρώπης συγκαταλέγονται η «MICROSOFT», με την οποία έχετε προγραμματική σύμβαση, αλλά και η «OpenAI». Χρειαζόμαστε, όμως, τόσο πανευρωπαϊκά όσο και εθνικά ένα πλαίσιο που θα θέτει κανόνες στη χρήση της τεχνητής νοημοσύνης και φυσικά θα ελέγχει την εφαρμογή της. Ήμασταν θετικοί στη φιλοσοφία και τη δημιουργία της Εθνικής Αρχής Κυβερνοασφάλειας. Βέβαια, εμείς λέγαμε να είναι ανεξάρτητη αρχή. Σας επισημάναμε, όμως, από τον Απρίλιο την ειδική περίσταση που καλείται να αντιμετωπίσει η αρχή από πλευράς ανθρώπινων και υλικών πόρων και συμφωνήσατε σε αυτό. Ωστόσο, δεν έχουμε δει πρόοδο. Η αρχή δεν είναι ακόμα σε θέση να επιτελέσει τον ρόλο της και έχουν μεσολαβήσει έξι μήνες.

Είδα με πολύ ενδιαφέρον και σεβασμό τον κ. Μπλέτσα, τον διορισμένο από εσάς, κύριε Υπουργέ, Πρόεδρο της Εθνικής Αρχής, έναν σημαντικό άνθρωπο του εργαστηρίου του MIT και ενός εκ των εφευρετών του υπολογιστή των 100 δολαρίων. Όλα αυτά είναι πολύ σημαντικά, αλλά ο άνθρωπος είναι σε μια καρέκλα και περιμένει. Δεν θα πρέπει να στελεχωθεί; Δεν θα συζητήσουμε στην Ολομέλεια το ζήτημα των κυβερνοεπιθέσεων τον Ιούλιο που προσπαθήσετε κι εσείς και ο Πρόεδρος του Κτηματολογίου να υποβαθμίσει στην επιτροπή. Όμως το πρόβλημα είναι μια πραγματικότητα.

Άρα, είμαστε έτοιμοι για την ενσωμάτωση της τεχνητής νοημοσύνης; Θα πρέπει πρώτα να ενσωματώσουμε σύντομα και άρτια στο εθνικό δίκαιο τον νέο κανονισμό, ούτως ώστε σε εφαρμογές που τίθεται άμεσα σε λειτουργία, όπως αυτή του άρθρου 11, να είμαστε σε θέση να σταθμίσουμε κινδύνους και να έχουμε πλάνα αντιμετώπισής τους. Σε μια εφαρμογή που δεν διαφωνούμε ότι είναι λειτουργική δεν μπορούμε να συναινέσουμε χωρίς πρώτα να έχουμε προχωρήσει τα βήματα αυτά. Δεν μπορεί χωρίς δίπλωμα οδήγησης να θέλετε να οδηγήσετε μια Ferrari, για να μην μπω κι εγώ σε αυτά που έλεγε ο φίλος μου ο Γιάννης Λοβέρδος για τον Σβαρτσενέγκερ κ.λπ..

Η τεχνητή νοημοσύνη είναι απλή. Τη χρησιμοποιούν οι πολίτες, τα νεαρά παιδιά στα κινητά τους τηλέφωνα. Πρόκειται για απλά γλωσσικά μοντέλα. Όμως εδώ όταν μιλάμε για τις περιουσίες των πολιτών και για το σύστημα ασφάλειας δικαίου, χρειάζεται πολύ μεγαλύτερη προσοχή.

Στέκομαι, επίσης, στη διάταξη του άρθρου 12 για την εικοσιτετράωρη δυνατότητα υποβολής νομικών πράξεων. Γνωρίζουμε ότι τουλάχιστον σε μεγάλο μέρος της κοινωνίας και ιδίως στα φυσικά πρόσωπα οι συναλλαγές δεν καταλαμβάνουν τέτοιο χρονικό εύρος στη διάρκεια της ημέρας. Τα νομικά τμήματα των funds, όμως, βρίσκονται σε επαγρύπνηση και αυτό το φαινόμενο μπορεί να οδηγήσει σε αρκετά προβλήματα με συναλλαγές που μπορούν να έχουν καταχωρημένο κάποιο βάρος, χωρίς να είναι γνωστό στους συναλλασσόμενους. Χρειάζεται κάποιο χρονικό περιθώριο για τον νομικό έλεγχο, χρειάζονται δικλείδες ασφαλείας για την επιβάρυνση μιας συναλλαγής που εφόσον αλλάζουν οι συνθήκες, έχει κάθε δικαίωμα να θεωρηθεί άκυρη.

Χθες αναφέρατε και ο ίδιος τρεις καταχωρήσεις συναλλαγών στις οποίες κερδίζει η πρώτη. Τι γίνεται, όμως, στις άλλες συναλλαγές; Πρέπει να είμαστε συγκεκριμένοι. Και όσον αφορά αυτό που είπατε -το οποίο θα δούμε πώς το έχετε γράψει τώρα- για την απόφαση του Διοικητικού Συμβουλίου του Κτηματολογίου, υπάρχουν προβλήματα για το πώς θα αποδίδεται το δίκαιο σε τέτοιες περιπτώσεις, ποιος θα είναι ο όγκος των αμφισβητούμενων πράξεων και για όλα αυτά που αντιλαμβάνεστε πλήρως.

Για να είμαι δίκαιος, πέρα από το άρθρο 11 που αφορά την τεχνητή νοημοσύνη και το άρθρο 12 που αφορά την εικοσιτετράωρη δυνατότητα υποβολής πράξεων, υπάρχουν και διατάξεις που λύνουν ορισμένα προβλήματα στο Μέρος Γ΄ του νομοσχεδίου και συγκεκριμένα στα άρθρα 13 έως 19.

Στέκομαι λίγο περισσότερο στο άρθρο 15 με τίτλο: «Διόρθωση κτηματολογικής εγγραφής σε περίπτωση αποδοχής αντιρρήσεων κατά δασικού χάρτη». Με τους δασικούς χάρτες υπήρξαν πολύ μεγάλα προβλήματα. Περιουσίες που είχαν νόμιμους τίτλους ιδιοκτησίας ή αφορούσαν περιπτώσεις χρησικτησίας βασισμένες στη νομοθεσία και φυσικά πρόδηλα δεν αποτελούσαν δασικές εκτάσεις, δημιουργούσαν παραπάνω βάρη στους ιδιοκτήτες και τους οικιστές, με αποτέλεσμα κάποιοι συμπολίτες μας να μην έχουν εξασφαλίσει ως ιδιοκτησία την κατοικία που έχτισαν με κόπο. Τουλάχιστον τρεις γενιές ταλαιπωρούνται με αυτή την κατάσταση στον Δήμο Λαυρεωτικής, στην Κερατέα. Και αυτό είναι θετικό που το λύνετε και για άλλες περιοχές και της Αττικής και όλης της Ελλάδας.

Υπάρχουν συμπολίτες μας που τεκμηριωμένα υπέβαλαν αντίρρηση κατά δασικού χάρτη, διαθέτουν εμπράγματα δικαιώματα, δικαιώθηκαν και βρίσκονταν μέχρι και σήμερα μετέωροι. Είναι, λοιπόν, θετικό. Στηρίζουμε λύσεις, όπως αυτή που διασφαλίζει την περιουσία τους και δηλώνουμε προφανώς ενεργοί σε κάθε πρωτοβουλία που θέτει ως στόχο μια καθημερινότητα χωρίς εκκρεμότητες, χωρίς ανησυχία, αλλά με ασφάλεια και δυνατότητες ανάπτυξης.

Σε ανάλογη κατεύθυνση, συμφωνούμε και με τις διατάξεις του άρθρου 16 για τη δυνατότητα μονομερούς διόρθωσης συμβολαίων και επισημαίνουμε την ανάγκη διαλειτουργικότητας αυτών των διαδικασιών, ούτως ώστε μια πράξη να παράγει θετικά αποτελέσματα για όλα τα μέρη που έχουν εύλογο ενδιαφέρον, όπως οι συνιδιοκτήτες ή οι όμοροι ιδιοκτήτες.

Υπάρχουν, επίσης, διατάξεις όπως αυτές του Μέρους Δ΄ ή οι εξουσιοδοτικές διατάξεις που ουσιαστικά παρεμβαίνουν επί των πρακτέων της διοίκησης, την οποία στο Κτηματολόγιο έχει ορίσει η ηγεσία του Υπουργείου εν αναμονή της εφαρμογής της διαδικασίας μέσω ΑΣΕΠ, δικού σας νομοθετήματος. Κάποιες αναδεικνύουν προβλήματα υποστελέχωσης ή κινήτρου και αφορούν τα άρθρα 20 και 21, ενώ άλλες δείχνουν να διαχειρίζονται ορισμένες εκκρεμότητες. Ωστόσο, τα αποτελέσματα που πρόκειται να παράξουν θα είναι ορατά στη διοικητική καθημερινότητα του Κτηματολογίου και συνεπώς, εκτός εμβέλειας του νομοθετικού έργου. Θα κριθούν, δηλαδή, στην πράξη.

Οι διατάξεις του Μέρους Ε΄ και τα άρθρα 25-29 δείχνουν να κινούνται στη σωστή κατεύθυνση, αλλά φέρνουν πάλι στο προσκήνιο μια στρατηγική που καθώς προχωράμε, αναθεωρείται και προσαρμόζεται από τις προσδοκίες της επικοινωνίας στις δυνατότητες της καθημερινότητας. Θα τις υπερψηφίσουμε, γιατί παρά την καθυστέρηση των πράξεων της Κυβέρνησης, κάποιες ρυθμίσεις της διαλειτουργικότητας των φορέων ή προστασίας ραδιοφωνικών προγραμμάτων της ΕΡΤ μάς βρίσκουν σύμφωνους.

Κύριε Πρόεδρε, κύριοι Υπουργοί, κυρίες και κύριοι συνάδελφοι, προσερχόμαστε κάθε φορά σε μια νομοθετική διαδικασία καλοπροαίρετα. Κατανοούμε τις πρακτικές δυσκολίες ειδικά σε χρονίζοντα ζητήματα, όπως είναι το Κτηματολόγιο. Από την πλευρά μας εξηγήσαμε τους λόγους που διαμορφώνουν την αρνητική μας ψήφο επί της αρχής, αλλά και τη στήριξή μας σε κάποια άρθρα, προκειμένου να συμβάλουμε κι εμείς υπεύθυνα με αυτές τις διατάξεις στην επίλυση προβλημάτων.

Από αύριο ανοίγουν νέα ζητήματα για την κτηματογράφηση. Απαιτείται προσαρμογή στο λειτουργούν Κτηματολόγιο και μεγάλη προσοχή, ώστε να μην οδηγήσει αυτό το νομοσχέδιο σε απώλεια ευρωπαϊκών πόρων του Ταμείου Ανάκαμψης και Ανθεκτικότητας και σε αδιέξοδο στην κτηματογράφηση αναφορικά με τις διεκδικήσεις των περιουσιών αγνώστου ιδιοκτήτη που παραμένουν και ταλαιπωρούν τους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο ΣΥΡΙΖΑ - Προοδευτική Συμμαχία είναι δύναμη παραγωγικής αντιπολίτευσης. Ασκούμε κριτική στις αστοχίες, καλούμε για δράσεις σε ελλειμματικές παρεμβάσεις και θα συνεχίσουμε με αυστηρά κριτήρια και αξιόπιστα επιχειρήματα να ελέγχουμε την Κυβέρνηση και να διεκδικούμε ένα καλύτερο αύριο για τους πολίτες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, για τη συνέπεια στον χρόνο.

Στο σημείο αυτό, παρακαλώ να κλείσει το σύστημα της ηλεκτρονικής εγγραφής των ομιλητών.

Επόμενος ομιλητής είναι ο ειδικός αγορητής από το ΠΑΣΟΚ - Κίνημα Αλλαγής κ. Ιλχάν Αχμέτ.

Παρακαλώ, κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριοι Υπουργοί, αγαπητές συναδέλφισσες και αγαπητοί συνάδελφοι, δεν θα μπορούσα να ξεκινήσω τη σημερινή μου ομιλία αν δεν αναφερόμουν στο πώς οι εκτελεστικοί νόμοι για την έναρξη της κτηματογράφησης και τη λειτουργία του Κτηματολογίου, όπως είναι ο ν.2308/1995 και ο ν.2664/1998, με όλες βέβαια τις αδυναμίες και τις αστοχίες τους, είναι νομοθετήματα των κυβερνήσεων του ΠΑΣΟΚ.

Το ΠΑΣΟΚ αντιμετώπισε εξαρχής το θέμα αυτό με όλη τη σοβαρότητα και υπευθυνότητα που του αναλογεί, την ίδια στιγμή, βέβαια, που οι υπόλοιπες πολιτικές δυνάμεις είχαν βρει ακόμη ένα πεδίο στείρας πολιτικής αντιπαράθεσης και σκανδαλολογίας. Αυτή εξάλλου είναι και η καταγεγραμμένη ιστορική αλήθεια.

Τριάντα σχεδόν χρόνια μετά από την ψήφιση του ν.2308/1995, το ΠΑΣΟΚ δικαιούται να ομιλεί και να κρίνει και αυτό το νομοσχέδιο. Το ΠΑΣΟΚ αντιτάχθηκε στην ολέθρια «τομή Σταθάκη» που επήλθε στο Κτηματολόγιο με τον ν.4512/2018 επί κυβερνήσεων ΣΥΡΙΖΑ.

Η Νέα Δημοκρατία, διαδεχόμενη βέβαια την κυβέρνηση ΣΥΡΙΖΑ - ΑΝΕΛ, όχι μόνο δεν προέβη σε διόρθωση των ανεδαφικών προβλέψεων του νόμου, αλλά συνέχισε την ίδια ακριβώς πολιτική με τα γνωστά σε όλους αποτελέσματα, φέρνοντας αλλεπάλληλες και αποσπασματικές ρυθμίσεις με τον νόμο που επέφερε ήττα στη σημερινή εικόνα διάλυσης ίσως του φορέα.

Αντιλαμβανόμαστε πως με το παρόν σχέδιο νόμου η Κυβέρνηση λόγω της δέσμευσης του Πρωθυπουργού Κυριάκου Μητσοτάκη απέναντι στο Ταμείο Ανάκαμψης, καθώς και σε όλους τους πολίτες, έχει βάλει ως στόχο μέχρι το τέλος του 2025 να έχουν ολοκληρωθεί οι εργασίες του Κτηματολογίου.

Είναι χαρακτηριστικό ότι η Νέα Δημοκρατία με το υπό συζήτηση νομοσχέδιο βαφτίζει κατ’ εμάς τον ξαφνικό θάνατο της κτηματογράφησης ως «ολοκλήρωση της κτηματογράφησης», με μια διαδικασία που όπως εισάγεται παρακάμπτει –στην πραγματικότητα κατ’ εμάς, ακυρώνει νομικά- τη διαδικασία του άρθρου 6α του ν.2308/1995. Κι αυτό έχει μεγάλη σημασία και θα δείτε γιατί. Μέσω αυτής παρέχεται στον ιδιώτη το δικαίωμα ακρόασης που κατοχυρώνεται από τη διάταξη του άρθρου 2 παράγραφος 2 του Συντάγματος. Η διάταξη του άρθρου 3 του νομοσχεδίου είναι προδήλως αντισυνταγματική και θα έχει ως κατάληξη την ακύρωση των αποφάσεων του διοικητικού συμβουλίου του φορέα εν συνόλω στα διοικητικά δικαστήρια, δίνοντας ίσως και τη χαριστική βολή στον θεσμό.

Αυτό που επιχειρεί το νομοσχέδιο αυτό είναι να δημιουργήσει μια εικονική πραγματικότητα για να αποφύγει τις ευθύνες. Η πρόσφατη κυβερνοεπίθεση αποκάλυψε τα κενά ασφαλείας του συστήματος στο Κτηματολόγιο.

Η συζήτηση του νομοσχεδίου στην αρμόδια επιτροπή της Βουλής και η ακρόαση των φορέων επιβεβαίωσε την αίσθηση προχειρότητας που αναδύεται στο νομοσχέδιο και είναι χαρακτηριστική της επικίνδυνης ελαφρότητας με την οποία αντιμετωπίζει η Κυβέρνηση το θέμα.

Το νομοσχέδιο, κυρίες και κύριοι, τερματίζει, όπως είπαμε, αιφνίδια και με έναν άκομψο τρόπο, αντί να ολοκληρώσει τη διαδικασία της κτηματογράφησης. Τα κενά κατά περιοχές είναι πολύ μεγάλα στα νησιά μας, στη Θράκη, στην Κρήτη, παντού. Θα καλύπτονται με την πάροδο του χρόνου από δω και μπρος και κατά τη φυσική ροή των δικαιοπραξιών. Δηλαδή, θα πας να πουλήσεις ένα ακίνητο, θα πας να το λύσεις. Θα πας να χαρίσεις κάτι, θα πας να το λύσεις. Μια αντίληψη όμως που στην αρχή της σύνταξης του Κτηματολογίου είχε συζητηθεί αναλυτικά πριν από είκοσι πέντε χρόνια και είχε απορριφθεί, τώρα η μερική επαναφορά αυτής της αντίληψης της μεταφοράς του προβλήματος στον πολίτη δημιουργεί προβλήματα.

Ποια είναι η αρχική φιλοσοφία; Είναι πως το Κτηματολόγιο είναι μια διαδικασία συλλογική και συνολική. Υπήρχε το στάδιο των μελετών, της προανάρτησης, της ανάρτησης, των ενστάσεων, υπήρχε η διόρθωση λαθών και μετέπειτα οι τελικές αναρτήσεις. Με το παρόν σχέδιο νόμου οδηγούμαστε στη διαδικασία κλεισίματος της κτηματογράφησης, έχοντας πλέον ένα «αγνωστολόγιο» και όχι Κτηματολόγιο.

Αν υπάρχει κάτι για το οποίο μπορούμε να δώσουμε συγχαρητήρια στην Κυβέρνηση, είναι αυτό το παιχνίδι της πλάνης και της διαφήμισης των επιτευγμάτων της. Ο επιτακτικός τερματισμός του Κτηματολογίου αυτή τη στιγμή και η μεταφορά των μελετών στις οποίες δεν έχει γίνει ανάρτηση στο ήδη κορεσμένο λειτουργούν Κτηματολόγιο, όπως χαρακτηρίζεται στον νόμο, δημιουργεί μια σειρά προβλήματα όπως ανεπαρκείς και ανέλεγκτες βάσεις, ανασφάλεια δικαίου για τους πολίτες που δεν γνωρίζουν τα δικαιώματά τους, μη συμμόρφωση με τους στόχους και τα ορόσημα ούτε έναντι των χρηματοδοτών του έργου, αλλά ούτε έναντι του Ταμείου Ανάκαμψης, καθώς επίσης αυξάνει τις αβεβαιότητες και τις πιθανότητες μακροχρόνιων διενέξεων στα δικαστήρια.

Ένα άλλο πρόβλημα που υπάρχει στο νομοσχέδιο και επισημάναμε εμείς και στις επιτροπές, χωρίς όμως να έχουμε λάβει μια πειστική απάντηση από τον Διοικητή της Ειδικής Υπηρεσίας Συντονισμού του Ταμείου Ανάκαμψης κ. Καβαλάκη, είναι ο κίνδυνος να χάσει η χώρα μας τις επόμενες πληρωμές από το Ταμείο Ανάκαμψης. Θα τις χάσει. Υπάρχει μεγάλη πιθανότητα να συμβεί αυτό, διότι το Ταμείο Ανάκαμψης δεν χρηματοδοτεί την Ελλάδα μόνο για την ολοκλήρωση του Κτηματολογίου τυπικά, δηλαδή της ανάρτησης στο τέλος της κτηματογράφησης, αλλά και για μία ουσιαστικά περαιωμένη διαδικασία. Άλλο να είναι περαιωμένη και άλλο τυπικά να έχει κλείσει.

Στο «Εθνικό Σχέδιο Ανάκαμψης και Ανθεκτικότητας Ελλάδος 2.0» καθορίζονται οι στόχοι, όπως το 85% και το 95% των δικαιωμάτων ιδιοκτησίας να φτάσουν στο στάδιο της δημόσιας ανάρτησης στο δεύτερο τρίμηνο του 2024 και 2025. Αυτοί οι στόχοι αποτελούν προαπαιτούμενο για την υποβολή της πέμπτης και έκτης αίτησης πληρωμής από το ταμείο.

Επιπλέον, μέχρι το δεύτερο τρίμηνο του 2025 πρέπει να ολοκληρωθεί η μετάβαση στη νέα οργανωτική δομή του «Ελληνικού Κτηματολογίου» με την κατάργηση όλων των υποθηκοφυλακείων, κάτι που αποτελεί βέβαια προαπαιτούμενο για την εκταμίευση της όγδοης πληρωμής.

Ωστόσο ποιο είναι τώρα το πρόβλημα; Πολλοί κάτοχοι δεν γνωρίζουν πού είναι τα ακίνητά τους ή δεν θεωρούν ότι αξίζει να τα δηλώσουν ακόμα. Αυτά τα ποσοστά αδήλωτων δικαιωμάτων με βάση επίσημα στοιχεία είναι τουλάχιστον 15%. Θα πρέπει να οδηγήσουν σε αναθεώρηση του απόλυτου αριθμού δικαιωμάτων που προσδιόρισαν τα ποσοστά των στόχων που αναφέρονται στο σχέδιο ανάκαμψης.

Κύριοι της Κυβέρνησης, οι διατάξεις του νομοσχεδίου συγκρούονται –και αυτό θα είναι το πραγματικό πρόβλημα με το Ταμείο Ανάκαμψης- με τις δεσμεύσεις σας έναντί τους, καθώς θεωρείτε πως με την ανάρτηση των κτηματολογικών πινάκων και διαγραμμάτων στην ιστοσελίδα του «Ελληνικού Κτηματολογίου», ανεξαρτήτως τρόπου και ποιότητας σύνταξής τους, καλύπτονται οι απαιτήσεις του τομέα. Έλα ντε, που δεν θα είναι έτσι!

Ωστόσο, το κείμενο που έχετε υπογράψει εσείς με την Ευρωπαϊκή Ένωση –δηλαδή, μεταξύ Ελλάδας και Ευρωπαϊκής Ένωσης- ορίζει ρητά ότι οι διαδικασίες πρέπει να ολοκληρωθούν σύμφωνα με τις διατάξεις του ν.2308/1995 –γι’ αυτό ανέφερα στην αρχή της ομιλίας μου αυτόν τον νόμο- όπως τροποποιήθηκε με το άρθρο 3 του ν.4821/2021. Τι έλεγαν δηλαδή αυτοί οι νόμοι; Έλεγαν ότι πρέπει να ολοκληρωθούν, σύμφωνα με τις ισχύουσες διατάξεις του νόμου, τις προβλέψεις υπουργικών αποφάσεων, τις προδιαγραφές που εσείς καταργείτε σήμερα με αυτό το νομοσχέδιο.

Η απάντηση του διοικητή της υπηρεσίας για το Ταμείο Ανάκαμψης ήταν ενδεικτική, θεωρώντας ότι η χρηματοδότηση πιστεύει ότι δεν θα διακοπεί.

Ως ΠΑΣΟΚ, ως ένα υπεύθυνο κόμμα, θα θέλαμε να καταθέσουμε σήμερα εδώ οκτώ προτάσεις σε εσάς, τις οποίες θεωρούμε πως πρέπει να υιοθετήσει η Κυβέρνηση και αφορούν την ασφαλέστερη και καλύτερη μετάβαση στο Κτηματολόγιο.

Κατ’ αρχάς, θέλουμε να καταργηθεί σήμερα η διάταξη της παραγράφου 1 του νέου άρθρου 11α του ν.2308/1995, όπως προτείνεται με το άρθρο 3 του νομοσχεδίου σας. Και μόνο η ύπαρξή της μπορεί να οδηγήσει στο να δοθεί παράταση, να φύγει δηλαδή η υποχρέωση κλεισίματος της κτηματογράφησης τώρα στις 25 Νοεμβρίου του 2024 και αυτό να πάει στις 31 Μαρτίου του 2025 τουλάχιστον, όπως σας πρότεινε ομόφωνα ο Δικηγορικός Σύλλογος, ο Συμβολαιογραφικός Σύλλογος και όλοι οι φορείς.

Δεύτερον, να ξεκινήσει η διαπραγμάτευση με το Ταμείο Ανάκαμψης, κύριε Υπουργέ. Τουλάχιστον εμείς δεν είμαστε υπέρ του να χαθούν χρήματα από τον ελληνικό λαό. Προς Θεού! Να ξεκινήσετε τώρα διαπραγμάτευση προκειμένου να παραταθεί η προθεσμία ολοκλήρωσης της κτηματογράφησης τουλάχιστον έως τον Ιούλιο του 2026. Σας το λέμε. Δεν υπάρχει περίπτωση να τελειώσετε. Σε περίπτωση που δεν έχουν ολοκληρωθεί όλες οι μελέτες μέχρι τότε, θα εφαρμοστεί η πρόβλεψη της παραγράφου 2 του άρθρου 11α. Τόσο η ελληνική πλευρά, όσο και το Ταμείο Ανάκαμψης, από την εποχή που αρμόδιος Επίτροπος ήταν ο Μπαρνιέ –τον ξέρετε- έχουν μεγάλη εμπειρία και διαπραγματευτική τεχνογνωσία στο θέμα του Κτηματολογίου. Τώρα αρχίστε νέες διαπραγματεύσεις.

Τρίτον, για τις ενεργές μελέτες που υπάρχουν αυτή τη στιγμή να επαναπροσδιοριστούν οι χρόνοι, να γίνουν δεσμευτικές ηλεκτρονικές διαδικασίες συμμετοχής των ιδιωτών πολιτών και να επαναπροσδιοριστούν οι ελεγκτικές διαδικασίες, για να καθοριστούν νέα ορόσημα. Και η ολοκλήρωση των κινηματογραφήσεων να συνεχίσει βάσει των ισχυουσών διατάξεων, κάτι το οποίο είναι δέσμευσή σας έναντι του Ταμείου Ανάκαμψης.

Τέταρτον, να αξιοποιηθεί το γεγονός ότι για πρώτη φορά οι προθεσμίες ολοκλήρωσης της κινηματογράφησης είναι ξεκάθαρες και αμετακίνητες -εκεί συμφωνούμε- ανατρέποντας την αρνητική εικόνα των συνεχών παρατάσεων. Αυτή η πρόταση που σας έκανα θα είναι μια ολοκληρωτική και τερματική προθεσμία και για να γλιτώσουμε τις επιπτώσεις του Ταμείου Ανάκαμψης, αλλά και για να γνωρίζει κάθε πολίτης να γνωρίζει τι και πώς.

Πέμπτον, οι δικαιούχοι πολίτες δεν θα πρέπει να επιβαρύνονται με πρόσθετα κόστη ή με διαδικασίες στις οποίες έχουν ήδη συμμετάσχει.

Έκτον, να αξιοποιηθεί το διαθέσιμο έμπειρο, επιστημονικό δυναμικό, προφανώς και το μελετητικό, στα όρια που επιτρέπουν οι συμβάσεις. Να ληφθούν μέτρα για την εύρυθμη λειτουργία του λειτουργούντος Κτηματολογίου.

Μόνο μια μικρή παρατήρηση. Ξέρω ότι ο κ. Κυρανάκης, ο Υπουργός, θα πει, θέλετε εσείς να συνεχίσετε με τους μελετητές που ήδη έχουμε ξοδέψει 650 εκατομμύρια ευρώ; Το ξέρω ότι θα το πείτε αυτό. Μα, το θέμα είναι ότι τώρα οι επιστημονικοί τοπογράφοι που θα έρθουν, θα ολοκληρώσουν το Κτηματολόγιο; Δεν μπορούν, κύριε Υπουργέ, μην έχουμε αυταπάτες. Να ληφθεί υπ’ όψιν το επιστημονικό υπόβαθρό τους.

Έβδομον, να ληφθούν μέτρα για την εύρυθμη λειτουργία του λειτουργούντος Κτηματολογίου. Ποια θα είναι αυτά τα μέτρα; Δεν προβλέπεται σε αυτό το νομοσχέδιο.

Όγδοον, η σύσταση, οι προϋποθέσεις και η λειτουργία του σώματος πιστοποιημένων μηχανικών να συμβαδίζει με τις ανάγκες που καλούνται να καλύψουν.

Προχωρώντας, όμως, παρακάτω θα ήθελα να σχολιάσω με όσο χρόνο έχω και κάποια άρθρα, ξεκινώντας από το άρθρο 11 για την τεχνητή νοημοσύνη. Το ΠΑΣΟΚ ως ένα κόμμα προόδου και μεταρρυθμίσεων δεν θα μπορούσε να είναι κατά του συγκεκριμένου άρθρου. Και σας είπα και στις επιτροπές, εμείς θα υπερψηφίσουμε, κύριε Υπουργέ, πολλά από τα άρθρα σας, τα οποία τα θεωρούμε και στη σωστή κατεύθυνση. Το λέμε αυτό εμείς και ως προς το πρώτο μέρος της φιλοσοφίας και βάσει των κίνδυνων που σας είπαμε θα καταψηφίσουμε επί της αρχής το νομοσχέδιο, αλλά θα υπερψηφίσουμε πολλά άρθρα στο άλλο μέρος.

Στο άρθρο 11 τώρα, για την τεχνητή νοημοσύνη. Είναι θετικό, θα το υπερψηφίσουμε, παρ’ όλο που η διαδικασία ελέγχου πράξεων θα επεξεργάζεται την τεχνητή νοημοσύνη και δεν αναφέρονται πλήρως στο άρθρο οι ασφαλιστικές δικλείδες. Δηλαδή, ο Κανονισμός είναι γενικός, όπως ξέρετε, στην Ευρωπαϊκή Ένωση και θα θέλαμε περισσότερη εξειδίκευση στο άρθρο.

Πάμε τώρα στο άρθρο 12 για το εικοσιτετράωρο της δυνατότητας καταχώρισης των εγγραπτέων πράξεων. Θετικό και αυτό. Δηλαδή, να επιταχύνει το Κτηματολόγιο για εγγραπτέες πράξεις, αλλά θα πρέπει να εναρμονιστεί και με το ωράριο των δικαστικών επιμελητών. Οι δικαστικοί επιμελητές είναι ένα σοβαρός θεσμός της δικαιοσύνης του τρίτου πυλώνα. Δηλαδή, τη δυνατότητα επίδοσης κατάσχεσης έως επτά ώρες καθημερινά. Δεν είναι δύσκολο να κάνετε μια προσθήκη. Οπότε, διασφαλίζουμε και σεβόμαστε και τους δικαστικούς επιμελητές

Άρθρο 18. Έπειτα από παρέμβαση του ΠΑΣΟΚ και εμού χθες στην επιτροπή, η οποία εισακούστηκε κι από εσάς -και αυτό είναι θετικό να γίνει η κοινοποίηση, αλλάξατε το άρθρο, θα το υπερψηφίσουμε και νομίζουμε ότι είναι σε σωστή κατεύθυνση.

Οι ψηφιακές επιδόσεις των εγγράφων στους Έλληνες πολίτες, άρθρο 28. Αναφέρομαι μόνο στα πολύ συγκεκριμένα και σημαντικά. Μας βρίσκει κι αυτό σύμφωνους. Όμως υπάρχουν κατηγορίες συμπολιτών μας, όπως είναι άνθρωποι της τρίτης ηλικίας, οι οποίοι δεν έχουν πρόσβαση στο διαδίκτυο και διαμένουν σε ακριτικές περιοχές. Η απόφαση κοινοποίησης σοβαρών διοικητικών αποφάσεων προβλέπει ο νόμος να γίνεται μόνο με e-mail και στα κινητά τηλεφώνων, είναι ελλιπές. Πρέπει να προστεθούν και των σταθερών τηλεφώνων. Ιδίως, όταν ένας πολίτης λέει: «Εγώ δεν θέλω να πω ψηφιακή κοινοποίηση, που να ξέρω το e-mail και το κινητό μου, η κοινοποίηση μπορεί να γίνει στα ΚΕΠ.

Εμείς λέμε ότι ο υπάλληλος του ΚΕΠ θα παίρνει τηλέφωνο με σταθερό στον πολίτη, για να του αναφέρει ότι εδώ υπάρχει μια κοινοποίηση ή αλλιώς θα προσθέσετε και η κοινοποίηση να γίνεται από τους δικαστικούς επιμελητές, κύριε Υπουργέ. Δηλαδή, σε περίπτωση που ο πολίτης δεν επιλέξει τον τρόπο της ψηφιακής κοινοποίησης αυτών των διοικητικών πράξεων, τουλάχιστον ο δικαστικός επιμελητής να το φέρει στο χωριό του ή από τα ΚΕΠ να τον πάρουν τηλέφωνο.

Κυρίες και κύριοι, η παράταξη του ΠΑΣΟΚ ως ένα κίνημα αυτόφωτο πάνω σε ό,τι αφορά την πρόοδο, την επιστήμη και τη δικαιοσύνη δεν μπορεί παρά να καταψηφίσει, δυστυχώς, επί της αρχής αυτό το νομοσχέδιο. Αναγνωρίζουμε -σας το λέω ξανά- κάποιες προσπάθειες οι οποίες έχουν να κάνουν, κυρίως, με νομοτεχνικές βελτιώσεις και περιμένουμε από εσάς κύριοι Υπουργοί, κύριοι Υφυπουργοί, να φέρετε ένα καινούργιο νομοσχέδιο, όποτε εσείς νομίζετε, όπου θα απλουστεύσετε τις διαδικασίες στο εν λειτουργία Κτηματολόγιο για το τι θα γίνει με το θέμα των αγνώστων ιδιοκτητών, με το θέμα του αμάχητου τεκμηρίου, όπως δεσμευτήκαμε στην επιτροπή θα κάνετε διαβούλευση. Δηλαδή, τι είναι το αμάχητο τεκμήριο, επειδή μας ακούνε και οι συμπολίτες μας; Ότι τα πιλοτικά μέρη, όπου έκλεισε το Κτηματολόγιο από το 1995-1999, υπάρχει αμάχητο τεκμήριο ότι αυτά είναι του κράτους, περιέρχονται στο δημόσιο, Τι να τα κάνει το ελληνικό κράτος τόσα ακίνητα; Να φέρετε ένα νομοσχέδιο στο οποίο να βρούμε λύση όλοι μαζί για το τι θα γίνει σε βάθος χρησικτησίας. Θα το δούμε. Δώστε αυτήν την παράταση, κύριε Υπουργέ σήμερα. Μην το κλείνετε 25 Νοεμβρίου του 2024. Πιστέψτε με, μόνο προβλήματα θα σας φέρει. Δώστε μία παράταση, όχι όμως, παράταση, όπως παλιά, αλλά μια οριστική και αμετάκλητη. Σας το λέμε εδώ πέρα όλοι, σας είπαν όλοι οι φορείς, σας λένε όλα τα κόμματα της Αριστεράς και της Δεξιάς. Δώστε αυτήν την παράταση και φέρτε ένα νομοσχέδιο, για να δούμε πώς θα διευκολύνουμε περαιτέρω, ώστε οι πολίτες να διορθώσουν τα λάθη τους διαδικαστικά.

Σας ευχαριστώ πάρα πολύ!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να σας ανακοινώσω ότι η Ειδική Μόνιμη Επιτροπή Ελληνισμού της Διασποράς καταθέτει την έκθεσή της για την Α΄ Σύνοδο της Κ΄ Βουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής.

Η εν λόγω έκθεση θα καταχωριστεί στα Πρακτικά της σημερινής συνεδρίασης.

(Η προαναφερθείσα έκθεση, λόγω μεγάλου όγκου, δεν καταχωρίζεται στα Πρακτικά και βρίσκεται σε αρχείο μορφής PDF στον παρακάτω ηλεκτρονικό σύνδεσμο:

<https://www.hellenicparliament.gr/UserFiles/510129c4-d278-40e7-8009-e77fc230adef/%CE%95%CE%9A%CE%98%CE%95%CE%A3%CE%97_%CE%9A_%CE%91_%CE%95%CE%9B%CE%9B%CE%97%CE%9D%CE%99%CE%A3%CE%9C%CE%9F%CE%A5-%CE%94%CE%99%CE%91%CE%A3%CE%A0%CE%9F%CE%A1%CE%91%CE%A3_%CE%A4%CE%95%CE%9B%CE%99%CE%9A%CE%9F_1.pdf>

**ΠΡΟΕΔΡΕΥΩΝ (Γεώργιος Γεωργαντάς):**Τον λόγο τώρα έχει η ειδική αγορήτρια από το Κομμουνιστικό Κόμμα Ελλάδας κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Οι καταιγιστικές και επικίνδυνες εξελίξεις στη Μέση Ανατολή δεν επιτρέπουν να ξεκινήσουμε με τίποτε άλλο την ομιλία μας σήμερα, παρά με το να καλέσουμε σε επαγρύπνηση τον λαό. Επιβάλλουν εδώ και τώρα να εκφραστεί η μαζική λαϊκή καταδίκη των εγκλημάτων του Ισραήλ που συνεχίζει ακάθεκτο να μακελεύει τους λαούς. Επιβάλλουν να δυναμώσει ο αγώνας ενάντια στην εμπλοκή της χώρας μας και η αλληλεγγύη στους λαούς που ματώνουν εξαιτίας των ιμπεριαλιστικών σχεδίων και πολέμων. Το κράτος - τρομοκράτης Ισραήλ βάζει κυριολεκτικά μπουρλότο στη Μέση Ανατολή με τις ευλογίες και με τη στήριξη των συμμάχων σας κύριοι των ΗΠΑ - ΝΑΤΟ Ευρωπαϊκής Ένωσης προχωράει σε ένα γενικευμένο πόλεμο εναντίον των λαών της Μέσης Ανατολής, αλλά με πολύ επικίνδυνες και απρόβλεπτες συνέπειες για την ευρύτερη περιοχή και διεθνώς.

Βομβαρδίζει σήμερα τρεις χώρες, ενώ έχει ξεκινήσει τη χερσαία εισβολή στο Λίβανο, πραγματοποιώντας επιδρομή ακόμα και σε προσφυγικό καταυλισμό στο νότιο Λίβανο, τον μεγαλύτερο καταυλισμό Παλαιστινίων προσφύγων στη χώρα. Συνεχίζει τον ανελέητο βομβαρδισμό στη Βηρυτό, βομβαρδίζει τη Δαμασκό, νωρίτερα την Υεμένη, συνεχίζει τη γενοκτονία του παλαιστινιακού λαού στη Γάζα και τη δυτική όχθη.

Οι δολοφονίες πολιτικών ηγετών που προηγήθηκαν, αλλά και οι απειλές εναντίον του Ιράν αποδεικνύουν ότι βρίσκεται σε εξέλιξη ένα σχέδιο κλιμάκωσης του πολέμου και των ιμπεριαλιστικών επεμβάσεων, ο αντίκτυπος των οποίων υπερβαίνει κατά πολύ τα όρια της Μέσης Ανατολής. Είστε, όμως, κύριοι της Κυβέρνησης συνένοχοι και βαθιά εκτεθειμένοι σε όλα τα εγκλήματα. Είναι βαθιά εκτεθειμένοι όλοι όσοι συνεχίζουν να αναμασούν τα φαιδρά προσχήματα περί αυτοάμυνας που χρησιμοποιεί το Ισραήλ και οι σύμμαχοί του, που έχουν προ πολλού καταρρεύσει μπροστά στα συνεχιζόμενα εγκλήματα και είναι πρώτα και κύρια βεβαίως, η Κυβέρνηση που από την πρώτη στιγμή υιοθέτησε και συνεχίζει να προβάλει αυτά τα προσχήματα προεξάρχοντος του Πρωθυπουργού που δεν χάνει ευκαιρία να δίνει τα διαπιστευτήριά του στο κράτος - δολοφόνο -θέλουμε να δούμε αν θα αρθρώσει μια κουβέντα σήμερα στην ομιλία του- όπως βεβαίως από την πρώτη στιγμή έκανε και τα άλλα κόμματα που έχουν καταπιεί τη γλώσσα τους για το έγκλημα που συντελείται και για τους μεγάλους κινδύνους που έχει αναλάβει κι ο ίδιος ο λαός μας από την εμπλοκή της χώρας μας σε αυτό το μακελειό.

Η Κυβέρνηση είναι συνένοχη γιατί συνεχίζει να παρέχει πολύμορφη πολιτική, οικονομική, αλλά και στρατιωτική στήριξη στο Ισραήλ και τους συμμάχους του, όπως είναι και η αποστολή της ελληνικής φρεγάτας στην Ερυθρά Θάλασσα, που εμπλέκει τον λαό μας σε επικίνδυνες περιπέτειες.

Συνεπώς, και τα ευχολόγια του κ. Μητσοτάκη περί αποκλιμάκωσης και σταθερότητας δεν συνιστούν παρά εξόφθαλμη και προκλητική υποκρισία, από τη στιγμή που στηρίζετε με τα μπούνια τον εμπρηστή στην περιοχή.

Όπως βεβαίως έγιναν φύλλο και φτερό με τραγικό δυστυχώς τρόπο τα όσα είπε ο Πρωθυπουργός πριν από λίγες ημέρες στη ΔΕΘ περί βελτίωσης χρόνο με τον χρόνο και μίας μόνο πυρκαγιάς που ξέφυγε στην ανατολική Αττική, μαζί και με την μόνιμη προπαγάνδα περί ακραίων καιρικών φαινομένων, όταν η πυρκαγιά που ακόμα καίει στην Κορινθία άφησε πίσω της την τραγική απώλεια δύο εθελοντών που προσπαθούσαν να βοηθήσουν τους συγχωριανούς τους στην αντιμετώπιση της πυρκαγιάς, μεγάλες απώλειες σε σπίτια, δάση και καλλιεργήσιμες εκτάσεις. Και να σημειώσω ότι βρισκόμαστε στην 1η του Οκτώβρη, κύριοι Υπουργοί. Μάλιστα λίγο πριν ετοιμαζόσασταν να διώξετε και τους εποχικούς πυροσβέστες με άγνωστο το τι μέλλει γενέσθαι για επόμενες χρονιές.

Σας καλούμε εδώ και τώρα να διατεθούν όλα τα μέσα για την κατάσβεση της πυρκαγιάς, που δυστυχώς για ακόμα μία φορά αποδεικνύονται ανεπαρκή μπροστά στην παντελή έλλειψη πρόληψης και δασοπροστασίας και βεβαίως χωρίς τις γνωστές κωλυσιεργίες να στηριχθούν οι πληγέντες, να ξεκινήσει η πλήρης αποκατάσταση των ζημιών και να ληφθούν τώρα επειγόντως μέτρα πρόληψης για τον ορατό κίνδυνο κατολισθήσεων στις καμένες εκτάσεις με τις πρώτες βροχές.

Να, λοιπόν, πώς αποδεικνύεται εμπρηστική και επικίνδυνη η πολιτική σας, που θέλει το αστικό κράτος ισχυρό και πανέτοιμο να προσφέρει «γη και ύδωρ», για να εξελίσσονται επικίνδυνα ιμπεριαλιστικά σχέδια και ανταγωνισμοί, αλλά ανίσχυρο και ανίκανο να προστατεύσει τον λαό από τα φυσικά φαινόμενα και τις καταστροφές και να ικανοποιήσει τις σύγχρονες ανάγκες του.

Από αυτήν την άποψη, ακόμα και σύγχρονα και χρήσιμα εργαλεία, όπως είναι βεβαίως το Κτηματολόγιο και η αξιοποίηση των σύγχρονων τεχνολογικών μέσων για τον εκσυγχρονισμό τους, στο πλαίσιο του αστικού κράτους αυτά δεν χρησιμοποιούνται, δεν γίνονται προς όφελος των λαϊκών συμφερόντων, για τη διασφάλιση, για παράδειγμα, της μικρής ιδιοκτησίας του λαού, για την προστασία των δασών, του περιβάλλοντος, της δημόσιας εν γένει περιουσίας.

Όπως, όμως, έχουμε πει και άλλες φορές όταν συζητούσαμε αντίστοιχα πολλά νομοσχέδια για το Κτηματολόγιο, τον εκσυγχρονισμό, την επιτάχυνση, την ολοκλήρωση, όπως κάθε φορά νοηματοδοτούνται από την κάθε κυβέρνηση, η ουσία της κάθε φορά ρύθμισης είναι ότι δεν επιδιώκει τίποτα άλλο, παρά την επιτάχυνση της εμπορίας της γης και την αντιμετώπιση προβλημάτων που εμποδίζουν ή δεν διευκολύνουν αυτήν την εμπορία, στο πλαίσιο βεβαίως της αστικής πολιτικής για τη γη - εμπόρευμα.

Εν προκειμένω η μεγάλη σας αγωνία είναι πώς θα διευκολυνθεί η επέλαση των επενδυτών - κορακιών. Γι’ αυτό όλοι σας εν χορώ, από τη Νέα Δημοκρατία μέχρι τον ΣΥΡΙΖΑ, το ΠΑΣΟΚ, τη Νέα Αριστερά -και πάει λέγοντας βεβαίως- εκφράζετε με μια φωνή την αγωνία για τα ορόσημα του Ταμείου Ανάκαμψης. Αυτά σας κόπτουν, για να κινηθούν γρήγορα και σε καθαρό τοπίο στη γη τα μεγάλα εμβληματικά επενδυτικά σχέδια, γεγονός που προϋποθέτει βεβαίως και συγκέντρωση της γης στα λίγα χέρια και καμμιά πρεμούρα δεν έχετε βεβαίως για τον κόσμο που ταλαιπωρείται τόσα χρόνια με βάρη και κόστη δυσθεώρητα.

Έτσι, το νομοσχέδιο εντάσσεται στη γενικότερη κατεύθυνση κατοχύρωσης εμπραγμάτων δικαιωμάτων στα ακίνητα, εξασφαλίζοντας συμπληρωματικά μέτρα για να ξεβαλτώσει η αγορά ακινήτων, που σε συνδυασμό και με τις πρόσφατες αποφάσεις του Συμβουλίου της Επικρατείας είναι βέβαιο ότι θα οδηγήσουν σε ακόμη μεγαλύτερη συγκέντρωση της γης σε μεγάλες επενδύσεις για τα διάφορα έργα και αναγκαίες βέβαια για το κεφάλαιο αλλαγές στις χρήσεις γης που καθυστερούσαν. Είναι, παραδείγματος χάριν, χαρακτηριστικό ότι περιμένουν στην ουρά τεράστιες ξενοδοχειακές επιχειρήσεις, τουριστικά χωριά σε βόρεια Εύβοια, Δαδιά, Αττική, δηλαδή εκεί ακριβώς που εκδηλώθηκαν καταστροφικές πυρκαγιές από το 2021 μέχρι και σήμερα και την ίδια στιγμή έντεκα χιλιάδες έργα είναι στη μεγάλη λίστα του ΑΔΜΗΕ για τα περιβόητα πάρκα των ΑΠΕ. Με το ξεπέρασμα των καθυστερήσεων θα ξεμπλοκάρουν για τους διάφορους ομίλους κεφάλαια από φτηνά τραπεζικά δάνεια και άλλες κρατικές ενισχύσεις.

Σε αυτήν τη βάση εισάγετε το νομοσχέδιο, το οποίο, παρά τα όσα ισχυρίζεστε περί βελτιώσεων και διορθώσεων, θα έχει ως αποτέλεσμα την απώλεια κρατικής γης, τη νομιμοποίηση ανύπαρκτων ιδιοκτησιών ή προβληματικών ιδιοκτησιακών καταστάσεων, τη νομιμοποίηση παράνομων αλλαγή στη χρήση και τον χαρακτήρα των εκτάσεων και βεβαίως, ακόμη και για τις μικρές ιδιοκτησίες, το ενδεχόμενο της απώλειας της γης, που με μεγάλη δυσκολία μπορεί να απέκτησαν τα προηγούμενα χρόνια. Για παράδειγμα, το χρονικό πλαίσιο που βάζει για την ολοκλήρωση της παράδοσης των μελετών κτηματογράφησης για να μπουν σε καθεστώς λειτουργούντος Κτηματολογίου σύμφωνα με τον προγραμματισμό ολοκλήρωσης του Κτηματολογίου εντός του 2025, είναι δεδομένο ότι δεν μπορούν σε καμμία περίπτωση να συμβαδίσουν με την ολοκλήρωση των δασικών χαρτών και των αντιρρήσεων που έχουν ασκηθεί. Άλλωστε μέχρι σήμερα έχουν εξεταστεί λιγότερο από το 10% των αντιρρήσεων. Με δεδομένες μάλιστα τις τραγικά υποστελεχωμένες δασικές υπηρεσίες, είναι ένα χρονικό όριο που οδηγεί σε κινδύνους για σοβαρές καταπατήσεις, εκχερσώσεις για κλοπή κρατικής γης και σε μεγαλύτερη βεβαίως οικονομική επιβάρυνση των μικρών και μεσαίων ιδιοκτητών.

Στην πράξη, λοιπόν, οδηγεί σε κατάργηση των περιορισμών στη χρήση γης προς όφελος του μεγάλου κεφαλαίου, βοηθάει την επιτάχυνση της συγκέντρωσης της γης και των απαραίτητων τεχνικών έργων στο πλαίσιο της στρατηγικής της Ευρωπαϊκής Ένωσης. Γι’ αυτό και θεωρούμε ότι κάθε άλλο παρά αντιμετωπίζεται η μεγάλη ταλαιπωρία, οι καθυστερήσεις και τα έξοδα για τον λαό, που οδηγούν πολλές φορές τους ιδιοκτήτες μικρών εκτάσεων να εγκαταλείπουν ή να ξεπουλάνε όσο-όσο τις ιδιοκτησίες τους, προκειμένου να μην επωμιστούν ένα κόστος που πολλές φορές φτάνει ή και ξεπερνάει την αξία του ακινήτου τους. Αναλαμβάνουν αντίθετα τις διαδικασίες πρόθυμες εταιρείες, που και μέσω αυτού του τρόπου καταφέρνουν να συγκεντρώνουν γη για τα διάφορα επενδυτικά τους σχέδια, τουριστικά, real estate και όχι μόνο.

Και έρχεστε τώρα εδώ, κύριοι Υπουργοί, να εμφανιστείτε και ως πολέμιοι των ιδιωτικών συμφερόντων. Κάπου έλεος! Και βεβαίως δεν μπορείτε να μην αναγνωρίσετε -βοούν- τα χοντρά, τα τεράστια σφάλματα των αναδόχων στη χάραξη των ιδιοκτησιών που ταΐστηκαν επίσης χοντρά όλα αυτά τα χρόνια. Δεν μπορούν να κρυφτούν τα προβληματικά αποτελέσματα της κτηματογράφησης που σε ορισμένες περιοχές, όπως η Μυτιλήνη, η Λευκάδα και αλλού, μιλάμε για κωμικοτραγικά αποτελέσματα μιας μάλλον κατά φαντασίαν κτηματογράφησης που την παραμικρή σχέση δεν έχει με την πραγματικότητα.

Και λέμε, κύριε Υπουργέ, ότι αν αυτά τα προβλήματα δεν μπόρεσαν να λυθούν όλα αυτά τα χρόνια που ήταν ακόμα ανοιχτή η διαδικασία της κτηματογράφησης, καταλαβαίνουμε ότι δεν υπάρχει καμμία απολύτως ελπίδα να λυθούν, αν δεν σκύψετε σοβαρά πάνω σε αυτά. Αν δεν γίνουν στην πραγματικότητα από την αρχή οι διαδικασίες, λαμβάνοντας υπ’ όψιν τις μέχρι τώρα νομικές αναγνωρίσεις που έχουν πραγματοποιηθεί, δεν πρόκειται να γίνουν στο εν λειτουργία Κτηματολόγιο.

Ποιος τελικά πλήρωσε δηλαδή τα «σπασμένα» αυτής της προβληματικής διαδικασίας; Την πλήρωσαν οι ανάδοχοι; Μήπως βρέθηκε πουθενά κάποια υπηρεσία να μην παραλάβει το προβληματικό τους έργο, που τους υποχρέωσε να ξανακάνουν σωστά και από την αρχή αζημίως την κτηματογράφηση; Όχι βέβαια. Την πλήρωσε ο κοσμάκης που αναγκάστηκε να πληρώσει ξανά και ξανά τοπογράφους, μηχανικούς, συμβολαιογράφους και πάει λέγοντας, πολύ περισσότερο βεβαίως αν χρειάζεται να καταφύγουν στα δικαστήρια, κάτι που με βεβαιότητα δεν πρόκειται να αποφευχθεί ούτε τώρα.

Διότι, παρά τις διακηρύξεις, ακόμη και αν σας αναγνωρίσουμε τις όποιες καλές προθέσεις για την απλοποίηση πράγματι κάποιων διαδικασιών, δεν απαντάτε στο αγωνιώδες ερώτημα που εξέφρασαν και οι ίδιοι οι εργαζόμενοι στο Κτηματολόγιο. Πώς θα γίνουν παράλληλα αυτές οι διαδικασίες σε υποστελεχωμένες υπηρεσίες, με τις χιλιάδες των εκκρεμοτήτων, όταν οι ίδιοι οι υπάλληλοι μιλάνε για μια «βόμβα» έτοιμη να εκραγεί; Αυτή είναι ακριβώς και η ζωντανή εμπειρία που έχουμε όσοι ερχόμαστε σε επαφή με το Κτηματολόγιο, με τις μεγάλες καθυστερήσεις, την ταλαιπωρία και τα έξοδα.

Και αντί για πλήρη στελέχωση με μόνιμο προσωπικό με εργασιακά και ασφαλιστικά δικαιώματα, διορθώνοντας και τις διάφορες μισθολογικές και συνταξιοδοτικές αδικίες, στις οποίες έχουμε ήδη αναφερθεί, έρχεστε να μπάσετε από την πίσω πόρτα τώρα του κατά τα άλλα κρατικού φορέα -για να μην δουλευόμαστε κι εδώ τώρα ότι σας έπιασε ο πόνος για τη δημόσια περιουσία και το κράτος- τις εταιρείες, ιδιωτικοποιώντας και εργολαβοποιώντας τις υπηρεσίες του ελέγχου κ.λπ., με τη διαδικασία των διαπιστευμένων μηχανικών ή δικηγόρων κ.λπ..

Στην ουσία μιλάμε για μεγάλες μελετητικές εταιρείες, στις οποίες δουλεύουν με μισθούς πείνας και τεράστια εντατικοποίηση οι μηχανικοί και οι οποίες, παρά τις όποιες εγγυήσεις έρχεστε να προσθέσετε στο νομοσχέδιο που ομολογούν στην πραγματικότητα και αυτούς τους κινδύνους για τους οποίους μιλούσαν και οι ίδιοι οι σύλλογοι των μηχανικών, δηλαδή όταν τους βάζετε να δηλώνουν υπεύθυνα ότι δεν έχουν σύγκρουση συμφερόντων -τώρα γελάει ο κόσμος-, υπάρχει πολύ μεγαλύτερος κίνδυνος για πιέσεις για να ικανοποιηθούν τα συμφέροντα των ενδιαφερόμενων ομίλων επενδυτών απ’ ό,τι βεβαίως έτσι κι αλλιώς μπορεί να γίνεται και στο ίδιο το αστικό κράτος και στους φορείς του.

Σε αυτές τις συνθήκες λοιπόν δεν μπορεί παρά να προβληματίζει τουλάχιστον η χρήση και της τεχνητής νοημοσύνης, ένα εργαλείο δηλαδή που στα χέρια της κυρίαρχης τάξης και του αστικού κράτους όχι μόνο μετατρέπεται σε άλλοθι για τις μη προσλήψεις, που, με δεδομένη την υποστελέχωση και τις απερίγραπτες καθυστερήσεις, είναι προφανές ότι, παρά τις περί του αντιθέτου διαβεβαιώσεις ότι δήθεν η εισήγηση δεν θα δεσμεύει την κρίση του αποφασίζοντος προσώπου, δεν μπορεί να αποκλειστεί ότι αυτή θα καθίσταται καθοριστικό στοιχείο της απόφασης λόγω και της πίεσης του φόρτου των μεγάλων εκκρεμοτήτων.

Την ίδια στιγμή είναι κάτι παραπάνω από βάσιμος ένας προβληματισμός για το πώς θα αξιοποιηθούν τα συγκεντρωμένα προσωπικά δεδομένα, σε μια εποχή που κυριολεκτικά μεγάλες επιχειρήσεις σφάζονται για τη συγκέντρωση και αξιοποίησή τους με τις καταγγελίες και τα σχετικά σκάνδαλα συνεχώς να πληθαίνουν.

Όπως επίσης και μια σειρά ρυθμίσεων που θα μπορούσαν να έχουν θετικό πρόσημο σκοντάφτουν σε αυτήν την κεντρική σας επιλογή της μη στελέχωσης των υπηρεσιών, των περιορισμένων πόρων κ.λπ., όπως για παράδειγμα οι διατάξεις που αναθέτουν στους δήμους τη διατήρηση των αρχείων των καταργούμενων υποθηκοφυλακείων. Με τι προσωπικό και με τι πόρους θα φυλάσσουν, θα συντηρούν κ.λπ. ένα τόσο ευαίσθητο υλικό;

Ακόμα και αυτή η σωστή παράταση της δυνατότητας ατελούς υποβολής δηλώσεων της κυριότητας για τους ΟΤΑ στο άρθρο 5, με τι προσωπικό θα γίνει αυτό μέσα σε μόλις δεκαπέντε μέρες που δίνεται παράταση; Από τις ανύπαρκτες νομικές υπηρεσίες που σε πολλούς δήμους μπορεί να αποτελούνται ακόμα και από έναν μόνο δικηγόρο;

Θα μπορούσατε να λύσετε και κάποιες άλλες τέτοιες εκκρεμότητες, όπως για παράδειγμα τη δυνατότητα άμεσης κτηματογράφησης των σχολικών μονάδων του κάθε δήμου, προκειμένου να λυθούν μεγάλα προβλήματα που παρουσιάζονται από τη μη παράδοση από τον ΟΣΚ των αδειών και των τοπογραφικών και με την ύπαρξη σχολείων που δεν μπορούν να κατοχυρωθούν λόγω αυτού του νομικού κενού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, και ολοκληρώνω.

Βεβαίως υπάρχουν ορισμένες ρυθμίσεις θετικά βήματα, με τις οποίες μπορεί να λύνονται κάποια προβλήματα, όμως θεωρούμε ότι με τον τρόπο που επιχειρείτε με τόσες εκκρεμότητες να περάσετε στο λειτουργούν Κτηματολόγιο, προκειμένου βεβαίως να είστε συνεπείς στα περιβόητα ευρωενωσιακά ορόσημα, είναι τουλάχιστον προδιαγεγραμμένο ότι ακόμα και αυτά τα όποια θετικά βήματα θα πέσουν στο κενό, αφού θα δημιουργηθεί τελικά ακόμη μεγαλύτερη ανασφάλεια, έξοδα και ταλαιπωρίες για τους μικροϊδιοκτήτες, αλλά και μεγάλες ευκαιρίες για τους μεγάλους, για αλλαγές χρήσεων γης, αποχαρακτηρισμούς, καταπατήσεις κ.λπ..

Όπως για παράδειγμα με τη δυνατότητα που δίνετε για μεταβίβαση ακινήτων μεταξύ φορέων της γενικής κυβέρνησης με μόνο υπουργικές αποφάσεις που μπορεί να διευκολύνει αυτές τις διαδικασίες για αποχαρακτηρισμούς και αλλαγές χρήσεων γης, όπως βεβαίως και εξουσιοδοτικές διατάξεις που συνήθως περνάνε κάτω από τα ραντάρ, που με υπουργικές αποφάσεις κομμένες και ραμμένες στα συμφέροντα του αστικού κράτους και τα δημοτικά συμβούλια που έχουν σχηματιστεί με τους γνωστούς καλπονοθευτικούς νόμους να δίνεται η δυνατότητα να περνάνε εύκολα ακίνητα των δήμων από το δημόσιο στο ΤΑΙΠΕΔ και αλλού.

Κλείνω λοιπόν. Καταψηφίζουμε το νομοσχέδιο γιατί η μέχρι σήμερα ασκούμενη πολιτική της γης και του Κτηματολογίου στην πραγματικότητα εξυπηρετεί τις κατευθύνσεις της Ευρωπαϊκής Ένωσης, εξυπηρετεί το κεφάλαιο, τους μεγαλοκαπιταλιστές, τους καταπατητές στον κατασκευαστικό κλάδο και όχι μόνο και βεβαίως δημιουργεί τεράστια προβλήματα για την προστασία του περιβάλλοντος, των δασών και για τον λαό που ταλαιπωρείται χρόνια με αυτές τις πολύ κοστοβόρες και χρονοβόρες διαδικασίες.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από την Ελληνική Λύση κ. Γραμμένος.

Παρακαλώ, κύριε συνάδελφε.

Επισημαίνω σε όλους τους ομιλητές ότι έχουν εγγραφεί τριάντα πέντε ομιλητές. Καταλαβαίνετε ότι πρέπει να τηρήσουμε όλοι τους χρόνους μας.

Ευχαριστώ.

**ΒΑΣΙΛΕΙΟΣ ΓΡΑΜΜΕΝΟΣ:** Κύριε Πρόεδρε, θα δευτερολογήσω;

**ΠΡΟΕΔΡΕΥΩΝ (Γεώργιος Γεωργαντάς):**  Αν μου επιτρέπετε, το έχω πει, η δευτερολογία είναι ένα αυτοτελές δικαίωμα. Θα σας δώσω την ανοχή που χρειάζεται και θα έχετε και το δικαίωμα της δευτερολογίας.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ πάρα πολύ για την ανοχή σας.

Κύριε Πρόεδρε, κύριοι Υπουργοί, κύριοι συνάδελφοι, πριν τοποθετηθώ θα μου επιτρέψετε να εκφράσουμε τα ειλικρινή μας συλλυπητήρια στις οικογένειες των δύο νέων συμπολιτών μας που απανθρακώθηκαν στην προσπάθειά τους να σώσουν ανθρώπινες ζωές και συγκεκριμένα δύο νέα παλικάρια, δύο οικογενειάρχες που έτρεξαν να σώσουν έναν συνάνθρωπό τους βοσκό που εκείνη τη στιγμή βρισκόταν ανάμεσα στην πύρινη λαίλαπα.

Δύο νέοι άνθρωποι που έθεσαν τη ζωή τους σε κίνδυνο, την οποία τελικά έχασαν, αψηφώντας τη φωτιά για να κάνουν αυτό που θα έπρεπε να κάνετε εσείς, κύριοι της Κυβέρνησης. Θα έπρεπε να έχετε προστατεύσει αυτούς τους ανθρώπους, αλλά και τη δημόσια περιουσία, τα δάση μας. Έχετε την υποχρέωση να το κάνετε, κύριοι της Κυβέρνησης, να μας προστατεύσετε. Έχετε την υποχρέωση να είστε σε ετοιμότητα, γι’ αυτό άλλωστε διοικείτε και τη χώρα, γι’ αυτό άλλωστε έχετε λάβει θέσεις και πόστα ευθύνης για να μας προστατεύσετε, αλλά δυστυχώς το επιτελικό δήθεν κράτος σας καίγεται καθημερινά, όπως χιλιάδες στρέμματα δάσους, καθώς επίσης και ανθρώπινες ζωές που χάνονται εξαιτίας της ανάλγητης πολιτικής σας.

Ο κρατικός μηχανισμός για άλλη μια φορά αποδείχθηκε ανίκανος, αφού η φωτιά κατάφερε να διανύσει μια τεράστια απόσταση σαράντα χιλιομέτρων και να κάνει στάχτη ό,τι βρήκε στο πέρασμά της. Απ’ ότι φαίνεται όμως, κύριοι, και απ’ ό,τι βλέπουμε, τα λεφτά υπάρχουν στα κρατικά ταμεία για να μοιράζονται σε πολυτέλειες και σε στολίσματα Υπουργείων.

Για τη μονιμοποίηση των εποχικών πυροσβεστών, τον εξοπλισμό τους και τα μέσα που θα έπρεπε να υπάρχουν στο Πυροσβεστικό Σώμα, λεφτά, από ό,τι φαίνεται, δεν υπάρχουν.

Φώναζαν οι πυροσβέστες μας ότι δεν υπάρχει ανθρώπινο δυναμικό να στελεχώσει την Πυροσβεστική και να μπορέσει να βρεθεί σε ένα πύρινο μέτωπο για να αντιμετωπίσουμε τις φυσικές καταστροφές. Το φώναζαν, αλλά εσείς, κύριοι της Κυβέρνησης αγοράζατε drones. Αυτό σας ενδιέφερε. Λες και τα drones τελικά αποδεικνύονται αποτελεσματικά. Όχι, καμμία αποτελεσματικότητα. Καθημερινά πετάει ελικόπτερο της Πυροσβεστικής πάνω από τα κεφάλια μας για την δήθεν πρόληψη. Δαπανώνται χιλιάδες ευρώ για καύσιμα και ώρες -που οι πιλότοι μας πετάνε τα ελικόπτερα- αλλά τελικά δεν υπάρχει καμμία αποτελεσματικότητα.

Αυτούς τους πυροσβέστες που στείλατε χθες και προχθές και επιχειρούν και σήμερα στην Κορινθία, αγαπητοί της Κυβέρνησης, ο κ. Κικίλιας φρόντισε να τους αναγγείλει την απόλυσή τους, ότι δεν θα συνεχίσουν να είναι μαζί τους. Δώστε λοιπόν, χρήματα για να στελεχωθεί η Πυροσβεστική, η Αστυνομία και όλα τα Σώματα Ασφαλείας.

Θα ήθελα επίσης, να αναφερθώ εν συντομία και σε ένα πολύ σημαντικό ζήτημα, αυτό της παραβατικότητας και της βίας των ανηλίκων. Τα τελευταία χρόνια παρατηρείται μια έξαρση περιστατικών μπούλινγκ, βίας και παραβατικότητας, ειδικά σε ό,τι αφορά σε φαινόμενα καταστροφών, εμπρησμών, βανδαλισμών σε σχολικούς χώρους, φαινόμενα σχολικού εκφοβισμού, για τα οποία το Υπουργείο Παιδείας απ’ ό,τι φαίνεται, δεν κάνει απολύτως τίποτα.

Το έχουμε ξαναπεί. Υπήρχε μια διακομματική ομάδα ανθρώπων που υποτίθεται θα συνεδρίαζαν -μέσα σε αυτή ήμουν και εγώ τα προηγούμενα χρόνια- για να αντιμετωπίσουμε με ειδικούς το μπούλινγκ στα σχολεία, αλλά δεν συνεδρίασε ούτε μια φορά, αγαπητοί κύριοι της Κυβέρνησης. Βλέπουμε φαινόμενα ακόμα και σε γυμνάσια. Υπάρχουν καταγγελίες -θα καταγγείλω και εγώ από αυτό το Βήμα- μέσα σε γυμνάσιο των νοτίων προαστίων παιδιά πουλούν ναρκωτικά, σε μαθητές γυμνασίου. Έχω αποδείξεις, έχω ονόματα, άμα θέλετε μπορείτε να με καλέσετε να σας πω. Αναγκαζόμαστε να πάρουμε κι αυτόν τον ρόλο, να δείχνουμε -τελικά- τι γίνεται μέσα στα σχολεία μας.

Διαπιστώνουμε, λοιπόν, μετά λύπης μας, ότι είμαστε αντιμέτωποι με φαινόμενα που διαρκώς γιγαντώνονται, με αποτέλεσμα όλα τα προαναφερόμενα να μην αποτελούν πλέον καμμία είδηση στα ελληνικά σπίτια. Και μέσα σε όλα αυτά έχουμε μια πολιτεία παντελώς απούσα. Κι όλα αυτά συμβαίνουν γιατί η Κυβέρνηση δείχνει ανίκανη και ανεπαρκής να μας προστατεύσει, να προστατεύσει τους Έλληνες πολίτες. Λέμε ανίκανη, γιατί δεν υπάρχουν ουσιαστικές παρεμβάσεις και δράσεις τέτοιες, αποτροπής τέτοιων περιστατικών που να μας κάνουν, τουλάχιστον, να νιώθουμε ασφαλείς.

Και επειδή εμείς στην Ελληνική Λύση μιλάμε πάντα με στοιχεία, θα σας πω και θα σας αναφέρω μια έρευνα της εφημερίδας «ΤΑ ΝΕΑ» που έγινε στις 30 Σεπτεμβρίου του 2024. Τι λέει αυτή η έρευνα; Το πρώτο οκτάμηνο του 2024 έχουν καταγραφεί -ακούστε- επτά χιλιάδες εκατόν ογδόντα υποθέσεις παραβατικών ενεργειών και παιδιών και έχουν συλληφθεί οκτώ χιλιάδες εννιακόσια εβδομήντα οκτώ παιδιά, αγόρια και κορίτσια, ηλικίας μέχρι δεκαοκτώ ετών. Τα ακούει ο ελληνικός λαός αυτά; Μιλάμε για οκτώ χιλιάδες εννιακόσια εβδομήντα οκτώ αγόρια και κορίτσια και μιλάει ο συντάκτης για συλλήψεις, όχι προσαγωγές. Έχει σχηματιστεί, λοιπόν, και η δικογραφία και μπορεί αυτά τα παιδιά να έχουν παραπεμφθεί και στον εισαγγελέα ανηλίκων. Αύξηση 46% στις συλλήψεις ανηλίκων για διάφορες παραβάσεις, λέει ο συντάκτης της εφημερίδας «ΤΑ ΝΕΑ».

Έχουμε 68,9% αύξηση στις συλλήψεις γονιών και παραμέληση ανηλίκων. Το 25% των συλλήψεων ανηλίκων αφορά σε παιδιά έως δεκατεσσάρων ετών. Αυτό δεν σας λέει τίποτα; Το μέλλον της χώρας είναι αυτό. Τα παιδιά μας, που τα στέλνουμε στα σχολεία μας για να μάθουν γράμματα και όχι να συνδιαλέγονται και να συναναστρέφονται με παραβατικούς, εξωσχολικούς και μη. Εννιακόσιες τριάντα έξι συλλήψεις γονιών το τελευταίο οκτάμηνο. Συλλαμβάνονται και οι γονείς. Έχουν τεράστιο μερίδιο ευθύνης οι γονείς. Ζητάμε, λοιπόν, επιτακτικά να πάρετε μέτρα τώρα -τώρα όμως- για τα παιδιά μας, όχι αύριο.

Πάμε στο σχέδιο νόμου τώρα. Όπως επισημάναμε και στις επιτροπές, κύριοι της Κυβέρνησης και κύριοι Υπουργοί, στο σύνολο τους τα άρθρα του νομοσχεδίου είναι αποσπασματικά και κάπως πρόχειρα να αντιμετωπίσουν ένα τεράστιο πρόβλημα, αυτός της δυσλειτουργικότητας του ελληνικού Κτηματολογίου. Να υπενθυμίσουμε για ακόμα μια φορά ότι το έργο του Κτηματολογίου ταλαιπωρεί τους ενδιαφερόμενους για πολλές δεκαετίες, ενώ σήμερα αναρίθμητες ιδιοκτησίες πολιτών μένουν στον αέρα, περιοχές ολόκληρες λιμνάζουν στην άκαρπη κτηματογράφηση, ενώ η εξυπηρέτηση των πολιτών και επαγγελματιών από τα κτηματολογικά γραφεία αποτελεί συνώνυμο του εφιάλτη των δύσκαμπτων δημοσίων υπηρεσιών.

Για τους λόγους αυτούς, οι διατάξεις δεν κρίνονται σε καμμία περίπτωση επαρκείς για να επιλύσουν το μεγάλο αυτό αγκάθι του ελληνικού Κτηματολογίου, παρά μόνο αποσπασματικά επιχειρούν να επιταχύνουν κάποιες επιμέρους διαδικασίες.

Στο άρθρο 11 προβλέπεται η εφαρμογή της πλατφόρμας Νομικού Ελέγχου Εγγραπτέων Πράξεων με τη χρήση συστήματος τεχνητής νοημοσύνης, της περιβόητης –ξαναλέω- τεχνητής νοημοσύνης.

Βέβαια, όπως έχουμε πει και στο παρελθόν, κύριοι Υπουργοί, η τεχνητή νοημοσύνη μπορεί να διευκολύνει διαδικασίες, αλλά σε καμμία απολύτως περίπτωση δεν πρέπει να αντικαταστήσει τον άνθρωπο.

Και ξέρετε, κύριοι Υπουργοί, υπάρχει το άλλο θέμα εδώ: Πόσοι, τελικά, άνθρωποι θα χάσουν τη δουλειά τους γιατί θα τους αντικαταστήσει η τεχνητή νοημοσύνη; Ας το πείτε αυτό στον κόσμο και σε αυτούς που εργάζονται αυτή τη στιγμή. Προφανώς, όταν λέω θα χάσουν τη δουλειά τους, καταλαβαίνετε τι εννοώ, κύριε Κυρανάκη. Ότι ή θα μετακινηθούν σε ένα άλλο πόστο ή μπορεί εν τέλει να βγουν και εκτός δημοσίου. Δεν ξέρετε μεθαύριο τι μπορεί να νομοθετήσετε εδώ μέσα.

Προφανώς, η χρήση της τεχνητής νοημοσύνης μπορεί να αρκείται σε τυπικό έλεγχο μιας αίτησης, αλλά από την άλλη αυτό δεν σημαίνει ότι δεν υπάρχει η πιθανότητα λάθους. Και σίγουρα το ενδεχόμενο απόρριψης της αίτησης, θα σημαίνει και περαιτέρω ταλαιπωρία του πολίτη, του δικηγόρου, αλλά και του συμβολαιογράφου που κάνει την πράξη.

Θέση μας, λοιπόν, είναι ότι η τεχνητή νοημοσύνη σε καμμία περίπτωση δεν πρέπει να υποκαταστήσει τον ανθρώπινο νου και ειδικά πάνω στο κομμάτι που άπτεται της νομικής επιστήμης. Είναι πολύ σοβαρό να αντικαταστήσουμε με τεχνητή νοημοσύνη τους δικηγόρους και τους συμβολαιογράφους.

Και κάτι ακόμα. Το εργαλείο της τεχνητής νοημοσύνης δεν αποτελεί ασφαλή τρόπο ελέγχου μιας αίτησης. Σε περίπτωση λάθους, ο αιτών θα πρέπει να ταλαιπωρηθεί ξανά. Θα ταλαιπωρηθεί, λοιπόν, διπλά σε περίπτωση λάθους.

Όσον αφορά, λοιπόν, στην αποθήκευση των αρχείων από τους δήμους μετά από την ψηφιοποίησή τους από το «Ελληνικό Κτηματολόγιο», αυτό πρέπει να ρυθμιστεί, εφόσον ξεκαθαρίσει ποιος θα θεωρείται κατάλληλος χώρος φύλαξης από τους δήμους ή τις δημόσιες υπηρεσίες. Αλλιώς, ελλοχεύει ο κίνδυνος χιλιάδες συμβόλαια συμπολιτών μας -για τα οποία έχουν μοχθήσει και έχουν καταβάλει, σίγουρα, τεράστια ποσά- να καταλήγουν σε μουχλιασμένος και υγρούς διαδρόμους ή στην ύπαιθρο, όπως είδαμε πρόσφατα φωτογραφίες από τα δικαστήρια στην Ευελπίδων, όπου χιλιάδες δικογραφίες βρίσκονταν πεταμένες στον προαύλιο χώρο του κτηρίου.

Η φιλοδοξία, λοιπόν, για τη δημιουργία ενός ενιαίου συστήματος μπορεί να οδηγήσει σε πολύ σοβαρές αδυναμίες και αδιέξοδα, καθώς οι πολίτες και οι επαγγελματίες παραμένουν στο σκοτάδι σχετικά με τα δικαιώματά τους και τις υποχρεώσεις τους, καθώς και τις υποχρεώσεις του δημοσίου. Υπάρχουν σίγουρα κρίσιμα ερωτήματα που παραμένουν αναπάντητα.

Πρώτον, έχει δηλώσει το δημόσιο όλα τα δικαιώματα που του αναλογούν; Και δεύτερον, έχουν ενσωματωθεί οι δασικοί χάρτες και οι αντιρρήσεις τους; Αυτή, λοιπόν, η έλλειψη σαφήνειας και καταγραφής οδηγεί σίγουρα σε προχειρότητα και σε μια σύγχυση, καθιστώντας αμφίβολη την εφαρμογή των ενιαίων περιβόητων κανόνων του Κτηματολογίου.

Το νέο, λοιπόν, νομοσχέδιο δεν αντιμετωπίζει τις εκκρεμότητες που απαιτούν επείγουσα προσοχή. Οι πολίτες πληρώνουν για ασφάλεια συναλλαγών, αλλά με τόσες εκκρεμότητες αυτή η ασφάλεια, σίγουρα, παραμένει ένα μακρινό όραμα γι’ αυτούς. Επιπλέον, οι διορθώσεις που θα απαιτηθούν, θα επιβαρύνουν τους πολίτες με υψηλά κόστη -το ξαναείπαμε αυτό- χωρίς καμμία στήριξη, σίγουρα, από τις δημόσιες υπηρεσίες σας.

Κύριε Υπουργέ, χρειάζεται γενναία ενίσχυση των φορέων του Κτηματολογίου και σοβαρή διαβούλευση για να εξασφαλίσουμε, σίγουρα, ένα βιώσιμο και λειτουργικό σύστημα. Δυστυχώς, το Κτηματολόγιο θα συνεχίσει να λειτουργεί ως μια πηγή προβλημάτων και είμαστε εδώ να τα ξαναπούμε. Το μόνο που θα επιτευχθεί είναι κανένας πολίτης και κανένας επαγγελματίας να μη γνωρίζει, τελικά, τι ισχύει σε κάθε νόμο -τον οποίο φέρνετε εδώ για να ψηφίσουμε- στη χώρα.

Γι’ αυτόν, λοιπόν, τον λόγο αναγκαζόμαστε, για άλλη μια φορά, να καταψηφίσουμε το νομοσχέδιό σας.

Σας ευχαριστώ, κύριε Πρόεδρε, δεν έκανα κατάχρηση του χρόνου, ίσα-ίσα που άφησα κιόλας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε και για την οικονομία στον χρόνο.

Τον λόγο τώρα έχει η ειδική αγορήτρια από τη Νέα Αριστερά, η κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε. Ίσως χρειαστώ δύο-τρία λεπτά παραπάνω, γιατί εχθές δέχθηκα μια αήθη και πρωτοφανή επίθεση από τον κ. Κυρανάκη. Πρωτοφανές για έναν Υπουργό να απευθύνεται έτσι σε Βουλευτές.

Στη χθεσινή, μου, λοιπόν, παρέμβαση έκανα μια τοποθέτηση για το έργο του Κτηματολογίου, τους συντελεστές του, την παρανόηση που γίνεται όταν δεν το βλέπουμε, δεν το παρακολουθούμε στην ολότητά του. Έκανα μια κριτική στις ομιλίες και τα επιχειρήματα του Υπουργού επικριτική, αναδεικνύοντας μια σειρά αντιφάσεων, αλλά επιδιώκοντας να είναι τεκμηριωμένη. Και κατέληγα: Από όλα τα γεγονότα που έχουν ακολουθήσει την υποβολή σε διαβούλευση του νομοσχεδίου, επισημαίνω τρία. Πρώτον, τη δήλωση του Πρωθυπουργού στη Διεθνή Έκθεση Θεσσαλονίκης, ότι το Κτηματολόγιο θα ολοκληρωθεί το 2027. Πρόκειται για επαρκή χρονικό ορίζοντα, ώστε να αποφευχθούν ολέθρια σφάλματα. Δεύτερον, την παρατήρηση του διοικητή της Ειδικής Υπηρεσίας Συντονισμού του Ταμείου Ανάκαμψης, ότι γίνονται αποδεκτές από το Ταμείο μικρής κλίμακας αλλαγές στις προδιαγραφές με τις οποίες η ελληνική πλευρά έχει δεσμευτεί να συντάξει το Κτηματολόγιο. Όλοι κατανοούμε πως αυτή η παρατήρηση δεν αφορά στις προβλέψεις του νομοσχεδίου όπως αυτό κατατέθηκε. Τρίτον, τον οδικό χάρτη που πρότεινε η γενική διευθύντρια την Παρασκευή στον Σύνδεσμο Μελετητικών Γραφείων Κτηματολογίου. Αν και δεν συμφωνώ με την κατάργηση της προανάρτησης σε όσες μελέτες δεν έχει πραγματοποιηθεί, παρ’ ότι μεταφέρονται εργασίες στο λειτουργούν Κτηματολόγιο με δυσμενέστερες προδιαγραφές από άποψης στελέχωσης, εξοπλισμού και λογισμικού, οι θεμελιώδεις αρχές της φιλοσοφίας σύνταξης του Κτηματολογίου φαίνεται να μην παραβιάζονται καταλυτικά.

Εάν, λοιπόν, οι εξαιρετικά αρνητικές συνέπειες των ρυθμίσεων του νομοσχεδίου, όπως κατατέθηκε στη διαβούλευση και βελτιωμένο στη Βουλή, δεν θα εφαρμοστούν, προτείνουμε τα εξής. Πρώτον, την απόσυρση της διάταξης της παραγράφου 1 του άρθρου 11Α του ν.2308, όπως προτείνεται να προστεθεί με το άρθρο 3 του παρόντος νομοσχεδίου. Δεν υπάρχει λόγος να παραμείνει και αν παραμείνει, θα υπάρχει πάντα ο κίνδυνος της προσφυγής. Δεύτερον, τη σύνταξη χρονοδιαγράμματος για όλες τις μελέτες με τις εξής προϋποθέσεις: Πρώτον, να διασφαλίζεται η ολοκλήρωση του Κτηματολογίου, δηλαδή η περαίωση των κτηματογραφήσεων έως το δεύτερο τρίμηνο του 2027. Δεύτερον, να μην υπάρξουν εμπλοκές στις εκταμιεύσεις του Ταμείου Ανάκαμψης. Τρίτον, για όλες τις μελέτες να εξαντληθεί το περιθώριο υλοποίησης των φάσεών της με την τρέχουσα διαδικασία. Τέταρτον, η προθεσμία που προβλέπεται στο άρθρο 5 του ν.5076/2023 να μετατεθεί το νωρίτερο στις 31-3-2025 και πέραν αυτής, να απαγορευθεί η κατάθεση εκπρόθεσμων δηλώσεων. Η προθεσμία της 30ής Νοεμβρίου του 2024 δεν επαρκεί για να ανατραπεί η αίσθηση ότι το Κτηματολόγιο συνδέεται με παρατάσεις χωρίς συνέπειες. Αντίθετα, μια πειστική καμπάνια για την τελική προθεσμία θα εκτινάξει τον αριθμό των νέων δηλώσεων.

Για το πρώτο και το τέταρτο σημείο έχουμε καταθέσει ενοποιημένα σχετική τροπολογία ως Νέα Αριστερά. Βεβαίως, άκουσα τον Εκπρόσωπο του ΠΑΣΟΚ να λέει ακριβώς αυτά τα σημεία, να συμφωνεί δηλαδή και αυτό είναι καλό. Βέβαια, ξέχασε να πει ότι έχουμε καταθέσει τροπολογία ως Νέα Αριστερά.

Τι από τα παραπάνω προκάλεσε την έκρηξη του Υφυπουργού, με υπαινιγμούς για την ηθική και πολιτική διαδρομή και στάση μου; Τις αόριστες, άσχετες με τα επιχειρήματα που εξέθεσα καταγγελίες, τις αισθάνθηκα σαν υποτίμηση και απόπειρα φίμωσης. Απαξιώνει όλους τους μελετητές. Ουσιαστικά, μας είπε ότι ό,τι έχει γίνει από τους μελετητές είναι προς εξυπηρέτηση συμφερόντων.

Άρα, πρέπει να καταργηθεί το Κτηματολόγιο, κύριε Υπουργέ, ή πρέπει να καταργηθούν οι μελέτες συλλήβδην και να μείνει, από τη μια πλευρά, το αποδυναμωμένο δημόσιο και από την άλλη, λίγοι όμιλοι -που προνομιακά προωθείτε παντού- με ελεγχόμενες πάντα διαδικασίες.

Διότι η πολιτική της Νέας Δημοκρατίας βασίζεται στην απόλυτη συγκεντροποίηση των αναθέσεων σε πολύ λίγα σχήματα. Κληρονόμησαν στο Κτηματολόγιο μια κατάσταση που πραγματικά όλα τα ελληνικά μελετητικά γραφεία έχουν πάρει αντικείμενο και έχουν αντιμετωπίσει ένα πολύ δύσκολο έργο. Αυτό δεν το αντέχουν. Το αποτύπωμα είναι θετικό, παρά τα λάθη που γίνονται και έχουν γίνει.

Ο Υφυπουργός μιλάει υποτιμητικά για τους μελετητές και όχι μόνο, σαν να πρόκειται για κάτι άθλιους που έχουν κάνει πολύ κακή δουλειά.

Στην υφιστάμενη διαδικασία, όμως, κύριε Υπουργέ, ο μελετητής δεν είναι αυτός που παίρνει την τελική επιλογή για σύγκρουση μεταξύ δημοσίου και ιδιωτών ή ιδιώτη με ιδιώτη για μια συγκεκριμένη έκταση γης, όπως αναφερθήκατε. Ο μελετητής κάνει τη μελέτη του, εισηγείται, ελέγχεται από το Κτηματολόγιο. Ο προϊστάμενος του Κτηματολογίου, με τη σφραγίδα του «Ελληνικού Κτηματολογίου», στέλνει τις εγγραφές στο λειτουργούν ή τις στέλνει στις επιτροπές εκδίκασης των ενστάσεων και αυτές αποφασίζουν.

Τι δεν καταλαβαίνετε; Την τελική ευθύνη την έχει το «Ελληνικό Κτηματολόγιο» και όχι οι μελετητές. Άρα, στην υφιστάμενη διαδικασία δεν αποφασίζει ο μελετητής, που συμβατικά είναι υπό την απειλή δρακόντειων ποινών, αν παραβεί την επιστημονική δεοντολογία, ενώ στην προτεινόμενη με το νομοσχέδιο, ο ιδιώτης, δηλαδή ο πιστοποιημένος μηχανικός που εισάγεται, είναι αυτός που αποφασίζει.

Λέμε ότι υπήρχε μια διαδικασία πιο ευέλικτη, με καλύτερες διαδικασίες από αυτές που έχει το λειτουργούν, με αυστηρούς ελέγχους από την Υπηρεσία και τις τριμελείς επιτροπές, με ελέγχους κυρίως από όλους τους πολίτες, ταυτόχρονα, και παραδίδεται το έργο.

Αντίθετα, ο κ. Κυρανάκης λέει ότι θα προσφεύγει ο πολίτης όποτε θέλει, θα το ελέγχει ένας πιστοποιημένος ιδιώτης μηχανικός και μετά, αν δεν υποβάλει εμπρόθεσμα ή έγκαιρα ο ιδιώτης ένσταση, η απόφαση του πιστοποιημένου μηχανικού είναι τελεσίδικη.

Δεν ζητήσαμε, κύριε Υπουργέ, καμμία παράταση των συμβάσεων με συγκεκριμένες εταιρείες-επενδυτές. Είπαμε να ολοκληρωθούν οι συμβάσεις τους. Ουσιαστικά, δηλαδή, είπαμε αυτό που πρότεινε η γενική διευθύντρια την Παρασκευή στον Σύνδεσμο Μελετητικών Γραφείων Κτηματολογίου. Το αρνείστε; Αν και θεωρούμε λάθος την κατάργηση της φάσης προανάρτησης σε όσες μελέτες δεν έχει πραγματοποιηθεί, είπαμε ότι είναι ένα βήμα προς τη θετική κατεύθυνση.

Αν θέλετε, μπορώ να σας καταθέσω και τον οδικό χάρτη, γιατί δεν κάνετε καμμία νύξη στην εισήγησή σας.

Ο Υφυπουργός δεν απάντησε στις ερωτήσεις που κατέθεσα. Μου τις ζήτησε εγγράφως. Άφησε υπονοούμενα ότι, αναζητώντας τον αριθμό των αγνώστων ανά περιοχή -φαντάζομαι ότι αυτό εννοούσε- κλείνουμε το μάτι τους καταπατητές.

Όμως, δεν ζήτησα κάτι τέτοιο, κύριε Υπουργέ! Λέμε ότι, στέλνοντας σε αυτή τη φάση, που δεν έχουν ολοκληρωθεί, τις μελέτες στο λειτουργούν, θα είναι πολύ μεγάλος ο αριθμός των αγνώστων. Και ρωτήσαμε να μας πείτε: Πόσο εκτιμάτε ότι θα είναι αυτός ο αριθμός των αγνώστων; Σας λέμε: Πείτε μας πόσο μεγαλύτερος θα είναι ο αριθμός των αγνώστων, αν στέλνετε τις μελέτες ημιτελείς; Οι καταπατητές δεν περιμένουν ούτε εμάς ούτε εσάς για να μάθουν.

Τάχα υπερασπίζεται το δημόσιο, την ίδια ώρα που αυξάνει την ύλη για τους δημοσίους υπαλλήλους, στην οποία δεν θα μπορέσουν να ανταπεξέλθουν, γιατί είναι ελάχιστοι σε σχέση με τις απαιτήσεις της κτηματογράφησης. Επομένως. εκ των πραγμάτων, δεν θα μπορέσουν να ανταποκριθούν, ώστε μετά να δικαιολογήσει μια πρόταση ιδιωτικοποίησης καταργώντας τους.

Η Κυβέρνηση σχεδόν σε κάθε νομοσχέδιο αποσύρει το κράτος. Εκχωρεί δημόσια περιουσία και δημόσια εργαλεία, σε συγκεκριμένους πάντα μεγάλους επιχειρηματικούς ομίλους. Τι να πρωτοθυμηθούμε; Έφυγα. Μετά νομίζω ότι υπάρχει μετάλλαξη. Άκουσα τον κ. Σταϊκούρα να λέει περήφανος για τη σύμβαση παραχώρησης της «Αττικής Οδού», το λιμάνι της Θεσσαλονίκης, το λιμάνι του Ηρακλείου, σε ενεργειακούς καθετοποιημένους παραγωγούς. Προσφάτως, είχαμε απειλές για ιδιωτικοποίηση του νερού, ΔΕΥΑ κ.λπ..

Επομένως και βεβαίως, δεν αγαπάτε εν γένει τον ιδιωτικό τομέα. Παραδείγματος χάριν, τις μικρομεσαίες επιχειρήσεις, τους μικρομεσαίους αναδόχους κ.λπ., δεν τους αγαπάτε. Αγαπάτε αυτούς τους λίγους μεγάλους επιχειρηματικούς ομίλους που εμπλέκονται σχεδόν σε όλους τους τομείς της οικονομίας.

Μετά από αυτά, θα είχαμε πάρα πολλά να συζητήσουμε για Δεξιά και Αριστερά και για όσα άλλα επικαλέστηκε ο Υπουργός, να συμμετάσχουμε δηλαδή στο πεδίο που επιθυμεί, αφού ο ίδιος δεν επιλέγει να συζητήσει σε επίπεδο επιχειρημάτων επί του νομοσχεδίου, ενός επικίνδυνου νομοσχεδίου, που, αντί να ολοκληρώνει τη διαδικασία κτηματογράφησης, την οδηγεί σε μια ξαφνική και απρόβλεπτη διακοπή.

Η Κυβέρνηση διακηρύσσει ότι πλησιάζουμε το τέλος αυτού του πολυετούς έργου. Όμως, αντί να δημιουργεί συνθήκες ολοκλήρωσης, αποσταθεροποιεί τη διαδικασία με προτάσεις που θα επιφέρουν μακροχρόνιες και σοβαρές συνέπειες για τους πολίτες και τη νομική ασφάλεια της χώρας.

Και εξηγούμαι: Κατ’ αρχάς, να πούμε ότι οποιαδήποτε ρύθμιση που αποσκοπεί στη διευκόλυνση της καθημερινότητας των πολιτών μάς βρίσκει σύμφωνους. Και υπάρχουν τέτοιες διατάξεις το νομοσχέδιο.

Επίσης, αναγνωρίζω ότι στο νομοσχέδιο που κατατέθηκε υπάρχουν βελτιώσεις σε σχέση με αυτό της διαβούλευσης και βεβαίως, είναι προς θετική κατεύθυνση και οι νομοτεχνικές βελτιώσεις που μέχρι στιγμής έχουν έρθει.

Η Κυβέρνηση επιλέγει να επικεντρώνεται στις θετικές, κατά την άποψή της, διατάξεις που αφορούν στη χρήση της τεχνητής νοημοσύνης, στην απελευθέρωση των δικαιοπραξιών και αγνοεί παντελώς τις σοβαρές επιπτώσεις που θα έχει η αλλαγή της φιλοσοφίας σύνταξης του Κτηματολογίου.

Πού είναι, λοιπόν, το πρόβλημά μας; Το νομοσχέδιο θέτει ως στόχο τη μετάβαση του συνόλου της χώρας σε καθεστώς λειτουργούντος Κτηματολογίου εντός του 2025, καταργώντας τις διαδικασίες ελέγχου των μελετών με τη συμμετοχή των πολιτών. Οι μελέτες κτηματογράφησης παραδεχόμαστε όλοι ότι συχνά έχουν λάθη. Άρα, χρειάζονται απαραίτητα ελέγχους πριν πάνε στο λειτουργούν Κτηματολόγιο.

Οι έλεγχοι μέχρι σήμερα -θέλω να γίνει κατανοητό- γίνονται με δύο τρόπους. Ο πρώτος τρόπος είναι η προανάρτηση, η ανάρτηση και ο τρίτος βαθμός ελέγχου των πολιτών. Όλη αυτή τη διαδικασία το νομοσχέδιο την καταργεί, αφού λέει ότι πάει κατευθείαν στο λειτουργούν Κτηματολόγιο. Ο δεύτερος τρόπος ελέγχου είναι της υπηρεσίας. Κάνει δειγματοληπτικό έλεγχο σε τριακόσια μόλις δικαιώματα και καθυστερεί πολύ. Δηλαδή, δεν υπάρχει ουσιαστικός έλεγχος σε όλες τις μελέτες.

Και τι μας είπε ο κύριος Υφυπουργός; Τη στέλνω απευθείας, λέει, στο λειτουργούν και όποτε θέλει πηγαίνει ο πολίτης να το δηλώνει, να το ελέγχει ο πιστοποιημένος μηχανικός και σε δεύτερο βαθμό θα το διορθώνουν οι υπηρεσιακοί παράγοντες. Άρα, ο πιστοποιημένος μηχανικός αντικαθιστά τη διαδικασία της προανάρτησης και της ανάρτησης. Αυτό ακριβώς προβλέπει το νομοσχέδιο.

Θα επιμείνω λίγο στην προανάρτηση. Η προανάρτηση είναι ένα από τα κρίσιμα στάδια της διαδικασίας κτηματογράφησης, γιατί δίνει τη δυνατότητα σε κάθε ιδιοκτήτη να ελέγξει χωρίς κόστος και χωρίς ανάγκη ειδικών την ορθότητα της επεξεργασίας των στοιχείων που έχει υποβάλει. Μέσω της προανάρτησης μπορούν να υποβληθούν διευκρινίσεις ή αιτήματα για επανεξέταση δεδομένων που εισήγαγε ο μελετητής. Στη διαδικασία αυτή ο ιδιοκτήτης είναι ο πιο απαιτητικός ελεγκτής, όλοι μαζί οι ιδιοκτήτες, είτε το σύνολο των εγγραφών.

Η τρέχουσα διαδικασία απαιτεί την εξέταση οριογραμμής, για παράδειγμα, με τη συμμετοχή όλων των όμορων ιδιοκτητών, κάτι που θυμίζει παζλ. Κάθε κομμάτι πρέπει να ταιριάζει απόλυτα με το επόμενο. Αυτή η μεθοδολογία εξασφαλίζει ότι οι ιδιοκτησίες αναγνωρίζονται και επιβεβαιώνονται από όλους τους εμπλεκόμενους. Είναι πολύ σημαντικό αυτό, οι όμοροι. Αντίθετα, η προτεινόμενη διαδικασία εξετάζει μόνο την ατομική προσφυγή, ανεξάρτητα από το αν υπάρχουν δηλωμένες οι όμορες ιδιοκτησίες ή όχι. Αυτό αποτελεί τον πυρήνα της διαφοράς στη φιλοσοφία των δύο μεθόδων.

Το σχέδιο νόμου που έχουμε μπροστά μας απέχει πολύ από το να είναι μια πρόταση για την ολοκλήρωση της κτηματογράφησης, αφού θα αναρτηθούν πίνακες και διαγράμματα ως πρώτες εγγραφές στο λειτουργούν Κτηματολόγιο, τη στιγμή που η σύνταξή τους δεν διασφαλίζει κανέναν κανόνα. Έλεγχος δεν θα υπάρχει, ασφάλεια δικαίου δεν θα υπάρχει. Το επίπεδό τους θα είναι χαμηλότερο των πιλοτικών προγραμμάτων. Η μετατροπή τους σε οριστικές εγγραφές δεν θα προσδιορίζεται χρονικά, θίγοντας έτσι θεμελιώδεις ισχύουσες διατάξεις ως προς το αμάχητο τεκμήριο.

Το λειτουργούν αδυνατεί να ανταποκριθεί στο φορτίο που έχει ήδη και καμία πρόβλεψη δεν υπάρχει για στελέχωση και εκσυγχρονισμό του. Δεν είναι δυνατόν να μιλάμε για οριστικοποίηση των πρώτων εγγραφών, όταν το ηλεκτρονικό σύστημα του Κτηματολογίου πέφτει κάθε μέρα και δεν μπορούν να καταχωρηθούν πράξεις. Το Κτηματολόγιο, παρά τις εξαιρετικά φιλότιμες προσπάθειες των υπαλλήλων του, είναι έντονα υποστελεχωμένο. Ο Πρόεδρος του σωματείου εργαζομένων στο Κτηματολόγιο περιέγραψε το Κτηματολόγιο ως «βόμβα που περιμένουν όλοι να σκάσει», στο οποίο προστίθεται με το παρόν νομοσχέδιο το βάρος της κτηματογράφησης εντός λειτουργούντος Κτηματολογίου.

Σε γενικές γραμμές, το νομοσχέδιό σας παραβιάζει, πρώτον, τη φιλοσοφία με την οποία έχει κτιστεί το Κτηματολόγιο. Μέχρι σήμερα η σύνταξη του Κτηματολογίου ήταν καθολική, ενιαία και ταυτόχρονη για κάθε ΟΤΑ. Τώρα οδηγούμαστε σε αποσπασματική σύνταξη ανά περίπτωση, ανά ακίνητο, ανά χρονικό διάστημα, που διαστρεβλώνει τη συνολική προσέγγιση.

Ως μοναδικό επιχείρημα για τις ρυθμίσεις αναφέρεται η ολοκλήρωση της ένταξης της χώρας στο λειτουργούν Κτηματολογίου το 2025, ώστε η χώρα να αποκτήσει ενιαίο ψηφιακό σύστημα κ.λπ.. Επιμένω, κύριε Υπουργέ. Ο Πρωθυπουργός στη ΔΕΘ δήλωσε ότι η ολοκλήρωση των διαδικασιών Κτηματολογίου θα γίνει το 2027. Και σας καταθέτω στα Πρακτικά και απόσπασμα από την επίσημη ομιλία του Πρωθυπουργού προς επιβεβαίωση.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ωστόσο, οι προβλέψεις του νομοσχεδίου οδηγούν σε άλλη πραγματικότητα. Μέσα στο λειτουργούν Κτηματολόγιο θα συνυπάρχουν περιοχές που βρίσκονται σε διαφορετικά στάδια σύνταξης των μελετών, με ανάρτηση, χωρίς ανάρτηση, με προανάρτηση και αυτή η ασάφεια δημιουργεί κατηγορίες ακινήτων με διαφορετικά καθεστώτα. Να μην τα αναφέρω.

Δεύτερον, παραβιάζει τις δεσμεύσεις της πολιτείας απέναντι στους πολίτες-ιδιοκτήτες. Οι πολίτες είναι οι βασικοί χρηματοδότες του έργου και καλούνται να επωμιστούν επιπλέον κόστος που μέχρι τώρα επιβάρυνε τον φορέα. Μεταφέρεται τώρα πια στους ίδιους. Επωμίζονται το κόστος του δικαστικού επιμελητή, του πιστοποιημένου μηχανικού, του μηχανικού και δικηγόρου που θα συντάξει τα υπομνήματα προκειμένου ο πιστοποιημένος μηχανικός να διατυπώσει την απόφασή του εντός δεκαημέρου και κάποιες άλλες διαδικασίες. Το «Ελληνικό Κτηματολόγιο» με την αποκλειστική χρηματοδότηση από τους κατόχους ιδιοκτησιακών δικαιωμάτων έχει καταστεί αυτοχρηματοδοτούμενος και πλεονασματικός φορέας. Σύμφωνα με την ανάλυση συνεπειών ρύθμισης, προβλέπεται να αυξήσει περαιτέρω το πλεόνασμά του με μείωση των δαπανών και αύξηση των εσόδων. Αυτή είναι η στρατηγική της Κυβέρνησης.

Τρίτον, παραβιάζει τις δεσμεύσεις της χώρας απέναντι στο Ταμείο Ανάκαμψης. Σύμφωνα με το κείμενο που έχει υπογραφεί μεταξύ της Ευρωπαϊκής Ένωσης και της Ελλάδας, οι διαδικασίες πρέπει να ολοκληρωθούν βάσει των ισχυόντων νόμων, υπουργικών αποφάσεων, προδιαγραφών και συμβάσεων αναθέσεων των μελετών, δηλαδή όλα αυτά που επιχειρεί να καταργήσει το νομοσχέδιο. Σε αυτό το νομοσχέδιο παρατηρείται εισαγωγή διατάξεων με παραπλανητικό χαρακτήρα, οι οποίες παρουσιάζονται ως δήθεν ολοκλήρωση της διαδικασίας κτηματογράφησης, με σκοπό να παρακαμφθούν οι υποχρεώσεις προς το Ταμείο Ανάκαμψης. Και δεν μιλάμε για μικρές αποκλίσεις τεχνικού χαρακτήρα. Ρωτήστε, κύριε Υφυπουργέ, την υπηρεσία τι σημαίνουν μικρές αποκλίσεις. Μιλάμε για δραματικές στην κυριολεξία αλλαγές στον τρόπο σύνταξης του Κτηματολογίου.

Και εδώ να σας πω και κάτι. Καθώς πλησιάζουμε στην ολοκλήρωση του σχεδίου του Ταμείου Ανάκαμψης 2.0, είναι βέβαιο ότι τέτοιες πρακτικές θα πολλαπλασιαστούν. Το μήνυμα που θα μεταδοθεί από το Κοινοβούλιο στους διαχειριστές των προγραμμάτων είναι να μην ανησυχούν, καθώς κοινοβουλευτικά θα επικυρωθεί η ολοκλήρωση των έργων που έχουν αναλάβει, ακόμα και αν δεν έχουν ολοκληρωθεί στην πραγματικότητα.

Αυτό που εντυπωσιάζει, τόσο στη διαβούλευση όσο και εν όψει της συζήτησης στη Βουλή, είναι η παντελής κατάθεση στοιχείων που δεδομένα το «Ελληνικό Κτηματολόγιο» έχει. Από την πρώτη επιτροπή σας ζητούσα να καταθέσετε στοιχεία. Στην τρίτη επιτροπή μου ζητήσατε να καταθέσω εγγράφως τις ερωτήσεις προκειμένου να μου απαντήσετε. Καταθέτω στα Πρακτικά, επομένως, και τις ερωτήσεις που σας έστειλα και προφανώς δεν έχω λάβει απολύτως καμμία απάντηση. Δεν δίνετε κανένα στοιχείο για να μην εκτεθείτε, κύριε Υπουργέ. Και επίσης, σας καλώ, βεβαίως, να δεχτείτε την τροπολογία που καταθέσαμε, όπως προανέφερα.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελειώνοντας, σε ό,τι αφορά στο Κτηματολόγιο, μιλάμε για ένα έργο που αντιμετώπισε και αναμετρήθηκε με τις τεράστιες αδυναμίες του ελληνικού κράτους από την ίδρυσή του, όπου διαρκώς δικαιώνονταν νομοθετικά όσοι παραβίαζαν και καταπατούσαν τις προγενέστερες διατάξεις του ιδιοκτησιακού δικαίου, δημιουργώντας ένα χαοτικό πλαίσιο. Μιλάμε για ένα έργο που έγινε και εξελίσσεται με την πλέον σύγχρονη τεχνολογία, όπου έχει συμβάλει ένα πολύ μεγάλο τμήμα του επιστημονικού δυναμικού της χώρας, όπου υπήρχαν καθυστερήσεις, μερικές φορές σημαντικές και απαράδεκτες. Αλλά για δύο πράγματα είμαστε βέβαιοι, ότι για το μεγαλύτερο ποσοστό των έως τώρα καθυστερήσεων ευθύνονται οι πολιτικές ηγεσίες και ότι αν ψηφιστεί αυτό το νομοσχέδιο, θα περιληφθείτε από τους διαδόχους σας στη λίστα αυτών που συνέβαλαν στις πολύ μεγάλες καθυστερήσεις.

Θα καταψηφίσουμε το νομοσχέδιο και βεβαίως, θα υπερψηφίσουμε τις όποιες θετικές διατάξεις έχει.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από την Κοινοβουλευτική Ομάδα της Νίκης ο κ. Γεώργιος Ρούντας.

Παρακαλώ, κύριε συνάδελφε.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, δυστυχώς, η πραγματικότητα στην πατρίδα μας κάθε μέρα γράφεται όλο και με πιο μελανά γράμματα. Και το λέω αυτό εξαιτίας του τραγικού γεγονότος της απώλειας της ζωής των δύο συνανθρώπων μας στην πυρκαγιά της Κορινθίας, η οποία ακόμη μαίνεται, οι οποίοι προσπάθησαν να κάνουν το αυτονόητο. Θέλω να δώσω θερμά συλλυπητήρια στις οικογένειές τους και να ευχηθούμε ο Θεός να αναπαύσει τις ψυχές τους. Δυστυχώς, ούτε η Κορινθία μπόρεσε να γλιτώσει από αυτή την καταστροφή, όπως και πάρα πολλές άλλες περιοχές της χώρας μας. Και απ’ ό,τι φαίνεται, το επιτελικό κράτος άλλες φορές καίγεται και άλλες φορές πλημμυρίζει, όπως έγινε στη Θεσσαλία και στο Στεφανοβίκειο, και στα αποκαΐδια που μένουν μετά ξαφνικά αναπτύσσονται ανεμογεννήτριες και φωτοβολταϊκά.

Υπάρχει, δυστυχώς, όμως, και άλλη μία φωτιά η οποία καίει τα σπλάχνα της κοινωνίας μας και είναι αυτή που φέρει το όνομα της νεανικής εγκληματικότητας. Ήταν τραγικό το γεγονός το οποίο μάθαμε τις τελευταίες ημέρες για τον βιασμό ενός πεντάχρονου από δύο συμμαθητές του, συνομηλίκους του. Και πόσες άλλες συμμορίες ανηλίκων παιδιών, τα οποία αντί να παίζουν μεταξύ τους σε ένα κλίμα χαράς, αγάπης και φιλίας, συγκροτούν εγκληματικές συμμορίες και προβαίνουν σε πράξεις βίας. Τελικά έμειναν τα παιδιά μας απροστάτευτα. Εγκαταλείφθηκαν χωρίς παιδεία, χωρίς αγάπη, χωρίς στοργή και χωρίς όρια.

Οι αντεθνικές πολιτικές της κομματοκρατίας που εφαρμόστηκαν τόσα χρόνια κατέστρεψαν τον ιερό θεσμό της οικογένειας και άφησαν τα παιδιά έρμαια στα νύχια του πανσεξουαλισμού και της σαρκολατρείας. Και το λέω αυτό για να το επισημάνω σε σχέση με το νόμο για το γάμο ΛΟΑΤΚΙ που έφερε η Κυβέρνησή σας, για να πω ότι αν μέχρι στιγμής έχουμε αυτά τα φαινόμενα, φανταστείτε τι άλλο μπορεί να μας βρει στο μέλλον, δυστυχώς.

Και δεν ξέρω κατά πόσο θα αφορά αυτό, να θυμίσω ότι δεν θα περίμενε και κάτι άλλο καλύτερο κάποιος από την Κυβέρνηση σας, η οποία στα ζητήματα της εξωτερικής πολιτικής χαρακτηρίζεται από ενδοτικότητα και υποχωρητικότητα και το λέω για το γεγονός με τα θαλάσσια πάρκα. Τη στιγμή που ξαφνικά αντέδρασε η Τουρκία, μαζευτήκατε, κάνατε πίσω και περιορίσατε τα θαλάσσια πάρκα εντός ελληνικών χωρικών υδάτων και μέχρι τα έξι ναυτικά μίλια στο Αιγαίο.

Προφανώς, έχετε ως οδηγό τα κατευναστικά κείμενα του ΕΛΙΑΜΕΠ, τα οποία θεωρούν ότι η χωροθέτηση των θαλάσσιων πάρκων είναι μονομερής ενέργεια εκ μέρους της Ελλάδας, η οποία παραβιάζει τη διακήρυξη των Αθηνών και άρα νομιμοποιείται η Τουρκία να αντιδρά.

Μη συνεχίσω άλλο, όμως, θα προχωρήσω στο νομοσχέδιο. Όπως σας είπα και στις επιτροπές, κύριε Υπουργέ, κύριε Υφυπουργέ, θεωρούμε ότι κατά βάση είναι ένα προβληματικό νομοσχέδιο. Θα το καταψηφίσουμε, αλλά θα ψηφίσουμε θετικά σε ορισμένα άρθρα τα οποία θεωρούμε ότι είναι σε σωστή κατεύθυνση και για τα οποία εξάλλου σας καταθέσαμε και σχετικές προτάσεις νομοτεχνικής βελτίωσης.

Ως προς το Κτηματολόγιο, μέχρι σήμερα, λοιπόν, με το υφιστάμενο νομικό καθεστώς οι κτηματολογικές εγγραφές, σχετικά με το ιδιοκτησιακό δικαίωμα στα εμπράγματα δικαιώματα, ήταν προϊόν μιας σχολαστικής έρευνας και κοπιώδους νομικής εργασίας και η ίδια η κτηματογράφηση απαντούσε σε ένα σημαντικό ερώτημα στο ποιος κατέχει τι, ποιο είναι δηλαδή, το εμπράγματο δικαιώμα που κατέχει ο κάθε Έλληνας πολίτης και όποιος κρινόταν, λοιπόν, κατά τη διάρκεια της κτηματογράφησης ότι ήταν ο δικαιούχος, αναγραφόταν στο σχετικό κτηματολογικό φύλλο και έτσι όλοι μαζί μπορούσαμε να στηριχθούμε σε αυτή την εγγραφή. Καθοριζόταν δηλαδή, ένα ασφαλές ιδιοκτησιακό καθεστώς και μπορούσαμε όλοι να έχουμε την ασφάλεια ότι ο κάθε πολίτης γνωρίζει την ιδιοκτησία του και μάλιστα, αυτές οι πρώτες κτηματολογικές εγγραφές εθεωρούντο και ακριβείς, δηλαδή καθιερώνεται το τεκμήριο της ακρίβειας.

Δυστυχώς, όμως, οι διατάξεις του παρόντος νομοσχεδίου –και λέω δυστυχώς, για όλους τους Έλληνες πολίτες, για τους δικηγόρους, για τους μηχανικούς, για όλον τον ελληνικό λαό- καταργούν αυτό το τεκμήριο. Και γιατί το λέω; Γιατί δεν θα έχει ακόμη ολοκληρωθεί ο έλεγχος για το ιδιοκτησιακό καθεστώς στο στάδιο της κτηματογράφησης και έτσι το κτηματολόγιο δεν θα απαντά στο ερώτημα ποιος είναι ο ιδιοκτήτης του εκάστοτε ακινήτου. Κι όπως λέει το ίδιο το νομοσχέδιο μέσα στα άρθρα του, στα κτηματολογικά φύλλα θα είναι εγγεγραμμένες κάποιες υποσημειώσεις.

Ποιες θα είναι, όμως, αυτές οι σημειώσεις και τι αναφέρουν; Πρόκειται για αριθμούς πρωτοκόλλου δηλώσεων, ενστάσεων και αιτήσεων διορθώσεων που έχουν κάνει χιλιάδες Έλληνες πολίτες και οι οποίες προφανώς δεν θα έχουν εξεταστεί μέχρι να ολοκληρωθεί το Κτηματολόγιο, το οποίο θέλετε να το παραδώσετε άρον-άρον.

Άρα, λοιπόν, τι σημαίνει; Ότι οι πολίτες περιμένουν να ολοκληρωθεί σωστά. Αυτή την προσαρμογή των πολιτών τη ματαιώνετε, γιατί θα ανοίξει το Κτηματολόγιο χωρίς να έχουν ληφθεί υπ’ όψιν οι εκατοντάδες χιλιάδες κτηματολογικές δηλώσεις και οι ενστάσεις και οι αιτήσεις διόρθωσης των σφαλμάτων. Και δεύτερον, δεν έχουμε καμμία απολύτως χρονική ένδειξη για το πότε θα ολοκληρωθούν αυτές.

Να υπενθυμίσω ότι και στην ακρόαση των φορέων οι υπάλληλοι ανέφεραν ότι έχουν ήδη βεβαρημένο φόρτο εργασίας και πάνω σε αυτόν τον μεγάλο φόρτο εργασίας θα κληθούν επιπροσθέτως να λύσουν κι αυτά τα χιλιάδες προβλήματα. Είναι η ίδια λογική που έχει το Υπουργείο Δικαιοσύνης σε σχέση με τον δικαστικό χάρτη που απλά ανακυκλώνει δικαστές και δικαστικούς υπαλλήλους, δεν προσλαμβάνει καινούργιους και απλά καταργεί υπηρεσίες.

Είναι απορίας άξιον το ποιος θα ασχοληθεί με όλες αυτές τις εκκρεμότητες και το αποτέλεσμα ότι εκατοντάδες χιλιάδες ιδιοκτησίες δεν θα μπορούν να βρεθούν εντός συναλλαγής. Γιατί ποιος θα πάει να αγοράσει μία ιδιοκτησία, η οποία στο κτηματολογικό φύλλο από κάτω αναγράφει ότι έχει εκκρεμότητες, έχει ενστάσεις;

Ένα δεύτερο σημείο που θα θέλαμε να θίξουμε –σας το θίξαμε και στις επιτροπές- είναι το ζήτημα με τις γεωμετρικές μεταβολές. Επικρίνουμε την ίδια τη διαδικασία, σε σχέση με τις υποχρεωτικές επιδόσεις με την καταχώρηση στην ψηφιακή θυρίδα του πολίτη. Γιατί πρέπει υποχρεωτικά να υπάρχει εξάρτηση του πολίτη με την ψηφιακή θυρίδα μέσα σε αυτόν τον ψηφιακό κόσμο; Υπάρχουν πάρα πολλοί Έλληνες πολίτες που δεν είναι εξοικειωμένοι με αυτή την κατάσταση. Έφερα και παραδείγματα ακριτικές περιοχές, άνθρωποι που ενδεχομένως έχουν πληγεί από φυσικές καταστροφές. Πρόκειται για μία επικίνδυνη πρακτική που μπορεί πολύ εύκολα να οδηγήσει σε μια απώλεια δικαιωμάτων, σε περίπτωση που ο πολίτης είτε δεν αντιληφθεί άμεσα κάτι το οποίο θα έχει έρθει στην ηλεκτρονική του θυρίδα, δηλαδή να έχει επιδοθεί, ή το οποίο δεν θα το καταλάβει καθόλου. Το λέω αυτό γιατί σε επόμενο άρθρο στην παράγραφο 12 αναφέρεται ότι η αδράνεια του θιγομένου –δηλαδή μία από τις παραπάνω δύο περιπτώσεις- θα εκλαμβάνεται ως αποδοχή της τροποποίησης.

Ένα άλλο σημείο που θέλουμε, επίσης, να θίξουμε είναι το ζήτημα της 24ωρης λειτουργίας της ψηφιακής υποβολής πράξεων. Σε αυτό είμαστε αρνητικοί και νομίζω σχολιάστηκε και από άλλους συναδέλφους όλης της Αντιπολίτευσης. Γιατί η επιβολή κατασχέσεων, υποθηκών, απαλλοτριώσεων και άλλων επιβαρυντικών για την ιδιοκτησία του πολίτη μέτρων σε χρόνο που αναπαύεται ή ακόμα και σε επίσημες αργίες θα δημιουργήσει τρομερή ανασφάλεια και σε πολίτες και στους επαγγελματίες. Είναι νομίζω ένα ελάχιστο δείγμα σεβασμού και στους ελεύθερους επαγγελματίες και προς τους πολίτες. Γιατί ξέρετε αυτή η δυνατότητα υποβολής πράξεων θα ωφελήσει προφανώς και όλους τους κακόπιστους, βλέπε funds.

Θα ήθελα να αναφέρω και κάτι ακόμα, στο άρθρο 27, και σας διαβάζω ακριβώς τι αναφέρεται. Λέει ότι κάθε πολίτης καταχωρεί υποχρεωτικά στη βάση κατ’ ελάχιστον τον αριθμό κινητού τηλεφώνου, εφόσον υφίσταται, και είτε τη διεύθυνση ηλεκτρονικού ταχυδρομείου είτε την ταχυδρομική διεύθυνση. Αυτό, λοιπόν, σημαίνει ότι κάθε πολίτης υποχρεωτικά θα πρέπει να καταχωρεί κατ’ ελάχιστον το κινητό του τηλέφωνο. Άρα, θα πρέπει υποχρεωτικά κατ’ ελάχιστον να είναι κάτοχος κινητού και προφανώς smart κινητού. Άρα, λοιπόν, γενικότερα η κατοχή «έξυπνου» κινητού τηλεφώνου καθίσταται υποχρεωτική. Νομίζω ότι αυτή η εξυπηρέτηση είναι μια παγίδα και η κεντρική βάση, στην οποία καταχωρείται αυτό το κινητό, είναι η βάση η οποία σχετίζεται με τον προσωπικό αριθμό, είναι η βάση εκεί όπου γίνεται η επιβεβαίωση της ταυτότητας του πολίτη έναντι των συστημάτων του δημοσίου φορέα. Εδώ, λοιπόν, το «έξυπνο» τηλέφωνο καθίσταται ο μοναδικός και υποχρεωτικός τρόπος συναλλαγής του πολίτη με τον δημόσιο φορέα.

Ένα ακόμα στοιχείο το οποίο τυγχάνει της κριτικής μας είναι η επιλογή για τη δυνατότητα διακίνησης δημοσίων εγγράφων. Θεωρούμε ότι είναι εξαιρετικά επικίνδυνη και θα ανοίξει τον δρόμο σε καταχρήσεις εκ μέρους της διοίκησης και θα προκαλέσει απώλειες προθεσμιών.

Και προς το τέλος ομιλίας να επισημάνω δύο σημεία. Εχθές στην επιτροπή δύο από τους Βουλευτές του κόμματός σας, ο κ. Κυριαζίδης της Δράμας και ο κ. Στύλιος της Άρτης, σάς ανέφεραν κάποιες ειδικές περιπτώσεις προβλημάτων που έχουν να κάνουν με τις διανομές σε πρόσφυγες και τους οικοδομικούς συνεταιρισμούς. Αυτά είναι λίγα από τα χιλιάδες γκρίζα σημεία που έχουν ανάγκη από ερμηνεία και εννοείται ότι η επίλυσή τους δεν συμφέρει προφανώς κανείς από τους πολίτες να τους οδηγήσει σε αγωγές στα δικαστήρια. Όλοι γνωρίζουμε ότι και οικονομικά επιβαρύνονται οι πολίτες και είναι και διαδικασίες χρονοβόρες.

Θεωρούμε, λοιπόν, ότι ο οδηγός τον οποίο αναφέραμε και τον οποίο προφανώς και καλά κάνατε τον ενημερώσατε τέτοιου είδους περιπτώσεις –αυτό σας αναφέραμε, το οποίο δεν το καταλάβατε- δεν πρέπει να περιέχει απλά μια check list εγγράφων προς κατάθεση συμβολαίων. Χρειαζόμαστε –να το πω- case studies, δηλαδή πραγματικές υποθέσεις προβλημάτων που αφορούν σε όλη την επικράτεια. Έτσι, λοιπόν, θα επικρατήσει μια ομοιομορφία επίλυσης προβλημάτων.

Αυτό, λοιπόν, που σας προτείναμε είναι να υπάρχει ένα επίσημο όργανο, το οποίο θα απαντά όχι σε απλά ερωτήματα καταχώρησης δικαιολογητικών ενός συμβολαίου, αλλά σε τέτοια προβλήματα, όπως πολύ σωστά οι συνάδελφοί σας σάς ανέφεραν εχθές. Και πραγματικά είναι ανάγκη αυτό, γιατί θα ωφεληθούν όλοι οι Έλληνες πολίτες.

Κλείνοντας, σε ό,τι αφορά στο ζήτημα της τεχνητής νοημοσύνης, προφανώς και δεν μιλάμε για ρομπότ, cyborg, όπως με πολύ γλαφυρό τρόπο ο συνάδελφος εισηγητής ανέφερε, αλλά θεωρούμε ότι η χρήση εργαλείων της τεχνητής νοημοσύνης ελλοχεύει πολλούς κινδύνους. Αφ’ ενός μεν Έλληνες εργαζόμενοι θα χάσουν τις θέσεις εργασίας τους, αφ’ ετέρου δε υπάρχει ένας πολύ μεγάλος κίνδυνος από την ύπαρξη συστημικών σφαλμάτων των αλγορίθμων.

Και το λέω αυτό εξ αφορμής περιπτώσεων στην Ολλανδία, όπου πολλοί Ολλανδοί πολίτες από ένα λάθος του αλγόριθμου κρίθηκε ότι δεν έπρεπε να λαμβάνουν το οικογενειακό επίδομα. Ήταν ένα μεγάλο λάθος του αλγόριθμου που προκάλεσε πολύ μεγάλη κοινωνική αναταραχή στην Ολλανδία και έφερε σε πολύ δύσκολη θέση τους Ολλανδούς πολίτες, εδικαιούντο δηλαδή, το οικογενειακό επίδομα και το κράτος ήρθε να τους ζητήσει αναδρομικά –περίπου για μια δεκαετία- όλα αυτά τα χρήματα. Καταλαβαίνετε τώρα πόσο μεγάλη αναστάτωση δημιουργήθηκε από ένα συστημικό λάθος ενός αλγόριθμου.

Όσον αφορά γενικά, σαν μια ευρύτερη συζήτηση για τεχνητή νοημοσύνη, θα ήθελα να πω ότι παρατηρείται παγκοσμίως, οι νομοθεσίες να τρέχουν ασθμαίνοντας πίσω από τις τεχνολογίες, οι οποίες εξελίσσονται κάθε μέρα με ταχύτατους ρυθμούς, ενώ θα έπρεπε να συμβαίνει το αντίθετο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλοι καταλαβαίνουμε ότι η σταδιακή και συνεχής και σε βάθος χρόνου εφαρμογή της τεχνητής νοημοσύνης σε όλο το φάσμα της νομοθεσίας, όπως αυτή τη στιγμή γίνεται η αρχή, είναι σχεδόν σίγουρο ότι θα οδηγήσει και σε εφαρμογή της τεχνητής νοημοσύνης σχεδόν αναπόφευκτα και στη δικαιοσύνη. Αυτό πρέπει να μας προβληματίσει πάρα πολύ.

Είμαστε σε ένα κρίσιμο σημείο, που διαφαίνεται ο μεγάλος κίνδυνος της μετάβασης από την έννομη τάξη του ανθρωποκεντρισμού στην έννομη τάξη του μετανθρωπισμού. Και ήδη τελείται η τέταρτη βιομηχανική επανάσταση. Ή θα μπορούσαμε, ενδεχομένως, να την ερμηνεύσουμε και να τη χαρακτηρίσουμε ως «η πρώτη βιοτεχνολογική επανάσταση». Και μέσα σ’ αυτό το πλαίσιο θα πρέπει να διαφυλάξουμε με κάθε τρόπο τη μοναδική αξία του ανθρώπου.

Εν όψει μάλιστα και του ευρύτερου διαλόγου που ανοίγει για τη συνταγματική Αναθεώρηση, θα ήθελα να υπενθυμίσω το άρθρο 2 παράγραφος 1 του Συντάγματος, το οποίο λέει ότι ο σεβασμός και η προστασία της αξίας του ανθρώπου αποτελούν την πρωταρχική υποχρέωση της πολιτείας. Εδώ, λοιπόν, καθιερώνεται ο ανθρωποκεντρικός χαρακτήρας του Συντάγματός μας, τον οποίο πρέπει πάση θυσία να τον προστατεύσουμε. Η Νίκη θα κάνει καθετί για να τον προστατεύσει.

Ύστερα από αυτά, κύριε Υπουργέ, κύριε Υφυπουργέ, καταψηφίζουμε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, τον λόγο έχει ο Πρόεδρος της Κυβέρνησης και Αρχηγός της Νέας Δημοκρατίας κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, κυρίες και κύριοι συνάδελφοι, επιτρέψτε μου να ξεκινήσω εκφράζοντας τη βαθιά μου οδύνη για την τραγική απώλεια δύο συμπολιτών μας στην πολύ δύσκολη φωτιά στην Κορινθία, μια φωτιά η οποία έρχεται να επιβεβαιώσει για ακόμα μια φορά ότι αυτά τα οποία γνωρίζαμε σχετικά με τη διάρκεια της αντιπυρικής περιόδου –μάλλον- πρέπει να αναθεωρηθούν.

Ο αρμόδιος Υπουργός θα δώσει συνέντευξη Τύπου, για να ενημερώσει για την εξέλιξη της προσπάθειας αντιμετώπισής της. Ο κρατικός μηχανισμός είναι πλήρως κινητοποιημένος και ελπίζω και εύχομαι σύντομα να τελειώσουμε με αυτή την εκκρεμότητα.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής, κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Παίρνω τον λόγο σήμερα, κυρίες και κύριοι συνάδελφοι, όχι τόσο για να περιγράψω τις διατάξεις του υπό συζήτηση νομοσχεδίου -αυτό εξάλλου πιστεύω ότι έγινε αναλυτικά και στην επιτροπή από τους Βουλευτές και θα γίνει και στη συνέχεια στη διάρκεια της συνεδρίασης- όσο για να επισημάνω το οικονομικό, κοινωνικό, αλλά, θα έλεγα, και τεχνολογικό αποτύπωμα του Κτηματολογίου, να υπογραμμίσω πόσο αναγκαίο είναι να ολοκληρωθεί γρήγορα, αλλά κυρίως να συνδέσω τις αλλαγές που αυτό επιφέρει με το συνολικό σχέδιο εκσυγχρονισμού της χώρας μας.

Δεν είναι τυχαίο, κύριε Πρόεδρε, ότι η συγκεκριμένη μεταρρύθμιση περιμένει να υλοποιηθεί ουσιαστικά από την ίδρυση του ελληνικού κράτους. Πρώτος ο Καποδίστριας θέσπισε την καταγραφή των εθνικών γαιών και ιδιοκτησιών, για να ακολουθήσει ο Όθωνας με το πρώτο περί κτηματολογίων διάταγμα το μακρινό 1836, απόπειρες ωστόσο που για παραπάνω από εκατόν πενήντα χρόνια έμειναν μετέωρες, αιχμαλωτίζοντας στο χάος τόσο τη διοίκηση όσο και τους πολίτες. Φτάσαμε έτσι στη δεκαετία του 1990 να «ξαναπιάσουμε το νήμα», αλλά και πάλι αδράνειες, νόμοι - μπαλώματα και ατελείς ρυθμίσεις μάς έκαναν ουσιαστικά το μόνο ευρωπαϊκό κράτος χωρίς κτηματολόγιο τον 21ο αιώνα.

Πρόκειται για μία εκκρεμότητα που έπρεπε να έλθει αυτή η Κυβέρνηση για να λύσει, γιατί, ναι, το 2025 η πατρίδα μας θα διαθέτει επιτέλους Κτηματολόγιο, έναν ακριβή χάρτη της δημόσιας και ιδιωτικής ακίνητης περιουσίας, με οριοθετημένα πλέον δάση και αιγιαλό, με ξεκάθαρα αποτυπωμένο τι ανήκει στο κράτος, τι ανήκει στον πολίτη και με σαφείς κανόνες που θα διευκολύνουν τη συλλογική ανάπτυξη, αλλά και τις ατομικές συναλλαγές. Και όλα αυτά χωρίς «παραθυράκια» αυθαιρεσίας και ανομίας.

(Χειροκροτήματα από την πτέρυγα της Νέας Δημοκρατίας)

Πρόκειται για ένα προφανώς εξαιρετικά πολύτιμο εργαλείο, με «DNA» ψηφιακό -θα επανέλθω σε αυτό στη συνέχεια- και φυσικά «πρόσωπο» φιλικό, για όποιον θέλει να αγοράσει, να πουλήσει, να μεταβιβάσει ένα σπίτι ή ένα οικόπεδο. Θα επιτρέπει στον επενδυτή να γνωρίζει με ασφάλεια τον χώρο της δράσης του και θα προσφέρει στην πολιτεία καλύτερους τρόπους ώστε να αξιοποιεί τα ακίνητα που διαθέτει, αλλά και να βελτιώνει τις υποδομές της.

Τα οφέλη αυτής της μεγάλης θεσμικής τομής θα ξεδιπλωθούν σταδιακά και σε πολλά επίπεδα: Στην οικονομία, διευκολύνοντας νέες επενδύσεις, νέα επιχειρηματικά σχέδια. Στην αγορά της κατοικίας, απεγκλωβίζοντας χιλιάδες ακίνητα, πόσο μάλλον σε μια εποχή που η χώρα αντιμετωπίζει στεγαστική κρίση. Στο περιβάλλον, αντιμετωπίζοντας τη μάστιγα των καταπατήσεων. Αλλά, και γενικότερα, ρυθμίζοντας με διαφάνεια έναν κρίσιμο τομέα ο οποίος επηρεάζει πολλές όψεις της καθημερινής ζωής.

Αρκεί να σκεφτούμε ότι πάνω στους ψηφιακούς χάρτες ακριβείας που έχουμε πλέον στη διάθεσή μας θα αποτυπώνονται τα δεδομένα του Κτηματολογίου μαζί με αυτά της πολεοδομίας, της Ελληνικής Στατιστικής Αρχής, τα δίκτυα οπτικών ινών, οι δασικές και προστατευόμενες περιοχές, τα μνημεία, οι αρχαιολογικοί χώροι σε όλη την επικράτεια.

Έτσι, με βάση αυτή την ξεχωριστή ταυτότητα κάθε περιοχής, θα μπορεί ο καθένας να γνωρίζει πού και τι μπορεί να χτίζει. Μια εταιρεία θα μπορεί να εντοπίζει το κατάλληλο σημείο για να εγκαταστήσει ένα εργοστάσιο, ένα ερευνητικό κέντρο, ένα ξενοδοχείο. Και η δημόσια διοίκηση αποκτά πια μια πολύ καλή εικόνα της πραγματικότητας, γιατί σταδιακά όλα αυτά τα στοιχεία θα ενοποιηθούν και με τα δεδομένα του Ε9.

Κάτι ακόμα πολύ σημαντικό και συμπληρωματικό προς αυτή τη μεγάλη θεσμική μεταρρύθμιση είναι ότι στο Κτηματολόγιο, προφανώς, θα στηριχθεί και το μεγάλο χωροταξικό πρόγραμμα «Κωνσταντίνος Δοξιάδης», τα τοπικά και ειδικά πολεοδομικά σχέδια, τα οποία ήδη δρομολογούνται σε ολόκληρη τη χώρα. Είναι μία από τις σημαντικότερες -έχω μιλήσει πολλές φορές γι’ αυτή- αφανείς μεταρρυθμίσεις, την οποία δρομολογεί αυτή η Κυβέρνηση. Είναι σχέδια τα οποία θα μας επιτρέψουν να λάβουμε υπ’ όψιν τις ιδιαιτερότητες κάθε περιοχής, να οργανώσουμε τον χώρο, τις χρήσεις γης, τους όρους δόμησης, σε κάθε γωνιά της πατρίδας μας.

Όσα συζητάμε συνεπώς σήμερα δεν λύνουν μόνο προβλήματα του χθες, αλλά κυριολεκτικά οικοδομούν το αύριο. Και τρεις είναι οι σημαντικές νέες προβλέψεις που εισάγονται σήμερα προς ψήφιση. Και θα ήθελα εν συντομία να αναφερθώ σε αυτές, γιατί όλες τους έχουν δύο κοινά χαρακτηριστικά: Πρώτον, τη χρήση της τεχνολογίας για την επιτάχυνση των διαδικασιών, για να φτάσουμε εγκαίρως στο επιθυμητό αποτέλεσμα. Και δεύτερον, την κοινωνική ευαισθησία, αλλά κυρίως την εμπιστοσύνη την οποία δείχνουμε στους ίδιους τους πολίτες, παρέχοντάς τους ευκαιρίες να συμμετέχουν οι ίδιοι τελικά στη διαμόρφωση του Κτηματολογίου και αίροντας αχρείαστα νομικά εμπόδια τα οποία μέχρι και σήμερα υπάρχουν.

Ξεκινώ με την αξιοποίηση της τεχνητής νοημοσύνης, ενός εργαλείου για το οποίο γίνεται πολύς λόγος, αλλά πολλές φορές δυσκολευόμαστε να αντιληφθούμε πώς μπορεί να κάνει τη δουλειά του δημοσίου καλύτερη και να βελτιώσει την παραγωγικότητά του.

Εδώ, λοιπόν, έχουμε ένα ξεκάθαρο απτό παράδειγμα. Η τεχνητή νοημοσύνη χρησιμοποιείται για να μπορεί να κάνει τον πρώτο νομικό έλεγχο των συμβάσεων. Τον τελικό έλεγχο, προφανώς, θα τον έχει πάντα ο προϊστάμενος του Κτηματολογίου. Αλλά, η τεχνολογία μπορεί να συγκρίνει υφιστάμενα κείμενα με ισχύοντες κανόνες και να εισηγείται την έγκριση ή τη βελτίωση μιας πράξης. Και είναι η πρώτη φορά που η τεχνητή νοημοσύνη χρησιμοποιείται.

Συγχαρητήρια στο Υπουργείο, στον Υπουργό και στον Υφυπουργό, που ανέπτυξαν εγχώρια αυτή την εφαρμογή, πατώντας πάνω σε τεχνογνωσία η οποία είναι δημόσια διαθέσιμη. Είναι το πρώτο απτό παράδειγμα του πως η τεχνητή νοημοσύνη μπορεί να βελτιώσει κάθετα την παραγωγικότητα της δημόσιας διοίκησης.

Πριν από λίγες εβδομάδες, είχα την ευκαιρία να επισκεφτώ και ένα γραφείο του Κτηματολογίου στη Λάρισα και να διαπιστώσω ο ίδιος την ταχύτητα με την οποία μπορούμε πια να εκδίδουμε πράξεις μέσα σε δέκα-δεκαπέντε λεπτά για διαδικασίες οι οποίες μπορεί να χρειαζόντουσαν μιάμιση και δύο ώρες. Οπότε, πραγματικά συγχαρητήρια όχι μόνο σε εσάς, αλλά και στους προγραμματιστές, στους δημόσιους υπαλλήλους οι οποίοι εργάστηκαν για να αναπτύξουν αυτή την πολύ σημαντική τεχνολογία.

Νομίζω ότι η επόμενη μεγάλη πρόκληση, κύριοι Υπουργοί, είναι να δούμε ποιες άλλες επαναλαμβανόμενες, θα έλεγα, διαδικασίες μπορούν να αυτοματοποιηθούν με αυτόν τον τρόπο και να χρησιμοποιήσουμε εργαλεία τεχνητής νοημοσύνης, για να βελτιώσουμε σημαντικά την παραγωγικότητα των υπαλλήλων και συνολικά του δημόσιου τομέα.

Να πω, προφανώς, ότι οι λύσεις οι οποίες έχουν υιοθετηθεί από το Υπουργείο είναι απολύτως σύμφωνες με τον ευρωπαϊκό κανονισμό «AI ACT» για την τεχνητή νοημοσύνη και θα αναμένω με πολύ μεγάλο ενδιαφέρον τις προτάσεις σας για το πως μπορεί αυτό το εργαλείο, όπως είπα, να επεκταθεί και σε άλλους τομείς της δημόσιας διοίκησης.

Η δεύτερη σημαντική αλλαγή συνδέεται με τη δυνατότητα του πολίτη να διορθώνει ή να συμπληρώνει στοιχεία τα οποία συνδέονται και αφορούν στην ιδιοκτησία του, κάτι που πλέον θα γίνεται με απλό τρόπο. Θα γίνεται εξωδικαστικά, αλλά στις περιπτώσεις, βέβαια, που δεν θίγονται άλλοι ιδιοκτήτες. Μάλιστα, γι’ αυτό θα λειτουργεί από τον Ιανουάριο η πλατφόρμα μεταβολές.κτηματολόγιο.gr, γιατί σίγουρα οι ατέλειες που έρχονται από το παρελθόν είναι πολλές. Για παράδειγμα, στα όρια, στο εμβαδόν των οικοπέδων, των κτισμάτων οι σύγχρονες μετρήσεις έχουν κατά κανόνα μικρές αποκλίσεις από τις παλαιότερες. Μία κατοικία που στα αρχικά σχέδια μπορεί να εμφανιζόταν ότι ήταν εκατό τετραγωνικά, μπορεί στην ηλεκτρονική ταυτότητα του κτηρίου να προκύπτει ότι είναι εκατόν τρία ή εκατόν τέσσερα τετραγωνικά. Οι σημερινές χρήσεις συχνά δεν αντιστοιχούν σε εκείνες των παλιών συμβολαίων. Αλλαγές, λοιπόν, αυτού του τύπου θα μπορούν να γίνονται πλέον μονομερώς, όπως εξάλλου το ήθελαν ανέκαθεν οι ιδιοκτήτες. Και είναι αλήθεια ότι ιδιαίτερα στις πολυκατοικίες είναι πρακτικά αδύνατος ο εντοπισμός διαφορών και η εν συνεχεία συμφωνία όλων των ιδιοκτητών. Πρόκειται, λοιπόν, για μία πρωτοβουλία η οποία αίρει μια μεγάλη ταλαιπωρία, την οποία, τελικά, προκαλούσαν μικρά προβλήματα.

Την ίδια ακριβώς στόχευση έχει και η μετατροπή παλαιών προσυμφώνων σε οριστικά συμβόλαια, όπως επίσης και η δυνατότητα να μην ακυρώνονται τα κανονικά συμβόλαια, όταν αντιμετωπίζονται αυθαιρεσίες των προηγούμενων ιδιοκτητών. Παράλληλα, έχουμε και την τριετή παράταση η οποία δίνεται για να ρυθμιστούν πράξεις σχετικά με τα κληροτεμάχια τα οποία κατατμήθηκαν παράνομα στο παρελθόν. Όλα αυτά είναι λύσεις οι οποίες απαντούν σε υπαρκτές εκκρεμότητες.

Τέλος, η τρίτη μας παρέμβαση απευθύνεται σε όσους αμέλησαν, παρά τη διαρκή ενημέρωση, να δηλώσουν την περιουσία τους εγκαίρως, με αποτέλεσμα αυτά τα ακίνητα να εμφανίζονται ως αγνώστου ιδιοκτήτη. Πολίτες αυτής της κατηγορίας θα έχουν μια δεύτερη ευκαιρία να τα δηλώσουν όχι στο δικαστήριο, αλλά στο κτηματολογικό γραφείο και εφόσον, βέβαια, έχουν τους σχετικούς τίτλους ή τις πράξεις αποδοχής κληρονομιάς.

Δεκτές, ακόμα, θα γίνονται και αποφάσεις αποχαρακτηρισμού επί δασικών χαρτών, κατόπιν αντιρρήσεων των ιδιοκτητών. Εκεί οι κτηματολογικές εγγραφές θα τροποποιούνται αρχικά αυτόματα υπέρ του πολίτη. Με τον τρόπο αυτό, το δημόσιο δεν θα υποχρεώνεται στις υποχρεωτικές, πλην όμως απολύτως τυπικές και τελικά αχρείαστες, προσφυγές με τις πολύχρονες και στο τέλος παντελώς αναποτελεσματικές δικαστικές διαμάχες.

Συμπερασματικά, θα έλεγα ότι το νομοσχέδιο το οποίο συζητούμε σήμερα έρχεται ουσιαστικά να επιταχύνει την ολοκλήρωση του Κτηματολογίου έως και τα τέλη του 2025 με ρυθμίσεις που δεν κλείνουν τα μάτια στην πραγματικότητα. Γι’ αυτό και, όπως διαπιστώνετε, το νομοσχέδιο αναγνωρίζει και παρεμβαίνει σε υπαρκτές αδυναμίες, ενώ από την άλλη επιδιώκει να καταστήσει και τους πολίτες συμμάχους σε αυτή τη μεγάλη εθνική προσπάθεια. Μιλάμε, φυσικά, για μία διαδικασία η οποία είναι δυναμική. Σε μια χώρα με τίτλους κτήσης από τον 19ο αιώνα ή και παλαιότερα και με τόπους που ενσωματώθηκαν σταδιακά στο ελληνικό κράτος, τα πράγματα, προφανώς, δεν ήταν και δεν είναι εύκολα. Συνεπώς, είναι αυτονόητο ότι οι ενστάσεις, οι διορθώσεις και οι προσφυγές δεν θα εκλείψουν αυτόματα. Όμως, αυτό σε καμμία περίπτωση δεν σημαίνει άλλη καθυστέρηση. Η μεταρρύθμιση αυτή έπρεπε να γίνει και γίνεται πράξη.

Επίσης, δυστυχώς, δεν θα καταργηθούν και μονομιάς οι διαφορές, καθώς από τη φύση της, κάτι που ξέρετε καλά, κάθε οριοθέτηση περιουσίας έναντι μιας γειτονικής φέρνει στο φως ασυμφωνίες, κάποτε και συγκρούσεις. Αυτές θα πρέπει να επιλύονται εξωδικαστικά και όπου αυτό δεν είναι εφικτό, προφανώς μέσω της νομικής οδού. Ωστόσο, και πάλι δεν μπορούμε να περιμένουμε τέτοια φαινόμενα να τελεσιδικήσουν για να προχωρήσει το Κτηματολόγιο. Άλλωστε, η κτηματογράφηση είναι μια συνεχής διαδικασία. Στην πατρίδα μου, την Κρήτη, ξεκίνησε το 2018, ενώ μόλις το τελευταίο έτος είχαμε σοβαρή πρόοδο, γιατί στο μεταξύ κάθε μέρα γινόντουσαν αγοραπωλησίες, μεταβιβάσεις, αποδοχές αναπαράγοντας, δυστυχώς, μαζί τους τα λάθη τα οποία κληρονομούνται από το αρρύθμιστο παρελθόν.

Εδώ, λοιπόν, το γοργόν και χάριν έχει. Αν το σκεφτείτε, έχουμε ήδη επιτύχει να πάμε από το 39% της κτηματογράφησης στο 52% σήμερα και από τη στιγμή που οι κτηματολογικές βάσεις ενσωματωθούν στο Κτηματολόγιο, ο ιδιοκτήτης θα κάνει μία μόνο δήλωση σε έναν μόνο δημόσιο φορέα. Το πότε ακριβώς θα συμβεί αυτό, θα το κρίνει τελικά το ίδιο το «Ελληνικό Κτηματολόγιο» λαμβάνοντας υπ’ όψιν όλες τις παραμέτρους, όπως και το πότε οι πράξεις θα γίνονται πια μόνο ηλεκτρονικά.

Μάλιστα, όσο προχωράει η ενσωμάτωση, τόσο θα αυξάνονται και οι απαιτήσεις. Γι’ αυτό και ο φορέας θα ενισχύεται με πιστοποιημένους μηχανικούς που θα εξετάζουν γρήγορα τις αντιρρήσεις, όπως επίσης και με εξουσιοδοτημένους δικηγόρους που θα κάνουν τον νομικό έλεγχο των πράξεων και θα εισηγούνται τις αποφάσεις καταχώρισής τους, αλλά και με προσλήψεις επικουρικού προσωπικού όπου αυτό είναι απαραίτητο, ιδίως στα νησιά μας.

Κυρίες και κύριοι συνάδελφοι, κλείνω αυτή την παρέμβασή μου υπογραμμίζοντας και πάλι τον αναπτυξιακό, κοινωνικό και τεχνολογικό χαρακτήρα αυτής της μεγάλης μεταρρύθμισης που εξετάζουμε. Είναι μία πολύ σημαντική παρέμβαση που, ουσιαστικά, θα ορίσει πλέον με κανόνες το περιβάλλον της καθημερινότητας όλων. Θα προστατεύσει τη δημόσια περιουσία αλλά και την ιδιωτική δίνοντάς της μεγαλύτερη αξία. Θα τονώσει τις επενδύσεις, αλλά απελευθερώνοντας ταυτόχρονα και την αγορά των ακινήτων. Και όλα αυτά με γνώμονα, όπως είπα, την εξυπηρέτηση του πολίτη αξιοποιώντας προς όφελός του την τεχνολογία.

Η αλήθεια είναι ότι κανείς δεν θυμάται σήμερα ότι άλλοτε στηνόταν επί ώρες στην ουρά για να λάβει μία βεβαίωση. Τώρα τη λαμβάνει αμέσως με το gov.g» που ίσως είναι η σημαντικότερη οριζόντια μεταρρύθμιση που υλοποιήθηκε από αυτή την Κυβέρνηση, κάτι που σήμερα θεωρούμε δεδομένο και μέρος της πραγματικότητάς μας. Όμως, δεν ήταν έτσι. Κάποιοι έκαναν πράξη το gov.gr, ώστε να το απολαμβάνουν σήμερα οι πολίτες!

(Χειροκροτήματα από την πτέρυγα της Νέας Δημοκρατίας)

Κατά τον ίδιο τρόπο, σύντομα δεν θα θυμάται ότι η ιδιοκτησία του δεν θα παραμένει κρυμμένη μέσα σε έναν λαβύρινθο από χαρτιά και γραφειοκρατία και θα ξεχάσει την εικόνα την οποία θυμάται από τα υποθηκοφυλακεία. Και δεν μιλάω για ένα μακρινό μέλλον. Σήμερα στην Αττική και στη Θεσσαλονίκη το 90% των πράξεων των υποβολών γίνεται ήδη ηλεκτρονικά. Εκατόν πενήντα πέντε εκατομμύρια σελίδες -επαναλαμβάνω, εκατόν πενήντα πέντε εκατομμύρια σελίδες!- αρχείων των υποθηκοφυλακείων έχουν ήδη ψηφιοποιηθεί. Ήταν μια μακρά και μια κουραστική, θα έλεγα, διαδικασία.

Οι δικηγόροι μπορούν να κάνουν από το γραφείο τους την έρευνα που θέλουν. Μεταγραφές αγοραπωλησιών γίνονται πλέον με τη χρήση του ακίνητα.gov.gr σε μία μόλις μέρα. Αυτό το κύμα προόδου και εκσυγχρονισμού θα επεκταθεί σε ολόκληρη την επικράτεια και σε κάθε δράση του δημοσίου.

Αυτός ο ψηφιακός μετασχηματισμός που λαμβάνει υπ’ όψιν του τις τεράστιες ευκαιρίες που ανοίγονται από την τεχνητή νοημοσύνη, όπως είπα, για τη βελτίωση της παραγωγικότητας του δημόσιου τομέα είναι ένας εκσυγχρονισμός που βαδίζει γοργά και οι ρυθμοί απλώνονται παντού, στις πολεοδομίες, στα δικαστήρια, στο ΕΣΥ, στον ΕΦΚΑ, στην ΑΑΔΕ, αλλά και σε όλα τα δεδομένα τα οποία διατηρεί το κράτος, ανοίγοντας νέες προοπτικές για την πολιτεία και την οικονομία, για την επιχειρηματικότητα, αλλά, κυρίως, για την κοινωνία.

Ναι, μιλάμε συνεπώς –και να κλείσω με αυτή την παρατήρηση- για μία ακόμα από τις αλλαγές που κάποιοι και σε αυτή την Αίθουσα θα έλεγαν ότι δεν γίνονται. Να, όμως, που γίνονται, όπως τα μη κρατικά πανεπιστήμια…

(Χειροκροτήματα από την πτέρυγα της Νέας Δημοκρατίας)

…όπως η επιστολική ψήφος, όπως οι δωρεάν προληπτικές εξετάσεις, οι ψηφιακές συναλλαγές, η σύνδεση των POS με τις ταμειακές μηχανές.

(Χειροκροτήματα από την πτέρυγα της Νέας Δημοκρατίας)

Έτσι, λοιπόν, έναν χρόνο μετά το μετρό της Θεσσαλονίκης, για το οποίο επίσης κάποιοι δεν πίστευαν…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όπως οι υποκλοπές! Όπως τα Τέμπη!

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν σας ακούω! Λίγο πιο δυνατά!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όπως οι υποκλοπές! Όπως τα Τέμπη!

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η Ελλάδα, κυρία Κωνσταντοπούλου, προς μεγάλη σας θλίψη, γιατί μία μίζερη Ελλάδα επιδιώκετε στην Αντιπολίτευση, θα έχει το δικό της Κτηματολόγιο!

(Χειροκροτήματα από την πτέρυγα της Νέας Δημοκρατίας)

Αλλάζει η χώρα και αλλάζει προς το καλύτερο! Και από την πλευρά μας αποδεικνύουμε πως ό,τι είπαμε το κάνουμε.

(Χειροκροτήματα από την πτέρυγα της Νέας Δημοκρατίας)

Κάντε λοιπόν και εσείς ό,τι απαιτούν οι καιροί. Διευκολύνετε την καθημερινότητα εκατομμυρίων πολιτών και υπερψηφίστε αυτό το νομοσχέδιο, προτάσσοντας επιτέλους για μία φορά το συμφέρον του τόπου και της κοινωνίας!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη φύγετε, κύριε Μητσοτάκη.

Θέλω τον λόγο, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ! Σεβαστείτε τη Βουλή και τον Κανονισμό της Βουλής που τον παραβιάζετε συνεχώς, κυρία Κωνσταντοπούλου.

Τον λόγο έχει τώρα ο κ. Νίκος Παππάς, Πρόεδρος της Κοινοβουλευτικής Ομάδας του ΣΥΡΙΖΑ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει κι εγώ, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Εσείς είστε τελευταία στη σειρά, γιατί τελευταία σας έταξε ο σοφός ελληνικός λαός.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ:** Προσβάλλετε πολύ, όμως, κύριε Πρόεδρε.

**ΣΠΥΡΙΔΩΝ ΤΣΙΡΩΝΗΣ:** Ναι, κύριε Πρόεδρε, προσβάλλετε πολύ.

**ΠΡΟΕΔΡΟΣ (Κωνσταντίνος Τασούλας):** Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, με όλον τον σεβασμό, ακόμα και όταν τηρείτε την τάξη, θα ήταν καλό να αποφεύγετε τέτοιου τύπου αξιολογήσεις για όλους μας.

**ΠΡΟΕΔΡΟΣ (Κωνσταντίνος Τασούλας):** Ελάτε λίγο να τηρήσετε εσείς την τάξη υπ’ αυτάς τα συνθήκας, να δω πως θα το κάνετε.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Δεν έχω καμμία τέτοια δουλειά…

**ΠΡΟΕΔΡΟΣ (Κωνσταντίνος Τασούλας):** Εντάξει, εντάξει.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία)** ...αλλά και οι δικές σας υποχρεώσεις δεν είναι εκτός της κρίσεως…

**ΠΡΟΕΔΡΟΣ (Κωνσταντίνος Τασούλας):** Σας πληροφορώ ότι η κ. Κωνσταντοπούλου μου ζήτησε να μιλήσει πριν από εσάς και μου είπε ότι κακώς ζητάτε τον λόγο και ότι δεν τον έχετε ζητήσει. Θέλετε να τη φωνάξω;

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Σας ευχαριστώ, λοιπόν, για την τήρηση του Κανονισμού. Τα περί σοφίας περιττεύουν. Αυτό ήθελα να πω, αν επιτρέπετε.

**ΠΡΟΕΔΡΟΣ (Κωνσταντίνος Τασούλας):** Εντάξει, εντάξει. Δεν φτάνει που προσπαθώ να απαλύνω λίγο την ατμόσφαιρα της φασαρίας και της τοξικότητας, μου λέτε ότι κάνω και λάθος.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Δυστυχώς, δεν είναι απαλή η ατμόσφαιρα έξω, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φεύγει ο Πρωθυπουργός!

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Δεν πειράζει, δεν πειράζει.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Κύριε Παπαστεργίου, θα μας δει από το κλειστό κύκλωμα και θα θυμηθείτε και εσείς κάτι –δεν ξέρω αν ήσασταν Δήμαρχος Τρικάλων τότε- γιατί τον άκουσα με έπαρση να μιλάει για την ψηφιακή μετάβαση και θυμήθηκα ότι ένα από τα πρώτα ζητήματα που είχαμε να αντιμετωπίσουμε λόγω του τρόπου με τον οποίο χειρίστηκε τα θέματα της ψηφιακής πολιτικής, ήταν η αιρεσιμότητα 1,2 δισεκατομμυρίου ευρώ για ψηφιακά έργα του 2014. Έχω εδώ τη σχετική επιστολή…

(Στο σημείο αυτό κάποιοι Βουλευτές αποχωρούν από την Αίθουσα)

Να διακόψω για να αποχωρήσουν όσοι Βουλευτές της Νέας Δημοκρατίας επιθυμούν, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Συνεχίστε, κύριε συνάδελφε. Θα αποχωρήσουν ησύχως όσοι θέλουν να αποχωρήσουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο Πρωθυπουργός πρώτα απ’ όλα που ήρθε σαν τον κλέφτη και έφυγε σαν τον κλέφτη!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κωνσταντοπούλου!

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Κύριε Παπαστεργίου και κύριε Κυρανάκη, να του θυμίσετε, λοιπόν, δύο γεγονότα σε σχέση με την ψηφιακή μετάβαση και την ενσωμάτωση των νέων τεχνολογιών στην Ελλάδα. Το πρώτο αφορά στην επιστολή που κρατώ στα χέρια μου και είναι η επιστολή του τότε Επιτρόπου Τηλεπικοινωνιών που είχε στην αρμοδιότητά του και τις νέες τεχνολογίες, του κ. Χαν, ο οποίος προειδοποιούσε για τον τρόπο λειτουργίας των αρμόδιων Υπουργείων στην ενσωμάτωση των νέων τεχνολογιών και έλεγε ότι η Ελλάδα θα χάσει 1,2 δισεκατομμύριο, αν δεν βάλετε μυαλό. Και παραλήπτες τότε ήταν ο κ. Χρυσοχοΐδης, ο κ. Μητσοτάκης, ο κ. Σαμαράς και ο κ. Χατζηδάκης.

Προσέξτε, ο κ. Μητσοτάκης συνέδεσε το όνομά του μία δεκαετία πριν, με έναν ύψιστο κίνδυνο να χάσει η Ελλάδα χρήματα για την ψηφιακή μετάβαση 1,2 δισεκατομμύριο –επιστολή-«καμπάνα»- επειδή υπήρχε αδιαφάνεια στην εκτέλεση των ψηφιακών έργων. Και ω του θαύματος, πάλι επί Κυριάκου Μητσοτάκη, η Ευρωπαία εισαγγελέας ασχολείται με την αδιαφάνεια στους διαγωνισμούς-αναθέσεις στα ψηφιακά έργα στην Ελλάδα! Είναι η λεπτή κόκκινη γραμμή που συνδέει τη θητεία του κ. Μητσοτάκη πριν και μετά σε σχέση με την ψηφιακή μετάβαση!

Δεν θα ακολουθήσουμε εμείς τη δική του προσέγγιση, τη μηδενιστική. Θα ήθελα να τον ενημερώσω ότι ο Υπουργός του, τώρα της Παιδείας -Ψηφιακής Διακυβέρνησης προ καιρού- είχε αναγνωρίσει τα πολύ σημαντικά βήματα τα οποία έκανε η δική μας διακυβέρνηση με τη συγκρότηση του Υπουργείου Ψηφιακής Πολιτικής, με την άρση της αιρεσιμότητας –διότι με κυβέρνηση ΣΥΡΙΖΑ γλίτωσε η χώρα αυτά τα χρήματα για να κάνει ψηφιακά έργα- και με βήματα πάνω στα οποία πάτησε για να στήσει και το «Gov.gr».

Κύριε Παπαστεργίου, είστε και προχωρημένος πάνω σ’ αυτά τα θέματα. Και ως Δήμαρχος Τρικάλων είχατε κάνει μια δουλειά την οποία είχα την τύχη ως Υπουργός να τη δω. Βεβαίως, έχουμε να κάνουμε πολλά βήματα ακόμα ούτως ώστε οι ψηφιακές υπηρεσίες να είναι προσβάσιμες στον πολίτη. Εδώ είμαστε και θα τα παρακολουθούμε.

Όμως, παρακαλώ, μία απόσταση από τον μηδενισμό θα βοηθούσε την ποιότητα του πολιτικού διαλόγου. Ήρθε ο κύριος Πρωθυπουργός σε αυτή την Αίθουσα. Συγγνώμη, δεν συμβαίνει τίποτα άλλο σε αυτή τη χώρα; Έχουμε μόνο το νομοσχέδιό σας για το Κτηματολόγιο; Δεν καίγεται η Κορινθία για τρίτη ημέρα; Δεν έχει να πει τίποτα στην Εθνική Αντιπροσωπεία; Γύρισε από τον ΟΗΕ, συναντήθηκε με τον Ερντογάν. Δεν θεωρεί κομμάτι των υποχρεώσεών του να ενημερώσει την Εθνική Αντιπροσωπεία; Ή να καλυφθούμε όλοι πίσω από τον κ. Γεραπετρίτη ο οποίος θα έρθει στην αρμόδια επιτροπή στο τέλος αυτής της εβδομάδας;

Όχι! Έχουμε αιτηθεί –και να του το μεταφέρετε, κύριε Παπαστεργίου και κύριε Κυρανάκη, συγγνώμη για την ονομαστική αναφορά, εσείς είστε στα κυβερνητικά έδρανα- ότι έχουμε αξιώσει και απαιτούμε λεπτομερή ενημέρωση για το τι γίνεται με τα εθνικά μας θέματα.

Τον άκουσα με προσοχή, όχι, δυστυχώς, με την κατάλληλη σοβαρότητα και στο ύφος, να λέει ότι συλλυπάται τις οικογένειες των δύο θυμάτων της φωτιάς στην Κορινθία. Βεβαίως, όλοι μας συλλυπούμαστε τις οικογένειες των θυμάτων. Όλοι είμαστε ευγνώμονες για την υπερπροσπάθεια που καταβάλλουν οι πυροσβέστες μας. Όμως, θα σας πούμε και κάτι. Δεν υπάρχει «θα τα πούμε μετά». Θα τα πούμε τώρα. Θα τα πούμε τώρα που τα φώτα της δημοσιότητας, δυστυχώς και εν τω μέσω των τραγικών εξελίξεων, είναι στραμμένα προς τα εκεί και θα έπρεπε να είναι σε αυτή την Αίθουσα ο κ. Μητσοτάκης να μας εξηγήσει γιατί η Πυροσβεστική μας έχει τέσσερις χιλιάδες οργανικά κενά. Γιατί έχουν καεί τέσσερα εκατομμύρια στρέμματα από το 2021; Γιατί σταματούν πλέον οι φωτιές στη θάλασσα και στον οικιστικό ιστό;

Εσείς αισθάνεστε όμορφα; Αισθάνεστε πολιτικά ασφαλείς όταν ανεβαίνει ένας Πρωθυπουργός σ’ αυτό εδώ το Βήμα, ζει και βιώνει η χώρα μας αυτά τα τραγικά γεγονότα και δεν βρίσκει μία κουβέντα να πει γι’ αυτά και εκστομίζει λόγους περί Κτηματολογίου; Πραγματικά δεν συμβαίνει τίποτα σε αυτή τη χώρα; Τίποτα δεν έχει να πει γι’ αυτά; Φοβάται μήπως «γκριζάρει» η εικόνα του στα δελτία των ειδήσεων, εάν απολογηθεί για την πυρκαγιά στην Κορινθία ή εάν έχει έστω και μια εξήγηση για τον ξυλοδαρμό μέχρι θανάτου ενός συνανθρώπου μας στον Άγιο Παντελεήμονα και το γεγονός ότι βρέθηκε ακόμα ένας συνάνθρωπός μας απαγχονισμένος στο Α.Τ. Ομονοίας;

Δεν θεωρεί ότι πρέπει να δώσει εξηγήσεις; Δεν σας προσβάλλει εσάς, κύριοι της κοινοβουλευτικής Πλειοψηφίας αυτή η στάση; Πώς είναι δυνατόν; Κατατέθηκε μεσοπρόθεσμο πρόγραμμα εχθές. Ούτε και γι’ αυτό καμμία κουβέντα;

Τι φτωχή παράσταση ήταν αυτή που έδωσε εδώ ο κ. Μητσοτάκης; Δεν θεωρεί ότι υπάρχει ατζέντα θεμάτων για την οποία πρέπει να δώσει εξηγήσεις, να καταλάβουμε και εμείς εάν είναι περήφανος ή αν θεωρεί ότι πρέπει να απολογηθεί για κάτι.

Μηδενική πρόληψη και θωράκιση. Αυτή είναι η επιλογή σας. Περιορισμένη εκ των πραγμάτων επιχειρησιακή δυνατότητα και, βεβαίως, ανεπαρκής αποκατάσταση των πληγέντων σε όλες τις καταστροφές. Παρ’ ότι υπάρχουν τα διαθέσιμα κονδύλια για την Πολιτική Προστασία, είστε στο 2% της δαπάνης από τα διαθέσιμα κονδύλια. Δεν είναι κάτι για το οποίο μπορείτε να διεκδικείτε δάφνες νικητή, είναι σαφές, και τα αποτελέσματα τα βιώνει η ελληνική κοινωνία.

Όπως ξέρετε, θα θέλατε πάρα πολύ να αναβάλουμε τη συζήτηση για αυτά τα τραγικά γεγονότα. Είναι σαφές ότι θα θέλατε πάρα πολύ να αναβληθεί και να σβήσει και η συζήτηση για το έγκλημα των Τεμπών, το οποίο έχει κάποιες πάρα πολύ σοβαρές πτυχές, τις οποίες εμείς δεσμευόμαστε να μην αφήσουμε να φύγουν από τη δημόσια συζήτηση. Και με αυτή την έννοια, ακούμε με πολύ μεγάλη προσοχή τη δημόσια παρέμβαση της κ. Καρυστιανού, η οποία εγείρει ερωτήματα για την τοποθέτηση Έλληνα Επιτρόπου με την αρμοδιότητα μεταφορών.

Η Κυβέρνησή σας εκεί έχει εγκληματικές ευθύνες και για την εγκατάλειψη του σιδηροδρόμου και, βεβαίως, ακόμα περισσότερο για την προσπάθεια συσκότισης, «αρχιερέας» της οποίας είναι ο ίδιος ο κ. Μητσοτάκης, ο οποίος απουσιάζει από την Αίθουσα. Η προσπάθεια συσκότισης -και το λέμε με πάσα ευθύνη και όσο πιο απλά γίνεται- έχει αρχιερέα, αρχιτέκτονα, σχεδιαστή και υλοποιητή τον ίδιο τον Κυριάκο Μητσοτάκη, τον Πρωθυπουργό της χώρας.

Από αυτές τις ευθύνες δεν θα ξεφύγει και ο ΣΥΡΙΖΑ - Προοδευτική Συμμαχία θα εξαντλήσει κάθε κοινοβουλευτικό μέσο, για να έρθει η αλήθεια στο φως σε σχέση με τα πεπραγμένα σας όχι μόνο πριν, αλλά και μετά το έγκλημα και την τραγωδία. Διότι στελέχη της Κυβέρνησής σας έχουν παραδεχθεί -φαντάζομαι κατόπιν εντολών του Πρωθυπουργού, εκτός εάν δεν ξέρει τι του γίνεται- ότι βρέθηκαν εκεί για να συντονίσουν και να υλοποιηθεί η διευθέτηση του χώρου του δυστυχήματος, για να φτάσουμε να βρίσκουμε υπολείμματα ανθρώπινων μελών σε άλλα χωράφια, έναν και πλέον χρόνο μετά από το έγκλημα.

Επαίρεται ο κ. Μητσοτάκης ακόμα και για την υλοποίηση του προγράμματος «ΑΙΓΙΣ». Τόσα χρόνια μετά, με δύο χρόνια καθυστερήσεων όπου έπρεπε να ολοκληρώνεται το 2025, λέει ότι θα εκσυγχρονίσει και θα πάρει εκατόν πενήντα καινούργια οχήματα, τη στιγμή μάλιστα, που η μεγάλη πλειοψηφία των οχημάτων της Πυροσβεστικής μας είναι είκοσι και τριάντα ετών, όπως είναι μεγάλης ηλικίας και οι πυροσβέστες μας. Δεν βρήκε χρόνο, δεν θεώρησε υποχρέωσή του να πει κάτι γι’ αυτά. Σήμερα ήρθε στη Βουλή, εμφανίστηκε.

Εμείς επανερχόμαστε, το έχουμε καταθέσει το αίτημα για μια προ ημερησίας διάταξης συζήτηση στη Βουλή για το θέμα της Πολιτικής Προστασίας.

Όπως ανέφερα και πριν, αξιώνουμε λεπτομερή ενημέρωση από τον κ. Μητσοτάκη για την εξέλιξη των εθνικών θεμάτων. Διαφαίνεται από δηλώσεις Τούρκων αξιωματούχων, αλλά και του Τούρκου Προέδρου ότι υπάρχουν, λέει, εξελίξεις. Ποιες είναι αυτές οι εξελίξεις, σε ποια κατεύθυνση, σε ποιο πλαίσιο; Ο κ. Μητσοτάκης πρέπει να μας εξηγήσει τι ακριβώς διαπραγματεύεται, διότι δεν θέλουμε να θεωρήσουμε ότι έχουμε υποπέσει στην αφέλεια ως χώρα ότι η στρατηγική της γαλάζιας πατρίδας της Τουρκίας -η οποία είναι σταθερή, είναι μεθοδευμένη, είναι διαρκής- είναι συμβατή με ήρεμα νερά, με τη διασφάλιση των εθνικών συμφερόντων και τη διασφάλιση της ειρήνης και της σταθερότητας στην περιοχή. Και εκεί θα θέλαμε εξηγήσεις, διότι λευκή επιταγή για τη διαχείριση αυτών των θεμάτων από την Αριστερά δεν πρόκειται να πάρετε.

Άκουσα με πολύ ενδιαφέρον ότι ο κ. Μητσοτάκης αναλαμβάνει νέα πρωτοβουλία για την ακρίβεια. Και ήρθαν οι δηλώσεις της κ. Φον Ντερ Λάιεν να πουν ότι οι επιπτώσεις πλέον του πολέμου δεν είναι τόσο σημαντικές, όπως και διαρροές κιόλας από την Κομισιόν ότι η Κομισιόν δεν απαγορεύει σε καμμία χώρα να βάλει πλαφόν στις τιμές ενέργειας. Ούτε γι’ αυτό ο κ. Μητσοτάκης είχε να πει τίποτα στην εθνική Αντιπροσωπεία. Υποθέσαμε, για να σας είμαστε ειλικρινείς, ότι θα άνοιγε το θέμα του προστίμου σε ένα διυλιστήριο, το οποίο μπήκε πρόσφατα. Ούτε γι’ αυτό μας ανέφερε τίποτα, διότι θα του αντιτείναμε ότι διάλεξε καθυστερημένα την πολύ χαμηλή φορολόγηση των υπερκερδών, τα οποία αρνούνταν μέχρι πριν από λίγο καιρό ότι υπάρχουν και, άρα, το αδιέξοδο των επιλογών θα ήταν κάτι παραπάνω από πασιφανές.

Για να μην υπερβώ τον χρόνο, θέλω να υπογραμμίσω τα εξής: Η χώρα μας είναι ενώπιον πολύ μεγάλων προκλήσεων και η Κυβέρνηση της Νέας Δημοκρατίας όχι μόνο δεν μπορεί να τις αντιμετωπίσει, αλλά τις πολλαπλασιάζει. Υπάρχει η πρόκληση της κλιματικής κρίσης και κατάρρευσης. Πόσο περήφανοι είστε για το έργο σας, όταν τρία-τέσσερα χρόνια τώρα δεν έχει γίνει ούτε ένα αντιπλημμυρικό έργο στη Θεσσαλία; Παρ’ όλο που σας άφησε η δική μας διακυβέρνηση, στον δικό σας περιφερειάρχη, 60 εκατομμύρια ευρώ για αντιπλημμυρικά και είχατε διαθέσιμα τα χρήματα του Ταμείου Ανάκαμψης, αφήσατε τα φαινόμενα να επαναλαμβάνονται χωρίς να υπάρχει καμμιά θωράκιση.

Η χώρα ζει, επίσης, δημογραφική κατάρρευση. Καταγράφονται εκατόν πενήντα χιλιάδες θάνατοι και εβδομήντα χιλιάδες γεννήσεις τα δύο τελευταία χρόνια. Φυσικό φαινόμενο; Δεν υπάρχει η κυβερνητική πολιτική που μπορεί να παρέμβει εκεί; Έχετε καμμία ιδέα; Δεν μπορεί η συντηρητική παράταξη να απαντήσει σε αυτή την πρόκληση. Ακόμα και στο επίπεδο της οικονομίας μία συνταγή ακολουθείτε, την υπερσυγκέντρωση της οικονομικής δραστηριότητας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Κλείνω, κύριε Πρόεδρε, για να τηρήσω και εγώ τον Κανονισμό, όπως και εσείς ευλαβικά τηρείτε πάντα.

Για τη νεανική βία συγκροτήσατε μία επιτροπή εμπειρογνωμόνων τον Μάρτη που μας πέρασε. Σας συνέστησε αυτή η επιτροπή εμπειρογνωμόνων να χαμηλώσει η ηλικία στην οποία μπορεί να προκύψει κράτηση και την πάτε, λέει, στα δεκατέσσερα; Να την πάμε και στα δώδεκα και στα δέκα, να βάζουμε τα παιδιά μας στη φυλακή, να μην ψάξουμε να δούμε τι συμβαίνει, γιατί αναπαράγονται αυτά τα φαινόμενα. Να μην υπάρξει πρόληψη. Να πούμε ότι η απάντηση και σε αυτό το φαινόμενο είναι η ποινή.

Η χώρα, λοιπόν, χρειάζεται μια μεγάλη προοδευτική αλλαγή, διότι έχει αποδεχθεί ότι η Νέα Δημοκρατία δεν μπορεί να δώσει διέξοδο ούτε στην κλιματική κρίση, ούτε στη δημογραφική κατάρρευση, ούτε στην οικονομική κρίση, η οποία βαθαίνει και επανέρχονται τα προβλήματα και σε αυτή τη μεγάλη προοδευτική δημοκρατική αλλαγή ο ΣΥΡΙΖΑ - Προοδευτική Συμμαχία θα ενισχυθεί και θα πρωταγωνιστήσει.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Θα είμαστε εδώ, για να σας ζητάμε απαντήσεις. Έχουμε καταθέσει αίτημα να συγκληθεί η Επιτροπή Παραγωγής και Εμπορίου για τα τεράστια λάθη που υπάρχουν στον ΟΠΕΚΕΠΕ με τις αποζημιώσεις και τις ενισχύσεις. Έχουμε ζητήσει να συγκληθεί η Επιτροπή Οικονομικών Υποθέσεων για τις υπέρογκες χρεώσεις τραπεζών. Ούτε αυτό θα το κάνετε; Σας καταθέσαμε τροπολογία για την προστασία των δανειοληπτών. Την αρνηθήκατε. Και επανερχόμαστε με την επίκαιρη ερώτησή μας για τα ζητήματα της ακρίβειας. Μπορείτε μόνο να πολλαπλασιάζετε τις κρίσεις και το μέλλον που προδιαγράφεται από την πολιτική σας δεν θα είναι το μέλλον του ελληνικού λαού. Αυτή η κατεύθυνση θα αλλάξει και θα αλλάξει με μια μεγάλη δημοκρατική αλλαγή και διαδικασία.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Πρόεδρος της Ελληνικής Λύσης, ο κ. Βελόπουλος. Θα ακολουθήσει η ομιλία του Προέδρου της Κοινοβουλευτικής Ομάδας Νίκης κ. Νατσιού και στη συνέχεια θα μιλήσει η Πρόεδρος της Πλεύσης Ελευθερίας, η κ. Κωνσταντοπούλου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κυρία Πρόεδρε.

Πραγματικά, πόσο άσχημα ένιωσε ο Έλληνας Πρωθυπουργός να ζητάει ο ίδιος να μιλήσει στους Βουλευτές και στο ελληνικό Κοινοβούλιο και να έχει μόλις τριάντα οκτώ Βουλευτές του από κάτω. Από αυτό φαίνεται ότι είστε σε αποδρομή, διαλύεστε. Αυτή είναι η αλήθεια. Σας κρατάει μόνο η εξουσία.

(Χειροκροτήματα από την πτέρυγα της Ελληνικής Λύσης)

Μετρήθηκαν τα κεφάλια. Τριάντα οκτώ ήσασταν. Εκατόν πενήντα οκτώ συν έναν προσκολλημένο έχετε στα νομοσχέδια. Δυστυχώς αποδεικνύεται ότι έχετε πρόβλημα συνθέσεως. Το χειρότερο από όλα είναι ότι ο Πρωθυπουργός διέπραξε μία ύβρι: Μίλησε για τον Καποδίστρια. Να του υπενθυμίσουμε του Πρωθυπουργού ότι ο Καποδίστριας εκποίησε όλη την οικογενειακή του περιουσία για να τη δώσει στο φτωχό ελληνικό κράτος. Δεν εκποίησε τη χώρα για να πλουτίζουν οι ολιγάρχες και οι πολιτικοί. Να τα ξεκαθαρίσουμε λίγο.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Είχε δίκιο ο κ. Παππάς. Πραγματικά κάποτε είχε δηλώσει εδώ ο Πρωθυπουργός -και τον άκουσα και εγώ με έκπληξη- ότι ήταν πολιτικός κρατούμενος έξι ετών κάπου στο Παρίσι. Δεν είναι πολιτικός κρατούμενος ο Πρωθυπουργός, είναι πολιτικός τουρίστας. Έρχεται όποτε θέλει στη Βουλή, μιλάει όποτε θέλει στη Βουλή, φεύγει από τη Βουλή, απαξιώνει το Κοινοβούλιο, τους Βουλευτές, τη δημοκρατία και ζητάει να τον σεβόμαστε εμείς. Ήρθε ως τουρίστας εδώ, ενώ η Ελλάδα έχει τόσα προβλήματα. Πέρα από τα εθνικά, τα ελληνοτουρκικά, την κόντρα Βουλγαρίας - Σκοπίων για το όνομα, την ιστορία με την Αλβανία και την άρση του βέτο, είχαμε τις πυρκαγιές. Ζήτησε το ΠΑΣΟΚ μια συζήτηση για τις πυρκαγιές. Την αποφεύγει ο Πρωθυπουργός. Γιατί την αποφεύγει; Διότι έχει μάθει να είναι ρίψασπις και να πηγαίνει στα κανάλια να λέει μόνο ό,τι θέλει αυτός. Αυτή είναι η πραγματικότητα και αυτή είναι η αλήθεια για τον Έλληνα Πρωθυπουργό.

(Χειροκροτήματα από την πτέρυγα της Ελληνικής Λύσης)

Και πείτε μου εσείς οι Βουλευτές της Νέας Δημοκρατίας: Πόσο ανίκανο είναι ένα κράτος; Πόσο ανίκανη μια κυβέρνηση που με 24 βαθμούς θερμοκρασία καίγεται η Κόρινθος και καίγονται περιουσίες και καίγονται άνθρωποι. Έχει 24 βαθμούς. Το αντιλαμβάνεστε; Δεν υπάρχει κανένα άλλο μέτωπο σε όλη την Ελλάδα και καίγεται η Κόρινθος. Και ούτε μία παραίτηση! Ούτε ένα «συγγνώμη»! Θλίψη, λέει, για τους νεκρούς. Βαρεθήκαμε τη θλίψη σας. Αφού είστε τεθλιμμένες ή τεθλιμμένοι σηκωθείτε και φύγετε, να πάμε σε εκλογές για να σωθεί ο τόπος!

(Χειροκροτήματα από την πτέρυγα της Ελληνικής Λύσης)

Δεν θα αφήσετε τίποτα όρθιο. Κάντε μια γύρα σε όλη την Ελλάδα. Κάψατε τον Έβρο. Κάψατε τη Ροδόπη. Κάψατε την Καβάλα. Κάψατε τη Δράμα. Κάψατε τη δυτική Μακεδονία. Κάψατε την Πίνδο. Κάψατε την Κόρινθο. Κάψατε την Αθήνα. Τι θα αφήσετε όρθιο; Πείτε μου τι πρέπει να γίνει για να φύγετε, να αναλάβετε μια ευθύνη.

Και δεν θα πω τι δεν κάνετε ακριβώς. Έχω να κάνω μία ερώτηση στον Πρωθυπουργό που με έπαρση και αλαζονεία μάς είπε ότι τα διόδια μειώθηκαν. Θα μειωθούν. Ωραιότατα. Ας μας πει, λοιπόν, σε ποια χώρα της Ευρώπης πληρώνουν τόσο ακριβά διόδια οι κάτοικοι και οι πολίτες, όπως στην Ελλάδα, για να κάνουμε μια σύγκριση. Και ας μας πει και κάτι άλλο ο Πρωθυπουργός: Τα διόδια είναι για τα αυτοκίνητα από ό,τι ξέρω, αλλά αν δεν έχεις βενζίνη να βάλεις, δεν περνάς ούτε από τα διόδια. Θα μειώσει την τιμή των καυσίμων ή θα συνεχίσει τη φοροληστρική πολιτική και την επιβολή του ειδικού φόρου και του ΦΠΑ πάνω στα καύσιμα;

(Χειροκροτήματα από την πτέρυγα της Ελληνικής Λύσης)

Αυτές είναι οι ερωτήσεις που πρέπει να απαντήσει, αλλά δεν απαντά. Έρχεται, κάνει τον μονόλογό του και φεύγει. Αυτός είναι ο Πρωθυπουργός. Έτσι τον μάθατε. Τον μάθατε να τον έχετε σε μια γυάλινη κλούβα και να τα βλέπει όλα καλά και να έχει τους συμβούλους του να του λένε παραμύθια. Παράδειγμα: Δεν θα πω για την αξία των διοδίων, θα το προσπεράσω, αλλά θα πω για το νομοσχέδιο. Μένουν ή δεν μένουν εκτός κτηματικής αγοράς χιλιάδες ιδιοκτησίες άνω των τεσσάρων στρεμμάτων, ναι ή όχι; Καταστρέφονται οι μικροϊδιοκτήτες, ναι ή όχι; Χιλιάδες μικροί κλήροι χάνουν την αξία τους, ναι ή όχι; Ποια θα είναι η μοναδική διέξοδος; Είναι η επιλογή η πολιτική της Νέας Δημοκρατίας του ακρονεοφιλελευθερισμού: να ξεπουληθούν σε μεγάλους ξενοδόχους αυτές οι μικρές περιουσίες. Σε συνδυασμό με τον νόμο για την τουριστική ανάπτυξη, δεν πρόκειται να ξαναγίνει ποτέ μικρή οικογενειακή επιχείρηση στην Ελλάδα. Όλα για τους ομίλους, όλα για τα πεντάστερα, όλα για τα εξάστερα, όλα για τους φίλους σας, τους κολλητούς, τους πλουτοκράτες! Αυτοί είστε στη Νέα Δημοκρατία.

(Χειροκροτήματα από την πτέρυγα της Ελληνικής Λύσης)

Θα ήθελα τώρα να πάμε σε ένα θέμα που αγγίζει όλη την ελληνική κοινωνία. Θα πάμε στην παιδική εγκληματικότητα και παραβατικότητα και θέλω να τα ακούσετε όλοι οι Βουλευτές όσο μπορείτε καλύτερα. Κάνω έκκληση σε όλους.

Ο Πρωθυπουργός πάλι ρίχνει την ευθύνη στους άλλους. Πάλι λέει ότι φταίνε οι οικογένειες. Ωραιότατα. Σε μια κοινωνία όμως που τα παιδιά των ολιγαρχών, τα παιδιά των πολιτικών με το που τελειώνουν το πανεπιστήμιο βρίσκουν θέση με βύσμα αναξιοκρατίας, σε μια εποχή που ο Αρχηγός του κόμματος μπορεί να βολέψει το παιδί του όπου θέλει, όποτε θέλει, ακόμη και στην Ευρωβουλή, το παιδί του φτωχού στο Περιστέρι, το παιδί του φτωχού στη Θεσσαλονίκη στο Κορδελιό δεν τα βλέπει αυτά, ότι ο πατέρας του δεν έχει να αγοράσει ψωμί ή γάλα, ενώ τα παιδιά των υπολοίπων βολεύονται; Δεν νιώθει μια ψυχολογική βία; Η ψυχολογική βία είναι σημαντικότερη της φτώχειας, από τους πλουτοκράτες και τα παιδιά των πλουσίων. Άρα ας κοιτάξουμε τη βία της φτώχειας, τη βία της αδικίας, τη βία της αναξιοκρατίας, να επιλύσουμε αυτά τα προβλήματα του ελληνικού λαού και μετά να μιλάει ο Πρωθυπουργός για ευθύνες της οικογένειας.

(Χειροκροτήματα από την πτέρυγα της Ελληνικής Λύσης)

Και έχω να πω και κάτι άλλο. Τα έχουμε μπερδέψει λίγο τα πράγματα δυστυχώς τις τελευταίες δεκαετίες. Πέρα από την έλλειψη αξιών, ηθικών φραγμών, παραδοσιακών αξιών που έχουμε προσπεράσει και έχουμε διαγράψει πολλοί και με νόμο, όπως η Νέα Δημοκρατία, με τον γάμο των ομοφυλοφίλων -το προσπερνώ αυτό-, περάσαμε σε ένα στάδιο που μπερδεύουμε την ελευθερία με την ελευθεριότητα. Άλλο ελευθερία, άλλο ελευθεριότητα. Τι λέει η μάνα και ο γονιός; Μη χτυπήσει το παιδί. Μην πάθει κάτι το παιδί. Μη δημιουργηθεί ψυχικό πρόβλημα στο παιδί. Μη μιλάς άσχημα στο παιδί. Μην πιέζεις το παιδί. Όλα αυτά δημιουργούν έλλειψη αναχωμάτων σε ένα παιδί, το οποίο το μεγαλώνουμε τελείως διαφορετικά χωρίς αξίες, με έναν φιλοτομαρισμό, με έναν τρόπο άκομψο, χωρίς ηθικούς φραγμούς, με συνέπεια το παιδί να γίνεται με διάθεση ελευθεριότητας και όχι ελευθερίας. Έχει μόνο δικαιώματα και καμμία υποχρέωση. Γι’ αυτό και το μάθημα πολιτικής αγωγής πρέπει να διδάσκεται σοβαρά στα ελληνικά σχολεία, για να ξέρει το παιδί ποιες είναι οι υποχρεώσεις του και ποιες είναι και τα δικαιώματά του.

Θα ήθελα, όμως, να μιλήσω και λίγο στην Αριστερά. Θα σας διαβάσω στίχους. Αν υπήρχε δικαιοσύνη και δικαστής στη χώρα και Πρωθυπουργός θα έπρεπε να συλληφθούν όλοι αυτοί οι περιβόητοι τράπερς, που υποκινούν τον εκχυδαϊσμό, τον εκμαυλισμό, τη διακίνηση και την πρόκληση βίας καθημερινά μέσα από τα τραγούδια τους.

(Χειροκροτήματα από την πτέρυγα της Ελληνικής Λύσης)

Και επειδή ζούμε έξω από την κοινωνία και τα παιδιά μας στο διαδίκτυο και στο TikTok βλέπουν πράγματα που εμείς δεν βλέπουμε πολλές φορές, θα σας πω μερικά πράγματα για το πώς αυτή η μουσική δημιουργεί τεράστια προβλήματα στον ψυχισμό των παιδιών. YouTube, TikTok, social media, όλες οι δημοσιεύσεις έχουν εκατοντάδες προβολές. Κάνοντας μία έρευνα απλή θα δείτε πώς μπορείς να συγκεντρώσεις τα ακατάλληλα που ακούγονται. Ο Πρωθυπουργός αν θέλει να πάρει μέτρα, θα έπρεπε η εισαγγελέας του Αρείου Πάγου τώρα να συλλάβει όλους αυτούς τους κυρίους που βουλιάζουν τα παιδιά μας μέσα στη βία:

«Μοίραζα πακέτα όλη μέρα. Ήμουν on call». Πακέτα είναι τα ναρκωτικά. «Πόδια μου πρησμένα σαν να παίρναν Winstrol. Άφησα το Yugi να προσέχει το κιλό. Τον έπιασα να κλέβει και του μάμησα -αισχρή βρισιά». «Chain τόσο χοντρό που το φωνάζω Βενιζέλο». Και συνεχίζει. Είναι τραγούδι αυτό. Γελάτε. Ένα εξάχρονο παιδί δεν μπορεί να φιλτράρει αυτά που ακούει. Δεν μπορεί να τα φιλτράρει το παιδάκι αυτό. Έπρεπε να υπάρχει ο εισαγγελέας να τον συλλάβει τον κύριο. Σας διαβάζω κι άλλα: «Γαλάζιο αίμα, δεν μου έδωσαν στέμμα. Ο πρώτος βασιλιάς που έχει κόκκινο αίμα… -βρίζει εδώ- μία ζωή… -αισχρή βρισιά- μην κοιτά την μπέμπα -βρίζει ξανά- μια ζωή στους δρόμους σπέρμα από πλέμπα. Θέλεις τα αλάνια; Θέλεις τα Gabbana; Θέλεις τα Versace; Θέλεις τα Mazerati; Δεν θα με δεις… -βρίζει- πάλι feat. με τον Μαρτάκη. «Κάνω νταλαβέρια με τον θείο -ναρκωτικά. Δεν αφήνω αποδεικτικά στοιχεία στο σημείο. Από πάνω μέχρι κάτω όλα primo. Στο «ΠΡΟΠΟ» σκάω με μάσκα και αδειάζω το ταμείο- υποκίνηση σε ληστεία». Θέλω ένα glock 26 και ένα rugel. Δεν πληρώνω και ο ίδιος είμαι shooter –δολοφόνος». «Ανυπομονώ να πάμε να τους βρούμε. Τους πιάνουμε στον ύπνο μάγκα σαν τον Freddy Krueger. Δεν υποτιμάω, απλά δεν ανησυχώ. Είσαι ρουφιάνα κατσαρίδα, σήκω φύγε από δω, πριν σε πατήσω και σε αφήσω νεκρό. Είμαι slime, είμαι φίδι, παίζει να επιτεθώ. Δεν θέλω τον χρόνο μαζί σου. Ήρθα να δω το χαρτί σου. Φέρε το πιστόλι στην τσέπη. Πυροβόλα όπου πρέπει».

Αυτά είναι τραγούδια για τα παιδιά. Η τραπ είναι μουσική που ακούγεται συνεχώς. Πρόταση τώρα από το Κοινοβούλιο, όχι από οπουδήποτε, αν πραγματικά ο Πρωθυπουργός θέλει να λύσει το πρόβλημα. Απαιτούμε άμεση παρέμβαση από τον εισαγγελέα του Αρείου Πάγου ώστε να συλληφθούν αυτοί οι τράπερς που υποκινούν σε βία τα παιδιά μας και διαδίδουν το έγκλημα, υπό το πρόσχημα της τραπ.

(Χειροκροτήματα από την πτέρυγα της Ελληνικής Λύσης)

Γιατί υπάρχει και η άλλη τραπ, η νεανική μουσική χωρίς τα πιστολίδια, χωρίς τα μαχαίρια, χωρίς τη βία, χωρίς τον βιασμό. Μιλάνε και για βιασμό εδώ μέσα.

Να εφαρμοστεί άμεσα το άρθρο 184: Διέγερση σε πράξεις εγκλημάτων. Κατάργηση αυτών των τραγουδιών, υπάρχει λύση. Πώς; Να σας πω εγώ και πολύ πιο εύκολα απ’ ό,τι τα κάνει ο Πρωθυπουργός, γιατί δεν ξέρουν οι συνάδελφοι.

Ο Πρωθυπουργός, λοιπόν έχει μια ομάδα ανθρώπων οι οποίοι διυλίζουν τις ειδήσεις, τα ελληνικά hoaxes, που όποτε τους βολεύει η είδηση βγαίνει fake news και κατεβαίνει. Μπορεί επίσης στο TikTok, μου λένε οι ειδικοί, να βάλεις ban, να ζητήσεις από την εταιρεία ή να επιβάλλει πρόστιμα στην εταιρεία για αναπαραγωγή εικόνων - βίντεο μίσους.

Τα παιδιά μας μεγαλώνουν έτσι. Όταν σπέρνεις μίσος και βία θα εισπράξει βία και μίσος, είναι δεδομένο. Αλλά αφήνουμε ανεξέλεγκτο το μίσος, αφήνουμε τη βία στους ανήλικους.

Απαγορεύσαμε βέβαια τα ακραία, ακούστε, ακαριαία έδωσε εντολή η Ευρωπαϊκή Ένωση και απαγορεύτηκαν όλα τα ρωσικά μέσα στο διαδίκτυο. Εκεί μπόρεσε ο Πρωθυπουργός. Όλα τα ρωσικά ΜΜΕ απαγορεύτηκαν στην Ευρώπη. Εδώ μπορούμε να το κάνουμε αυτό;

Αφήνετε, λοιπόν, ανεξέλεγκτες τις πλατφόρμες. Κυνηγήσατε τα wikileaks, ναι ή όχι; Επιτρέπετε σε διαδικτυακούς κολοσσούς να διαλύουν την κοινωνία. Είναι οι πλατφόρμες, λοιπόν. Λέμε να απαγορευτεί τώρα.

Και να κάνω και ένα ερώτημα. Πείτε μου, ρε παιδιά, ένα πεντάχρονο παιδάκι βιάστηκε στην Αλεξανδρούπολη από δύο άλλα πεντάχρονα. Αυτά τα παιδιά το φαντάστηκαν; Κάπου το είδαν, κάπου το είδαν το βίντεο, κάπου είδαν την κίνηση αυτή, κάπου το είδαν με τα ματάκια τους πέντε χρονών παιδάκια. Βίασαν με μολύβι ένα άλλο παιδάκι. Το καταλαβαίνετε αυτό; Κάπου το είδαν. Πού το είδαν; Πού είναι η πολιτεία να προστατεύσει τα παιδιά αυτά; Με μολύβι βιάστηκε ένα πεντάχρονο από δύο πεντάχρονα. Το καταλαβαίνουμε αυτό; Δεν αναρωτιέται κανένας; Δεν πρέπει να σταματήσει αυτή η ιστορία;

Ευχολόγια, λέμε τα δικά μας και φεύγουμε. Σας λέμε ότι μπορούμε να λύσουμε το πρόβλημα, υπάρχουν τρόποι. Όπως κατεβάζει τις σελίδες η Νέα Δημοκρατία του ΣΥΡΙΖΑ, του ΠΑΣΟΚ, όταν δεν της αρέσει, της Ελληνικής Λύσης ή άλλων κομμάτων, μπορούμε να βάλουμε φίλτρα, γίνεται.

Πέντε χρονών; Δύο παιδάκια το βάλανε στην τουαλέτα και του έβαλαν το μολύβι, το βίαζαν; Σοβαρολογούμε; Κάπου το είδαν αυτό το πράγμα, το επαναλαμβάνω, κάπου το είδαν.

Δυστυχώς τα χειρότερα έρχονται, γιατί η έλλειψη παιδείας, η απουσία γονιών, η μηδενική σχέση για αξίες και παραδοσιακές αξίες που πρέπει να υπηρετήσουμε, όλα αυτά θα μεγιστοποιήσουν το πρόβλημα για την επόμενη γενιά.

Εάν αυτή η Βουλή που βλέπει το πρόβλημα και θέλει να το λύσει δεν δώσει λύση, θα είμαστε η χειρότερη Βουλή που πέρασε ποτέ για την παιδική βία, οι χειρότεροι Βουλευτές και οι χειρότεροι Υπουργοί και η χειρότερη Κυβέρνηση, γιατί υπάρχουν λύσεις. Και τα λέω με πολύ απλά λόγια.

Τι λέτε εσείς, ακούστε. Φταίει ο γονιός, λέει ο Πρωθυπουργός, φταίει το σχολείο. Να ρωτήσω κάτι; Φταίει ο γονιός, φταίει το σχολείο. Έχετε πάει σε ένα γυμνάσιο, σε ένα λύκειο να δείτε πώς είναι ενδεδυμένοι οι καθηγητές, αν εμπνέουν σεβασμό; Αξύριστοι, άπλυτοι, διδάσκουν τα παιδιά μας. Έχετε πάει σε γονείς να τους πείτε «Ρε παιδιά, έχετε πρόβλημα οικονομικό να σας βοηθήσουμε;»; Υπάρχει η κυβερνητική αλληλεγγύη; Δεν υπάρχει. Η πολιτειακή αλληλεγγύη δεν υπάρχει. Τι ψάχνουμε να βρούμε λύση στο πρόβλημα; Μα, η λύση υπάρχει.

Και κοιτάξτε λίγο, όταν ο γονιός σε ένα δεκαεξάχρονο δεν του επιτρέπει να κάνει αλλαγή φύλου, σύμφωνα με τον νόμο της Νέας Δημοκρατίας, τιμωρείται ο γονιός. Το ξέρετε αυτό; Όταν ένα παιδάκι δεκαπεντάχρονο, όμως, πάει και κάνει κάτι, τιμωρείται πάλι ο γονιός. Το παιδί δεν έχει ευθύνη; Και πώς το παιδί θα μάθει την ευθύνη του; Πολιτική αγωγή, το επαναλαμβάνουμε, για να ξέρει και δικαιώματα και υποχρεώσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Το λέω αυτό γιατί λέτε ότι ο γονιός φταίει για όλα. Να το ακούσω κι αυτό. Και να σας ρωτήσω και κάτι. Αφού ο γονιός φταίει για όλα, κύριε Πλεύρη μου, επειδή είστε και γονιός εσείς, το παιδάκι το πεντάχρονο και το εξάχρονο πρέπει να μάθει σεξουαλική ομοφυλοφιλική διαπαιδαγώγηση; Ο γονιός δεν πρέπει να του το μάθει;

Θα κάνω μια πρόταση σε όλους σας. Να πηγαίνουν σε σεμινάρια οι γονείς και να διδάσκουν τα παιδιά τους, όπως γίνεται στη Γερμανία. Γιατί πρέπει να το φέρετε σώνει και καλά το μάθημα χωρίς να ρωτήσετε τους γονείς, αφού είναι υπεύθυνοι οι γονείς; Ρωτώ εσάς. Υπεύθυνοι, λέτε, είναι οι γονείς, το είπε ο Πρωθυπουργός. Ωραία, είναι οι γονείς. Τότε το μάθημα που το κάνατε με τη βία, γιατί ασκείτε βία πάνω σε παραδοσιακές αρχές, πάνω σε νομοτελειακές αρχές της χώρας, γιατί δεν δίνετε το δικαίωμα να γίνονται σεμινάρια τα Σαββατοκύριακα στους ανθρώπους να διδάξουν τα παιδιά τους και τους βάζετε υποχρεωτικά το μάθημα; Είναι υποχρεωτικό το μάθημα, δεν είναι προαιρετικό.

Δηλαδή όποτε βολεύει την Κυβέρνηση είναι υπεύθυνος ο γονέας, οπότε δεν βολεύει την Κυβέρνηση, υπεύθυνη είναι η Κυβέρνηση. Δεν είναι έτσι. Και να σας πω και κάτι πολύ απλό; Επαναφέρετε τουλάχιστον στο δημοτικό την ποδιά γιατί δημιουργεί κοινωνικές αδικίες.

(Χειροκροτήματα από την πτέρυγα της Ελληνικής Λύσης)

Ένα πλούσιο παιδί μπορεί να φοράει Gucci, μπορεί να φοράει Versace, μπορεί να φοράει ρούχα καλά. Κουνάτε το χέρι σας, κύριε, αλλά έχετε λύσει το οικονομικό πρόβλημά σας εσείς.

Επειδή υπάρχουν παιδιά στη δυτική Αθήνα που δεν έχουν καλά ρουχαλάκια, νιώθουν άσχημα για τα άλλα παιδάκια που έχουν καλά ρουχαλάκια. Και όταν δεν μπορεί να πάρει τα καλά ρουχαλάκια, θα ασκήσει βία. Ποια είναι η βία; Θα σου κλέψω το κινητό, θα σου πάρω το μπουφάν. Το καταλαβαίνουμε αυτό; Επιτέλους αντιληφθείτε τα εγκλήματα που κάναμε ως χώρα, ως πολιτεία.

Δεν τους αρέσει. Τι να κάνουμε; Είστε της προόδου εσείς. Εμείς είμαστε της συντηρήσεως. Θα σας πω κάτι που είναι νομοτελειακό. Δεν υπάρχει πρόοδος χωρίς συντήρηση. Στο ψυγείο σας βάζετε τα τρόφιμα για να τα φάτε την επόμενη μέρα γιατί θέλουν συντήρηση. Μόνο πρόοδος οδήγησε εδώ, οδηγεί εδώ, στον εκχυδαϊσμό, στον εκμαυλισμό, στην ισοπέδωση, στη βία, στην εγκατάλειψη παραδοσιακών αρχών και αξιών. Αυτή είναι η πραγματικότητα και την κοιτάμε κατάματα.

(Χειροκροτήματα από την πτέρυγα της Ελληνικής Λύσης)

Πάμε λοιπόν και στην αμφίεση. Εδώ, ρε παιδιά, ακόμη και τώρα τα κόμματά σας έχετε κάνει αχούρια τα πανεπιστήμια. Έχετε κάνει παρατάξεις μέσα στα πανεπιστήμια και πάνε και ζωγραφίζουν εκεί «ΚΚΕ(μ-λ)», «Ελληνική Λύση», «Νέα Δημοκρατία», «ΔΑΠ», «ΠΚΣ» κ.λπ..

Σε ποια Ευρώπη υπάρχουν αυτά, κύριε; Σε ποια Ευρώπη; Είμαστε Ευρωπαίοι; Ούτε Αφρικανοί δεν είμαστε. Το πανεπιστήμιο της Ουγκάντα, κύριε συνάδελφε του ΣΥΡΙΖΑ, είναι πιο καθαρό, πιο άρτιο και καλύτερο από το ελληνικό -στη θέα του, δεν μιλάω για το έμψυχο υλικό.

Το λέω για να ξέρετε, αν δεν μπει φραγή στην ασυδοσία, στην ελευθεριότητα, θα έχουμε χειρότερες καταστάσεις από εδώ και στο εξής.

(Χειροκροτήματα από την πτέρυγα της Ελληνικής Λύσης)

Προειδοποιούμε. Όταν κυβερνήσουμε, λοιπόν,, γιατί τα κάνατε όπως τα κάνατε όλοι σας, θα δείτε ποια είναι η λύση, η Ελληνική Λύση κατά της βίας και κυρίως κατά της αδικίας, κατά της φτώχιας, κατά της πείνας που δεν μπόρεσε κανένα κόμμα να ανατρέψει.

Πάμε να σας πω τώρα, λοιπόν, για τη σωστή πλευρά της ιστορίας, γιατί διαμαρτύρεστε όλοι. Να σας πω ποια είναι η σωστή πλευρά της ιστορίας, κύριε Πλεύρη μου, που την ακολουθεί ο Πρωθυπουργός; Ακούστε, η σωστή πλευρά της ιστορίας είναι λάθος, κατά την άποψή μας. Διότι στην επέτειο του Άουσβιτς, εκεί που έψηναν τους Εβραίους τα τέρατα οι ναζί, η Πολωνία δεν θα καλέσει τη Ρωσία, που η Σοβιετική Ρωσία απελευθέρωσε τους Εβραίους στο Άουσβιτς.

Επίσης, ακούστε τώρα, στην Ιαπωνία οι Αμερικανοί έριξαν τη βόμβα, αλλά δεν καλούν τη Ρωσία και καλούν τους Αμερικανούς που έριξαν τη βόμβα. Αυτή είναι η σωστή πλευρά της ιστορίας που υπηρετείτε, του ναζισμού και του απολυταρχισμού. Αυτοί είστε.

(Χειροκροτήματα από την πτέρυγα της Ελληνικής Λύσης)

Είμαστε μια ανάποδη χώρα. Να δώσω ένα παράδειγμα. Κύριε ναύαρχέ μου, ξέρετε γιατί λυπάμαι; Γιατί διαψεύσατε κάθε ελπίδα ότι θα σωφρονιστείτε. Είστε αμετανόητοι ως Κυβέρνηση, ως κόμμα και δεν αλλάζετε ρότα. Προσπαθούμε να σας υποδείξουμε τον ορθό δρόμο της λογικής και δεν τον ακούτε.

Ακούστε τώρα. Αφού καλωσορίσουμε τον Πρωθυπουργό μετά από δυόμισι μήνες που ήρθε στη Βουλή, να μας εξηγήσει τι εννοούσε στον ΟΗΕ, γιατί είπατε κάτι πολύ εύστοχο για τα ελληνοτουρκικά, ότι -το διαβάζω αυτούσιο- «Το εθνικό συμφέρον υπολείπεται του παγκόσμιου συμφέροντος»;

Εγώ αυτό θα τον ρωτούσα. Είπε στον ΟΗΕ ότι το παγκόσμιο συμφέρον είναι πάνω από το εθνικό συμφέρον. Να μας εξηγήσει, τι εννοεί ο ποιητής. Γιατί αν δεν μας εξηγήσει, κάτι σημαίνει. Είναι ικανός να θυσιάσει την Ελλάδα για οποιοδήποτε σωστό της πλευράς της ιστορίας του. Όχι, πάνω απ’ όλους, πάνω απ’ όλα είναι το εθνικό συμφέρον της χώρας και κανένα άλλο παγκόσμιο συμφέρον.

(Χειροκροτήματα από την πτέρυγα της Ελληνικής Λύσης)

Πάμε τώρα σε μερικά λαθάκια, επειδή ξέρετε το Υπουργείο. Είναι αλήθεια ότι υπάρχει μηνιαίος έλεγχος στους γιατρούς τους συμβεβλημένους με τον ΕΟΠΥΥ να μην γράφουν εξετάσεις σε ασθενείς, ακόμα και αν πρέπει; Έγγραφο.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γίνεται μηνιαίος έλεγχος, για να δούμε πόσες θεραπείες βγάζουν; Γιατί; Για πείτε μου. Επιτρέπει η Κυβέρνηση σε εταιρείες ιδιωτικές να ζητάνε υποχρεωτικό εμβολιασμό για να προσλάβουν κάποιους; Εδώ τα έχω τα έγγραφα, πάρτε τα: Απαιτούμενα δικαιολογητικά κ.λπ.. Ναι έγγραφα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΑΘΑΝΑΣΙΟΣ ΠΛΕΥΡΗΣ:**…(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ορίστε; Σοβαρά; Δηλαδή στον ιδιωτικό τομέα μπορεί να κάνει ο καθένας ό,τι γουστάρει. Αυτό μου λες τώρα. Δεν υπάρχει μέριμνα και πρόνοια της πολιτείας στην καταστρατήγηση των συνταγματικών δικαιωμάτων για ίσες ευκαιρίες, να παρέμβει το Υπουργείο. Τι είναι αυτά που λέτε; Τι είναι αυτά που λέτε, κύριε Πλεύρη; Μπορεί η κάθε επιχείρηση να κάνει ό,τι γουστάρει; Τι είναι αυτό που λέτε;

Επίσης, είναι αλήθεια ότι είπε ο κ. Άδωνις Γεωργιάδης, ο εκλεκτός σας συνάδελφος, ότι Αμερικανός τουρίστας εντυπωσιάστηκε τόσο πολύ με το ΕΣΥ που αποφάσισε να μετακομίσει στην Ελλάδα;

(Θόρυβος από την πτέρυγα της Νέας Δημοκρατίας)

Τι γελάτε; Το είπε ο άνθρωπος παιδιά σε κανάλι στον «ΣΚΑΪ». Το χειρότερο ξέρετε, δεν είναι ότι το είπε ο Άδωνις. Το χειρότερο είναι ότι τον πιστεύουν κάποιοι, οι ψηφοφόροι του. Το χειρότερο είναι αυτό. Μιλάμε για «ανέκδοτο» Κυβέρνηση με «ανέκδοτα» Υπουργούς. Είναι αδιανόητοι, αμετανόητοι. Δεν ξέρουν τι τους γίνεται.

Επίσης, θέλω να καταγγείλω κάτι. Δεν κατάλαβα γιατί η Κυβέρνηση αποφάσισε ξαφνικά να καταργήσει στους ΟΤΑ το γάλα. Ξέρετε τι έγκλημα κάνατε; Εδώ είναι και ο πρόεδρος των γαλακτοβιομηχάνων.

(Θόρυβος από την πτέρυγα της Νέας Δημοκρατίας)

Ακούστε, πάρτε τα έγγραφα εδώ, γιατί ακούσατε κι άλλοι την κομπινούλα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τους υπόσχονται επίδομα 300 ευρώ το έτος. Του χρόνου μπορεί να το διαγράψουν κιόλας, ότι δεν ισχύει, ενώ το γάλα το έπαιρναν οι άνθρωποι. Τι κάνετε έτσι όμως; Εκατόν σαράντα χιλιάδες λίτρα έδιναν στους ΟΤΑ. Με αυτόν τον τρόπο και ο κτηνοτρόφος βολευόταν και οι μικρές παραγωγικές μονάδες. Τώρα τι κάνετε; Θέλετε να σκοτώσετε κτηνοτρόφους και κτηνοτροφία. Εντολή της Ευρωπαϊκής Ένωσης.

(Χειροκροτήματα από την πτέρυγα της Ελληνικής Λύσης)

Τους λέτε θα πάρετε ένα επίδομα 300 ευρώ τον χρόνο. Και του χρόνου ποιος ζει ποιος πεθαίνει δηλαδή και θα τελειώσει το επίδομα. Δεν πάει έτσι. Είστε η Κυβέρνηση των αχρήστων!

Δεν σας πω τα μαντάτα που έρχονται. Θα ρωτήσω αν βγήκαν άχρηστα δύο εκατομμύρια εισιτήρια στο μετρό, που δεν υπάρχει, στη Θεσσαλονίκη και διακόσιες χιλιάδες «έξυπνες» κάρτες; Διότι τα προϊόντα που πήρε η Κυβέρνηση, ο φορέας, ήταν ακατάλληλα προς χρήση. Λεφτά του ελληνικού λαού. Σκορπάνε εκατομμύρια δεξιά και αριστερά. Δημοσίευμα της «ΜΑΚΕΔΟΝΙΑΣ». Στα Πρακτικά και αυτό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να καταλάβετε πόσο άχρηστοι είναι. Άχρηστοι, ρε παιδιά! Μας είχαν πρήξει με το «άριστοι»! Είχαν ξεχάσει ένα γράμμα όμως ανάμεσα το «χ», άχρηστοι. Γι’ αυτό κι έρχεται η τρόικα και θα τα πούμε.

Κλείνοντας, να σας πω, επειδή μας βομβαρδίζεται με την πράσινη ανάπτυξη, έχετε μάθει τι έγραψε ο Τύπος ο διεθνής; Κύριε Πλεύρη, κύριοι συνάδελφοι τι θα γίνει; Εξορύξεις θα κάνει ποτέ ο Πρωθυπουργός; Εξακόσια ογδόντα δισεκατομμύρια κυβικά μέτρα λέει η «EXXON MOBIL», κοιτάσματα νοτίως της Κρήτης, που σημαίνει τζάμπα πετρέλαιο, τζάμπα φυσικό αέριο, τζάμπα καύσιμα στον Έλληνα ή σε καλύτερες τιμές, πολύ φθηνότερο. Γιατί δεν κάνετε εξορύξεις επιτέλους, για να έχει φθηνά καύσιμα ο Έλληνας, η Ελληνίδα, η παραγωγική βάση, οι βιομήχανοι κι όλοι οι υπόλοιποι Έλληνες; Πείτε μου γιατί; Σας ρωτώ.

Ξέρω λίγο πριν τις εκλογές θα το ανακοινώσετε, όπως είχε κάνει και ο Σαμαράς τότε, όταν ήθελε να γίνει κυβέρνηση. «Θα κάνω ΑΟΖ», έλεγε, «θα κάνω εξορύξεις», έλεγε. Παραμύθια της Χαλιμάς. Μια ζωή παραμυθάδες, μια ζωή Μινχάουζεν, μια ζωή ψεύτες -δεν θα πω κλέφτες- μια ζωή αυτό ήσασταν, δυστυχώς. Παραμυθιάζετε τον κόσμο.

Η αλήθεια λοιπόν, είναι μία και μοναδική. Η πολιτική σύγκρουση σήμερα στην Ελλάδα έχει δύο πόλους. Έχει αλλάξει πεδίο και επίπεδο. Είναι μεταξύ των δήθεν κοσμοπολιτών της Νέας Δημοκρατίας και των υπολοίπων κομμάτων και των πατριωτών, αυτών που αγαπούν την πατρίδα τους.

Τρέμει, λοιπόν, το σύστημα. Είναι δεδομένο και φαίνεται από την Ευρώπη. Βρήκαν έναν τρόπο να αποδυναμώσουν το πατριωτικό κίνημα, είτε διασπώντας το είτε δημιουργώντας ρήγματα είτε με fake news, να διασπάσουν την ένωση των πατριωτικών δυνάμεων.

Εμείς λέμε το εξής σε κάθε πατριώτη της Νέας Δημοκρατίας ψηφοφόρο: Ο μοναδικός πατριωτικός πόλος που ενώνει την Ελλάδα και τους Έλληνες υπάρχει, υφίσταται, είναι η Ελληνική Λύση. Μπορούν να ακουμπήσουν πάνω μας, μπορούν να σταθούν δίπλα μας.

(Χειροκροτήματα από την πτέρυγα της Ελληνικής Λύσης)

Και γιατί λέω ότι υπάρχουν οι δύο πόλοι; Πού διαφωνεί ο ΣΥΡΙΖΑ στα ελληνοτουρκικά, στο σκοπιανό, στο αλβανικό με τη Νέα Δημοκρατία; Ας μας πει. Πού διαφωνεί με το Χρηματιστήριο Ενέργειας, πού διαφωνεί με τα funds, αφού νομοθετήσατε τα ίδια πράγματα και οι τρεις; Εδώ είναι το ερώτημα.

Και όντως, αν μετανοήσατε, κύριε Παππά, ζητήστε συγνώμη, ότι κάνετε λάθη. Δηλαδή τα funds ήταν σωστή επιλογή, οι τράπεζες, τα κόκκινα δάνεια το Χρηματιστήριο Ενέργειας ήταν σωστές επιλογές;

Άρα, λοιπόν, επειδή όλοι εσείς, όταν είστε αντιπολίτευση τα λέτε καλά, όταν είστε Κυβέρνηση, τα κάνετε στραβά, γι’ αυτό λέω ότι ο πόλος, ο πατριωτικός, με τις λύσεις τις δεδομένες, είναι η Ελληνική Λύση.

Γιατί; Γιατί είμαστε η ένωση των Ελλήνων. Είμαστε το κόμμα της ελπίδας και φαίνεται από τις δημοσκοπήσεις της Νέας Δημοκρατίας. Είμαστε πρώτοι στους αναξιοπαθούντες, αδυνάτους πολίτες σε επιλογή. Η Ελληνική Λύση, λοιπόν, επειδή είναι ένα πολυσυλλεκτικό κόμμα, πήρε -ακούστε- με βάση τις δημοσκοπήσεις της Νέας Δημοκρατίας: 1,3% από αριστερούς, 2,4% από κεντροαριστερούς, 8,6% από δεξιούς, 8,4% από κεντροδεξιούς, 10,2% από κεντρώους.

Αυτό αποδεικνύει ότι δεν υπάρχει μάχη μεταξύ Αριστεράς και Δεξιάς, αλλά μεταξύ γκλομπαλιστών και πατριωτών.

(Χειροκροτήματα από την πτέρυγα της Ελληνικής Λύσης)

Αυτών είναι ως επιλογή μεταξύ φτωχών και αδυνάτων και ολιγαρχών, καπιταλιστών και αδυνάμων. Εμείς είμαστε στη μία πλευρά των αδυνάμων, αδυνάτων και οι άλλοι όλοι είναι στους ολιγάρχες, στους καπιταλιστές. Γι’ αυτό εμείς επιμένουμε. Μπορεί να βλέπετε εφιάλτες, κύριε Μαρκόπουλε.

Είναι εδώ ο κ. Μαρκόπουλος;

**ΔΙΟΝΥΣΙΟΣ ΧΑΤΖΗΔΑΚΗΣ:** Είναι στο εξωτερικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αγνοείται.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στο εξωτερικό είναι, ε; Αγνοείται η τύχη του; Τον άκουσα, λοιπόν, τον καλό συνάδελφο που προκάλεσε στα Τέμπη ως πρόεδρος της επιτροπής**.** Για μένα, πραγματικά, ήταν μια πολύ απαίσια παρουσία του Προέδρου, να λέει ότι βλέπει εφιάλτες που ανεβαίνει η Ελληνική Λύση.

Άκουσα από τον Άδωνι Γεωργιάδη να λέει ότι «έκανα αγώνα για να μην πάρει ψήφο στις ευρωεκλογές ο Βελόπουλος». Ακούω τον κ. Σκανδαλίδη στον «ΣΚΑΪ» να λέει ότι φοβάται ότι θα είμαστε αξιωματική αντιπολίτευση.

Τι φοβάστε; Καλά κάνετε και φοβάστε, διότι αν υπηρετείτε την ολιγαρχία, καλά κάνετε και φοβάστε.

(Χειροκροτήματα από την πτέρυγα της Ελληνικής Λύσης)

Αν υπηρετείτε τα συμφέροντα, καλά κάνετε και φοβάστε. Ο φόβος σας, η δύναμή μας. Είμαστε το κόμμα της ελπίδας. Είμαστε το κόμμα των αδυνάτων. Θα κάνουμε το αδύνατο δυνατό για την Ελλάδα και τους Έλληνες.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η Πρόεδρος της Πλεύσης Ελευθερίας, κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ένας, δύο, τρεις, τέσσερις, πέντε. Πέντε Βουλευτές της Νέας Δημοκρατίας και όταν ήρθε ο Πρωθυπουργός σαν τον κλέφτη -σαν τον κλέφτη ήρθε στη Βουλή- δεν ήταν ούτε το 1/3 της Κοινοβουλευτικής σας Ομάδας. Σας μέτρησα. Ούτε πενήντα Βουλευτές παρόντες για την ομιλία του κ. Μητσοτάκη.

Στην ομιλία του Κώστα Καραμανλή για τα Τέμπη ήσασταν παρόντες περισσότεροι και χειροκροτούσατε περισσότερο!

Τι να συμπεράνει ο πολίτης από αυτή σας τη στάση; Τι να συμπεράνει από έναν Πρωθυπουργό; Ζήτησα να μου βρουν πότε ήρθε τελευταία φορά στη Βουλή και δεν θα σας το πω -θα το αφήσω αίνιγμα- γιατί δεν πιστεύω αυτό που μου είπαν, την ημερομηνία που ήρθε τελευταία φορά ο κ. Μητσοτάκης στη Βουλή. Δεν το πιστεύω!

Εσείς θυμάστε, κύριε Χατζηδάκη;

Εσείς, κύριε Κωτσέ, θυμάστε; Διότι ακούσαμε τον κύριο Πρωθυπουργό να λέει: «Δεν θυμάται ο κόσμος τότε που περίμενε στις ουρές;». Αλήθεια; Ο κ. Μητσοτάκης νομίζει ότι δεν περιμένει σήμερα ο κόσμος στις ουρές; «Δεν θυμάται», λέει, «ο κόσμος αυτά»; Έχει περάσει μια βόλτα από τα δικαστήρια; Διότι είχε κάνει μια πομπώδη ομιλία για μια άλλη μεταρρύθμιση καταπληκτική.

Σήμερα, μας είπε για αυτή τη μεταρρύθμιση του Κτηματολογίου, που είναι το άλλο ανέκδοτο! Είναι το μετρό της Θεσσαλονίκης, το Κτηματολόγιο και θα βρούμε σιγά-σιγά και τι άλλη εξαγγελία σέρνεται επί δεκαετίες, την εγκαινιάζουν οι κυβερνήσεις, την εξαγγέλλουν ο ένας μετά τον άλλον οι Πρωθυπουργοί και όλοι επιχαίρουν ότι μας μεταρρύθμισαν.

Μη μας μεταρρυθμίζετε άλλο! Σας παρακαλούμε πάρα πολύ! Αυτορυθμιστείτε λίγο και μη μας μεταρρυθμίζετε άλλο!

(Χειροκροτήματα από την πτέρυγα της Πλεύσης Ελευθερίας)

Στα σοβαρά τώρα, κύριε Κυρανάκη, λυπάμαι πάρα πολύ! Δεν είναι εικόνα Κυβέρνησης αυτή! Λέτε ότι φέρατε μια φοβερή μεταρρύθμιση και είστε παρών μόνος σας! Μπράβο, πάντως, που παραμένετε με γενναίο τρόπο να φυλάτε τα κυβερνητικά έδρανα την ώρα που μιλάει αυτή η ενοχλητική Αντιπολίτευση, αλλά δεν είναι εικόνα Κυβέρνησης! Πού είναι ο Πρωθυπουργός;

Του φώναξα: «Μη φύγετε, κύριε Μητσοτάκη! Μη φύγετε. Καθίστε λίγο να ακούσετε τον αντίλογο, που είναι μια βασική προϋπόθεση στη δημοκρατία και στη δημοκρατική λειτουργία».

Όμως, φαίνεται ότι δεν έχετε καμμία σχέση ούτε με τη δημοκρατία ούτε με τη δημοκρατική λειτουργία. Το αποδείξατε κιόλας...

**ΔΗΜΗΤΡΙΟΣ ΚΥΡΙΑΖΙΔΗΣ:** Εσείς, κυρία Πρόεδρε, έχετε με τη δημοκρατία καμμία σχέση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Κυριαζίδη, ζηλέψατε τη δόξα του κ. Μαρκόπουλου και θα μετανιώσετε και εσείς!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, δεν έχετε τον λόγο!

**ΔΗΜΗΤΡΙΟΣ ΚΥΡΙΑΖΙΔΗΣ:** Καθόταν και καταμετρούσε έναν - έναν τους Βουλευτές!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα το μετανιώσετε και εσείς!

**ΠΡΟΕΔΡΕΥΟΥΣΑ (Όλγα Γεροβασίλη):** Καθίστε, σας παρακαλώ!

**ΔΗΜΗΤΡΙΟΣ ΚΥΡΙΑΖΙΔΗΣ:** Πού το είδατε αυτό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βουλευτές, κύριε, έδειχνα. Ντρέπεστε που είστε Βουλευτές;

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, η Πρόεδρος θα πει την άποψή της, όπως εκείνη εκτιμά και εσείς καθίστε. Δεν έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Κυριαζίδη, επειδή είστε συνταξιούχος αστυνομικός, θα σας συμβούλευα, αντί να ορθώνεστε εκεί σαν άλλος παλληκαράς, γιατί τελικά, οι παλληκαράδες δεν ήταν οι έντεκα…

**ΔΗΜΗΤΡΙΟΣ ΚΥΡΙΑΖΙΔΗΣ:** Εσείς είστε παλληκαρού!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι παλληκαράδες ήταν ο κ. Μητσοτάκης και ο κ. Τασούλας, που έκαναν το κομμάτι τους και αποχώρησαν!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κυριαζίδη, μην το κάνετε αυτό! Μην το κάνετε! Δεν βοηθάτε. Όταν έχετε τον λόγο, θα πείτε ό,τι θέλετε.

**ΔΗΜΗΤΡΙΟΣ ΚΥΡΙΑΖΙΔΗΣ:** Μα, το κάνει η Πρόεδρος, κυρία Πρόεδρε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όταν έχει τον λόγο, πάντως, εγώ θα περιμένω να πει, πρώτον, τι λέει για το γεγονός ότι πεθαίνουν άνθρωποι.

Βλέπετε: Του λένε οι δικοί του «φύγε καλύτερα έξω, μην εκτίθεσαι άλλο!». Στον Μαρκόπουλο δεν πρόλαβαν να το πουν εγκαίρως. Εξετέθη ανεπανόρθωτα.

Θα φύγετε ή θα μείνετε τελικά;

**ΔΗΜΗΤΡΙΟΣ ΚΥΡΙΑΖΙΔΗΣ:** Μας βάλατε και συστήματα παρακολούθησης;

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συστήματα παρακολούθησης, κύριε Κυριαζίδη, να βάλουμε εμείς, είναι ύβρις!

**ΔΗΜΗΤΡΙΟΣ ΜΑΝΤΖΟΣ:** Όχι, όχι! Αυτά τα έχετε κάνει εσείς!

**ΠΡΟΕΔΡΕΥΟΥΣΑ (Όλγα Γεροβασίλη):** Λοιπόν, σταματήστε τώρα!

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ακούστε, κύριε Μάντζο! Φαίνεται ότι είναι σοβαρό το θέμα. Διότι, αν ένας Βουλευτής, όταν του λέω αυτό που βλέπω, ότι του λένε «φύγε» -διότι του λέει ο κ. Χατζηδάκης «φύγε, άστο»- και το πρώτο που σκέφτεται είναι ότι του βάλαμε συστήματα παρακολούθησης και με συστήματα παρακολούθησης ακούω από εδώ και εκεί τι λέει, προφανώς, υπάρχει διάχυτη στη Νέα Δημοκρατία η αίσθηση ότι ούτε ελεύθερος είναι ο λόγος ούτε ελεύθερη είναι η συνεννόηση, έχουμε παρακολουθούμενους Υπουργούς, παρακολουθούμενους Βουλευτές και όλοι είναι υπόλογοι.

Είπα «σαν τον κλέφτη» τον κ. Μητσοτάκη. Έπρεπε να πω «σαν τον ωτακουστή».

Όλοι, λοιπόν, είναι υπόλογοι στον ωτακουστή Πρωθυπουργό, σε εκείνον ο οποίος έδωσε τις εντολές για τις παρακολουθήσεις, σε εκείνον ο οποίος δεν έχει πει κουβέντα για το σκάνδαλο των υποκλοπών και για το δεύτερο σκάνδαλο, που είναι εν εξελίξει, της συγκάλυψης του εγκλήματος των υποκλοπών. Τους φάνηκε πολύ καλή ιδέα να ζητήσουν από την εισαγγελέα του Αρείου Πάγου να βγάλει ένα ανακοινωθέν, που παρόμοιο είχε βγει πότε; Στη δολοφονία Λαμπράκη. Στη δολοφονία Λαμπράκη βγήκε παρόμοιο ανακοινωθέν, που έλεγε ατύχημα και ουδέν συνέβη.

Και αντίστοιχο ανακοινωθέν έβγαλε η εισαγγελέας του Αρείου Πάγου, για να πει ότι δεν έτρεξε τίποτε που παρακολουθούσε η ΕΥΠ εν ενεργεία Υπουργό, τον κ. Χατζηδάκη, εν ενεργεία Ευρωβουλευτή και υποψήφιο Αρχηγό κόμματος της Αντιπολίτευσης, τον κ. Ανδρουλάκη, εν ενεργεία αρχηγό του Στρατού, δημοσιογράφους, θεσμικούς παράγοντες, εισαγγελείς, ανθρώπους με αντικείμενο ευθύνης εξαιρετικά κρίσιμο.

Και φάνηκε καλή ιδέα στον κ. Άδωνι Γεωργιάδη -που ήταν και αυτός παρακολουθούμενος από το «Predator» αυτός και δεν τον πειράζει, όπως μας είπε- μόλις βγήκε αυτό το πόρισμα της εισαγγελέως του Αρείου Πάγου, το ανακοινωθέν, να έρθει εδώ στη Βουλή και να ωρύεται ότι η δικαιοσύνη μίλησε και ότι όλοι όσοι κατήγγελλαν τις υποκλοπές και τις παρακολουθήσεις και κατήγγελλαν τον κ. Μητσοτάκη, τον κ. Δημητριάδη, τον κ. Κοντολέων ή Κοντολέοντα -ανάλογα αν το κλείνει κανείς όπως προτιμάτε- έπρεπε να ζητήσουν συγγνώμη. Έτσι μας είπε ο κ. Γεωργιάδης.

Έρχεται ο Πρωθυπουργός μετά από όλα αυτά να μιλήσει στη Βουλή, αφού η δικαιοσύνη μίλησε και δεν λέει κουβέντα. Έρχεται ο Πρωθυπουργός μετά από όλα αυτά και μετά από όλη τη φασαρία που έχουμε κάνει γιατί δεν πατάει στη Βουλή. Διότι δεν έχετε, δυστυχώς, την κουλτούρα της αντιπαράθεσης και γιατί, ναι, φοβάστε την αντιπαράθεση. Φοβάστε την αντιπαράθεση.

Πού ακούστηκε Πρωθυπουργός να έρχεται να μιλάει σε πενήντα Βουλευτές από τους εκατόν πενήντα οκτώ σιγά-σιγά και ήπια κιόλας, μη τον ακούσουν και πολλοί Αρχηγοί της Αντιπολίτευσης και εμφανιστούν και να φεύγει πάλι σαν τον κλέφτη, όπως ήρθε σαν τον κλέφτη; Πού ακούστηκε Πρωθυπουργός να επιστρέφει από τη Γενική Συνέλευση του ΟΗΕ και να μη δίνει λογαριασμό πουθενά;

Σας περιμένω. Τόσοι λίγοι που είστε, τουλάχιστον να ακούσετε εσείς να τα πείτε στους άλλους.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν απαγορεύεται…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι. Φυσικά, δεν απαγορεύεται. Απλώς δεν είθισται και δεν είναι και πρέπον. Θέλετε να τα πείτε; Να φύγω; Να περιμένω μήπως έρθει ο κ. Μητσοτάκης; Διότι εδώ υποτίθεται ότι συζητάμε την τεράστια μεταρρύθμιση και φυλλοροείτε και έχετε να πείτε για άλλα πράγματα. Μήπως να καταργηθεί και αυτή η λειτουργία, να τα λέει ο κ. Μητσοτάκης σε συνεντεύξεις Τύπου, χωρίς ερωτήσεις και να αποφασίσετε ότι βάλατε συνολικά στον γύψο τη δημοκρατική λειτουργία.

Να σας θυμίσω ότι πριν από πέντε μέρες κυρώσατε πρωτόκολλο συνεργασίας με στρατιωτική δικτατορία. Κυρώσατε πρωτόκολλο συνεργασίας με τη Γκαμπόν, όπου έχει γίνει πραξικόπημα τον Αύγουστο του ’23. Εσείς το υπογράψατε πριν το πραξικόπημα και το φέρατε μετά το πραξικόπημα. Πενήντα χρόνια μετά την αποκατάσταση της δημοκρατίας εσείς φέρατε πρωτόκολλο να νομιμοποιήσει η Ελλάδα μια στρατιωτική δικτατορία. Πήρα την Πρόεδρο της Δημοκρατίας και της ζήτησα να εξετάσει, αν δεν έχει δημοσιεύσει αυτόν τον νόμο, να μην τον δημοσιεύσει, γιατί εκτίθεται η χώρα μας.

Βεβαίως, πήρα την Πρόεδρο της Δημοκρατίας και για να της πω ότι και προσωπικά και η Πλεύση Ελευθερίας εμμένουμε και επιμένουμε στην δημοσιοποίηση των πρακτικών του Συμβουλίου των Πολιτικών Αρχηγών της 6ης Ιουλίου του 2015. Και φυσικά δεν πειθόμαστε από την επιχειρηματολογία, που όχι με μεγάλη σιγουριά, διατύπωσε η ίδια στην επιστολή που μου έστειλε, με βάση την οποία λέει ότι «θεωρώ ότι δεν μπορούν να δοθούν τα Πρακτικά». Εγώ θεωρώ ότι μπορούν και πρέπει να δοθούν. Επανέρχομαι στο ζήτημα και εμμένω σε αυτό και νομίζω ότι είναι συνθήκη διαφάνειας και προϋπόθεση δημοκρατικής λειτουργίας να μάθουν οι πολίτες τι ακριβώς συνέβη την επομένη του δημοψηφίσματος και πώς και ποιοι απεργάσθηκαν την παραβίαση της λαϊκής ετυμηγορίας του 62% «όχι».

Σε αυτήν την άτυπη συζήτηση που έγινε, αλλά και σημαντική, των πολιτικών Αρχηγών με την Πρόεδρο της Δημοκρατίας στις 24 Ιουλίου ο Πρωθυπουργός, που έφυγε τώρα, συμφώνησε και είπε «εμείς δεν θα είχαμε καμμία αντίρρηση να δοθούν στη δημοσιότητα». Ο κ. Κουτσούμπας, ο μόνος Αρχηγός που ήταν και τότε και τώρα, μετ’ επιτάσεως είπε να δοθούν στη δημοσιότητα. Ο κ. Κασσελάκης, τότε Αρχηγός του ΣΥΡΙΖΑ, είπε «αν αφορά τη διαφάνεια, εγώ το στηρίζω να δοθούν στη δημοσιότητα» και κανείς δεν αντέλεξε. Φαίνεται, βέβαια, ότι στο παρασκήνιο υπάρχουν πολλοί και συγκεκριμένα κυρίως δύο, που δεν θέλουν με τίποτα να δοθούν αυτά τα Πρακτικά στη δημοσιότητα και επιστρατεύουν κάθε μεθόδευση για να μη δοθούν.

Μας χαρακτηρίζει, βέβαια, εμάς στην Πλεύση Ελευθερίας όχι απλώς η υπομονή, αλλά κυρίως η επιμονή. Γιατί, όπως είπα και το 2015, τα ψέματα έχουν ταχύτητα, η αλήθεια έχει διάρκεια. Κι εμείς έχουμε και διάρκεια και επιμονή.

(Χειροκροτήματα από την πτέρυγα της Πλεύσης Ελευθερίας)

Τώρα, στον Πρωθυπουργό που ήρθε και έφυγε σαν τον κλέφτη δίνω -είναι νωρίς ακόμα, ήρθε κιόλας πριν μιλήσει η εισηγήτριά μας, διέκοψε την ροή των εισηγητών για να μιλήσει εκείνος- ήρθε, λοιπόν, και έφυγε σαν τον κλέφτη και αυτά τα οποία του δίνω τη δυνατότητα να επανέλθει για να τα απαντήσει –Σήμερα; Αύριο; Σε πέντε μήνες; Όταν ξαναέρθει στη Βουλή- είναι τα εξής:

Πρώτον, κύριε Μητσοτάκη, είχατε πραγματικά το θράσος, αλλά και την απερισκεψία να μιλήσετε για διαφάνεια σε αυτή εδώ την Αίθουσα. Μα, είστε ο πρωταγωνιστής της συσκότισης και της συγκάλυψης. Θέλετε διαφάνεια;

Του τα στέλνετε, παρακαλώ, με μήνυμα, κύριε Παπαστεργίου; Ναι;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Απαγορεύεται;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, ίσα-ίσα. Στείλετε του το, μήπως θελήσει…

Βλέπω και ο κ. Κυρανάκης παίρνει τηλέφωνο. Ελπίζω να τον ειδοποιήσετε να έρθει να μας απαντήσει.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** …(Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν σας άκουσα. Δεν σας άκουσα.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Όταν πείτε για το νομοσχέδιο κάτι, θα σας προσέξουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όταν πούμε για το νομοσχέδιο, θα μας απαντήσετε; Νομίζω ότι έχει κάνει γύρω στις έξι εισηγήσεις η κ. Καραγεωργοπούλου. Φαντάζομαι την έχετε ακούσει και δεν της έχετε απαντήσει.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Θα περιμένω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σας απαντήσω, κύριε Παπαστεργίου. Εν τω μεταξύ, ειδοποιήστε και δώστε λίγο χρόνο στον κ. Μητσοτάκη μήπως και έρθει.

Κύριε Μητσοτάκη, λοιπόν, που είστε απών και ελπίζω να σας ειδοποιούν οι Υπουργοί σας τηλεφωνικά, μηνυματικά, με καπνό, με όποιον άλλο τρόπο, απαντήστε μας: Δέχεστε στην Επιτροπή Θεσμών και Διαφάνειας της Βουλής να προσέλθει η εισαγγελέας του Αρείου Πάγου, όπως προβλέπεται από το άρθρο 43 του Κανονισμού της Βουλής, για να απαντήσει σε ερωτήσεις των Βουλευτών σε σχέση με τη λειτουργία της εισαγγελίας και της δικαιοσύνης και ειδικά σε σχέση με το σκάνδαλο και έγκλημα των υποκλοπών; Δέχεστε να διαβιβασθεί στην Επιτροπή Θεσμών και Διαφάνειας της Βουλής το περίφημο πόρισμα του Αντεισαγγελέως του Αρείου Πάγου, του κ. Αχιλλέα Ζήση, Προέδρου της Ένωσης Εισαγγελέων Ελλάδος, που και αυτός για να μην έρθει εδώ να απαντήσει στην Αντιπολίτευση δεν προσέρχεται πια ούτε στην ακρόαση φορέων; Τον προτείναμε και εκλήθη στην ακρόαση φορέων ο συντάξας το πόρισμα και δεν ενεφανίσθη και έστειλε μήνυμα ότι δεν θα έρθει δυστυχώς ούτε προσωπικά ούτε διαδικτυακά. Γενικώς δεν εμφανίζεται και στέλνει ηλεκτρονικό μήνυμα.

Η ίδια δηλαδή τακτική που ακολούθησε και χθες ο κ. Χατζηδάκης, άλλος άφαντος, παρακολουθούμενος Υπουργός, τον οποίο ρώτησα με επίκαιρη ερώτηση τι ενέργειες έχει κάνει ως Υπουργός Εθνικής Οικονομίας για το ζήτημα της παρακολούθησής του, πώς διασφαλίζει την ακεραιότητα της δράσης του, πώς διαβεβαιώνει ότι δεν εμφανίζει ο ίδιος ζητήματα εθνικής ασφάλειας, όπως λέει η εισαγγελέας του Αρείου Πάγου, και συνολικά τι έχει πράξει και τι θα πράξει. Και ξέρετε τι έκανε; Κύριε Παπαστεργίου, ξέρετε τι έκανε ο κ. Χατζηδάκης; Κύριε Κυρανάκη, ξέρετε εσείς;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Πείτε μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρετε. Δήλωσε αναρμόδιος. Δήλωσε αναρμόδιος να απαντήσει για τον εαυτό του.

Οπότε, έχουμε έναν Πρωθυπουργό που είναι άφαντος και έρχεται ίσα-ίσα να μην το καταλάβει κανείς, ούτε τα 2/3 της Κοινοβουλευτικής του Ομάδας να μην το καταλάβει, και φεύγει. Έχουμε έναν Υπουργό Οικονομικών, ο οποίος δεν εμφανίζεται στη Βουλή. Από 31 Ιουλίου έχει να φανεί και δηλώνει αναρμόδιος για τον εαυτό του. Έχουμε μία εισαγγελέα του Αρείου Πάγου που την καλύπτει η κυβερνητική Πλειοψηφία και την προστατεύει να μην κληθεί στη Βουλή και στην Επιτροπή Θεσμών και Διαφάνειας της Βουλής. Και έχουμε και έναν αντεισαγγελέα του Αρείου Πάγου, Πρόεδρο της Ένωσης Εισαγγελέων Ελλάδας, ο οποίος δεν έρχεται σε ακρόαση φορέων ούτε για άλλα νομοσχέδια, μην τυχόν και του θέσουμε ερωτήσεις για τις υποκλοπές. Και μας μιλάτε για διαφάνεια; Και μας μιλάτε για διαφάνεια;

Και έρχεται εδώ ο Πρωθυπουργός και λέει για τη διαφάνεια που θα τη διασφαλίσει με το Κτηματολόγιο; Ψηφιοποίηση, λέει, 150 εκατομμυρίων σελίδων! Έχει αλήθεια γίνει; Του είπατε κάτι τέτοιο; Έχει γίνει ψηφιοποίηση 150 εκατομμυρίων σελίδων; Ή έχει γίνει φωτογράφηση, κύριε Κυρανάκη; Και πώς έχει γίνει αυτή η ψηφιοποίηση; Θα μας πει ο κ. Παπαστεργίου που ήθελε να πούμε για το νομοσχέδιο. Πώς έχει γίνει αυτή η ψηφιοποίηση; Έχει γίνει lege artis με εφαρμογή των κανόνων διαφύλαξης των αρχείων και των τόμων ή φτάσανε να μεταφέρονται τόμοι σε κούτες και φορτηγά και να σκίζονται στην πορεία; Ποια είναι η αλήθεια;

Οι υπάλληλοι οι οποίοι είναι επιφορτισμένοι με αυτά τα αντικείμενα δρουν ελεύθερα; Εκπληρώνουν τα καθήκοντά τους; Ή όταν τους ρωτάς κάτι, απαντάνε «πού βρήκατε το e-mail μου;»; Δημόσιοι υπάλληλοι και δημόσιοι λειτουργοί, με δημόσια ανακοινωμένη θέση και αποστολή, που μόλις ερωτώνται για κάτι που καίει λένε «πού βρήκατε το mail μου;». Αυτή είναι η διαφάνεια στη δημόσια διοίκηση; Αυτή τη διαφάνεια οραματίζεσθε για το Κτηματολόγιο που «θα» είναι έτοιμο;

Ήρθε ο κ. Μητσοτάκης εδώ και έφυγε, προφανώς διότι ήθελε να περιγράψει μακέτες και υπ’ αυτή την έννοια καλά του λένε ότι ταυτίζεται με τον Σημίτη και με την περίοδο Σημίτη. Θυμάστε τον Σημίτη που όταν τον κατηγορούσαν για μακέτες, έλεγε: «είναι μακέτο αυτό το έργο;». Εδώ λοιπόν μας περιέγραψε μακέτες, «θα έχουμε, θα βλέπουμε» -λέει- «ψηφιοποιημένα, καταπληκτικά γεωγραφικά…».

Οι κάμερες που αποτυπώνουν τις αμαξοστοιχίες, κύριοι, που συγκρούσθηκαν στα Τέμπη, λειτούργησαν στις μακέτες σας; Λειτούργησαν; Και αν λειτούργησαν, γιατί διαγράφηκαν τα αρχεία τους; Η μαγνητοφώνηση των συνομιλιών λειτούργησε; Και αν λειτούργησε, ποιος παρενέβη και μόνταρε τις συνομιλίες;

Οι κανόνες της ποινικής δικονομίας, της αντεγκληματικής πολιτικής, της εργαστηριακής αποτύπωσης εφαρμόστηκαν στα Τέμπη; Και αν ναι, πώς μπόρεσε ο κ. Μητσοτάκης να δώσει εντολή στον κ. Τριαντόπουλο και στον κ. Αγοραστό για μπάζωμα του χώρου, για αλλοίωση του τόπου του εγκλήματος, χωρίς ούτε ένα έγγραφο και φτάσατε να εκταμιεύετε 647.000 ευρώ για παράνομη πράξη μετά τις ενέργειες; Γιατί όχι μόνο θέλατε να κάνετε τη βρώμικη δουλειά, αλλά θέλατε να την πληρώσει και το κράτος τη βρώμικη δική σας δουλειά!

Είναι λοιπόν ύβρις –είναι ύβρις!- και ιστορική προσβολή στους νεκρούς των Τεμπών, αλλά και στα θύματα της πολιτικής σας να έρχεται ο κ. Μητσοτάκης εδώ σαν τον κλέφτη –το ξαναλέω μήπως και ευαισθητοποιηθεί και έρθει να μου απαντήσει-, να έρχεται εδώ σαν τον κλέφτη να πει για διαφάνεια.

Είναι ύβρις και ιστορική προσβολή στους νεκρούς των Τεμπών, αλλά και σε όλους τους ανθρώπους που δοκιμάζονται και σε αυτούς που με τις πολιτικές τους αρπάζουν τα funds τις περιουσίες τους, να έρχεται ο κ. Μητσοτάκης εδώ σαν τον πλασιέ να μας πει τι εύκολα που κάποιοι αγοραστές τώρα θα βρίσκουν τις περιουσίες.

Είναι ύβρις και προσβολή προς τους ανθρώπους που αγωνίζονται για τον δημόσιο χώρο και για την προστασία της πρόσβασης στα κοινά σε όλους πράγματα και στις παραλίες και στον αιγιαλό και στη θάλασσα να έρχεται ο Πρωθυπουργός, που διαπραγματεύεται σήμερα με τον Μαντωνανάκη του «GRAND RESORT» την παραχώρηση παραλιών στο Λαγονήσι, και να μιλάει για διαφάνεια και για μεταρρύθμιση, την οποία δήθεν εξασφαλίζει αυτή η νομοθετική πρωτοβουλία.

Θα ήθελα να πω για τους πολίτες και για κάποιους Βουλευτές που ίσως δεν το έχουν καταλάβει όταν ο Πρωθυπουργός έρχεται εδώ να μιλήσει και ειδικά όταν έρχεται να μιλήσει για μεταρρύθμιση, είναι για να δικαιολογήσει κάποιες εκταμιεύσεις, είναι για να επισφραγίσει δηλαδή ότι εκπληρώνει η Κυβέρνησή του, κατά τα μνημονιακά πρότυπα, κάποια προαπαιτούμενα για να γίνουν κάποιες εκταμιεύσεις. Και γι’ αυτό η προηγούμενη φορά που μίλησε, αν δεν κάνω λάθος, ήταν για τη φοβερή μεταρρύθμιση στη δικαιοσύνη, που διέλυσε τα δικαστήρια και την απονομή, την εναπομείνασα απονομή, της δικαιοσύνης, για την οποία και σήμερα υπήρξε διαμαρτυρία των δικηγόρων της Αθήνας μπροστά στον Άρειο Πάγο –όπου και παρευρέθηκα-, για την οποία βοούν τα δικαστήρια ότι τους διαλύσατε. Τραβάνε τα μαλλιά τους οι δικαστικοί και οι εισαγγελικοί λειτουργοί γι’ αυτά τα οποία έχετε νομοθετήσει και…

**ΣΤΑΥΡΟΣ ΚΑΛΑΦΑΤΗΣ:** Πολύ καλή νομοθέτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είπατε, κύριε…; «Πολύ καλή νομοθέτηση»;

**ΣΤΑΥΡΟΣ ΚΑΛΑΦΑΤΗΣ:** Μιλάτε και έχετε περάσει πολύ τον χρόνο!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Κύριε Καλαφάτη, αντί να σχολιάζετε τη «νομοθέτησή» μου, απαντήστε μου –επειδή είστε και πρόεδρος της Επιτροπής Φιλίας με την Αρμενία- θα πείτε τίποτε για τη γενοκτονία στο Αρτσάχ;

**ΣΤΑΥΡΟΣ ΚΑΛΑΦΑΤΗΣ:** Περιμένουν να μιλήσουν και οι Βουλευτές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα πείτε τίποτε για την εκκαθάριση του πληθυσμού στην Αρμενία;

**ΣΤΑΥΡΟΣ ΚΑΛΑΦΑΤΗΣ:** Έχετε διπλασιάσει τον χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα πείτε τίποτε για τη γενοκτονία…

**ΣΤΑΥΡΟΣ ΚΑΛΑΦΑΤΗΣ:** Μιλάτε τριάντα λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Μιλάω όσα λεπτά εσείς απουσιάζετε, οπότε τόσα λεπτά που μιλάω, εσείς ήσασταν απών.

**ΣΤΑΥΡΟΣ ΚΑΛΑΦΑΤΗΣ:** Σας παρακολουθώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Καθίστε λίγο και ηρεμήστε, πάρτε μια ανάσα…

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ, ας μην έχουμε διάλογο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …πιείτε μια γουλιά νερό και σκεφτείτε λιγάκι πριν ξαναμιλήσετε την ώρα που μιλάω.

**ΣΤΑΥΡΟΣ ΚΑΛΑΦΑΤΗΣ:** Παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προεδρεύετε;

**ΣΤΑΥΡΟΣ ΚΑΛΑΦΑΤΗΣ:** Κάνω μια παρότρυνση.

**ΠΡΟΕΔΡΕΥΟΥΣΑ (Όλγα Γεροβασίλη):** Σταματήστε παρακαλώ τώρα, διότι δεν γίνεται έτσι. Δεν γίνεται έτσι!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, θα δούμε αν τα κάνει αυτά ο κ. Καλαφάτης και σε κανέναν άντρα Αρχηγό κόμματος, γιατί παρατηρείται αυτός ο παλληκαρισμός…

**ΣΤΑΥΡΟΣ ΚΑΛΑΦΑΤΗΣ:** Όποιος έχει τέτοια συμπεριφορά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  …και αυτή η αντρίλα παρατηρείται, όταν μιλάω ειδικά εγώ.

**ΣΤΑΥΡΟΣ ΚΑΛΑΦΑΤΗΣ:** Αυτά είναι δικά σας!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορείτε, λοιπόν, να συνεχίσετε και απλώς να θυμίσω ότι έχετε θεσμική θέση στην Κοινοβουλευτική σας Ομάδα, άρα είναι προφανώς με εντολή του κ. Μητσοτάκη αυτά που κάνετε…

**ΣΤΑΥΡΟΣ ΚΑΛΑΦΑΤΗΣ:** Τα περί αντρίλας να τα πάρετε πίσω!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  …και οι χειρονομίες που κάνετε.

**ΣΤΑΥΡΟΣ ΚΑΛΑΦΑΤΗΣ:** Τα περί αντρίλας να τα πάρετε πίσω!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καλαφάτη, σταματήστε να διακόπτετε. Σταματήστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Δεν αντέχετε, κύριοι, την Αντιπολίτευση. Δεν αντέχετε!

**ΠΡΟΕΔΡΕΥΟΥΣΑ (Όλγα Γεροβασίλη):** Έχει δικαίωμα να ολοκληρώσει την τοποθέτησή της η Πρόεδρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εδώ, κυρία Πρόεδρε, αμφισβητείται το αν έχω δικαίωμα και να πάρω τον λόγο, τι να ολοκληρώσω;

**ΠΡΟΕΔΡΕΥΟΥΣΑ (Όλγα Γεροβασίλη):** Εντάξει, συνεχίστε, κυρία Πρόεδρε, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μιλάμε για έλλειψη ανοχής στον αντίλογο και στην Αντιπολίτευση, η οποία είναι πρωτοφανής. Πρωτοφανής!

Ο κ. Μητσοτάκης, λοιπόν, ήρθε σήμερα –παρεμπιπτόντως να τον ενημερώσω ότι είναι η επέτειος Ανεξαρτησίας της Κύπρου-, δεν είχε καμμία λέξη να πει για το Κυπριακό. Είπε κάποιες κουβέντες στην ομιλία του στον ΟΗΕ, αλλά όλη η εξωτερική πολιτική της χώρας αναδίδει και εκπέμπει την ανοχή στην πενηντακονταετή κατοχή. Και όλη αυτή η ωραία ατμόσφαιρα με τον Ερντογάν, την ώρα που υπάρχει παράνομη κατοχή στην Κύπρο, τελικώς αποτελεί μια πρακτική νομιμοποίησης αυτής της παράνομης κατοχής.

Ως Ελληνίδα εξανίσταμαι γι’ αυτή τη διγλωσσία. Ως Ελληνίδα εξεγείρομαι για το γεγονός ότι ο κ. Μητσοτάκης την ώρα που το Ισραήλ, το κράτος του Ισραήλ, η κυβέρνηση Νετανιάχου διαπράττει γενοκτονία στην Παλαιστίνη και πλέον επεκτείνει τα διεθνή της εγκλήματα και πέραν της Παλαιστίνης, την ώρα αυτή ο κ. Μητσοτάκης μίλησε πάλι για το δικαίωμα του Ισραήλ στην άμυνα.

Δεν υπάρχει κανένα δικαίωμα στην άμυνα. Δεν είναι νοητό Έλληνας πρωθυπουργός να νομιμοποιεί σήμερα τη γενοκτονία σε βάρος των Παλαιστινίων ούτε είναι νοητό να διακρίνει τα θύματα. «Σφαγιάστηκαν» -λέει- «σφαγιάστηκαν χίλιοι διακόσιοι άνθρωποι στις 7 Οκτωβρίου του 2023». Πράγματι, δολοφονήθηκαν και έγινε ένα έγκλημα. Αλλά οι σαράντα ένας ή σαράντα δύο χιλιάδες άνθρωποι που δολοφονήθηκαν από το Ισραήλ, αυτοί δεν δολοφονήθηκαν, δεν σφαγιάστηκαν, χάθηκαν. «They perished» είπε. Χάθηκαν, δεν τους σκότωσε κανείς.

Είναι εξαιρετικά επικίνδυνη και ύποπτη η στάση του κ. Μητσοτάκη στο θέμα και του Κυπριακού και του Παλαιστινιακού και της γενοκτονίας που διαπράττεται στην Παλαιστίνη, για την οποία από τις 23 Οκτωβρίου του 2023, πάνω από έντεκα μήνες πια, του ζητάω να πάρει θέση, γιατί έχει ευθύνη νομιμοποίησης των πράξεων του Νετανιάχου, στον οποίο πριν από έντεκα μήνες είπε ότι «whatever happens, happens without too much of a humanitarian cost». Του είπε πως «ό,τι κάνεις, ό,τι συμβεί ας συμβεί χωρίς υπερβολικό ανθρωπιστικό κόστος». Δηλαδή, νομιμοποίησε τις στυγερές, αποκρουστικές, γενοκτονικές πράξεις του Νετανιάχου, που είναι πλέον καταζητούμενος διεθνής εγκληματίας και όχι ισότιμος συνομιλητής.

Θα κλείσω την τοποθέτησή μου, μετά των πολλών εμποδίων που παρεμβλήθηκαν, με δύο αναφορές. Η πρώτη αφορά τη μεγάλη σας επιτυχία, ότι επιτύχατε να προταθεί ο κ. Τζιτζικώστας, δηλαδή στέλεχος της Νέας Δημοκρατίας, Επίτροπος Υποδομών και Μεταφορών από το κόμμα εκείνων οι οποίοι ελέγχονται για το μεγαλύτερο έγκλημα στον τομέα των υποδομών και των μεταφορών, το έγκλημα των Τεμπών.

Γιατί δεν το ανέφερε ο κ. Μητσοτάκης σήμερα στην πρώτη του ομιλία στη Βουλή μετά από αυτή τη φοβερή επιτυχία; Μα, γιατί πλέον υπάρχει η επιστολή της Μαρίας Καρυστιανού, που ζητάει να αποσυρθεί αυτή η υποψηφιότητα, η οποία είναι σκανδαλώδης.

Και δεύτερον, εκκρεμεί από τα τέλη του Ιουλίου το αίτημά μας, το αίτημα το δικό μου αλλά και άλλων αρχηγών, να συγκληθεί το Συμβούλιο των Πολιτικών Αρχηγών για δύο θέματα. Το πρώτο αφορά τις υποκλοπές και το δεύτερο αφορά το έγκλημα των πυρκαγιών, για το οποίο υποσχεθήκατε προ ημερησίας διατάξεως συζήτηση στη Βουλή στις αρχές του Σεπτέμβρη. Φτάσαμε αρχές του Οκτώβρη και φαίνεται ότι θα τα πάτε του χρόνου στις ελληνικές καλένδες τα σχετικά προγράμματα.

Ξέρετε, είχαμε δύο νεκρούς. Αν θέλετε, τουλάχιστον σεβαστείτε αυτούς. Είχαμε δύο νεκρούς από πυρκαγιά στα τέλη Σεπτεμβρίου. Αν δεν σέβεστε τίποτε άλλο, σεβαστείτε τουλάχιστον αυτούς.

**ΣΤΑΥΡΟΣ ΚΑΛΑΦΑΤΗΣ:** Τους σεβόμαστε απολύτως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το βλέπω πόσο απολύτως τους σέβεστε, με έναν Πρωθυπουργό που ψέλλισε κάποια συλλυπητήρια για τα μάτια και τα αυτιά των ελαχίστων που ήσασταν εδώ, με μία Κοινοβουλευτική Ομάδα η οποία δεν θέτει το θέμα, με μία Κυβέρνηση η οποία δεν αναλαμβάνει πρωτοβουλία και με μία προ ημερησίας διατάξεως συζήτηση στη Βουλή, για την οποία έχει κατατεθεί και επίσημο έγγραφο - αίτημα από τον κ. Ανδρουλάκη και επίσημο δικό μου αίτημα προς τον κ. Τασούλα, στηρίζοντας το αίτημα του κ. Ανδρουλάκη, και αυτή η συζήτηση δεν έχει γίνει.

Αν ήταν εδώ ο κ. Μητσοτάκης, θα του έλεγα ότι εχθές που μίλησα με την Πρόεδρο της Δημοκρατίας, τη ρώτησα: «Ενημερώσατε τον Πρωθυπουργό για το αίτημά μας να γίνει Συμβούλιο των Πολιτικών Αρχηγών για τις υποκλοπές και για τις πυρκαγιές;». Και μου απάντησε η Πρόεδρος της Δημοκρατίας ότι «ναι, κυρία Κωνσταντοπούλου, τον ενημέρωσα στη συζήτησή μας την τελευταία φορά που με επισκέφθηκε». Τη ρώτησα: «Σας έδωσε κάποια απάντηση; Είχε κάποια αντίδραση;». Μου απάντησε: «Όχι, δεν είχε κάποια αντίδραση».

Έτσι θα πορευθεί ο κ. Μητσοτάκης; Κάνοντας την «πάπια» ακόμα και όταν του διαμηνύει η Πρόεδρος της Δημοκρατίας ότι υπάρχει αίτημα για σύγκληση του Συμβουλίου των Πολιτικών Αρχηγών και φεύγοντας άρον - άρον για να μην απαντήσει;

Κυρίες και κύριοι, εσείς είστε μια Κυβέρνηση που καταρρέει και φυλλοροεί, μια Κοινοβουλευτική Ομάδα που πια δεν μαζεύεται ούτε για να ακούσει τον κ. Μητσοτάκη. Πρέπει να φέρουμε τον κ. Κώστα Καραμανλή του Αχιλλέως να πει για τα Τέμπη για να μαζευτείτε και να χειροκροτήσετε με ενθουσιασμό. Είστε μια Κυβέρνηση που δεν θέλει να έχει αντιπολίτευση και που φοβάται την Αντιπολίτευση.

Εμείς είμαστε η Αντιπολίτευση που δεν θέλετε να έχετε, η Αντιπολίτευση που φοβάστε, η Αντιπολίτευση την οποία αξίζει ο ελληνικός λαός και ειδικά η νέα γενιά, η Αντιπολίτευση που στο τέλος θα πετύχει επιτέλους να αφήσετε αυτά τα κενά έδρανα, τα οποία μόνον θεωρητικά καταλαμβάνετε, και να λογοδοτήσετε στην κοινωνία, εκεί όπου λογοδοτούν οι πραγματικές πολιτικές ηγεσίες. Όχι σε αφεντικά, όχι σε συμφέροντα, όχι σε κατεστημένα, όχι σε στημένα σκηνικά, αλλά στην κοινωνία.

Εμείς σε αυτή αναφερόμαστε και θα αναφερόμαστε, αυτή μας δίνει δύναμη και αυτή είναι ο οδηγός μας.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Εκκρεμούν δύο ειδικοί αγορητές, η κ. Καραγεωργοπούλου και ο κ. Δημητριάδης από τους Σπαρτιάτες.

**ΔΗΜΗΤΡΙΟΣ ΜΑΝΤΖΟΣ:** Κυρία Πρόεδρε, ζήτησα να παρέμβω…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται τώρα να πάρουν τον λόγο οι Κοινοβουλευτικοί Εκπρόσωποι, δεν έχουν ολοκληρωθεί…

**ΔΗΜΗΤΡΙΟΣ ΜΑΝΤΖΟΣ:** Ο Πρωθυπουργός έκοψε τη σειρά…

**ΠΡΟΕΔΡΕΥΟΥΣΑ (Όλγα Γεροβασίλη):** Έγιναν οι παρεμβάσεις από τους πολιτικούς Αρχηγούς δυστυχώς πριν ολοκληρωθούν οι τοποθετήσεις των εισηγητών και των ειδικών αγορητών, αλλά δεν μπορούμε να το συνεχίσουμε τώρα αυτό.

Επομένως, θα ολοκληρώσει η κ. Καραγεωργοπούλου πρώτα, θα ακολουθήσει και ο κ. Δημητριάδης και στη συνέχεια θα μπούμε στον κατάλογο των ομιλητών. Και βεβαίως, μετά θα πάρουν τον λόγο οι Κοινοβουλευτικοί Εκπρόσωποι.

Κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κυρία Πρόεδρε.

Σήμερα είναι μια μέρα πένθους για περισσότερους λόγους, όχι μόνο για την απώλεια νέων ανθρώπων στο πύρινο μέτωπο της πυρκαγιάς στην Κόρινθο που καίει ανεξέλεγκτα για τρίτη μέρα. Είναι μια μέρα πένθους για τον νομικό κόσμο και για τους πολίτες αυτής της χώρας, που δυστυχώς στο όνομα δήθεν του εκσυγχρονισμού που ήρθε να μας εμφανίσει ο κ. Μητσοτάκης ως εκφραστής της Παγκόσμιας Τράπεζας θα βρεθούν να απαλλοτριώνονται περιουσίες, θα βρεθεί το ατομικό δικαίωμα στην ιδιοκτησία δυστυχώς να μην τυγχάνει πλέον της προστασίας του κράτους. Μια συνταγματική επιταγή θα παραβιάζεται στο όνομα της ολοκλήρωσης του Κτηματολογίου. Και όλο αυτό παρακάμπτεται με μεθόδους επικοινωνιακής πολιτικής τόσο από το αρμόδιο Υπουργείο, κατ’ εντολήν προφανώς του Πρωθυπουργού, όσο και από τον ίδιο.

Δεν είναι οριοθετημένα τα δάση και ο αιγιαλός, κύριε Πρωθυπουργέ. Δεν υπάρχει ασφάλεια για τους επενδυτές, καθώς δεν υπάρχει καν ασφάλεια για τους Έλληνες πολίτες και για οποιονδήποτε ιδιοκτήτη σε αυτή τη χώρα. Και δεν υφίστανται αυτή τη στιγμή με το παρόν νομοσχέδιο ρυθμίσεις τέτοιες που να διασφαλίζουν ότι οι συναλλαγές θα διενεργούνται με ασφάλεια εφεξής.

Η αξιοποίηση της τεχνητής νοημοσύνης, για την οποία υπεραμύνεστε της σπουδαιότητας του ρόλου της στη νομική επιστήμη και διατρανώνετε ότι θα επιδιώξετε σε όλη τη δημόσια διοίκηση την εφαρμογή της προφανώς για να προκαταλάβετε τις τυχόν αστοχίες από την εφαρμογή της νέας σας εφεύρεσης, μας λέτε ότι θα λειτουργήσει στο «Ελληνικό Κτηματολόγιο» μόνο σε στάδιο εισήγησης προς τον προϊστάμενο του Κτηματολογίου, ο οποίος θα παίρνει την τελική απόφαση για την καταχώριση των πράξεων.

Ακόμα, όμως, και η έκθεση της Επιστημονικής Υπηρεσίας της Βουλής κρίνει ότι η διάταξη η οποία αφορά στην τεχνητή νοημοσύνη, κάτι για το οποίο πιθανότατα να μην σας έχουν ενημερώσει, δεν διευκρινίζει σωστά πολλά σημεία και αφήνει ερωτηματικά και ζητά την επαναδιατύπωση. Ακόμα κι εσείς οι ίδιοι αμφιβάλλετε εν τέλει για το τι μπορεί να σημαίνει τεχνητή νοημοσύνη στο «Ελληνικό Κτηματολόγιο».

Όπως λέει, λοιπόν, η υπηρεσία της επιστημονικής ομάδας, η εισήγηση δεν δεσμεύει ναι μεν κατ’ ουδένα τρόπο το αποφασίζον όργανο, αλλά χρήζουν περαιτέρω διευκρίνησης ιδίως δύο ζητήματα. Πρώτον, ποια είναι η προθεσμία κατάρτισης της εισήγησης, ούτως ώστε το αποφασίζον όργανο να δύναται μετά την πάροδο της να προβαίνει στην έκδοση πράξης χωρίς αυτή και δεύτερον, αν η φράση - εισήγηση δεν δεσμεύει κατ’ ουδένα τρόπο το αποφασίζον όργανο, αν έχει αυτή την έννοια, ότι δεν απαιτείται το αποφασίζον όργανο να αιτιολογεί ενδεχόμενη αποκλίνουσα άποψή του.

Άρα, εδώ συμβαίνει να ομολογείται ότι οι εισηγήσεις της τεχνητής νοημοσύνης ασφαλώς και θα πάσχουν, γιατί με βάση ένα παράδειγμα που έφερα κατά τη διάρκεια των επιτροπών είναι αδύνατον η τεχνητή νοημοσύνη να εισηγηθεί το ποια μπορεί να είναι η πραγματική και η νομική έννοια της παραμεθορίου, όπως ορίζεται, στις απαγορεύσεις των νόμων και τις μεταβιβάσεις ακινήτων που βρίσκονται στην παραμεθόριο. Κι εδώ τίθενται θέματα εθνικής ασφάλειας και μάλιστα τίθενται και στον βαθμό που δεν είναι σωστές μέχρι τώρα οι δηλώσεις του δημοσίου στο «Ελληνικό Κτηματολόγιο» σε όλη την επικράτεια και σε ό,τι αφορά τον αιγιαλό, τα θαλάσσια σύνορά μας, αλλά και σε ό,τι αφορά και τα χερσαία σύνορά μας. Με τη δυνατότητα που υπήρχε στο δημόσιο να δηλώνει την ιδιοκτησία του, πλην όμως σε πάρα πολλές περιπτώσεις δεν το έχει πράξει, εμφανίζονται ως αγνώστου ιδιοκτήτη περιοχές που βρίσκονται σε χερσαία και θαλάσσια σύνορα.

Επίσης, κατά τη διάρκεια της συζήτησης στις επιτροπές δεν απαντήσατε αν ακόμα και στην παραμεθόριο, δεδομένου ότι θίγουμε ένα πάρα πολύ ευαίσθητο θέμα, ισχύουν οι απαγορεύσεις της νομοθεσίας για τους ηλεκτρονικούς πλειστηριασμούς. Γιατί δεν το απαντάτε; Επίσης, τι ρόλο μπορεί να παίξει η τεχνητή νοημοσύνη εδώ στην υπηρεσία των servicers και των funds που μας λέτε ότι με νομοτεχνική βελτίωση θα φέρετε περιορισμούς στον τρόπο χρήσης της εικοσιτετράωρης λειτουργίας της πλατφόρμας για την καταχώρηση πράξεων ηλεκτρονικά, ώστε να διασφαλιστεί ότι οι αγοραπωλησίες ακινήτων θα γίνονται χωρίς να μπορεί να παρέμβει την τελευταία στιγμή μέσα στο εικοσιτετράωρο κάποιος από τους funds - servicers που επιβουλεύονται την ατομική ιδιοκτησία;

Όσον αφορά την τεχνητή νοημοσύνη, μίλησα πολύ εκτενώς κατά τη διάρκεια της συζήτησης στις επιτροπές. Όμως, θέλω να επισημάνω για άλλη μία φορά και στην Ολομέλεια τους κινδύνους που απορρέουν από αλγόριθμους οι οποίοι σε καμμία περίπτωση δεν είναι ασφαλείς το πώς θα κρίνουν, καθ’ όσον δεν μπορούν να ερμηνεύσουν με ικανοποιητικό τρόπο τις αρχές της καλής πίστης και των χρηστών ηθών, να αξιοποιήσουν διδάγματα κοινής πείρας, να αναγνωρίσουν συναλλακτικά ήθη και να συμπεράνουν σε τι συνίσταται η εν τις ιδίοις επιμέλεια.

Είναι πρόδηλο, λοιπόν, ότι απέχουν πολύ από την πραγματικότητα του θεσμικού υποβάθρου της αντιπροσωπευτικής δημοκρατίας, της διάκρισης των εξουσιών και του κράτους δικαίου εκείνοι οι οποίοι διαβλέπουν στο χώρο της νομικής επιστήμης το ενδεχόμενο μιας τέτοιας χρήσης σύγχρονων μέσων ηλεκτρονικής τεχνολογίας, ώστε να υποκαθιστούν έστω και σε ορισμένες περιπτώσεις στην πράξη τα θεσμοθετημένα όργανα της νομοθετικής, εκτελεστικής και δικαστικής εξουσίας είτε κατά την παραγωγή των κανόνων δικαίου, είτε κατά την ερμηνεία και εφαρμογή τους στην πράξη.

Όσον αφορά αυτή τη δήθεν αυτόματη παραγωγή κανόνων δικαίου, κατά κύριο λόγο την προσφυγή σε δήθεν αυτόματες διοικητικές πράξεις και δικαστικές αποφάσεις, γνωρίζετε πολύ καλά ότι σε αυτές τις αυτόματες πράξεις της τεχνητής νοημοσύνης και εισηγήσεις θα βασιστούν οι προϊστάμενοι που θα προσλάβετε με δωδεκάμηνης ισχύος συμβάσεις και οι οποίοι μάλιστα δεν θα έχουν το προσόν της νομικής κατάρτισης. Σε αυτούς απευθύνεστε και αυτοί είναι που θα κρίνουν τις δύσκολες συμβάσεις. Και οι συμβάσεις στην πλειοψηφία τους θα είναι δύσκολες, γιατί γνωρίζετε ότι τα συμβολαιογραφικό έγγραφα έχουν επιφορτιστεί με άπειρη νομοθεσία που θα πρέπει να εφαρμόζει ο εκάστοτε συμβολαιογράφος. Οπότε, θα είναι πρακτικά αδύνατον η τεχνητή νοημοσύνη να μπορεί να κρίνει για την κάθε εξατομικευμένη υπόθεση με τα ξεχωριστά πραγματικά περιστατικά αν μπορεί να υπαχθεί ή όχι σε κάποιους κανόνες δικαίου.

Άρα, αυτή η συλλογιστική είναι ανεδαφική, άκρως επικίνδυνη για την ουσία του κράτους δικαίου και της αρχής της νομιμότητας, επέκεινα δε για την ίδια την ουσία κρίσιμων θεσμών της αντιπροσωπευτικής δημοκρατίας. Τα σύγχρονα, λοιπόν, μέσα τεχνολογίας στερούνται αναμφίβολα τεχνητής συνείδησης και αδυνατούν να επιτελέσουν στο ακέραιο μια τέτοια αποστολή.

Επίσης, όσον αφορά στο ζήτημα της ενεργειακής κρίσης, για το οποίο η Κυβέρνησή σας δηλώνει πάρα πολύ ευαισθητοποιημένη, θα πρέπει να γνωρίζετε ότι στην παρέμβαση που έγινε στο φετινό παγκόσμιο οικονομικό φόρουμ στο Νταβός ο Διευθύνων Σύμβουλος της «OpenAI» και στέλεχος της «MICROSOFT» Sam Altman παραδέχθηκε ουσιαστικά ότι ο κλάδος της τεχνητής νοημοσύνης οδεύει προς ενεργειακή κρίση. Ειδικότερα, προειδοποίησε πως η νέα γενιά των εργαλείων της θα καταναλώνει ασύλληπτα μεγαλύτερες ποσότητες ενέργειας από ό,τι είχε αρχικά υπολογιστεί, κάτι που σημαίνει πως αν δεν βρεθούν αποτελεσματικές λύσεις, το πρόβλημα που θα προκύψει θα είναι μεγάλο, γιατί η τεχνητή νοημοσύνη διψά για ενέργεια. Μιλάμε για την ενέργεια που παράγουμε φυτεύοντας ανεμογεννήτριες, αφού κάψαμε τα δάση μας, αυτή που αποκτούμε απομυζώντας κάθε φυσικό πόρο του πλανήτη και αφαιρώντας τη ζώσα πνοή όχι βέβαια από τον πλανήτη -δεν έχει ανάγκη ο πλανήτης, γιατί έχει τον δικό του τρόπο να αμυνθεί-, αλλά από τα παιδιά μας και τις ερχόμενες γενιές, αυτές που στοχεύετε να αφήσετε ανέστιες με ένα Κτηματολόγιο δούρειο ίππο του ακήρυχτου πολέμου προς όφελος των συμφερόντων που εξυπηρετεί η πολιτική της Κυβέρνησής σας.

Μας μιλήσατε για ψηφιοποίηση υποθηκοφυλακείων και αποκρύπτετε από τον ελληνικό λαό ότι αυτό που επικαλείστε ως ψηφιοποίηση δεν είναι παρά η αρχή της φωτογράφησης αρχείων, για την οποία πολλά έχουν ειπωθεί για το κατά πόσον είναι ορθή και για το κατά πόσον ελέγχονται οι υπάλληλοι των αναδόχων, οι οποίοι κατά πλειοψηφία δεν έχουν κάποια κατάρτιση. Οι εργαζόμενοι οι οποίοι επιτελούν αυτό το έργο δεν μπορούν να καταλάβουν τι μπορεί να σημαίνει να ξεχαστεί ένα φύλλο συμβολαίου κατά τη φωτογράφιση. Άρα, η φωτογράφιση δεν είναι ψηφιοποίηση. Ψηφιοποίηση, όπως έχουμε εξηγήσει πάρα πολλές φορές, σημαίνει ότι υπάρχει μια ηλεκτρονική βάση δεδομένων όπου τα στοιχεία από τη φωτογράφηση έχουν μεταφερθεί σωστά σε αυτή την ηλεκτρονική βάση δεδομένων και είναι εφικτό οποιοσδήποτε νομικός να μπορέσει να ολοκληρώσει έναν νομικό έλεγχο στηριζόμενος στα σωστά στοιχεία που βρίσκονται σε αυτή τη βάση δεδομένων. Επίσης, σημαίνει ότι φυσικά τα στοιχεία των προσωπικών δεδομένων είναι προστατευμένα, για τα οποία επίσης δεν ξέρουμε κατά πόσο προστατεύονται αυτή τη στιγμή μέσα στο «Ελληνικό Κτηματολόγιο», ειδικά μετά την κυβερνοεπίθεση του καλοκαιριού.

Η έρευνα στα υποθηκοφυλακεία τα οποία κλείσατε άρον άρον χωρίς στην πραγματικότητα να πληρούνται οι προϋποθέσεις γι’ αυτό, προκειμένου να καλύψετε τα ορόσημα του Ταμείου Ανάκαμψης για να εκταμιευθούν οι επόμενες δόσεις, είναι τουλάχιστον τραγική. Στα υποθηκοφυλακεία του Ηρακλείου Κρήτης εδώ και τρεις μήνες, όπως μνημονεύει και η σχετική ένωση δικηγόρων, δεν μπορεί να γίνει καμμία έρευνα τίτλων, δεν μπορεί να εκδοθεί κανένα αντίγραφο, κανένα πιστοποιητικό, με αποτέλεσμα η τοπική οικονομία να έχει υποστεί τεράστιο οικονομικό πλήγμα.

Το νέο Κτηματολογικό Γραφείο Κρήτης, στο οποίο έχουν ενσωματωθεί τα καταργημένα υποθηκοφυλακεία Ηρακλείου, Μοιρών, Χερσονήσου, ενώ επίκεινται και τα υπόλοιπα, έχει ελάχιστους υπαλλήλους. Με αυτούς τους ελάχιστους υπαλλήλους μπορεί το Κτηματολόγιο να διαχειριστεί αυτή τη στιγμή τις δεκάδες χιλιάδες εκκρεμοτήτων; Επίσης, χωρίς να έχουν περαιωθεί αυτές οι εκκρεμότητες, εσείς βαδίζετε στην ολοκλήρωση του Κτηματολογίου;

Και συνεχίζω. Η ένωση δικηγόρων, λοιπόν, λέει ότι είναι δραματική η αναμονή στην καταχώριση γραπτών πράξεων, στην έκδοση πιστοποιητικών και αντιγράφων, στο σύστημα καταχώρισης πράξεων, το βασικό εργαλείο λειτουργίας του γραφείου που λειτουργεί. Άπραγοι και απεγνωσμένοι φεύγουν καθημερινά επαγγελματίες και πολίτες από το γραφείο κτηματογράφησης που επισκέπτονται.

Πώς θα αναλάβουν δικηγόροι και μηχανικοί να προχωρήσουν σε δικαστικές και εξωδικαστικές διαδικασίες διόρθωσης των ακινήτων του λειτουργούντος Κτηματολογίου, όπως μας λέτε, με υποβολή δηλώσεων, ενόσω αδυνατούν να έχουν πρόσβαση σε τίτλους ιδιοκτησίας; Πώς θα οριστικοποιηθούν οι αρχικές, οι προσωρινές κτηματολογικές εγγραφές, ενώ δύο μήνες πριν τη λήξη της προθεσμίας εκκρεμούν μόνο στην Κρήτη δύο χιλιάδες αιτήσεις και αγωγές που ο χρόνος της οριστικής καταχώρισης υπερβαίνει το έτος; Ακόμα, οι δικηγόροι που θα στελεχώνουν το Μητρώο Νομικών Εισηγητών ακόμα δεν έχουν προσληφθεί ή όσοι έχουν προσληφθεί αντιμετωπίζουν τεράστιες τεχνικές δυσκολίες και καθυστερήσεις και στην πληρωμή τους ακόμα, πολλώ μάλλον στην εξοικείωση με το αντικείμενο που είναι πολύ εξειδικευμένο και που μπορεί να το κατέχουν άριστα συμβολαιογράφοι, αλλά δικηγόροι λιγότερο άριστα, οι οποίοι θα κληθούν να εκδίδουν με το νέο νομοσχέδιο που θα γίνει νόμος του κράτους πράξεις καταχώρισης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Υπάρχουν εξειδικευμένα θέματα στα οποία πρέπει κανείς να αναφερθεί και θα επιλέξω το θέμα των δήμων, στους οποίους θα παραδώσετε, εφ’ όσον ζητηθεί από την εκάστοτε δημοτική ενότητα τα αρχεία των υποθηκοφυλακείων. Στην έκθεση της Επιστημονικής Υπηρεσίας σάς επισημαίνονται εύλογα ερωτήματα. Δεν υπάρχει ελάχιστο πλαίσιο ωραρίου λειτουργίας που να ορίζεται, αλλά το κυριότερο είναι πως δεν υπάρχει κατάρτιση και δεν υπάρχει ουσιαστικά το υπόβαθρο, η κατάρτιση εκείνη από οποιονδήποτε αναλάβει ένα τέτοιο αρχείο για το πώς θα το διαχειριστεί.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και δεν είναι το μόνο. Οι δήμοι πολλές φορές έχουν στην περιφέρειά τους υποθηκοφυλακεία, στη χωρική αρμοδιότητα των οποίων ανήκουν ακίνητα τα οποία αφορούν σε άλλους δήμους. Αυτό το θέμα της τήρησης των αρχείων σε ακίνητα, που ανήκουν σε άλλες δημοτικές ενότητες και δήμους είναι ένα ζήτημα το οποίο θα δημιουργήσει τεράστιες δυσκολίες στους πολίτες, οι οποίοι θα αναμένουν να βρουν μία λύση στο θέμα αναζήτησης αρχείων που έχουν απολεσθεί. Και στο μέλλον θα παίξει έναν τεράστιο ρόλο η εύρεση αρχείων από τα αρχεία των Υποθηκοφυλακείων και η αξιοποίησή τους και στους δασικούς χάρτες και στις αγωγές εμπράγματου δικαίου και σε δικαστικές διαμάχες και αμφισβητήσεις, γιατί η δήλωση για να γίνει στο κτηματολογικό φύλλο σε λειτουργούν Κτηματολόγιο απαιτεί ότι υπάρχει εκείνο το στοιχείο, εκείνο το αποδεικτικό μέσο που θα είναι δημόσιο έγγραφο, με το οποίο ο κάθε πολίτης θα μπορέσει να αιτιολογήσει τη θέση του και τη στάση του.

Στο άρθρο 15 του νομοσχεδίου, στο οποίο έχετε θετικές ρυθμίσεις και αναφέρεται εξειδικευμένα στον Δήμο Λαυρεωτικής, υπάρχει κάτι το οποίο δεν έχετε λάβει υπ’ όψιν σας. Οι αεροφωτογραφίες που αφορούν στις δασικές περιοχές της Λαυρεωτικής του έτους 1967 δεν έχουν τεθεί υπ’ όψιν του αναδόχου, δεν έχουν ληφθεί υπ’ όψιν στην ανάρτηση. Αυτό θα δημιουργήσει πλείστα προβλήματα στον χαρακτηρισμό τελικά των ιδιοκτησιών τι είναι δασικό και τι όχι.

Ορθά αντιμετωπίζετε με προσθήκη διάταξης στο ίδιο άρθρο το ζήτημα που θίγει η συγκεκριμένη διάταξη για τις περιοχές της Κοιλάδας Θορικού και Κερατέας, όμως υπάρχουν σημαντικά ζητήματα στην αμφισβήτηση ιδιοκτησιών από το ελληνικό δημόσιο τόσο σε ιδιοκτησίες μεταλλωρύχων οι οποίες αποκτήθηκαν στην κυριολεξία με αίμα από τους προγόνους και αφέθηκαν ως κληρονομιά στις επόμενες γενιές και οι οποίες αυτή τη στιγμή αμφισβητούνται σε πολύ μεγάλη έκταση στη Λαυρεωτικής από το ελληνικό Δημόσιο, αλλά και σε ό,τι αφορά ακόμα τον χαρακτηρισμό πολλών εκτάσεων που θίγονται ως δημόσιο δάσος, ενώ στην καλύτερη περίπτωση -ή στη χειρότερη για το δημόσιο- μπορεί να είναι ιδιωτικό δάσος.

Μάλιστα, με έκπληξη έχουμε διαπιστώσει ότι σε προσωρινούς αναρτημένες δασικούς χάρτες εξαιρούνται ιδιοκτησίες επωνύμων από τον δασικό χαρακτηρισμό στο Σούνιο, ενώ όλων των υπολοίπων χαρακτηρίζονται δασικές. Αυτό από μόνο του κάτι λέει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ανακοινώνω στο Σώμα το δελτίο ειδήσεων …..

Με συγχωρείτε, είχα το μυαλό μου στο δελτίο ειδήσεων, όπως πάντα, αλλά δεν έγινα ακόμη δημοσιογράφος.

Ανακοινώνω, λοιπόν, στο Σώμα το δελτίο επίκαιρων ερωτήσεων της Τετάρτης 2 Οκτωβρίου 2024.

Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

Η με αριθμό 1433/27-9-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Αγροτικής Ανάπτυξης και Τροφίμων με θέμα: «Ποια εγγειοβελτιωτικά έργα (φράγματα-δίκτυα κ.α.) έχουν ενταχθεί προς χρηματοδότηση από το Υπουργείο Αγροτικής Ανάπτυξης και Τροφίμων;».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μία ερώτηση δεν είναι μόνο, κυρία Πρόεδρε;

**ΠΡΟΕΔΡΕΥΟΥΣΑ (Όλγα Γεροβασίλη):** Είναι μία επίκαιρη μόνο, η οποία θα συζητηθεί αύριο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύς ο κοινοβουλευτικός έλεγχος που έχουμε!

**ΠΡΟΕΔΡΕΥΟΥΣΑ (Όλγα Γεροβασίλη):** Αυτή την εβδομάδα είναι έτσι. Άλλες εβδομάδες δεν είναι έτσι. Ίσα-ίσα, πολύ συχνά είναι πολύ πυκνή η εβδομάδα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Περιμένουμε μήπως έρθει κανένας Υπουργός!

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Δημητριάδης, ειδικός αγορητής των Σπαρτιατών, έχει τον λόγο.

Ορίστε, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, πριν ξεκινήσω την αγόρευσή μου, θα ήθελα πρώτα απ’ όλα να εκφράσω τα θερμά μου συλλυπητήρια στις οικογένειες των δύο συμπολιτών μας στην Κορινθία, οι οποίοι βρήκαν τραγικό θάνατο στην πυρκαγιά η οποία ακόμα και σήμερα κατακαίει τα δάση της Κορινθίας. Θα ήθελα να πω πως ελπίζουμε και ευχόμαστε να είναι οι τελευταίοι νεκροί που θρηνούμε σε τέτοιου είδους τραγωδίες. Για τις ελλείψεις στο σύστημα πυρόσβεσης και στα δασαρχεία θα πω σε κάποια άλλη στιγμή, καθώς δεν είναι της παρούσης.

Επίσης, θα θέλαμε να καταδικάσουμε και τα πρόσφατα φαινόμενα νεανικής εγκληματικότητας και παραβατικότητας, τα οποία μας βομβαρδίζουν πάρα πολύ και μάλιστα κρούουμε τον κώδωνα του κινδύνου γιατί το φαινόμενο δείχνει να λαμβάνει επικίνδυνες διαστάσεις. Πρέπει, λοιπόν, να υπάρξουν τρόποι σοβαρής αντιμετώπισης.

Τώρα, θα μιλήσουμε επί του νομοσχεδίου. Το νομοσχέδιο ουσιαστικά τιτλοφορείται «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης». Θα ήθελα να πω πως είκοσι εννέα χρόνια μετά την εισαγωγή του δικαίου του Κτηματολογίου με τον ν.2308/1995, η ολοκλήρωση της κτηματογράφησης είναι ζητούμενο και αυτό δεν περιποιεί τιμή διότι είμαστε η τελευταία χώρα στην Ευρωπαϊκή Ένωση που δεν το έχουμε ολοκληρώσει. Ακόμα και η Βουλγαρία μας πέρασε το 2009.

Τι συνέβη; Τα αίτια ήταν πολλά. Πρώτα από όλα, εξαρχής ανατέθηκαν σε ιδιώτες αναδόχους οι διεργασίες της κτηματογράφησης, οι οποίοι ανάδοχοι, δυστυχώς, δεν στάθηκαν στο ύψος των περιστάσεων. Είτε προσλάμβαναν προσωπικό ελλιπές και ελλιπώς καταρτισμένο, είτε δεν είχαν επαρκή στελέχωση, με αποτέλεσμα ακόμα και σήμερα σε πάρα πολλές περιοχές να μην έχει ολοκληρωθεί η κτηματογράφηση. Κι όλα αυτά την ίδια στιγμή που ο μέσος Έλληνας πολίτης χρηματοδοτούσε αυτό το εθνικό έργο, που είναι για μας εθνικό έργο και εθνική υπόθεση διότι ακριβώς κατοχυρώνει επιτέλους την ιδιοκτησία των πολιτών. Αρκεί να πω πως αν κάποιος αναλογιστεί πως έως και σήμερα έχουν καταχωρηθεί στο Εθνικό Κτηματολόγιο τριάντα ένα εκατομμύρια εμπράγματα δικαιώματα και πως η δήλωση του καθενός δικαιώματος κοστίζει 35 ευρώ, θα έλεγε κανείς ότι θα υπήρχε περίπου 1.000.000.085 ευρώ στα ταμεία του Κτηματολογίου. Αν, μάλιστα, προσθέσει σ’ αυτά και τα έσοδα από αιτήσεις για πιστοποιητικά ή αιτήσεις διόρθωσης προδήλου σφάλματος, θα συμπεράνει πως οι Έλληνες πολίτες χρηματοδοτήσαμε όλοι μαζί με πάρα πολλά χρήματα το «Ελληνικό Κτηματολόγιο». Για μένα είναι απαράδεκτο έως και σήμερα να μην έχει ολοκληρωθεί.

Όμως, ήθελα να πω ότι παρά το γεγονός πως το προς ψήφιση νομοσχέδιο μας λέει πως ολοκληρώνει την κτηματογράφηση, στην πραγματικότητα από το 2025 θα μεταβούμε σε ένα καθεστώς λειτουργούντος του Κτηματολογίου, αλλά σε πολλές περιοχές δεν θα έχει ολοκληρωθεί η κτηματογράφηση και οι κτηματολογικοί πίνακες και τα φύλλα, που θα αναρτηθούν θα έχουν πάρα πολλά σφάλματα και πάρα πολλές παραλείψεις. Ποιο θα είναι το αποτέλεσμα; Σε πολλές περιοχές -ακούσαμε μάλιστα και έναν φορέα να μας το λέει- ακόμα και σήμερα έχουμε τρία εκατομμύρια γεωτεμάχια αγνώστου ιδιοκτήτη. Τι θα συμβεί λοιπόν; Πάρα πολλοί ιδιοκτήτες θα κληθούν να διορθώσουν τις εσφαλμένες εγγραφές που υπάρχουν στις κτηματολογικές βάσεις δεδομένων. Ποιο θα είναι το πρόβλημα όμως; Ενώ για τα ακίνητα αγνώστου ιδιοκτήτη θα μπορεί να διορθωθεί με αίτηση διόρθωσης προδήλου σφάλματος εξωδικαστικά, εάν ο ιδιοκτήτης διαπιστώσει ότι κάποιος άλλος -είτε από σφάλμα, είτε από παράλειψη- δήλωσε ως ακίνητο το δικό του ακίνητο, θα πρέπει να καταφύγει στα δικαστήρια.

Επομένως, λοιπόν, οι πολίτες θα υποχρεωθούν για ακόμη μία φορά να υποβάλουν τον εαυτό τους σε μια πολυέξοδη δικαστική διαμάχη. Και αυτά, ενώ έχουν ήδη χρηματοδοτήσει το Κτηματολόγιο.

Εάν σε όλα αυτά εδώ προσθέσουμε και το αμάχητο τεκμήριο του δημοσίου, τότε πολύ φοβάμαι ότι στην πραγματικότητα δεν θα υπάρξει καμμία ολοκλήρωση. Αντιθέτως, οι πολίτες πλέον θα επωμίζονται το βάρος να διορθώσουν τα σφάλματα και τις παραλείψεις των αναδόχων.

Θα ήθελα, επί της ευκαιρίας να πω και το εξής: Επειδή μίλησαν όλοι στις επιτροπές για την ανάγκη δημιουργίας ενός ενιαίου φορέα. Ναι, να υπάρξει ο ενιαίος φορέας, όμως, ο ενιαίος φορέας του Κτηματολογίου -δηλαδή, το λειτουργούν Κτηματολόγιο- να είναι επαρκώς στελεχωμένος -που δεν είναι, έχουμε υποστελέχωση- και κυρίως να υπάρχει η απαραίτητη υλικοτεχνική υποδομή. Θέλω να αναφέρω, μάλιστα, πως θεωρώ λίγο αντίφαση να προβλέπεται η εισήγηση νομικού ελέγχου με τη χρήση συστήματος τεχνητής νοημοσύνης και την ίδια στιγμή σε πολλά κτηματολογικά γραφεία της περιφέρειας να μην υπάρχει σταθερό ίντερνετ, να πέφτει το ίντερνετ. Το έχω ζήσει αυτό. Αυτό για μένα συνιστά αντίφαση. Δεν μπορεί να μιλάμε για εκσυγχρονισμό και να μην έχουμε σταθερό ίντερνετ σε πάρα πολλά κτηματολογικά γραφεία, όπου πολλές φορές είτε έχει διακοπές είτε αδύναμο σήμα είτε πέφτει βασικά.

Εδώ να τονίσω πως περιμένουμε, επίσης, να υπάρξει πρόσληψη μόνιμου προσωπικού και όχι να ανατίθεται η διόρθωση των γεωμετρικών στοιχείων σε πιστοποιημένους μηχανικούς, αλλά και να προβλέπεται στο νομοσχέδιο η πρόσληψη εποχικού προσωπικού με συμβάσεις δώδεκα μηνών, ειδικά για την κάλυψη έκτακτων αναγκών σε νησιωτικές και παραμεθόριες περιοχές. Θα περιμέναμε, λοιπόν, πρόσληψη μόνιμου προσωπικού. Μόνο έτσι θα μπορέσει να λειτουργήσει σωστά το Κτηματολόγιο και κυρίως, να υπάρχει η κατοχύρωση των δικαιωμάτων των πολιτών.

Με το παρόν νομοσχέδιο ουσιαστικά προβλέπεται για πρώτη φορά, όπως ειπώθηκε, η εισήγηση νομικού ελέγχου με τη χρήση συστήματος τεχνητής νοημοσύνης. Εμείς, λοιπόν, στις επιτροπές και άλλοι συνάδελφοι είχαμε θίξει την προβληματική που υπάρχει και την οριοθέτηση που πρέπει να υπάρχει μεταξύ της τεχνητής νοημοσύνης των συστημάτων και του ανθρώπινου παράγοντα.

Κατά την άποψή μας, τίποτα δεν πρέπει να υποκαθιστά τον άνθρωπο και τον τελευταίο λόγο θα πρέπει να τον έχει ο υπάλληλος του Κτηματολογίου. Επίσης, είχαμε θίξει για την προβληματική που υπάρχει αναφορικά με τα συστημικά σφάλματα του αλγόριθμου που σε πολλές περιπτώσεις μπορεί να βγάλουν εσφαλμένα συμπεράσματα και εσφαλμένες εισηγήσεις.

Δεν αναφερθήκαμε ούτε σε ρομπότ και σε εξολοθρευτές, όπως μας είχε πει χαριτολογώντας ο κ. Λοβέρδος, ο εισηγητής της Πλειοψηφίας, απλώς είχαμε επισημάνει μία προβληματική η οποία αναπτύσσεται παγκοσμίως, αναφορικά με τα όρια και τις δικλίδες ασφαλείας που θα πρέπει να υπάρχουν στη χρήση της τεχνητής νοημοσύνης. Είναι πάρα πολύ απλό.

Επίσης να πω ότι για τη δυνατότητα εικοσιτετράωρης ψηφιακής υποβολής πράξεων στο Κτηματολόγιο περιμένουμε, ακόμα και σήμερα, μία διάταξη που θα προφυλάσσει τους πολίτες από τυχόν αυθαίρετες καταχωρήσεις των servicers, οι οποίοι δυστυχώς ακόμα και σήμερα έχουν θέσει μια θηλιά στους Έλληνες πολίτες και μετά μανίας προσπαθούν να κατάσχουν τις περιουσίες των Ελλήνων πολιτών.

Περιμένουμε, λοιπόν, μια δικλίδα ασφαλείας ειδικά γι’ αυτό το ζήτημα. Είχε ειπωθεί ότι θα γίνει, δεν το είδαμε.

Ένα άλλο, για την παράδοση αρχείων υποθηκοφυλακείων σε δήμους. Ειπώθηκε από το Υπουργείο ότι θα γίνει σε εθελοντική βάση και ότι σε κάποιους δήμους που είναι νησιωτικοί, σε κάποιες περιοχές για ιστορικούς λόγους θέλουμε να έχουμε τα αρχεία των υποθηκοφυλακείων στους δήμους. Όμως, εμείς θα το δεχτούμε με μια προϋπόθεση: Να υπάρχει, πρώτον, ο επαρκής χώρος φύλαξης και κυρίως να υπάρχει και το προσωπικό, το επαρκές και κατάλληλο προσωπικό, για να μπορεί να εξυπηρετεί τους πολίτες. Είναι μια απαραίτητη προϋπόθεση.

Για το άρθρο 15 τώρα. Θετικό το άρθρο 15 για μας, διότι προβλέπεται η διόρθωση κτηματολογικής εγγραφής σε περίπτωση που υπάρχει απόφαση αποδοχής αντιρρήσεων κατά του δασικού χάρτη. Με αφορμή αυτό είχα πει στην επιτροπή χθες και σήμερα πως θα πρέπει με αφορμή τους δασικούς χάρτες πλέον να υπάρξει μια κατάρτιση δασολογίου. Το δασολόγιο δεν είναι ταυτόσημο σαν τους δασικούς χάρτες, διότι ουσιαστικά προβλέπει την κατηγοριοποίηση και κυρίως θα ξεκαθαρίσει επιτέλους τι είναι δασικό και τι όχι. Διότι σε πολλές περιπτώσεις -αυτό το έχω ζήσει- τα δασαρχεία έχουν απαρχαιωμένα δεδομένα, τα οποία λένε τι είναι δάσος και τι όχι, με αποτέλεσμα ο πολίτης σήμερα σε πολλές περιπτώσεις να προσπαθεί να αποδείξει ότι μία έκταση που είναι πλέον χορτολιβαδική ή έχει μόνο θάμνους και η οποία ήταν κάποτε δασική πριν από πενήντα-εξήντα χρόνια, είναι ακόμη και σήμερα δάσος. Αυτό πρέπει να λυθεί. Το δασικό για μας είναι επιτακτική ανάγκη και ουσιαστικά έτσι κατοχυρώνουμε με τον καλύτερο δυνατό τρόπο και τον δασικό μας πλούτο, ξέρουμε τι είναι δάσος και τι όχι. Είναι κάτι πάρα πολύ σημαντικό και θα επιλύσει τα προβλήματα των πολιτών.

Συμφωνούμε και για το άρθρο 16 έπειτα από τις νομοτεχνικές βελτιώσεις και της παραγράφου 1, όπου προβλέπεται η δυνατότητα μονομερούς διόρθωσης στοιχείων συμβολαίων.

Συμφωνούμε επίσης και με το άρθρο 18 όπου προβλέπεται η σύνταξη με αυτοσύμβαση οριστικών συμβολαίων μεταβίβασης ακινήτων με επαχθή αιτία -θα δώσει μία λύση στα προσύμφωνα-, όπως και με το άρθρο 19 όπου δίδεται παράταση προθεσμίας σε επικυρώσεις ανώμαλων δικαιοπραξιών. Αυτό θα πρέπει να γίνει σε πάρα πολλές περιοχές, ειδικά στη Χαλκιδική, όπου μεγάλο τμήμα των δικαιοπραξιών είναι ανώμαλες και θα πρέπει να υπάρξει το επαρκές χρονικό διάστημα για να διορθωθούν. Διότι διαφορετικά θα έχουμε σοβαρό πρόβλημα.

Θα ήθελα να αναφερθώ τώρα σε κάποια προβλήματα, κάποιες διατάξεις που είναι προβληματικές, τις οποίες θα πρέπει να τις επισημάνουμε.

Πρώτα-πρώτα, λοιπόν, στο άρθρο 28, όπου ουσιαστικά επέρχεται μια τροποποίηση στην παράγραφο 3 του άρθρου 29 του ν.4727/2020 περί της ηλεκτρονικής διακίνησης εγγράφων. Αυτή, λοιπόν, η τροποποίηση ουσιαστικά δημιουργεί ένα τεκμήριο αποδοχής εκ μέρους του πολίτη, περί της διακίνησης των εγγράφων ηλεκτρονικά. Προσέξτε τι λέει η διάταξη: Ότι εάν ο πολίτης δεν δηλώσει ρητώς την αντίθεσή του για την ηλεκτρονική διακίνηση, τότε τεκμαίρεται ότι την αποδέχεται. Για εμάς, αυτό είναι λάθος. Θα πρέπει να γίνει το αντίθετο, θα πρέπει ο πολίτης ρητώς να δηλώνει ο ίδιος ότι επιθυμεί την ηλεκτρονική διακίνηση και όχι να υπάρχει τεκμήριο. Το τεκμήριο θα πρέπει να είναι η μη αποδοχή.

Τι δημιουργείται από αυτή τη διάταξη. Πρώτα απ’ όλα, πάρα πολλοί συμπολίτες μας οι οποίοι δεν είναι εξοικειωμένοι με την τεχνολογία, θα έχουν μεγάλα προβλήματα, γιατί δεν θα έχουν τα απαραίτητα εχέγγυα ασφαλείας. Πρώτον, αυτό. Δεύτερον και πιο σημαντικό, ο πολίτης ο οποίος δεν είναι καθόλου δεδομένο ότι παρακολουθεί όλες αυτές τις αλλεπάλληλες τροποποιήσεις και καινοτομίες νομικού, τεχνικού ή διαδικαστικού περιεχομένου, θα υποχρεούται να υποβάλει ο ίδιος αιτήσεις ηλεκτρονικά.

Όχι! Για εμάς θα πρέπει τα δημόσια έγγραφα και γενικώς η διακίνηση των εγγράφων να γίνονται υποχρεωτικά από δικαστικούς επιμελητές και όχι ηλεκτρονικά. Διότι οι δικαστικοί επιμελητές είναι, όπως είναι γνωστό, άμεσοι δημόσιοι λειτουργοί, έχουν ως έργο τους, μεταξύ άλλων, την επίδοση δικογράφων και εξωδίκων εγγράφων, καθώς και την κοινοποίηση, τη γνωστοποίηση, τη διαβίβαση ή άλλη συναφή διαδικαστική πράξη με φυσικό τρόπο, ηλεκτρονικά μέσα, όπως ευθέως προβλέπεται και στον Κώδικα Δικαστικών Επιμελητών. Διορίζονται δε έπειτα από εξετάσεις και έχοντας τα απαραίτητα προσόντα. Επομένως, λοιπόν, με την υποχρεωτική επίδοση-κοινοποίηση των εγγράφων από δικαστικούς επιμελητές ουσιαστικά δημιουργούν τα απαραίτητα εχέγγυα ασφαλείας ως προς την επίδοση των εγγράφων και όχι ηλεκτρονικά.

Να πω, μάλιστα, πως σε αρκετές περιπτώσεις η ηλεκτρονική επίδοση έχει και πάρα πολλά προβλήματα. Μπορεί είτε να σταλεί σε λάθος e-mail είτε να περάσει στα ανεπιθύμητα και ο πολίτης να κάθεται να τα ψάχνει -μου έχει συμβεί κι εμένα σε τέτοιες περιπτώσεις και δεν θεωρώ ότι υπάρχουν τα απαραίτητα εχέγγυα ασφαλείας και θα πρέπει να γίνεται με επίδοση από δικαστικό επιμελητή. Αυτή είναι η άποψή μας.

Τέλος, θα ήθελα να πω κάτι για το άρθρο 29, όπου ουσιαστικά προστίθεται ένα άρθρο, το 24Α στον ν.4727/2020 και παράγραφος 15Α στο άρθρο 107 του ίδιου νόμου. Ουσιαστικά δημιουργείται ένα σύστημα αυθεντικοποίησης της εξουσιοδότησης προσώπων, το ΣΑΕΠ. Εμείς, λοιπόν, θεωρούμε πως δεν υπάρχει κανένας απολύτως λόγος της δημιουργίας αυτού του συστήματος, διότι η αυθεντικοποίηση των στοιχείων του πολίτη είναι απολύτως εφικτή και χωρίς αυτό.

Αντίθετα, με την προηγούμενη διάταξη στα δεδομένα προσωπικού χαρακτήρα του Έλληνα πολίτη θα επιτρέπεται να υπάρχει πρόσβαση απεριόριστου αριθμού νομικών προσώπων δημοσίου και ιδιωτικού δικαίου, αλλά και φυσικών προσώπων, τα οποία δεδομένα, όπως λέει και μέσα το νομοσχέδιο, θα διαβιβάζονται, θα τηρούνται και θα υφίστανται επεξεργασία, με βάση κοινή υπουργική απόφαση των Υπουργών Ψηφιακής Διακυβέρνησης και Εθνικής Οικονομίας και Οικονομικών, με αποτέλεσμα να μην ξέρουμε ποια θα είναι τα κριτήρια και βασικά πώς θα γίνεται η επεξεργασία.

Επίσης, υπάρχει σοβαρή πιθανότητα να χρησιμοποιηθούν για άλλους λόγους. Υπάρχει δε και ο μέγας κίνδυνος, ο σοβαρός κίνδυνος -που το ζήσαμε πρόσφατα από την κυβερνοεπίθεση στη βάση του «Ελληνικού Κτηματολογίου»- να χακαριστούν και γενικότερα καταργείται πλήρως η ιδιωτικότητα του πολίτη. Ως εκ τούτου λοιπόν διαφωνούμε, διότι καταργείται η ιδιωτικότητα και τα προσωπικά δεδομένα γίνονται αντικείμενο επεξεργασίας και διασύνδεσης με άλλα πληροφοριακά συστήματα, αλλά και διότι, όπως μας απέδειξε και η εμπειρία προσφάτως, καθώς και η ραγδαία εξέλιξη των μεθόδων υποκλοπής τους, δεν θεωρούμε ότι αυτά θα είναι ασφαλή.

Ξέρετε, το θέμα δεν είναι μόνο να ψηφιοποιήσουμε τα δεδομένα, αλλά να υπάρχει και μια δικλίδα ασφαλείας για την ασφάλεια, η οποία δεν υφίσταται. Η πιστοποίηση δε της αυθεντικότητας του πολίτη μπορεί να γίνεται κάθε φορά για τους σκοπούς που κάθε φορά απαιτείται και όχι με τον προτεινόμενο τρόπο. Εμείς διαφωνούμε με τον προτεινόμενο τρόπο.

Εν κατακλείδι, θα ήθελα να πω ότι το συγκεκριμένο νομοσχέδιο ουσιαστικά δεν ολοκληρώνει την κτηματογράφηση. Αντιθέτως, δημιουργεί ένα -να το πω έτσι- πεδίο ανάκτησης κτηματολογικών φύλλων και πινάκων με πάρα πολλά σφάλματα και ελλείψεις, τα οποία θα κληθεί σε πολλές περιπτώσεις ο ίδιος ο πολίτης να διορθώσει. Αυτό για εμάς δεν συνιστά ολοκλήρωση. Εμείς ναι μεν θέλουμε να ολοκληρωθεί, αλλά να γίνει σωστά, με τον σωστό και τον πρέποντα τρόπο και να μην υπάρχει ακόμα και σήμερα ανασφάλεια δικαίου.

Ταυτόχρονα δε, θα πρέπει να πω πως σε αρκετές περιπτώσεις, όπως βλέπουμε σε κάποια άρθρα, υπάρχουν προβληματικές διατάξεις. Εμείς, λοιπόν, δεδομένων όλων αυτών εδώ, θα καταψηφίσουμε το νομοσχέδιο. Θα υπερψηφίσουμε, βέβαια, κάποιες διατάξεις που είναι θετικές, αλλά θεωρούμε ότι με τον τρόπο που «ολοκληρώνεται» η κτηματογράφηση, δεν θα υπάρχει ασφάλεια δικαίου και θα συνεχίσει η ταλαιπωρία των πολιτών για αρκετό χρονικό διάστημα.

Ψηφίζουμε, λοιπόν, κατά του νομοσχεδίου και ελπίζουμε κάποια στιγμή να έρθει ένα καλύτερο νομοσχέδιο, πιο βελτιωμένο, το οποίο θα κατοχυρώνει τα ιδιωτικά δικαιώματα των πολιτών, αλλά και την περιουσία τους.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο κ. Γεώργιος Κοτρωνιάς, Βουλευτής της Νέας Δημοκρατίας.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κυρία Πρόεδρε.

Κύριε Υπουργέ κυρίες και κύριοι συνάδελφοι, συζητάμε σήμερα ένα νομοσχέδιο, η ανάγκη του οποίου θεωρώ πως είναι αυταπόδεικτη. Πρόκειται για ένα νομοθέτημα με το οποίο τακτοποιείται μετά από εκατόν πενήντα χρόνια η ελληνική επικράτεια, για να γνωρίζουν πλέον όλοι τι είναι δικό τους, πού μπορούν να επενδύσουν.

Το νομοσχέδιο βάζει τάξη στην κοινωνία, ενισχύει την ασφάλεια δικαίου και βάζει τέλος ή αν θέλετε επιεικέστερα μειώνει τις δικαστικές διαμάχες που χρονίζουν και απαντά και στους φόβους των πολιτών που εκφράστηκαν τελευταία ότι με το πέρας της διαδικασίας ολοκλήρωσης του κτηματολογίου θα έπρεπε να ξεκινήσουν δικαστικούς αγώνες για να καθορίσουν τις ιδιοκτησίες τους.

Επί του προκειμένου, το Μέρος Β΄ του παρόντος πραγματεύεται την ολοκλήρωση της ένταξης της επικράτειας στο λειτουργούν κτηματολόγιο. Στο άρθρο 5 του δεύτερου μέρους υπάρχει μια σημαντική τροποποίηση του άρθρου 29 του ν.5123/2024, όπου και προβλέπεται η παράταση ατελούς υποβολής δηλώσεων κυριότητας από Οργανισμούς Τοπικής Αυτοδιοίκησης σε διαδικασία κτηματογράφησης.

Στα άρθρα 7 έως 10 θεσπίζεται μέσω του νομοσχεδίου μία ενιαία διαδικασία διόρθωσης των γεωμετρικών στοιχείων εντός του λειτουργούντος Κτηματολογίου με την οποία προβλέπονται ψηφιακές κοινοποιήσεις αιτήσεων διόρθωσης με χρήση ΕΜΕπ και τεκμήριο αποδοχής τη μη υποβολή αντιρρήσεων εντός τριάντα ημερών, ώστε η διόρθωση να ολοκληρώνεται πλήρως, σε αντίθεση με ό,τι γινόταν μέχρι σήμερα, προβλέπεται αναβαθμισμένος ρόλος πιστοποιημένου μηχανικού που θα κρίνει σε περίπτωση αντιρρήσεων ομόρων ή υπέρβασης ορίου απόκλισης. Προβλέπεται επίσης δυνατότητα δευτεροβάθμιας κρίσης από πιστοποιημένο μηχανικό και νομικό του κτηματολογίου.

Και όλα αυτά με ποιον στόχο; Με στόχο την ταχεία διενέργεια των απαιτούμενων διορθώσεων, την ασφάλεια δικαίου στις συναλλαγές και τη μείωση των μακροχρόνιων δικαστικών διαμαχών. Αξιοποιείται στο Κτηματολόγιο μέσω του παρόντος νομοσχεδίου η τεχνητή νοημοσύνη. Μέσω της λήψης, επεξεργασίας και καταχώρισης στοιχείων επί υποβληθεισών αιτήσεων καταρτίζει εισηγήσεις προς τους αρμοδίους.

Όλοι αντιλαμβανόμαστε πόσο μειώνεται ο χρόνος καταχώρισης και επεξεργασίας πράξεων και πόσο ευεργετικό είναι αυτό για τον πολίτη, αφού επιταχύνονται οι διαδικασίες και βελτιώνεται η παραγωγικότητα του δημοσίου τομέα.

Στο ίδιο πλαίσιο επιτάχυνσης εντάσσεται και η θέσπιση δυνατότητας υποβολής πράξεων επί εικοσιτετραώρου βάσεως. Απλοποιείται με το παρόν νομοσχέδιο μέσω τροποποίησης η διαδικασία διόρθωσης προδήλου σφάλματος στις περιπτώσεις οριζόντιων ή κάθετων ιδιοκτησιών μέσω του καθορισμού ελέγχου αποκλειστικά και μόνο επί των αιτήσεων και την παραδοχή αυτών των αιτήσεων από το ίδιο το Κτηματολόγιο ως καταχωρισθέντων δημοσίων εγγράφων. Σκοπός της ρύθμισης είναι η επίλυση του ζητήματος αναγνώρισης εμπραγμάτων δικαιωμάτων ιδιοκτητών ακινήτων υπό τέσσερις προϋποθέσεις:

Πρώτον, να υφίσταται στα κτηματολογικά βιβλία εγγραφή με φαινόμενο ως ιδιοκτήτη το ελληνικό δημόσιο ή τη Διεύθυνση Δασών του Υπουργείου Περιβάλλοντος και Ενέργειας.

Δεύτερον, να υφίσταται απόφαση επιτροπής εξέτασης αντιρρήσεων, με την οποία να έχει γίνει δεκτή η αντίρρηση κατά του δασικού χάρτη ή εν πάση περιπτώσει το ακίνητο να βρίσκεται εκτός των περιοχών κυρωμένου δασικού χάρτη.

Τρίτον, να προκύπτει εμπράγματο δικαίωμα φυσικού ή νομικού προσώπου ή δικαιοπαρόχου αυτών από δημόσιο έγγραφο που καταχωρίστηκε στα βιβλία του υποθηκοφυλακείου πριν από την περαίωση της κτηματογράφησης ή και μετά από αυτή, εφόσον στηρίζεται σε προηγούμενη πράξη καταχωρισθείσα στα βιβλία του υποθηκοφυλακείου πριν από την περαίωση.

Και, τέταρτον, η κτηματολογική εγγραφή να ερείδεται στο τεκμήριο κυριότητας του δημοσίου επί δασικών εκτάσεων.

Μέσω της ρύθμισης αυτής λύνεται ένα άλλο σημαντικό πρόβλημα και διασφαλίζεται ότι στις περιπτώσεις αυτές ο ιδιοκτήτης βάσει δημοσίου εγγράφου θα διορθώνει υπέρ αυτού την κτηματολογική εγγραφή χωρίς να υποχρεωθεί να καταφύγει σε μακροχρόνιες δικαστικές διαμάχες, όπως γινόταν μέχρι σήμερα.

Δύο ακόμη σημαντικές ρυθμίσεις του παρόντος αποτελούν η ανάληψη των αρχείων των υποθηκοφυλακείων από τους δήμους, καθώς, όπως ήδη ανέφερα, και η διόρθωση των κτηματολογικών εγγράφων από τα κτηματολογικά γραφεία στις περιπτώσεις απόφασης αποδοχής αντιρρήσεων, κάτι που μέχρι πρότινος απαιτούσε, όπως ξαναείπα, δικαστική προσφυγή.

Με το νομοσχέδιο παρέχεται η δυνατότητα διόρθωσης μονομερώς των συμβολαιογραφικών πράξεων των γεωτεμαχίων με κτίσμα και βέβαια των οριζόντιων ή κάθετων ιδιοκτησιών υπό τον βασικό, βέβαια, όρο ότι δεν θα θίγονται υφιστάμενα συνολικά ποσοστά συνιδιοκτησίας της οριζόντιας ή της κάθετης ιδιοκτησίας επί του γεωτεμαχίου, αλλά και δεν θα διαταράσσονται οι κατανομές των κοινόχρηστων δαπανών. Έτσι η επιφάνεια, το περίγραμμα και η χρήση της οριζόντιας ιδιοκτησίας, καθώς και των χώρων αποκλειστικής χρήσης τους μπορούν να διορθώνονται με βάση μια νεότερη μέτρηση και τα ακίνητα μπορούν πλέον να μεταβιβαστούν. Αντίθετα σήμερα αντίστοιχες διορθώσεις απαιτούν τη συναίνεση των ιδιοκτητών, των εταίρων οριζοντίων ιδιοκτησιών, με αποτέλεσμα να μην μπορεί να επέλθει η διόρθωση και να δημιουργούνται μεγάλα προβλήματα στις συναλλαγές.

Επίσης, επιλύεται το χρόνιο πρόβλημα των αποκλίσεων του εμβαδού των οικοπέδων - γηπέδων, με πράξη σύστασης οριζόντιων ή κάθετων ιδιοκτησιών εντός ενός γενικά αποδεκτού ορίου ανοχής. Ποιο είναι αυτό; Το 2%, που στην πράξη είχε μέχρι σήμερα ως συνέπεια την ανάγκη τροποποιήσεων οριζόντιων ή κάθετων ιδιοκτησιών, που σε πολλές περιπτώσεις ήταν αδύνατη λόγω της μη ανεύρεσης ή της άρνησης προσέλευσης των συνιδιοκτητών με αποτέλεσμα να τίθενται εκτός συναλλαγής. Πλέον οι αποκλίσεις θεωρούνται αποδεκτές, δεν απαιτείται η τροποποίηση ή η διόρθωση των πράξεων σύστασης και των τίτλων κτήσης προκειμένου να μεταβιβάζονται οι οριζόντιες ή οι κάθετες ιδιοκτησίες.

Σε περίπτωση νομιμοποίησης ο πολίτης μπορεί να διορθώνει τον αρχικό τίτλο μονομερώς κατόπιν της υπαγωγής της αυθαιρεσίας ενισχύοντας την ασφάλεια δικαίου στις συναλλαγές. Δικαιώνονται αμετάκλητα οι ιδιοκτήτες που πρωτόδικα έχουν δικαιωθεί για ακίνητα αγνώστων ή σε περιπτώσεις αναγνώρισης της χρησικτησίας έναντι του δημοσίου.

Αγαπητές και αγαπητοί συνάδελφοι, το παρόν νομοσχέδιο με μια σειρά στοχευμένων ρυθμίσεων δίνει τη δυνατότητα να μιλάμε επιτέλους μετά από δεκαετίες για την ολοκλήρωση του Εθνικού Κτηματολογίου μέσα στο 2025 σύμφωνα και με τις εντολές του Πρωθυπουργού.

Με το νομοσχέδιο οι πολίτες αποκτούν νέα ψηφιακά εργαλεία διασφάλισης της ακίνητης περιουσίας τους. Οι ρυθμοί έκδοσης των αποφάσεων καταχώρισης των ακινήτων στο Κτηματολόγιο επιταχύνονται, παύει η ταλαιπωρία και η γραφειοκρατία χρόνων, η τεχνητή νοημοσύνη μπαίνει στο σύστημα και λειτουργεί υποστηρικτικά, λύνονται άμεσα υποθέσεις στα κτηματολογικά γραφεία, αφήνοντας στην άκρη χρόνιες δικαστικές διαμάχες.

Το νομοσχέδιο εξασφαλίζει ταχύτερες και ασφαλέστερες συναλλαγές, μειώνει τη γραφειοκρατία, εισάγει τον τεχνολογικό εκσυγχρονισμό και εν τέλει συμβάλλει στην οικονομική ανάπτυξη, αφού ένα σύγχρονο Κτηματολόγιο αποτελεί κλειδί για την προσέλκυση επενδύσεων και την ανάπτυξη της οικονομίας.

Κυρίες και κύριοι, η ψηφιακή εποχή έχει χτυπήσει την πόρτα μας εδώ και χρόνια και ήταν επιβεβλημένο ένας φορέας αμιγώς ψηφιακός, όπως το κτηματολόγιο, να εναρμονιστεί με τα κελεύσματα των καιρών, για να λειτουργήσει υπέρ της ελληνικής κοινωνίας και γι’ αυτό θεωρώ ότι μπορεί όλες οι πτέρυγες της Βουλής να στηρίξουν το νομοσχέδιο.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Γεώργιος Παπαηλιού, Βουλευτής του ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, το «Ελληνικό Κτηματολόγιο» είναι ένα εξαιρετικά κρίσιμο και σημαντικό έργο, που βρίσκεται σε εκκρεμότητα εδώ και τρεις δεκαετίες. Η μεταφορά της εποπτείας του «Ελληνικού Κτηματολογίου» από το Υπουργείο Περιβάλλοντος στο Υπουργείο Ψηφιακής Διακυβέρνησης ούτε σε επιτάχυνση της διαδικασίας συνέβαλε ούτε στην απαραίτητη ασφάλεια δικαίου για τους ιδιοκτήτες, τους δικαιούχους εμπραγμάτων δικαιωμάτων επί των ακινήτων διασφάλισε, όπως αποδεικνύεται στην πράξη.

Με το νομοσχέδιο θεσμοθετείται η πλασματική ολοκλήρωση, στην πραγματικότητα η «εκκρεμότητα» του Κτηματολογίου, που έτσι γίνεται αποδεκτό, προκειμένου να επιτευχθούν τα προβλεπόμενα από το Ταμείο Ανάκαμψης και Ανθεκτικότητας ορόσημα και να συνεχιστεί η εισροή πόρων των επόμενων δόσεων.

Ουσιαστικά θεσμοθετείται η έναρξη ισχύος του Κτηματολογίου σε ολόκληρη τη χώρα, μέσω της ανάρτησης των δικαιωμάτων ιδιοκτησίας που βρίσκονται σε στάδιο συλλογής και επεξεργασίας. Αυτό γίνεται με παράλληλη πρόβλεψη για την καταχώρηση νέων εγγραφών, δηλώσεων προδήλων σφαλμάτων υπό καθεστώς λειτουργούντος Κτηματολογίου.

Ο τρόπος που το νομοσχέδιο τέθηκε σε διαβούλευση και εισήχθη για συζήτηση και ψήφιση στη Βουλή δείχνει ότι η Κυβέρνηση, λόγω της μη ολοκλήρωσης του έργου, προώθησε και πρακτικές εκβιασμού των εργαζομένων, επιρρίπτοντας σε αυτούς την ευθύνη για τις καθυστερήσεις. Αρχικά χρησιμοποίησε τον εκβιασμό της ποινής της οριστικής παύσης για τους εργαζόμενους, στην περίπτωση που αυτοί θα καθυστερούσαν να καταχωρήσουν πράξεις στα κτηματολογικά φύλλα. Μετά το απέσυρε διότι γνώριζε ότι θα αντιμετωπίσει την οργή των εργαζομένων και βέβαια θα δημιουργήσει ένα προηγούμενο αυστηρής εντατικοποίησης του δημοσίου τομέα παραγνωρίζοντας ότι η υπερπροσπάθεια των εργαζομένων έχει στηρίξει κρίσιμους τομείς, όπως η υγεία και η παιδεία.

Με το νομοσχέδιο εισάγονται, περιορισμένα, κάποια ψηφιακά εργαλεία για την επιτάχυνση των διαδικασιών, αλλά, βάσει των μέχρι τώρα κυβερνητικών πεπραγμένων, υπάρχει δυσπιστία ως προς την ορθή και αποτελεσματική χρήση τους και ως προς την πραγματική συμβολή στους επιδιωκόμενους σκοπούς.

Η χρήση της τεχνητής νοημοσύνης, παρ’ ότι κατοχυρώνεται με παραπομπές στο Ενωσιακό Δίκαιο, δεν μπορεί να γίνεται ούτε πρόχειρα ούτε χωρίς τα ορόσημα και τον οδικό χάρτη που προβλέπονται. Σημαντικό σημείο προς αυτή την κατεύθυνση που νομοθετείται και βασίζεται στις προβλέψεις του νέου ευρωπαϊκού κανονισμού είναι η εκτίμηση κινδύνων για την εφαρμογή της τεχνητής νοημοσύνης.

Στοίχημα θα αποτελέσει, το αν η διοίκηση του Κτηματολογίου θα καταφέρει να προβλεφθούν και να τεθούν σε εφαρμογή όλα τα απαραίτητα εργαλεία, έτσι ώστε να προστατευτούν τα προσωπικά δεδομένα των πολιτών από κακόβουλες ενέργειες. Πρόσφατα είχαμε κυβερνοεπιθέσεις στο Εθνικό Κτηματολόγιο από χάκερς που ακριβώς ανέδειξαν τις υφιστάμενες ανεπάρκειες και τα κενά.

Οι χάκερςι απέκτησαν πρόσβαση σε μία από τις βάσεις δεδομένων, στις οποίες διατηρούνται όλα τα στοιχεία για την ιδιοκτησία στη χώρα μας. Υπεκλάπησαν κωδικοί χρηστών από εργαζόμενους στα κεντρικά γραφεία του «Ελληνικού Κτηματολογίου» και απέκτησαν έτσι κάποιοι πρόσβαση στους υπολογιστές τους. Βέβαια μόλις η παραβίαση έγινε αντιληπτή, αμέσως μπλοκαρίστηκε το σύστημα υπολογιστών των κεντρικών γραφείων, αλλά από όλα αυτά δεν προκύπτει και δεν είναι γνωστό τι έκταση είχε η παραβίαση και ποιος ο όγκος των δεδομένων που υπεκλάπησαν. Το ερώτημα παραμένει, αφού είναι άγνωστο, πόσο θωρακισμένη είναι σήμερα η υπηρεσία έναντι τέτοιων επιθέσεων.

Η εναρμόνιση με το ισχύον Ευρωπαϊκό Δίκαιο προβλέπεται βάσει των ιεραρχικών κανόνων δικαίου και υπερισχύει οποιασδήποτε εθνικής νομοθεσίας. Το κρίσιμο είναι η εφαρμογή της, μέσω της ενσωμάτωσης στο Εθνικό Δίκαιο και της εκπόνησης στρατηγικής με τη διαβούλευση των εμπλεκόμενων φορέων και των ενδιαφερομένων για τη χρήση της τεχνητής νοημοσύνης, όμως με ασφάλεια και διαφάνεια.

Με το νομοσχέδιο εισάγονται και ορισμένα θετικά μέτρα που επιλύουν εκκρεμότητες, όπως η παράδοση των υποθηκοφυλακείων στους δήμους μετά την ψηφιοποίησή τους, παρ’ ότι αυτά έχουν περιορισμένη ισχύ και αποτελεσματικότητα στις εκκρεμότητες που συνεχίζουν να σωρεύονται στα Κτηματολόγια και πρακτικά ταλαιπωρούν τους πολίτες.

Σε αυτό το πλαίσιο αποτυπώνεται η πρόθεση του νομοθέτη για ρυθμίσεις που θα επιταχύνουν τη διαδικασία της κτηματογράφησης με ανοικτή, αλλά εκκρεμούσα τη δυνατότητα διόρθωσης αρχικών εγγράφων, αλλά και τη διακήρυξη για την ευκολία μεταβίβασης δικαιωμάτων ακινήτων.

Πάντως το κύριο πρόβλημα που αναδεικνύεται από τις ρυθμίσεις που εισάγονται είναι ότι υπάρχει στην υπηρεσία μεγάλος όγκος εκκρεμοτήτων. Η Κυβέρνηση προχωρεί στην έναρξη ισχύος της κτηματογράφησης, όμως με εκκρεμότητες. Έτσι δεν ολοκληρώνεται το Κτηματολόγιο.

Το πιο κρίσιμο σε αυτό το εγχείρημα έχει σχέση με το μέγεθος των αρχικών εγγραφών μετά τη λήξη της οριζόμενης προθεσμίας που είχε τεθεί. Αυτό είχε ως αποτέλεσμα να εκκινήσει η λειτουργία της κτηματογράφησης και οι πολίτες να έχουν προχωρήσει σε σοβαρά έξοδα για να κατοχυρώσουν μια κτηματολογική εγγραφή, έστω και εκπρόθεσμα, και να έρθουν αντιμέτωποι με την περάτωση που θα κατοχυρώσει την περιουσία τους. Όμως περάτωση σε εκκρεμότητα ως αγνώστου ιδιοκτήτη ή ακόμη χειρότερα, ως περιουσία άλλου ιδιοκτήτη, δημιουργώντας τεράστιο πρόβλημα ασφάλειας δικαίου.

Σχετικά με το προσωπικό της υπηρεσίας του «Ελληνικού Κτηματολογίου», η πρόβλεψη για προσλήψεις προκειμένου να καλυφθούν οι κενές θέσεις ακόμη και οι θέσεις προϊσταμένων με προσωπικό ορισμένου χρόνου μαρτυρεί τα κενά που υφίστανται σε αυτό, στο «Ελληνικό Κτηματολόγιο». Με σπασμωδικές κινήσεις, με «μπαλώματα» των κενών δεν επιλύεται το πρόβλημα της υποστελέχωσης, ενώ οι εργαζόμενοι μένουν μετέωροι και δέσμιοι της ανανέωσης ή μη των συμβάσεών τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και μια τελευταία παρατήρηση, κύριε Υπουργέ.

Θα ήθελα να αναφέρω ότι η Περιφερειακή Ενότητα Αρκαδίας υπάγεται στο Κτηματολογικό Γραφείο Πελοποννήσου που εδρεύει στην Τρίπολη, με εξαίρεση την περιοχή του πρώην Υποθηκοφυλακείου και μετέπειτα Κτηματολογικού Γραφείου Άστρους που έχει υπαχθεί στο υποκατάστημα Ναυπλίου του Κτηματολογικού Γραφείου Πελοποννήσου. Πλήρης σύγχυση και για τους πολίτες και για τους δικηγόρους και για τους δικαστές που θα πρέπει να βρουν απάντηση ποιο υποκατάστημα του Κτηματολογικού Γραφείου Πελοποννήσου είναι αρμόδιο για κάθε ακίνητο και πού είναι η οριογραμμή μεταξύ, ας πούμε, της περιοχής του πρώην Υποθηκοφυλακείου Λεωνιδίου και της περιοχής του πρώην Υποθηκοφυλακείου Άστρους.

Κάποιοι φρόντισαν γι’ αυτή τη ρύθμιση πριν την εισαγωγή του νέου δικαστικού χάρτη που ομογενοποίησε τον πρώτο βαθμό δικαιοδοσίας καταργώντας τα ειρηνοδικεία, εν προκειμένω και αυτό του Άστρους, ίσως για να προλάβουν τη διαφαινόμενη εξέλιξη. Το Υπουργείο Ψηφιακής Διακυβέρνησης σε συνεργασία με το Υπουργείο Δικαιοσύνης πρέπει να τελειώσει με αυτήν την εκκρεμότητα.

Τελειώνοντας, θέλω να επισημάνω ότι η υπόθεση Κτηματολόγιο δεν είναι μια μεταρρύθμιση της Νέας Δημοκρατίας, όπως με περισσή αλαζονεία είπαν ο Πρωθυπουργός και άλλοι ομιλητές, ακόμη και ο εισηγητής του νομοσχεδίου της Νέας Δημοκρατίας. Είναι υπόθεση της χώρας, είναι υπόθεση όλων, αρκεί η ολοκλήρωση του Κτηματολογίου να είναι πραγματική και όχι πλασματική, όπως γίνεται με το παρόν νομοσχέδιο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει το λόγο τώρα η κ. Αικατερίνη Καζάνη, Βουλευτής του ΠΑΣΟΚ.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι, θα ήθελα να εκφράσω τη θλίψη μου για την απώλεια των δύο νέων στην πυρκαγιά στον Νομό Κορινθίας. Έχασαν τη ζωή τους παραδίδοντας μαθήματα μεγαλείου καρδιάς και αυταπάρνησης, προσπαθώντας να προστατεύσουν τους συνανθρώπους τους από τις φλόγες. Υποβάλλω τα ειλικρινή μου συλλυπητήρια και εύχομαι καλή δύναμη και κουράγιο στις οικογένειές τους.

Με το παρόν νομοσχέδιο η Κυβέρνηση προσπαθεί να μας πείσει ότι προχωράει σε μεταρρυθμίσεις. Στην πραγματικότητα όμως το Υπουργείο επιχειρεί να ολοκληρώσει άτακτα και βιαστικά τη διαδικασία της κτηματογράφησης. Και ποιος δεν θέλει να ολοκληρωθεί επιτέλους το Κτηματολόγιο; Αλλά εδώ δεν πρόκειται για ολοκλήρωση.

Όπως επισημάνθηκε και από πολλούς εκπροσώπους φορέων, η κτηματογράφηση τερματίζεται βίαια με χιλιάδες ενστάσεις, χιλιάδες άγνωστα γεωτεμάχια και άγνωστα δικαιώματα, οδηγώντας στην ανάρτηση αμφισβητήσιμων εγγραφών και δεδομένων. Οι εκκρεμότητες αυτές θα διευθετηθούν στο μέλλον, όταν προκύψει κάποια ανάγκη, όταν δηλαδή κάποιος θελήσει να πουλήσει ή να μεταβιβάσει κάποια ιδιοκτησία. Σε περίπτωση που διαπιστωθεί κάποιο πρόβλημα, τότε θα πρέπει να κάνει την οποιαδήποτε χωρική μεταβολή.

Η ευθύνη δηλαδή μετατίθεται στον πολίτη. Η Κυβέρνηση επιθυμεί την ολοκλήρωση του Κτηματολογίου, ακόμα κι αν αυτό επιφέρει ποιοτικές εκπτώσεις. Η βιασύνη αυτή οφείλεται στην ανάγκη επίτευξης των προαπαιτούμενων στόχων του Ταμείου Ανάκαμψης, ώστε να εκταμιευθούν οι επόμενες δόσεις. Το παρόν νομοσχέδιο όμως δεν εγγυάται την εκταμίευση τους. Στην ακρόαση των φορέων ο διοικητής της ειδικής υπηρεσίας συντονισμού του Ταμείου Ανάκαμψης δήλωσε ότι πιστεύει και θεωρεί ότι η αξιολόγηση της Ευρωπαϊκής Επιτροπής δεν θα επηρεαστεί. Δεν ήταν βέβαιος γι’ αυτό.

Η Κυβέρνηση θέτει σε κίνδυνο την εκταμίευση των επόμενων πληρωμών, έρχεται σε αντίθεση με την αρχική φιλοσοφία του Κτηματολογίου και δημιουργεί ανασφάλεια δικαίου στους πολίτες. Και όλα αυτά με τα πρώτα μόλις άρθρα του νομοσχεδίου. Ως προς το αμάχητο τεκμήριο του δημοσίου, αναμένουμε σύντομα την έναρξη συζήτησης όπως ο Υφυπουργός ανέφερε κατά τη συνεδρίαση της επιτροπής. Στο υπόλοιπο νομοσχέδιο υφίστανται διατάξεις, οι οποίες χρήζουν παρατηρήσεων και βελτιώσεων.

Το άρθρο 14 επιτρέπει στους δήμους να διατηρήσουν το αρχείο του υποθηκοφυλακείου μετά την ψηφιοποίησή του ως αρχειοφυλάκιο. Δεν προβλέπεται όμως κάποια σχετική συνδρομή, ώστε να καλύπτονται οι ανάγκες στέγασης και στελέχωσης της νέας υπηρεσίας. Σχετικές ανησυχίες έχει εκφράσει και η ΚΕΔΕ, ζητώντας να καλυφθούν οι απαραίτητοι πόροι. Τους τελευταίους μήνες η άμεση πρόσβαση των πολιτών και των επαγγελματιών στο αρχείο των υποθηκοφυλακείων είναι αδύνατη.

Πρόκειται για ένα πρόβλημα που αντιμετωπίζουμε και στην Εύβοια. Χαρακτηριστικά στο Δήμο Ιστιαίας Αιδηψού το υποθηκοφυλακείο έπαυσε τη λειτουργία του στις 2 Σεπτεμβρίου. Πλέον τα ακίνητά του υπάγονται στο υποκατάστημα Χαλκίδας με όλες τις δυσκολίες που αυτό σημαίνει για την προσβασιμότητα στα αρχεία του. Το αρχείο ακόμα δεν έχει ψηφιοποιηθεί, παρά τις διαβεβαιώσεις του Υφυπουργού ότι η διαδικασία θα είχε ολοκληρωθεί τον Απρίλιο. Μπήκαμε στον Οκτώβριο και ακόμη δεν υπάρχει ενημέρωση για το ακριβές χρονοδιάγραμμα του έργου.

Η τοπική κοινωνία έχει εκφράσει την επιθυμία της για τη λειτουργία αρχειοφυλακίου από τον προηγούμενο Φεβρουάριο, επιθυμία που έχω γνωστοποιήσει μέσω συνεχών παρεμβάσεών μου. Η Κυβέρνηση οφείλει να συνδράμει στην παραμονή του αρχείου στον δήμο. Οφείλει να εξασφαλίσει στο Δήμο Ιστιαίας Αιδηψού και στον κάθε δήμο, που το επιθυμεί, τα απαραίτητα, ώστε να μπορέσει να καλύψει το κόστος στέγασης και λειτουργίας του αρχειοφυλακίου, αλλιώς η απομάκρυνση του αρχείου του θα συντελέσει στην υποβάθμιση της περιοχής, υποβάθμιση συνεχή καθώς ελάχιστες είναι πλέον οι υπηρεσίες με φυσική παρουσία σε όλη την Εύβοια.

Κυρίες και κύριοι, ένα ακόμα θέμα που έχει προκαλέσει μεγάλη αναστάτωση τις τελευταίες εβδομάδες είναι οι συγχωνεύσεις και υποβάθμιση των σχολικών μονάδων. Στην Εύβοια σχολεία τόσο σε αστικά κέντρα όσο και σε περιοχές της υπαίθρου από το νοτιότερο έως το βορειότερο άκρο του νησιού οδηγούνται σε περαιτέρω υποβάθμιση. Μαθητές απ’ όλη την Εύβοια. Καλούνται να εγκλιματιστούν σε διαφορετικά δεδομένα από την περσινή χρονιά. Σχολεία υποβαθμίζονται ακόμα και σε μονοθέσια για μόλις έναν μαθητή και ενώ την επόμενη σχολική χρονιά αναμένεται να αυξηθεί ο αριθμός των μαθητών. Τμήματα συγχωνεύονται με αποτέλεσμα να στριμώχνονται ακόμα και είκοσι οχτώ μαθητές σε μία αίθουσα. Οι μαθητές αναγκάζονται να αλλάξουν σχολείο, ενώ φοιτούν στην κρίσιμη τρίτη λυκείου επειδή καταργείται το τμήμα προσανατολισμού τους. Μαθητές και μαθήτριες με ειδικές μαθησιακές ανάγκες επηρεάζονται ακόμα περισσότερο από τις αλλαγές αυτές, ειδικά αν λάβουμε υπ’ όψιν τον μειούμενο αριθμό ειδικών παιδαγωγών.

Ταυτόχρονα καμμία βελτίωση δεν παρατηρείται στα χρόνια υφιστάμενα προβλήματα των σχολικών μονάδων, στις προβληματικές κτιριακές υποδομές, στην απουσία αντισεισμικού ελέγχου και πυροπροστασίας, ενώ άλλη μια σχολική χρονιά ξεκίνησε με ελλείψεις σε διδακτικό και υποστηρικτικό προσωπικό. Το Υπουργείο Παιδείας δεν έλαβε υπ’ όψιν του τις ειδικές ανάγκες της Εύβοιας. Δεν έλαβε υπ’ όψιν τις συνεχείς καταστροφές που πλήττουν το νησί τα τελευταία χρόνια, την έλλειψη υποδομών, την ελάχιστη πρόοδο στα έργα της ανασυγκρότησης. Αντίθετα η Κυβέρνηση συνεχίζει να νομοθετεί εις βάρος των κατοίκων της, εις βάρος της καθημερινότητάς τους και του μέλλοντός τους. Υποβαθμίζοντας τα σχολεία υποβαθμίζονται παράλληλα και το επίπεδο των υπηρεσιών παιδείας.

Ζητάμε από τους αρμόδιους να λάβουν υπ’ όψιν τους τις δυσκολίες που αντιμετωπίζουν οι μαθητές, μαθητές που κατοικούν σε περιοχές που καταστράφηκαν από πλημμύρες, από πυρκαγιές, σε περιοχές που απλά το κεντρικό κράτος μονίμως ξεχνά. Και τώρα με όλες τις δυσκολίες που βιώνουν στην καθημερινότητά τους, βρίσκουν απέναντί τους το ίδιο το Υπουργείο Παιδείας.

Ζητάμε λοιπόν από τους αρμόδιους έστω και την τελευταία στιγμή να επανεξετάσουν και να αναγνωρίσουν τις ιδιαιτερότητες των περιπτώσεων που τους έχουμε καταθέσει. Να δείξει επιτέλους η Κυβέρνηση τη στοιχειώδη στήριξή της στους πολίτες της Εύβοιας και πάντα με κριτήριο το συμφέρον των μαθητών να ανακαλέσει τις συγχωνεύσεις και καταργήσεις αυτές.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος, ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Εμφανίστηκε στην Βουλή ο κ. Μητσοτάκης και δεν βρήκε να πει κουβέντα έστω για τα μάτια του κόσμου για το συντελούμενο έγκλημα στη Μέση Ανατολή, για τις επικίνδυνες και καταιγιστικές εξελίξεις που υπάρχουν και τον κίνδυνο γενίκευσης του πολέμου.

Αλλά το αμίλητο νερό ήπιαν και οι εκπρόσωποι των άλλων κομμάτων και του ΣΥΡΙΖΑ και του ΠΑΣΟΚ και της Ελληνικής Λύσης και άλλων. Δεν είπαν κουβέντα γι’ αυτά που συμβαίνουν στη γειτονιά μας με κίνδυνο σημαντικό για την ευρύτερη περιοχή, στηρίζοντας με αυτόν τον τρόπο έστω και της αδιαφορίας, το κράτος τρομοκράτη του Ισραήλ, που πέρασε σε νέα φάση στα επικίνδυνα δολοφονικά του σχέδια και στις στρατιωτικές του επιχειρήσεις. Με την επιχείρησή του «Βέλη του Βορρά» εξαπέλυσαν χερσαία εισβολή στο νότιο Λίβανο, συνεχίζοντας να δολοφονούν τους αμάχους Παλαιστίνιους στη Λωρίδα της Γάζας, Λιβανέζους πολίτες, επίθεση στην Υεμένη και αλλού.

Και αυτά τα τρομοκρατικά σχέδια του Ισραήλ τα στηρίζουν με κάθε τρόπο οι Ηνωμένες Πολιτείες της Αμερικής, το ΝΑΤΟ και η Ευρωπαϊκή Ένωση και η ελληνική Κυβέρνηση και τα άλλα κόμματα, αναμασώντας τους προκλητικούς ισχυρισμούς περί δικαιώματος στην αυτοάμυνα. Και ταυτόχρονα εξοπλίζουν σαν αστακό το κράτος τρομοκράτη με στρατιωτικό υλικό, με εφόδια πολεμικά αλλά και με μια παρουσία στρατιωτικών δυνάμεων τρομακτικών διαστάσεων των Αμερικανών, των Γάλλων, των Βρετανών στην ευρύτερη περιοχή που μπορεί να γενικεύσει αυτές τις συγκρούσεις.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής, κ. **ΒΑΣΙΛΕΙΟΣ ΒΙΛΙΑΡΔΟΣ**)

Και η χώρα μας βεβαίως συμμετέχει ενεργά, στηρίζοντας το κράτος τρομοκράτη. Έχει εμπλοκή και με στρατιωτικό υλικό, με τις δύο φρεγάτες. Είναι η μία που πλέει ανοικτά του Λιβάνου και η άλλη που πλέει στην Ερυθρά Θάλασσα για να προστατεύσει τα συμφέροντα της ασφαλούς ναυσιπλοΐας, όπως ονομάζει τα συμφέροντα των εφοπλιστών.

Και τη στιγμή που κλιμακώνονται οι επικίνδυνες εξελίξεις, πραγματοποιεί στη χώρα μας μια τεραστίων διαστάσεων πολυεθνική αμερικανονατοϊκή στρατιωτική άσκηση στην περιοχή της Ανδραβίδας, εμπλέκοντας και τις υπόλοιπες βάσεις του Αράξου, του Άκτιου αλλά και της Καλαμάτας τα αεροδρόμια. Μία τεραστίων διαστάσεων στρατιωτική άσκηση η «Ramstein Flag 24», όπου συμμετέχουν δεκατρία κράτη της λυκοσυμμαχίας με πάνω από εκατόν σαράντα πολεμικά αεροσκάφη τέταρτης και πέμπτης γενιάς και πάνω από χίλια πεντακόσια άτομα! Αν αυτό δεν αποτελεί γενικευμένη πρόβα πολέμου που στήνεται στην ευρύτερη περιοχή, τι άλλο μπορεί να σημαίνει;

Και ο λαός της περιοχής της δυτικής Ελλάδας με κάθε τρόπο διατρανώνει την αντίθεσή του. Εργατικά κέντρα της περιοχής έκαναν εχθές κινητοποίηση έξω από τη στρατιωτική βάση της Ανδραβίδας, διεκδικώντας τα αυτονόητα, δηλαδή να μη διεξαχθεί αυτή η πρόβα πολέμου, η στρατιωτική άσκηση, να σταματήσει εδώ και τώρα η εμπλοκή των ελληνικών αεροπορικών βάσεων στα πλαίσια της άσκησης της δυτικής Ελλάδας, αλλά και συνολικότερα η εμπλοκή της χώρας μας σε αυτές τις ιμπεριαλιστικές συγκρούσεις, να απεμπλακεί άμεσα η Ελλάδα από τους ιμπεριαλιστικούς σχεδιασμούς των ΗΠΑ, ΝΑΤΟ και της Ευρωπαϊκής Ένωσης, κανένας αξιωματικός, στρατιώτης και ναύτης να μη μείνει έξω από τα σύνορα σε νατοϊκές και ευρωενωσιακές αποστολές, να επιστρέψουν όλες οι αποστολές των ελληνικών Ενόπλων Δυνάμεων από το εξωτερικό, να επιστρέψουν οι φρεγάτες, να σταματήσει η αποστολή στρατιωτικού υλικού στην Ουκρανία, να κλείσουν οι αμερικανονατοϊκές βάσεις στη χώρα μας. Και βεβαίως, διατρανώνοντας τη θέλησή του για λευτεριά στην Παλαιστίνη, να αποκτήσει ο παλαιστινιακός λαός ανεξάρτητο κράτος, με πρωτεύουσα την Ιερουσαλήμ.

Αυτά τα επικίνδυνα σχέδια μπορεί με την πάλη του o λαός να τα αποτρέψει, αλλά η συνολικότερη εμπλοκή της χώρας μας δεν παραμένει απλώς και μόνο στο στρατιωτικό πεδίο, αλλά και στις υποδομές. Με απύθμενο θράσος, ο Υπουργός Μεταφορών, ο κ. Σταϊκούρας, επιβεβαίωσε στην πρόσφατη επιτροπή που έγινε για τα σχέδια του σιδηρόδρομου, ότι πλέον αλλάζουν οι προσανατολισμοί. Και ποιοι είναι αυτοί οι προσανατολισμοί; Να εξυπηρετηθεί το νέο δόγμα Ευρωπαϊκής Ένωσης, δηλαδή την ένωση των τριών θαλασσών -Βαλτικής, Μαύρης Θάλασσας και Αιγαίου- μέσα από την ανάπτυξη του σιδηρόδρομου από την Αλεξανδρούπολη, φτάνοντας μέχρι τη Βαλτική.

Αυτός είναι η προτεραιότητα, γιατί; Διότι με αυτόν τον τρόπο και θα μεταφέρονται το πολεμικό υλικό από τη βάση της Αλεξανδρούπολης και στρατιωτικές δυνάμεις, αλλά και παράλληλα με αυτόν τον σιδηροδρομικό άξονα, θα γίνει και ο νέος ενεργειακός άξονας για να εφοδιάζονται με ενέργεια οι ιμπεριαλιστικοί στρατοί στη βόρεια, βορειοανατολική Ευρώπη, στo πλαίσιo της κλιμάκωσης του πολέμου.

Και τα ζητήματα που αφορούν στην ασφάλεια των σιδηρόδρομων και να μη θρηνήσουμε νέα Τέμπη, όλα αυτά παραπέμπονται στις καλένδες, γιατί δεν έχουμε χρήματα να τα κάνουμε όλα μαζί! Ποιο προέχει; Η σιδηροδρομική σύνδεση Καβάλας, Αλεξανδρούπολης και Θεσσαλονίκης με τη βόρεια Ευρώπη. Αυτό προέχει για να εξυπηρετηθούν τα σχέδια του βορειοατλαντικού ιμπεριαλιστικού άξονα.

Και εδώ ο Πρωθυπουργός δεν είπε καμμία κουβέντα για τη νέα φωτιά η οποία για τρίτη μέρα κατακαίει την ορεινή Κορινθία. Πώς θα μπορούσε, άλλωστε, να πει; Μόνο υποκριτικά εξέφρασε τα συλλυπητήριά του για τους δύο νεκρούς εθελοντές. Γιατί τι θα μπορούσε να πει, όταν επιβεβαιώθηκε για ακόμη μια φορά και με αυτοψία επί τόπου που έκανε η αντιπροσωπεία του ΚΚΕ;

Χθες το πρωί, πήγαμε στις περιοχές όπου υπάρχουν οι φωτιές, μέχρι την Άνω Βρυσούλα, που ήταν το ένα από τα δύο μέτωπα. Ποιο ήταν το κύριο χαρακτηριστικό; Κανένα σχέδιο πρόληψης, κανένα απολύτως σχέδιο πρόληψης, καμμία αντιπυρική ζώνη και ταυτόχρονα, η αποσπασματικότητα στην αντιμετώπιση από τα εναέρια μέσα της πυρκαγιάς. Πετούσαν χωρίς σχέδιο, χωρίς προγραμματισμό. Κάποιες ώρες πετούσαν, κάποιες άλλες δεν πετούσαν, με αποτέλεσμα να αναζωπυρώνεται η πυρκαγιά, για να φτάσουμε στο σημείο χθες το βράδυ να επεκταθεί τόσο πολύ που υπήρχε περίπτωση να κλείσουν τα δύο ρεύματα για πολλές ώρες της νέας εθνικής οδού Πατρών - Αθηνών εξαιτίας της πυρκαγιάς.

Και σήμερα η ίδια κατάσταση συνεχίζεται. Εκτός από τους δύο νεκρούς, τους τραυματίες, έχουμε και τεράστιες επιπτώσεις και σε κατοικίες και σε καλλιεργήσιμες εκτάσεις και βεβαίως, στα καμένα δάση.

Επί της ουσίας, λοιπόν, τι επιβεβαιώνεται για μια ακόμη φορά; Ότι τα λαϊκά στρώματα της χώρας μας παραμένουν ανοχύρωτα, ανυπεράσπιστα απέναντι στα φυσικά φαινόμενα, στις φλόγες, στις πλημμύρες, στους σεισμούς, λόγω της επικίνδυνης επιλεκτικής ανικανότητας του αστικού κράτους, όπου δεν μπορεί, δεν θέλει να προστατέψει την ανθρώπινη ζωή και ταυτόχρονα, στηρίζει τις πολεμικές συγκρούσεις στην περιοχή και την επίθεση απέναντι στα δικαιώματα συνολικά του ελληνικού λαού.

Και σε τι αναφέρθηκε μόνο ο κύριος Πρωθυπουργός; Στο σημερινό νομοσχέδιο για το Κτηματολόγιο και στην αξία της νέας τεχνολογίας στην αναπτυξιακή διαδικασία.

Όμως, αυτό το νομοσχέδιο είναι προαπαιτούμενο του μνημονίου του Ταμείου Ανάκαμψης και Ανθεκτικότητας. Και μάλιστα, για αυτό το προαπαιτούμενο, οι εκπρόσωποι και του ΣΥΡΙΖΑ και του ΠΑΣΟΚ και με ιδιαίτερη θέρμη της Νέας Αριστεράς εξέφρασαν την αγωνία τους να μη χαθεί το χρονοδιάγραμμα, να γίνει γρήγορα το Κτηματολόγιο, αδιαφορώντας για αυτά τα οποία ειπώθηκαν στην επιτροπή από τους εκπροσώπους φορέων, όταν βγήκε ο πρόεδρος των εργαζομένων στο Κτηματολόγιο και είπε ότι οι εργαζόμενοι είναι πάρα πολύ λίγοι, είναι ωρολογιακή βόμβα, δεν μπορούμε να ανταπεξέλθουμε σε αυτές τις συνθήκες και να αντιμετωπίσουμε συνολικά την πρόκληση «Κτηματολόγιο», γιατί δεν έχουμε προσωπικό.

Και τι κάνετε; Διαπιστευμένοι μηχανικοί, ιδιώτες, οι οποίοι θα επιλύουν τα ζητήματα. Εδώ θα υπάρχει σύγκρουση συμφερόντων. Το ανέφερε εκπρόσωπος φορέα στην επιτροπή, ότι θα υπάρχει σύγκρουση συμφερόντων. Θα ασκηθούν τεράστιες πιέσεις από μεγάλα επιχειρηματικά συμφέροντα στους διαπιστευμένους μηχανικούς, για να κάνουν τα στραβά μάτια σε εγκληματικές πράξεις σε βάρος του περιβάλλοντος, των δασών, της δημόσιας περιουσίας, αλλά και της μικροϊδιοκτησίας, με αποτέλεσμα να συγκεντρωθεί η γη σε όλο και λιγότερα χέρια, να αλλάξει χρήση, να εξυπηρετηθούν τα επιχειρηματικά σχέδια, τα επενδυτικά συμφέροντα.

Να, λοιπόν, πώς αξιοποιείτε τα σύγχρονα, αλλά και χρήσιμα εργαλεία της νέας τεχνολογίας, το Κτηματολόγιο, που είναι και ένα χρήσιμο εργαλείο για να εξυπηρετήσετε όχι τις λαϊκές ανάγκες, αλλά για να εξυπηρετήσετε τα συμφέροντα των επιχειρηματικών ομίλων. Και αυτό θα εξελιχθεί στην πορεία του πράγματος, όπως έχουν γίνει και με όλα τα υπόλοιπα.

Και μάλιστα, με ιδιαίτερο πολιτικό θράσος, ο κύριος Πρωθυπουργός αναφέρθηκε στην πορεία της ανάπτυξης. Ανάπτυξη για ποιον; Ποιον εξυπηρετεί αυτή η ανάπτυξη; Τις λαϊκές ανάγκες, τα δικαιώματα των εργαζόμενων και των υπόλοιπων λαϊκών στρωμάτων ή τα συμφέροντα των επιχειρηματικών ομίλων; Και μάλιστα, έχει το πολιτικό θράσος και τα λέει σήμερα, μια μόλις ημέρα μετά το Υπουργικό Συμβούλιο που εγκρίθηκε το νέο Μεσοπρόθεσμο Πρόγραμμα Δημοσιονομικής Στρατηγικής μέχρι το 2028.

Και την αποκάλυψη του χαρακτήρα αυτού του δημοσιονομικού προγράμματος δίνει ένα και μόνο στοιχείο: Το υπερπλεόνασμα των ματωμένων πρωτογενών πλεονασμάτων, το οποίο θα είναι 2,4% για τα χρόνια από το 2024 μέχρι το 2028, με εξαίρεση το 2025, που θα είναι 2,5%.

Τι σημαίνει αυτό, επί της ουσίας; Ότι πάνω από 30 δισεκατομμύρια την πενταετία την οποία θα διαβούμε, από το 2024 έως το 2028, θα κατευθυνθούν για την εξυπηρέτηση του κρατικού χρέους. Πάνω από 30 δισεκατομμύρια! Ποιος θα πληρώσει αυτά τα 30 δισεκατομμύρια; Ο λαός μέσα από τη φορολογία, τα λαϊκά στρώματα, για να εξυπηρετηθούν οι ανάγκες των δανειστών.

Άρα, λοιπόν, τι επιβεβαιώνεται; Ότι χρήματα υπάρχουν. Τα παίρνουμε από τον λαό, για να εξυπηρετήσουμε τους επιχειρηματικούς ομίλους, τις ανάγκες του αστικού κράτους για να κάνει νατοϊκές ασκήσεις και νατοϊκούς εξοπλισμούς. Χρήματα υπάρχουν για την πολυεθνική άσκηση, αλλά για γιατρούς στην Ηλεία δεν υπάρχουν και βεβαίως, τους δανειστές.

Αυτή είναι η καπιταλιστική σας ανάπτυξη την οποία υποστηρίζετε. Αυτή είναι η πολιτική της Ευρωπαϊκής Ένωσης που εγκρίνει και μάλιστα, με τον κόφτη, ότι από αυτό το υπερπλεόνασμα των πάνω από 30 δισεκατομμυρίων, η Κυβέρνηση δεν μπορεί να βάλει χέρι σε αυτά τα λεφτά και να χρηματοδοτήσει κοινωνικές δαπάνες, γιατί είναι δεσμευμένα για την εξυπηρέτηση του δημόσιου χρέους.

Κοινωνικές δαπάνες στις καλένδες από αυτό το νέο σύμφωνο σταθερότητας και ανάκαμψης και χρήματα για τους επιχειρηματικούς ομίλους, για τη μετατροπή της οικονομίας σε πολεμική οικονομία, τους στρατιωτικούς εξοπλισμούς και την εξυπηρέτηση του κρατικού χρέους.

Γι’ αυτό, λοιπόν, εμείς λέμε πολύ καθαρά ότι πρέπει ο λαός να συγκρουστεί με αυτή την πολιτική που εξυπηρετεί σήμερα η Κυβέρνηση της Νέας Δημοκρατίας. Με τις στρατηγικές επιλογές συμφωνούν και τα άλλα κόμματα, Νέα Δημοκρατία και ΠΑΣΟΚ, αλλά και λοιπές άλλες δυνάμεις. Δεν την αμφισβητούν, γιατί είναι μια πολιτική η οποία θα επιδεινώνει όλο και περισσότερο τη θέση των πλατιών λαϊκών στρωμάτων. Η αξιοποίηση από μεριάς του κεφαλαίου της νέας τεχνολογίας θα δημιουργήσει ακόμη χειρότερες συνθήκες ικανοποίησης των λαϊκών αναγκών. Θα διευρύνει ακόμη περισσότερο την εκμετάλλευση της εργατικής τάξης και ταυτόχρονα θα ανοίξει όλο και περισσότερο την ψαλίδα των κοινωνικών ανισοτήτων στη χώρα μας, σε πανευρωπαϊκό και σε παγκόσμιο επίπεδο. Γιατί τα επιτεύγματα της νέας τεχνολογίας τα αξιοποιούν οι κεφαλαιοκράτες με σκοπό τη μεγέθυνση του κέρδους, θυσιάζοντας στο όνομα αυτό τα δικαιώματα των εργαζόμενων και τις ανάγκες του λαού.

Το ΚΚΕ δεν είναι τεχνοφοβικό κόμμα, κύριε Υπουργέ. Εμείς λέμε ποιος κρατάει τα αποτέλεσμα της τεχνολογίας στα χέρια του. Πρέπει η εργατική τάξη να πάρει αυτά τα αποτελέσματα στα χέρια της. Και τα χελιδόνια του σοσιαλισμού, που η επικαιρότητα του και αναγκαιότητά του είναι σήμερα, αυτά τα επιτεύγματα της ανθρώπινης δραστηριότητας, της συνολικής εργασίας η οποία έχει προηγηθεί για να αναπτυχθούν, αυτή η τεχνολογία θα τα αξιοποιήσει για την ικανοποίηση των αναγκών του λαού, για την απελευθέρωση από τη σκλαβιά της εργατικής τάξης, για να μπορεί να έχει ελεύθερο χρόνο να αναπτύξει την ανθρώπινή της προσωπικότητα πολύπλευρα και όχι να γίνεται δαμόκλειος σπάθη στις ανάγκες και στα δικαιώματα της εργατικής τάξης και του λαού.

Με βάση αυτήν την πολιτική το ΚΚΕ θα πολεμήσει την κυβερνητική πολιτική και θα καλέσει τον λαό να ενισχύσει ακόμη πιο αποφασιστικά το ρεύμα αμφισβήτησης της κυρίαρχης πολιτικής, το ρεύμα απειθαρχίας και συνολικότερης ρήξης και ανατροπής.

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Τον λόγο έχει ο κ. Δημήτρης Νατσιός, ο Πρόεδρος της Νίκης.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, να εκφράσουμε εν πρώτοις τα θερμά μας συλλυπητήρια στις οικογένειες των δύο νέων που θυσιάστηκαν στις φωτιές της Κορινθίας για να βοηθήσουν συνανθρώπους τους. Είναι ελπιδοφόρο, γιατί ζει ακόμη το ελληνικό φιλότιμο.

Ένα σχόλιο, κύριε Υπουργέ, για το σημερινό νομοσχέδιο. Με τις διατάξεις του νομοσχεδίου που ολοκληρώνουν όπως-όπως το Κτηματολόγιο, χωρίς προηγουμένως να διεκπεραιωθούν οι εκκρεμείς δηλώσεις, αιτήσεις και ενστάσεις, πραγματικά μεταμορφώνετε, μετατρέπετε το Κτηματολόγιο από φορέα καταγραφής των ιδιοκτησιακών δικαιωμάτων των Ελλήνων σε φορέα καταγραφής ιδιοκτησιακών εκκρεμοτήτων. Δημιουργείτε έτσι ένα «εκκρεμολόγιο» και μάλιστα χωρίς να υπάρχει καμμία πρόνοια σχετικά με το ποιος θα επιληφθεί αυτών των εκκρεμοτήτων.

Στον νόμο προβλέπεται ότι όλες αυτές οι εκκρεμότητες που θα διεκπεραιώνονταν από τους αναδόχους θα ανατεθούν στα λειτουργούντα κτηματολογικά γραφεία, που, όπως δήλωσαν οι ίδιοι οι εκπρόσωποι των υπαλλήλων τους, δυσκολεύονται να ανταποκριθούν στα καθήκοντα που ήδη έχουν. Είναι προφανές ότι αυτές οι νέες εκκρεμότητες της κτηματογράφησης θα επιβαρύνουν τα κτηματολογικά γραφεία σε βαθμό κατάρρευσης, οδηγώντας σε απόγνωση τόσο τους υπαλλήλους όσο και τους συναλλασσόμενους. Χιλιάδες υποθέσεις θα βαλτώσουν στο -επαναλαμβάνω- «εκκρεμολόγιο», διότι δεν έχετε προβλέψει το εύρος της δουλειάς που θα κληθεί να αντιμετωπίσει το υπάρχον προσωπικό. Σας καλούμε να αποσύρετε τις διατάξεις των άρθρων 3 και 4, γιατί θα προκληθεί τεράστια αναστάτωση στην κοινωνία.

Για το Κτηματολόγιο του Αιγαίου, που το ξεπουλάτε κλείνοντας στα νησιά στα έξι μίλια και αφαιρώντας ΑΟΖ για τις βραχονησίδες, με νόμο βέβαια, δεν είπε τίποτε στη σημερινή ομιλία του ο κύριος Πρωθυπουργός. Και να σας πω το εξής. Το Περιφερειακό Συμβούλιο Βορείου Αιγαίου απέρριψε χθες με είκοσι μία ψήφους το επίμαχο άρθρο του νομοσχεδίου για τις βραχονησίδες. Λένε όχι. Ψηφίστηκε μόνο από την παράταξη του κ. Στεφανή. Αν και το θέμα της σημερινής στις ομιλίες μου θα είναι κυρίως η εγκληματικότητα των νέων, θέμα που ταλανίζει την ελληνική κοινωνία, σας λέμε και να μην το ξεχάσετε ποτέ: Για τα εθνικά θέματα δεν θα σας αφήσουμε σε χλωρό κλαρί.

Δεν σας έχουμε βεβαίως καμμία εμπιστοσύνη. Χθες η φιλοκυβερνητική εφημερίδα «ΤΑ ΝΕΑ» αποκάλυψε στην πρώτη σελίδα ότι αλλάξατε χωροθέτηση για τα θαλάσσια πάρκα στο Αιγαίο για να μην ενοχληθεί η Τουρκία και ότι θα τα κατασκευάσετε εντός χωρικών υδάτων στα έξι μίλια, όπως ακριβώς κάνετε και στην Κάσο, όπου το ιταλικό ερευνητικό πλοίο επιχειρεί πλέον μόνο εντός των χωρικών υδάτων. Και όλα αυτά γιατί το απαίτησε ο Τούρκος Υπουργός των Εξωτερικών, ο κ. Φιντάν. Εμείς πλέον δεν έχουμε καμμία αμφιβολία. Θα περιμένουμε να μας το ομολογήσετε και στην κλειστή συνεδρίαση της Επιτροπής Εξωτερικών και Άμυνας την ερχόμενη Πέμπτη. Κλείνετε την Ελλάδα στα έξι μίλια. Απεμπολείτε οριστικώς τα δώδεκα μίλια. Έχετε ήδη βάλει συνεταίρο στο Αιγαίο την Τουρκία. Γι’ αυτό αρνηθήκαμε άλλωστε να ψηφίσουμε και την ύποπτη τροπολογία που φέρατε για την ηλεκτρική διασύνδεση Ελλάδας - Κύπρου, την οποία προφανώς και επιθυμούμε, αλλά όχι με αποτέλεσμα σε περίπτωση ματαίωσης του έργου τη μείωση του ζωτικού μας χώρου στο Αιγαίο. Υπογραφή τέτοια από εμάς δεν θα πάρετε ποτέ. Από άλλους μπορεί να πήρατε, από εμάς όχι. Εμείς ξέρουμε ότι μεγαλούργησε τούτη η πατρίδα με τα όχι της. Με την ευκαιρία επαναφέρω -και κλείνω για το θέμα αυτό- την πρότασή μας για προ ημερησίας διατάξεως συζήτηση στη Βουλή για τα εθνικά μας θέματα.

Στο κύριο θέμα της σημερινής μου ομιλίας τώρα, η Κυβέρνηση συνήθως μας ομιλεί για την ανάγκη πολιτικής σταθερότητας, για χάρη της οποίας μάλιστα σχεδιάζει να αλλάξει και τον εκλογικό νόμο. Αλλά, κυρίες και κύριοι συνάδελφοι, δεν υπάρχει πολιτική σταθερότητα χωρίς κοινωνική σταθερότητα και χωρίς κοινωνική συνοχή. Αυτό που συμβαίνει εδώ και καιρό στις οικογένειες και στα σχολεία μας και κορυφώνεται αυτές τις μέρες με ξυλοδαρμούς καθηγητών από μαθητές, με μαχαιρώματα μαθητών σε μαθητές, με σεξουαλικές κακοποιήσεις νηπίων από νήπια, ανήκουστα πράγματα, με ξυλοδαρμούς μαθητριών από μαθήτριες, με δολοφονίες ανδρών από γυναίκες και το ανάποδο, παραπέμπουν σε μια κοινωνία που έχει καταρρεύσει, που δεν έχει κώδικα αξιών, που δεν έχει ιεραρχία, που δεν έχει σεβασμό, που δεν φοβάται την τιμωρία και τον νόμο. Είναι μια κοινωνία που ό,τι βλέπει να συμβαίνει στα υψηλά δώματα της εξουσίας, θα έλεγα, το εφαρμόζει και στα χαμηλά. Και όσο βλέπει την Κυβέρνηση να την απειλεί με ποινές του νέου Ποινικού Κώδικα, τόσο θα αποθρασύνεται.

Πολιτευόμαστε, κυρίες και κύριοι, μέσα σε έναν ωκεανό από ταραγμένες ψυχές, από άστατες ψυχές. Και όσο απομακρυνόμαστε ως έθνος από την Ορθοδοξία μας που γαληνεύει τις ψυχές, από την παιδεία που παιδαγωγεί και τακτοποιεί και από την οικογένεια που τις χαϊδεύει και τις μαλακώνει, τόσο τα αγρίμια και τα αγριμάκια που θα κυκλοφορούν στον δρόμο θα αυξάνονται. Ποιανού δημιουργήματα λέτε ότι είναι αυτή η καταρρέουσα κοινωνία; Μόνο ατομικές ευθύνες λέτε ότι υπάρχουν; Μα, η πολιτική και οι λοιπές εξουσίες δίνουν τον τόνο. Όταν έχει χαθεί ο σεβασμός στο Κοινοβούλιο, στη δικαιοσύνη, στους δημοσιογράφους, στους δασκάλους, στους καθηγητές, στους εκπαιδευτικούς, τι νομίζετε ότι θα επικρατήσει στην κοινωνία;

Μα, το χάος. Ο καθένας κάνει ό,τι θέλει! Και θυμάμαι τη ρήση, αειθαλή ρήση, του μεγάλου Ντοστογιέφσκι που έλεγε «χωρίς Θεό όλα επιτρέπονται». Αυτό βιώνουμε τώρα. Και το κάνει γιατί γνωρίζει ότι στο τέλος θα μείνει ατιμώρητος, από τον πιο μικρό μέχρι και τον πιο μεγάλο, σαν εκείνο τον Υπουργό παλιά που είπε ότι τα λεφτά στους λογαριασμούς του δεν ήταν από μίζες, αλλά δώρα από τη θεία του στη Νιγηρία και αθωώθηκε βέβαια.

Το μυστικό για να λύσουμε το πρόβλημα -και σας το λέω ως δάσκαλος- είναι να καταλάβουμε και να κατανοήσουμε το πρόβλημα και το πρόβλημα έχει τρεις διαστάσεις, είναι τριπλό: Πρώτον, κανείς σήμερα δεν εμπνέεται από κανέναν. Δεύτερον, κανείς δεν σέβεται κανέναν. Και, τρίτον, κανείς δεν φοβάται κανέναν. Όταν θα δώσουμε τις απαντήσεις εμπράκτως στα τρία αυτά ζητήματα, σταδιακά θα φύγει το μαύρο σύννεφο που έχει εγκατασταθεί πάνω από την πατρίδα μας και διεισδύει μέσα στα σπίτια μας.

Ακούω πολλές φορές τη θεωρία, κοινότοπη βέβαια, ότι η βία είναι πρόβλημα των κοινωνικών ανισοτήτων και της φτώχειας, κατά το γνωστό «όπου φτώχεια και γκρίνια». Μάλιστα. Το ακούω, μπορεί να έχει και βάση, αλλά απαντώ ως εξής: Φτώχεια, πολύ χειρότερη, είχαμε και σε άλλες ιστορικές περιόδους, αλλά τόσο θυμωμένους Έλληνες, τόσο οργισμένους Έλληνες και τόσο ακαθοδήγητη, αδέσποτη γενιά δεν είχαμε ποτέ! Δεν μπορεί η φτώχεια να είναι δικαιολογία για την έλλειψη τρόπων, για την ευγένεια, για την πατροπαράδοτη ευγένεια του λαού μας.

Όλα, αγαπητοί μου, είναι θέμα παιδείας, από εκεί πρέπει να αρχίσουμε και ο καθένας βέβαια με το προσωπικό του παράδειγμα. Προσοχή, άλλο μόρφωση και άλλο παιδεία. Ξέρω φτωχούς ανθρώπους που δεν έχουν μόρφωση, αλλά έχουν παιδεία και ξέρουμε εύπορους που έχουν μόρφωση, αλλά δεν έχουν παιδεία.

Είδαμε όλοι -να πάω λίγο πιο ειδικά- όλο το πανελλήνιο είδε την τρομακτική είδηση με τον ξυλοδαρμό -παρακαλώ- δεκατετράχρονης στη Γλυφάδα από συμμαθήτριές της. Δεκατεσσάρων χρονών παιδιά, μόλις διάβηκαν το κατώφλι του γυμνασίου! Ακούστηκε πως οι διαφορές των νεαρών κοριτσιών ήταν για ένα αγόρι και επειδή το θύμα ήταν όμορφη και καλή μαθήτρια. Τρόμαξα κυριολεκτικά, όταν άκουσα τα ηχητικά από τις απειλές των νεαρών κοριτσιών προς το θύμα, απειλές που θύμιζαν ποινικούς, μπράβους, υπόκοσμο.

Δεν θα αναφέρω, βέβαια, αυτές τις απειλές για να μην ρίχνουμε νερό στο μύλο της βίας, όμως ας αναρωτηθούμε: Γιατί αγρίεψαν τα παιδιά μας; Τι είναι αυτό που οδηγεί τους νέους να φέρονται βίαια, χωρίς αγκυλώσεις εσωτερικές, ανενδοίαστα πριν από την πράξη, δίχως τύψεις μετά την πράξη;

Ακόμα πιο τρομακτικό ήταν το κύμα συμπαράστασης στην άτυχη δεκατετράχρονη που σηκώθηκε στο δημοφιλές στους νέους μέσο κοινωνικής δικτύωσης, το TikTok. Έφηβες και έφηβοι δημοσιοποίησαν τα στοιχεία των νεαρών κοριτσιών που χτύπησαν τη δεκατετράχρονη, τον τόπο κατοικίας τους και καλούσαν σε καρτέρι για τον ξυλοδαρμό τους. Πρωτόγνωρα πράγματα για την πατρίδα μας και σας τα λέει ένας άνθρωπος που βίωνε και έβλεπε την αλλοίωση αυτή επί τα χείρω καθημερινά στα σχολεία.

Πού έχουμε κάνει λάθος, αγαπητοί συνάδελφοι, στην ανατροφή των παιδιών μας; Τις πταίει λοιπόν και έγιναν οι πολιτείες μας λημέρι της βίας και καταντήσαμε «των Ευρωπαίων περίγελα και των αρχαίων παλιάτσοι», για να θυμηθούμε και τον Παλαμά; Τις πταίει; Επαναλαμβάνω το ερώτημα και δεν είναι ρητορικό, απευθύνεται προς όλους.

Τραβάμε λάθος δρόμο, αγαπητοί. Θα σας έλεγα φταίνε πολλά. Φταίει η οικογένεια. Βεβαίως, το έχω πει. Η μάνα είναι ο πρώτος και απαράμιλλος δάσκαλος του παιδιού. Έχει τρεις μαστούς, έλεγε ένας σοφός. Οι δύο για το πολύτιμο γάλα της, αλλά υπάρχει και ο άλλος, τρίτος μαστός, που λέγεται «στόμα», αυτός ο αστείρευτος σταλακτίτης που διδάσκει τη μητρική γλώσσα. Εκεί εντοπίζεται ένα μεγάλο πρόβλημα. Όταν το στόμα της μάνας είναι γλυκό, γλυκαίνει και το παιδί. Όταν είναι ξινό, ξινίζει και το παιδί.

Δεν πρέπει να ξεχνάμε και τον ρόλο του σχολείου με τα βιβλία. Για πολλές δεκαετίες γυρίζω και καταγγέλλω, εδώ και είκοσι χρόνια που υπάρχουν στην εκπαίδευση, τα άθλια περιοδικά ποικίλης ύλης, τα οποία έχει εκδώσει το Υπουργείο Παιδείας -παιδομαζώματος, κατ’ εμέ- το 2006.

Δεν μου λέτε, αγαπητοί συνάδελφοι; Μιλάμε για τη βία των παιδιών και κάποτε το σχολείο ήταν θεματοφύλακας των τιμαλφών αξιών της πατρίδας μας, ενώ σήμερα κατάντησε επιταχυντής. Θέλω να ρωτήσω κάτι. Επιτρέπεται σε βιβλία γλώσσας να διδάσκεται η βία, να παροτρύνονται τα παιδιά στη βία; Το έχω δείξει και άλλοτε, θα το ξαναπώ. Η μητέρα της μαθήσεως είναι η επανάληψη.

Κείμενα στο βιβλίο γλώσσας της Ε΄ δημοτικού που υποτίθεται τιτλοφορείται «Τα παιδιά αθλούνται». Για να διαβάσουμε τι ακριβώς άθληση έκαναν τα παιδιά. Λέει το εξής: «Παίζαμε ποδόσφαιρο. Όλοι θέλανε να παίξουν στην επίθεση στην ομάδα του Γκοφρουά τα πράγματα ήταν πιο εύκολα γιατί ο Εντ μοίρασε ένα σωρό γροθιές στις μύτες και οι παίκτες πήραν τις θέσεις τους χωρίς πολλές διαμαρτυρίες τρίβοντας τις μύτες τους. Είναι βλέπετε πολύ δυνατά τα χτυπήματα του Εντ, ενώ ο άλλος μοίραζε -λέει- γροθιές και στις δικές μας τις μύτες και κλωτσιές» και συνεχίζει όλο το κείμενο έτσι. Υποτίθεται είναι από το έργο του γνωστού Ρενέ Γκοσινί «Ο μικρός Νικόλας». Απ’ όλο το βιβλίο αυτό έπρεπε να επιλέξουν;

Την έχουμε δει την τακτική τους, αγαπητοί μου. Τα ίδια κάνουν και σε άλλα βιβλία. Παίρνουν σπουδαίους συγγραφείς, παραδείγματος χάριν, Ελύτης Γ΄ γυμνασίου. Θα ρωτήσετε όλοι τι έβαλαν από τον Ελύτη στη Γ΄ γυμνασίου; Θα περιμέναμε το «Άξιον εστί». Έβαλαν ένα ποίημα για μια Άλφα Ρομέο. Έτσι τιτλοφορείται κάποια ποιητική -θα έλεγα- προπαιδεία του ποιητή. Έβαλαν, πάλι στη Γ΄ γυμνασίου, στην ιστορία της ελληνικής λογοτεχνίας Μακρυγιάννη. Και λες «δόξα τω Θεώ, μπήκε ο Μακρυγιάννης σε σχολικά βιβλία». Τι επέλεξαν; Το σημείο που ο Μακρυγιάννης κατηγορεί για κάποια πράγματα τον Κολοκοτρώνη. Στόχος τους; Να μειώσουν τους ήρωες, «να κι αυτοί είχαν τις αδυναμίες και τα πάθη». Ναι, αλλά στα παιδιά προβάλλεις τον ηρωισμό.

Να ρωτήσω και κάτι άλλο, για ένα δεύτερο βιβλίο. Είναι το βιβλίο για τη θεατρική αγωγή της Ε΄ και ΣΤ΄ δημοτικού, που υποτίθεται θα διδάξουμε στα παιδιά θεατρική αγωγή και καλούνται τα παιδιά να υποδυθούν έναν ρόλο. Ξέρετε τι λέει εδώ; «Είσαι δαιμόνιο!», ακριβώς έτσι τιτλοφορείται. Να μας εξηγήσει το Υπουργείο Παιδείας ποια είναι η παιδαγωγική αξία, εις τι αποσκοπεί ένα κείμενο που καλούνται τα παιδιά να υποδυθούν ένα ρόλο –ποιον;- το «είσαι δαιμόνιο». Περιμένουμε απάντηση.

Ακόμη, δεν πρέπει να ξεχνάμε, κυρίες και κύριοι συνάδελφοι, την καταστρεπτική επίδραση της εικόνας, της τηλεόρασης, του διαδικτύου, της τραπ μουσικής. Είχα αναφερθεί σε άρθρο μου πριν από τέσσερα χρόνια όντας μάχιμος δάσκαλος για την καταστρεπτική επίδραση αυτής της μουσικής. Βλέπουν οι γονείς τα παιδιά τους καλωδιωμένα, αλλά δυστυχώς δεν ακούν όλες τις χυδαιολογίες και τις ύβρεις που περνούν στα αθώα αυτιά και την ψυχούλα τους. Είναι μάστιγες της εποχής μας η τηλεόραση και το διαδίκτυο ιδίως, μείγμα λάσπης και αίματος. Κονιορτοποιεί προσωπικότητες και εξαθλιώνει ψυχικά μικρούς και μεγάλους.

Θυμίζω πως όταν άνοιξαν οι πρώτοι κινηματογράφοι για το κοινό στις ΗΠΑ, πριν από εκατό και πλέον χρόνια, από τις πρώτες σκηνές που προβλήθηκαν ήταν η διαδρομή ενός τρένου. Η λήψη της σκηνής έγινε από κάμερα που βρισκόταν πάνω στις γραμμές του τρένου και μπροστά από την αμαξοστοιχία που εκινείτο προς την κάμερα. Η αντίδραση του κοινού ήταν αναμενόμενη. Βλέποντας το τρένο, αμαθείς όντες, άρχισαν να τρέχουν προς τις εξόδους. Από τότε πέρασαν πάνω από εκατό χρόνια και σε αυτό το διάστημα ο θεατής έμαθε να αποστασιοποιείται από το οπτικό θέμα και να παρακολουθεί απαθής.

Ξέρετε πόσους φόνους έχει μετρηθεί στην Αμερική ότι παρακολουθεί ένα ανυπεράσπιστο παιδί; Και να σας αναφέρω ένα ευφυές ρητό και λέει το εξής: Αν θες να δεις την Ελλάδα του μέλλοντος, επισκέψου τη σημερινή Αμερική. Έχει μετρηθεί ότι ένα παιδί παρακολουθεί δέκα χιλιάδες φόνους ετησίως, ακόμη και στα κινούμενα σχέδια. Τόσους πλέον παρακολουθούν και τα Ελληνόπουλα. Τα μικρά παιδιά, αβοήθητα μπροστά στις οθόνες, διασκεδάζουν σκοτώνοντας αντιπάλους στα ηλεκτρονικά τους παιχνίδια και «εισπνέουν» αποσβολωμένα παντοειδείς «ακαθαρσίες», φόνους, μαγείες, καρυκευμένες πορνογραφίες και λοιπές διαστροφές.

Μοιραία, λοιπόν, η συνεχής παρακολούθηση τι επιφέρει; Σκλήρυνση των ηθικών ανακλαστικών. Νομίζει το παιδί και στην πραγματική ζωή ότι παρακολουθεί ένα θέαμα. Το παρακολουθεί με απάθεια, γιατί έχει εθιστεί να το βλέπει στην τηλεόραση ή το διαδίκτυο.

Φτιάξαμε ακόμη έναν κόσμο που τα παιδιά μας δεν παίζουν, κλειδωμένα μέσα στα θαυμάσια παιδικά τους δωμάτια, που αυτό το πράγμα τα εξοργίζει. Οι λέξεις «παιδί» και «παιγνίδι» είναι ομόριζες. Ο παῖς, του παιδός, όπως λέμε στα Αρχαία.

Θα παραπέμψω σε ένα κείμενο του αείμνηστου δασκάλου Σαράντη Καργάκου, ο οποίος έλεγε το εξής σημαντικό. Ας τα ακούν αυτά οι γονείς και όσο μπορούν τα παιδιά τους να τα στρέφουν στο ομαδικό, έξω από το σπίτι, παιχνίδι:

Ο φιλόσοφος Αναξαγόρας ο Κλαζομένιος, ο δάσκαλος του Περικλή, ο αποκαλούμενος από τους συγχρόνους του και «Νους», διότι έθετε τον νου άξονα των πάντων, έφυγε από την Αθήνα διωγμένος και κατέφυγε στη Λάμψακο, αποικία των Φωκαέων στον Ελλήσποντο.

Οι "εν τέλει" της πόλεως, οι άρχοντες δηλαδή, το θεώρησαν μεγάλη τους τιμή που ένας τέτοιος σοφός πήρε την απόφαση να περάσει τα στερνά του βίου στην πόλη τους και έκαναν το παν για να τον ευχαριστήσουν. Λίγο πριν πεθάνει, του υπέβαλαν το ερώτημα ποια είναι η τελευταία του επιθυμία. Ο φιλόσοφος αποκρίθηκε: «Τούς παίδας εν ω αν αποθάνω μηνί κατ' έτος παίζειν συγχωρείν». Δηλαδή, «τον μήνα που θα πεθάνω κάθε χρόνο να επιτρέπετε στα παιδιά να παίζουν».

«Το έθος ετηρείτο άχρι του νυν», σύμφωνα με μια επιγραφή του 3ου μ.Χ. αιώνα που βρέθηκε στη Λάμψακο. Και σημειώνει ο αείμνηστος Καργάκος: «Διότι είχαν κατανοήσει οι αρχαίοι πρόγονοι πως όταν το παιδί δεν παίξει, δεν παιδιαρίσει, θα αρχίσει να παιδιαρίζει όταν θα αρχίσει τ’ ωρίμασμά του».

Οι γονείς, όσοι τέλος πάντων έχουν άγρυπνα και ανοιχτά τα μάτια της ψυχής τους και αγωνιούν πραγματικά για τα βλαστάρια τους, δεν βλέπουν, δεν ακούν για την απροκάλυπτη πια πολεμική εναντίον των παιδιών τους;

Έλεγε ο Κόντογλου στο «Ευλογημένο Καταφύγιο» πως ένα ανατολίτικο ρητό λέει: «Ένας τρελός έριξε μια πέτρα στη θάλασσα και πέσανε εκατό γνωστικοί για να τη βγάλουν». Ο τρελός είναι εκείνος που χαλάει την παράδοση γιατί έτσι του κατέβηκε. Και εμείς οι γνωστικοί, που αγωνιζόμαστε να σώσουμε αυτό που πάει να καταστρέψει ο τρελός, δηλαδή την παράδοση. Η παροιμία, λέει ο Κόντογλου, μιλάει για έναν τρελό και για εκατό γνωστικούς. Αυτά το 1960. Μα, σε εμάς είναι εκατό τρελοί που γκρεμίζουν και πέντε-έξι γνωστικοί που αγωνίζονται να μην τους αφήσουν στο παλαβό αυτό έργο της καταστροφής.

Κυρίες και κύριοι συνάδελφοι, η σύγχρονη κοινωνία μας τα δοκίμασε όλα. Έφτιαξε λύσεις για όλα της τα προβλήματα που, όχι μόνο δεν είναι αποτελεσματικές, αλλά έχουν αντίθετα αποτελέσματα.

Τα τελευταία σαράντα με πενήντα χρόνια η ελληνική κοινωνία έχει δοκιμάσει κάθε ξενόφερτη συνταγή, κάθε μεγαλοστομία, κάθε δυτική πρακτική, κάθε τεχνολογικό και πολυπολιτισμικό συνδυασμό, χωρίς να δώσει λύσεις στα προβλήματα της ζωής.

Οι ζωές των οικογενειών έγιναν εφιαλτικές. Οι έφηβοι και οι νεαρές έχουν χάσει τον προσανατολισμό τους, έχουν γίνει θηρία. Μόνο ένα δεν έχουμε δοκιμάσει ως κοινωνία -θα το ξαναπώ-, ένα πράγμα που το εξοστρακίζουμε, το θάβουμε, το ξεχνάμε. Δεν έχουμε δοκιμάσει ως κοινωνία να στραφούμε στην παράδοση και την πίστη μας.

Κυρίες και κύριοι συνάδελφοι, απευθύνομαι σε γονείς, που βρίσκονται και σε αυτή την Αίθουσα, που είστε και ταυτόχρονα εκπρόσωποι του λαού.

Μη φοβηθείτε να δοκιμάσετε από το κρυστάλλινο νερό της ελληνικής παράδοσης. Μη φοβηθείτε να στραφείτε στην πίστη μας, στον Θεό. Σε αυτή την πίστη και την παράδοση τη ρωμαϊκή στραφήκαμε πάντα στα δύσκολα χρόνια και επιβιώσαμε. Ιδού ζώμεν!

Δεν σας μιλάω ως Πρόεδρος της Νίκης, σας μιλώ ως δάσκαλος και ως πατέρας. Τα παιδιά μας έχουν ανάγκη τους γονείς τους, τον πατέρα τους, τη μητέρα τους, τον παππού και τη γιαγιά, την οικογένεια. Δεν αρκεί ένα καλό χαρτζιλίκι και ο μόνος χρόνος που μένει για τα παιδιά να είναι λίγο πριν κοιμηθούν και να τους πούμε πόσο τα αγαπούμε. Έχουν ανάγκη εμάς τους ίδιους. Για όλα αυτά βρίσκει κανείς τις απαντήσεις στην παράδοση του σοφού λαού μας και στην Εκκλησία μας.

Δεν σας κινεί την περιέργεια που όλο και περισσότεροι άνθρωποι στη Δύση, στις ΗΠΑ, στρέφονται προς την Ορθόδοξη Εκκλησία; Πιστεύετε ότι όλοι αυτοί, κοντά στα έξι εκατομμύρια Αμερικανοί που δεν έχουν καμμία σχέση με την Ελλάδα, στράφηκαν σε αυτό που κάποιοι προσπαθούν να ξεριζώσουν από τα σχολεία και από τα σπίτια μας; Η πίστη δεν είναι κάτι παλαιό, είναι καινό, με «αι».

Επαναλαμβάνω ότι μιλώ ως πατέρας και ως δάσκαλος. Μπορεί ως πολιτικό κάποιοι να μην με αποδέχονται και καλά κάνουν -αυτό είναι η δημοκρατία-, όμως ως δάσκαλο δεν έχουν δικαίωμα κάποιοι να με αμφισβητούν, γιατί χρόνια μέσα στις αίθουσες βίωνα αυτή την προϊούσα εγκατάλειψη των παιδιών και την καταστροφή μας. Δεν έδωσε και δεν θα δώσει ποτέ λύση σε τέτοιου είδους προβλήματα η προτεσταντική οπτική των πραγμάτων.

Ας αγαπήσουμε ξανά τα παιδιά μας, να τους δείξουμε με το παράδειγμά μας τον σωστό δρόμο και αυτά ξέρουν και θα μας ακολουθήσουν. Δεν μπορείς να διδάσκεις μόνο με τα λόγια. Τα λόγια δεν έχουν καμμιά σημασία στα παιδιά.

Έλεγε ο αρχαίος μύθος του Αισώπου, που είναι πάρα πολύ παιδαγωγικός -τους έχουμε πετάξει από τα σχολικά βιβλία, δεν υπάρχουν μύθοι ωραιότατοι για τα παιδιά-, ότι «Μὴ λοξὰ περιπατεῖν καρκίνῳ μήτηρ, ἔλεγε, μηδὲ τῇ ὑγρᾷ πέτρᾳ τὰς πλευρὰς προστρίβειν. Ὁ δὲ εἶπεν: Μῆτερ, σύ, ἡ διδάσκουσα, ὀρθὰ βάδιζε καὶ βλέπων σε ζηλώσω». Δηλαδή, «μην περπατάς στραβά», έλεγε η μητέρα καβουρίνα στο καβουράκι. Και της είπε, όπως λένε και σε εμάς τα παιδιά, ότι περπάτα εσύ ίσια και θα μάθω κι εγώ να περπατώ ίσια. Αυτό λένε και τα παιδιά μας.

Κυρίες και κύριοι συνάδελφοι, θα κλείσω με ένα, θα έλεγα, προφητικό κείμενο. Εμάς μας αρέσει να ερανιζόμαστε, να αντλούμε επιχειρήματα από την παράδοσή μας, και από την αρχαία και από τη λεγόμενη «βυζαντινή» και από τη νεότερη.

Τη δεκαετία του 1980 ο άγιος γέροντας Παΐσιος ο Αγιορείτης είχε πει με προφητικό λόγο τι ακριβώς βιώνουμε σήμερα κι αυτό περιέχεται σε βιβλίο που εκδίδει το Ιερό Ησυχαστήριο, ο Ευαγγελιστής Ιωάννης ο Θεολόγος στη Σουρωτή.

Έλεγε ο άγιος πως σκοπός τους τώρα είναι να απομακρύνουν τα παιδιά από την Εκκλησία. Τα δηλητηριάζουν, τα μολύνουν με διάφορες θεωρίες και κλονίζουν την πίστη τους. Τα εμποδίζουν από το καλό, για να τα αχρηστέψουν. Τα καταστρέφουν από μικρά. Και τα παιδάκια φυσικά από «αρνάκια» γίνονται «κατσικάκια», όπως έλεγε με την ωραία, απλή, αλλά αγιοπνευματική γλώσσα του ο άγιος. Και συνεχίζει: «Αρχίζουν μετά να χτυπούν άσχημα και τους γονείς τους και τους δασκάλους και αυτούς που τα κυβερνούν».

Αυτό συμβαίνει σήμερα. Τα παιδιά μας επαναστατούν, φωνάζουν «άνθρωπον ουκ έχω», γιατί τα έχουμε εγκαταλείψει.

Εμείς στη Νίκη εμπνεόμαστε από τη ρωμαϊκή παράδοση και αγωνιζόμαστε -και θα αγωνιζόμαστε- με δύναμη να θυμηθούμε, όπως λέει ο ποιητής, τι είχαμε, τι χάσαμε και τι μας πρέπει. Τούτος ο τόπος θα αναστηθεί γυρνώντας πίσω και στηριζόμενος στα δύο θεμέλιά του που είναι η φιλοπατρία και η πίστη.

Θα πω και κάτι άλλο. Με συγχωρείτε, ένα λεπτό θα κάνω.

Έχω πει στην προηγούμενη ομιλία μου ότι νυχθημερόν δέχομαι τηλέφωνα από γονείς που διαμαρτύρονται για τη σεξουαλική αγωγή, μία από τις δεξιότητες που υπάρχουν σήμερα δυστυχώς -παλαβομάρες, όχι δεξιότητες- στο σχολείο.

Κυκλοφορεί μία δήλωση απαλλαγής. Προτρέπουμε τους γονείς να την υποβάλουν, να πρωτοκολλείται, για να καταγράφεται η αντίδραση της ελληνικής οικογένειας σε αυτή την παλαβομάρα που λέγεται «σεξουαλική αγωγή» από το νηπιαγωγείο κιόλας. Να αντιδράσουν οι γονείς, για να καθιερωθεί μάθημα οικογενειακής αγωγής και όχι σεξουαλικής αγωγής από το νηπιαγωγείο, που μόνο καταστροφή φέρνει στα παιδιά.

Εμείς στη Νίκη θέλουμε το καθάριο ολόδροσο «δέντρο» της ρωμαϊκής παράδοσης. Αυτό θα «ποτίζουμε», να «ανθίζει».

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νίκης.

Τον λόγο έχει ο Ανεξάρτητος Βουλευτής κ. Ιωάννης Δημητροκάλλης και θα ακολουθήσουν ο κ. Σπάνιας, ο κ. Μάντζος, η κ. Φωτίου, ο κ. Κωτσός, ο κ. Δημοσχάκης και ο κ. Κόντης.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Αρχικά θα ήθελα να σχολιάσω την ομιλία του κ. Μητσοτάκη στον ΟΗΕ, η οποία δεν ήταν τίποτε άλλο παρά μία ακόμη επίδειξη υποχωρητικότητας και δουλικότητας απέναντι στους ξένους παράγοντες και ειδικά την Τουρκία. Αντί να στραφεί με σθένος και να υπερασπιστεί τα εθνικά μας συμφέροντα με αποφασιστικότητα, περιορίστηκε σε γενικόλογες δηλώσεις και εκκλήσεις για διάλογο με μία χώρα που εδώ και χρόνια παραβιάζει συστηματικά την εθνική μας κυριαρχία. Η Ελλάδα έχει ανάγκη από ηγεσία που θα αντιμετωπίζει με θάρρος και αποφασιστικότητα κάθε πρόκληση και όχι από πολιτικές που οδηγούν σε εθνικές παραχωρήσεις και συνεχή υποχώρηση.

Όσον αφορά τα εσωτερικά ζητήματα, παρακολούθησα χθες τις δηλώσεις του Πρωθυπουργού στο Υπουργικό Συμβούλιο. Παρά τις φιλόδοξες υποσχέσεις, η Κυβέρνηση αποτυγχάνει σε βασικούς τομείς διαχείρισης κρίσεων, όπως φάνηκε στις πυρκαγιές που κατέκαψαν την ανατολική Αττική το καλοκαίρι, καθώς και στην πυρκαγιά στην Κορινθία που οδήγησε στον τραγικό θάνατο δύο συμπολιτών μας. Σε αυτό το σημείο θα ήθελα να εκφράσω τα θερμά μου συλλυπητήρια στις οικογένειές τους.

Κι ενώ το κράτος δείχνει να μην είναι επαρκώς προετοιμασμένο, οι πυροσβέστες με αυταπάρνηση και αντοχή δίνουν μία τιτάνια μάχη για να προστατεύσουν ζωές και περιουσίες. Το έργο τους αξίζει κάθε έπαινο, καθώς επιδεικνύουν ηρωισμό και αφοσίωση κάτω από εξαιρετικά δύσκολες συνθήκες.

Κυρίες και κύριοι συνάδελφοι, σήμερα συζητάμε ένα νομοσχέδιο που αφορά την ολοκλήρωση της κτηματογράφησης, έναν στόχο που φαίνεται να είναι διαρκώς εκτός της προσδοκίας μας. Μετά από δεκαετίες προσπαθειών το Κτηματολόγιο δεν έχει ακόμη ολοκληρωθεί. Κι όμως, σήμερα βρισκόμαστε ξανά εδώ συζητώντας ένα νομοσχέδιο που φέρνει βελτιώσεις, αλλά αφήνει και πολλά ανοιχτά ζητήματα.

Είναι αλήθεια ότι αυτό το νομοσχέδιο προχωρά σε κάποια θετικά βήματα, όπως είναι η επιτάχυνση των διαδικασιών. Όμως, δεν μπορούμε να παραβλέψουμε τις καθυστερήσεις και τις ατέλειες που εξακολουθούν να υπάρχουν. Ναι, είναι σημαντικό το γεγονός ότι προβλέπεται η χρήση της τεχνητής νοημοσύνης για τη διεκπεραίωση εκκρεμών πράξεων και τη διόρθωση γεωμετρικών στοιχείων, αλλά αυτό από μόνο του δεν λύνει το πρόβλημα.

Η εμπιστοσύνη των πολιτών στο Κτηματολόγιο συνεχίζει να κλονίζεται. Ο νόμος εισάγει νέες δυνατότητες για τον εκσυγχρονισμό της διαδικασίας, όπως είναι η λειτουργία του συστήματος σε εικοσιτετράωρη βάση. Όμως, ποια είναι η πραγματική κατάσταση; Όπως επισημαίνουν οι φορείς, οι δικηγόροι και οι συμβολαιογράφοι, αυτή η εικοσιτετράωρη λειτουργία μπορεί να δημιουργήσει νέους κινδύνους. Υπάρχει ο φόβος ότι οι συμβολαιογραφικές πράξεις για βάρη σε ακίνητα θα γίνονται χωρίς να υπάρχει επαρκής έλεγχος, οδηγώντας σε συγκρούσεις και δικαστικές διαμάχες.

Αυτό που βλέπουμε είναι ένα βήμα μπροστά. Ταυτόχρονα, όμως, βλέπουμε και δύο βήματα πίσω. Ο χρόνος κυλάει και οι πολίτες δεν έχουν ακόμα την ασφάλεια δικαίου που υπόσχεται εδώ και χρόνια η Κυβέρνηση. Ο ίδιος ο Πρόεδρος της Πανελλήνιας Ομοσπονδίας Ακινήτων επεσήμανε την ανάγκη για μία πραγματική λύση όσον αφορά το αμάχητο τεκμήριο του δημοσίου. Χιλιάδες ιδιοκτήτες ακινήτων κινδυνεύουν να χάσουν τις περιουσίες τους απλά και μόνο επειδή δεν συμμετείχαν στη διαδικασία καταγραφής.

Επιπλέον, ενώ επισημαίνεται η ανάγκη για την ψηφιοποίηση των αρχείων των υποθηκοφυλακείων, ας μην ξεχνάμε ότι η πρόοδος αυτή, όσο θετική κι αν είναι, δεν φέρνει από μόνη της την ασφάλεια δικαίου που τόσο ανάγκη έχει ο Έλληνας πολίτης. Οι διαδικασίες παραμένουν πολύπλοκες και γραφειοκρατικές και όσο οι πολίτες δεν έχουν εύκολη πρόσβαση και σαφή ενημέρωση, τόσο το πρόβλημα δεν θα λυθεί.

Αναγνωρίζω ότι η Κυβέρνηση προσπαθεί να δώσει μία νέα πνοή σε αυτή τη μακροχρόνια διαδικασία που ταλανίζει τη χώρα από το 1995 μέχρι και σήμερα. Και, ναι, η τεχνητή νοημοσύνη και η απλοποίηση κάποιων διαδικασιών μπορεί να βοηθήσουν στην ταχύτερη ολοκλήρωση του Κτηματολογίου. Ωστόσο, θα πρέπει να γίνει σαφές ότι η απλοποίηση αυτή δεν πρέπει να θυσιάσει την ποιότητα και την ακρίβεια, κάτι που θα μπορούσε να δημιουργήσει περισσότερα προβλήματα από αυτά που προσπαθούμε να λύσουμε.

Είναι κρίσιμο, επίσης, να αναγνωρίσουμε τις ανησυχίες που εκφράστηκαν από την Πανελλήνια Ομοσπονδία Ιδιοκτητών Ακινήτων, η οποία ζητά να ανοίξει μια ευρύτερη συζήτηση για το πώς θα μπορέσουν όσοι έχασαν την ευκαιρία να κατοχυρώσουν την περιουσία τους να το πράξουν εύκολα και με ασφάλεια χωρίς να χρειαστεί να εμπλακούν σε χρονοβόρες και κοστοβόρες δικαστικές διαδικασίες.

Κλείνοντας, θα ήθελα να υπογραμμίσω ότι αυτό το νομοσχέδιο αποτελεί ένα βήμα, αλλά όχι το τελικό. Ναι μεν, αλλά. Ναι, είναι θετικό ότι προχωράμε προς την ολοκλήρωση του Κτηματολογίου, αλλά δεν έχουμε φτάσει ακόμα εκεί. Πρέπει να διασφαλίσουμε ότι το Κτηματολόγιο θα λειτουργεί πραγματικά για όλους τους πολίτες με διαφάνεια και ασφάλεια. Δεν μπορούμε να αφήσουμε τους πολίτες σε ένα καθεστώς αβεβαιότητας, να χάσουν την περιουσία τους ή να μπλέξουν σε ατέρμονες γραφειοκρατικές διαδικασίες. Το μέλλον του Κτηματολογίου είναι κρίσιμο για τη χώρα μας και έχουμε το χρέος να ολοκληρώσουμε αυτό το έργο με σεβασμό προς τους πολίτες και τις περιουσίες τους. Η γη των προγόνων μας δεν είναι για να παραδίδεται εύκολα σε κανέναν. Το Κτηματολόγιο πρέπει να είναι η ασπίδα που θα προστατέψει την ελληνική περιουσία και όχι το όπλο που θα την αφανίσει. Το Κτηματολόγιο οφείλει να εξασφαλίζει την κυριαρχία μας σε αυτή τη γη που οι παππούδες μας έχτισαν και καλλιέργησαν με αίμα και θυσίες.

Δεν θα αφήσουμε τα γρανάζια της γραφειοκρατίας να κλείσουν και να κλέψουν την περιουσία του απλού Έλληνα. Το Κτηματολόγιο πρέπει να ολοκληρωθεί με διαφάνεια χωρίς να αφαιρείται ούτε σπιθαμή γης από τον νόμιμο ιδιοκτήτη της.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Τον λόγο έχει ο Βουλευτής της Νέας Δημοκρατίας κ. Αριστοτέλης Σπάνιας και θα ακολουθήσει ο Κοινοβουλευτικός Εκπρόσωπος του ΠΑΣΟΚ κ. Μάντζος.

Ορίστε, κύριε Σπάνια, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, πρώτα απ’ όλα θα ήθελα να εκφράσω κι εγώ τα θερμά μου συλλυπητήρια για τους δύο άνδρες που χάθηκαν με αυτόν τον τρόπο στη φωτιά της Κορίνθου. Ελπίζουμε να είναι οι τελευταίοι!

Συζητούμε σήμερα το σχέδιο νόμου του Υπουργείου Ψηφιακής Διακυβέρνησης. Στο σχέδιο νόμου γίνονται στοχευμένες πολυεπίπεδες παρεμβάσεις βοηθώντας με τον τρόπο αυτό να ολοκληρωθούν εντός του 2025 όλες οι διαδικασίες που αφορούν το Κτηματολόγιο. Γίνεται παρέμβαση για την παράδοση των μελετών κτηματογράφησης σε συγκεκριμένες περιοχές της χώρας, έτσι ώστε να ενταχθούν στο Κτηματολόγιο. Θεσπίζεται νέα ψηφιακή διαδικασία διόρθωσης των γεωμετρικών στοιχείων των ακινήτων, εφαρμόζεται η τεχνική νοημοσύνη για τη διεκπεραίωση πράξεων που εκκρεμούν. Παρέχεται η δυνατότητα εικοσιτετράωρης υποβολής πράξεων, οι οποίες περιγράφονται αναλυτικά. Ενισχύεται η δυνατότητα του «Ελληνικού Κτηματολογίου» για την έκδοση αποφάσεων με την ανάθεση έκδοσης απόφασης σε δικηγόρους σε σχέση έμμισθης εντολής. Ακόμα, εξασφαλίζεται η επικοινωνία μεταξύ των δημοσίων υπηρεσιών και των πολιτών στο πλαίσιο του ψηφιακού μετασχηματισμού. Προβλέπεται άμεση επικαιροποίηση των στοιχείων επικοινωνίας των πολιτών βελτιώνοντας την ακρίβεια και την αξιοπιστία των δεδομένων που χρησιμοποιούν οι δημόσιες υπηρεσίες. Προβλέπεται η διαπίστωση της ταυτότητας του κάθε φυσικού προσώπου, η χρήση ψηφιακού συστήματος μέσω της αυθεντικοποίησης και η επιβεβαίωση των βασικών εξουσιοδοτήσεων με διασφάλιση πρόσβασης στα προσωπικά δεδομένα.

Ακόμα, βελτιώνεται το επίπεδο της ασφάλειας κατά τη χρήση στοιχείων ταυτοποίησης από τρίτα ψηφιακά συστήματα φορέων τόσο του δημοσίου όσο και του ιδιωτικού τομέα, πετυχαίνοντας έτσι μια σημαντική βελτίωση της ποιότητας των δημοσίων υπηρεσιών και προσφέροντας ταχύτερη και ακριβέστερη εξυπηρέτηση στους πολίτες.

Με την ολοκλήρωση του ψηφιακού μετασχηματισμού του δημόσιου τομέα ενισχύεται η ανάπτυξη των καινοτόμων υπηρεσιών και εφαρμογών που βασίζεται σε ακριβή και ενημερωμένα δεδομένα, ενισχύοντας παράλληλα την τήρηση των κανόνων προστασίας των προσωπικών δεδομένων.

Ακόμα, προβλέπεται η διακίνηση δημοσίων εγγράφων με τη χρήση της τεχνολογίας της πληροφορικής και των επικοινωνιών σε καθεστώς «opt out», έτσι ώστε η ηλεκτρονική επίδοση των εγγράφων να αποτελεί κανονικό τρόπο επίδοσης, επιταχύνοντας τις διοικητικές διαδικασίες ακολουθώντας τη μετάβαση σε ένα σύγχρονο πλαίσιο.

Η μετάβαση στο νέο καθεστώς θα εξυπηρετήσει μακροπρόθεσμα το δημόσιο συμφέρον με τη βελτίωση της επίδοσης των διοικητικών πράξεων, την αύξηση της ασφάλειας και τη μείωση κόστους για το δημόσιο.

Η εισαγωγή υποχρέωσης των πολιτών να καταχωρίζουν στη βάση του Εθνικού Μητρώου Επικοινωνίας τον αριθμό κινητού τηλεφώνου και τη διεύθυνση ηλεκτρονικού ταχυδρομείου ή τη διεύθυνση διαμονής επικοινωνίας εξασφαλίζει την κατοχύρωση επιβεβαιωμένων και επικυρωμένων στοιχείων επικοινωνίας των πολιτών για την καλύτερη εξυπηρέτησή τους. Η καθιέρωση ως προεπιλογή του συστήματος ηλεκτρονικής επίδοσης δημοσίων εγγράφων συμβάλλει στην αντιμετώπιση των υφιστάμενων προβλημάτων, επιταχύνοντας τη διαδικασία βεβαίωσης και είσπραξης τυχόν δημοσίων εσόδων, με μείωση κόστους για το δημόσιο και εξοικονόμηση των εξόδων εκτύπωσης και φυσικής αποστολής εγγράφων. Το σύστημα αυθεντικοποίησης και εξουσιοδότησης προσώπων θα αποτελέσει πιστοποιημένο πάροχο αυθεντικοποίησης που θα επιβεβαιώνει την ταυτότητα των φυσικών προσώπων κατά την πρόσβασή τους σε ψηφιακά συστήματα τόσο των φορέων του ελληνικού δημοσίου, όσο και του ιδιωτικού τομέα.

Δημιουργείται Μητρώο Πιστοποιημένων Μηχανικών Κτηματολογίου. Η διαδικασία διενεργείται από μέρος του «Ελληνικού Κτηματολογίου» κατόπιν σχετικής προγραμματικής συμφωνίας με το Τεχνικό Επιμελητήριο Ελλάδας. Με απόφαση του Δ.Σ. του «Ελληνικού Κτηματολογίου» καθορίζονται οι ειδικότερες προϋποθέσεις της πιστοποίησης. Οι μηχανικοί μετά την εγγραφή τους διενεργούν ελέγχους και αποφασίζουν επί των αντιρρήσεων. Θεσπίζεται διαδικασία δευτεροβάθμιου ελέγχου επί των αποφάσεων των πιστοποιημένων μηχανικών από εξειδικευμένα μέλη του προσωπικού του «Ελληνικού Κτηματολογίου» μετά την υποβολή της προσφυγής. Επιλύεται ένα σημαντικό πρόβλημα των αποκλίσεων του εμβαδού οικοπέδων και γηπέδων με πράξη σύστασης οριζόντιων και κάθετων ιδιοκτησιών εντός του ορίου ανοχής του 2%.

Δίνεται η δυνατότητα στους αποκτώντες εμπράγματο δικαίωμα επί ακινήτου παρανόμως να εγκαιροποιήσουν τη δικαιοπραξία και να αποφύγουν έτσι τον κίνδυνο της προς τρίτους εκποίησης του ακινήτου.

Επίσης προτείνεται νομοθετική ρύθμιση ώστε να απέχει το δημόσιο και από τις εκκρεμείς κτηματολογικές δίκες και να παραιτηθεί του δικαιώματος να προσβάλλει οριστικές αποφάσεις που έχουν εκδοθεί υπέρ ιδιωτών και έχουν προσβληθεί με αίτηση ή αναίρεση από το ίδιο ως αιτηθέν διάδικο μέρος στο πρωτοδικείο ή στο εφετείο, στις οποίες αποδεικνύεται ότι ο αιτών έχει την πλήρη κυριότητα, νομή και κατοχή στα επίδικα ακίνητα. Έτσι δεν υφίστανται εκκρεμοδικίες για πολλά χρόνια οι οποίες εμποδίζουν τις μεταβιβάσεις ακινήτων, αλλά και την ολοκλήρωση του Εθνικού Κτηματολογίου σε ολόκληρη την ελληνική επικράτεια.

Επίσης προκρίνεται η αποχή του δημοσίου από την άσκηση των ενδίκων μέσων κατά της οριστικής απόφασης χάριν της ασφάλειας δικαίου και της αποδέσμευσης των εν λόγω ακινήτων από χρόνιες δικαστικές διαμάχες.

Θεσπίζεται η δημιουργία Κεντρικής Βάσης Μοναδικής Καταχώρισης των στοιχείων επικοινωνίας όλων των πολιτών, αποκλειστικά μέσω της οποίας ενημερώνονται τα αντίστοιχα δεδομένα των πληροφοριακών συστημάτων των φορέων του δημοσίου και του ευρύτερου δημόσιου τομέα.

Κυρίες και κύριοι συνάδελφοι, με το σχέδιο νόμου γίνονται παρεμβάσεις με σκοπό τη διευκόλυνση της διαδικασίας εκπλήρωσης όλων εκείνων των διαδικασιών που έχουν σαν στόχο την επίτευξη της δημιουργίας και της πλήρους ανάπτυξης του Κτηματολογίου στο πλαίσιο του χρονοδιαγράμματος. Η ολοκλήρωσή του αποτελεί μια μεγάλη μεταρρύθμιση που θα απελευθερώσει τους Έλληνες πολίτες, το ελληνικό κράτος, από γραφειοκρατικές αγκυλώσεις που κρατούσαν δέσμιους κράτος και πολίτες επί σειρά ετών.

Η Ελλάδα, κυρίες και κύριοι συνάδελφοι, αλλάζει και γίνεται ένα σύγχρονο κράτος που σέβεται τους πολίτες του.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια.

Τον λόγο έχει ο κ. Δημήτριος Μάντζος, Κοινοβουλευτικός Εκπρόσωπος του ΠΑΣΟΚ.

Θα ακολουθήσουν η κ. Φωτίου, ο κ. Κωτσός και ο κ. Δημοσχάκης.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα 1η Οκτωβρίου η Κυπριακή Δημοκρατία γιορτάζει την ημέρα της ανεξαρτησίας της, μιας ανεξαρτησίας ανολοκλήρωτης που τελεί υπό διαρκή αίρεση και αναβολή. Πενήντα χρόνια μετά την τουρκική εισβολή, την κατοχή, τους εποικισμούς, η λύση του κυπριακού προβλήματος βάσει του Διεθνούς Δικαίου με διασφάλιση ακριβώς της ανεξαρτησίας ολόκληρου του νησιού, είναι εθνικός στόχος. Δεν ξεθωριάζει, δεν υποχωρεί, δεν θολώνει. Παραμένει ζωντανός αυτός ο στόχος και είναι εθνική επιταγή για όλες και όλους μας.

Στην Ελλάδα, οι πρώτες ώρες αυτού του νέου μήνα έχουν ξεκινήσει με τον χειρότερο δυνατό τρόπο. Η Κορινθία καίγεται για τρίτη ημέρα. Δύο νεκροί ήδη, χιλιάδες στρέμματα καμένης γης, η φωτιά κατεβαίνει στη θάλασσα. Έχουμε εικόνες αποκάλυψης από τις παραλίες της Λυγιάς, της Λυκοποριάς, πάνω από το Δερβένι. Για πολλοστή φορά, έχουμε εικόνα οικολογικής καταστροφής στην πατρίδα μας με βαρύ και τραγικό τίμημα.

Κι όμως, σε αυτή τη χώρα, σε αυτή τη Βουλή ήρθε σήμερα ο κύριος Πρωθυπουργός να μας διαβάσει αμήχανα μια προκατασκευασμένη ομιλία. Και είναι να αναρωτιέται κανείς, γιατί ήρθε από τη Γενική Συνέλευση του Οργανισμού Ηνωμένων Εθνών και δεν βρήκε να πει έστω μισή κουβέντα για όλα τα μεγάλα τα οποία συζητήθηκαν στον κορυφαίο διεθνή Οργανισμό στη Γενική του Συνέλευση, με τόσες εστίες πολέμων τόσο κοντά στη χώρα μας; Όμως, από την άλλη, ειδήσεις δεν βλέπουν; Συνεργάτες δεν έχουν να τους ενημερώνουν ότι η φωτιά στην Κορινθία σβήνει στη θάλασσα; Ψέλλισε, βεβαίως, συλλυπητήρια. Και ναι, όλοι εκφράσαμε τα ειλικρινή μας συλλυπητήρια στις οικογένειες των θανόντων. Αλίμονο! Και οι σκέψεις όλων μας είναι στους πυροσβέστες, στους εθελοντές, στους εποχικούς, στους κατοίκους που δίνουν αγώνα για να σώσουν ό,τι σώζεται. Όμως, η Βουλή και η Κυβέρνηση δεν είναι όμιλος προβληματισμού. Οι πολίτες κοιτάζουν σε εμάς για λύσεις, όχι απλώς για διαπιστώσεις και ευχές. Απαντήσεις ζητούν εδώ και τώρα, όχι άλλες δικαιολογίες.

Η αντιπυρική περίοδος είναι πλέον διευρυμένη, είναι μεγαλύτερη. Το κλίμα αλλάζει. Το ξέρουμε. Μας το λένε οι μετεωρολόγοι χρόνια τώρα. Ποιος τους ακούει; Κι έρχεται σήμερα σε αυτή την Αίθουσα ο Πρωθυπουργός να κρυφτεί ξανά πίσω από έναν άφαντο Υπουργό που αρχές Σεπτεμβρίου καλούσε σε γιορτή στη Θεσσαλονίκη παρουσία του κ. Μητσοτάκη; Τι να γιορτάσει αυτή η Κυβέρνηση και αυτό το Υπουργείο; Τα καμένα στρέμματα στην Αττική; Τη νεκρή στο Χαλάνδρι από μία φωτιά που ξέσπασε στον Βαρνάβα και τέλος Σεπτεμβρίου να καίγονται ξανά άνθρωποι στην Κορινθία;

Ήρθε ο Πρωθυπουργός και αν είχε κάτι να μας πει και δεν το είπε, ενώ όφειλε να το πει σε αυτή εδώ την Εθνική Αντιπροσωπεία, είναι πότε θα διεξαχθεί η προ ημερησίας διατάξεως συζήτηση που έχει αιτηθεί ο Πρόεδρος του ΠΑΣΟΚ - Κινήματος Αλλαγής Νίκος Ανδρουλάκης από τις 14 Αυγούστου -από τις 14 Αυγούστου!- για την πυρκαγιά στην Αττική. Δεν μπορεί ο Πρωθυπουργός να κρύβεται πίσω από τις ανεπάρκειες των Υπουργών του, διότι τις ευθύνες για το επιτελικό χάος της Κυβέρνησής του τις φέρει αποκλειστικά και προσωπικά ο ίδιος ακέραια, διότι είναι ένα κράτος που εκείνος οικοδόμησε και από τη Διεθνή Έκθεση Θεσσαλονίκης πρόσφατα το υπερασπίστηκε εκ νέου.

Ήρθε η ώρα ο Πρωθυπουργός και η Κυβέρνηση να δώσουν εξηγήσεις στη Βουλή και τον ελληνικό λαό γιατί υπάρχουν ακόμα τόσα κενά στην Πυροσβεστική Υπηρεσία, γιατί υπάρχουν ακόμα τόσα κενά στις δασικές Υπηρεσίες που παραμένουν έξω από τον σχεδιασμό πρόληψης και καταστολής, χωρίς στελέχη και αρμοδιότητες. Πρέπει να λογοδοτήσουν για μία Κυβέρνηση που είναι ικανή μόνο εκεί που θέλει. Είναι πολύ ικανή και επαρκέστατη στις απευθείας αναθέσεις, στην ευνοιοκρατία, στην ανοχή της αισχροκέρδειας και των ολιγοπωλίων, στη συγκάλυψη των σκανδάλων, στην παραβίαση δικαιωμάτων, του κράτους δικαίου, της ανεξαρτησίας των θεσμών. Ναι, εκεί είναι επαρκέστατη.

Όσο και να κρύβεται, όμως, ο κύριος Πρωθυπουργός, η αλήθεια είναι ότι το επιτελικό χάος είναι όλο δικό του. Είναι δική του η αποτυχία ενός κράτους να προνοήσει, να προσαρμοστεί και εν τέλει να επιτελέσει ως επιτελικό, κατά τα λοιπά, τον βασικό του σκοπό, δηλαδή να προστατέψει την κοινωνία.

Κυρίες και κύριοι συνάδελφοι, επιτελικό είναι ένα κράτος το οποίο σχεδιάζει, συντονίζει και έχει την ευθύνη και λογοδοτεί. Επιτελικό είναι ένα κράτος που μπορεί να ανέχεται και γνωρίζει να αποκεντρώνει την εξουσία, όχι να τη συγκεντρώνει, που μπορεί και να υλοποιεί την περιφερειακή ανάπτυξη, όχι τη νομή του πλούτου για λίγους. Είναι ένα κράτος που δεν βλέπει την αυτοδιοίκηση ως αποθετήριο ευθύνης, αλλά ως αρωγό στην εθνική προσπάθεια.

Για την Κυβέρνηση της Νέας Δημοκρατίας, οι δήμοι και οι περιφέρειες είναι οιονεί ανταγωνιστές. Είναι όμως και οι χρήσιμοι αποδιοπομπαίοι τράγοι την ώρα της κρίσης. Τους ρίχνει τις ευθύνες, αλλά όχι την αρμοδιότητα. Είναι υπεύθυνοι, αλλά όχι αρμόδιοι. Απολείπονται μόνοι, χωρίς πόρους και ανθρώπινο δυναμικό. Και τα παραδείγματα είναι πάμπολλα και στην πολιτική προστασία και στη διαχείριση των απορριμμάτων. Είναι κρίσιμες αρμοδιότητες που φεύγουν από τους δήμους, μένουν εκεί οι ευθύνες και φυσικά δεν υπάρχει καμμία διαβούλευση για όλα αυτά με τους άμεσα θιγόμενους στις τοπικές κοινωνίες.

Η διαχείριση των υδάτων στη Θεσσαλία είναι ένα χαρακτηριστικό παράδειγμα, οι φορείς συλλογικής διαχείρισης των απορριμμάτων ή ακόμη και η ανακύκλωση. Οι δήμοι θα συλλέγουν τα απορρίμματα, θα εισπράττουν τα τέλη ανακύκλωσης από τους πολίτες, αλλά αυτούς τους πόρους θα τους διαχειρίζεται ένας γενικός γραμματέας του Υπουργείου Περιβάλλοντος. Οι δήμοι οι ίδιοι, η ΚΕΔΕ, μιλούν ευθέως για αντισυνταγματικότητα.

Είναι ένα μοτίβο το οποίο επαναλαμβάνεται μονότονα και επίμονα: Συγκέντρωση της εξουσίας, αποκέντρωση της ευθύνης, εξαγορά σιωπής με αποζημιώσεις. Ένα κράτος που δεν προλαμβάνει τίποτε, αλλά τρέχει να τάξει αποζημιώσεις σε κάθε καταστροφή, για να εξασφαλίσει τη φαινομενική κοινωνική ησυχία. Δείτε τι έγινε στην Πεντέλη. Και ενώ περίμενε κανείς αυτή η Κυβέρνηση, έστω σε επίπεδο ρηματικό, μετά από τόσες αποτυχίες και ανεπάρκειες να έχει διορθώσει τουλάχιστον τη ρητορική της, είδαμε πριν από λίγες εβδομάδες από το βήμα της Διεθνούς Έκθεσης της Θεσσαλονίκης τον κύριο Πρωθυπουργό να αναφέρεται ξανά σε αυτό το επιτελικό κράτος, να το υπερασπίζεται. Αμετανόητη η Κυβέρνηση επαναλαμβάνει συνθήματα που έχουν αποτύχει. Λέξεις ενός newspeak το οποίο έχει χρεοκοπήσει, που είναι συνώνυμο πια με τη διοικητική αποτυχία. Όπως έκανε το 2004 η Νέα Δημοκρατία επίμονα με τον κ. Καραμανλή που επανίδρυε τότε το κράτος και τα αποτελέσματα αυτής της επανίδρυσης τα είδαμε πέντε χρόνια μετά, μετά από μια πρωτοφανή επίδειξη δημοσιονομικής ανευθυνότητας και πελατειακής νοοτροπίας.

Αυτά επαναλαμβάνονται: Η απρονοησία, η αμεριμνησία, η αναποτελεσματικότητα, η αποτυχία στο τέλος της ημέρας, σε μια σειρά κρίσιμων πεδίων πολιτικής, στην οικονομία, όπου πλέον πιστοποιείται με το μεσοπρόθεσμο πρόγραμμα το επενδυτικό κενό, σε συνδυασμό με το έλλειμμα τρεχουσών συναλλαγών. Η αναιμική ανάπτυξη πολύ χαμηλότερη από αυτή που είχε προβλέψει η Κυβέρνηση, είναι ακριβώς αυτή που είχε προβλέψει η Ευρωπαϊκή Επιτροπή. Ξέρετε, αυτή που την αμφισβητούσε η Κυβέρνηση πριν από κάτι μήνες. Τα ολιγοπώλια καλά κρατούν και αυξάνουν τον πληθωρισμό. Προκύπτει πια επιστημονικά, δεν το λέει μόνο το ΠΑΣΟΚ, δεν το λέει η Αντιπολίτευση, το λένε τα επιστημονικά και μακροοικονομικά δεδομένα και τα δημοσιονομικά μεγέθη.

Στο σχολείο, μόλις σήμερα η Κυβέρνηση -που κυβερνά πια πάνω από πέντε χρόνια- δήθεν σοκάρεται από τη νεανική παραβατικότητα και τη σχολική βία και ένα έτος που έπρεπε να έχει αφιερωθεί στον εθνικό διάλογο για την παιδεία από την προσχολική αγωγή έως τη μεταδιδακτορική έρευνα στα πανεπιστήμιά μας, πάει χαμένο και μαζί με αυτό το χαμένο έτος πριν από τη συνταγματική Aναθεώρηση, χαμένες και οι τόσες προτάσεις από τα κόμματα της Αντιπολίτευσης, από το ΠΑΣΟΚ - Κίνημα Αλλαγής, για μία παιδεία ανθρωπιστική που θα κατατείνει ακριβώς στην κατάρτιση και των γονέων, στην κατάρτιση και στην ψυχολογική υποστήριξη των παιδιών και σε δομές που θα αντιμετωπίζουν την παραβατικότητα όχι μόνο τιμωρητικά, αλλά κυρίως προληπτικά, με όρους κοινωνικής ευθύνης και ρεαλισμού.

Στα νοσοκομεία που στενάζουν κάτω από τα βάρη και τα προβλήματα οι γιατροί και οι νοσηλευτές μας υποαμειβόμενοι, σε υποστελεχωμένες δομές, δίνουν αγώνα ζωής για όλους εμάς -για τη ζωή μας!- εγκαταλελειμμένοι.

Συγκεκριμένα ιδιωτικά συμφέροντα, λίγα και δυνατά ισχυρά ιδιωτικά συμφέροντα, επενδύουν στην εγκατάλειψη του Εθνικού Συστήματος Υγείας. Είναι τα ίδια ακριβώς συμφέροντα που ιδρύουν ιδιωτικές ιατρικές σχολές. Κατά παραγγελία νομοθετώντας αυτή η Κυβέρνηση τους έδωσε το δικαίωμα να το κάνουν και ο Υπουργός Υγείας επιχαίρει που Αμερικανοί τουρίστες επαινούν την Ελλάδα για τα νοσοκομεία της.

Ο κ. Γεωργιάδης, ο Υπουργός Υγείας, σήμερα συνειδητοποιεί ότι η χώρα διαθέτει Εθνικό Σύστημα Υγείας, δημόσιο σύστημα υγείας, χάρη στις κυβερνήσεις του ΠΑΣΟΚ, του Ανδρέα Παπανδρέου, του Παρασκευά Αυγερινού, του Γιώργου Γεννηματά. Αυτό συνειδητοποιεί ο κ. Γεωργιάδης μετά τους επαίνους που επεφύλαξε Αμερικανός τουρίστας. Επειδή το είπε Αμερικανός τουρίστας; Οι Έλληνες πολίτες που στενάζουν από τα προβλήματα και δεν βρίσκουν ελεύθερη πρόσβαση στα νοσοκομεία και σε ποιοτικές υπηρεσίες υγείας, δεν τον απασχολούν; Τα ράντζα, τα κενά, οι διακομιδές σε καρότσες αγροτικών; Αυτά κι αν είναι τουριστικά αξιοθέατα. Μια υπέροχη καρτ-ποστάλ! Φεύγουν οι Έλληνες γιατροί και έρχονται οι Αμερικανοί τουρίστες. Αυτό μας λέει ο κύριος Υπουργός της Υγείας.

Στα δικαστήρια από το πρωί οι δικηγόροι διαμαρτύρονται για το επιτελικό χάος για τις ασκήσεις επί δικαστικού χάρτου. Εδώ, από αυτό το Βήμα μάς έλεγε ο κύριος Υφυπουργός της Δικαιοσύνης ότι όλα είναι έτοιμα, μην αγωνιά κανείς, το δικαστικό έτος ξεκινά ομαλά. Ας το πείτε ξανά στους δικηγόρους της χώρας που ετοιμάζονται να απέχουν παρατεταμένα από τα καθήκοντά τους.

Και φυσικά στην προστασία του φυσικού περιβάλλοντος, οι δασικοί χάρτες εκκρεμούν. Ελπίζουμε μόνο να υπάρχουν δάση μέχρι να ολοκληρωθούν.

Δεν είναι, λοιπόν, θράσος, αγαπητοί κυρίες και κύριοι συνάδελφοι, αυτή η Κυβέρνηση να έρχεται σε αυτή την Αίθουσα και να υποδύεται ρόλους, ο κύριος Πρωθυπουργός να ντύνεται Καποδίστριας, ο Υπουργός Δικαιοσύνης να ντύνεται Βενιζέλος, ένα πολύχρωμο θέατρο του παραλόγου; Δεν είναι υποκριτικό να μιλάει αυτή η Κυβέρνηση για μεταρρύθμιση, να μιλάει για διαφάνεια η Κυβέρνηση των ρεκόρ των απευθείας αναθέσεων και των μεγάλων ιστορικών χαμένων ευκαιριών;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για το σχέδιο νόμου, κύριε Πρόεδρε, αναλώνοντας λίγα ακόμα λεπτά από τη δευτερομιλία μου, τοποθετήθηκε ήδη αναλυτικά και τεκμηριωμένα ο ειδικός αγορητής μας, ο καλός μας συνάδελφος κ. Ιλχάν Αχμέτ. Και έτσι απαντάται και η παραίνεση -καλοπροαίρετη, είμαι βέβαιος- του κ. Λοβέρδου, του εισηγητή της Πλειοψηφίας, να στηριχτεί ένα σχέδιο νόμου το οποίο δεν έχει δήθεν κάποιο ιδεολογικό αποτύπωμα.

Κατ’ αρχάς, υπάρχουν πολιτικές ιδέες και αντιλήψεις σε κάθε σχέδιο νόμου. Είναι ακριβώς αυτή η φιλοσοφία, αυτή η αρχιτεκτονική, ενός δήθεν επιτελικού κράτους που διατρέχει και αυτό το σχέδιο νόμου, ενός κράτους το οποίο τρέχει ασθμαίνοντας να προλάβει προθεσμίες, να προλάβει εκταμιεύσεις από το Ταμείο Ανάκαμψης, να βαφτίσει «μεταρρυθμίσεις» τα πάντα, ακόμα και παρεμβάσεις που δεν είναι μεταρρυθμίσεις, αλλά εκπλήρωση προαπαιτούμενων σε ένα φύλλο Excel.

Με αυτό το νομοθέτημα που είναι ανακόλουθo όλων των προηγούμενων από το 1995 και μετά, ούτε την υποχρέωση προς το Ταμείο Ανάκαμψης πετυχαίνετε ούτε εκπληρώνεται η δέσμευση του Πρωθυπουργού για ένα πλήρες Kτηματολόγιο. Δεν διαφωνούμε λοιπόν για να διαφωνήσουμε, διαφωνούμε με σειρά διατάξεων.

Καταργείται η κτηματογράφηση και είναι σαν να κρύβετε τα προβλήματα κάτω από το χαλί. Πολλά δικαιώματα θα χρειαστούν διόρθωση, η οποία κανείς δεν ξέρει πότε θα γίνει, διότι πλέον μετακυλίεται στους ιδιώτες το βάρος της ορθής αποτύπωσης της περιουσίας. Πολλές ιδιοκτησίες θα καταγραφούν στους πίνακες ως «αγνώστου ιδιοκτήτη». Το είπε πολύ γλαφυρά ο συνάδελφος Ιλχάν Αχμέτ, ένα «αγνωστολόγιο» και όχι Kτηματολόγιο.

Η αρχική φιλοσοφία του Εθνικού Κτηματολογίου ήταν μια διαδικασία συλλογική και συνολική που χάνεται, χάνονται τα κρίσιμα στάδια ελέγχου, διόρθωσης, προστασίας. Μεταφέρονται όλες οι εκκρεμείς υποθέσεις στο εν λειτουργία κτηματολόγιο. Όλη αυτή η λογική και η φιλοσοφία της κτηματογράφησης ανατρέπεται.

Εάν ενδιαφερόταν αυτή η Κυβέρνηση για την ποιότητα, το αποτέλεσμα θα ήταν να ενισχύσει τη λειτουργία της κτηματογράφησης, έτσι ώστε αυτή να ολοκληρωθεί εντός εύλογου χρόνου με την προκαθορισμένη διαδικασία. Όμως, απλώς τη σταματά, προκειμένου απλά να εμφανίσει τη μεταρρύθμιση ως ολοκληρωμένη, να πανηγυρίσει ότι τελείωσε η κτηματογράφηση και να προσποιηθεί πως είναι συνεπής με τις χρονικές της δεσμεύσεις. Δεν είναι, όμως, χρονικό μόνο το ζήτημα. Δεν είναι καν χρονικό, είναι ποιοτικό, είναι πολιτικό. Δεν είναι πότε θα ολοκληρωθεί το κτηματολόγιο, αλλά πώς.

Το Ταμείο Ανάκαμψης, το οποίο επικαλείστε ότι πρέπει να προλάβουμε, επιζητά την υλοποίηση μιας ουσιαστικά περαιωμένης διαδικασίας, όχι την τυπική ολοκλήρωση του κτηματολογίου ως προαπαιτούμενου. Σας επισήμανε και ο ειδικός μας αγορητής τον κίνδυνο να χάσει η χώρα μας τις επόμενες πληρωμές από το Ταμείο Ανάκαμψης μέσα από αυτή τη φιλοσοφία, διότι το κτηματολόγιο ήδη είναι γνωστό ότι αντιμετωπίζει σοβαρά προβλήματα υποστελέχωσης και καθυστερήσεων.

Γι’ αυτό και καταθέσαμε, διά του αγορητή μας, οκτώ προτάσεις συγκεκριμένες για αναγκαίες παρατάσεις, για την άμεση και εξωδικαστική διευθέτηση των διαφορών για διορθώσεις σφαλμάτων, ώστε να αποφευχθεί και η λειτουργία των τεκμηρίων, τα οποία μπορούν να οδηγήσουν και σε απώλεια περιουσίας για ιδιοκτήτες. Και μόνο κριτήριο πρέπει να είναι -και είναι για εμάς- η ασφάλεια του δικαίου και των συναλλαγών.

Δεν δικαιούμαστε επομένως, κύριε Πρόεδρε, κυρίες και κύριοι συνάδελφοι, να αποτύχουμε σε αυτό το εθνικό στοίχημα. Τριάντα χρόνια μετά τον πρώτο νόμο για το κτηματολόγιο, νόμο ΠΑΣΟΚ, μια μεγάλη μεταρρύθμιση που εκκρεμεί επί δεκαετίες -ναι, με διαχρονικές ευθύνες, ναι!- πρέπει να ολοκληρωθεί με επιτυχία. Ναι, με αξιοποίηση των νέων τεχνολογιών, αλλά και προστασία των δικαιωμάτων για την ασφάλεια του δικαίου στις συναλλαγές. Να διαμορφωθεί ένα περιβάλλον βιώσιμης και ανθεκτικής ανάπτυξης. Όμως, για να συμβεί αυτό, απαιτείται μια κομβική εγγύηση.

Απαιτείται η εγγύηση των σπουδαίων μεταρρυθμίσεων, που είναι ένα κράτος σύγχρονο, λειτουργικό, αποδοτικό, ένα κράτος με σχέδιο, συντονισμό, με μετρήσιμους στόχους και αποτελέσματα και λογοδοσία, ανάληψη ευθύνης, ένα κράτος πραγματικά επιτελικό που θα επιτελεί τον ρόλο του ως αρωγού του πολίτη, ένα κράτος αξιοκρατικό, σύγχρονο, όχι υπερσυγκεντρωτικό. Κι αυτό είναι ένα κράτος που είναι κοινωνική ανάγκη. Είναι αίτημα ενός λαού, που ζητά επιτέλους αποτελέσματα. Ζητά τον έλεγχο και την εξισορρόπηση της εξουσίας. Ζητά να πάψει η αλαζονεία της εξουσίας και να διαμορφωθούν εκείνες οι συνθήκες που θα επιτρέψουν στην πολιτεία μας να συγκρουστεί με κατεστημένα, με νοοτροπίες, με συμφέροντα που κρατούν δέσμια τη χώρα μας και την καταδικάζουν σε χαμηλές προσδοκίες. Αυτό προϋποθέτει μια κυβέρνηση που θα εργαστεί προς όφελος όλων, όχι των λίγων, που θα προστατέψει έννοιες που κακοποιήθηκαν τα προηγούμενα χρόνια από κυβερνήσεις ανεπαρκείς, έννοιες κομβικές, όπως η μεταρρύθμιση, η ανάπτυξη, η ασφάλεια στη ζωή των πολιτών.

Το ΠΑΣΟΚ - Κίνημα Αλλαγής ως πυρήνας της δημοκρατικής παράταξης είναι προορισμένο να διαδραματίσει αυτόν τον ρόλο. Η προοδευτική διακυβέρνηση του τόπου με τολμηρές και αξιόπιστες προτάσεις και θέσεις δεν είναι παραταξιακό στοίχημα, είναι πλέον ιστορική αναγκαιότητα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Έχει ζητήσει τον λόγο για μια παρέμβαση ο Υφυπουργός κ. Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Ζήτησα τον λόγο για να απαντήσω σύντομα στον κ. Μάντζο, τον οποίο εκτιμώ προσωπικά ιδιαίτερα και θεωρώ ότι παρουσία του στη Βουλή έχει πολύ εποικοδομητικό χαρακτήρα, όπως και της συνολικής παρουσίας του ΠΑΣΟΚ στις επιτροπές. Άλλωστε κάποιες από τις προτάσεις και παραινέσεις του ειδικού αγορητή σας τις κάναμε δεκτές. Και επειδή στο προηγούμενο νομοσχέδιο για το Κτηματολόγιο είχαμε ανοίξει έναν διάλογο περί του αιτήματος από μέρους μας να μας αφήσετε να κάνουμε τη δουλειά μας -και θεωρώ ότι έχει αξία η λογοδοσία, την οποία πρέπει να δίνουμε εμείς προς αυτούς που σωστά μας ελέγχουν-, θα ήθελα να σας αναφέρω κάποια στοιχεία.

Με το νομοσχέδιο, λοιπόν, που ψηφίσαμε τον Δεκέμβριο του 2023 για επιτάχυνση διαδικασιών τότε, οι αποφάσεις νομικού ελέγχου στα κτηματολογικά γραφεία όλης της Ελλάδος διπλασιάστηκαν. Από τον Ιούλιο του 2023 που είχαμε δεκατέσσερις χιλιάδες εξακόσιες σαράντα επτά αποφάσεις, φτάσαμε τον Ιούνιο του 2024 να έχουμε τριάντα δύο χιλιάδες διακόσιες εξήντα τέσσερις αποφάσεις, με το ίδιο προσωπικό, αλλά με μέτρα τα οποία προβλέφθηκαν και θεσμοθετήθηκαν στον ν.5076 και με ψηφιακά εργαλεία τα οποία υλοποιήσαμε. Ειδικά στο Κτηματολογικό Γραφείο Αθηνών, για το οποίο γνωρίζετε και εσείς προσωπικά τα προβλήματα, τον Ιούλιο του 2023 είχαμε εξακόσιες ενενήντα επτά αποφάσεις μόνο, με το χάος το οποίο επικρατούσε. Τον Ιούνιο του 2024 είχαμε πέντε χιλιάδες τετρακόσιες πενήντα τέσσερις αποφάσεις. Σχεδόν δηλαδή δεκαπλασιασμός ή εννιαπλασιασμός, αν θέλετε. Από τον Ιούλιο του 2023, 39% ολοκληρωμένη κτηματογράφηση στη χώρα, δηλαδή περιοχές που έχουν περάσει σε καθεστώς λειτουργούντος Κτηματολογίου, για να μας είμαστε σαφείς. Από το 1995 μέχρι τον Ιούλιο του 2023, 39%. Από τον Ιούλιο του 2023 μέχρι και σήμερα έχουμε φτάσει στο 52%. Άρα, λοιπόν, η επιτάχυνση έφερε αποτελέσματα. Από τον Ιανουάριο που ξεκίνησε το έργο ψηφιοποίησης των αρχείων έχουν ήδη ψηφιοποιηθεί εκατόν πενήντα πέντε εκατομμύρια σελίδες. Σύντομα και πάντως σίγουρα μέχρι το τέλος του 2025 με ένα ολοκληρωμένο Κτηματολόγιο, είναι και δικός μας στόχος, κάθε δικηγόρος σε όλη την Ελλάδα να μπορεί να κάνει έρευνα τίτλων στα παλιά αρχεία υποθηκοφυλακείων, όπου αυτό χρειάζεται από το κινητό του, τον υπολογιστή από το γραφείο του χωρίς να χρειάζεται καμία μετακίνηση. Είναι ένα έργο το οποίο υλοποιείται αποκλειστικά από πόρους του ταμείου ανάκαμψης αυτές οι εξακόσια εκατομμύρια σελίδες. Δεν βάζει ούτε 1 ευρώ ο Έλληνας φορολογούμενος σε αυτό. Αυτό ως προς απάντηση σε όσους λένε ότι το ταμείο ανάκαμψης πάει σε λίγους. Πάνω από χίλια νέα παιδιά δουλεύουν σε αυτό το έργο. Πάνω από χίλια νέα παιδιά και πάνω από είκοσι-είκοσι δύο εταιρείες μικρές και μεσαίες οι οποίες έχουν μπει μέσα σε αυτό το έργο.

Τώρα σε ό,τι αφορά την ανησυχία της παράταξης σας για τις επιταγές του ταμείου ανάκαμψης, οι οποίες δήθεν παραβιάζονται θέλω να σας πληροφορήσω ότι ο διοικητής της ΕΥΣΤΑ παρενέβη στην επιτροπή με την ακρόαση φορέων και είπε ότι δεν κινδυνεύει καμμία χρηματοδότηση. Το αντίθετο. Η επίτευξη των στόχων την οποία ούτως ή άλλως εμείς θέλουμε, διότι θέλουμε να είμαστε συνεπείς σε αυτό που έχουμε υποσχεθεί στον Έλληνα πολίτη, ανεξαρτήτως του τι λέει σε κείμενο το ταμείο ανάκαμψης, η επιτάχυνση λοιπόν, η οποία νομοθετήθηκε ήδη με τον ν.5076 και διευρύνεται με αυτό το νομοσχέδιο είναι προς όφελος των οροσήμων του ταμείου ανάκαμψης τα οποία εξασφαλίζουν ευρωπαϊκή χρηματοδότηση στη χώρα. Και πρέπει να εξηγήσουμε όλοι μας ότι τα ευρωπαϊκά εργαλεία δεν αφορούν μόνο ένα κόμμα που είναι στην κυβέρνηση. Αφορούν συνολικά τα χρήματα τα οποία βάζει ο φορολογούμενος ή δεν βάζει ο φορολογούμενος όταν παίζει σε ευρωπαϊκούς πόρους.

Άρα λοιπόν και εσείς σαν ευρωπαϊκό κόμμα που ευαγγελίζεστε ότι είστε, θα έπρεπε να αναγνωρίζετε ότι όταν κάνει μια προσπάθεια νομοθετική, τεχνολογική ή άλλη η Κυβέρνηση για να μπορέσει να εξασφαλίσει και άλλους πόρους ή να εισρεύσουν πόροι οι οποίοι έχουν δεσμευθεί για τη χώρα, αυτή την προσπάθεια πρέπει να την επικροτείτε. Και σε καμμία περίπτωση, κύριε Μάντζο, δεν ισχύει αυτό που λέτε περί κατάργησης της κτηματογράφησης ή των προβλημάτων τα οποία κρύβονται κάτω από το χαλί.

Θέλω να σας ρωτήσω ειλικρινά, με τον νόμο του ΠΑΣΟΚ το 1995 με τον οποίον διενεργήθηκε και υλοποιήθηκε η κτηματογράφηση σε όλη τη χώρα εδώ και σχεδόν τριάντα χρόνια, πιστεύετε δεν υπάρχουν λάθη και εκκρεμότητες; Πιστεύετε δεν υπάρχουν άγνωστες ιδιοκτησίες; Σε περιοχές όπως η Λευκάδα, η Χίος, η Λέσβος, η Αλόννησος, η Αρκαδία που ολόκληροι οικισμοί έχουν εκτοπιστεί, είναι σε άλλη περιοχή, σε άλλη γειτονιά από εκεί που πραγματικά είναι; Με τον δικό σας νόμο έγιναν αυτά, με τους αυστηρούς δήθεν ελέγχους, τους οποίους ο νόμος σας δήθεν επέβαλλε. Δεν ισχύουν λοιπόν. Δείτε λίγο την πραγματικότητα. Γυρίστε λίγο την Ελλάδα. Πηγαίντε λίγο στον τόπο καταγωγής του Προέδρου σας να δείτε τι έχει γίνει στην πόλη του Ηρακλείου με την κτηματογράφηση, η οποία διενεργήθηκε με τον νόμο που ψηφίσατε εσείς και με τα δήθεν αυστηρά κριτήρια τα οποία είχατε εσείς.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ένα λεπτό, κύριε Πρόεδρε.

Εμείς λοιπόν -το επαναλαμβάνω και το λέω σε εσάς, γιατί ξέρω ότι έχετε όντως εποικοδομητική διάθεση- με αυτό τον νόμο αποκτούμε ξανά δημόσιο έλεγχο των δεδομένων κτηματογράφησης. Σταματάει η εποχή που ιδιώτες ανάδοχοι, ιδιωτικές εταιρείες προέκριναν αν μία ιδιοκτησία είναι δική σας ή του γείτονά σας, αν είναι δική σας ή του δημοσίου και αυτό πήγαινε σε μία πρώτη εγγραφή, η οποία έπρεπε να προσβληθεί δικαστικά. Και κάνει λάθος ο ειδικός αγορητής όταν λέει ότι πετάμε το μπαλάκι της ευθύνης στον πολίτη. Μέχρι τώρα ήταν στον πολίτη. Η Νέα Δημοκρατία είναι αυτή η οποία άνοιξε ξανά τη διαδικασία, ώστε τα αγνώστου να γίνουν γνωστού υπέρ του πραγματικού ιδιοκτήτη, εφόσον έχει μεταγεγραμμένο τίτλο, εφόσον έχει τα στοιχεία τα οποία απαιτεί ο νόμος και η κοινή λογική.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Καλείτε στο Βήμα η κ. Θεανώ Φωτίου, Βουλευτής της Νέας Αριστεράς.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Βασίλειος Βιλιάρδος):** Όχι, όχι. Δεν θα γίνει διάλογος, κύριε συνάδελφε. Μιλήσατε δεκαοκτώ λεπτά. Δεν γίνεται διάλογος. Είπατε την άποψή σας. Είπε ο Υφυπουργός την άποψή του.

**ΔΗΜΗΤΡΙΟΣ ΜΑΝΤΖΟΣ:** Έχω και τρίτη παρέμβαση βάσει Κανονισμού, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Μετά την κ. Φωτίου, τότε.

**ΔΗΜΗΤΡΙΟΣ ΜΑΝΤΖΟΣ:** Εντάξει.

**ΠΡΟΕΔΡΕΥΩΝ (Βασίλειος Βιλιάρδος):** Ελάτε, κυρία Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, ήλθε ο κ. Μητσοτάκης σήμερα ως Κοινοβουλευτικός Εκπρόσωπος της Νέας Δημοκρατίας, με ένα γραμμένο λόγο χαμηλών τόνων. Ξέχασε ότι είναι Πρωθυπουργός αυτής της χώρας, στην οποία καίγεται η μισή Πελοπόννησος και θρηνούμε ζωές. Ξέχασε ότι είναι Πρωθυπουργός αυτής της χώρας, όπου ζει ένα αδιανόητο ξέσπασμα βίας ανηλίκων και εκείνος συνεχίζει τις αναποτελεσματικές περαιτέρω αυστηροποιήσεις νομοθετικών πλαισίων. Τέσσερα χρόνια τώρα τα ίδια και τα ίδια. Ξέχασε ότι είναι Πρωθυπουργός, ο οποίος ανακοινώνει βάθεμα στρατηγικής συνεργασίας με το Ισραήλ, που γενικεύει τη σφαγή του παλαιστινιακού λαού και του λαού του Λιβάνου στη Μέση Ανατολή και απειλούμαστε αυτή τη στιγμή όλοι μας από ένα ολοκληρωτικό πόλεμο στην περιοχή.

Να έρθω, όμως, στο νομοσχέδιο.

Οι θεμελιώδεις αρχές της φιλοσοφίας σύνταξης του Κτηματολογίου παραβιάζονται καταλυτικά. Τα είπε η εκπρόσωπος μας, η αγορήτρια μας, η Πέτη Πέρκα πολύ αναλυτικά και κατέθεσε και συγκεκριμένη τροπολογία.

Η τροπολογία λέει: Πρώτον, πρέπει να διασφαλιστεί η ολοκλήρωση του Κτηματολογίου, δηλαδή η περαίωση των κτηματογραφήσεων έως το δεύτερο τρίμηνο του 2027. Δεύτερον, να μην υπάρχουν εμπλοκές στις εκταμιεύσεις του Ταμείου Ανάκαμψης. Τρίτον, για όλες τις μελέτες να εξαντληθεί το περιθώριο υλοποίησης των φάσεών της με την τρέχουσα διαδικασία. Τέταρτον, η προθεσμία που προβλέπεται στο άρθρο 5 να μετατεθεί το νωρίτερο στις 31-3-2025 και πέραν αυτής να απαγορευτεί η κατάθεση εκπρόθεσμων δηλώσεων. Η προθεσμία της 30ης Νοεμβρίου του 2024 δεν επαρκεί για να ανατραπεί η αίσθηση ότι το Κτηματολόγιο συνδέεται με παρατάσεις χωρίς συνέπειες.

Για το πρώτο και το τέταρτο σημείο σας είπα ότι ήδη έχουμε καταθέσει τροπολογία.

Να αναφερθώ όμως λίγο στον Υφυπουργό που του αρέσει κάθε τόσο να παρεμβαίνει και να μιλάει για θέματα που δεν τα κατανοούμε ακριβώς. Παραδείγματος χάριν, μιλάει υποτιμητικά για τους μελετητές, και όχι μόνο, σαν να πρόκειται για κάτι άθλιους που έχουν κάνει πολύ κακή δουλειά. Στην υφιστάμενη διαδικασία όμως ο μελετητής δεν είναι αυτός που παίρνει την τελική επιλογή για σύγκρουση μεταξύ δημοσίου-ιδιωτών ή ιδιώτη με ιδιώτη για μια συγκεκριμένη έκταση γης, όπως αναφερθήκατε. Ο μελετητής κάνει τη μελέτη του, εισηγείται, ελέγχεται από το Κτηματολόγιο. Ο προϊστάμενος του Κτηματολογίου με τη σφραγίδα του «Ελληνικού Κτηματολογίου» στέλνει τις εγγραφές στο λειτουργούν Κτηματολόγιο και τις στέλνει στις επιτροπές εκδίκασης των ενστάσεων…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κάνετε λάθος.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, μη διακόπτετε, παρακαλώ.

**ΘΕΑΝΩ ΦΩΤΙΟΥ:** Τι δεν καταλαβαίνετε; Την τελική ευθύνη την έχει το «Ελληνικό Κτηματολόγιο» και όχι οι μελετητές.

Στην υφιστάμενη διαδικασία, λοιπόν, είπα ότι δεν αποφασίζει ο μελετητής, που συμβατικά είναι υπό την απειλή δρακόντειων ποινών αν παραβεί την επιστημονική δεοντολογία, αλλά με το νομοσχέδιο αυτό αποφασίζει ως πιστοποιημένος μηχανικός. Ο κ. Κυρανάκης λέει ότι θα προσφεύγει ο πολίτης όποτε θέλει. Θα τον ελέγχει ο πιστοποιημένος ιδιώτης μηχανικός και μετά αν δεν υποβάλει εμπρόθεσμα ή έγκαιρα ο ιδιώτης ένσταση η απόφαση του πιστοποιημένου μηχανικού είναι τελεσίδικη.

Άρα ο πιστοποιημένος μηχανικός αντικαθιστά τη διαδικασία της προανάρτησης και της ανάρτησης. Ακριβώς αυτό είναι η καρδιά του νομοσχεδίου. Θα επιμείνω λίγο στην προανάρτηση. Η προανάρτηση είναι ένα από τα κρίσιμα στάδια της διαδικασίας κτηματογράφησης γιατί δίνει τη δυνατότητα σε κάθε ιδιοκτήτη να ελέγξει χωρίς κόστος και χωρίς ανάγκη ειδικών την ορθότητα της επεξεργασίας των στοιχείων που έχει υποβάλει. Μέσω της προανάρτησης μπορούν να υποβληθούν διευκρινήσεις ή αιτήματα για επανεξέταση δεδομένων που εισήγαγε ο μελετητής. Για παράδειγμα, η τρέχουσα διαδικασία απαιτεί την εξέταση της οριογραμμής με τη συμμετοχή όλων των όμορων ιδιοκτητών, κάτι που θυμίζει ένα παζλ. Κάθε κομμάτι πρέπει να ταιριάξει με τον διπλανό του απόλυτα. Αυτή η μεθοδολογία όμως εξασφαλίζει ότι οι ιδιοκτησίες αναγνωρίζονται και επιβεβαιώνονται από όλους τους εμπλεκόμενους από τον διπλανό, στον παραδιπλανό, στους όμορους.

Αντίθετα, η προτεινόμενη διαδικασία εξετάζει μόνο την ατομική προσφυγή, ανεξάρτητα από το αν υπάρχουν δηλωμένες ή όμορες διαδικασίες ή όχι. Αυτό ακριβώς αποτελεί τον πυρήνα της φιλοσοφίας των διαφορών ανάμεσα σε εσάς και σε εμάς.

Το νομοσχέδιο παραβιάζει τις δεσμεύσεις της πολιτείας απέναντι στους πολίτες-ιδιοκτήτες. Οι πολίτες καλούνται πλέον, κι ας το ακούσουν αυτό οι πολίτες, να επωμιστούν επιπλέον κόστος, που μέχρι τώρα δεν τους βάρυνε. Μεταφέρεται τώρα δηλαδή στους ίδιους το κόστος του δικαστικού επιμελητή, του πιστοποιημένου μηχανικού, του μηχανικού και του δικηγόρου που θα συντάξει τα υπομνήματα προκειμένου ο πιστοποιημένος μηχανικός να διατυπώσει την απόφασή του εντός δεκαημέρου και κάποιες άλλες διαδικασίες.

Τελειώνοντας να πω ότι όσα κτήματα είναι αγνώστου ιδιοκτήτη, όπως σε πολλές παραλίες -εδώ έχουμε και ένα άλλο θέμα που όλες αυτές τις μέρες το παραβλέπουμε- σε όσα λοιπόν κτήματα είναι αγνώστου ιδιοκτήτη που δεν μεταγράφτηκαν στο υποθηκοφυλακείο από αμέλεια της κτηματικής του δημοσίου ή του δήμου θα διεκδικηθούν τώρα από παρακείμενους ιδιοκτήτες. Οι ιδιοκτήτες θα πρέπει να έχουν νόμιμους τίτλους. Προφανώς. Τι γίνεται όμως με τις μονές, με τα μοναστήρια δηλαδή που δεν έχουν νόμιμους τίτλους, όπως η μονή που διεκδικεί την παραλία Κλήμα στην Αίγινα;

Είναι γνωστό ότι οι μονές δεν ήταν υποχρεωμένες να εγγράφουν τα κτήματά τους στο υποθηκοφυλακείο. Δεν διαθέτουν τοπογραφικά και θα δηλώνουν ό,τι θέλουν με ένα τοπογραφικό ιδιώτη μηχανικού. Έτσι, οι κοινόχρηστες παραλίες θα διεκδικηθούν από τις μονές, όπως το Κλήμα της Αίγινας, όπου τσακώνεται η κτηματική υπηρεσία με τον δήμο για το ποιος παρέλειψε την ολοκλήρωση των διαδικασιών μεταγραφής για τη χάραξη της παραλίας.

Καταλαβαίνετε ότι το νομοσχέδιο ανοίγει πολλούς ασκούς του Αιόλου, γι’ αυτό το καταψηφίζουμε.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Φωτίου.

Κύριε Μάντζο, έχετε ζητήσει να κάνετε παρέμβαση. Τη δικαιούστε, αλλά να ξέρετε ότι είναι εις βάρος των Βουλευτών. Μέχρι τώρα έχουν μιλήσει έξι Βουλευτές, γι’ αυτό τον λόγο σας είπα προηγουμένως έτσι.

**ΔΗΜΗΤΡΙΟΣ ΜΑΝΤΖΟΣ:** Θα αναλώσω πολύ λιγότερα από τον συνολικό χρόνο της παρεμβάσεως, αναγνωρίζοντας αυτό που λέτε.

Πρώτα και κύρια, κύριε Υπουργέ, ευχαριστώ πολύ για τη λογοδοσία, όπως είπατε πολύ σωστά. Είναι πράγματι μια πολύ εποικοδομητική πολιτική συμπεριφορά, την οποία την καλωσορίζουμε σε αυτήν εδώ την Αίθουσα, το να βλέπουμε Υπουργούς να έρχονται και να λογοδοτούν και εκτός κοινοβουλευτικού ελέγχου. Χαίρομαι πολύ που είχατε συγκρατήσει την ερώτηση που σας είχα υποβάλει στη συζήτηση που είχαμε τον Δεκέμβριο. Την καλωσορίζουμε και θα θέλαμε να δούμε τη συνέχισή της και στο μέλλον.

Γνωρίζετε πολύ καλά και ως Υπουργός αλλά και ως νομικός, ότι το Κτηματολόγιο δεν είναι μια υπόθεση όγκου, απλώς ποσότητας, είναι θέμα ποιότητας. Μιλάμε για δικαιώματα νομικά, μιλάμε για τα εμπράγματα δικαιώματα, τη σχέση των ιδιωτών με τις ατομικές ιδιοκτησίες και τα ακίνητα. Άρα συμφωνείτε μαζί μου ότι δεν είναι μόνο θέμα όγκου.

Είπε ο ειδικός αγορητής μας και επέστησε τον κίνδυνο να έχουμε το «αγνωστολόγιο», υπό την έννοια ότι επειδή ακριβώς δεν έχουμε όλα τα συστήματα και τα στάδια ελέγχου -αναφέρθηκε και από τη συνάδελφό μας νωρίτερα- υπάρχει ο κίνδυνος να έχουμε πολλές εγγραφές άγνωστων ιδιοκτησιών, ακόμα περισσότερες σε σχέση με σήμερα, επειδή ρωτήσατε για τον νόμο του ΠΑΣΟΚ. Είναι προφανές ότι κάθε φορά κάθε νόμος του Κτηματολογίου, κάθε σύστημα του Κτηματολογίου δεν μπορεί να εξαλείψει τον κίνδυνο των αγνώστων ιδιοκτησιών. Όμως, ένα σύστημα που δεν θα έχει τον προέλεγχο, μεγιστοποιεί τον κίνδυνο των αγνώστων ιδιοκτησιών και γι’ αυτό μιλήσαμε για τον κίνδυνο του «αγνωστολογίου». Εδώ θα είμαστε όμως, κύριε Υπουργέ, και επειδή βλέπω ότι ακολουθείτε τη λογοδοσία, θα περιμένουμε και θα ασκήσουμε και τον δέοντα έλεγχο.

Κλείνω με την αναφορά σας, κύριε Υπουργέ, στο Ταμείο Ανάκαμψης και Ανθεκτικότητας. Συμφωνώ και με αυτό που είπατε, ότι δεν ανήκει σε ένα κόμμα. Έτσι ακριβώς είναι. Κι εμείς αυτό λέμε. Μάλιστα, λέμε ότι δεν θα έπρεπε οποιοδήποτε κόμμα, οποιαδήποτε κυβέρνηση, οποιασδήποτε απόχρωσης, να λειτουργεί το Ταμείο Ανάκαμψης και Ανθεκτικότητας υπέρ λίγων και ισχυρών.

Τι γίνεται όμως, κύριε Υπουργέ, με το παράδειγμα της έρευνας που εκκρεμεί εις βάρος της χώρας μας, εις βάρος του δικού σας Υπουργείου, παλαιότερων εποχών, για έργα τα οποία φέρεται ότι έχουν δοθεί με αδιαφανείς διαγωνιστικές διαδικασίες -εξακόσια έργα συνολικού ύψους 2,5 δισεκατομμυρίων ευρώ από το Ταμείο Ανάκαμψης και Ανθεκτικότητας- σε λίγες συγκεκριμένες εταιρείες κατά τρόπον ώστε να έχει προκληθεί έρευνα -επαναλαμβάνω- από την Ευρωπαϊκή Εισαγγελία και την Επιτροπή Ανταγωνισμού; Και πρόκειται για έργα τα οποία δόθηκαν με διαγωνιστικές διαδικασίες για τις οποίες πολλές φορές υπήρχε μόνο μία προσφορά. Μάλιστα, ένα από αυτά τα έργα -ώ της ειρωνείας!- αφορά στο Εθνικό Σύστημα Ηλεκτρονικών Δημοσίων Συμβάσεων. Το ίδιο σύστημα το οποίο έχει ιδρύσει η πολιτεία μας και λειτουργεί για να παρακολουθεί, ακριβώς, ότι οι δημόσιες συμβάσεις θα ανατίθενται κατά τρόπο διαφανή, πρότυπο και ελεγχόμενο, είναι αντικείμενο έρευνας από την Ευρωπαϊκή Εισαγγελία για αδιαφανείς διαγωνιστικές διαδικασίες. Αυτό δεν το λες απλώς παράδοξο, το λες ύποπτο και σε κάθε περίπτωση δεν είναι ο πρότυπος τρόπος που ένα δημοκρατικό κράτος έπρεπε να λειτουργεί το Ταμείο Ανάκαμψης και Ανθεκτικότητας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Μάντζο.

Τον λόγο έχει ο κ. Γεώργιος Κωτσός, Βουλευτής της Νέας Δημοκρατίας.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, κατ’ αρχάς να σημειώσω ότι η καρδιά και το μυαλό όλων μας βρίσκονται στο πλευρό των Κορινθίων, που δοκιμάζονται από την πύρινη λαίλαπα και δίνουν τη μάχη με τις φλόγες μαζί με τους πυροσβέστες και τους εθελοντές.

Θα ήθελα, επίσης, να εκφράσω από βάθους καρδίας τα ειλικρινή μου συλλυπητήρια στις οικογένειες των δύο αδικοχαμένων.

Σε αυτό το σημείο, θα μου επιτρέψετε να σταθώ στην αναληθή αναφορά του εισηγητή του ΣΥΡΙΖΑ ότι δήθεν στη Θεσσαλονίκη ο Πρωθυπουργός έκανε πάρτι με τους πυροσβέστες. Θέλω να πιστεύω ότι προέρχεται από λανθασμένη ενημέρωση και όχι από σκοπιμότητα. Εκείνο που θέλω να κάνω γνωστό, αλλά και στο Σώμα, είναι πως υπήρξε μία σεμνή, μια ταπεινή τελετή, μέσα στην οποία ο Πρωθυπουργός ως όφειλε, εξέφρασε τα συγχαρητήριά του και την ευγνωμοσύνη του σε αυτούς τους ανθρώπους που έδιναν και δίνουν τη μάχη με τις φλόγες, τους πυροσβέστες, τους εθελοντές. Βεβαίως, σε καμμία περίπτωση δεν κήρυξε τη λήξη της αντιπυρικής περιόδου. Τουναντίον, τι επισήμανε; Επεσήμανε ότι η μάχη είναι διαρκής και θα πρέπει να είμαστε ετοιμοπόλεμοι ανά πάσα στιγμή.

Επίσης, θέλω να ενημερώσω το Σώμα ότι ήταν αναληθές και αυτό που είπε και ο Πρόεδρος της Κοινοβουλευτικής Ομάδας της Ελληνικής Λύσης. Είπε ότι δήθεν το νομοσχέδιο που βρίσκεται στις Επιτροπές του Υπουργείου Εσωτερικών, καταργεί το γάλα από τους εργαζόμενους στην τοπική αυτοδιοίκηση. Τι προβλέπει το σχέδιο νόμου; Δίνει τη δυνατότητα στους ίδιους τους αυτοδιοικητικούς, τα δημοτικά συμβούλια, να αποφασίζουν εάν θα δίνουν το γάλα ή εάν θα δίνουν το αντίτιμο στους εργαζόμενους, προκειμένου να πάρουν το γάλα.

Κοιτάξτε. Ή θεωρούμε ότι η αυτοδιοίκηση έχει αυθυπαρξία, αυτοδυναμία και αυτοδιοίκητο και της δίνουμε τη δυνατότητα να παίρνει αποφάσεις ή το καταργούμε. Και, βεβαίως, εάν δεν σεβόμαστε τους ίδιους τους εργαζόμενους, που τα μέτρα ατομικής προστασίας τα χειρίζονται οι ίδιοι. Δεν μπορώ να διανοηθώ ότι ένας εργαζόμενος παίρνει τα χρήματα αυτά και δεν παίρνει το γάλα που δικαιούται ως μέσο ατομικής προστασίας.

Τώρα θα αναφερθώ στο νομοσχέδιο, το οποίο ως κεντρικό στόχο έχει την ολοκλήρωση του Κτηματολογίου μέσα στο 2025, μέσα από την επιτάχυνση της κτηματογράφησης, την απλούστευση των διαδικασιών και την αξιοποίηση της τεχνολογίας. Πρόκειται, επί της ουσίας, για τη λύση που ερχόμαστε να δώσουμε ως Κυβέρνηση και κυρίως το Υπουργείο, σε ένα σύγχρονο «γεφύρι της Άρτας», σε ένα θέμα που ταλαιπωρεί την ελληνική κοινωνία πάνω από τριάντα χρόνια. Δίνεται η δυνατότητα στους πολίτες να γνωρίζουν ακριβώς την περιουσία τους, είτε θέλουν να την αξιοποιήσουν, είτε να την προστατεύσουν, είτε αν κάποιοι θέλουν να έρθουν να επενδύσουν να ξέρουν πού ακριβώς επενδύουν και τι ακριβώς συμβαίνει στην έκταση στην οποία θέλουν να επενδύσουν.

Το νομοσχέδιο, λοιπόν, δεν είναι απλώς μια νομοθετική πρωτοβουλία. Είναι μία σημαντική επένδυση για το μέλλον της χώρας μας που επίκεντρο έχει, όπως όλη η προσπάθεια και το μέλημα της Κυβέρνησής μας, την εξυπηρέτηση του πολίτη και τις ασφαλείς και γρήγορες συναλλαγές.

Συγκεκριμένα, στόχος μας είναι όλες οι περιοχές της χώρας να ενταχθούν πλήρως στο λειτουργούν Κτηματολόγιο, προσφέροντας ακριβή και ασφαλή καταγραφή της ακίνητης περιουσίας, να οριοθετηθούν οι περιουσίες και να μην υπάρχει ορφανή γη, να μην υπάρχει αχαρτογράφητη γη. Επιταχύνεται η ψηφιοποίηση και η διαδικασία επιδιόρθωσης χωρικών μεταβολών. Καθιερώνεται ένα απλοποιημένο πλαίσιο για τη διόρθωση γεωμετρικών δεδομένων, όπως τα όρια των οικοπέδων, χωρίς την ανάγκη προσφυγής πλέον στα δικαστήρια. Μέσω μιας νέας ψηφιακής πλατφόρμας οι πολίτες ή οι επαγγελματίες θα μπορούν να υποβάλλουν τις πράξεις ηλεκτρονικά, οποιαδήποτε ώρα. Αυτό και αν είναι κατάκτηση, γιατί όπως όλοι γνωρίζετε κάθε γραμμή που οριοθετεί την περιουσία του ενός από τον άλλο σε πάρα πολλές περιπτώσεις υπήρξε αιτία διαμάχης και δικαστικών εμπλοκών.

Το μεγαλύτερο πρόβλημα που αντιμετωπίζει το Κτηματολόγιο είναι ο νομικός έλεγχος των συμβολαίων. Πλέον, θα γίνεται χρήση της τεχνητής νοημοσύνης και έτσι το Κτηματολόγιο είναι ο πρώτος φορέας που αξιοποιεί σε όλο του το μεγαλείο αυτή τη δυνατότητα, προκειμένου να μειωθούν οι χρονοβόρες διαδικασίες και να επιταχυνθούν οι υπηρεσίες προς τους πολίτες. Η υποστηρικτική χρήση εργαλείων που έχουν να κάνουν με την τεχνητή νοημοσύνη έρχονται να υπηρετήσουν τον πολίτη, να μειώσουν τους χρόνους διεκπεραίωσης πολύπλοκων υποθέσεων και κυρίως να εξοικονομήσουν χρόνο, άγχος και προσπάθεια για τις Ελληνίδες και τους Έλληνες.

Δίνεται εξωδικαστική λύση για τα οικόπεδα που αποχαρακτηρίστηκαν ως δασικά. Και εδώ θα ήθελα να σας ενημερώσω ότι ως δήμαρχος αντιμετώπισα πάρα πολλές τέτοιες περιπτώσεις με συμπολίτες κυρίως που έφυγαν από τα πάτρια εδάφη, τα οικόπεδα τους έβγαλαν κάποια δέντρα, ήρθαν οι αεροφωτογραφίες τα χαρακτήριζαν δασικά και ενεπλάκησαν σε έναν διαρκή ατελέσφορο αγώνα, προκειμένου να αποδείξουν το αυτονόητο ότι η περιουσία είναι δικιά τους. Πλέον, και αυτό το ζήτημα τακτοποιείται.

Όπως, επίσης, και εκεί που υπήρχαν σε πολυκατοικίες ζητήματα αναφορικά με την τακτοποίηση τετραγωνικών μέτρων σε συγκεκριμένο διαμέρισμα να μην απαιτείται η σύμφωνη γνώμη όλων των ιδιοκτητών της πολυκατοικίας, της οριζόντιας δηλαδή ιδιοκτησίας, προκειμένου να γίνει η τροποποίηση και η ορθή καταγραφή των τετραγωνικών ή της διόρθωσης του συμβολαίου.

Απλοποιείται, επίσης, η διαδικασία διόρθωσης υπέρ πραγματικού ιδιοκτήτη με έμφαση στα «αγνώστου ιδιοκτήτη»» ακίνητα εντός σχεδίου πόλεως ή οικισμού, ώστε να μπορεί να ολοκληρωθεί άμεσα στο κτηματολογικό γραφείο αντί του δικαστηρίου.

Ένα πάγιο αίτημα της κτηματαγοράς ικανοποιείται. Θεσπίζεται η δυνατότητα μονομερούς τροποποίησης της σύστασης οριζόντιας ιδιοκτησίας όταν διαπιστώνεται η μικρή διαφορά των τετραγωνικών μέτρων, που σας ανέφερα πιο πριν.

Το νέο Κτηματολόγιο αποτελεί κλειδί για την προσέλκυση των επενδύσεων, όπως επίσης και για την ανάπτυξη της οικονομίας, ενώ μέσα από το νομοσχέδιο η αγορά και η πώληση ακινήτων θα γίνεται πιο γρήγορα και με μεγαλύτερη ασφάλεια. Το νομοσχέδιο, λοιπόν, διορθώνει σφάλματα για τα οποία οι πολίτες δεν ευθύνονται, απλοποιεί διαδικασίες, επιταχύνει διαδικασίες και επί της ουσίας κερδίζει χρόνο, άγχος και χρήματα για τους συμπολίτες μας.

Αυτό είναι το μέλημα της Κυβέρνησης μας. Προς αυτή την κατεύθυνση εργάζεται και το Υπουργείο. Μπράβο, Υπουργέ, για μία ακόμη φορά αποδεικνύεται πόσο αποτελεσματικός και ουσιαστικός είστε απέναντι σε υπαρκτά ζητήματα που με απλές κινήσεις δίνουν απάντηση στα προβλήματα των πολιτών. Γι’ αυτό και θα ήθελα να καλέσω και τις πτέρυγες της Μειοψηφίας και της Αντιπολίτευσης, ας ξεφύγουμε από την μικροκομματική και μικροπολιτική σκοπιμότητα και να στηρίξουμε αυτό το πραγματικά σοβαρό αποτελεσματικό και ευέλικτο νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωτσό.

Επόμενος ομιλητής είναι ο κ. Αναστάσιος Δημοσχάκης, Βουλευτής της Νέας Δημοκρατίας. Θα ακολουθήσουν η κ. Ευθυμίου, ο κ. Υψηλάντης, ο κ. Ακτύπης και η κ. Κουρουπάκη.

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο λύνει τον γόρδιο δεσμό της ολοκλήρωσης του Εθνικού Κτηματολογίου, ένα ζήτημα αυτονόητο, που όμως επί δεκαετίες παρέμενε εγκλωβισμένο σε γραφειοκρατικές αγκυλώσεις, χρονικές καθυστερήσεις και αδράνεια.

Με σειρά καινοτόμων διατάξεων εξασφαλίζεται η επιτάχυνση της κτηματογράφησης με χρονικό ορίζοντα ολοκλήρωσης εντός του 2025, δίνοντας τέλος σε ένα καθεστώς αβεβαιότητας, που εμπόδιζε την ανάπτυξη και τις επενδύσεις. Επιπρόσθετα, απλοποιούνται οι διαδικασίες και αξιοποιούνται τα διαθέσιμα εργαλεία της ψηφιακής τεχνολογίας με σκοπό την επίλυση χρόνιων προβλημάτων και την παροχή καλύτερων υπηρεσιών προς τους πολίτες.

Πλέον, όλες οι περιοχές της χώρας θα ενταχθούν πλήρως στο Κτηματολόγιο, προβλέποντας την ακριβή και ασφαλή καταγραφή της ακίνητης περιουσίας όλων των Ελλήνων πολιτών και του ελληνικού δημοσίου.

Επιπλέον, καθιερώνεται απλοποιημένο πλαίσιο, το οποίο δεν υπήρχε μέχρι πρότινος με κεντρικό άξονα την ταχύτητα, την ασφάλεια και τη διαφάνεια κυρίως. Ειδικότερα, θα είναι επιτρεπτή η διόρθωση γεωμετρικών δεδομένων, όπως τα όρια οικοπέδων χωρίς την ανάγκη προσφυγής στα δικαστήρια, ενώ παράλληλα μέσω της νέας ψηφιακής πλατφόρμας οι πολίτες και οι επαγγελματίες θα μπορούν να υποβάλλουν τις πράξεις τους ηλεκτρονικά χωρίς χρονικές δεσμεύσεις.

Μεγάλη τομή του νομοσχεδίου συνιστά η πρόβλεψη περί αξιοποίησης της τεχνητής νοημοσύνης με σκοπό τη διεξαγωγή ταχύτερου και ασφαλέστερου νομικού ελέγχου. Κατ’ αυτόν τον τρόπο το Κτηματολόγιο καθίσταται ο πρώτος δημόσιος κεντρικός φορέας στη χώρα μας, που αξιοποιεί την τεχνητή νοημοσύνη για τη λήψη διοικητικών αποφάσεων.

Επίσης, ικανοποιείται ένα πάγιο αίτημα της κοινωνίας που αφορά το μείζον ζήτημα των οικοπέδων, τα οποία είχαν χαρακτηριστεί ως δασικά, καθώς προβλέπεται η επίλυση με εξωδικαστική πλέον λύση. Έτσι στις περιπτώσεις όπου οι αντιρρήσεις κατά των δασικών χαρτών γίνονται δεκτές, οι κτηματολογικές εγγραφές θα τροποποιούνται αυτόματα υπέρ του ιδιοκτήτη, χωρίς δικαστική προσφυγή όπως ίσχυε μέχρι πρότινος.

Κύριε Υφυπουργέ, μέσα από έναν επίμονο κοινοβουλευτικό έλεγχο, αλλά και σειρά συναντήσεων και συσκέψεων αναδείκνυα επί μία δεκαετία την αναγκαιότητα θωράκισης των ραδιοφωνικών σταθμών του Νομού Έβρου -και όχι μόνον- οι οποίοι εδώ και δεκαετίες φιμώνονται προκλητικά από τους γειτονικούς ραδιοσταθμούς από τα ανατολικά και τα βόρεια σύνορά μας.

Σας μίλησα κατ’ ιδίαν, σας μίλησα υπηρεσιακά μέσω του κοινοβουλευτικού ελέγχου. Σας συγχαίρω γιατί είσαστε ειλικρινείς, ήσασταν άμεσος και ανταποκριθήκατε στο κάλεσμά μου και στο κάλεσμα όχι μόνον του Βουλευτού, στο κάλεσμα όλων των πολιτών του Έβρου. Σε αυτό τον παράνομο και άνισο αγώνα που επιδίδεται η γειτονική κυρίως Τουρκία απαιτείτο για εθνικούς κυρίως λόγους να βρεθεί μία βιώσιμη λύση, προκειμένου οι τοπικοί ραδιοσταθμοί να μπορέσουν να κρατήσουν ζωντανή τη φωνή της τοπικής κοινωνίας, τη φωνή των ακριτών και να μην τρομάζουν από αυτά τα οποία συνέβαιναν καθ’ οδόν ευρισκόμενοι μέσα στα αυτοκίνητά τους, μέσα στα νοικοκυριά τους και όχι μόνο.

Αυτό διασφαλίζεται πλέον με νομοθετική διάταξη του άρθρου 30, κυρίες και κύριοι συνάδελφοι, του παρόντος νομοσχεδίου και για το λόγο αυτό θα ήθελα να εκφράσω και πάλι από το Βήμα της Βουλής τις ευχαριστίες μου και την ικανοποίησή μου προς την Κυβέρνηση, η οποία ανταποκρίθηκε έστω και καθυστερημένα.

Ειδικότερα, προβλέπεται η απρόσκοπτη και συνεχής γεωγραφική κάλυψη όλης της επικράτειας στη μετάδοση του συνόλου των ραδιοφωνικών προγραμμάτων αλλά και της «ΕΡΤ Α.Ε.», αποτρέποντας την παρεμβολή άλλων σταθμών στις συχνότητές της, προστατεύοντας κατ’ αυτόν τον τρόπο τις εκπομπές των ραδιοφωνικών προγραμμάτων. Μεταξύ άλλων δίνεται η δυνατότητα οι ραδιοφωνικοί σταθμοί, οι κρατικοί, να χρησιμοποιούν και δευτερεύουσες θέσεις μετάδοσης και εκπομπής πέραν των προβλεπόντων στον ισχύοντα χάρτη συχνοτήτων, λόγω γεωμορφολογικών ή άλλων ιδιομορφιών ή λόγω παρεμβολών από αλλοδαπά δίκτυα, όπως εν προκειμένω της γειτονικής Τουρκίας.

Κύριε Υφυπουργέ, θα ήθελα να θέσω και το μείζον ζήτημα που απασχολεί και προβληματίζει εδώ και χρόνια την τοπική κοινωνία της ακριτικής Σαμοθράκης. Σας είχα ενημερώσει και σας είχα γνωστοποιήσει, τόσο γραπτώς όσο και με παρεμβάσεις μου και προφορικά, το ζήτημα του ιδιοκτησιακού καθεστώτος. Η Σαμοθράκη σε αντίθεση με άλλα τμήματα της χώρας δεν κατακτήθηκε διά των όπλων από τους Οθωμανούς, αλλά υπήρξε συνθηκολόγηση. Αυτά δεν τα λέω εγώ, τα λέει η ιστορία. Αυτό σημαίνει αφ’ ενός πως οι κάτοικοι του νησιού δεν αποξενώθηκαν από τις περιουσίες τους και συνέχισαν να διατηρούν τα δικαιώματά τους και αφ’ ετέρου πως το ελληνικό δημόσιο δεν δύναται να υποστηρίξει δικαίωμα κυριότητας βασιζόμενο στη διαδοχή του οθωμανικού δημοσίου.

Για την επίλυση της εν λόγω περίπτωσης προτείνεται η άμεση συμπερίληψη της ακριτικής νήσου στις προβλεπόμενες από τον ν.978/1979 εξαιρέσεις, σύμφωνα με τον οποίο η Κρήτη, η Χίος, η Σάμος και η Λέσβος αναγνωρίζονται ως ξεχωριστές ιστορικές ιδιαιτερότητες, απαλλάσσοντας τους κατοίκους αυτών από το βάρος απόδειξης ύπαρξης εμπράγματου δικαιώματος σε περίπτωση διένεξης των συμφερόντων τους με το ελληνικό δημόσιο.

Κυρίες και κύριοι συνάδελφοι, με την παρούσα νομοθετική πρωτοβουλία δημιουργείται ένα σύγχρονο ψηφιακό Κτηματολόγιο, το οποίο προστατεύει την περιουσία των πολιτών, ενισχύει την ασφάλεια δικαίου και προωθεί την οικονομική ανάπτυξη. Εξασφαλίζει ταχύτερες και ασφαλέστερες συναλλαγές, μείωση της γραφειοκρατίας, τεχνολογικό εκσυγχρονισμό και οικονομική ανάπτυξη, ανταποκρινόμενο και ικανοποιώντας τις σύγχρονες απαιτήσεις της κοινωνίας.

Για όλους αυτούς τους λόγους υπερψηφίζω τον παρόντα νόμο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημοσχάκη.

Καλείται στο Βήμα η κ. Άννα Ευθυμίου, Κοινοβουλευτική Εκπρόσωπος της Νέας Δημοκρατίας. Έχετε έξι λεπτά, κυρία συνάδελφε, αφού μίλησε ο Πρωθυπουργός.

**ΑΝΝΑ ΕΥΘΥΜΙΟΥ:** Θα πάρω και τα τρία λεπτά, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Θα υπάρχει μια ανοχή στα έξι λεπτά.

**ΑΝΝΑ ΕΥΘΥΜΙΟΥ:** Ευχαριστώ πολύ.

Κυρίες και κύριοι συνάδελφοι, από αυτό το Βήμα εκφράζω τα συλλυπητήριά μου και τη μεγάλη μου θλίψη για την απώλεια των δύο συμπολιτών μας στην πολύ δύσκολη φωτιά της Κορινθίας. Η σκέψη μας πραγματικά είναι σε όσους δίνουν τώρα τη μάχη με τις φλόγες, στους κατοίκους της περιοχής.

Ο κρατικός μηχανισμός είναι πλήρως κινητοποιημένος και πραγματικά αυτή η πολύ δύσκολη φωτιά στην Κορινθία δείχνει ότι ίσως όσα ξέραμε για την αντιπυρική περίοδο μάλλον πρέπει να αναθεωρηθούν. Βέβαια, εμείς προσπαθούμε πραγματικά κάθε χρόνο να γίνουμε ολοένα και καλύτεροι, με τις συνθήκες δυστυχώς να γίνονται ολοένα και πιο δύσκολες, αλλά πραγματικά έχουμε βάλει πολλά όπλα στη μάχη αντιμετώπισης των πυρκαγιών, είτε με πολύ μεγαλύτερη στελέχωση της πολιτικής προστασίας, του Πυροσβεστικού Σώματος, με ειδικές μονάδες δασοκομάντο, αλλά και με προγράμματα πρόληψης όπως το «ANTINERO». Για πρώτη φορά εφαρμόστηκε ο καθαρισμός των οικοπέδων, που κάθε φορά θα εξελίσσεται προς το καλύτερο. Έχουμε και το πρόγραμμα «ΑΙΓΙΣ». Και νομίζω ότι έγινε αισθητή η διαφορά με τα drones που πετάνε σε διάφορες περιοχές και στην Αττική και στην πατρίδα μου τη Θεσσαλονίκη, στην περιφέρειά μου. Μέσα στην αντιπυρική περίοδο το Πυροσβεστικό Σώμα έχει να αντιμετωπίσει τεσσεράμισι χιλιάδες πυρκαγιές. Άρα αντιλαμβανόμαστε τη μεγάλη αυτή αλλαγή.

Ως προς την τοποθέτηση του κ. Παππά, την πρώτη του τοποθέτηση ως Προέδρου της Κοινοβουλευτικής Ομάδας του ΣΥΡΙΖΑ, εμένα πραγματικά μου προκαλεί μεγάλη έκπληξη το πώς αντιλαμβάνεται ο κ. Παππάς το ρόλο του ως Αντιπολίτευση. Ήρθε και από το έδρανο αυτό σε τίτλους -πραγματικά σε τίτλους- ανέφερε όλα τα προβλήματα της ελληνικής κοινωνίας και όλα τα προβλήματα της πολιτικής σκηνής. Καμμία εμβάθυνση.

Και ως προς το νομοσχέδιο, σε μια προσφιλή τακτική, προσπάθησε να πετάξει λάσπη στον ανεμιστήρα, αλλά δεν είπε τίποτα. Για το νομοσχέδιο πραγματικά δεν ακούσαμε τίποτα. Είναι ένα νομοσχέδιο που σαφώς είναι υπέρ της κοινωνίας. Είναι υπέρ ή κατά της κοινωνίας ο ΣΥΡΙΖΑ σε αυτό το νομοσχέδιο; Είναι υπέρ ή κατά της ανάπτυξης; Νομίζω όμως ότι με τη σημερινή του ομιλία απέδειξε πόσο βαθιά ιδεοληπτικός και δογματικός παραμένει ακόμα ο ΣΥΡΙΖΑ.

Και επειδή ακούστηκε στην Αίθουσα αυτή και για το μετρό Θεσσαλονίκης, το πρόβλημα που υπάρχει με τα εισιτήρια και τις έξυπνες κάρτες, όσο και αν προσπαθείτε να βρείτε επιχειρήματα ότι δε θα λειτουργήσει το μετρό της Θεσσαλονίκης ματαιοπονείτε σε αυτή την Αίθουσα πραγματικά, διότι το μετρό στις 30 Νοεμβρίου θα δοθεί στους Θεσσαλονικείς προς χρήση.

Τώρα ως προς τα εθνικά ζητήματα και το ταξίδι του Πρωθυπουργού στη Γενική Συνέλευση του ΟΗΕ, θα ενημερώσει ο κ. Γεραπετρίτης την αρμόδια Επιτροπή Άμυνας και Εξωτερικών που θα συγκληθεί την προσεχή Πέμπτη.

Μου έκανε όμως επίσης εντύπωση το ενδιαφέρον του κ. Βελόπουλου για τη βία μεταξύ των ανηλίκων. Πραγματικά πάρα πολύ όψιμο! Πού ήταν τόσο καιρό να τοποθετηθεί για το θέμα αυτό, όταν η Κυβέρνηση κάνει διαρκείς προσπάθειες; Μήπως ήταν και αυτό επικοινωνιακό, για την επικοινωνία και όλα αυτά που μας κατέθεσε εδώ και εκφώνησε από αυτό το Βήμα; Μάλιστα τον είδα να έρχεται να τοποθετείται ασθμαίνοντας, τρίτος και καταϊδρωμένος, πίσω από τη Φωνή Λογικής και τη Νίκη στην πρόταση για την επαναφορά των σχολικών ποδιών. Μάλλον προσπαθεί να κατοχυρώσει, εντός εισαγωγικών, τα κεκτημένα του.

Και φυσικά η Κυβέρνηση έχει πάρει αρκετές πρωτοβουλίες, σημαντικές πρωτοβουλίες στο θέμα της αντιμετώπισης της βίας μεταξύ ανηλίκων. Θα θυμίσω την πλατφόρμα Stop Bullying, το οποίο πραγματικά έχει βοηθήσει στην αύξηση των καταγγελιών. Αλλά και αυτή την καμπάνια ενημέρωσης που έγινε με αυτό το πολύ συγκλονιστικό, δυνατό βίντεο, που άγγιξε πάρα πολλούς συμπολίτες μας -αυτό το είδαμε στην κοινωνία- και τους ευαισθητοποίησε. Σαφώς υπάρχει η γραμμή «10201» στην οποία μπορούμε να προβαίνουμε σε καταγγελίες και αναφορές σε τέτοιου είδους θύματα, αλλά και το panic button, Safe Youth, που πραγματικά θα αποτελέσει έναν μοχλό προστασίας για τους νέους.

Είναι ένα πρόβλημα πραγματικά κοινωνικό και πολυπαραγοντικό. Έχω ασχοληθεί με αυτό το θέμα πάρα πολύ και έχω πει ως Πρόεδρος της οργάνωσης «Νέοι Ευρωπαίοι Οργανωμένοι Ικανοί» μέσα σε σχολεία ότι το πρόβλημα πιστεύω ότι βρίσκεται σαφώς στο να λειτουργήσουμε συνεργατικά πολιτεία, εκπαιδευτικοί, σχολείο, γονείς αλλά και να κινητοποιήσουμε κυρίως το ενδιαφέρον των γονέων.

Τώρα ως προς το νομοσχέδιο, ο Πρωθυπουργός μέσα από την πολύ εύστοχη και ουσιαστική ομιλία του είπε ότι είναι ένα νομοσχέδιο που έχει αναπτυξιακό κοινωνικό και τεχνολογικό χαρακτήρα. Με το νέο νομοσχέδιο αυτό η Κυβέρνηση υλοποιεί μια υποχρέωση που έχει η πολιτεία, το κράτος, δεκαετίες τώρα. Ποια ήταν αυτή η υποχρέωση και τι κάνουμε τώρα; Καταγράφουμε και καταλαβαίνουμε επιτέλους τι έχουμε, ποιοι το έχουμε και πού το έχουμε. Και στόχος της ολοκλήρωσης είναι αυτό να γίνει μέχρι το 2025. Είναι το μεγαλύτερο έργο πληροφορικής και είναι διπλό, η κτηματογράφηση και το άλλο η ψηφιοποίηση ώστε να αναζητούμε πληροφορίες που ανατρέχουν στους τίτλους και στα λοιπά έγγραφα του Κτηματολογίου.

Και είναι σημαντικό που ο στόχος αυτός έχει τεθεί από τον Υπουργό έναν πολύ έμπειρο άνθρωπο σε θέματα ψηφιακής μετάβασης, τον κ. Παπαστεργίου. Τώρα, το τι εξυπηρετεί, το τι έχουμε, ποιοι το έχουμε και πού το έχουμε; Προφανώς όλη την κοινωνία και φυσικά ειδικότερα και κλάδους που ασχολούνται με το ζήτημα αυτό, όπως είναι δικηγόροι, συμβολαιογράφοι, δικαστικοί επιμελητές, πολιτικοί μηχανικοί.

Φυσικά εξυπηρετεί και την ασφάλεια δικαίου. Πλέον περνάει στο κράτος και ο έλεγχος, αλλά και η ευθύνη της σωστής κτηματογράφησης. Στην προηγούμενη διαδικασία ήταν αντίστροφα. Αυτό το είχε ο πολίτης. Τώρα τι έχει ο πολίτης; Έχει έναν ενιαίο φορέα και ένα σύστημα ενιαίων κανόνων. Άρα το μπαλάκι ευθυνών το πινγκ-πονγκ μεταξύ γραφείου κτηματογράφησης, υποθηκοφυλακείο και κτηματολογικών γραφείων έχει τελειώσει. Και παράλληλα επιχειρείται απλούστευση διαδικασιών μείωση της γραφειοκρατίας, τεχνολογικός εκσυγχρονισμός με τη χρήση της τεχνητής νοημοσύνης.

Και φυσικά όλο αυτό καταλήγει στην οικονομική ανάπτυξη και στην περιβαλλοντική ανάπτυξη. Γιατί στο Κτηματολόγιο θα στηριχθούν. Είναι πραγματικά μια μεγάλη μεταρρύθμιση που πραγματοποιεί η Κυβέρνηση της Νέας Δημοκρατίας που είναι τα τοπικά και ειδικά πολεοδομικά σχέδια, το χωροταξικό δηλαδή. Και να τονίσουμε ότι έγινε μια ουσιαστική διαβούλευση τόσο στο OpenGov, αλλά όσο και στις επιτροπές.

Και ο Υφυπουργός, ο κ. Κυρανάκης, έκανε δεκτές τροποποιήσεις. Ήταν πολύ δεκτικός σε τροποποιήσεις, όπως είναι στο άρθρο 7, να φέρουν εγγράφως τις προτάσεις τους οι μηχανικοί. Στο άρθρο 16 παράγραφος 1 αποσύρθηκε η διάταξη. Στο άρθρο 18 φέρατε μια βελτιωμένη λύση πάνω σε αυτό. Άρα έγινε μια ουσιαστική διαβούλευση. Και η συντριπτική πλειοψηφία των φορέων είπε ότι οι διατάξεις αυτές είναι θετικές: Η Συντονιστική Επιτροπή των Συμβολαιογραφικών Συλλόγων Ελλάδας, ο πρόεδρος του Πανελληνίου Συνδέσμου Εργαζομένων του Κτηματολογίου -γιατί και αυτοί είναι πάρα πολλοί που εργάζονται εκεί και καταβάλλουν μεγάλες προσπάθειες- ο πρόεδρος της Πανελλήνιας Ομοσπονδίας Ιδιοκτητών Ακινήτων, ο πρόεδρος του Διοικητικού Συμβουλίου του «Ελληνικού Κτηματολογίου».

Άρα είναι ένα νομοσχέδιο με σαφέστατο θετικό αποτύπωμα και εμπεδώνει και δύο τομές σημαντικές. Η μία είναι η χρήση της τεχνητής νοημοσύνης. Σαφώς δεν πρέπει να την δαιμονοποιούμε. Τουλάχιστον ως δικηγόρος μπορώ ευνόητα να καταλάβω τι κάνει αυτή η τεχνητή νοημοσύνη και πόσο μπορεί να διευκολύνει τον υπάλληλο και να τον απεγκλωβίσει από έλεγχο που στην ουσία είναι πολύ γραφειοκρατικός, αλλά πρέπει να γίνει. Αυτό λοιπόν το αναλαμβάνει η τεχνητή νοημοσύνη. Διαβάζει το κείμενο σε φυσική γλώσσα, αντιλαμβάνεται τι πρέπει να καταχωρήσει και σε ποιο πεδίο. Και μάλιστα έχουν μπει και οι ασφαλιστικές δικλείδες.

Και ο ίδιος ο Πρωθυπουργός τόνισε ότι δεν είναι μόνο αυτό, αλλά συγκρίνει τα υφιστάμενα κείμενα με ισχύοντες κανόνες και μπορεί να εισηγείται βελτιώσεις. Φυσικά την αποφασιστική αρμοδιότητα την έχει ο ανθρώπινος παράγοντας. Αλλά τι καταφέρνουμε με αυτό; Μια βελτίωση κάθετα της παραγωγικότητας της δημόσιας διοίκησης. Και η δεύτερη τομή -και καταλήγω με αυτή- είναι ότι επιλύονται χρόνια προβλήματα μέσω πλέον της δυνατότητας που δίνεται στους συμπολίτες μας να προσθέτουν, να συμπληρώνουν, να διορθώνουν στοιχεία που αφορούν την ιδιοκτησία τους είτε αφορά αυτούς το μεγάλο πρόβλημα των δασικών χαρτών είτε αφορά τις μονομερείς τροποποιήσεις των στοιχείων των ακινήτων, όταν -να το ξαναπώ- το εμβαδό σε ένα ακίνητο έβγαινε παραπάνω απ’ ότι ήταν. Και σε εμάς στη βόρεια Ελλάδα είναι γνωστό θέμα η σύνταξη των οριστικών συμβολαίων για τη μεταβίβαση ακινήτων που είχαν…

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Ευθυμίου.

**ΑΝΝΑ ΕΥΘΥΜΙΟΥ:** Άρα λοιπόν είναι ένα νομοσχέδιο το οποίο έχει πέραν πάσης αμφιβολίας ένα θετικό αποτύπωμα. Δεν έχει σχέση με ιδεολογία, αλλά έχει σχέση πραγματικά με την εξυπηρέτηση του πολίτη και την ασφάλεια του δικαίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ευθυμίου.

Τον λόγο έχει ο κ. Βασίλειος Υψηλάντης, Βουλευτής της Νέας Δημοκρατίας. Θα ακολουθήσουν ο κ. Ακτύπης, η κ. Κουρουπάκη, η κ. Οικονόμου, η κ. Κεφαλά, ο κ. Καππάτος και ο κ. Κόντης.

Ορίστε, κύριε Υψηλάντη, έχετε τον λόγο.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε. Κύριε Υφυπουργέ, κυρίες και κύριοι συνάδελφοι, θα το πω πολύ απλά. Δυστυχώς ένα νομοσχέδιο το οποίο προωθεί τη λύση αγκυλώσεων χρόνων, το αντιμετωπίσατε και πάλι με τρόπο κατώτερο των περιστάσεων εσείς, κυρίες και κύριοι συνάδελφοι της Αντιπολίτευσης. Γιατί φαίνεται ότι στην ένδεια την πολιτική που έχετε περιέλθει οι περισσότεροι ή στον άκρατο λαϊκισμό κάποιοι άλλοι -που νομίζετε ότι εξυπηρετείτε τον καλώς εννοούμενο πατριωτισμό με αυτό τον τρόπο-, νομίζετε ότι μπορείτε να αλλάξετε την ατζέντα μιας χώρας που επιθυμεί να προχωρήσει μπροστά με συγκεκριμένα οράματα και με συγκεκριμένο σχέδιο, όπως αυτός προτείνεται από την Κυβέρνηση της Νέας Δημοκρατίας, όπως αυτός προτείνεται από τον Πρωθυπουργό τον Κυριάκο Μητσοτάκη και από την Κυβέρνησή του.

Και το συγκεκριμένο νομοσχέδιο είναι η νομική βάση που εξόχως στηρίζει σημαντικές αλλαγές, οι οποίες κατατείνουν στην απλούστευση των διαδικασιών, στην αξιοποίηση της τεχνολογίας και στην επιτάχυνση της κτηματογράφησης με τη χρήση διαφόρων μέσων και της τεχνολογίας και με την τεχνητή νοημοσύνη, αλλά και εισφέρει και νέες διατάξεις που αφορούν το Εθνικό Κτηματολόγιο και άλλες διατάξεις, που συνάδουν με τη λειτουργία του Υπουργείου Ψηφιακής Διακυβέρνησης. Έτσι με τον τρόπο αυτόν δεν επιλύουμε μόνο προβλήματα, αλλά αναβαθμίζουμε και τις παρεχόμενες σχετικές υπηρεσίες προς τους πολίτες.

Το σημαντικότερο είναι ότι μετά από πολύχρονες καθυστερήσεις μπαίνει ένα οριστικό ορόσημο ολοκλήρωσης της κτηματογράφησης που προσδιορίζεται από την Κυβέρνηση στα τέλη του 2025. Όλες οι περιοχές της χώρας στο χρονικό αυτό σημείο-ορόσημο προσδοκάται να έχουν ενταχθεί πλήρως στο Εθνικό Κτηματολόγιο, που σημαίνει ότι διασφαλίζονται στο έπακρο οι συναλλαγές με την ακριβή και την ασφαλή καταγραφή των ακινήτων στη χώρα μας.

Ποιες είναι όμως οι σημαντικότερες νομοθετικές μας παρεμβάσεις που στηρίζουν την προσπάθεια αυτή;

Πρώτον, η ενιαία διαδικασία διόρθωσης των γεωμετρικών στοιχείων. Με τον τρόπον αυτό δεν θα υπάρχει πλέον υποχρέωση να καταφεύγουμε στη δικαστική κρίση για τη διόρθωση τέτοιων λαθών γεωμετρικών δεδομένων, όπως τα όρια κ.λπ., με τον ρόλο κυρίως πιστοποιημένων μηχανικών να είναι καθοριστικός, κεντρικός και σημαντικός.

Δεύτερον, μέσω της ψηφιακής πλατφόρμας, όπου οι πολίτες θα μπορούν να υποβάλλουν τις κτηματολογικές πράξεις ηλεκτρονικά οποιαδήποτε ώρα.

Τρίτον, το Κτηματολόγιο γίνεται ο πρώτος δημόσιος φορέας που αξιοποιεί την τεχνητή νοημοσύνη για τη λήψη διοικητικών αποφάσεων. Η Artificial Intelligence, η συγκεκριμένη αυτή διαδικασία, θα συμβάλλει στη μείωση των χρονοβόρων διαδικασιών, αυξάνοντας την αποτελεσματικότητα και επιταχύνοντας τις υπηρεσίες προς τους πολίτες.

Τέταρτον, στο νομοσχέδιο υπάρχει κομμάτι που ρυθμίζει τα της εξωδικαστικής λύσης για οικόπεδα που αποχαρακτηρίστηκαν ως δασικά και επιστρέφουν στους ιδιοκτήτες τους χωρίς ταλαιπωρία. Στην περίπτωση συνεπώς που οι αντιρρήσεις κατά των δασικών χαρτών γίνουν δεκτές οι κτηματολογικές εγγραφές θα τροποποιούνται αυτόματα υπέρ του ιδιοκτήτη χωρίς δικαστική προσφυγή. Επιπλέον, αν σε νεότερη μέτρηση προκύπτει νέο εμβαδόν σε διαμέρισμα οριζόντιας ιδιοκτησίας, ο κύριος αυτής θα μπορεί να προβαίνει στη μονομερή τροποποίηση του συμβολαίου του υπό τον όρο ότι δεν θα θίγονται τα δικαιώματα των υπολοίπων συνιδιοκτητών, ενώ αντίστοιχη ρύθμιση θα υπάρχει και για τα γεωτεμάχια με κτίσματα.

Απλοποιείται η διαδικασία διόρθωσης υπέρ του πραγματικού ιδιοκτήτη με έμφαση στα αγνώστου ιδιοκτήτη ακίνητα εντός σχεδίου πόλεως ή οικισμού, ώστε να μπορεί να ολοκληρωθεί άμεσα στο κτηματολογικό γραφείο η διαδικασία αυτή και όχι δικαστικά.

Ιδιαιτέρως σημαντική για τα Δωδεκάνησα, αλλά και για άλλες νησιωτικές περιοχές της χώρας είναι η πρόβλεψη του άρθρου 21 παράγραφος 1 του νομοσχεδίου, σύμφωνα με την οποία κτηματολογικά γραφεία και υποκαταστήματα του νομικού προσώπου δημοσίου δικαίου «Ελληνικό Κτηματολόγιο» που βρίσκονται σε νησιωτικούς δήμους ή παραμεθόριες περιοχές ή σε κτηματολογικό γραφείο ή υποκατάστημα του φορέα όπου δεν πληρούται καμμία από τις οργανικές διατάξεις αυτού δύνανται να καλύπτονται αποκλειστικά ως τις 31-12-2025 με πρόσληψη υπαλλήλων με σχέση εργασίας ιδιωτικού δικαίου σε κατηγορία, κλάδο και ειδικότητα των αντιστοίχων θέσεων. Η διάρκεια της απασχόλησης του προσωπικού αυτού δύναται να ανέρχεται σε δώδεκα μήνες και η ισχύς των συμβάσεων αυτών θα παύει αυτοδικαίως με την πλήρωση των θέσεων κατά τις ισχύουσες διατάξεις.

Στη βάση αυτή, κύριε Υπουργέ, αναμένουμε για τα κτηματολόγια της Δωδεκανήσου να οριστεί ανάδοχος, ο οποίος θα προχωρήσει σύντομα στην ψηφιοποίηση των πράξεων, αλλά και τον έλεγχο της επί της ουσίας μετάπτωσης του Κτηματολογίου βάσει του ιταλικού κτηματολογικού κανονισμού στα καθ’ ημάς κατά το «Ελληνικό Κτηματολόγιο». Θεωρούμε ότι είναι ένα κομμάτι πολύ ευαίσθητο για την ασφάλεια των συναλλαγών σε ένα από τα πλέον εθνικώς ευαίσθητα σημεία της ελληνικής επικράτειας και εθνικά και αναπτυξιακά.

Στην ουσία γίνονται παρεμβάσεις για να υλοποιήσουμε με ακρίβεια και συνέπεια ένα όραμα δεκαετιών που έχει ανάγκη η χώρα. Επιταχύνουμε τη κτηματογράφηση για να ολοκληρωθεί ως το 2025, δίνοντας τέλος σε ένα καθεστώς αβεβαιότητας που εμπόδιζε την ανάπτυξη και τις επενδύσεις. Απλοποιούμε διαδικασίες που ταλαιπωρούσαν τους πολίτες. Αξιοποιούμε την τεχνητή νοημοσύνη για ταχύτερο και ασφαλέστερο νομικό έλεγχο και προσφέρουμε εξωδικαστικές λύσεις. Καταργούμε παράλογες απαιτήσεις που εμπόδιζαν τις μεταβιβάσεις ακινήτων, όπως η ανάγκη συναίνεσης όλων των ιδιοκτητών σε πολυκατοικίες. Δημιουργούμε ένα σύγχρονο κτηματολόγιο, που προστατεύει την περιουσία των πολιτών, ενισχύει την ασφάλεια δικαίου και προωθεί την οικονομική ανάπτυξη.

Το νομοσχέδιο αυτό δεν είναι απλώς μια νομοθετική πρωτοβουλία, αλλά μια σημαντική επένδυση στο μέλλον της χώρας μας με επίκεντρο την εξυπηρέτηση του πολίτη και την ασφάλεια για γρήγορες συναλλαγές στα ακίνητα. Με τη συνθήκη να προχωρήσουμε ταχύτερα, αποτελεσματικότερα και ψηφιακά είναι δικό μας καθήκον να υποστηρίξουμε αυτή την εξέλιξη καθώς αφορά όλους μας. Στην ουσία έρχεται η Κυβέρνηση να δώσει απαντήσεις σε προβλήματα δεκαετιών. Η Νέα Δημοκρατία το αποδεικνύει για άλλη μια φορά ότι είναι ο φορέας που αφουγκράζεται τον παλμό της κοινωνίας και υλοποιεί απαρέγκλιτα τις μεταρρυθμιστικές παρεμβάσεις της προς όφελος των πολιτών. Γι’ αυτούς τους λόγους, κύριε Υπουργέ, υπερψηφίζω το νομοσχέδιο, προσδοκώντας ταυτόχρονα να πράξει ομοίως και η Αντιπολίτευση εγκαταλείποντας συνάμα την αοριστολογία και τη στείρα άρνηση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υψηλάντη. Επόμενος ομιλητής είναι ο κ. Διονύσιος Ακτύπης Βουλευτής της Νέας Δημοκρατίας Ζακύνθου.

Έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ερχόμαστε σήμερα στην Ολομέλεια προκειμένου να συζητήσουμε και να ψηφίσουμε ένα νομοσχέδιο το οποίο έρχεται να δώσει λύσεις στις σύγχρονες προκλήσεις, αλλά και σε άλυτα προβλήματα δεκαετιών. Ένα νομοσχέδιο το οποίο, όπως ακούσαμε και από τους εξωκοινοβουλευτικούς φορείς που είχαν κληθεί στην επιτροπή, κινείται προς την σωστή κατεύθυνση και του οποίου βασικοί στόχοι είναι η επιτάχυνση της κτηματογράφησης, η απλούστευση των διαδικασιών και η αξιοποίηση της τεχνολογίας με σκοπό την επίλυση χρόνιων προβλημάτων και την παροχή καλύτερων υπηρεσιών προς τους πολίτες.

Κυρίες και κύριοι συνάδελφοι, σήμερα προωθούμε μια ολοκλήρωση ακόμα μιας σημαντικής δέσμευσης της Κυβέρνησης της Νέας Δημοκρατίας και του Πρωθυπουργού Κυριάκου Μητσοτάκη. Είμαστε αποφασισμένοι να ολοκληρώσουμε επιτέλους το Κτηματολόγιο. Γι’ αυτό εισάγουμε ρυθμίσεις που διευκολύνουν τον κόσμο και μας οδηγούν το 2025 στην ολοκλήρωσή του, μια αναγκαία διαδικασία μετά από τριάντα χρόνια στην Ελλάδα.

Πρέπει σε αυτό το σημείο να τονίσω τη μεγάλη προσπάθεια της ηγεσίας του αρμόδιου Υπουργείου και ιδιαίτερα του Υφυπουργού Ψηφιακής Διακυβέρνησης, του κ. Κωνσταντίνου Κυρανάκη, ο οποίος από την πρώτη στιγμή εργάζεται με μεθοδικότητα, ακούγοντας όλους τους εμπλεκόμενους φορείς και φυσικά όλες τις παρατηρήσεις, τα ερωτήματα και τις ενστάσεις γεγονός που αποδείχθηκε και κατά τη διάρκεια των επιτροπών.

Εμείς κάθε μέρα εργαζόμαστε για να δώσουμε απτές λύσεις σε ζητήματα που απασχολούν τους πολίτες. Δεν ερχόμαστε να κάνουμε μια στείρα αντιπαράθεση για επικοινωνιακούς λόγους, όπως επιδιώκουν άλλοι. Ερχόμαστε να συζητήσουμε, να ακούσουμε και να συνθέσουμε πραγματικές λύσεις. Προχωρούμε λοιπόν σε ένα σημαντικό μεταρρυθμιστικό βήμα και μια ψηφιακή επανάσταση.

Πρέπει να τονίσω ότι οι πρόνοιες του υπό συζήτηση νομοσχεδίου για την επιτάχυνση της διαδικασίας κτηματογράφησης και την απλοποίηση των σχετικών διαδικασιών μέσω και της χρήσης νέων ψηφιακών εργαλείων ευθυγραμμίζονται πλήρως με τις απαιτήσεις και του ελληνικού σχεδίου «Ανάκαμψης και Ανθεκτικότητας». Αναμένεται λοιπόν να συμβάλλουν καθοριστικά στην έγκαιρη και αποτελεσματική εκπλήρωση των προαπαιτούμενων ορόσημων, στην εισροή κρίσιμων ευρωπαϊκών πόρων στην ελληνική οικονομία και στη βελτίωση του επενδυτικού και επιχειρηματικού περιβάλλοντος στη χώρα μέσω της ενίσχυσης της αποτελεσματικότητας των συναλλαγών των ακινήτων και της ενδυνάμωσης της ασφάλειας δικαίου όσον αφορά τα δικαιώματα ιδιοκτησίας.

Επιπρόσθετα καθιερώνουμε την εξωδικαστική λύση για τα οικόπεδα που αποχαρακτηρίστηκαν ως δασικά και επιστρέφουν στους ιδιοκτήτες τους χωρίς ταλαιπωρία. Σε περιπτώσεις λοιπόν που οι αντιρρήσεις κατά των δασικών χαρτών γίνονται δεκτές οι κτηματολογικές εγγραφές θα τροποποιούνται αυτόματα υπέρ του ιδιοκτήτη χωρίς δικαστική απόφαση.

Στο ίδιο μήκος κύματος κινούμαστε και με τα λεγόμενα «αγνώστου ιδιοκτήτη». Μέσω της διαδικασίας διόρθωσης πρόδηλων σφαλμάτων και ενώ θα λειτουργεί το Κτηματολόγιο θα έχουν την ευκαιρία να σώσουν ιδιοκτήτες ακίνητα που στις εγγραφές εμφανίζονται ως αγνώστου ιδιοκτήτη και κατά συνέπεια θα μπορούσαν να αποτελέσουν αντικείμενο διεκδίκησης εκ μέρους του δημοσίου.

Πρακτικά για να το εξηγήσουμε και από το Βήμα της Βουλής, εφόσον αποδεικνύεται με δημόσιο έγγραφο η ιδιοκτησία ακινήτου, η εγγραφή θα μπορεί να διορθωθεί εντός κτηματολογικού γραφείου και εκτός δικαστικών αιθουσών με διαδικασίες fast track, υπό την προϋπόθεση ότι με τη διόρθωση αυτή δεν επηρεάζεται δικαίωμα άλλου ιδιοκτήτη ή το ακίνητο δεν έχει δηλωθεί και από άλλο πρόσωπο.

Όσοι, λοιπόν, έχουν αναγνωριστεί πρωτόδικα ως ιδιοκτήτες έναντι του δημοσίου που ήταν αρχικά αγνώστου ιδιοκτήτη δικαιώνονται οριστικά και αμετάκλητα, καθώς το δημόσιο δεν θα προσβάλλει τις αποφάσεις αυτές με ένδικα μέσα.

Θέλω, επίσης, να σταθώ σε μία σημαντική τομή του παρόντος νομοσχεδίου, αυτή της χρήσης τεχνητής νοημοσύνης στον έλεγχο των συμβολαίων. Το Κτηματολόγιο γίνεται ο πρώτος δημόσιος φορέας που αξιοποιεί την τεχνητή νοημοσύνη για τη λήψη διοικητικών αποφάσεων. Η τεχνητή νοημοσύνη θα συμβάλλει στη μείωση χρονοβόρων διαδικασιών. Για τη χρήση αυτής της τεχνολογίας ακούσαμε διάφορα περίεργα κατά τη διάρκεια των επιτροπών τα οποία μάλλον έχουν σκοπό να αποπροσανατολίσουν την κοινή γνώμη. Βλέπετε, όταν δεν υπάρχει σοβαρός αντίλογος, οι εικασίες και τα φαντάσματα είναι η μόνιμη λύση στην οποία προσφεύγουν ορισμένοι.

Πάμε να τα δούμε, όμως, πιο αναλυτικά. Όπως εξήγησε και ο Υφυπουργός, στην προκειμένη περίπτωση δεν υπάρχει κάτι τρομερό και πρωτόγνωρο, αλλά αντίθετα με την υπάρχουσα τεχνολογία η οποία είναι διαθέσιμη εδώ και δύο χρόνια με τα μεγάλα γλωσσικά μοντέλα δίνεται η δυνατότητα σε ένα πληροφοριακό σύστημα να διαβάζει σε φυσική γλώσσα. Τα γλωσσικά μοντέλα τεχνητής νοημοσύνης, όπως αυτό που χρησιμοποιούμε σε αυτή την περίπτωση, μπορούν να διαβάζουν ένα κείμενο σε φυσική γλώσσα, ένα οποιοδήποτε κείμενο και αντιλαμβάνονται τι πρέπει να καταχωρίσουν και σε ποιο πεδίο. Μετατρέπουν, δηλαδή, ένα άναρχο για πληροφοριακά δεδομένα σύνολο δεδομένων, ένα ελεύθερο κείμενο, σε μια καταχώριση, εφόσον χρειαστεί. Δεν αποφασίζει η τεχνητή νοημοσύνη για κάτι, δεν υποκαθιστά τον άνθρωπο. Δίνουμε απλά τη δυνατότητα στον υπάλληλο αντί να κάνει ώρες για να βρει την κατάλληλη πληροφορία μέσα σε ένα συμβόλαιο να τη βρίσκει πολύ πιο γρήγορα. Δεν ανακαλύπτουμε τον τροχό. Αξιοποιούμε στο έπακρο τα τεχνολογικά εργαλεία προς όφελος των πολιτών.

Πριν κλείσω, θα ήθελα να σας καλέσω και από αυτό εδώ το Βήμα, κύριε Υπουργέ, να δείτε και ένα ζήτημα που συζητήθηκε κατά τις επιτροπές και αφορά το νησί της Ζακύνθου και τους συμπολίτες μου. Σύμφωνα και με την ενημέρωση του Προέδρου του Δικηγορικού Συλλόγου, η Ζάκυνθος έχει κτηματογραφηθεί με την παλιά κτηματογράφηση σε ορισμένες περιοχές, οι συντεταγμένες της οποίας δεν μπορούν να είναι στο σημερινό εθνικό γεωτικό σύστημα αναφοράς, με αποτέλεσμα πολλά ακίνητα να είναι σήμερα κτηματογραφημένα και να βρίσκονται σε λάθος συντεταγμένες. Μου ανέφεραν -δεν ξέρω αν είναι αλήθεια αυτό, είναι υπερβολή πιθανόν- ότι υπάρχουν οικόπεδα μέσα στη θάλασσα. Να δούμε το ζήτημα, το πώς θα διορθωθεί αυτό το πρόβλημα.

Κυρίες και κύριοι συνάδελφοι, το παρόν νομοσχέδιο στοχεύει στη βελτίωση της εθνικής ανάπτυξης και φυσικά της βελτίωσης της ζωής των πολιτών. Εμείς ως Κυβέρνηση, ως Νέα Δημοκρατία, όλα αυτά τα χρόνια κάνουμε μια ειλικρινή προσπάθεια για την κοινωνία και τους πολίτες. Βελτιώσαμε συνολικά την κατάσταση που υπήρχε από την εποχή των μνημονίων αλλά και την εποχή των ψευδαισθήσεων και της αυταπάτης των ΣΥΡΙΖΑ-ΑΝΕΛ, ακούγοντας την κοινωνία, ακούγοντας τους πολίτες και τα προβλήματά τους. Όσο, λοιπόν, όλοι οι άλλοι θα ασχολούνται με τα εσωκομματικά τους, με τις καρέκλες τους και με την προβολή του «lifestyle» τους, εμείς θα συνεχίσουμε να εργαζόμαστε προς όφελος των πολιτών και της χώρας. Αυτό κάναμε και αυτό θα συνεχίσουμε να κάνουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ακτύπη.

Καλείται στο Βήμα η κ. Ασπασία Κουρουπάκη, Κοινοβουλευτική Εκπρόσωπος της Νίκης.

Ορίστε, κυρία Κουρουπάκη, έχετε τον λόγο για έξι λεπτά.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έρχεται σήμερα προς ψήφιση ένα νομοσχέδιο το οποίο δεν αφορά μόνο την τροποποίηση των διατάξεων για το «Ελληνικό Κτηματολόγιο», αλλά περιέχει και τρεις διατάξεις του Υπουργείου Ψηφιακής Διακυβέρνησης στις οποίες θεωρώ ότι δεν έχει δοθεί η σημασία που θα έπρεπε. Πρόκειται για τα άρθρα 27, 28 και 29 του νομοσχεδίου και θα αναφερθώ κυρίως σε αυτά στα οποία είμαστε αντίθετοι, διότι η συνδυαστική εφαρμογή αυτών των τριών διατάξεων αφ’ ενός θα αυξήσει σε ακόμη μεγαλύτερο βαθμό την ψηφιακή εξάρτηση και τον εξαναγκασμό των πολιτών από το κράτος και αφ’ ετέρου θα θέσει όσους δεν είναι σε θέση να διαχειριστούν αυτές τις τεχνολογίες εκτός συναλλαγών. Οι διατάξεις συνιστούν ένα ακόμη βήμα προς τον αδίστακτο ψηφιακό ολοκληρωτισμό και την ψηφιακή κινεζοποίηση της ελληνικής κοινωνίας που προωθεί για ακόμα μία φορά η Κυβέρνηση.

Πρώτα από όλα, ιδρύεται ένα απαράδεκτο και αντισυνταγματικό τεκμήριο συναίνεσης στην ηλεκτρονική επίδοση εγγράφων. Με τη διάταξη του άρθρου 28 ο πολίτης θα θεωρείται ότι έχει λάβει γνώση και θα τρέχουν σε βάρος του προθεσμίες, μόνο και μόνο επειδή δεν έκανε «opt-out», δηλαδή επειδή δεν εισήλθε στη σχετική πλατφόρμα να δηλώσει ρητώς ότι δεν θέλει να λαμβάνει επιδόσεις στην ψηφιακή θυρίδα.

Είσαστε σίγουροι ότι οι Έλληνες πολίτες γνωρίζουν την ύπαρξη αυτής της ηλεκτρονικής θυρίδας, ώστε να εισέλθουν σε αυτήν και να δηλώσουν ρητώς ότι δεν θέλουν να γίνονται επιδόσεις σε αυτή;

Μάλιστα, ο νόμος βάζει και χρονικά όρια στην άσκηση του δικαιώματος εναντίωσης στις ηλεκτρονικές επιδόσεις μέχρι την 31-12-2024. Γιατί; Ποια η σκοπιμότητα; Βάσει της διάταξης αυτής όποιος δεν προλάβει να δηλώσει ότι δεν θέλει να του γίνονται ηλεκτρονικές επιδόσεις μέχρι το τέλος του χρόνου θα τεκμαίρεται ότι θέλει να του επιδίδονται. Οι διατάξεις αυτές συνιστούν μία ακόμη επικίνδυνη αλλά και βολική στροφή στον ψηφιακό ολοκληρωτισμό, γιατί δίνουν τη δυνατότητα σε κάθε κυβέρνηση να στερεί αθόρυβα και νομότυπα σημαντικά δικαιώματα από πολίτες, ειδικά στις περιπτώσεις που από την ηλεκτρονική επίδοση ξεκινούν προθεσμίες για υποβολή αντιρρήσεων ή άλλων αιτήσεων. Είναι αναμενόμενο ότι ειδικά στις περιπτώσεις που θα τίθενται προθεσμίες οι περισσότεροι ενδιαφερόμενοι θα τις χάσουν, αφού οι επιδόσεις θα γίνονται μόνο ηλεκτρονικά. Επομένως, δεν είναι ρεαλιστικό να ζητάς από τους πολίτες να είναι πάνω από την ηλεκτρονική θυρίδα εικοσιτέσσερις ώρες το εικοσιτετράωρο.

Επίσης, οι ηλεκτρονικές επιδόσεις θα επιτρέψουν στην Κυβέρνηση να αποποιείται τις ευθύνες της σε διάφορες περιστάσεις με τη μαζική απροειδοποίητη αποστολή κοινοποιήσεων προς τους πολίτες, όπως παραδείγματος χάριν μετά από μία φυσική καταστροφή. Οι ηλεκτρονικές κοινοποιήσεις εντέχνως θα μεταβιβάζουν την ευθύνη στους πολίτες.

Η φιλοσοφία που διακατέχει ήδη την Κυβέρνηση είναι η εξής: «Εγώ ως Κυβέρνηση προειδοποίησα ηλεκτρονικώς, τώρα εσύ, πολίτη, κάνε αυτό που νομίζεις». Αυτό είναι ξεκάθαρο και στην περίπτωση του 112 που λειτουργεί ως Κολυμβήθρα του Σιλωάμ για το πλήθος των ανεπαρκειών του κρατικού μηχανισμού.

Τώρα με τις ηλεκτρονικές επιδόσεις ερήμην των ενδιαφερομένων πολιτών η Κυβέρνηση θα έχει πλέον τη δυνατότητα να πει ότι ενώ ενημέρωσε τους πολίτες, αυτοί δεν ανταποκρίθηκαν σε ό,τι τους ζητήθηκε, άρα είναι άξιοι των τυχόν αρνητικών συνεπειών που θα υποστούν. Στρώνει, λοιπόν, ο συνδυασμός αυτών των διατάξεων τον δρόμο για τη νομιμοποίηση ψηφιακών καταχρήσεων, όπου η Κυβέρνηση θα στέλνει μαζικώς διάφορα σημαντικά έγγραφα στους πολίτες, απαιτώντας από αυτούς να είναι πάνω από τη θυρίδα τους εικοσιτέσσερις ώρες το εικοσιτετράωρο για να μην χάσουν κάποιο δικαίωμα. Και φυσικά, καμμία πρόνοια δεν λαμβάνεται για όσους δεν μπορούν να έχουν πρόσβαση λόγω αντικειμενικών συνθηκών, όπως οι ηλικιωμένοι, όσοι έχουν σοβαρά προβλήματα υγείας που δεν τους επιτρέπουν να ασχολούνται με την ηλεκτρονική θυρίδα, καθώς και τα θύματα φυσικών καταστροφών.

Τι θα πείτε σε όλους αυτούς τους ανθρώπους, αν δεν αντιληφθούν εγκαίρως την επίδοση και χάσουν το δικαίωμα αμφισβήτησης μιας επιβαρυντικής πράξης, παραδείγματος χάριν, το δικαίωμα μίας ένστασης σε ένα πρόστιμο ή σε μία απορριπτική συνταξιοδοτική απόφαση;

Το άρθρο 29 αφορά την πρόσθετη ασφάλεια και αυθεντικοποίηση των ηλεκτρονικών συναλλαγών με το δημόσιο, οπότε δεν χρειάζεται να υποθέσουμε εμείς ότι αυτό το μέτρο συνδέεται με τις νέες ταυτότητες ηλεκτρονικού τύπου.

Ο ίδιος ο Υπουργός, ο κ. Παπαστεργίου, ανέφερε στην πρώτη συζήτηση στην επιτροπή της επεξεργασίας του νομοσχεδίου τα εξής: «Με το άρθρο 29 πλέον έχουμε έναν νέο τρόπο αυθεντικοποίησης. Αυτός λέγεται διπλού παράγοντα ή τριπλού παράγοντα, εάν χρειαστεί. Στην ουσία πλέον εισάγουμε τον νέο τρόπο αυθεντικοποίησης στο ελληνικό δημόσιο και θα τον συνδυάσουμε με την απόκτηση των νέων ταυτοτήτων». Με τον νέο τρόπο αυθεντικοποίησης που συνδέεται με τις νέες ταυτότητες, για να αποδείξω την ταυτοπροσωπία μου, ότι δηλαδή εγώ είμαι εγώ, θα έχω ανάγκη το κινητό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, δύο λεπτά ακόμη.

Στο όνομα της ασφάλειας των συναλλαγών θα ισχύει το εξής δόγμα: «Καταγράφομαι, άρα υπάρχω». Όποιος δεν θα δέχεται αυτό το σύστημα αυθεντικοποίησης, απλά δεν θα υπάρχει και δεν θα μπορεί να ασκήσει τα στοιχειώδη δικαιώματά του, όπως να ζητήσει τη συνταγογράφηση των φαρμάκων του.

Ως Νίκη θεωρούμε ως αντίβαρο σε κάθε τάση ψηφιακού ολοκληρωτισμού την ελεύθερη επιλογή και το αυτεξούσιο. Το σύστημα θα πρέπει να είναι φτιαγμένο ώστε να αποδέχεται ότι κάποιοι θα επιλέγουν να μένουν εκτός της ψηφιοποίησης για οποιονδήποτε λόγο και ότι δεν θα στιγματίζονται γι’ αυτό. Πιστεύουμε ότι θα πρέπει να αρκεί η κατοχή του εγγράφου της ταυτότητας για να αποδειχθεί η ταυτότητα του συναλλασσόμενου και τίποτε άλλο, διαφορετικά δημιουργείται μια ηλεκτρονική δυστοπία όπου ο πολίτης δεν θα μπορεί να αποδείξει ότι δεν είναι ελέφαντας, αφού άλλος θα καθορίζει ποιος είναι, ο χειριστής των βάσεων δεδομένων των ηλεκτρονικών ταυτοτήτων. Αρκεί μια μικρή λαθροχειρία σε μια τέτοια βάση, την οποία κανείς δεν θα μπορεί να αποδείξει, προκειμένου να καταστραφεί μια ζωή.

Φέρνω το παράδειγμα του προστίμου της Αρχής Προστασίας Δεδομένων για τις ηλεκτρονικές ταυτότητες για να αποδείξω ότι ο κίνδυνος είναι υπαρκτός ή μάλλον πιο σωστά εσείς μας το αποδείξατε.

Κύριε Υπουργέ, πρόσφατα εκδόθηκε μια απόφαση της Αρχής Δεδομένων Προσωπικού Χαρακτήρα, η οποία καταδίκασε το Υπουργείο Προστασίας του Πολίτη σε πρόστιμο των 150 χιλιάδων ευρώ για τις νέες ταυτότητες. Την καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι προφανές ότι οι προδιαγραφές των νέων ταυτοτήτων, για τις οποίες με τόση αυτοπεποίθηση μάς είχε μιλήσει ο κύριος Κατσαφάδος σε ερώτηση των Βουλευτών μας, δεν ήταν νόμιμες. Με τον πιο επίσημο τρόπο η Αρχή Προστασίας Δεδομένων Προσωπικού Χαρακτήρα ανέδειξε ότι ούτε τα προσχήματα της νομιμότητας δεν μπορεί να τηρήσει η Κυβέρνηση πάνω στον ενθουσιασμό της να ψηφιοποιήσει τα πάντα.

Έρχομαι τώρα στον κ. Παπαστεργίου, ο οποίος δυστυχώς δεν είναι εδώ και ο οποίος είχε συνδέσει τα άρθρα 27 έως 29 με τις νέες ταυτότητες και την ηλεκτρονική ταυτοποίηση. Είχε πει ότι θέλει να φέρει το κράτος στα κινητά των πολιτών, αλλά μάλλον το αντίθετο ετοιμάζεστε να κάνετε, να φέρετε όλα τα κινητά με τα προσωπικά δεδομένα των πολιτών στο κράτος, αφού με τις νέες διατάξεις του νομοσχεδίου γίνεται υποχρεωτική η χρήση κινητών για την ταυτοποίηση. Είναι, όμως, αυτή η πρακτική σύννομη και ποια είναι τα δεδομένα μας που θα διακινούνται με αυτήν την ταυτοποίηση; Υποψιάζομαι ότι θα μας πείτε και εσείς ότι όλα είναι νομικώς λυμένα, όπως είχε πει και ο κ. Κατσαφάδος, που εξαιτίας των πολιτικών του Υπουργείου του επιβλήθηκε το πρόστιμο της Αρχής Προστασίας Προσωπικών Δεδομένων.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε, σας παρακαλώ.

**ΑΣΠΑΣΙΑ ΚΟΥΡΟΥΠΑΚΗ:** Σε κάθε περίπτωση, όμως, ξεκαθαρίστε μας ένα πράγμα: Ποια θα είναι η θέση του κράτους απέναντι στον απλό πολίτη που για οποιονδήποτε λόγο δεν θα θέλει να ακολουθήσει αυτήν τη μέθοδο ταυτοποίησής του μέσω του κινητού του και της ηλεκτρονικής ταυτότητας; Θα τεθεί εκτός κοινωνίας; Θέλω να μου πείτε πρακτικά ποιες θα είναι οι συνέπειες γι’ αυτόν.

Κλείνοντας, διευκρινίζω ότι θα καταψηφίσουμε το παρόν σχέδιο νόμου, ειδικά τα άρθρα 27, 28 και 29, διότι είναι προφανές ότι οι μεταρρυθμίσεις που η Κυβέρνηση προσπαθεί να περάσει ως διευκολύνσεις δεν είναι παρά εργαλεία μαζικού ελέγχου και προάγγελλοι ενός ψηφιακού ολοκληρωτισμού.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κουρουπάκη.

Καλείται στο Βήμα η κ. Οικονόμου, Βουλευτής της Νέας Δημοκρατίας.

Κυρία συνάδελφε, έχετε τον λόγο.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω εκφράζοντας κι εγώ τα ειλικρινή μου συλλυπητήρια στις οικογένειες των δύο αδικοχαμένων συμπολιτών μας στην Κορινθία και βέβαια εκφράζοντας και τη μεγάλη μου θλίψη για την καταστροφή των εκτάσεων στην Κορινθία από την πυρκαγιά.

Η πολιτική ηγεσία του Υπουργείου Ψηφιακής Διακυβέρνησης με την συζητούμενη νομοθετική πρωτοβουλία του Υπουργείου Ψηφιακής Διακυβέρνησης έρχεται να κάνει πράξη έναν στόχο δεκαετιών, την ολοκλήρωση όλων των εκκρεμών διαδικασιών κτηματογράφησης και την ουσιαστική λειτουργία του Κτηματολογίου σε ολόκληρη τη χώρα το 2025, όπως ανακοίνωσε σήμερα το πρωί εδώ, σε αυτήν την Αίθουσα ο Πρωθυπουργός. Ήταν μια πολυετής πορεία, δύσκολη και ανηφορική, με πολλές προκλήσεις, αλλά και πολλές παλινωδίες που έφεραν καθυστερήσεις και ορισμένες φορές προκάλεσαν σύγχυση στους πολίτες, όμως όλα αυτά ανήκουν στο παρελθόν.

Όπως αποδεικνύει και το συγκεκριμένο νομοσχέδιο, εδώ υπάρχει σύστημα, διαφάνεια και διάθεση για συνεργασία με όλους τους εμπλεκόμενους φορείς και επομένως η πολιτική βούληση γίνεται εδώ πράξη με ένα νομοσχέδιο σαφές και ξεκάθαρο στις προβλέψεις του, διαφανές και εφαρμόσιμο. Αυτή η συστηματική δουλειά θα έχει ως αποτέλεσμα πολύ σύντομα όλες οι περιοχές της χώρας μας να ενταχθούν πλήρως στο λειτουργούν Κτηματολόγιο, προσφέροντας πλέον ακριβή και ασφαλή καταγραφή του συνόλου της ακίνητης περιουσίας, δημόσιας και ιδιωτικής.

Κύριε Υπουργέ, στην κατεύθυνση αυτή πολύ σημαντική είναι η επιτάχυνση της ολοκλήρωσης των μελετών κτηματογράφησης για ολόκληρη την επικράτεια, όπως προβλέπεται στα άρθρα 3 και 6. Έτσι η χώρα μετά από δεκαετίες αποκτά ένα ενιαίο, ψηφιακό και διαφανές σύστημα κτηματολογίου και κάθε ιδιοκτήτης θα μπορεί να βλέπει αποτυπωμένη την περιουσία του σε έναν ενιαίο χάρτη για όλη την επικράτεια. Πλέον τυχόν διορθώσεις θα μπορούν να γίνονται ψηφιακά στο λειτουργούν Κτηματολόγιο είτε μέσω των υφιστάμενων διαδικασιών που απλοποιούνται είτε με νέες, όπως η διόρθωση γεωμετρικών στοιχείων, λόγου χάριν ορίων οικοπέδων από πιστοποιημένο μηχανικό, χωρίς την ανάγκη προσφυγής των ιδιοκτητών στα δικαστήρια.

Επίσης, για τα ακίνητα με την ένδειξη «αγνώστου ιδιοκτήτη» εντός σχεδίου πόλεως ή οικισμού θα ακολουθείται αυτόματα από το οικείο κτηματολογικό γραφείο η διαδικασία της διόρθωσης πρόδηλου σφάλματος χωρίς άσκοπες αμφισβητήσεις και ταλαιπωρία των πολιτών.

Είναι πολύ σημαντικό επίσης ότι σύμφωνα με το άρθρο 13 του νομοσχεδίου, η διαδικασία αυτή πλέον απεμπλέκεται από αέναες νομικές ενέργειες και καθίσταται πιο ευέλικτη, χωρίς την ανάγκη παρέμβασης της δικαιοσύνης για τον καθορισμό του ιδιοκτησιακού καθεστώτος.

Κυρίες και κύριοι συνάδελφοι, θέλω να σταθώ λίγο περισσότερο σε μια πολύ σημαντική καινοτομία που εισάγει το Υπουργείο Ψηφιακής Διακυβέρνησης στο νέο Κτηματολόγιο. Αναφέρομαι στο άρθρο 11 και στην αξιοποίηση της τεχνητής νοημοσύνης για την υποβοήθηση της διενέργειας νομικών ελέγχων εκ μέρους των κτηματολογικών υπηρεσιών. Με αυτόν τον τρόπο θα μειωθεί δραστικά ο χρόνος επεξεργασίας και καταχώρησης πράξεων, ιδίως συμβολαίων, προς όφελος όλων των συναλλασσομένων, αλλά ταυτόχρονα θα αποσυμφορηθούν και οι αρμόδιες υπηρεσίες του «Ελληνικού Κτηματολογίου» που σήμερα επιβαρύνονται με πλήθος εκκρεμών υποθέσεων. Στην ίδια κατεύθυνση είναι και το άρθρο 12 με τη θέσπιση της δυνατότητας ηλεκτρονικής υποβολής πράξεων στο Κτηματολόγιο σε εικοσιτετράωρη βάση.

Κύριε Υπουργέ, και εμείς στην Ευρυτανία, την οποία έχω την τιμή να εκπροσωπώ, έχουμε βιώσει τις δυσκολίες της κτηματογράφησης στον νομό μας, όπως και τα διαδοχικά στάδια μιας διαδικασίας που κάποιες φορές φαινόταν ατέρμονη.

Σήμερα όμως πλησιάζουμε στο τέρμα της μακράς αυτής πορείας καθώς βρισκόμαστε στη φάση της δημοσιοποίησης εκθέσεων. Αυτό σημαίνει ότι για τυχόν κατατεθείσες αιτήσεις διόρθωσης κτηματολογικών στοιχείων ακινήτων στην Ευρυτανία, όσοι υπέβαλαν τέτοια αιτήματα μετά την αρχική ανάρτηση, μπορούν πλέον να δουν την έκθεσή τους που έχει συντάξει το γραφείο κτηματογράφησης η οποία περιλαμβάνει αιτιολογία για την αποδοχή ή την απόρριψη της αίτησής τους. Ήδη ολοκληρώθηκε στις 24 Σεπτεμβρίου η φάση ενημέρωσης των ιδιοκτητών που ενδεχομένως θίγονται για διάφορα θέματα. Σε περίπτωση που διαφωνούν με την έκθεση θα μπορούν να υποβάλλουν τις αντιρρήσεις τους έως τις 24 Οκτωβρίου προσκομίζοντας νέα σχετικά στοιχεία.

Κύριε Πρόεδρε, κλείνοντας θέλω να αναφερθώ σε μία διάταξη του νομοσχεδίου την οποία αξίζει να αναδείξουμε γιατί όντως επιλύει χρονίζοντα ιδιοκτησιακά προβλήματα δήμων και άλλων νομικών προσώπων δημοσίου δικαίου. Πρόκειται για την παράγραφο 4 του άρθρου 31 με την οποία προβλέπεται ότι η μεταβίβαση ακινήτων μεταξύ φορέων γενικής κυβέρνησης περιλαμβανομένων και δήμων θα γίνεται πλέον με κοινή υπουργική απόφαση αντί νόμου καθιστώντας τη διαδικασία αυτή απλούστερη και ταχύτερη. Έτσι πλέον με κοινή απόφαση του Υπουργού Εθνικής Οικονομίας και Οικονομικών και των κατά περίπτωση αρμοδίων Υπουργών δύναται να μεταβιβάζεται η κυριότητα ακινήτων του ελληνικού δημοσίου σε άλλους φορείς της γενικής Κυβέρνησης. Είναι ένα ζήτημα που μας έχει απασχολήσει διαχρονικά στην Ευρυτανία με αφορμή την προσπάθεια αξιοποίησης διαφόρων ακινήτων του δημοσίου από τοπικούς φορείς. Μία τέτοια περίπτωση είναι το ζήτημα της αποκατάστασης του Κέντρου Γεωργικής Εκπαίδευσης Ευρυτανίας, του ΚΕ.Γ.Ε., ενός εγκαταλελειμμένου κτηρίου παλαιότερα ιδιοκτησίας του «ΕΛΓΟ-ΔΗΜΗΤΡΑ» που βρίσκεται έξω από το Καρπενήσι και πρόκειται για ένα ακίνητο το οποίο έχει επανειλημμένα ζητήσει να αξιοποιήσει ο Δήμος Καρπενησίου επ’ ωφελεία των πολιτών κάτι που δυστυχώς δεν κατέστη εφικτό την τελευταία δεκαετία. Είμαι βέβαιη, κύριε Πρόεδρε, κύριοι συνάδελφοι, κύριε Υπουργέ, ότι οι συναρμόδιοι Υπουργοί θα αντιμετωπίσουν θετικά το αίτημα αυτό και θα προχωρήσουν με βάση τη διάταξη του νόμου που ψηφίζουμε σήμερα με ευκολότερο τρόπο σε όλες τις απαραίτητες ενέργειες για τη μεταβίβαση του ΚΕ.Γ.Ε. στον Δήμο Καρπενησίου προκειμένου να αποκτήσει το αναξιοποίητο αυτό ακίνητο μία νέα προοπτική.

Τελειώνοντας, θέλω να πω ότι με το παρόν νομοσχέδιο γίνεται ένα μεταρρυθμιστικό άλμα. Τα εύσημα στον Υφυπουργό, κ. Κωνσταντίνο Κυρανάκη, ο οποίος αφήνει το αποτύπωμά του. Και βέβαια μια τεράστια ψηφιακή πρόοδος, λόγοι για τους οποίους υπερψηφίζω το παρόν νομοσχέδιο και καλώ και τους συναδέλφους της Αντιπολίτευσης να πράξουν το ίδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ την κ. Οικονόμου. Καλείται στο Βήμα η κ. Μαρία Κεφαλά, Βουλευτής της Νέας Δημοκρατίας. Θα ακολουθήσουν ο κ. Καππάτος, η κ. Βολουδάκη. Αν έχει έρθει ο κ. Κόντης θα μιλήσει ο ίδιος, αν όχι θα μιλήσει ο κ. Σαρακιώτης.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η χώρα μας είναι από τις ελάχιστες αν όχι η μοναδική μεταξύ των ανεπτυγμένων χωρών που δεν έχει ολοκληρωμένο κτηματολόγιο. Εδώ και τρεις δεκαετίες έχει ξεκινήσει μια προσπάθεια η οποία διαιωνίζεται με καθυστερήσεις και συνεχείς παρατάσεις. Σαφώς δεν είναι αυτή η πραγματικότητα που θέλουμε και γι’ αυτό είμαστε αποφασισμένοι να προχωρήσουμε, να το ολοκληρώσουμε, να βάλουμε μια τελεία σε αυτή την κατάσταση. Πάμε να κάνουμε πράξη τα αυτονόητα. Να συνεννοηθούμε, να ξέρουμε πού αρχίζει η περιουσία του ενός και που τελειώνει. Τι ανήκει σε ποιον. Τι είναι ιδιωτική περιουσία, τι κρατική, τι είναι δασικό, τι αρχαιολογικό και ούτω καθεξής. Κάθε χάραξη που χωρίζει τη μια περιουσία από την άλλη είναι εν δυνάμει μια πιθανή εστία σύγκρουσης και διεκδίκησης.

Ιδιαίτερα θα αναφερθώ στην ελληνική επαρχία –προέρχομαι εξάλλου από τα Ιωάννινα- όπου υπάρχουν αγροκτήματα των οποίων οι τίτλοι ή η αιτία κτήσης τους μπορεί να πηγαίνει πίσω στην οθωμανική αυτοκρατορία ή σε πράξεις του ελληνικού κράτους ακόμη και στον 19ο αιώνα. Τέτοιες οριοθετήσεις περιουσιών με ασαφή πολλές φορές όρια, προκαλούν βάση για διαμάχες και δικαστικές εμπλοκές.

Με το σημερινό νομοσχέδιο του Υπουργείου Ψηφιακής Διακυβέρνησης πάμε να βάλουμε ένα τέλος ή καλύτερα πάμε με ορόσημο το 2025 να ξεκινήσουμε μια νέα εποχή για την Ελλάδα. Την εποχή της κτηματογραφημένης Ελλάδας. Μέσα από τις διατάξεις του επιταχύνουμε τη διαδικασία κτηματογράφησης που θα μας επιτρέψει αφ’ ενός να πετύχουμε τον στόχο της μετάβασης του συνόλου της χώρας σε καθεστώς λειτουργούντος Κτηματολογίου εντός του 2025 και αφ’ ετέρου να ενισχύσουμε την ασφάλεια δικαίου και τη μείωση μακροχρόνιων δικαστικών διαμαχών. Σε πρακτικά καθημερινά ζητήματα που ταλαιπωρούν ακόμη και σήμερα τους πολίτες προχωράμε στην απλοποίηση και επιτάχυνση των διαδικασιών μεταβίβασης ακινήτων, επιστροφής αχρεωστήτως καταβληθέντων τελών καταχώρισης εγγραπτέων πράξεων και διόρθωσης κτηματολογικών εγγραφών σε καθεστώς λειτουργούντος κτηματολογίου αποφεύγοντας με τον τρόπο αυτό πολύπλοκες διοικητικές διαδικασίες και πολύχρονες δικαστικές διαμάχες.

Αξιοποιώντας την τεχνητή νοημοσύνη και με τη χρήση νέων εφαρμογών αναβαθμίζονται περαιτέρω οι υπηρεσίες που παρέχει το «Ελληνικό Κτηματολόγιο». Με τις νέες δυνατότητες και τη χρήση της τεχνολογίας ενισχύονται οι δυνατότητές του αναφορικά με την ταχύτερη και αποτελεσματικότερη καταχώρηση πράξεων. Ενισχύεται η επιχειρησιακή του αποτελεσματικότητα. Γίνεται ουσιαστικά πιο αποδοτικό στην καθημερινή λειτουργία του.

Η ουσιαστική εξυπηρέτηση του πολίτη είναι στο επίκεντρο κάθε πολιτικής πρωτοβουλίας της Κυβέρνησής μας. Με την ολοκλήρωση της κτηματογράφησης και την ένταξη στο «Ελληνικό Κτηματολόγιο» κάθε σπιθαμής της ελληνικής γης κλείνει ένας μεγάλος κύκλος διάχυσης ευθυνών μεταξύ γραφείων κτηματογράφησης, υποθηκοφυλακείων και κτηματολογικών γραφείων.

Το νομοσχέδιο αυτό, όπως σωστά ειπώθηκε τόσο από τους Υπουργούς αλλά και από τον εισηγητή μας δεν έχει ιδεολογικό χαρακτήρα. Η προσπάθεια αυτή που γίνεται εδώ και δεκαετίες με την καταγραφή και αποτύπωση της περιουσίας ιδιωτικής και δημόσιας επί της ελληνικής επικράτειας ξεπερνά πολλές κυβερνήσεις και διοικήσεις των εμπλεκόμενων φορέων. Είναι στην πραγματικότητα μια εθνική προσπάθεια, ένα δύσκολο έργο αλλά απόλυτα αναγκαίο. Σε αυτό θεωρώ ότι συμφωνούμε όλοι. Με τα εργαλεία που δίνουμε ψηφιακά, νομοθετικά και θεσμικά το ίδιο ανθρώπινο δυναμικό διπλασίασε την αποδοτικότητά του. Χαρακτηριστικά σας αναφέρω ότι μέσα σε έναν χρόνο καταφέραμε να πάμε από τις δεκαέξι χιλιάδες αποφάσεις τον μήνα στις τριάντα δύο χιλιάδες. Ειδικότερα στην Αθήνα πέρυσι τους δύο μήνες Ιούλιο και Σεπτέμβριο εκδόθηκαν περίπου εξακόσιες τριάντα δύο αποφάσεις και φέτος πέντε χιλιάδες πεντακόσιες.

Κυρίες και κύριοι, η Ελλάδα ψηφιοποιείται. Η χώρα μετά από δεκαετίες εντάσσεται στο ψηφιακό και νέο σύστημα του Κτηματολογίου και κάθε ιδιοκτήτης που υπέβαλε δήλωση βλέπει αποτυπωμένη την περιουσία του σε έναν ενιαίο χάρτη σε όλη την επικράτεια. Ο κάθε πολίτης θα απευθύνεται σε έναν φορέα όπου και θα μπορεί να δηλώνει, να διορθώνει, να τροποποιεί καθετί σχετικό με την περιουσία του. Θεσπίζουμε μια ενιαία διαδικασία διόρθωσης γεωμετρικών στοιχείων εντός του λειτουργούντος Κτηματολογίου. Σπάμε το σημερινό στενό χρονικό πλαίσιο συναλλαγών του κοινού με τον φορέα. Παρέχουμε τη δυνατότητα υποβολής πράξεων εικοσιτέσσερις ώρες την ημέρα, επτά ημέρες την εβδομάδα. Οι εικόνες ατελείωτων ουρών, ατελείωτων ωρών έξω από τα υποθηκοφυλακεία δεν αντιπροσωπεύουν την Ελλάδα του αύριο.

Στέκομαι ειδικά σε μια πολύ σημαντική διάταξη του νομοσχεδίου στη θέσπιση δυνατότητας μονομερών τροποποιήσεων στοιχείων ακινήτων. Παρέχεται η δυνατότητα διόρθωσης μονομερώς των συμβολαιογραφικών πράξεων γεωτεμαχίων με κτίσμα και οριζόντιων ή καθέτων ιδιοκτησιών υπό τον βασικό όρο ότι δεν θα θίγονται υφιστάμενα συνολικά ποσοστά συνιδιοκτησίας στις οριζόντιες ή κάθετες ιδιοκτησίας επί του γεωτεμαχίου καθώς και τα δικαιώματα και υποχρεώσεις όλων των οριζόντιων ιδιοκτησιών του κτηρίου. Τι πετυχαίνουμε με αυτή τη ρύθμιση; Η επιφάνεια, το περίγραμμα και η χρήση της οριζόντιας ιδιοκτησίας καθώς και των χώρων αποκλειστικής χρήσης τους μπορούν να διορθώνονται με βάση τη νεότερη μέτρηση και τα ακίνητα να μπορούν να μεταβιβαστούν. Σήμερα αντίστοιχες διορθώσεις απαιτούν τη συναίνεση των ιδιοκτητών εταίρων οριζόντιων ιδιοκτησιών με αποτέλεσμα να δημιουργούνται μεγάλα προβλήματα στις συναλλαγές.

Επίσης, επιλύεται το χρόνιο πρόβλημα των αποκλίσεων του εμβαδού των ακινήτων εντός του γενικά αποδεκτού ορίου ανοχής του 2%. Υπήρχε όντως πρόβλημα καθώς σε πολλές περιπτώσεις οι τροποποιήσεις κολλούσαν λόγω της δύσκολης συνεννόησης ή της άρνησης προσέλευσης των συνιδιοκτητών. Πλέον αυτές οι αποκλίσεις έως 2% θεωρούνται αποδεκτές και δεν απαιτείται η τροποποίηση ή διόρθωση των πράξεων σύστασης και τίτλων κτήσης για τη μεταβίβαση οριζόντιων ή κάθετων ιδιοκτησιών.

Κυρίες και κύριοι συνάδελφοι, το Κτηματολόγιο ολοκληρώνεται. Μπήκαμε στην τελική ευθεία. Η δουλειά του Υπουργείου Ψηφιακής Διακυβέρνησης και της πολιτικής ηγεσίας είναι ξεκάθαρα αξιέπαινη. Μέσα από το σημερινό νομοσχέδιο οι πολίτες αποκτούν νέα ψηφιακά εργαλεία διασφάλισης της ακίνητης περιουσίας τους και απλοποιούνται διαδικασίες που τους ταλαιπωρούσαν για καιρό. Οι ρυθμοί έκδοσης αποφάσεων καταχώρισης ακινήτων στο Κτηματολόγιο επιταχύνονται και τα χρόνια προβλήματα θα επιλύονται άμεσα στο κτηματολογικό γραφείο, αντί για μετά από χρόνια στα δικαστήρια.

Προχωράμε μπροστά, με σύμμαχο την τεχνολογία και με γνώμονα το καλύτερο και την καλύτερη εξυπηρέτηση των πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Καλείται στο Βήμα ο κ. Παναγής Καππάτος, Βουλευτής της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε σήμερα εδώ για να εξετάσουμε ένα νομοσχέδιο που επηρεάζει άμεσα την καθημερινή ζωή των συμπολιτών μας και ενισχύει την αποδοτικότητα της δημόσιας διοίκησης. Πρόκειται για μια νομοθετική πρωτοβουλία που φέρνει το Κτηματολόγιο στον 21ο αιώνα, μια πρωτοβουλία που πυροδοτεί την ψηφιακή εξέλιξη στην καταγραφή και τη διαχείριση της ακίνητης περιουσίας στη χώρα μας.

Σήμερα προχωρούμε ένα βήμα πιο πέρα, ολοκληρώνοντας ένα όραμα για ένα σύγχρονο λειτουργικό και ολοκληρωτικά ψηφιακό Κτηματολόγιο. Με αυτή την προσπάθεια επιταχύνουμε την κτηματογράφηση σε ολόκληρη την επικράτεια. Μετά από δεκαετίες αναμονής και καθυστερήσεων ήρθε η ώρα η χώρα μας να αποκτήσει ένα πλήρες Κτηματολόγιο, μια βάση δεδομένων, που θα δίνει στους πολίτες την ευκαιρία να βλέπουν με σαφήνεια και διαφάνεια την ιδιοκτησία τους, προστατεύοντας την ακίνητη περιουσία τους και καθιστώντας τις συναλλαγές τους πιο ασφαλείς και αποδοτικές.

Ο στόχος μας είναι όλες οι περιοχές της χώρας να ενταχθούν στο λειτουργικό Κτηματολόγιο έως το 2025. Αυτό δεν είναι απλώς ένα χρονοδιάγραμμα ή μια τυχαία ημερομηνία. Είναι μια δέσμευση που αναλαμβάνουμε για να τερματίσουμε την αβεβαιότητα και την ταλαιπωρία που επί χρόνια ακολουθούσε την κτηματογράφηση στην Ελλάδα. Επιπλέον, αποτελεί ουσιαστική παρέμβαση που διευκολύνει την οικονομική δραστηριότητα και τις επενδύσεις, προσφέροντας γρήγορη και διαφανή καταγραφή των περιουσιακών στοιχείων.

Επίσης, εισάγουμε νέες, ενιαίες διαδικασίες για τη διόρθωση γεωμετρικών στοιχείων με τη χρήση ψηφιακών μέσων. Οι πολίτες θα μπορούν, πλέον, να διορθώνουν ανακρίβειες στα γεωμετρικά δεδομένα των ιδιοκτησιών τους με ταχύτητα και ευκολία. Οι μηχανικοί και οι νομικοί που συμμετέχουν στη διαδικασία θα έχουν καθοριστικό ρόλο στη διασφάλιση της ακρίβειας και όλα αυτά θα γίνονται χωρίς την ανάγκη μακροχρόνιων προσφυγών στα δικαστήρια. Το Κτηματολόγιο θα είναι πιο προσιτό για τον πολίτη και οι συναλλαγές θα πραγματοποιούνται με μεγαλύτερη ασφάλεια, μειώνοντας τη χρόνια γραφειοκρατία που ταλαιπωρεί τον κόσμο.

Η επόμενη σημαντική καινοτομία που εισάγουμε είναι η χρήση τεχνητής νοημοσύνης για την υποστήριξη της διεκπεραίωσης εκκρεμών υποθέσεων του Κτηματολογίου. Εισάγουμε τεχνολογία αιχμής στο επίκεντρο της δημόσιας διοίκησης. Η τεχνητή νοημοσύνη θα βοηθά στη λήψη αποφάσεων για τις αιτήσεις, μειώνοντας σημαντικά τους χρόνους αναμονής.

Αυτή η αυτοματοποίηση θα επιταχύνει τις διαδικασίες και θα διευκολύνει το έργο των υπαλλήλων του Κτηματολογίου προσφέροντας πιο γρήγορες και αποδοτικές υπηρεσίες στους πολίτες. Τα χρονοβόρα γραφειοκρατικά εμπόδια θα παραχωρήσουν τη θέση τους σε μια σύγχρονη, ορθολογική και ευέλικτη δημόσια υπηρεσία.

Το νομοσχέδιο προβλέπει, επίσης, την εξωδικαστική διόρθωση των κτηματολογικών εγγραφών σε περιπτώσεις όπου έχουν γίνει δεκτές αντιρρήσεις κατά των δασικών χαρτών. Αυτό σημαίνει ότι η σχετική διόρθωση θα πραγματοποιείται αυτόματα, χωρίς την ανάγκη προσφυγής στη δικαιοσύνη, προστατεύοντας τους πολίτες από τη χρόνια ταλαιπωρία στις δικαστικές αίθουσες.

Συνάδελφοι, αυτή η Κυβέρνηση, υπό την ηγεσία του Πρωθυπουργού Κυριάκου Μητσοτάκη, έχει αποδείξει πως ο εκσυγχρονισμός και η ψηφιοποίηση της δημόσιας διοίκησης αποτελούν βασικές προτεραιότητες.

Κατά τη διάρκεια της θητείας μας, το Υπουργείο Ψηφιακής Διακυβέρνησης έφερε ουσιαστικές αλλαγές στη ζωή των πολιτών. Σύμφωνα με τον δείκτη DESI της Ευρωπαϊκής Ένωσης, η Ελλάδα έχει καταγράψει πρόοδο σε τομείς όπως οι ψηφιακές δημόσιες υπηρεσίες και η συνδεσιμότητα, κάτι που αναγνωρίζεται διεθνώς και αποδεικνύει τη σημαντική ψηφιακή προσαρμογή της χώρας μας.

Μέσα από την ψηφιοποίηση των διαδικασιών, όπως η υποβολή αιτήσεων, η ενημέρωση των πολιτών και η εξ αποστάσεως εξυπηρέτηση, δημιουργούμε ένα κράτος σύγχρονο, προσβάσιμο και κυρίως φιλικό προς τον πολίτη. Η δυνατότητα υποβολής αιτήσεων σε εικοσιτετράωρη βάση είναι μια καινοτομία που αποδεικνύει πόσο σημαντική είναι η εξυπηρέτηση των πολιτών. Οι πολίτες και οι επαγγελματίες δεν θα χρειάζεται πλέον να περιμένουν για να έρθουν σε επαφή με τις δημόσιες υπηρεσίες. Η ηλεκτρονική υποβολή οποιαδήποτε στιγμή της ημέρας αποδεικνύει το πώς η τεχνολογία μπορεί να καταστήσει το κράτος πιο ανθρώπινο και αποτελεσματικό.

Με το παρόν νομοσχέδιο λύνουμε χρόνια προβλήματα που εμπόδιζαν τη γρήγορη μεταβίβαση ακινήτων, ειδικά στις περιπτώσεις οριζόντιων ή κάθετων ιδιοκτησιών. Με τη νέα ρύθμιση οι ιδιοκτήτες θα μπορούν να διορθώνουν αποκλίσεις που δεν επηρεάζουν τα δικαιώματα των υπολοίπων συνιδιοκτητών, διασφαλίζοντας έτσι την περιουσία τους χωρίς να χρειάζεται η σύμφωνη γνώμη όλων των εμπλεκομένων.

Κυρίες και κύριοι συνάδελφοι, με αυτό το νομοσχέδιο κάνουμε ένα μεγάλο βήμα προς τα εμπρός, ολοκληρώνουμε ένα έργο δεκαετιών, φέρνουμε διαφάνεια και ψηφιακή τεχνολογία στο επίκεντρο της δημόσιας διοίκησης και προσφέρουμε στους πολίτες μας τη δυνατότητα να διαχειριστούν την περιουσία τους με ασφάλεια και ταχύτητα. Δημιουργούμε ένα Κτηματολόγιο που δεν είναι απλώς μια τεχνική υποδομή, αλλά ένας θεσμός που προστατεύει την ακίνητη περιουσία και ενισχύει την οικονομία μας.

Η Ελλάδα της Νέας Δημοκρατίας είναι μια χώρα που τολμά να εξελιχθεί, που αξιοποιεί την τεχνολογία και που βάζει τον πολίτη στο κέντρο των διαδικασιών της. Με το νομοσχέδιο αυτό επιβεβαιώνουμε μια ακόμη φορά τη δέσμευσή μας να φτιάξουμε ένα κράτος που πραγματικά υπηρετεί τον πολίτη. Σας καλώ να υποστηρίξετε αυτό το σημαντικό βήμα προς ένα καλύτερο μέλλον για όλους μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Καλείται στο Βήμα η κ. Σεβαστή Βολουδάκη και μετά θα ακολουθήσει ο κ. Σαρακιώτης, Κοινοβουλευτικός Εκπρόσωπος του ΣΥΡΙΖΑ.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κάθε μέρα όλοι μας μιλάμε για την καθημερινότητα των πολιτών. Η μάχη της καθημερινότητας αποτελεί σημαντικό κριτήριο για το πώς μας βλέπουν οι πολίτες. Η βελτίωση καθημερινών ζητημάτων στη ζωή των πολιτών αποτελεί ευθύνη και υποχρέωση όλων εμάς που βρισκόμαστε σε αυτήν την Αίθουσα. Γι’ αυτό η έννοια των μεταρρυθμίσεων δεν είναι κάτι αόρατο. Είναι κάτι χειροπιαστό, σημαντικό και συμβολικό. Καταδεικνύει ότι σπάμε με πράξεις τον αέναο κύκλο της αναβλητικότητας, δίνοντας έμφαση στη λύση σε όλα αυτά που μπορεί να θεωρούνται μικρά αλλά τελικά αποτελούν τα πιο μεγάλα.

Σήμερα πραγματοποιείται ένα ακόμη βήμα από το Υπουργείο Ψηφιακής Διακυβέρνησης που έρχεται να θεραπεύσει χρονίζοντα προβλήματα που ταλαιπωρούσαν τους πολίτες. Η υλοποίηση και η λειτουργία του «Ελληνικού Κτηματολογίου» είναι μια ιδέα που παρέμενε ανολοκλήρωτη εδώ και τριάντα και πλέον χρόνια. Σήμερα, λοιπόν, μετά από αναβολές και δεκαετίες καθυστερήσεων η Κυβέρνηση δεσμεύεται να ολοκληρώσει την κτηματογράφηση έως το 2025. Όλες οι περιοχές της χώρας θα ενταχθούν πλήρως στο λειτουργούν Κτηματολόγιο, το οποίο θα παρέχει ακριβή και ασφαλή καταγραφή της ακίνητης περιουσίας. Η Κυβέρνηση υλοποιεί την υπόσχεσή της και κάνει πράξη ένα σημαντικό και φιλόδοξο σχέδιο, μια μεγάλη καινοτομία για τη χώρα. Αυτή είναι και η κεντρική ιδέα του σημερινού νομοσχεδίου.

Το νέο νομοσχέδιο θα διευκολύνει σημαντικά όλες τις συναλλαγές, οι οποίες αφορούν στο Κτηματολόγιο, με τη βοήθεια της τεχνητής νοημοσύνης και μια συμβολαιογραφική πράξη που μέχρι τώρα χρειαζόταν δύο ώρες, τώρα θα εκτελείται σε πέντε λεπτά. Μάλιστα, το Κτηματολόγιο γίνεται ο πρώτος δημόσιος φορέας που αξιοποιεί την τεχνητή νοημοσύνη για τη λήψη διοικητικών αποφάσεων. Με τη συμβολή της τεχνητής νοημοσύνης θα υπάρξει άμεση μείωση χρονοβόρων διαδικασιών, αύξηση της αποτελεσματικότητας και κυρίως επιτάχυνση των υπηρεσιών προς τους πολίτες.

Τι αλλάζει στη ζωή μας; Με το υπό συζήτηση σχέδιο νόμου και την ολοκλήρωση του έργου κτηματογράφησης επιδιώκεται η απλοποίηση των διαδικασιών διόρθωσης προδήλων σφαλμάτων, των γεωμετρικών μεταβολών και της λειτουργίας του ηλεκτρονικού συστήματος καταχωρήσεων πράξεων προς όφελος των επαγγελματιών. Και όχι μόνο αυτά. Στόχος αποτελεί και η εισαγωγή εργαλείων τεχνητής νοημοσύνης για την επιτάχυνση των διαδικασιών ελέγχου των προς καταχώρηση πράξεων και της εύρυθμης λειτουργίας του Κτηματολογίου και του εν γένει συστήματος δημοσιότητας.

Ειδικότερα, διεκπεραιώνεται η διαδικασία κτηματογράφησης και εντάσσονται οι εν λόγω περιοχές σε καθεστώς λειτουργούντος κτηματολογίου.

Ακόμη, λαμβάνεται ειδική πρόνοια για τις εκκρεμείς αιτήσεις διόρθωσης, χωρίς να επηρεάζονται τα δικαιώματα των πολιτών, ενώ προβλέπονται και ειδικότερες λύσεις για τα ακίνητα αγνώστου ιδιοκτήτη κατά την ένταξη στο Κτηματολόγιο, ώστε να διορθώνεται η ένδειξη άμεσα και χωρίς ανάγκη δικαστικής προσφυγής.

Επίσης, παρατείνεται εκ νέου η προθεσμία υποβολής δηλώσεων ιδιοκτησίας για τους ΟΤΑ ατελώς, ώστε να γίνει εφικτή η κατά το δυνατόν πληρέστερη και ακριβέστερη αποτύπωση των δικαιωμάτων ιδιοκτησίας κατά την ένταξη σε λειτουργούν κτηματολόγιο.

Επιπλέον, προβλέπεται νέα διαδικασία διόρθωσης γεωμετρικών στοιχείων, των γνωστών γεωμετρικών μεταβολών, πέραν των ήδη προβλεπόμενων εξωδικαστικών και δικαστικών αιτήσεων διόρθωσης με πιστοποιημένους μηχανικούς, ώστε άμεσα να διορθώνονται και αυτές οι κτηματολογικές εγγραφές. Επιτρέψτε μου να σταθώ σε αυτή τη ρύθμιση, καθώς θα βοηθήσει στην ταχεία διόρθωση των εγγραφών και σε περιοχές που υπάρχει σημαντικό ζήτημα, όπως για παράδειγμα πολλές κτηματολογικές εγγραφές στην περιοχή των Χανίων.

Άλλες σημαντικές ρυθμίσεις οι οποίες στοχεύουν στην ελάφρυνση και τη διευκόλυνση των επαγγελματιών που ασχολούνται με το Κτηματολόγιο είναι η εισαγωγή συστήματος τεχνητής νοημοσύνης στον προέλεγχο, με μορφή εισήγησης των προς καταχώρηση πράξεων, αλλά και η δυνατότητα υποβολής πράξεων προς καταχώρηση όλο το εικοσιτετράωρο, καθώς σήμερα το ωράριο ακολουθεί αυτό των κτηματολογικών γραφείων και είναι πολύ περιορισμένο.

Προβλέπεται, επίσης, και ρύθμιση για την εξωδικαστική διόρθωση εγγραφών κατόπιν αποδοχής αντιρρήσεων κατά των δασικών χαρτών, μία ακόμη σημαντική διάταξη που θα ωφελήσει και ιδιοκτήτες της περιοχής μου, καθώς είναι γνωστά τα προβλήματα των δασικών χαρτών σε πολλές περιοχές και στα Χανιά, αλλά και σε όλη την Κρήτη. Με λίγα λόγια, μειώνεται το κόστος διόρθωσης, απλοποιείται και επιταχύνεται η διαδικασία και προστατεύεται η ιδιοκτησία των πολιτών.

Άλλο ζήτημα το οποίο δυσχέραινε ουσιωδώς τις μεταβιβαστικές πράξεις είναι εκείνο της ανάγκης διόρθωσης των τίτλων σε περίπτωση αυθαιρεσιών, οι οποίες όμως εντοπίστηκαν μεταγενέστερα. Με τις πρόνοιες του υπό συζήτηση νομοσχεδίου θα ξεμπλοκάρουν περίπου δεκαεπτά χιλιάδες μεταβιβαστικές πράξεις.

Κυρίες και κύριοι συνάδελφοι, η Κυβέρνηση υλοποιεί ένα όραμα δεκαετιών. Το «Ελληνικό Κτηματολόγιο» θα είναι πλέον ένα σύγχρονο ψηφιακό κτηματολόγιο που προστατεύει την περιουσία των πολιτών, ενισχύει την ασφάλεια δικαίου και προωθεί την οικονομική ανάπτυξη, δίνοντας τέλος σε ένα καθεστώς αβεβαιότητας που ήταν αποτρεπτικό για την ανάπτυξη και τις επενδύσεις. Θυμάμαι πριν από λίγα χρόνια πολλοί έβλεπαν την τεχνολογία και ειδικότερα την εφαρμογή αυτής στον κρατικό μηχανισμό, σαν ένα άπιαστο όνειρο. Ειδικότερα, για την εφαρμογή της τεχνολογίας στο ελληνικό δημόσιο θεωρούσαν οι περισσότεροι ότι επρόκειτο για ένα κακόγουστο ανέκδοτο.

Σήμερα, η Κυβέρνηση, με την ενεργή σύμπραξη της κοινωνίας, έχει ψηφιοποιήσει το κράτος και συνεχίζει. Σε λίγο καιρό κάθε σημείο επαφής με το κράτος θα είναι ψηφιακό, αξιόπιστο, γρήγορο και αποτελεσματικό και αυτό κανείς δεν μπορεί να το αρνηθεί. Φέρει και όνομα και υπογραφή. Είναι έργο αυτής της Κυβέρνησης και κτήμα όλων των Ελλήνων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Καλείται στο Βήμα ο κ. Ιωάννης Σαρακιώτης, Κοινοβουλευτικός Εκπρόσωπος του ΣΥΡΙΖΑ.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οφείλω να ξεκινήσω την ομιλία μου απευθύνοντας τα θερμά μου συλλυπητήρια στις οικογένειες των δύο νέων ανθρώπων που έχασαν τη ζωή τους στην μεγάλη πυρκαγιά στην Κορινθία.

Δεν μπορώ, όμως, να μην αναφέρω ότι προκάλεσε αλγεινή εντύπωση το γεγονός ότι μετά από τόσους μήνες που βρέθηκε ο κύριος Πρωθυπουργός στην αίθουσα της Ολομέλειας το μόνο που βρήκε να πει για τη μεγάλη φωτιά στην Κόρινθο είναι ότι «ο κρατικός μηχανισμός είναι πλήρως κινητοποιημένος και ελπίζω και εύχομαι σύντομα να τελειώσουμε με αυτή την εκκρεμότητα». Για τον κ. Μητσοτάκη είναι εκκρεμότητα το γεγονός ότι έχουν χαθεί, έχουν καεί δεκάδες χιλιάδες στρέμματα Οκτώβρη μήνα, έχουν καεί σπίτια, περιουσίες, χωράφια. Είναι μια μικρή εκκρεμότητα για την οποία δεν μπόρεσε να διαθέσει λίγο από τον πολύτιμο χρόνο και παρέπεμψε στη συνέντευξη Τύπου του Υπουργού του κ. Κικίλια, ο οποίος ουσιαστικά μας είπε ότι δεν περιμέναμε τέτοια φωτιά Οκτώβρη μήνα. Πρέπει να ζητήσει συγγνώμη η φωτιά από την Κυβέρνηση που ξέσπασε Οκτώβρη μήνα, καθώς δεν την περίμενε ο αρμόδιος Υπουργός. Ήρθε καθυστερημένη.

Ο κ. Μητσοτάκης -γιατί τις φωτιές, ξέρετε, τις σβήνουν κάποιοι άνθρωποι, πυροσβέστες ονομάζονται- δεν βρήκε να πει μια κουβέντα στους εποχικούς πυροσβέστες οι οποίοι με ανακοίνωσή τους αναφέρουν το εξής για τη συμπεριφορά του κυρίου Πρωθυπουργού και οι οποίοι σε λίγες μέρες με απόφαση της Κυβέρνησης θα βρεθούν στον δρόμο. «Σας ρώτησαν οι συνάδελφοι τότε τι θα γίνει με εμάς και απευθυνθήκατε στον τότε Υφυπουργό κ. Χαρδαλιά λέγοντας χαρακτηριστικά: Νίκο, τι είναι αυτά που λένε τα παιδιά; Με τον Υπουργό να απαντάει πως υπάρχει πλάνο και σχέδιο για όλους», αναφέρουν οι εποχικοί πυροσβέστες. Για να προσθέσουν: «Μας κοροϊδέψατε, κύριε Μητσοτάκη. Εμείς καταθέσαμε την ψυχή μας στην πατρίδα κι εσείς μας κοροϊδέψατε». Οπότε τι θα μπορούσε να πει ο Πρωθυπουργός σε αυτούς τους ανθρώπους οι οποίοι συνεχίζουν να προσπαθούν να τελειώσουν με την εκκρεμότητα, όπως χαρακτήρισε την πυρκαγιά στην Κόρινθο;

Και για να μην ξεχνάμε, καθώς και ο ΣΥΡΙΖΑ πέρασε από τη διακυβέρνηση της χώρας, παρέλαβε εκκρεμότητες από την Κυβέρνηση, σοβαρές εκκρεμότητες, όπως ήταν οι δύο χιλιάδες εκατό πενταετείς πυροσβέστες οι οποίοι απασχολούνταν και προσέφεραν στο Πυροσβεστικό Σώμα για δέκα-δεκαπέντε χρόνια ο καθένας τους και ήταν οι πρώτοι τους οποίους θα απέλυε η Νέα Δημοκρατία το 2015, αν έβγαινε και πάλι στην κυβέρνηση. Και ήρθε ο ΣΥΡΙΖΑ και τους ενσωμάτωσε πλήρως στο Πυροσβεστικό Σώμα. Δεν δημιουργήσαμε εμείς Πυροσβεστική δύο, τριών και τεσσάρων ταχυτήτων. Ήρθαμε και αποκαταστήσαμε αδικίες κι έτσι αυτοί οι άνθρωποι έχοντας αν μη τι άλλο το εργασιακό τους μέλλον εξασφαλισμένο, μπορούν να ρίχνονται στη μάχη για την φωτιά.

Ακόμη και αυτό το θέμα των δασικών πυρκαγιών πώς το χειρίζεται η Κυβέρνηση, ο κ. Μητσοτάκης; Επικοινωνία, ατομική ευθύνη και αυστηροποίηση. Πολλή επικοινωνία σε όλους τους τομείς, ατομική ευθύνη, καθώς ψηφίστηκε προσφάτως ουσιαστικά η υποχρεωτική ασφάλιση όλων των ακινήτων και στην περίπτωση των μεγάλων ακινήτων, αν δεν ασφαλιστούν δεν θα έχει καμμία υποχρέωση η πολιτεία να καταβάλει αποζημίωση για φυσικές καταστροφές. Άρα, ατομική ευθύνη. Την ευθύνη έχει ο πολίτης. Η πολιτεία -τι να κάνουμε- νομοθέτησε και πέταξε το μπαλάκι στους πολίτες.

Αυστηροποιήσατε, κυρίες και κύριοι της Νέας Δημοκρατίας, πριν από κάποια χρόνια μετά το 2019 τους Ποινικούς Κώδικες και για το θέμα των πυρκαγιών. Ποιο ήταν το αποτέλεσμα; Αρνητικά ρεκόρ σε καμένες εκτάσεις η Ελλάδα. Αυτό ήταν το αποτέλεσμα. Να σας συγχαρούμε, προφανώς, γιατί είχε άμεσα αποτέλεσμα η νομοθετική σας πρωτοβουλία και τα τελευταία χρόνια διαρκώς καταγράφουμε ρεκόρ σε καμένες εκτάσεις.

Το δυστύχημα είναι ότι ακόμη και για σοβαρά κοινωνικά ζητήματα, όπως αυτό της βίας των ανηλίκων, χρησιμοποιείτε και πάλι επικοινωνία, ατομική ευθύνη και χρησιμοποιείτε και την αυστηροποίηση των ποινών. Κι αναρωτιέται κανείς: Από το 2019 μέχρι το 2024 έχετε προχωρήσει σε δεκαεννιά τροποποιήσεις τους Ποινικούς Κώδικες και τώρα έρχεστε να μας πείτε ότι θα τους τροποποιήσετε και πάλι για εικοστή φορά. Τις προηγούμενες δεκαεννιά φορές που τροποποιήσατε αυτούς τους δύσμοιρους κώδικες, δεν υπήρχε το φαινόμενο της βίας ανηλίκων; Σήμερα γεννήθηκε; Την προηγούμενη εβδομάδα γεννήθηκε; Δεν το γνωρίζατε τον Φλεβάρη, όταν έφερε ο κ. Φλωρίδης σειρά αλλαγών σε διατάξεις στους κώδικες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρησιμοποιήσω και την δευτερομιλία μου, κύριε Πρόεδρε.

Είναι δεδομένο ότι ακόμη και σε αυτά τα τόσο σοβαρά ζητήματα προτάσσετε την επικοινωνία και τον λαϊκισμό. Όταν η ανάσχεση του φαινομένου και η καλλιέργεια της κουλτούρας πρόληψης περνάει μέσα από την επαρκή στελέχωση σχολικών μονάδων, αλλά και ειδικών υπηρεσιών όπως το ΚΕΔΑΣΥ, με κοινωνικούς λειτουργούς, εσείς προσπαθείτε μέσω νομοθετημάτων όπως οι Ποινικοί Κώδικες να εκτυλίσσεται ένα μείζον κοινωνικό θέμα.

Εδώ οφείλω να θυμίσω ότι επί ΣΥΡΙΖΑ ιδρύθηκαν τα Κέντρα Κοινότητας, επί ΣΥΡΙΖΑ δρομολογήθηκε η ύπαρξη-παρουσία ψυχολόγων στα σχολεία.

Και αντί να ενισχύσετε αυτήν την προσπάθεια, τι λένε σε ανακοίνωσή τους 27 Σεπτεμβρίου ο Σύνδεσμος Κοινωνικών Λειτουργών Ελλάδος; «Εκφράζουμε την έντονη ανησυχία μας για τον περιορισμένο αριθμό προσλήψεων σε σχέση με τα προηγούμενα σχολικά έτη». Αυτό απαντούν οι ειδικοί και για το θέμα της βίας μεταξύ των ανηλίκων.

Ο κ. Μητσοτάκης, όμως, δεν βρήκε τον χρόνο -παρά το γεγονός ότι απουσίαζε επί αρκετούς μήνες από την Αίθουσα της Ολομέλειας- να μας μιλήσει και για ένα ζήτημα το οποίο απασχολεί ολόκληρη την ελληνική κοινωνία -και την απασχολεί εδώ και ένα πολύ μεγάλο χρονικό διάστημα-, για την ακρίβεια στο ρεύμα. Έστειλε επιστολές. Έχουμε χορτάσει επιστολές. Δεν ήρθε, όμως, να μας σχολιάσει την απάντηση στην επιστολή για το κόστος της ηλεκτρικής ενέργειας, όπου ουσιαστικά η Κομισιόν επισημαίνει ότι το πρόβλημα του ακριβού ρεύματος στην Ελλάδα δεν είναι ευρωπαϊκό, αλλά είναι ελληνικό και απέρριψε το σκεπτικό του κ. Μητσοτάκη ότι ευθύνεται ο πόλεμος στην Ουκρανία για το κόστος της ηλεκτρικής ενέργειας στη χώρα μας και αντίθετα ανέφερε ότι το πλαφόν στην αγορά της λιανικής δεν είναι μέτρο αποτρεπτικό για την πλευρά της Ευρωπαϊκής Επιτροπής. Πού να ακούσετε, όμως, την επιβολή και να υλοποιήσετε πλαφόν, όπως είχαμε προτείνει εδώ και ένα μεγάλο χρονικό διάστημα; Ήρθε και ο κ. Σκυλακάκης και διαβάζουμε δελτίο Τύπου και ανάρτηση του: «Με δική μου πρωτοβουλία απεστάλη στην Κομισιόν κοινή επιστολή για το θέμα του ρεύματος». Πρώτα απ’ όλα έπαθε Δένδια ο κ. Σκυλακάκης, καθώς μας ξεκαθαρίζει ότι είναι δική του πρωτοβουλία η αποστολή της επιστολής, όπως ο κ. Δένδιας, που ήταν δική του πρωτοβουλία η αγορά της τέταρτης φρεγάτας. Χωρίς να έχει διαβάσει προφανώς τις απαντήσεις από την Κομισιόν, συνεχίζει στον ίδιο δρόμο με τις επιστολές. Αναρωτιέται κανείς, ο Πρωθυπουργός, ο κ. Μητσοτάκης πριν από κάποιους μήνες μας είχε πει ότι ευθύνεται το γεγονός ότι δεν φύσηξε για το ακριβό ρεύμα. Ο κ. Σκυλακάκης έχει διαφορετική άποψη; Μας έλεγε ψέματα; Μας κορόιδευε ο κ. Μητσοτάκης όταν έλεγε ότι το κόστος της ηλεκτρικής ενέργειας εκτοξεύεται εξαιτίας του ανέμου, της μη ύπαρξης ανέμων εκείνη την περίοδο στη χώρα μας; Φαντάζομαι πως όχι. Απλά ας συνεννοηθούν, αν μη τι άλλο, μεταξύ τους και στις επιστολές που στέλνουν και στην εξήγηση της ακρίβειας και στο κόστος ηλεκτρικής ενέργειας.

Βεβαίως για την ακρίβεια στο ράφι σε σειρά προϊόντων και αγαθών κουβέντα δεν βρήκε να πει σήμερα ο κ. Μητσοτάκης, δεν είπε στη Διεθνή Έκθεση Θεσσαλονίκης. Προφανώς ενστερνίζεται την άποψη του Υπουργού Οικονομικών ότι είναι μια ασθένεια, σαν την γρίπη, η ακρίβεια και θα περάσει, όποτε ο χρόνος είναι ο καλύτερος γιατρός, θα παρέλθει ένα χρονικό διάστημα και θα εξαλειφθεί το ζήτημα της ακρίβειας.

Δεν μας είπε όμως και επισημάνθηκε από όλες τις πτέρυγες του Κοινοβουλίου ούτε για τη συνάντηση που είχε με τον τούρκο Πρόεδρο πριν από κάποιες ημέρες. Διαβάζοντας δηλώσεις του κ. Ερντογάν, ότι τον Ιανουάριο θα συζητήσουμε με τον Μητσοτάκη για το Αιγαίο, φαντάζομαι ότι πρωτίστως θα έπρεπε να έρθει στην Εθνική Αντιπροσωπεία και να μας ενημερώσει για το τι ειπώθηκε στη συνάντηση. Γιατί δεν μπορούμε να κρύψουμε την ανησυχία μας, όταν μετά τις εκλογές του 2023, σε τηλεοπτική του συνέντευξη ο Πρωθυπουργός, είχε πει αυτολεξεί: «Οποιαδήποτε συμφωνία με Τουρκία ενδεχομένως να συνεπάγεται υποχωρήσεις από κάποιες θέσεις». Να έρθει στην Εθνική Αντιπροσωπεία ο κ. Μητσοτάκης να μας πει αν στη συζήτηση που έλαβε χώρα στον ΟΗΕ μίλησε και για τις υποχωρήσεις που είχε εξαγγείλει πριν από έναν χρόνο.

Βεβαίως δεν μπήκε στη διαδικασία ο Πρωθυπουργός να μιλήσει για άλλες οικονομικές επιτυχίες της Κυβέρνησης. Πώς θα μπορούσε άλλωστε; Ενδεικτικά θα αναφέρω ότι αυξήθηκαν κατά 700 εκατομμύρια ευρώ τα χρέη στον ΕΦΚΑ σε ένα τρίμηνο. Μάλλον είναι απόρροια της ανάπτυξης το γεγονός ότι δεν μπορούν οι πολίτες να πληρώσουν τις οφειλές τους προς τον ΕΦΚΑ. Είναι πρωτοφανές να έχουμε αυτήν την τρομερή ανάπτυξη του κ. Μητσοτάκη και της Νέας Δημοκρατίας και να αυξάνονται διαρκώς τα χρέη των πολιτών προς τον ΕΦΚΑ.

Θα μπορούσε να μας πει για άλλη μεγάλη επιτυχία της Κυβέρνησής του, όπως η νέα αρνητική πρωτιά που καταγράψαμε με τη μεγαλύτερη ποσοστιαία μείωση πραγματικού εισοδήματος από εργασία στην Ευρωπαϊκή Ένωση. Ή θα μπορούσε να μας μιλήσει για μια άλλη πρωτιά, καθώς σύμφωνα με τα επίσημα στοιχεία της Ευρωπαϊκής Κεντρικής Τράπεζας η χώρα μας πλέον διαθέτει το δεύτερο τρίμηνο του τρέχοντος έτους -κάνουμε πρωταθλητισμό και εκεί- κατέχουμε την πρώτη θέση σε μη εξυπηρετούμενα δάνεια στην Ευρωπαϊκή Ένωση. Περιορίστηκε να μιλήσει στα του νομοσχεδίου.

Έκανε μια εκτενέστατη ανάλυση ο εισηγητής μας, ο κ. Καραμέρος, στα του νομοσχεδίου. Αυτό που μου προκάλεσε μεγάλη εντύπωση είναι ότι αναφέρθηκε ο κύριος Πρωθυπουργός σε αδράνειες, νόμους μπαλώματα και ότι το γοργόν και χάριν έχει. Είκοσι επτά χρόνια κυβερνά η Νέα Δημοκρατία από τη Μεταπολίτευση και μετά. Δεν μπορώ να αντιληφθώ, ποιος έφερε αυτούς τους νόμους μπαλώματα; «Το γοργόν και χάριν έχει», όταν συμπληρώνετε είκοσι επτά χρόνια στην κυβέρνηση αυτής της χώρας και πέντε συνεχόμενα μετά από τις δύο τελευταίες εκλογικές, πού βρίσκει το «γοργόν» ο κ. Μητσοτάκης;

Και μιας και βρίσκεται και ο Υπουργός εδώ, καλό θα ήταν να μας απαντήσετε επιτέλους, κύριε Υπουργέ, τι γίνεται με αυτήν την έρευνα από την ευρωπαϊκή εισαγγελία, καθώς όπως διαβάζουμε έχουν διανεμηθεί 2,5 δισεκατομμύρια ευρώ σε δέκα εταιρείες και γι’ αυτό ελέγχεται η χώρα μας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη.

Επόμενος ομιλητής είναι ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή μας συζήτηση αφορά ένα θέμα που έχει απασχολήσει την ελληνική πολιτεία νομοθετικά εδώ και τρεις δεκαετίες, αρχής γενομένης από το 1995, τη δημιουργία για πρώτη φορά στο ελληνικό κράτος ενός πλήρους δημοσίου κτηματολογίου. Δηλαδή κάτι το οποίο είναι αυτονόητο για ένα ευρωπαϊκό κράτος όχι απλά δεν είναι ακόμα πραγματικότητα εδώ, αλλά χρειάστηκαν τριάντα χρόνια απ’ όταν ξεκινήσαμε για να φτάσουμε στο σημείο που είμαστε σήμερα και να κατατίθεται στη Βουλή ένα σχέδιο νόμου με τον τίτλο να ξεκινά ως εξής: «Ολοκλήρωση της κτηματογράφησης».

Η Κυβέρνηση της Νέας Δημοκρατίας είναι εκείνη η οποία μέσα στα τελευταία λίγα χρόνια προχώρησε με αποφασιστικά βήματα τα πράγματα που είχαν βαλτώσει επί τρεις δεκαετίες, ώστε σήμερα να μπορούμε να πούμε με βεβαιότητα ότι το 2025 η Ελλάδα θα πάψει να είναι μια αναχρονιστική εξαίρεση στην Ευρώπη. Θα διαθέτει ένα πλήρες και λειτουργικό δημόσιο κτηματολόγιο για όλη την επικράτεια. Τα οφέλη είναι προφανές ότι θα είναι πολλά και σημαντικά τόσο για το κράτος όσο και για τους πολίτες. Τα έχουν επισημάνει και οι προηγούμενοι ομιλητές, τα συζητάμε χρόνια τώρα.

Η ολοκλήρωση της κτηματογράφησης συνιστά ταυτόχρονα αφ’ ενός προστασία του δικαιώματος της περιουσίας των Ελλήνων πολιτών και αφ’ ετέρου θεμελιώδη επένδυση για την ανάπτυξη της εθνικής οικονομίας. Ας συγκρατήσουμε αυτό το στοιχείο: Με την ολοκλήρωση των διαδικασιών κτηματογράφησης θα έχουν καταγραφεί σχεδόν σαράντα εκατομμύρια περιουσιακά στοιχεία στο σύνολο της επικράτειας και θα έχουν επομένως διασφαλιστεί πλήρως νομικά οι περιουσίες των Ελλήνων πολιτών. Την ίδια στιγμή ως κράτος και ως εθνική οικονομία θα έχουμε ολοκληρώσει μια από τις σημαντικότερες επενδύσεις στις υποδομές και την ανάπτυξή μας. Ένα πλήρες και λειτουργικό κτηματολόγιο θα ωφελήσει άμεσα την οικονομία, διότι θα επιτρέψει ταχύτερες συναλλαγές στον τομέα των ακινήτων, ο οποίος μας απασχολεί τόσο επενδυτικά όσο και από την άποψη της αντιμετώπισης του στεγαστικού προβλήματος, ειδικότερα για τις νεότερες γενιές.

Πώς, όμως, επιτυγχάνονται όλα αυτά; Ποια είναι δηλαδή τα κύρια χαρακτηριστικά αυτού του νομοσχεδίου; Περιληπτικά στον χρόνο που έχω διαθέσιμο, σημειώνω ότι οι παρεμβάσεις του Υπουργείου Ψηφιακής Διακυβέρνησης οργανώνονται σε δύο κύριους άξονες: Πρώτον, στην απλοποίηση των διαδικασιών και τη μείωση της γραφειοκρατίας. Χαρακτηριστικά καθιερώνεται η ενιαία διαδικασία διόρθωσης στοιχείων. Πρόκειται για ένα απλοποιημένο πλαίσιο για τη διόρθωση γεωμετρικών δεδομένων, για παράδειγμα τα όρια οικοπέδων χωρίς την ανάγκη προσφυγής στα δικαστήρια. Οι μηχανικοί μετά από ειδική πιστοποίηση που θα λαμβάνουν, θα παίζουν τον σημαντικότερο ρόλο σε αυτήν τη διαδικασία. Την ίδια στιγμή παρέχονται εξωδικαστικές λύσεις στη διευθέτηση των αντιρρήσεων στους δασικούς χάρτες. Σε περίπτωση, δηλαδή, που οι αντιρρήσεις κατά των δασικών χαρτών γίνονται δεκτές στις αρμόδιες επιτροπές, οι κτηματολογικές εγγραφές θα τροποποιούνται αυτόματα υπέρ του ιδιοκτήτη χωρίς να απαιτείται επιπλέον η διαδικασία της δικαστικής προσφυγής.

Δεύτερον στη χρήση τεχνητής νοημοσύνης και στην ψηφιοποίηση και άρα αναβάθμιση των παρεχόμενων υπηρεσιών.

Στο κομμάτι της ψηφιοποίησης ξεχωρίζω ανάμεσα στα άλλα τη δυνατότητα για εικοσιτετράωρη ηλεκτρονική υποβολή πράξεων. Μέσω νέας ψηφιακής πλατφόρμας οι ενδιαφερόμενοι θα μπορούν να υποβάλλουν τις πράξεις τους ηλεκτρονικά οποιαδήποτε ώρα, μειώνοντας τον φόρτο του συστήματος και διευκολύνοντας όσους έχουν προβλήματα ωραρίου.

Στο κομμάτι της τεχνητής νοημοσύνης έχουμε μία πρωτιά η οποία έχει και συμβολική αξία. Με την εισαγωγή εργαλείων τεχνητής νοημοσύνης στον νομικό έλεγχο συμβολαίων, το κτηματολόγιο γίνεται ο πρώτος δημόσιος φορέας που αξιοποιεί την τεχνητή νοημοσύνη για τη λήψη διοικητικών αποφάσεων. Έχει και αυτό τη σημασία του. Από μεγάλη ιστορική εκκρεμότητα του ελληνικού κράτους επί Νέας Δημοκρατίας το Κτηματολόγιο γίνεται πρωτοπόρο στην υιοθέτηση νέων εργαλείων διοίκησης. Σκεφτείτε για τι ανατροπή μιλάμε. Πρακτικά η τεχνητή νοημοσύνη θα συμβάλει στη μείωση χρονοβόρων διαδικασιών και είναι λογικό να αναμένουμε μείωση στο μισό στον χρόνο των επαναλαμβανόμενων πράξεων.

Συνοψίζοντας, λοιπόν, τα του νομοσχεδίου μπορεί κανείς να επισημάνει τα εξής: η ολοκλήρωση της κτηματογράφησης έως το 2025 συνιστά την επίτευξη ενός εθνικού στόχου δεκαετιών ο οποίος γίνεται πραγματικότητα χάρη στη μεταρρυθμιστική αποφασιστικότητα και τη διαχειριστική ικανότητα της Κυβέρνησης. Το σύγχρονο και λειτουργικό Κτηματολόγιο, θα αποτελέσει κλειδί για την προσέλκυση επενδύσεων και την ανάπτυξη της οικονομίας. Η αγορά και η πώληση ακινήτων θα γίνεται πιο γρήγορα και με μεγαλύτερη ασφάλεια όχι μόνο για τους επενδυτές αλλά και για τους πολίτες.

Κυρίες και κύριοι συνάδελφοι, η Κυβέρνηση της Νέας Δημοκρατίας προχωράμε με σταθερότητα και αποφασιστικότητα στην ολοκλήρωση των μεταρρυθμίσεων που παρέμεναν στάσιμες για δεκαετίες. Πριν από λίγους μήνες ήταν η ψυχιατρική μεταρρύθμιση. Άλλη μία μεταρρύθμιση η οποία επίσης τραβούσε από τη δεκαετία του 1990. Σήμερα είναι η σειρά του Εθνικού Κτηματολογίου, με παρόμοια ηλικία, νομοθετικά μιλώντας. Δεν τακτοποιούμε όμως απλώς εκκρεμότητες. Ως Κυβέρνηση μεταρρυθμίζουμε σε βάθος το κράτος και τη λειτουργία του. Εισάγουμε τα τελευταία εργαλεία της τεχνολογίας, αναβαθμίζοντας τις παρεχόμενες υπηρεσίες και διευκολύνουμε τις συναλλαγές του πολίτη με το κράτος. Κυρίως, όμως, δίνουμε το στίγμα της μεταρρυθμιστικής συνέπειας για την οποία μας ανέδειξαν στη διακυβέρνηση της χώρας οι πολίτες, οι οποίοι θέλουν επιτέλους να ολοκληρωθούν οι μεγάλες τομές. Θέλουν επιτέλους να δουν τα μεγάλα έργα να γίνονται πραγματικότητα. Αυτή την εντολή λάβαμε και αυτήν υπηρετούμε. Πηγαίνουμε τη χώρα μπροστά με σχέδιο και οργάνωση, ανοίγοντας νέους δρόμους για να δώσουμε απαντήσεις στα προβλήματα του παρόντος των πολιτών και προοπτική στο μέλλον τους.

Υπερψηφίζοντας το σημερινό σχέδιο νόμου του Υπουργείου Ψηφιακής Διακυβέρνησης δεν κλείνουμε μια εκκρεμότητα παρελθόντων δεκαετιών. Αντιθέτως, ανοίγουμε δρόμους για το παρόν και το μέλλον, για περαιτέρω ανάπτυξη της εθνικής οικονομίας, διασφαλίζοντας παράλληλα ουσιαστικά δικαιώματα των πολιτών. Γιατί μεταρρυθμιστής σημαίνει να έχεις διαρκώς στραμμένο το βλέμμα σου στο μέλλον, να μη νιώθεις ικανοποίηση για κάτι που ολοκληρώθηκε αλλά να θέτεις ήδη τον επόμενο στόχο. Και η Κυβέρνηση της Νέας Δημοκρατίας είναι μία Κυβέρνηση μεταρρυθμίσεων, αποδεδειγμένα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Επόμενος ομιλητής ο κ. Ξενοφών Μπαραλιάκος, Βουλευτής της Νέας Δημοκρατίας.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, οι ρυθμίσεις του παρόντος νομοσχεδίου έρχονται να επιταχύνουν τις διαδικασίες για την ολοκλήρωση μιας εμβληματικής μεταρρύθμισης και αποτελούν την πιο αδιάψευστη μαρτυρία ότι η βούληση για σύγκρουση με τις χρονίζουσες παθογένειες του ελληνικού Κτηματολογίου παραμένει ακλόνητη και ακόμα πιο έντονη, θα έλεγα. Οι ρυθμίσεις, λοιπόν, του σημερινού νομοσχεδίου έρχονται να προστεθούν σε όσες ήδη έχουν θεσμοθετηθεί, να απλοποιήσουν και να επιταχύνουν διαδικασίες και να βρουν λύσεις στα προβλήματα που ταλανίζουν χιλιάδες συμπολίτες μας και επαγγελματίες που συνεργάζονται με τον έναν ή τον άλλο τρόπο με τις υπηρεσίες του Κτηματολογίου.

Για εμάς, δε, τη μεγάλη φιλελεύθερη παράταξη, η εύρυθμη και αποτελεσματική λειτουργία του Κτηματολογίου αποκτά βαρύνουσα σημασία. Πρέπει, επιτέλους, να γνωρίζουμε άμεσα και εύκολα το εύρος της περιουσίας μας, τα δικαιώματά μας επ’ αυτής, όλες εν γένει τις πληροφορίες που αφορούν την ιδιοκτησία μας και το σύνολο της πραγματικής και νομικής της κατάστασης.

Στο φιλελεύθερο σύστημα αξιών η ατομική ιδιοκτησία αποτελεί κινητήρια δύναμη της οικονομικής ανάπτυξης και το δικαίωμα ιδιοκτησίας συγκαταλέγεται μεταξύ των δέκα οικονομικών ελευθεριών. Το επίπεδο προστασίας της ατομικής ιδιοκτησίας είναι ταυτόχρονα και ένας καλός δείκτης του επιπέδου της οικονομικής ελευθερίας που απολαμβάνουν οι πολίτες μιας χώρας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Μετά από δεκαετίες καθυστερήσεων η Κυβέρνηση υλοποιεί και δεσμεύεται να ολοκληρώσει την κτηματογράφηση έως το 2025. Αυτό σημαίνει ότι όλες οι περιοχές της χώρας θα ενταχθούν πλήρως στο λειτουργούν Κτηματολόγιο, προσφέροντας ακριβή και ασφαλή καταγραφή της ακίνητης περιουσίας. Η διόρθωση των χρόνιων στρεβλώσεων του ελληνικού κτηματολογίου θα έχει ευεργετικές συνέπειες και στην οικονομική ζωή της χώρας μας, αφού η ολόπλευρη προστασία και η ασφάλεια δικαίου γύρω από την ιδιοκτησία ενθαρρύνει τους ανθρώπους να αναπτύσσουν την περιουσία τους και να τη χρησιμοποιούν παραγωγικά, ενώ δίνει κίνητρα και σε άλλους να προτιμήσουν να επενδύσουν στη χώρα μας.

Επί της ουσίας το παρόν νομοσχέδιο δίνει διέξοδο σε χιλιάδες ιδιοκτήτες ακινήτων που ταλαιπωρούνται επί σειρά ετών στον λαβύρινθο της γραφειοκρατίας εξαιτίας πολλές φορές μιας λανθασμένης αρχικής εγγραφής ή ενός προδήλου σφάλματος. Πρωτίστως όμως, στοχεύουμε με την ψήφιση του νομοσχεδίου πρώτον, να επιταχύνουμε τις διαδικασίες στο «Ελληνικό Κτηματολόγιο» και να ολοκληρώσουμε μέσα το 2025 την προγραμματική μας δέσμευση. Δεύτερον, να υλοποιήσουμε και να επιταχύνουμε τη διαδικασία μεταβίβασης ακινήτων με τη χρήση τεχνητής νοημοσύνης. Αξίζει εδώ, αγαπητοί συνάδελφοι, να επισημάνουμε ότι το «Ελληνικό Κτηματολόγιο» θα γίνει ο πρώτος δημόσιος φορέας που αξιοποιεί την τεχνητή νοημοσύνη για τη λήψη διοικητικών αποφάσεων. Τρίτον, να περιορίσουμε τη γραφειοκρατία απαλλάσσοντας τους πολίτες από περιττά κόστη και τέταρτον, να αντιμετωπίσουμε τις αδυναμίες που έχουν εντοπιστεί στη διοικητική και οικονομική λειτουργία του ελληνικού Κτηματολογίου, με σημειακές παρεμβάσεις και ενίσχυση του στελεχιακού δυναμικού του.

Κυρίες και κύριοι συνάδελφοι, προχωράμε σε ένα αποφασιστικό, σε ένα σημαντικό μεταρρυθμιστικό βήμα και μια ψηφιακή επανάσταση που θα δώσει λύση σε μια άκρως προβληματική κατάσταση. Δημιουργούμε ένα σύγχρονο ψηφιακό Κτηματολόγιο που προστατεύει την περιουσία των πολιτών, ενισχύει με ασφάλεια δικαίου και προωθεί την οικονομική ανάπτυξη. Ως προς το ζήτημα δε της υποστελέχωσης των κτηματολογικών γραφείων το οποίο ταλανίζει πολλές περιοχές της πατρίδας μας και ιδίως στην επαρχία, το γνωρίζω πολύ καλά, διότι και στην Κατερίνη αντιμετωπίζουμε τεράστιο πρόβλημα από τα μεγαλύτερα ίσως σε όλη την Ελλάδα με την έλλειψη προσωπικού, απόρροια βέβαια του ν.4512/2018 του ΣΥΡΙΖΑ που χωρίς καμμία πρόβλεψη άφησε το προσωπικό του υποθηκοφυλακείου να μετακινηθεί σε άλλες υπηρεσίες και, πραγματικά, έχουμε όλο αυτό το διάστημα ασχοληθεί εντατικά για να το λύσουμε με διαρκείς προσπάθειες και γνήσιο ενδιαφέρον.

Θα ήθελα να ευχαριστήσω σε αυτό το σημείο την ηγεσία του Υπουργείου Ψηφιακής Διακυβέρνησης και ιδιαιτέρως, τον Υφυπουργό τον κ. Κωνσταντίνο Κυρανάκη ο οποίος από την πρώτη στιγμή επέδειξε γρήγορα αντανακλαστικά και αντιλήφθηκε το βάθος του προβλήματος. Ήρθε στην Κατερίνη και κάθισε στο τραπέζι του διαλόγου με όλες τις εμπλεκόμενες πλευρές αναζητώντας τις βέλτιστες λύσεις, χωρίς να αρκεστεί σε ευχολόγια και ανέξοδες υποσχέσεις.

Το πρόβλημα της υποστελέχωσης στο κτηματολογικό γραφείο Κατερίνης αμβλύνεται σήμερα με νομοθετική ρύθμιση του παρόντος νομοσχεδίου και χιλιάδες πολίτες που ταλαιπωρούνται εξαιτίας της έλλειψης προσωπικού θα δουν τις διαδικασίες να κυλούν πιο γρήγορα και πιο αποτελεσματικά.

Η νομοθετική ρύθμιση του άρθρου 21, αποδεικνύει ότι η παρούσα Κυβέρνηση ασχολείται με την καθημερινότητα των πολιτών σε όλα τα επίπεδα. Έχοντας προσπαθήσει πολύ για να βρούμε λύση, σήμερα κάνουμε ένα βήμα μπρος και θέλω για ακόμα μια φορά προσωπικά να ευχαριστήσω τόσο την ηγεσία του Υπουργείου, τον Πρόεδρο και τα στελέχη του ελληνικού Κτηματολογίου αλλά και την προϊσταμένη και το προσωπικό του κτηματολογικού γραφείου Κατερίνης που, πραγματικά, δίνουν τον καλύτερο τους εαυτό μέσα από αντικειμενικά δύσκολες συνθήκες, τους δικηγόρους και τους συμβολαιογράφους της Πιερίας, που όλοι μαζί φροντίζουν για την ασφάλεια των συναλλαγών και την εξυπηρέτηση των πολιτών.

Κυρίες και κύριοι συνάδελφοι, το παρόν νομοσχέδιο αποτελεί ένα επαναστατικό βήμα ψηφιακής μεταρρύθμισης και μια τελευταία μεγάλη ευκαιρία για τη χώρα μας η οποία είναι ουραγός στον συγκεκριμένο τομέα στην Ευρωπαϊκή Ένωση. Είναι μια φιλελεύθερη επιλογή, και επιμένω σ’ αυτό, η οποία θέλει στο επίκεντρο την ιδιοκτησία, την ασφάλεια δικαίου και την καταπολέμηση της γραφειοκρατίας.

Όπως πολύ εύστοχα ειπώθηκε, δεν είναι απλώς μια νομοθετική πρωτοβουλία αλλά μια σημαντική επένδυση στο μέλλον της χώρας μας με επίκεντρο την εξυπηρέτηση του πολίτη και τις ασφαλείς και γρήγορες συναλλαγές ακινήτων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για τη συνέπεια στον χρόνο.

Τον λόγο έχει τώρα ο Βουλευτής του ΠΑΣΟΚ - Κινήματος Αλλαγής κ. Αναστάσιος Νικολαΐδης.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, με το υπό ψήφιση νομοσχέδιο αποδεικνύεται ότι η Κυβέρνηση έχει ως στόχο να ολοκληρώσει άρον-άρον τις εργασίες για το Κτηματολόγιο. Μάλιστα αυτό συμβαίνει χωρίς να λαμβάνει υπ’ όψιν τα προβλήματα που θα δημιουργηθούν και τα οποία μέχρι πρότινος επιλύονταν πριν από την οριστική ανάρτηση με τη συμμετοχή των πολιτών. Μάλιστα, πάνω στη βιασύνη να κλείσει η διαδικασία της κτηματογράφησης το αρμόδιο Υπουργείο απαξιώνει πολίτες, όπως συμβαίνει στη Δράμα, αλλά και κλάδους που ασχολούνται με τη διαδικασία όπως είναι οι δικηγόροι και οι συμβολαιογράφοι.

Συγκεκριμένα θα σας αναφέρω ίσως το πιο χαρακτηριστικό παράδειγμα. Στις 7 Αυγούστου 2024, εν μέσω διακοπών για ένα μεγάλο κομμάτι των συμπολιτών μας, ενημερώθηκαν οι δικηγόροι της Δράμας ότι πρέπει να σπεύσουν να καταθέσουν δηλώσεις κτηματογράφησης για δικαιώματα από χρησικτησία και κληρονομικά πιστοποιητικά έως τις 14 Αυγούστου. Δηλαδή μέσα σε χρονικό διάστημα πέντε εργάσιμων ημερών και με προθεσμία την παραμονή του Δεκαπενταύγουστου.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν το γνώριζαν πριν;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Το γνώριζαν. Ναι, στις 14 Αυγούστου…

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, αν θέλετε, μη διακόπτετε.

Συνεχίστε, κύριε Νικολαΐδη.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν με διέκοψε.

Σας ευχαριστώ, κύριε Υπουργέ. Κι εγώ σας ρώτησα τρεις φορές σε κοινοβουλευτικό έλεγχο αλλά εσείς αυτό που κάνατε ήταν να δώσετε παράταση στον Νομό Ροδόπης και στον Νομό Δράμας να μη δώσετε. Μάλλον στον Νομό Ροδόπης είναι καλύτερο από ό,τι στη Δράμα…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** …(Δεν ακούστηκε)

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Απαντήσατε, κύριε Υπουργέ. Δεν ήρθαμε εδώ για κόντρα, αλλά για να πει ο καθένας τις απόψεις του νομίζω.

Επιπλέον, οι συμβολαιογράφοι ενημερώθηκαν από την ίδια ημέρα, δηλαδή στις 7 Αυγούστου, ότι δεν θα παραλαμβάνονταν συμβολαιογραφικές πράξεις από το γραφείο κτηματογράφησης και από τον ανάδοχο κτηματογράφησης. Κι όλα αυτά ενώ το γραφείο κτηματογράφησης είχε κλεισμένα ραντεβού για παραλαβή ακόμα και μέσα στον Σεπτέμβριο. Νομίζω ότι το γνωρίζει ο κύριος Υπουργός αυτό.

Να ληφθεί υπ’ όψιν, για να γίνει αντιληπτό το μέγεθος της απαξίωσης, ότι η επόμενη δικάσιμος για δημοσίευση διαθηκών είχε οριστεί στις 5 Σεπτεμβρίου. Δηλαδή στην προθεσμία που τέθηκε ήταν αδύνατο να προχωρήσει η δήλωση στο γραφείο κτηματογράφησης για την οποία υπήρχε απαίτηση να προηγηθεί δημοσίευση διαθήκης. Ακόμη κληρονομικά πιστοποιητικά, τοπογραφικά διαγράμματα και διορθώσεις στο Ε9 είναι πρακτικά αδύνατο να εκδοθούν ή να γίνουν μέσα σε χρονικό διάστημα πέντε εργάσιμων ημερών.

Δικαιολογημένα υπήρξαν αντιδράσεις από τον Δικηγορικό Σύλλογο Δράμας και τον Συμβολαιογραφικό Σύλλογο Εφετείου Θράκης οι οποίες, δυστυχώς, δεν ελήφθησαν υπ’ όψιν από το Υπουργείο Ψηφιακής Διακυβέρνησης. Σε σχετική επιστολή τους κάνουν λόγο για αιφνιδιαστική, πρόχειρη και απαράδεκτη ενημέρωση η οποία ανατρέπει συνολικά τη ρύθμιση περιουσιακών υποθέσεων όπως είχαν δρομολογηθεί μετά από συνεννόηση με δικηγόρους, λογιστές, μηχανικούς και συμβολαιογράφους. Αυτό είχε ως αποτέλεσμα –συνεχίζουν- την έντονη οργή, αγανάκτηση και ανασφάλεια από πλευράς των εντολέων τους.

Όμως, αυτή δεν ήταν η μοναδική περίπτωση που οι τοπικές κοινωνίες δεν εισακούστηκαν. Τον περασμένο Φεβρουάριο ο Δικηγορικός Σύλλογος Δράμας αιτήθηκε από το «Ελληνικό Κτηματολόγιο» παράταση της καταληκτικής προθεσμίας υποβολής εκπρόθεσμων δηλώσεων και αιτήσεων διόρθωσης για τις υπό κτηματογράφηση περιοχές. Η απάντηση ήταν αρνητική -το γνωρίζετε- καθώς, όπως αναφερόταν στη σχετική επιστολή, δεν κρίνεται αναγκαία η εκ νέου παράταση της προθεσμίας υποβολής εκπρόθεσμων δηλώσεων και αιτήσεων διόρθωσης προδήλων σφαλμάτων.

Την ίδια όμως χρονική περίοδο αντίστοιχο αίτημα υποβλήθηκε από τον Δικηγορικό Σύλλογο Ροδόπης το οποίο αντιμετωπίστηκε θετικά. Ο Δικηγορικός Σύλλογος Δράμας αντέδρασε και έκανε λόγο για διακριτική μεταχείριση σε βάρος των πολιτών της Δράμας. Τόσο για το αιφνίδιο κλείσιμο της κτηματογράφησης, όσο και για την άρνηση παράτασης ασκήθηκε ο σχετικός κοινοβουλευτικός έλεγχος αλλά το Υπουργείο συνέχισε να παραμένει αρνητικό απέναντι στα δίκαια αιτήματα της τοπικής κοινωνίας της Δράμας.

Κυρίες και κύριοι συνάδελφοι, αυτές δεν είναι οι μοναδικές περιπτώσεις που οι πολίτες του Νομού Δράμας, αλλά και όσοι επιστημονικοί φορείς ασχολούνται με την κτηματογράφηση, αισθάνονται ότι δεν ακούγονται από την Κυβέρνηση.

Άλλη μια περίπτωση που αφορά και τη Δράμα αλλά και πολλές ακόμα περιοχές στη βόρεια Ελλάδα σχετίζεται με τη σύσταση οριζόντιας ιδιοκτησίας για ακίνητα τα οποία σήμερα κατέχουν ιδιοκτήτες δυνάμει προσυμφώνου ή επικαλούμενοι τίτλο κυριότητας βασισμένο σε έκτακτη χρησικτησία. Για την επίλυση του συγκεκριμένου πολύ σημαντικού προβλήματος απαιτείται νομοθετική ρύθμιση. Αν δεν υπάρχει λύση μέσω της αλλαγής της νομοθεσίας, πλήθος ιδιοκτητών με προσύμφωνο οριζόντιας ιδιοκτησίας κινδυνεύουν να χάσουν τις περιουσίες τους, καθώς αυτές εμφανίζονται ως αγνώστου ιδιοκτήτη και δεν μπορούν να επικαλεστούν έκτακτη χρησικτησία.

Για το συγκεκριμένο ζήτημα απευθυνθήκαμε τόσο στο Υπουργείο Δικαιοσύνης, όσο και στο Υπουργείο Ψηφιακής Διακυβέρνησης. Το Υπουργείο Δικαιοσύνης απάντησε ότι η τροποποίηση του ν.δ.1024/1971 εκφεύγει των αρμοδιοτήτων του Υπουργείου Δικαιοσύνης. Το Υπουργείο Ψηφιακής Διακυβέρνησης ανέφερε ότι η τροποποίηση της ειδικής νομοθεσίας του Αστικού Κώδικα και του ν.δ.1024/1971 δεν αφορά στη νομοθετική πρωτοβουλία αρμοδιότητας του φορέα «Ελληνικό Κτηματολόγιο» και του εποπτεύοντος Υπουργείου Ψηφιακής Διακυβέρνησης. Αυτό σημαίνει ότι δύο Υπουργεία που θα μπορούσαν να αναλάβουν πρωτοβουλία, είτε μόνα τους είτε σε συνεργασία δηλώνουν αναρμόδια. Το πρόβλημα όμως με τους πολίτες που κινδυνεύουν να χάσουν τις ιδιοκτησίες τους παραμένει και γι’ αυτό από την πλευρά μας συνεχίζουμε την προσπάθεια εξεύρεσης λύσης, ελπίζοντας ότι θα καταφέρουν τα δύο Υπουργεία να συντονιστούν, ώστε να δώσουν λύση.

Κυρίες και κύριοι συνάδελφοι, το υπό ψήφιση νομοσχέδιο υπηρετεί τις επικοινωνιακές ανάγκες της Κυβέρνησης και στέκεται πολύ μακριά από τις ανάγκες της κοινωνίας όσον αφορά την κτηματογράφηση. Είναι βέβαιο ότι θα προκληθούν σημαντικά προβλήματα κατά την εφαρμογή του και είναι εξαιρετικά αμφίβολο αν η Κυβέρνηση θα καταφέρει να ολοκληρώσει τις σχετικές διαδικασίες μέχρι το 2025 διασφαλίζοντας τις περιουσίες των συμπολιτών μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε για τη συνέπεια στον χρόνο.

Τον λόγο έχει τώρα η Βουλευτής του ΠΑΣΟΚ - Κινήματος Αλλαγής κ. Παναγιώτα Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Κύριε Υπουργέ, κυρίες και κύριοι συνάδελφοι, η ολοκλήρωση του Κτηματολογίου είναι ξεκάθαρα ένας πολύ σημαντικός εθνικός στόχος. Η ομαλή ολοκλήρωσή του αποτελεί για την ελληνική κοινωνία σημαντικό ζήτημα για δύο λόγους. Πρώτον, γιατί δίνει λύση σε πάγια προβλήματα που αφορούν το ιδιοκτησιακό καθεστώς στη χώρα μας και, δεύτερον, διότι αποτελεί την ψηφιακή αποτύπωση της ελληνικής ακίνητης περιουσίας, όπως αρμόζει άλλωστε σε μια ευρωπαϊκή χώρα.

Η διαδικασία, όμως, αυτή, κύριε Υπουργέ, έχει και αρκετά προβλήματα. Σίγουρα τα προβλήματα αυτά δεν θα λυθούν ούτε με κάποια πλατφόρμα ούτε με κάποια εφαρμογή ή κάποιο app, όμως ούτε και από την τεχνητή νοημοσύνη. Θα λυθούν στα δικαστήρια. Αυτό σημαίνει ότι οι πολίτες θα πληρώσουν τα έξοδα για να πάνε στα δικαστήρια εάν βέβαια δεν θέλουν η περιουσία τους να περιέλθει στο ελληνικό δημόσιο.

Με το σημερινό νομοσχέδιο, μιλάτε για ολοκλήρωση της κτηματογράφησης και ουσιαστικά αναγκάζεται όλες τις περιοχές της χώρας μέχρι τις 25 Νοεμβρίου να έχουν τερματίσει άρον-άρον την κτηματογράφηση, είτε βρίσκονται στο στάδιο της ανάρτησης είτε στο στάδιο της προανάρτησης, χωρίς να υπάρχει καμμία αξιολόγηση.

Γιατί άραγε υποβαθμίζετε με τέτοιο τρόπο τη διαδικασία της κτηματογράφησης; Γιατί τερματίζετε αιφνίδια τη διαδικασία, όταν γνωρίζετε ότι υπάρχουν πάρα πολλά κενά σε πολλές περιοχές της Ελλάδος;

Η απάντηση, βέβαια, βρίσκεται στη δέσμευσή σας απέναντι στο Ταμείο Ανάκαμψης και Ανθεκτικότητας. Είναι μια δέσμευση την οποία έχει αναλάβει και προσωπικά ο Πρωθυπουργός, ο οποίος ζητά ένα ολοκληρωμένο Κτηματολόγιο το 2025.

Όμως εδώ το στοίχημα δεν κερδίζεται με επικοινωνιακά παιχνίδια. Διότι, στο τέλος της ημέρας με αυτές σας τις επιλογές δεν θα έχουμε ένα ολοκληρωμένο Κτηματολόγιο αλλά ένα Κτηματολόγιο προσεχώς. Αυτό το «προσεχώς», δυστυχώς ακόμα δεν μπορούμε να το προσδιορίσουμε χρονικά.

Εμείς, όμως, που δεν είμαστε της επικοινωνίας -γιατί εσείς έχετε αποδείξει ότι είστε άριστοι στην επικοινωνία- προτείνουμε να δούμε λίγο την ουσία του σημερινού νομοσχεδίου. Πρώτον, τερματίζετε αιφνίδια το Κτηματολόγιο και αυτό δημιουργεί ανασφάλεια δικαίου στους πολίτες. Διότι οι πολίτες δεν είναι σίγουροι για τα δικαιώματά τους. Στην πραγματικότητα θα υπάρχει ένα σύστημα στο οποίο θα βασίζεται η πληροφορία σε αμφισβητήσιμα δεδομένα. Δεύτερον, ως χώρα δεν θα συμμορφωθούμε με τις επιταγές του Ταμείου Ανάκαμψης, αφού σε καμμία περίπτωση δεν θα έχουμε ένα αποτελεσματικό και πλήρες Κτηματολόγιο. Τρίτον, υποβαθμίζετε τη διαδικασία της κτηματογράφησης. Αυτό νομίζω ότι σας το έχουν αναφέρει πάρα πολλές φορές όλες οι ομάδες επαγγελματιών που ασχολούνται με τη συγκεκριμένη διαδικασία, όπως οι μηχανικοί, όπως οι δικηγόροι, οι οποίοι, πραγματικά, σε πάρα πολλές περιοχές της Ελλάδος, βρίσκονται σε απόγνωση.

Μία από αυτές τις περιοχές, είναι και ο δικός μου τόπος, η Λακωνία, όπου αυτή τη στιγμή το 35% των ακινήτων παραμένουν αδήλωτα. Να θυμίσουμε, επίσης, πως σε ό,τι αφορά το ιδιοκτησιακό καθεστώς υπάρχουν και άλυτα θέματα περιουσιών στην περιοχή της Μάνης, στο Λάγιο και στην περιοχή Αθανιά και Κρεβατάς, της Σκάλας στο Δήμο Ευρώτα.

Γνωρίζετε πάρα πολύ καλά, κύριε Υπουργέ, τους αγώνες των εκεί τοπικών φορέων και των πολιτών για το συγκεκριμένο πρόβλημα στο ιδιοκτησιακό καθεστώς. Επίσης, γνωρίζουν πάρα πολύ καλά και εκείνοι τις δικές σας υποσχέσεις και περιμένουν τις ανάλογες ενέργειες, μέχρι φυσικά τις κάλπες του 2027.

Το ΤΕΕ Πελοποννήσου, το Επιμελητήριο Λακωνίας, ο Δικηγορικός Σύλλογος της Σπάρτης ζητούσαν ήδη από τον Ιούλιο παράταση στη διαδικασία ανάρτησης των στοιχείων Κτηματολογίου στην Περιφερειακή Ενότητα Λακωνίας. Διότι, ήταν αδύνατον να ολοκληρωθεί η διαδικασία μέχρι τον Αύγουστο που υπήρχε καταληκτική ημερομηνία. Μετά το γνωστό «κατόπιν ενεργειών μου» των τοπικών Βουλευτών ήρθε και μια ανεπίσημη παράταση δέκα ημερών, η οποία δημιούργησε μεγαλύτερη σύγχυση στους πολίτες για τις ημερομηνίες που ισχύουν για τις ενστάσεις, για τη δήλωση του προδήλου σφάλματος, για την αρχική δήλωση ή ακόμα και για τη δήλωση την οποία θα πρέπει να κάνουν όσοι πολίτες διαμένουν στο εξωτερικό.

Αυτό το οποίο πρέπει να τονίσουμε -δεν χρειάζεται να το τονίσουμε εμείς, εδώ το έχει τονίσει η ίδια κοινωνία- είναι πως εξαρχής υπήρχε μια άνιση μεταχείριση για τον Νομό Λακωνίας παρά το 50% το οποίο είχατε λάβει στις εθνικές εκλογές. Η προθεσμία που δόθηκε για την ολοκλήρωση της κτηματογράφησης, ήταν εξαιρετικά στενή. Αγνοήσατε τελείως τα προβλήματα που σας επεσήμαιναν επανειλημμένως όλοι οι εμπλεκόμενοι στη διαδικασία κτηματογράφησης στη Λακωνία. Κωφεύατε μπροστά στα σοβαρά προβλήματα λειτουργίας των διαδικτυακών εφαρμογών του φορέα «Ελληνικό Κτηματολόγιο». Κάνατε σαν να μην καταλαβαίνετε τη μη δυνατότητα έκδοσης πιστοποιητικών από δικηγόρους, συμβολαιογράφους, δημόσιες υπηρεσίες, οι οποίες, όπως γνωρίζουμε, τον Αύγουστο ή δεν λειτουργούν καθόλου ή υπολειτουργούν και γενικότερα υπάρχουν και όλα αυτά τα προβλήματα υποστελέχωσης στον δημόσιο τομέα. Δεν ξέρω αν έχετε έρθει στη Λακωνία, αλλά στη Σπάρτη τον Αύγουστο έχει πάνω από 45 βαθμούς Κελσίου και οι πολίτες ήταν στις ουρές από το πρωί μέχρι το μεσημέρι. Υπήρξαν αρκετές φορές όπου δεν κατάφεραν να εξυπηρετηθούν μέχρι το πέρας του ωραρίου.

Αδιαφορήσατε, λοιπόν, και για αυτή τη μεγάλη αναμονή των πολιτών και των επαγγελματιών στο γραφείο κτηματογράφησης της Σπάρτης, λόγω της έλλειψης ικανού προσωπικού αριθμού προσωπικού για να εξυπηρετήσει τις τρέχουσες αυξημένες ανάγκες.

Μετά, λοιπόν, από όλα αυτά είναι πασιφανές ότι πάλι δεν θα έχουμε ένα ολοκληρωμένο κτηματολόγιο αλλά κάτι σαν κτηματολόγιο, προκειμένου να μη χαθούν τα κονδύλια από το Ταμείο Ανάκαμψης, που αυτό βέβαια δεν εξασφαλίζει ότι τις υπόλοιπες πληρωμές θα τις πάρουμε, διότι οι επιταγές του Ταμείου Ανάκαμψης δεν είναι μόνο να ολοκληρώσουμε τη διαδικασία, αλλά είναι και να είναι και ουσιαστικά περαιωμένη.

Θλιβερό, λοιπόν, ότι για ακόμα μια στιγμή και για ακόμη μια φορά βρισκόμαστε στο περίπου και στο παραπέντε. Και φυσικά επιτρέψτε μου να πω ακόμα πιο θλιβερό το γεγονός ότι σήμερα ο Πρωθυπουργός από αυτό εδώ το Βήμα μίλησε και είπε ότι είναι εξαιρετικά ευχαριστημένος από την κατάσταση στο Κτηματολόγιο

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε για τη συνέπεια στο χρόνο.

Τον λόγο τώρα έχει ο κ. Γιάννης Παππάς, Βουλευτής της Νέας Δημοκρατίας.

**ΙΩΑΝΝΗΣ ΠΑΠΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, να ευχηθώ σε όλους καλό μήνα και να πω ότι σήμερα συζητάμε 1η Οκτωβρίου 2024 το νομοσχέδιο για την ολοκλήρωση της κτηματογράφησης, την απλοποίηση των διαδικασιών, τη χρήση τεχνητής νοημοσύνης για την λειτουργία του «Ελληνικού Κτηματολογίου».

Θέλετε να μιλήσουμε ειλικρινά; Υπό κανονικές συνθήκες το μοναδικό που θα έπρεπε να συζητάμε είναι το πώς η τεχνητή νοημοσύνη μπορεί να βελτιώσει τη δουλειά που έχει γίνει ήδη από την πολιτική ηγεσία του Υπουργείου και η πολιτική ηγεσία του Υπουργείου Ψηφιακής Διακυβέρνησης να δέχεται από εμάς προτάσεις και εισηγήσεις. Γι’ αυτό πρέπει να συζητάμε εδώ σήμερα.

Και όμως, κυρίες και κύριοι συνάδελφοι, η Ελλάδα είναι η μοναδική χώρα της Ευρωπαϊκής Ένωσης η οποία δεν έχει ολοκληρώσει ακόμα την κτηματογράφηση της. Σας φαίνεται λογικό; Εμένα πάντως καθόλου, ειδικά όταν αναλογίζομαι ότι στην Ολλανδία η μετάβαση στο νέο ψηφιακό κτηματολόγιο ολοκληρώθηκε το 1985, στη Σουηδία του 1995, στη Βουλγαρία το 2009 και στην Πολωνία το 2010.

Κυρίες και κύριοι, γεννήθηκα και μεγάλωσα στο νησί της Ρόδου όπου υπάρχουν κτηματογραφικά αρχεία πριν από το 1921 και το Κτηματολόγιο υπάρχει εδώ και σχεδόν έναν αιώνα όπως και στο νησί της Κω και στο Λακκί και Ξερόκαμπο της Λέρου. Η διαδικασία της μετάπτωσης από το Κτηματολόγιο της Ρόδου στο Εθνικό Κτηματολόγιο ήταν μια διαδικασία που μας προβλημάτισε και μπορώ να πω ότι μας έβαλε δύσκολα.

Ξέρετε, όμως, κάτι; Για να φτάσουμε στο σημείο αυτό να μιλάμε δηλαδή σήμερα εδώ για ένα ενιαίο Εθνικό Κτηματολόγιο έπρεπε κάποιος να πάρει την απόφαση και να αναλάβει την ευθύνη να το κάνει και αυτός είναι η Κυβέρνηση του Κυριάκου Μητσοτάκη και της Νέας Δημοκρατίας.

Αξίζει, επίσης, να αναγνωρίσουμε άπαντες τη συμβολή της πολιτικής ηγεσίας του Υπουργείου, του Υπουργού και ιδιαίτερα του Υφυπουργού Ψηφιακής Διακυβέρνησης, του Κωνσταντίνου του Κυρανάκη για την επιμονή του και την προσήλωσή του στην υλοποίηση του έργου. Κωνσταντίνε, μιλάω ειλικρινά και μέσα από την καρδιά μου σε ευχαριστούμε πάρα πολύ γιατί έπεσες ο ίδιος από πάνω, είδες το πρόβλημα, ήρθες στη Ρόδο αρκετές φορές το αντιμετώπισες και προχωράμε μαζί να λύσουμε κάτι το οποίο χρόνια τώρα είναι άλυτο και έγινε βραχνάς για την οικονομία και την ανάπτυξη του νησιού μας.

Και επίσης, να ευχαριστήσω και τον μέχρι πρότινος Γενικό Γραμματέα του Υπουργείου Δικαιοσύνης, τον κ. Αλεξανδρή Πάνο που βοήθησε πάρα πολύ στις διαδικασίες αυτές.

Για όσους πάντως έχουν ασθενή μνήμη για να καταλάβετε πόσο έχει ταλαιπωρηθεί το έργο του Κτηματολογίου να υπενθυμίσω ότι το 2001 η Ευρωπαϊκή Επιτροπή ζήτησε την επιστροφή 100 εκατομμυρίων κοινοτικών πόρων και αρνήθηκε να χρηματοδοτήσει το Κτηματολόγιο στην Ελλάδα. Αυτό για να μην ξεχνιόμαστε.

Τελικά έπρεπε να αναλάβει πάλι η Νέα Δημοκρατία την ολοκλήρωση του Κτηματολογίου μέχρι το 2025 με τη χώρα μετά από δεκαετίες να εντάσσεται στο ψηφιακό και νέο σύστημα του Κτηματολογίου. Το αποτέλεσμα είναι κάθε ιδιοκτήτης που υπέβαλε δήλωση να βλέπει αποτυπωμένη την περιουσία του σε έναν ενιαίο χάρτη σε όλη την επικράτεια. Οι πολίτες αποκτούν νέα ψηφιακά εργαλεία διασφάλισης της ακίνητης περιουσίας τους. Οι ρυθμοί έκδοσης αποφάσεων, καταχώρηση ακινήτων στο Κτηματολόγιο επιταχύνονται. Οι διαδικασίες που ταλαιπωρούν τους πολίτες απλοποιούνται. Χρόνια προβλήματα επιλύονται άμεσα στο κτηματολογικό γραφείο αντί μετά από πολλά χρόνια στο δικαστήριο. Οι φορείς του δημοσίου τομέα θα διαθέτουν επιβεβαιωμένα και επικαιροποιημένα στοιχεία επικοινωνίας των πολιτών με τήρηση όλων των κανόνων προστασίας δεδομένων προσωπικού χαρακτήρα εξασφαλίζοντας τη βέλτιστη εξυπηρέτηση τους.

Το Εθνικό Κτηματολόγιο γίνεται ο πρώτος δημόσιος φορέας που αξιοποιεί την τεχνητή νοημοσύνη για τη λήψη διοικητικών αποφάσεων. Η εφαρμογή τεχνητής νοημοσύνης μέσω της λήψης επεξεργασίας και καταχώρησης στοιχείων σε πράξεις που υποβλήθηκαν στο Κτηματολόγιο καταρτίζει σχετικές εισηγήσεις προς τα πρόσωπα που έχουν την αποφασιστική αρμοδιότητα, τα οποία όμως δεν δεσμεύονται αλλά υποβοηθούνται από αυτές.

Όποιος από τους πολίτες όλα αυτά τα χρόνια έχει επιχειρήσει να αξιοποιήσει την περιουσία του, να πουλήσει ή να αγοράσει νέα μπορεί να καταλάβει πόσο πολύ θα συμβάλει η μείωση των χρονοβόρων διαδικασιών και οι υπηρεσίες του κράτους είναι για να διευκολύνουν και όχι επιτέλους να βάζουν τα δύσκολα και τρικλοποδιές στους πολίτες.

Θέλετε μήπως κι άλλο παράδειγμα; Η συντριπτική πλειονότητα των συμπολιτών μας μένει σε πολυκατοικίες. Όταν από νεότερη μέτρηση προκύπτει νέο εμβαδόν διαμερίσματος, ο ιδιοκτήτης δεν μπορεί να τροποποιήσει τα τετραγωνικά του συμβολαίου για το διαμέρισμά του. Απαιτείται συναίνεση των υπολοίπων ιδιοκτητών διαμερισμάτων στη σύσταση οριζόντιας ιδιοκτησίας. Ξέρετε τι σημαίνει αυτό και είναι πολλές φορές που δεν κατέληξαν πουθενά και είναι πολλές φορές που πήγαν στα δικαστήρια. Γι’ αυτό, λοιπόν, εδώ με το νομοσχέδιο το οποίο συζητάμε, η επιφάνεια, το περίγραμμα και η χρήση της οριζόντιας ιδιοκτησίας καθώς και των χώρων αποκλειστικής χρήσης τους μπορούν να διορθώνονται με βάση τη νεότερη μέτρηση και τα ακίνητα να μπορούν να μεταβιβαστούν.

Να σημειώσω τέλος μία πρόβλεψη του νομοσχεδίου, την οποία τόνισε και ο Πρωθυπουργός Κυριάκος Μητσοτάκης. Είναι στο άρθρο 21. Κτηματολογικά γραφεία και υποκαταστήματα του «Ελληνικού Κτηματολογίου» που βρίσκονται σε νησιωτικούς δήμους ή παραμεθόριες περιοχές το πρόβλημα των κενών θέσεων προσωπικού θα καλύπτεται μέσω πρόσληψης προσωπικού με σχέση εργασίας ιδιωτικού δικαίου ορισμένου χρόνου αποκλειστικά ως 31-10-25, προκειμένου να καλυφθούν οι έκτακτες ανάγκες και να δοθούν οι λύσεις. Και εδώ ευχαριστούμε πάρα πολύ το Υπουργείο, την πολιτική ηγεσία του Υπουργείου και τον Υφυπουργό Κωνσταντίνο Κυρανάκη, γιατί εντόπισε το πρόβλημα, το είδε και έδωσε αμέσως λύση.

Κυρίες και κύριοι συνάδελφοι, το νομοσχέδιο αυτό απαντά πειστικά σε ένα ερώτημα δεκαετιών το οποίο δεν απάντησε κανείς όλα τα προηγούμενα χρόνια ή επέμενε να απαντά με λάθος τρόπο, όπως συνεχίζετε να κάνετε ακόμη και σήμερα οι κύριοι της Αντιπολίτευσης. Αυτή είναι και η ουσιώδης επιτυχία μιας πολιτικής ηγεσίας να απαντά στα ερωτήματα της κοινωνίας και να λύνει τα προβλήματα που προκύπτουν ή που υπάρχουν από το παρελθόν.

Η αποστολή μας είναι να ακούμε την κοινωνία και τα αιτήματά της και να επιχειρούμε να δώσουμε λύσεις σε χρόνια υπαρκτά προβλήματα. Δεν υπάρχει κανένας απολύτως λόγος να ασχολούμαστε με ερωτήματα που δεν υπάρχουν πόσω μάλλον να μένει περιθώριο σε προβλήματα που κακοφορμίζουν. Όταν συμβαίνει αυτό ανθίζουν φαινόμενα λαϊκισμού, απλούστευσης και ακραίων λύσεων. Και είναι στιγμές που ο θόρυβος από τις μειοψηφίες γίνεται ο ρυθμός που πρέπει να κινείται η Πλειοψηφία. Όπως η φύση απεχθάνεται το κενό και σπεύδει πάντα να το καλύψει, στην πολιτική όταν δημιουργείται το κενό καλύπτεται από τους λαϊκιστές και γι’ αυτόν τον λόγο δεν πρέπει να ξεχνάμε γιατί τη χρονιά που έρχεται υπάρχουν πολλοί -κάποιοι ανάμεσά μας- που θα γιορτάσουν τα δέκα χρόνια από το θρίαμβο εκείνων που έφτασαν την πατρίδα μας και τους πολίτες της ένα βήμα πριν το χάος.

Και το ιδιαίτερο είναι ότι ο εισηγητής της Αξιωματικής Αντιπολίτευσης ήταν κατά, αλλά όσο τον άκουγα στην τηλεόραση γιατί δεν μπορούσα να είμαι τότε στη Βουλή άκουγα συνέχεια να μιλάει για τα θετικά του νομοσχεδίου. Είναι απίστευτο! Πρέπει να καταλάβουμε ότι εδώ μέσα είμαστε για να δίνουμε λύσεις στην κοινωνία και στον κόσμο. Και αυτό το νομοσχέδιο είναι ένα νομοσχέδιο που δεν έχει ιδεολογικό υπόβαθρο. Είναι ένα νομοσχέδιο που δίνει λύσεις στην κοινωνία και την οικονομία και τους πολίτες μας.

Δεν μπορούμε και δεν πρέπει να αφήσουμε περιθώρια η ιστορία να επαναληφθεί όχι ως τραγωδία την πρώτη φορά, όπως είχε πει ο Καρλ Μαρξ, αλλά και ως τραγωδία και ως φάρσα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για τη συνέπεια στο χρόνο.

Έχει ζητήσει τον λόγο ο Υφυπουργός, ο κ. Κυρανάκης για μια μικρή παρέμβαση.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ή θα κάνετε την ομιλία σας;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Όχι, κύριε Πρόεδρε, μια μικρή παρέμβαση, απάντηση στους συναδέλφους του ΠΑΣΟΚ, στον κ. Νικολαΐδη. Θα ήθελα να τον ενημερώσετε εσείς οι συνάδελφοί του γιατί απουσιάζει από την Αίθουσα, παρ’ ότι έβαλε κάποια ερωτήματα.

Δεν ισχύει καθόλου αυτό το οποίο αναφέρει. Κατ’ αρχάς του έχω απαντήσει σε γραπτή του ερώτηση. Υπάρχουν επίσημα κατατεθειμένα έγγραφα. Θεωρώ ότι είναι ανήθικο κοινοβουλευτικά να λέει συνάδελφος ότι δεν του έχει απαντήσει Υπουργός σε κοινοβουλευτικό έλεγχο. Υπάρχουν και στα Πρακτικά οι σχετικές απαντήσεις.

Στη Δράμα, λοιπόν, που ανέφερε ότι μόλις δεκαπέντε μέρες μέσα στον Αύγουστο είχαν ενημέρωση και προθεσμία οι πολίτες για να έρθουν να διορθώσουν τα σφάλματα, ισχύουν τα εξής: Έναρξη ανάρτησης στη Δράμα είχαμε 18-7-2022, του 2022, η οποία τελείωσε 18-1-2022. Τελείωσε η ανάρτηση.

Εκθέσεις 6Α είχαμε από 2-11-23 μέχρι 2-1-24. Λήξη εκπρόθεσμων δηλώσεων και προδήλων σφαλμάτων είχαμε μέχρι 28-2-24. Μιλάμε για διαδικασίες οι οποίες κράτησαν πολλούς μήνες, δύο χρόνια. Από 28-2-24 μέχρι την ημερομηνία που ανέφερε λίγο πριν από το Βήμα της Βουλής, δηλαδή τις μέρες μέσα στον Αύγουστο μεσολάβησαν άλλοι πέντε μήνες στους οποίους ανταποκριθήκαμε στα αιτήματα τοπικών συλλόγων της Δράμας κατόπιν παρέμβασης και του κ. Κυριαζίδη, του Βουλευτή της Νέας Δημοκρατίας, στους οποίους πέντε μήνες οι πολίτες είχαν δυνατότητα να διορθώσουν.

Στη Δράμα, λοιπόν, είχαμε δύο χρόνια και ένα μήνα συνολικό διάστημα που οι πολίτες μπορούσαν να κάνουν εκπρόθεσμες δηλώσεις και διορθώσεις όχι δεκαπέντε μέρες μέσα στον Αύγουστο, κάτι το οποίο συνηγορεί υπέρ του ποσοστού συλλογής δικαιωμάτων που ξεπέρασε το 100% της προεκτίμησης. Είχαμε πάνω από το 100% της προεκτίμησης των δικαιωμάτων, που σημαίνει ότι αυτές οι περιπτώσεις που αναφέρει ο κ. Νικολαΐδης είναι απειροελάχιστες και είναι περιπτώσεις οι οποίες λειτουργούν κατά των συνεπών πολιτών της Δράμας οι οποίοι προσήλθαν στην ώρα τους, προσήλθαν με τις επιπλέον δυνατότητες των εκπρόθεσμων δηλώσεων, προσήλθαν με τις παρατάσεις οι οποίες δόθηκαν επί δύο χρόνια και ένα μήνα μετά την ανάρτηση. Δεν λέω καν για το συνολικό διάστημα από την αρχή της μελέτης.

Πάω τώρα στην κ. Γρηγοράκου.

Κυρία Γρηγοράκου, μας αδικείτε. Και αυτό διότι στη Λακωνία όπως και σε κάθε περιοχή που συνάδελφοι από όλα τα κόμματα έρχονται και μου λένε τα προβλήματα πέφτουμε, όπως σωστά είπε ο Γιάννης Παππάς, από πάνω προσωπικά.

Στη Λακωνία, λοιπόν, είχαμε μέσα στο καλοκαίρι τη διαδικασία της διόρθωσης. Κατόπιν παρέμβασης και του κ. Κρητικού και του κ. Δαβάκη, δώσαμε επίσημη όχι άτυπη όπως είπατε επίσημη ανακοινωμένη από το Διοικητικό Συμβούλιο του «Ελληνικού Κτηματολογίου». Τι είναι άτυπο σε αυτό δεν καταλαβαίνω, ειλικρινά, να μου το εξηγήσετε.

Είχαμε, λοιπόν, δεκαπέντε ημέρες και ζητούσα κάθε μέρα ενημέρωση να δω τι ουρές υπάρχουν στο γραφείο κτηματογράφησης. Από τις δεκαπέντε μέρες, λοιπόν, τις δεκατέσσερις -τις δεκατρείς για να μην είμαι υπερβολικός- ήταν άδειο το γραφείο κτηματογράφησης. Τις τελευταίες δύο μέρες όντως γέμισε. Προφανώς τελευταία μέρα ήρθαν όλοι και δώσαμε εμείς προσωπικά εντολή στον ανάδοχο κτηματογράφησης να παραλάβει πρωτόκολλα για κάθε πολίτη που στεκόταν στην ουρά, να παραλάβει αριθμό πρωτοκόλλου για να μπορέσει να εξυπηρετήσει ακόμα και την επόμενη μέρα όπως και έκανε. Δεν το αναγνωρίζετε αυτό όμως.

Και τι κάνετε αντ’ αυτού; Παραπληροφορείτε τους πολίτες και λέτε από το Βήμα της Βουλής κάτι που δεν ισχύει, ότι όλες οι διαφορές λέτε δεν λύνονται με μία πλατφόρμα, δεν λύνονται με την επίσκεψη στο Κτηματολόγιο αλλά λύνονται λέει μόνο δικαστικά. Σταματήστε, λοιπόν, να παραπληροφορείτε τους πολίτες.

Οι πολίτες με νόμο της Νέας Δημοκρατίας έχουν την δυνατότητα και να διορθώσουν και να δηλώσουν τα αγνώστου ιδιοκτήτη σε οποιαδήποτε μελέτη, ακόμα και αυτές που είχαν κλείσει με τα πιλοτικά στην αρχή. Έχουν δυνατότητα εφόσον έχουν μεταγεγραμμένο τίτλο να πάνε στο Κτηματολογικό Γραφείο και να δηλώσουν για να μην έχουμε αυτό που μας κατηγορείτε, αγνωστολόγιο, που θα είχαμε αγνωστολόγιο αν είχαμε τηρήσει απαρέγκλιτα και αυστηρά τον νόμο του ΠΑΣΟΚ.

Εδώ, λοιπόν…

**ΔΗΜΗΤΡΙΟΣ ΜΑΝΤΖΟΣ:** Μέχρι τώρα είχαμε αγνωστολόγιο;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ναι, φυσικά, κύριε Μάντζο. Όταν έχουμε αγνώστους έχουμε αγνωστολόγιο.

**ΔΗΜΗΤΡΙΟΣ ΜΑΝΤΖΟΣ:** Δηλαδή …

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Άρα, λοιπόν, σταματήστε ως εκπρόσωποι του κόσμου που σας στέλνει σ’ αυτό το Κοινοβούλιο να τους παραπληροφορείτε για να κερδίσετε πρόσκαιρα μικροκομματικά οφέλη. Για ποιον λόγο να το κάνετε αυτό; Έχουμε τόσα θέματα να αντιπαρατεθούμε ιδεολογικά. Πρέπει σε χρηστικά θέματα που αφορούν στην περιουσία του πολίτη να δίνετε λάθος πληροφόρηση;

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει η Βουλευτής του ΠΑΣΟΚ - Κινήματος Αλλαγής, η κ. Αικατερίνη Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου πριν ξεκινήσω να εκφράσω τη θλίψη μου και την αγωνία μου για όλα αυτά που συμβαίνουν γύρω μας τα τελευταία εικοσιτετράωρα. Από τη μία η χώρα καίγεται για άλλη μια φορά, αυτή τη φορά στην Κόρινθο, μετρώντας ήδη δύο θύματα και με τους πυροσβέστες και τους εθελοντές μας να δίνουν μάχη με τις φλόγες, ενώ ταυτόχρονα η νεανική παραβατικότητα χτυπάει κόκκινο και βρισκόμαστε ακόμα στο προοίμιο της σχολικής χρονιάς.

Περνώντας, λοιπόν, στο σημερινό νομοσχέδιο φοβάμαι πως αποτυγχάνει να αντιμετωπίσει το κεντρικό ζήτημα ολοκλήρωσης του Κτηματολογίου με ουσιαστικό τρόπο, παρ’ όλο που ο τίτλος υπόσχεται το αντίθετο.

Είναι ένα νομοσχέδιο που όχι μόνο δεν λύνει τα προβλήματα αλλά αλλάζει ολόκληρη τη φιλοσοφία του Κτηματολογίου μεταφέροντας πλέον ευθύνη και βάρη στους πολίτες ενώ παράλληλα επιβαρύνει έναν ήδη υποστελεχωμένο και κορεσμένο φορέα.

Ας μιλήσουμε όμως ανοιχτά για το τι κάνατε και κυρίως για το τι δεν κάνατε. Κυρίες και κύριοι συνάδελφοι, μέχρι τώρα το κράτος είχε την ευθύνη να παρέχει ένα οργανωμένο και αξιόπιστο χάρτη ιδιοκτησιών στους πολίτες. Τι κάνει όμως τώρα η Κυβέρνηση; Μεταφέρει την ευθύνη αυτή στους πολίτες, ζητώντας τους να διορθώσουν κατόπιν εορτής φυσικά τα όποια λάθη προκύψουν σε απροσδιόριστο χρόνο και με απροσδιόριστο κόστος. Με αυτή τη λογική δημιουργούμε ένα Κτηματολόγιο γεμάτο κενά, ανασφάλεια και εκκρεμότητες. Αναρωτιέμαι, λοιπόν: Είναι αυτό το μέλλον που θέλουμε για τους πολίτες μας;

Η Κυβέρνηση ισχυρίζεται ότι το νομοσχέδιο ενισχύει την ασφάλεια δικαίου. Πώς ακριβώς, κύριε Υπουργέ, το επιτυγχάνετε αυτό, όταν αφήνετε τους πολίτες να παλεύουν στο λαβύρινθο των κτηματολογικών διατυπώσεων; Το ίδιο νομοσχέδιο παραδέχεται ότι για να διορθωθούν τα λάθη και να υπερασπιστούν την ιδιοκτησία τους όσοι δεν έχουν τίτλους, θα πρέπει οι πολίτες αυτοί να καταφύγουν στα δικαστήρια.

Και φυσικά ουδείς λόγος γίνεται για το αμάχητο το τεκμήριο του δημοσίου που έρχεται ως χαριστική βολή. Δημιουργείται μια τεράστια ανασφάλεια δικαίου σε όλους εκείνους που δεν έχουν κανένα μηχανισμό να τους προστατεύσει απέναντι στην όποια κρατική αυθαιρεσία. Και σας ρωτώ: Τι θα κάνει όλες αυτές τις ιδιοκτησίες το δημόσιο;

Κυρίες και κύριοι συνάδελφοι, μας τα είπαν και οι φορείς. Το «Ελληνικό Κτηματολόγιο» είναι υποστελεχωμένο και κορεσμένο και εσείς έρχεστε να προσθέσετε περισσότερα βάρη, περισσότερες ευθύνες, περισσότερες υποχρεώσεις σε έναν φορέα που, όπως μαρτυρούν οι ίδιοι οι εργαζόμενοι, αγωνίζεται να ανταποκριθεί στις τρέχουσες ανάγκες. Είναι σαν να θέλουμε να γεμίσουμε ένα ποτήρι που ήδη ξεχειλίζει. Οι ίδιοι οι εργαζόμενοι στο Κτηματολόγιο το λένε καθαρά. Δεν υπάρχουν πόροι, δεν υπάρχει προσωπικό, δεν υπάρχουν κατάλληλες υποδομές για να σηκώσουν αυτό το φορτίο.

Ποια είναι, λοιπόν, η απάντηση της Κυβέρνησης σε αυτό; Επιδεινώνουμε την κατάσταση και ευχόμαστε καλή τύχη. Αλλά φυσικά το κόστος θα πέσει και πάλι στους πολίτες. Με το νέο αυτό σύστημα οι πολίτες θα χρειαστεί να καταφύγουν σε μηχανικούς, σε δικηγόρους, σε συμβολαιογράφους για να διασφαλίσουν τα δικαιώματά τους. Δημιουργείται ένα νέο γραφειοκρατικό τέρας και ζητάτε από τους πολίτες να πληρώσουν για να το αντιμετωπίσουν. Έτσι λειτουργεί το κράτος υπέρ του πολίτη ή μήπως μόνο υπέρ όσων μπορούν να πληρώσουν δεδομένου ότι το κόστος για μία τέτοια υπόθεση είναι περίπου της τάξης των 2.500 ευρώ ανά ακίνητο. Δυστυχώς, κυρίες και κύριοι της Κυβέρνησης, και εδώ έχουμε άλλη μια περίτρανη περίπτωση μετατόπισης της κρατικής ευθύνης στους ιδιώτες και στους πολίτες.

Και για να φτάσουμε και στον κίνδυνο για το περιβόητο αγνωστολόγιο όπως πολύ ορθά χαρακτήρισε ο ειδικός μας αγορητής Ιλχάν Αχμέτ, στην περίπτωση των ακινήτων αγνώστου ιδιοκτήτη, χωρίς τίτλο, οι πολίτες θα βρεθούν μπλεγμένοι σε μία δικαστική περιπέτεια για να διεκδικήσουν τα δικαιώματά τους. Και αν αυτό δεν είναι αρκετό, έχετε το ακαταμάχητο τεκμήριο του δημοσίου για να λειτουργήσει ως η τελική παγίδα για όσους δεν προλάβουν να διευθετήσουν ζητήματα των ιδιοκτησιών τους.

Είναι αυτό ένδειξη ασφάλειας δικαίου ή μια πράξη υφαρπαγής ιδιωτικών περιουσιών από το κράτος; Πώς περιμένετε να εμπιστευτούν οι πολίτες ένα τέτοιο σύστημα; Και δεν το λέμε εμείς μόνο. Ο Δικηγορικός Σύλλογος Ελλάδος έχει επισημάνει ότι υπάρχουν πολλές χιλιάδες ακίνητα που παραμένουν αδήλωτα λόγω άγνοιας, λόγω πολύπλοκων διαδικασιών. Ζητούν παράταση, ζητούν διευκρινίσεις, ζητούν σαφείς ρυθμίσεις για τη διόρθωση των γεωμετρικών μεταβολών. Και εσείς τι κάνετε; Αγνοείτε τις προτάσεις τους και προχωράτε σε μονομερείς αποφάσεις.

Κυρίες και κύριοι της Κυβέρνησης, ας δούμε τι κάνατε με το Νομό Λασιθίου. Το Λασίθι αντιμετωπίζει μια κατάφορη αδικία στη διαδικασία της κτηματογράφησης. Παρά τις επανειλημμένες κοινοβουλευτικές μας παρεμβάσεις το Υπουργείο και το Κτηματολόγιο αρνήθηκαν να παρατείνουν την προθεσμία για την υποβολή εκπρόθεσμων δηλώσεων και τη διόρθωση πρόδηλων σφαλμάτων. Μιλάμε για μια περιοχή που έχει αφεθεί εκτεθειμένη χωρίς καμμία μέριμνα για τα λάθη και τις παραλείψεις που έχουν προκύψει.

Αναρωτιέμαι, λοιπόν, υπάρχει η πολιτική βούληση να στηρίξουμε τους πολίτες του Λασιθίου ή θα τους αφήσουμε στο έλεος της γραφειοκρατίας; Κλείσιμο υποθηκοφυλακείων, υποστελέχωση κτηματολογικού γραφείου στην Κρήτη, πολυπλοκότητα διαδικασιών, «κρασάρισμα» ηλεκτρονικής πλατφόρμας, στενά χρονικά περιθώρια. Και τι απαντάτε σε όλες τις κοινοβουλευτικές μας παρεμβάσεις; Ότι η όποια παράταση δεν κρίνεται απαραίτητη και πως αποτελεί καθυστέρηση περαίωσης του έργου. Και το ερώτημα παραμένει το ίδιο. Γιατί αρνηθήκατε την παράταση μέχρι 30-11-2024, αφού ο νόμος το επιτρέπει;

Και δεν είναι μόνο αυτό. Η πρόσφατη ανακοίνωση για την κινητή μονάδα κτηματογράφησης στην Κρήτη αποτελεί μία ακόμα ένδειξη ανισότητας στη μεταχείριση. Η μονάδα θα εξυπηρετήσει μόνο τους υπόλοιπους τρεις νομούς της Κρήτης αφήνοντας απ’ έξω το Λασίθι. Και αναρωτιέμαι αν ισχύει τελικά αυτό που όλοι οι πολίτες φωνάζουν ότι το Λασίθι είναι φτωχός συγγενής της Κρήτης; Γιατί τέτοια διάκριση;

Σαν να μην έφτανε αυτό, το χάος με τους δασικούς χάρτες συνεχίζει να ταλαιπωρεί τους κατοίκους. Πάνω από δέκα χιλιάδες αντιρρήσεις στην Περιφέρεια Κρήτης βρίσκονται σε εκκρεμότητα με την αρμόδια επιτροπή να υπολειτουργεί. Έχουμε κολλήσει σε ένα γραφειοκρατικό τέλμα που όχι μόνο μπλοκάρει τις συναλλαγές αλλά καταδικάζει την περιοχή σε αναπτυξιακή στασιμότητα, δεδομένου ότι όλες οι δικαιοπραξίες έχουν παγώσει λόγω αναντιστοιχίας μεταξύ Κτηματολογίου και δασικών χαρτών.

Και προκύπτουν εύλογα ερωτήματα όπως τι θα γίνει με τις ενστάσεις που κατατέθηκαν μέχρι τον Ιούλιο και πώς θα διορθωθούν, τι θα γίνει στις περιπτώσεις που οι δήμοι δεν έχουν προχωρήσει σε αναγνωρίσεις των κοινόχρηστων δρόμων και κόβονται άρτια οικόπεδα στη μέση. Οι τοπικοί φορείς, ο Δικηγορικός Σύλλογος, Σύλλογος Επαγγελματιών Μηχανικών Ιεράπετρας, επιτροπές κτηματολογίων των δήμων, Τεχνικό Επιμελητήριο Ελλάδος Τμήμα Ανατολικής Κρήτης έχουν ήδη επισημάνει το πρόβλημα και ζητούν παρατάσεις. Και ποια είναι η αντίδραση του Υπουργείου; Σιγή και αδιαφορία.

Έτσι στηρίζουμε τους πολίτες με αμάχητο τεκμήριο υπέρ δημοσίου και προθεσμίες που απειλούν να τους στερήσουν την περιουσία τους; Το Δημοτικό Συμβούλιο Αγίου Νικολάου έχει ζητήσει να παραταθεί η προθεσμία για τις διορθώσεις των αρχικών εγγραφών σε περιοχές όπου ήδη λειτουργεί το Κτηματολόγιο έως τις 31 Δεκεμβρίου του 2026, όπως προτείνει και η ολομέλεια των δικηγορικών συλλόγων. Είναι μια απόλυτα δίκαιη και λογική πρόταση.

Και εμείς λέμε το εξής, αν δεν παραταθεί πώς περιμένουμε να ολοκληρωθεί σωστά και δίκαια το Κτηματολόγιο, το πιο σημαντικό εργαλείο, ώστε να γνωρίσει η χώρα μας τι έχουμε και πού το έχουμε; Θέλουμε απλά να ολοκληρωθεί το Κτηματολόγιο ή θέλουμε να ολοκληρωθεί σωστά και δίκαια; Θέλουμε να ολοκληρωθεί υπέρ των πολιτών ή μήπως τιμά τη χώρα μας, τη χώρα της δημοκρατίας και της δικαιοσύνης, οι πολίτες να θεωρούν το κράτος ληστρικό και να μην το εμπιστεύονται;

Κυρίες και κύριοι συνάδελφοι, δυστυχώς το νομοσχέδιο αυτό δεν ολοκληρώνει το Κτηματολόγιο, το κλείνει άρον άρον και το μετατρέπει σε ένα αγνωστολόγιο. Δεν ελαφρύνει το βάρος στους πολίτες. Τους φορτώνει με νέα βάρη και έξοδα. Και μήπως τελικά ήρθε η ώρα να μας πείτε ποιον εξυπηρετούν αυτές οι αλλαγές;

Ας σταματήσουμε, λοιπόν, να βαφτίζουμε την προχειρότητα μεταρρύθμιση και ας κάνουμε πραγματική δουλειά για ένα Κτηματολόγιο που θα λειτουργεί για τον πολίτη και όχι εναντίον του.

Και ολοκληρώνω, κύριε Πρόεδρε, με ένα γενικότερο στόχο που πρέπει όλοι να θέσουμε και σε αυτή εδώ την Αίθουσα αλλά και στην καθημερινότητά μας, πώς θα διασφαλίσουμε την ασφάλεια του πολίτη και πώς θα κερδίσουμε ξανά την εμπιστοσύνη του στο κράτος και στους θεσμούς, πώς να τον κάνουμε να νιώσει ασφάλεια πώς ό,τι και αν συμβεί μπορεί να απευθυνθεί στο κράτος και στη δικαιοσύνη και όχι όπως τώρα να φοβάται μη και χρειαστεί να μπλέξει με το κράτος και τη δικαιοσύνη.

Γιατί αυτό πρώτον, δεν τιμά κανέναν. Δεύτερον, συντηρεί την αποστροφή του πολίτη προς το πολιτικό σύστημα και τρίτον, κρατάει τη χώρα δέσμια σε ένα σενάριο χαμηλών προσδοκιών που απέχει πολύ από μία ανεπτυγμένη χώρα, από μια χώρα που δεν χωρούν ανισότητες και όπου οι πολίτες μπορούν να ζουν με ευημερία, δικαιοσύνη και ασφάλεια. Αν βάλετε όλα αυτά στο προσκήνιο, τότε ίσως μια μέρα μας φέρετε μια πραγματική μεταρρύθμιση.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Εμείς σας ευχαριστούμε.

Και τον λόγο τώρα έχει ο Βουλευτής του ΠΑΣΟΚ - Κινήματος Αλλαγής, ο κ. Σταύρος Μιχαηλίδης και αμέσως μετά ζήτησε και θα έχει τον λόγο ο Κοινοβουλευτικός Εκπρόσωπος των Σπαρτιατών, κ. Κόντης.

Ορίστε, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν λίγο σε αυτή την Αίθουσα διά στόματος του Πρωθυπουργού της χώρας ακούσαμε ότι η Ελλάδα είναι η μόνη χώρα που δεν έχει ακόμα ολοκληρωμένο Κτηματολόγιο κάτι που οπωσδήποτε δεν μας τιμά. Προσπαθούμε ακόμα να ολοκληρώσουμε το εργαλείο που κατοχυρώνει εμπράγματα δικαιώματα των Ελλήνων, ενισχύει την οικονομία, βάζει τάξη και νοικοκυριό στη χώρα και λοιπά. Και όπως είπε επίσης ο κύριος Πρωθυπουργός «Κτηματολόγιο έχουν δημιουργήσει άλλες χώρες εδώ και αιώνες, όχι δεκαετίες».

Εμείς αργήσαμε. Και όχι μόνο αργήσαμε να ξεκινήσουμε τη σύνταξη ενός Κτηματολογίου, αλλά ακόμη δεν μπορούμε να το τελειώσουμε. Πάμε μπρος και πίσω. Τι μας κρατά ακόμα πίσω; Προφανώς η έλλειψη προσωπικού, η υπερβολική γραφειοκρατία και φυσικά σκοπιμότητες και συγκεντρωτισμός.

Το σημερινό νομοσχέδιο ήρθε στη Βουλή εξήντα πέντε μέρες, περίπου, από τον ν.5123 που ψηφίσαμε πάλι για το Κτηματολόγιο τον Ιούλιο. Δεν ακυρώνουμε την προσπάθεια. Εξάλλου, όπως ανέφερε και ο εισηγητής του ΠΑΣΟΚ, κάποια άρθρα θα τα υπερψηφίσουμε. Φοβούμαι όμως ότι σύντομα θα έρθει και επόμενη τροποποίηση, αν δεν εισακουστούν οι εποικοδομητικές προτάσεις που έχουν ακουστεί σε αυτή την Αίθουσα.

Κύριε Υπουργέ, Ελλάδα δεν είναι μόνο η Αθήνα. Εσείς προσωπικά το ξέρετε γιατί έχετε υπηρετήσει και την τοπική αυτοδιοίκηση. Όπως όμως και να το κάνουμε στην Αθήνα η κτηματογράφηση είναι σαφώς πιο απλή από ό,τι είναι στην επαρχία, στην ύπαιθρο και ιδιαίτερα στις νησιωτικές μας περιοχές. Παρ’ όλα αυτά ακόμα και στην Αθήνα τα σφάλματα είναι πολλά και -απαράδεκτα χρονικά- η ολοκλήρωση συναλλαγών παίρνει μήνες για να ολοκληρωθεί. Είναι και η ύπαιθρος, λοιπόν, η ύπαιθρος που είναι έρημη, που κατοικούν πια ελάχιστοι υπερήλικες, που οι ιδιοκτήτες μπορεί να μην είναι καν στην Ελλάδα, που δεν μπορούν να μετακινούνται, που δεν μπορούν να συναλλάσσονται και να χρησιμοποιούν τις νέες τεχνολογίες όπως οι νεότεροι, με αποτέλεσμα να αναγκάζονται να αναθέτουν αυτά που οι νεότεροι τα χειρίζονται με το κινητό τους τηλέφωνο σε μηχανικούς και δικηγόρους με τεράστιες δαπάνες αβάσταχτες για το μικρό βαλάντιο των περισσότερων ανθρώπων της υπαίθρου, με αποτέλεσμα να αδυνατούν να ολοκληρώσουν την ταυτοποίηση και δήλωση ιδιοκτησιών και στο τέλος να τις εγκαταλείπουν.

Ο κλήρος στην επαρχία, κύριε Υπουργέ, και πάλι θα πω για τον δικό μου τόπο, ξέρετε τι είναι; Όταν λέμε χωράφι ή κτήμα δεν εννοούμε δεκάδες ή εκατοντάδες στρέμματα όπως σε άλλες περιοχές της Ελλάδας. Κτήμα στην περιοχή μου, στα νησιά μας και ακόμα πιο πολύ στα μικρά νησιά του Αιγαίου, είναι το μεγαλύτερο διακόσια τετραγωνικά μέτρα, μισό στρέμμα το πολύ και μάλιστα σε ορεινές και δύσβατες περιοχές. Χιλιάδες ιδιοκτησίες θα λάβουν τον χαρακτηρισμό υπέρ αγνώστου, και αφού είναι βέβαιο ότι δεν θα ακολουθηθούν λόγω των ιδιαιτεροτήτων που προανέφερα των περιοχών μας οι όποιες δυνατότητες παρέχει το νομοθετικό πλαίσιο, θα καταλήξουν στο δημόσιο. Είναι κάτι δηλαδή σαν εθνικοποίηση.

Η μεγαλύτερη όμως ζημιά για τέτοιες περιπτώσεις που αναγκάζονται οι μικροϊδιοκτήτες, ομογενείς, ετεροδημότες και λοιπά, να εγκαταλείψουν τα χωραφάκια που τους κληροδότησαν οι παππούδες τους, από τις δυσκολίες που προανέφερα είναι ότι χάνεται και ο δεσμός τους με τις ρίζες τους. Αποκόπτονται από τα νησιά μας, την άκρη του Αιγαίου. Δεν έχουν τίποτα πια να τους κρατά και αυτό αποτελεί μεσομακροπρόθεσμα τεράστια εθνική βλάβη για τη χώρα μας.

Θα έχει ενδιαφέρον να μας δίνατε, κύριε Υπουργέ, από τα μέχρι σήμερα στοιχεία που έχετε κάποια στατιστικά από τα κτηματολόγια για τα ποσοστά που έχουν φτάσει οι δηλώσεις στα νησιά του ανατολικού Αιγαίου και ιδιαίτερα στα μικρά νησιά. Να δούμε πόσο δούλεψε η διαδικασία κτηματογράφησης στις ευαίσθητες περιοχές της Ελλάδας. Να δούμε κατά πόσο οι όποιες δυσκολίες και κόστη ανάγκασαν τους νησιώτες να αποκοπούν από τη ρίζα τους. Να δώσουμε, δηλαδή, και μια εθνική και νησιωτική διάσταση των πολιτικών σας.

Οι αναβολές και οι παρατάσεις στις υποχρεώσεις μας ενδεχομένως να μη λειτουργούν αποτελεσματικά, να μην είναι τόσο χρήσιμες η μια αναβολή πίσω από την άλλη. Πρέπει όμως να ομολογήσουμε ότι στην περίπτωση του Κτηματολογίου αυτή η πολύχρονη απαράδεκτη κατάσταση σε πολύ μεγάλο βαθμό οφείλεται και στην ανικανότητα του κράτους, των κυβερνήσεων θα πω εγώ, διαχρονικά. Σε αυτή τη διάσταση οφείλετε να αναλάβετε με θάρρος το μερτικό που σας αναλογεί και να αναλάβετε πρωτοβουλίες θεραπείας όπου αποδεδειγμένα η πενταετής διαχείρισή σας δεν απέδωσε.

Θα το συνδέσω με την απαράδεκτη κατάσταση που επικρατεί στον τόπο μου, την Χίο, την οποία και εσείς αναφέρατε σε παρέμβασή σας ως παράδειγμα κακής διαχείρισης και σφαλμάτων εκ μέρους του Κτηματολογίου. Οι διαδικασίες ξεκίνησαν αν θυμάμαι καλά το 1997 στους τότε Δήμους Αγίου Μηνά, Ανέμωνα και Ιωνίας. Δεν θα περιγράψω τι ακολούθησε. Θα σταθώ μόνο στην περίπτωση του τότε Δήμου Ιωνίας. Ήταν τόσα τα λάθη που σχεδόν όλη η καταγραφή και αποτύπωση έπρεπε να πεταχτεί στα σκουπίδια, γεγονός που το αποδέχτηκε το Κτηματολόγιο και το 2012 όρισε μια επιτροπή μηχανικών για επανέλεγχο. Ήταν τόσο μεγάλο το μέγεθος των σφαλμάτων που το Κτηματολόγιο το 2018 -χάσαμε και έξι χρόνια- υπέγραψε σύμβαση με ανάδοχο εταιρεία για την επανακαταγραφή των δηλώσεων σφαλμάτων που ξεπέρασαν όσο καιρό κράτησε αυτή η εργολαβία τις οκτώ χιλιάδες ιδιοκτησίες.

Από το 2018, λοιπόν, που παραδόθηκε το αποτέλεσμα των μελετών το Κτηματολόγιο δεν έκανε τίποτα. Δεν προκήρυξε καμμία άλλη εργολαβία με αποτέλεσμα τώρα, το 2024, να είμαστε εκεί που βρισκόμασταν το 2012. Με ποια λογική, λοιπόν, θα πει το Υπουργείο ή το Κτηματολόγιο «τα εγκαταλείπω όλα γιατί υπάρχει μερίδιο ευθύνης ή κάποια ευθύνη στους ιδιοκτήτες»; Δεν υπάρχει καμμία ευθύνη. Όλη η ευθύνη αναλογεί στην Κυβέρνηση και στο Κτηματολόγιο που το διαχειρίστηκε όλα αυτά τα χρόνια. Έχουμε απόλυτη, λοιπόν, εγκατάλειψη. Και ξαφνικά έρχεστε αντί να δώσετε λύση και βάζετε λουκέτο.

Αυτή η συμπεριφορά, κύριε Υπουργέ, δεν υπηρετεί αρχές χρηστής διοίκησης, νησιωτική ή εθνική πολιτική. Καταβάλλετε προσπάθεια -θα το δεχτώ- να επιλύσετε κάποια προβλήματα. Οφείλετε όμως σε τέτοιες περιπτώσεις, όπως αυτή που προανέφερα, όχι μόνο λόγω των ιδιαίτερων χαρακτηριστικών της περιοχής μας αλλά και λόγω της πρόδηλης ευθύνης της Κυβέρνησης να αναλάβετε άμεσα πρωτοβουλίες για επίλυση του προβλήματος.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Κύρωση σύμβασης παραχώρησης υπηρεσιών για τη χρηματοδότηση, λειτουργία, συντήρηση και εκμετάλλευση της Αττικής οδού».

Επίσης, ο Βουλευτής Τρικάλων της Νέας Δημοκρατίας κ. Σκρέκας ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Τον λόγο έχει ο Κοινοβουλευτικός Εκπρόσωπος της Κοινοβουλευτικής Ομάδος Σπαρτιάτες, ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα αυτό το νομοσχέδιο αλλά πρώτα οφείλω και εγώ με τη σειρά μου, εκπροσωπώντας το κόμμα μας, να κάνω μια αναφορά στους κατοίκους της Κορινθίας οι οποίοι δοκιμάζονται με αυτές τις πυρκαγιές, και μια ιδιαίτερη αναφορά στους δύο νεκρούς ανθρώπους που έχασαν τη ζωή τους και άφησαν οικογένειες και ορφανά παιδιά.

Δυστυχώς, είμαστε συνεχείς μάρτυρες μιας τέτοιας κατάστασης. Φτάνουμε Οκτώβριο μήνα να καίγεται πάλι ένα μεγάλο μέρος της Ελλάδος και, δυστυχώς, πάντα θα λέμε τα ίδια, πάντα θα βρισκόμαστε εδώ και θα την πληρώνουν απλά ανώνυμοι πολίτες οι οποίοι δεν έχουν φταίξει σε τίποτε, είναι στα θέματα τα οποία τους καίνε και τα οποία καταστρέφουν τις ζωές τους.

Υπάρχει και ένα μεγάλο θέμα της εποχής, πριν μπω στο νομοσχέδιο, που είναι η βία των νέων. Σήμερα είχε μια σύσκεψη η Κυβέρνηση με τον κύριο Πρωθυπουργό από ό,τι έμαθα. Άκουσα και τον κ. Φλωρίδη το πρωί να αναφέρει σαν πρώτα μέτρα ότι για να λυθεί το θέμα της βίας στους ανήλικους μαθητές ή έξω από τα σχολεία αυτό που προέχει είναι να ποινικοποιηθούν τελείως τα κάθε μορφής όπλα ή ό,τι μπορεί να χαρακτηριστεί όπλο. Δηλαδή, να βγουν παράνομα με μορφή κακουργηματική από ό,τι άκουγα, τα αεροβόλα και τα μαχαίρια, κάθε είδους μαχαίρια.

Και εγώ δεν μιλάω για την οπλοφορία, μιλάω για ένα απλό μαχαίρι που μπορεί κάποιος να έχει στην κατοχή του -είτε είναι μικρός είτε μεγάλος- στο αυτοκίνητό του για να κάνει μια δουλειά. Αυτό θα θεωρείται κακούργημα από ό,τι είπε ο κ. Φλωρίδης.

Όμως, δεν σκοτώνουν τα όπλα, κύριοι, όπως λένε και στην Αμερική, όπου έχουν γίνει πάμπολλες προσπάθειες να αφαιρέσουν τα όπλα από τους κατοίκους και δεν αλλάζει τίποτα στο Σύνταγμά τους, γιατί εκεί θεωρούν ότι ο πολίτης πρέπει να έχει το δικαίωμα στην άμυνα, τουλάχιστον, μέσα στο σπίτι του, σκοτώνουν οι άνθρωποι. Εάν εμείς αφαιρέσουμε οτιδήποτε θεωρούμε όπλο, θα φτάσουμε να βλέπουμε ανθρώπους να σκοτώνουν με τα χέρια τους, με σκοινιά.

Και δεν καταλαβαίνουμε αυτόν τον όρο της αφαίρεσης των όπλων, ή το να πιστεύουμε -υποτίθεται- ότι θα αφαιρέσουμε τα μαχαίρια και τα αεροβόλα και δεν θα υπάρχει βία των νέων. Αν αύριο δούμε κάποιον να σκοτώνει με χλωρίνη ή με οξύ σε ένα σπρέι, θα ποινικοποιήσουμε τις χλωρίνες και τα σπρέι και τα οξέα και ό,τι υπάρχει; Δεν είναι αυτό η πρόληψη.

Η πρόληψη είναι να μάθουμε τους νέους μας να συμπεριφέρονται κοινωνικά ως άνθρωποι, να αρχίσει μέσα από τις οικογένειες, να αρχίσει μέσα από τα σχολεία, να μάθουμε τους νέους ότι η ζωή τους δεν είναι ένα κινητό και ένα τάμπλετ. Ξέρουμε ότι η βία σήμερα και η επίδραση των εικόνων, το βίντεο -έχει βγει σε μελέτες τώρα στην Αμερική- η βία που βγαίνει μέσα από αυτά προτρέπει τους νέους κατά 85% στο να την υιοθετήσουν στη ζωή τους. Έχετε δει, έχετε καθίσει να δείτε -εγώ έχω μικρό παιδί και βλέπω τι μου δείχνει που βλέπουν οι συμμαθητές του και παρακολουθώ και εγώ- ότι υπάρχουν τράπερς, οι λεγόμενοι «τράπερς», οι οποίοι γεμίζουν γήπεδα όπου πηγαίνουν παιδιά δεκατριών, δεκαπέντε ετών και οι λέξεις που ακούνε στα τραγούδια είναι μόνο βία, «πιάσε το σαρανταπεντάρι και ρίξ’ το σε αυτόν» -εννοούν το πιστόλι το σαρανταπεντάρι- ή «σκότωσε τον μπάτσο», αναφερόμενοι στους αστυνομικούς; Αυτά τα τραγούδια τα επιτρέπουμε και τα προωθούμε.

Και ενώ εάν μιλήσει κάποιος για μία αγνή έννοια όπως είναι η πατρίδα ή οτιδήποτε άλλο, ή αν κάνει μια αναφορά που θα θεωρηθεί –ξέρω εγώ- ρατσιστική, ομοφοβική έστω και αν δεν είναι, τρέχουν να τον φυλακίσουν, να του κάνουν δικογραφίες, αυτοί οι στιχουργοί, αυτοί οι τραγουδιστές, αυτοί οι αλήτες της ζωής μας, γιατί είναι αλήτες αυτοί που προωθούν τη βία, οποιαδήποτε μορφή βίας και αυτοί που λένε «πιάσε ένα όπλο και σκότωσε», ή «κάνε μια ληστεία» -γιατί αυτά λένε αυτά τα τραγούδια- τα θεωρούμε τέχνη.

Και αν εσείς τα θεωρείτε τέχνη και το κράτος τα θεωρεί τέχνη, μην ψάχνετε να κυνηγήσετε τη βία των νέων, κυνηγώντας ένα μαχαιράκι πέντε εκατοστών που θα έχει ο πατέρας του ή που θα κυκλοφορεί κάποιος να τον παραπέμψετε σε μορφή κακουργήματος. Αν πιστεύετε ότι κυνηγάτε τη βία, θα κοροϊδεύετε τους εαυτούς σας, γιατί και με ένα σκοινί, με μια μπουνιά, με μια κλωτσιά είδαμε προχθές κάτι αγρίμια να επιτίθενται. Γιατί εγώ δεν τα θεωρώ παιδιά αυτά τα θεωρώ πλέον αγρίμια. Δεκαέξι χρονών ή δεκαπέντε χρονών παιδιά που σκοτώνουν, χτυπάνε, σκοτώνουν στο ξύλο ένα παιδί για οποιονδήποτε λόγο είναι αγρίμια. Πέρασε η εφηβεία και το δεκατρία και δεκατέσσερα, πλέον φτάνουν και σε άλλες μορφές, τα θεωρεί και η πολιτεία ικανά να ψηφίζουν, να πηγαίνουν στρατιώτες σε λίγο. Είναι αγρίμια όταν χτυπάνε είκοσι άτομα, έχουν το ένστικτο της αγέλης πλέον όταν χτυπάνε ένα παιδί ανυπεράσπιστο και όταν μεγαλώσουν, είτε καλυπτόμενοι πίσω από πολιτικές ομάδες διαφόρων πεποιθήσεων είτε οπαδικές είτε οτιδήποτε άλλες, εύκολα θα βγαίνουν στις δολοφονικές απόπειρες, εύκολα θα επιτίθενται σε κοινωνικές ομάδες, εύκολα θα φτάνουν στις απόπειρες δολοφονίας ή τις δολοφονίες. Και είναι πολύ εύκολο, γνωρίζω περίπτωση φίλου που έριξε κάποτε ένα χαστούκι σε κάποιον έπεσε κάτω και πέθανε ο άνθρωπος ο άλλος, φίλος παιδικός. Εύκολο είναι να χτυπήσεις κάποιον και να τον σκοτώσεις, δεν είναι δύσκολο.

Εκεί, λοιπόν, πρέπει να μπούμε κοινωνικά στα μυαλά των παιδιών οι γονείς τους πρώτα, και να τους μάθουν τι πρέπει να ζητάνε από τη ζωή τους, πώς πρέπει να είναι η ζωή. Να χαιρόμαστε και τις ψηφιοποιήσεις -μιλάμε εδώ για ψηφιακά, κύριε Υπουργέ- να χαιρόμαστε και οτιδήποτε άλλο! Εάν δεν αποκτήσουν κοινωνική συνείδηση πολίτη ο οποίος βασίζεται στην ευγενή άμιλλα και θεωρεί τους άλλους πολίτες, -ό,τι διαφορά και να έχει μαζί τους είτε είναι οπαδική είτε πολιτική- ότι είναι σαν και αυτόν, εάν δεν το κάνουμε αυτό δεν θα βγάλουμε άκρη ποτέ, ποτέ! Θα μιλάμε για τη βία και για το πώς στο τέλος θα την αφαιρέσουμε από τα παιδιά. Και μην ξεχνάμε ότι τα παιδιά εύκολα μέσα σε έναν χρόνο γίνονται άνδρες και πλέον εάν δεν έχουμε φτάσει στο σημείο να τους αφαιρέσουμε από το μυαλό και να παγιωθεί στις σκέψεις τους το ότι η βία είναι ο μοναδικός δρόμος για να φτάσουν στην επιτυχία, δεν πρόκειται να πετύχουμε τίποτα.

Είναι δυνατόν να ακούμε συζητήσεις και στατιστικές του τύπου ότι οκτώ χιλιάδες νέοι συνελήφθησαν την περασμένη χρονιά σε αντίθεση με έξι χιλιάδες πρόπερσι -και να λέμε ότι συνελήφθησαν, παραπέμφθηκαν και στα δικαστήρια- και είναι επίτευγμα αυτό για μια χώρα που θέλει να επαίρεται ότι έχει αρχές, δικαίου και δημοκρατικές ιδέες και αντιλήψεις;

Η βία των ανηλίκων –ξαναλέω- συνδέεται πάρα πολύ με τον κυβερνοχώρο. Ψηφίσαμε πριν κάποιους μήνες το νομοσχέδιο για τη βία στο διαδίκτυο με αυστηρούς νόμους, με το ότι θα κατεβαίνει υλικό το οποίο θα προτρέπει σε βία και βλέπουμε ότι αυτούς τους τύπους που προωθούν τη βία -επαναλαμβάνω και στέκομαι σε αυτούς- γεμάτοι τατουάζ, με πιστόλια, με νεκροκεφαλές, οι οποίοι κάνουν τους καλλιτέχνες και τραγουδάνε τραγούδια που από το πρωί μέχρι το βράδυ προτρέπουν σε βία και σε ναρκωτικά και σε ληστείες, να μην τους αγγίζει κανείς. Είναι ανέγγιχτοι, δεν τους πειράζει κανείς! Είναι παράξενο αυτό, είναι περίεργο. Και είναι, πραγματικά, άξιο προσοχής. Και όχι μόνο δεν τους αγγίζει κανείς αλλά δείτε ότι έχουν ακροαματικότητες, τηλεθεάσεις πάνω από είκοσι εκατομμύρια κάποιοι, οι οποίοι όσο πιο βίαιοι είναι, τόσο πιο πολλές θεάσεις έχουν λες και το σύστημα θέλει να επιβάλει με αυτόν τον τρόπο -το σύστημα εννοώ κάποιο αόρατο και όχι το ελληνικό σύστημα- τη βία και τη διάλυση των κοινωνιών μέσα από αυτά.

Όσο και να φαίνονται, κύριε Υπουργέ, παράξενα και θεωρίες συνωμοσίας είναι πραγματικότητα. Καθίστε ένα Σαββατοκύριακο –είστε ειδικός στον κυβερνοχώρο- και δείτε όλα αυτά που σας λέω. Θα απορήσετε, αν δεν τα έχετε δει ή δεν σας τα λένε οι συνεργάτες σας.

Θα πρέπει οι νέοι να ενταχθούν σε εκπαιδευτικά συστήματα ψηφιακής παιδείας και ενσυναίσθησης, κύριε Υπουργέ, να καταλάβουν τι είναι το βίαιο περιεχόμενο, να το διακρίνουν και να κατανοούν τις συνέπειες της διάδοσής του. Πρέπει να ενισχυθεί η δεξιότητά τους και να αναγνωρίζουν τις αρνητικές επιπτώσεις της βίας στους συνομηλίκους τους. Πρέπει να υπάρχουν αυστηροί έλεγχοι περιεχομένου στα κοινωνικά δίκτυα που προβάλλονται, ο αλγόριθμος να βλέπει τα βίντεο βίας και τις εικόνες με βία ώστε να περιοριστούν αυτά.

Εκστρατεία κατά της βίας στη μουσική βιομηχανία, πολύ σημαντικό! Να τους διαγράψουμε και από καλλιτέχνες -θεωρητικά λεγόμενους «καλλιτέχνες»- εάν θέλουν να προωθούν τη βία!

Εν πάση περιπτώσει -το κλείνω, για να πάω στο νομοσχέδιο- είναι ένα θέμα που πιστεύω ότι πρέπει να μας απασχολεί πολύ περισσότερο και από το κάθε Κτηματολόγιο και γι’ αυτό στάθηκα τόσο πολύ.

Θέλω να πω ότι θεωρητικά θα μπει μια τάξη με αυτό το σχέδιο νόμου στην κτηματογράφηση και στην επίτευξη του στόχου για μετάβαση του συνόλου της χώρας σε καθεστώς λειτουργούντος Κτηματολογίου. Ωστόσο, υπάρχουν ορισμένα αλλά, μέσα εκεί.

Το άρθρο 1 έχει σαν αποδεκτό σημείο τη διόρθωση των γεωμετρικών στοιχείων. Το θέμα, όμως, είναι ότι έχει οριστεί το 2025 ως καταληκτική ημερομηνία, κάτι που φαντάζει πολύ δύσκολο με την τωρινή διαδικασία και με τα αρκετά στάδια ελέγχου να πραγματοποιηθεί. Σίγουρα κάποια funds του εξωτερικού είναι γνωστό ότι πιέζουν για γρήγορη ολοκλήρωση, για να αγοράσουν ακίνητα, να αγοράσουν τη μισή Ελλάδα, δηλαδή, το υπόλοιπο που μένει και χωρίς το Κτηματολόγιο να έχει περαιωθεί σε αυτό το χρονοδιάγραμμα.

Στο Γ΄ Μέρος πρέπει να διευκρινιστεί ο ρόλος της τεχνητής νοημοσύνης, κύριε Υπουργέ. Θα διαβάζει συμβόλαια και θα μπορεί να επεξεργαστεί τα γεωμετρικά στοιχεία και ποιος θα είναι ο ρόλος των μηχανικών και των δικηγόρων του Κτηματολογίου; Φαίνεται στο νομοσχέδιο ότι την τελική απόφαση θα παίρνει ένας υπάλληλος, χωρίς να συμφωνεί απαραίτητα με το αποτέλεσμα της τεχνητής νοημοσύνης. Πρέπει να μπουν διακριτά όρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι σωστό ότι το κράτος διαθέτει πολλά ακίνητα τα οποία είναι αναξιοποίητα, αλλά πρέπει να βρεθεί τρόπος με τον οποίο θα γίνεται σωστή μετάβαση από Υπουργείο σε Υπουργείο.

Όσον αφορά τα ψηφιοποιημένα αρχεία όταν περάσουν σε κάθε δήμο πρέπει οι δήμοι να έχουν και το αντίστοιχο προσωπικό για την εξυπηρέτηση του πολίτη. Γνωρίζουμε δε ότι το Κτηματολόγιο είναι υποστελεχωμένο και πρέπει να προσληφθούν ικανά άτομα να διεκπεραιώσουν όλη τη διαδικασία.

Επίσης, στο Μέρος Β΄ βλέπουμε ότι θα αναρτηθούν από τους αναδόχους αλλά και από το ίδιο το Κτηματολόγιο όλα τα στοιχεία, είτε έχουν ολοκληρωθεί είτε όχι. Θα λειτουργεί μία πλατφόρμα επί εικοσιτετραώρου βάσεως προκειμένου κάθε πολίτης να μπορεί -είτε ο ίδιος είτε κάποιος μηχανικός, συμβολαιογράφος- να καταχωρίσει τα στοιχεία.

Τι γίνεται, όμως, όταν ένας πολίτης δεν έχει να διαθέσει το χρηματικό ποσό για να πληρώσει κάποιους για τις υπηρεσίες αυτές και δεν έχει γνώσεις ηλεκτρονικού υπολογιστή; Θα υπάρχει κάποιο αρμόδιο γραφείο για τις περιπτώσεις αυτές;

Ουσιαστικά στο άρθρο 5 συνεχίζει το κράτος να χρησιμοποιεί τους αναδόχους, είτε με τον έναν τρόπο είτε με τον άλλο. Οι ανάδοχοι έχουν κοστίσει πολλά χρήματα στο δημόσιο και παρ’ όλο που κάποιοι μπορεί να έχουν ολοκληρώσει το έργο συνεχίζουν να υφίστανται. Η τεχνητή νοημοσύνη, λοιπόν, είναι το μεγαλύτερο θέμα για εδώ.

Όσον αφορά δε τα άγνωστα ακίνητα, δεν είναι συνταγματικό, κύριε Υπουργέ, να περνάνε στο δημόσιο χωρίς καμμία ειδοποίηση. Εδώ υπάρχει το μεγάλο ζήτημα της αλλαγής τεράστιων ή όχι περιουσιακών στοιχείων και δεν καταλαβαίνουμε πώς το κράτος θα έχει το δικαίωμα να κατάσχει ουσιαστικά αυτά τα ακίνητα και να ορίσει πού θα καταλήξουν αυτά.

Επί της ουσίας, λοιπόν, δεν είμαστε ευνοϊκά διακείμενοι στο νομοσχέδιο αυτό, αλλά θα ψηφίσει ο αγορητής μας στο τέλος της ημέρας.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς και για τη συνέπεια στον χρόνο.

Τον λόγο έχει ο Βουλευτής του ΠΑΣΟΚ - Κινήματος Αλλαγής κ. Παναγιώτης Παρασκευαϊδης.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Σας ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, τα προβλήματα της Μυτιλήνης είναι παρόμοια με της Χίου, που άκουσα από τον συνάδελφό κ. Σταύρο Μιχαηλίδη και είναι πάρα πολύ σοβαρά. Είναι χειρότερα σε εμάς.

Προτού αναφερθώ σε αυτά, θα ήθελα να αναφερθώ στο επίμαχο άρθρο 6 του νομοσχεδίου του Υπουργείου Ενέργειας για το Χωροταξικό Τουρισμού, διότι «βαφτίζει» τις βραχονησίδες βράχους από τη μια και απαγορεύει την τουριστική αξιοποίηση των μικρών νησιών που είναι κοντά μας. Αυτό είναι πάρα πολύ σοβαρό διότι οι βραχονησίδες έχουν υφαλοκρηπίδα, ενώ οι βράχοι δεν έχουν υφαλοκρηπίδα. Πρέπει να το προσέξουμε αυτό. Είναι κάτι πολύ σοβαρό και ειδικά εμάς τους νησιώτες που συνορεύουμε με την Τουρκία μάς απασχολεί πάρα πολύ. Έχω κάνει ειδική ενημέρωση στους Υπουργούς.

Θα ήθελα κι εγώ με τη σειρά μου να συλλυπηθώ τις οικογένειες των πυροσβεστών που έπεσαν στο καθήκον.

Είναι σοβαρά τα προβλήματα του Κτηματολογίου. Θα αναφερθώ λίγο στο ιστορικό. Το ‘98 ετέθη η ανάθεση για το Κτηματολόγιο στη Λέσβο. Έχουν περάσει περίπου είκοσι οκτώ χρόνια από τότε και η κατάσταση είναι δραματική, θα έλεγα. Το ‘98 ετέθη η μελέτη, το ’11 παρεδόθη λανθασμένη μελέτη πολύ λανθασμένη μελέτη. Ανεγνωρίσθη ότι είναι λανθασμένη μετά την παραλαβή βέβαια και αναλαμβάνει η «Κτηματολόγιο Α.Ε.», «mea culpa, δικά μου είναι τα λάθη, θα τα διορθώσω». Το ’18, ύστερα από επτά χρόνια, κάλεσαν εταιρείες να αναλάβουν τη διόρθωση. Πρέπει να ήταν επί ΣΥΡΙΖΑ λίγο προτού φύγει. Ανέλαβαν, λοιπόν, δύο εταιρείες να διορθώσουν το Κτηματολόγιο. Μετά από δύο χρόνια έρχονται οι εταιρείες και λένε «δεν μπορέσαμε να κάνουμε τίποτα, καμιά διακοσαριά από τα πεντέμισι χιλιάδες που ήταν τα προβληματικά, φταίνε οι κάτοικοι διότι δεν προσέρχονται». Είπαν ορισμένες δικαιολογίες και τα παράτησαν.

Η κατάσταση είναι δραματική. Δεν μπορείτε να φανταστείτε. Η Μυτιλήνη, τα Λουτρά, ο Αφάλωνας, η Μόρια, τα χωριά της Γέρας. Στα Λουτρά είναι το 80% λάθος. Πήγαν με τα συμβόλαιά τους οι άνθρωποι του Αφάλωνα να καταθέσουν τα πειστήρια της ιδιοκτησίας και τους λένε «κοιτάξτε, έχουν καταγραφεί μέσα στα πειστήρια της Μόριας». Είναι τόσο μπάχαλο η κατάσταση, κύριε Υπουργέ, που δεν μένει τίποτε άλλο παρά η επανακτηματογράφηση διότι δεν πρόκειται να λυθεί το πρόβλημα.

Όπως ειπώθηκε και για τη Χίο, τα αγροτεμάχια είναι μικρά, κοστίζουν 5 με 10.000. Όταν πας να το διορθώσεις, σου λένε «πήγαινε βγάλε τοπογραφικό να πας στο δικαστήριο να το λύσεις». Είναι ασύμφορο, διότι πρέπει να ξοδέψεις 2 με 3.000 και το αγροτεμάχιο κάνει 5.000, επομένως όλα αυτά θα εγκαταλειφθούν και είναι κρίμα για τον κόσμο που «φυλάει Θερμοπύλες». Αν φύγουν και αυτοί οι άνθρωποι διότι δεν θα έχουν τίποτα να τους «δέσει» -διότι η γη τούς «δένει»- θα έχουμε τεράστιο πρόβλημα και κατοίκων στην περιοχή μας. Θα φύγουν. Τι θα κάνουν εκεί πέρα;

Δείτε το, σας παρακαλώ. Είναι πάρα πολύ σοβαρό το θέμα. Εξαιρέστε τη Λέσβο από το κλείσιμο. Κάντε κάτι για να μπορέσουμε να δώσουμε διέξοδο εξωδικαστικώς. Δεν μπορεί ο κόσμος να πάει στα δικαστήρια, δεν μπορεί να τα κάνει αυτά τα πράγματα. Είναι παλιοί αγρότες που έχουν μείνει στα χωριά, έχουν τα πρόβατά τους, δεν ξέρουν να μπουν μέσα σε πλατφόρμες ώστε να διευθετήσουν τέτοια πράγματα. Θέλουν καθοδήγηση. Υπάρχουν προτάσεις, να οριστεί μια επιτροπή, να φέρουν τα συμβόλαιά τους μ’ ένα τοπογραφικό και να λύσουν το πρόβλημα. Υπάρχουν τρόποι να τους βοηθήσουμε. Προσπαθήστε το. Πιστεύουμε στην αξία σας και στην ικανότητά σας. Δεν είναι δικά σας τα λάθη, το αναγνωρίζουμε. Είναι διαχρονικά.

Θα ήθελα να κάνω μια ερώτηση. Γιατί δεν αξιοποιήθηκε η γνώση και η αποκτηθείσα εμπειρία ευρωπαϊκών κρατών στο να γίνει το Κτηματολόγιο, αλλά πήραμε ορισμένες εταιρείες άσχετες που μας τα έκαναν όλα λάθος; Και μάλιστα δεν πληρώνουν. Δεν υπάρχει δικαιοσύνη για να τους δικάσει.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Παναγιώτης Παρασκευαϊδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε και για την οικονομία του χρόνου.

Μια μικρή παρέμβαση ζήτησε και έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Δημήτριος Μάντζος.

**ΔΗΜΗΤΡΙΟΣ ΜΑΝΤΖΟΣ:** Σας ευχαριστώ πολύ, κύριε Πρόεδρε.

Περίμενα να ολοκληρώσουν όλοι οι ομιλητές του ΠΑΣΟΚ - Κινήματος Αλλαγής, της Κοινοβουλευτικής μας Ομάδας, για να παρέμβω για τελευταία φορά προς τον κύριο Υφυπουργό με αφορμή την προηγούμενη τοποθέτησή σας, απάντησή σας, κύριε Υφυπουργέ, σε αναφορές συναδέλφων από τη δική μας Κοινοβουλευτική Ομάδα, ιδίως του κ. Νικολαΐδη και της κ. Γρηγοράκου.

Το πρώτο το οποίο κατάλαβα, αν κατάλαβα σωστά, είναι ότι για να υπάρξει παράταση και να μην υπάρχουν ουρές στα κατά τόπους κτηματολογικά γραφεία, πρέπει να υπάρξει παρέμβαση από τους τοπικούς Βουλευτές της Νέας Δημοκρατίας. Αναφέρατε τον συνάδελφο από τη Δράμα, τους συναδέλφους από τη Λακωνία. Άρα αυτό δεν το λες και ιδανική, χρηστή διοίκηση, να περιμένει κανείς από τον τοπικό Βουλευτή …

**ΧΡΗΣΤΟΣ ΜΠΟΥΚΩΡΟΣ:** Η άσκηση πιέσεων είναι στα καθήκοντα …

**ΔΗΜΗΤΡΙΟΣ ΜΑΝΤΖΟΣ:** Ένα λεπτάκι. Δεν υπάρχει προϊστάμενη αρχή του κτηματολογικού γραφείου να αναφερθεί στο εποπτεύον Υπουργείο; Δεν υπάρχει διοικητική ιεραρχία, η οποία μπορεί να αναφέρει τα προβλήματα; Χρειάζεται να έρθει ο τοπικός Βουλευτής να ενεργοποιήσει το πελατειακό δίκτυο, να έρθει ο Υπουργός να σκύψει πάνω από το πρόβλημα και τότε να υπάρξει απάντηση; Μια πρώτη παρατήρηση είναι αυτή. Επαναλαμβάνω ότι αυτό δεν το λες και χρηστή διοίκηση εν έτει 2024.

Το δεύτερο: Κύριε Υφυπουργέ, ξεκινήσαμε πολύ καλά τη συνεδρίαση. Να την ολοκληρώσουμε εξίσου καλά. Χρειάζεται λίγη συστολή και προσοχή στους χαρακτηρισμούς σε συναδέλφους Βουλευτές όσον αφορά σε νομικά ζητήματα. Είναι νομικά τα ζητήματα τα οποία πραγματευόμαστε σε αυτό το σχέδιο νόμου.

Άρα το να μιλάμε για κοινοβουλευτικά ανήθικες συμπεριφορές, να μιλάμε για Βουλευτές της Αντιπολίτευσης που παραπλανούν συστηματικά, θα πρέπει να το περιορίσουμε. Όταν μιλούμε για το «Αγνωστολόγιο» -είναι ένας ευφυής όρος που χρησιμοποιήθηκε από τον ειδικό αγορητή μας και τον επαναλάβαμε- εμείς δεν μιλούμε ευρέως για τις αγνώστου ιδιοκτήτη ιδιοκτησίες οι οποίες πράγματι, κύριε Υφυπουργέ υπάρχουν και με το σημερινό καθεστώς. Μιλούμε για εκείνες τις ιδιοκτησίες οι οποίες και είναι αγνώστου ιδιοκτήτη επειδή δεν προϋπάρχει τίτλος. Για παράδειγμα, υπάρχουν περιπτώσεις χρησικτησίας. Σε αυτές τις περιπτώσεις εκείνοι οι οποίοι δεν έχουν προστρέξει να καταθέσουν τις σχετικές αιτήσεις και να καταστήσουν τις ιδιοκτησίες τους γνωστού ιδιοκτήτη δεν το κάνουν επειδή δεν θέλουν αλλά επειδή δεν μπορούν. Έχουν συγκεκριμένα αντικειμενικά κωλύματα, αντικειμενικούς λόγους.

Εμείς λέμε ότι για αυτές τις περιπτώσεις θα έπρεπε να προβλεφθεί μια διοικητική διαδικασία εξωδικαστικής επίλυσης ώστε να μην κατευθύνονται αυτοί οι άνθρωποι σε έναν δικαστικό αγώνα δαπανηρό και χρονοβόρο. Να υπάρξει ενεργοποίηση της διαμεσολάβησης που είναι ένας θεσμός το οποίον σωστά η Κυβέρνηση έχει ενεργοποιήσει στον χώρο του Κτηματολογικού Δικαίου και να αποφευχθούν οι άδικες συνέπειες μιας τέτοιας επιλογής. Γιατί αν κλείσει το Κτηματολόγιο σε αυτές τις περιπτώσεις και έχουμε ευρείες ομάδες αγνώστων ιδιοκτητών, θα ενεργοποιηθεί όπως πολύ σωστά ξέρετε το αμάχητο τεκμήριο υπέρ του ελληνικού δημοσίου το οποίο κατά τη γνώμη μας και -το προτείνουμε- θα πρέπει να γίνει μαχητό ώστε να προστατεύεται με βάση το άρθρο 17 και το άρθρο 20 του Συντάγματος τελικά και η ιδιοκτησία των πολιτών.

Αυτές είναι προτάσεις σοβαρές, μετρημένες, υπεύθυνες από ένα κόμμα της σοβαρής και αξιόπιστης Αντιπολίτευσης αυτού του Κοινοβουλίου και δεν είναι προτάσεις ούτε θέσεις που παραπλανούν. Το αντίθετο. Ενημερώνουν, ελέγχουν και κατατείνουν στην προστασία του δημοσίου συμφέροντος, της ασφάλειας δικαίου και της προστασίας των συναλλαγών.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κύριε Κυρανάκη, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ κύριε Πρόεδρε.

Εσείς, κύριε Μάντζο, αγαπητέ συνάδελφε, καλά τα λέτε. Είστε θεσμικός και εποικοδομητικός, όπως είπα και πριν. Όταν ένας συνάδελφος από το ίδιο κόμμα όμως έρχεται και λέει ότι τέσσερις - πέντε φορές έχει απευθυνθεί σε μένα κοινοβουλευτικά και δεν του έχω απαντήσει ενώ του έχω απαντήσει γραπτά, οφείλω να το πω, κύριε Μάντζο. Δεν θα το κρύψω για να είμαι ευγενικός. Θέμα ευγένειας είναι κι αυτό. Όταν λέει συνάδελφός σας ότι όλες οι διαφορές πρέπει υποχρεωτικά να καταλήξουν σε ένα δικαστήριο και την ακούει ο ψηφοφόρος της, την ακούει ο άνθρωπος ο όποιος την έχει στείλει ως εκπρόσωπό του στο Ελληνικό Κοινοβούλιο και λέει «για να το λέει η κυρία Βουλευτής έτσι θα είναι», παραπληροφορεί.

Άρα, λοιπόν, σας παρακαλώ καλοπροαίρετα. Είναι προς όφελος των ανθρώπων που εκπροσωπούμε όλοι. Το λέω για τελευταία φορά. Όποιος δεν δήλωσε στη διοικητική διαδικασία κτηματογράφησης, το αμέλησε, δεν μπόρεσε, αδυνατούσε ή οι γονείς του ή οι παππούδες του δεν το έκαναν γιατί δεν πιστεύαν στη διαδικασία, δεν τον τιμωρεί το ελληνικό κράτος. Δεν θέλει να του πάρει το σπίτι το ελληνικό κράτος. Του δίνει μια δυνατότητα που ψήφισε αυτή η Κυβέρνηση και του λέει ότι μπορεί να πάει σήμερα σε κτηματολογικό γραφείο με γραμμένο τίτλο από το υποθηκοφυλακείο ή με αποδοχή κληρονομιάς ή με δικαστική απόφαση για χρησικτησία και να διορθώσει με την απλή διαδικασία του προδήλου σφάλματος την εγγραφή από αγνώστου στο όνομά του. Να επιστρέψει, δηλαδή, και επισήμως η περιουσία του στα χέρια του. Άρα, λοιπόν, σας το λέω καλοπροαίρετα, πληροφορείστε σωστά τους πολίτες.

Για την κ. Σπυριδάκη από το Λασίθι, η οποία ζήτησε -τι πιο σύνηθες- παράταση…

**ΔΗΜΗΤΡΗΣ ΜΑΝΤΖΟΣ:** Ας το ζητήσει κι ένας Βουλευτής της Αντιπολίτευσης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Θα έρθω και σ’ αυτό.

Θέλω να την ενημερώσω ότι στο Λασίθι η συλλογή δηλώσεων και δικαιωμάτων έχει ξεπεράσει το 93%. Έχει ξεπεράσει το 93%. Άρα δεν συντρέχει λόγος και άλλης παράταση στο Λασίθι. Πρέπει να μπει σε λειτουργούν κτηματολόγιο για να μπορέσουμε να έχουμε ασφάλεια δικαίου.

Τελευταίο σχόλιο για τους Βουλευτές της Νέας Δημοκρατίας τους οποίους λοιδορήσατε επειδή παρεμβαίνουν για να λύσουν ένα ζήτημα της περιοχής τους.

**ΔΗΜΗΤΡΗΣ ΜΑΝΤΖΟΣ:** Δεν λοιδορήσαμε. Την Κυβέρνηση ελέγχω. Οι Βουλευτές κάνουν τη δουλειά τους.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κατ’ αρχάς οι υπηρεσιακοί που αναφέρατε, οι προϊστάμενοι των γραφείων δεν θέλουν παρατάσεις γιατί αυξάνεται ο όγκος της δουλειάς τους. Όταν έρχεται η πολιτική ηγεσία ή η διοίκηση του Κτηματολογίου και λέει: «θα δώσω μία παράταση» αυξάνεται ο όγκος δουλειάς. Δεν τις θέλουν, γι’ αυτό και δεν τις εισηγούνται.

**ΔΗΜΗΤΡΗΣ ΜΑΝΤΖΟΣ:** Δηλαδή, θέλουν ουρές; Θέλουν να ταλαιπωρείται ο κόσμος;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Να συνεννοηθούμε, κύριε Μάντζο.

Παρατάσεις σε αυτή την Αίθουσα έχουν ζητήσει από όλα τα κόμματα οι Βουλευτές και με τηλέφωνο σε εμάς τους δύο, τον κ. Παπαστεργίου και σε εμένα και με γραπτές ερωτήσεις και με επίκαιρες ερωτήσεις. Όλοι οι Βουλευτές έχετε ζητήσει παρατάσεις. Και το θέμα των παρατάσεων το θέτει και σε θεσμικό και σε τοπικό επίπεδο όλη η Κοινοβουλευτική Ομάδα του ΠΑΣΟΚ. Το ότι το κάνουν και οι Βουλευτές της Νέας Δημοκρατίας είναι κάποιου είδους ρουσφέτι; Είναι κάποια αντιθεσμική παρέμβαση;

**ΔΗΜΗΤΡΗΣ ΜΑΝΤΖΟΣ:** Έτσι το εμφανίσατε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δηλαδή, όταν έρχεται ένας Βουλευτής από τη Λακωνία και εξηγεί το πρόβλημα και προσπαθεί να βρει μια λύση, είναι ρουσφέτι, αλλά όταν το κάνει ο Βουλευτής του ΠΑΣΟΚ δεν είναι; Ας σοβαρευτούμε λίγο, κύριε Μάντζο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τον κατάλογο των ομιλητών συναδέλφων Βουλευτών και καλώ στο Βήμα τον Βουλευτή της Νέας Δημοκρατίας, κ. Χρήστο Μπουκώρο.

Ορίστε, κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πράγματι σημαντικό το σημερινό νομοσχέδιο.

Κύριε Υπουργέ, κύριε Παπαστεργίου, κύριε Υφυπουργέ Κωνσταντίνο Κυρανάκη, πραγματικά σήμερα ανεβαίνω με χαρά στο Βήμα. Ανεβαίνω με χαρά στο Βήμα γιατί το νομοσχέδιό σας έρχεται να λύσει επιτακτικά προβλήματα των πολιτών. Και η χαρά μου είναι διπλή, κύριε Κυρανάκη, γιατί φαίνεται επιτέλους μια ελπίδα για τον κόσμο ενός πανέμορφου νησιού, ενός παγκόσμιου προορισμού εναλλακτικού τουρισμού, όπως είναι η Αλόννησος, η πανέμορφη Αλόννησος. Η Αλόννησος εντάχτηκε στο Κτηματολόγιο πιλοτικά το 1995.

Κυρίες και κύριοι συνάδελφοι, επιτρέψτε μου να πω ότι η διοίκηση, το κράτος έμαθε στου «Κασίδη το κεφάλι» στην Αλόννησο. Έμαθε, πειραματίστηκε με αποτέλεσμα επί τρεις δεκαετίες ολόκληρες οι κάτοικοι αυτού του απομακρυσμένου νησιού στην καρδιά του Αιγαίου να ταλαιπωρούνται, να μην μπορούν να βρουν λύσεις για περιουσίες πατρογονικές τις οποίες εκμεταλλευόταν για επτά – οκτώ γενιές γιατί έτσι ήταν η διαδοχή από το Οθωμανικό Δίκαιο, γιατί τα εργαλεία των πρώτων μελετών του Κτηματολογίου ήταν όχι σύγχρονα, όχι αποδοτικά, για χίλια γιατί.

Σήμερα οι κάτοικοι της Αλοννήσου με το νομοσχέδιο αυτό, κύριε Υπουργέ, δεν επιλύουν οριστικά το πρόβλημά τους αλλά έρχονται με το άρθρο 3 του νομοσχεδίου να μπορέσουν ακόμα και σε αυτή την ολοκληρωμένη μελέτη κτηματογράφησης είτε με δικαστική απόφαση περί χρησικτησίας, είτε με αποδοχή κληρονομιάς χωρίς τίτλο να πάνε και να δηλώσουν την περιουσία του πατέρα τους, του παππού τους, του προπάππου τους. Πιάνει όλες τις περιπτώσεις; Όχι. Έρχεται το άρθρο 8 του παρόντος νομοσχεδίου με τις χωρικές μεταβολές και με την πλατφόρμα metaboles.gr να διορθώσει όλα τα γεωχωρικά λάθη που έγιναν στην αρχική μελέτη της Αλοννήσου. Δηλαδή, αλλού ήταν η ιδιοκτησία του πολίτη, αλλού την εμφάνιζε το Κτηματολόγιο. Με την πλατφόρμα metaboles.gr έρχεται, λοιπόν, να δώσει αυτή τη δυνατότητα στον κάτοικο της Αλοννήσου, τον άνθρωπο που ασχολείται με την αλιεία και με τον τουρισμό, που προστατεύει το θαλάσσιο πάρκο Βορείων Σποράδων, που δίνει ένα άλλο τουριστικό προϊόν στην ελληνική οικονομία, να του πει ότι μπορείς να μείνεις στο νησί σου, κανείς δεν θα σου πάρει την περιουσία του.

Είναι και άλλα δυο σημεία κρυφά που επηρεάζουν την Αλόννησο, κύριε Υπουργέ και κύριε Υφυπουργέ. Η ηγεσία του Υπουργείου Ψηφιακής Πολιτικής πρέπει να είστε περήφανοι γι’ αυτό το νομοσχέδιο. Είναι το άρθρο 15 που έρχεται και λέει ότι πολίτες που έχουν αποφάσεις των επιτροπών αντιρρήσεων του 4685/2020 περί ανάρτησης δασικών χαρτών και πήραν δικαιωτική απόφαση από τις επιτροπές, μπορούν δύο μήνες μετά την ανάρτηση στη «ΔΙΑΥΓΕΙΑ» να δηλώσουν στο Κτηματολόγιο. Και υπήρχαν πολλές κτηματικές περιουσίες ΑΔ στην Αλόννησο, κύριε Υπουργέ, που ήταν αγροί και έγιναν δάσος είτε λόγω αστυφιλίας είτε γιατί ακολούθησαν τη ναυτιλία οι άνθρωποι, είτε για πολλούς άλλους λόγους.

Και πληροφορούμαι, κύριε Υπουργέ -είναι το δεύτερο σημείο που δεν περιλαμβάνεται στο νομοσχέδιο- με ιδιαίτερη χαρά ότι αναμένεται να φέρετε ρύθμιση, πριν το τέλος του χρόνου, όπου θα ισχύει η μαχητότητα εναντίον του τεκμηρίου κυριότητας του ελληνικού δημοσίου, ιδιαίτερα σε περιοχές που προέρχονται από τη διάδοχη κατάσταση του οθωμανικού δικαίου, είτε πρόκειται για το κράτος είτε πρόκειται για τους Οργανισμούς Τοπικής Αυτοδιοίκησης. Δεν ξέρω σε τι βαθμό ωρίμανσης είναι αυτή η ρύθμιση. Εύχομαι να τη φέρετε, όμως, γιατί όπως φαίνεται εδώ οι κάτοικοι αυτών των νησιών και επί οθωμανικής αυτοκρατορίας ήταν ιδιοκτήτες της γης. Παρατύπως πέρασε στην κυριαρχία των δήμων. Γνωρίζουμε όλοι ότι αν έρθει μια καθολική διάταξη για όλες αυτές τις περιοχές θα μπορούν να διεκδικήσουν τις περιουσίες τους τις οποίες καλλιεργούν και εκμεταλλεύονται επί γενιές ολόκληρες κάτοικοι, γιατί θα είναι μαχητό το τεκμήριο κυριότητας του ελληνικού δημοσίου, με οποιαδήποτε έκφανσή του. Εάν το δημόσιο ή ο δήμος δεν παρουσιάζει αποφάσεις του κράτους, δεν παρουσιάζει συμβόλαια, δεν παρουσιάζει χαρτιά, αλλά στεκόταν εκεί επάνω είτε για τα όσα αναφέρονται στο άρθρο 15 για έναν δασικό χαρακτήρα, ο οποίος εξέλιπε πια, είτε για την καθολική διαδοχή του οθωμανικού δικαίου.

Νομίζω αυτά είναι πολύ δίκαια πράγματα, κύριε Υπουργέ και πρέπει να γίνουν σε αυτήν τη χώρα. Μόνο έτσι το ελληνικό κράτος θα πάψει να χαρακτηρίζεται κράτος «δυνάστης» που έχει πάντα δίκιο και μόνο έτσι θα πάψουν οι πολίτες να πιστεύουν ότι ποτέ δεν μπορούν να βρουν το δίκιο τους. Αυτό κάνει το σημερινό νομοσχέδιο, δίνει το δίκιο στους πολίτες που το έχουν, δίνει μια δεύτερη ευκαιρία στην Αλόννησο, στη Μαγνησία.

Κύριε Υπουργέ, για το άρθρο 15 του νομοσχεδίου σας ξέρετε πόσες αντιρρήσεις κατατέθηκαν στη Μαγνησία; Δέκα χιλιάδες. Ξέρετε πόσες εξετάστηκαν μέχρι σήμερα; Πάνω από οκτώ χιλιάδες. Ξέρετε τι ποσοστό συμπολιτών έχει δικαιωθεί; Πάνω από 97%. Τι θα έκαναν αυτοί οι άνθρωποι, παρά τη διάταξη Αμυρά στο άρθρο 215 -στο νομοσχέδιο για τις ΔΕΥΑ- εάν πήγαιναν στα κτηματολογικά γραφεία και δεν μπορούσαν να εγγράψουν την περιουσία τους; Θα είχε καμμία έννοια η δικαίωσή τους από τις επιτροπές αντιρρήσεων; Καμμία.

Και γενικά για το νομοσχέδιο -για να μην το αδικήσω- πέρα από τα συγκεκριμένα άρθρα, κύριε Υπουργέ, κυρίες και κύριοι συνάδελφοι, είναι μακρά η ιστορία του Κτηματολογίου. Ξεκινάει το 1995. Μέχρι το 2023 έχουμε ποσοστό κτηματογράφησης 39%. Ούτε καν 1,3% ετησίως. Και σε έναν χρόνο, έχουμε από το 39% στο 52%, δηλαδή δέκα φορές επάνω και η φιλοδοξία είναι στο τέλος του 2025 να έχουμε τη συντριπτική πλειοψηφία της κτηματογράφησης έτοιμη. Τα πρώτα δείγματα και οι ταχύτητες από τότε που η συγκεκριμένη ηγεσία -δηλαδή, ο κ. Κυρανάκης- ασχολείται με το θέμα, δείχνουν ότι θα τα καταφέρουμε. Αυτό δείχνουν τα πρώτα στοιχεία.

Επίσης, κλείνοντας κύριε Υπουργέ, θα ήθελα να σας ευχαριστήσω, γιατί ακούσατε το σύνολο των Βουλευτών και τις παρατηρήσεις των Βουλευτών της Αντιπολίτευσης. Αλλά, εμείς της Συμπολίτευσης ξέρουμε ότι σας καταθέσαμε προτάσεις για πολλά άρθρα του νομοσχεδίου σας και σκύψατε επάνω από τις προτάσεις και τις είδατε με ειλικρίνεια και ευρύ πνεύμα και όσες ήταν δυνατόν να υιοθετηθούν και έλυναν προβλήματα, υιοθετήθηκαν. Κάποιες άλλες δεν υιοθετήθηκαν, γιατί, ενδεχομένως, δεν ήταν η συγκυρία ή δεν ήταν ώριμες οι συνθήκες να υιοθετηθούν. Άλλωστε, η μάχη μας με τα προβλήματα δεν σταματάει. Και όταν έχουμε τέτοιους μπροστάρηδες σαν εσάς, οι μάχες θα είναι νικηφόρες.

Υπερψηφίζω, με όλη μου την καρδιά, το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μπουκώρο.

Καλείται στο Βήμα η Βουλευτής της Νέας Δημοκρατίας, η κ. Χατζηιωαννίδου Μαρία.

Ορίστε, κυρία Χατζηιωαννίδου, έχετε τον λόγο.

**ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ:** Ευχαριστώ πολύ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, θα ήθελα, για όσους μας ακούν και δεν έτυχε κάποια στιγμή να επισκεφθούν είτε το Υποθηκοφυλακείο είτε το Κτηματολόγιο, να ξεκινήσω από τα βασικά, καθώς θεωρώ πάρα πολύ σημαντικό να κατανοήσουμε όλοι τη σπουδαιότητα αυτού του νομοσχεδίου και την ολοκλήρωση του Κτηματολογίου.

Να ξεκινήσουμε, λοιπόν, από τα βασικά, τι είναι το Κτηματολόγιο. Το Κτηματολόγιο είναι η υπηρεσία στην οποία καταγράφονται όλα τα ακίνητα και τα δικαιώματα πάνω σε αυτά, με στόχο πάντα την κατοχύρωση αλλά και την προστασία τους. Όχι πολύ καιρό πριν η κατάσταση στα Κτηματολόγια και στα Υποθηκοφυλακεία της χώρας ήταν τραγική και δεν χρειαζόταν να τα επισκεφτείς για να το καταλάβεις, καθώς οι ουρές ήταν μεγάλες και η αγανάκτηση του κόσμου ακόμα μεγαλύτερη.

Νομίζω ότι για όλους εμάς, ειδικά τη νέα γενιά, ένα ενιαίο, σύγχρονο και ψηφιακό Κτηματολόγιο θεωρείται αυτονόητη συνθήκη. Παρ’ όλα αυτά, για παραπάνω από τρεις δεκαετίες, όχι μόνο δεν ήταν αυτονόητη συνθήκη, αλλά καμμία κυβέρνηση δεν είχε καταφέρει να εξυγιάνει το Κτηματολόγιο. Έτσι, λοιπόν, η Κυβέρνηση της Νέας Δημοκρατίας και η πολιτική ηγεσία του Υπουργείου Ψηφιακής Διακυβέρνησης ανέλαβαν να ολοκληρώσουν αυτό το δύσκολο έργο, τηρώντας την κεντρική κυβερνητική δέσμευση για την ολοκλήρωση του έως το 2025. Και λογικό να αναρωτιέται κανείς πώς γίνεται κάτι το οποίο δεν ολοκληρώθηκε σε τριάντα χρόνια να ολοκληρωθεί σε δύο. Και εδώ έρχεται η σκληρή δουλειά του Υπουργείου Ψηφιακής Διακυβέρνησης, του Υφυπουργού και του Υπουργού, όπου έχουν βασιστεί σε έναν σχεδιασμό ακούγοντας πραγματικά τους εμπλεκόμενους φορείς και ξεπερνώντας κάθε πιθανή δυσκολία χρησιμοποιώντας κάθε πιθανό ψηφιακό μέσο, όπως και τα δύο νομοσχέδια που περνάνε μαζί με το σημερινό.

Τι γίνεται λοιπόν με το νομοσχέδιο αυτό; Η χώρα εντάσσεται στο ψηφιακό και ενιαίο σύστημα του Κτηματολογίου και κάθε ιδιοκτήτης που υπέβαλε τη δήλωση του βλέπει αποτυπωμένη την περιουσία του σε έναν ενιαίο χάρτη σε όλη την επικράτεια. Καθιερώνεται ένα απλοποιημένο πλαίσιο για τη διόρθωση γεωμετρικών δεδομένων, όπως τα όρια οικοπέδων, χωρίς την ανάγκη προσφυγής στα δικαστήρια. Θα δίνεται εξωδικαστικά πλέον η λύση για τα οικόπεδα που αποχαρακτηρίζονται, ως δασικά, εφόσον οι αντιρρήσεις κατά των δασικών χαρτών γίνονται δεκτές και θα επιστρέφουν αυτόματα στους ιδιοκτήτες χωρίς δικαστική απόφαση. Θα υποβάλλονται οι πράξεις από τους επαγγελματίες και τους πολίτες ψηφιακά και όλο το εικοσιτετράωρο. Απεγκλωβίζονται χιλιάδες ιδιοκτήτες ακινήτων που ήταν όμηροι γραφειοκρατίας λόγω μικρών διαφορών στα τετραγωνικά μέτρα.

Θεσπίζεται, λοιπόν, η δυνατότητα μονομερούς τροποποίησης της σύστασης οριζόντιας ιδιοκτησίας όταν διαπιστώνεται η μικρή διαφορά μεταξύ της μέτρησης τετραγωνικών με σύγχρονα μέσα και τετραγωνικών που αναφέρονται στο παλαιό συμβόλαιο. Εντάσσεται για πρώτη φορά στην Ελλάδα υποστηρικτική χρήση εργαλείων τεχνητής νοημοσύνης στο νομικό έλεγχο των συμβολαίων και τη λήψη διοικητικών αποφάσεων, όπου θα μειώσει ξεκάθαρα τον χρόνο διεκπεραίωσης. Και όταν μιλάμε για τεχνητή νοημοσύνη, δεν χρειάζεται να φοβόμαστε, καθώς ουσιαστικά είναι ένα εργαλείο στον άνθρωπο, σε αυτόν που θα εργάζεται πάνω σε αυτό, ώστε να μπορεί να βρίσκει και να αναζητά την πληροφορία του με πολύ πιο εύκολο τρόπο.

Για να συνοψίσουμε, λοιπόν, το παρόν σχέδιο νόμου επιταχύνει την κτηματολόγηση, απλουστεύονται οι διαδικασίες, διορθώνονται αδικίες ετών και χρησιμοποιούμε, ευτυχώς, διαθέσιμα ψηφιακά εργαλεία. Και το σημαντικότερο είναι ότι σταματάνε να ταλαιπωρούνται οι πολίτες.

Με πνεύμα λοιπόν θετικό και όχι ιδεολογικό, το συγκεκριμένο σχέδιο νόμου ξεπερνά κυβερνήσεις και διοικήσεις δεκαετιών. Και σας ζητώ να το υπερψηφίσετε γιατί πραγματικά σε τέτοιες ουσιαστικές μεταρρυθμίσεις χρειάζεται να είμαστε όλες και όλοι μαζί.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για την οικονομία του χρόνου.

Τον λόγο έχει τώρα ο Βουλευτής της Νέας Δημοκρατίας, ο κ. Χαράλαμπος Αθανασίου.

Ορίστε, κύριε Αθανασίου, έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ειπώθηκε από συναδέλφους της Αντιπολίτευσης ότι το νομοσχέδιο είναι πρόχειρο, όπως και το προηγούμενο αφού μόλις πριν λίγους μήνες ψηφίστηκε σχετικό νομοσχέδιο για το Κτηματολόγιο, αλλά και για τον λόγο ότι το Υπουργείο προσπαθεί να τελειώσει μια διαδικασία εσπευσμένα.

Ως προς την πρώτη αιτίαση, έχω να τονίσω το εξής: Πρώτη φορά ο νομοθέτης, κυρίες και κύριοι συνάδελφοι, κατά τη λειτουργία ενός νομοθετήματος διαπιστώνει την ανάγκη βελτιώσεων από ενδεχόμενες αρρυθμίες, παραλείψεις -αν θέλετε και λάθη- που ανέκυψαν από την εφαρμογή του; Να αναφέρω διαχρονικά, από όλες τις κυβερνήσεις και όλες τις συνθέσεις του Κοινοβουλίου, μεταβολές κατ’ επανάληψη και σε σύντομο χρονικό διάστημα που έγιναν στους ποινικούς μας κώδικες, στον Κώδικα Πολιτικής Δικονομίας, στον Αστικό Κώδικα, στον εξώδικο συμβιβασμό, στη διαμεσολάβηση, στη νομοθεσία για την κλιματική αλλαγή και άλλα. Αυτό που χαρακτηρίζει την Κυβέρνηση και το Υπουργείο είναι η τόλμη να δέχεται και να διορθώνει αυτές τις αρρυθμίες.

Ως προς το δεύτερο, ότι δήθεν έρχεται εσπευσμένα το νομοσχέδιο. Τι είπε με ειλικρίνεια ο Υφυπουργός, ο κ. Κυρανάκης, στην εισαγωγική του τοποθέτηση κατά την πρώτη συνεδρίαση της επιτροπής επί της αρχής; Διαβάζω: «Προσέρχομαι σε αυτή τη συζήτηση πραγματικά με διάθεση συνεννόησης. Έχω ούτως ή άλλως πει τους προηγούμενους μήνες ότι η ολοκλήρωση του Κτηματολογίου είναι πραγματικότητα. Μια προσπάθεια του ελληνικού κράτους και του κάθε πολίτη ξεχωριστά να συνεννοηθούμε μεταξύ μας. Να συνεννοηθούμε μεταξύ μας για το τι ανήκει σε ποιον, πού αρχίζει και πού τελειώνει η περιουσία του καθενός, πού αρχίζει και πού τελειώνει η περιουσία του κράτους. Τι είναι δασικό, τι δεν είναι δασικό, τι είναι αρχαιολογικό και όχι». Αυτή ήταν η ειλικρινής και μετριοπαθής θέση του Υπουργείου.

Όμως, κυρίες και κύριοι συνάδελφοι, ας αναλογιστούμε το εξής: Μπορούμε να δεχθούμε ένα καθεστώς συνεχών παρατάσεων και συνεχών καθυστερήσεων για τριάντα ολόκληρα χρόνια; Δεν εκτιθέμεθα διεθνώς να είμαστε η μοναδική χώρα στην Ευρωπαϊκή Ένωση χωρίς Κτηματολόγιο; Να γιατί πρέπει να τρέξουμε τις διαδικασίες ώστε να το ολοκληρώσουμε.

Μιλάτε για προχειρότητα και εσπευσμένες διαδικασίες για ένα πρόβλημα διαχρονικό τριάντα ετών, που η Κυβέρνηση σήμερα θέλει να το τελειώσει. Ας δούμε, όμως, είναι πρόχειρο το νομοσχέδιο με το οποίο γίνεται πραγματικότητα μια προσπάθεια δεκαετιών έτσι ώστε να ολοκληρωθεί η κτηματογράφηση μέχρι το τέλος του 2025, δίνοντας τέλος σε ένα καθεστώς αβεβαιότητος;

Είναι πρόχειρο το νομοσχέδιο με το οποίο απαιτούνται διαδικασίες που ταλαιπωρούν τους πολίτες και καταργούνται προϋποθέσεις άχρηστες που εμποδίζουν τις μεταβιβάσεις ακινήτων, όπως η ανάγκη συναίνεσης όλων των ιδιοκτητών σε πολυκατοικίες; Θα αναφερθώ παρακάτω.

Είναι πρόχειρο το νομοσχέδιο, όταν οι κατά κυριότητα μεταβιβάσεις των ακινήτων θα γίνονται ταχύτερα και ασφαλέστερα;

Είναι πρόχειρο που καθιερώνει ένα απλοποιημένο πλαίσιο για τη διόρθωση των γεωμετρικών δεδομένων, όπως τα όρια οικοπέδων, χωρίς την ανάγκη προσφυγής στη δικαιοσύνη; Αν ρίξετε, κυρίες και κύριοι συνάδελφοι, μια ματιά στα δικαστήρια ουσίας της χώρας μας, κυρίως στα επαρχιακά, τα πρωτοδικεία και εφετεία, αλλά και στο τρίτο τμήμα του ακυρωτικού δικαστηρίου μας, του Αρείου Πάγου, θα διαπιστώσετε τις χρονοβόρες και δαπανηρές δίκες για τα όρια των ακινήτων, ειδικά αυτών που λέμε «αδελφομοίρια» ή αυτά που η έκτασή τους δεν ταυτίζεται με το εμβαδόν τους.

Είναι πρόχειρο το νομοσχέδιο που με τη χρήση της ψηφιοποίησης και της τεχνητής νοημοσύνης αναβαθμίζονται οι παρεχόμενες υπηρεσίες, τουλάχιστον στον ασφαλέστερο και ταχύτερο νομικό έλεγχο, αλλά και στην ασφαλή λήψη διοικητικών αποφάσεων;

Να πω για κάτι για τον αγαπητό φίλο και καλό συνάδελφο τον κ. Καραμέρο. Νομίζω, κύριε Καραμέρο, ότι αδικείτε την προσπάθεια ψηφιοποίησης των υπηρεσιών του Κτηματολογίου ισχυριζόμενος -λέω ακριβώς από τα Πρακτικά τι είπατε- ότι «αυτή η προσπάθεια δεν αποτελεί μεγάλη ψηφιακή δουλειά, αλλά όλα γίνονται μόνο και μόνο για να απορροφηθούν πόροι από το Ταμείο Ανάκαμψης», αν αποδίδω σωστά αυτό που είπατε. Αν όχι, είμαι πρόθυμος να ανακαλέσω.

Είναι κακό, όμως, να απορροφά κονδύλια το κατ’ εξοχήν αρμόδιο Υπουργείο για την ψηφιοποίηση των υπηρεσιών του δημοσίου; Και δεν είναι σπουδαία δουλειά η ψηφιοποίηση του Κτηματολογίου; Διαβάσετε με προσοχή το άρθρο 11 του νομοσχεδίου, με το οποίο δίδεται η δυνατότητα να χρησιμοποιηθούν ψηφιακές τεχνολογίες που δεν υπήρχαν μέχρι τώρα, δυνατότητα που απαλλάσσει τον αρμόδιο υπάλληλο από την πολύωρη ανάγνωση ενός συμβολαίου και να κρατά σημειώσεις με το μολύβι του για να μην παραλείψει καίριες παρατηρήσεις που θα πρέπει να ελέγξει αργότερα;

Είναι πρόχειρο, τέλος, το νομοσχέδιο με το οποίο απλοποιείται η διαδικασία διορθώσεων υπέρ του πραγματικού ιδιοκτήτη, κυρίως για τα αγνώστου ιδιοκτήτη ακίνητα εντός σχεδίου πόλεως ή οικισμού, ώστε να δύναται να ολοκληρωθεί άμεσα στο κτηματολογικό γραφείο χωρίς ανάγκη προσφυγής στη δικαιοσύνη;

Επίσης, είναι πρόχειρο το νομοσχέδιο, όταν οι κτηματολογικές εγγραφές τροποποιούνται αυτόματα υπέρ του ιδιοκτήτη, χωρίς δικαστική προσφυγή -τονίζω χωρίς δικαστική προσφυγή- στις περιπτώσεις που οι αντιρρήσεις κατά των δασικών χαρτών γίνονται δεκτές σύμφωνα με τις σωρευτικώς αναφερόμενες προϋποθέσεις του άρθρου 15 του νομοσχεδίου; Έτσι δεν προστατεύονται οι ιδιοκτήτες και δεν εξασφαλίζεται η ορθή απεικόνιση των ακινήτων τους;

Είναι κακό που παρατείνεται η προθεσμία επικύρωσης των ανωμάλων δικαιοπραξιών που έληξαν στις 22 Μαρτίου τρέχοντος έτους και η παράταση είναι μέχρι 31 Δεκεμβρίου του 2027; Και γιατί δίνεται αυτή η παράταση; Δίνεται για να επικυρωθούν οι συμβολαιογραφικές πράξεις και όσα ιδιωτικά συμφωνητικά φέρουν βεβαία χρονολογία τα οποία έχουν συνταχθεί κατά παράβαση της αγροτικής νομοθεσίας κι έτσι να δοθεί η δυνατότητα στους αποκτώντες εμπράγματο δικαίωμα επ’ ακινήτων -αναφέρομαι στην κυριότητα και στις πραγματικές ή προσωπικές δουλείες- να επικυρώσουν τη δικαιοπραξία και να αποφύγουν έτσι τον κίνδυνο να εκποιηθεί το ακίνητό τους σε τρίτον.

Αποτελεί προχειρότητα το ότι δίνεται η δυνατότητα στους συναλλασσόμενους πολίτες να υποβάλλουν τις εγγραπτέες πράξεις στο Κτηματολόγιο ηλεκτρονικά επί εικοσιτετραώρου βάσης, τηρουμένης βεβαίως της αρχικής της προτεραιότητος; Για τους νομικούς είναι αυτό που λέμε «prior in tempore potior in iure».

Τέλος, είναι προχειρότητα που λύνεται το σύνθετο και δυσχερές ζήτημα των αγνώστων ιδιοκτητών; Διερωτώμαι πώς μπορούν να χαθούν περιουσίες, όταν κανείς διαβάσει με προσοχή το νομοσχέδιο και τι προβλέπεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε μισό λεπτό.

Συγκεκριμένα, το είπε και ο Υφυπουργός, ο κ. Κυρανάκης, αλλά θα ήθελα να το πω κι εγώ, αν κάποιος έχει μετεγγεγραμμένο συμβολαιογραφικό τίτλο με οποιοδήποτε αιτία, έχει προβεί σε αποδοχή κληρονομίας με αποδοχή κληρονομίας ή έχει δικαστική απόφαση που στηρίζει την κτήση της κυριότητος σε χρησικτησία -αναφέρομαι στην έκτακτη χρησικτησία, αλλά και στην τακτική θα μπορούσε με προϋποθέσεις, αν υπάρχει τίτλος ή νομιζόμενος τίτλος, αλλά είναι λεπτομέρειες αυτές που δεν χρειάζεται να αναλύσουμε τώρα- μπορεί να εγγράψει κανονικά το περιουσιακό του δικαίωμα στο Κτηματολόγιο.

Συνεπώς με τη διαδικασία αυτή εξασφαλίζεται η ασφάλεια δικαίου, διότι ο φορέας που την εξασφαλίζει είναι το Κτηματολόγιο, δηλαδή ένα νομικό πρόσωπο δημοσίου δικαίου.

Και μια ρύθμιση καθαρά για οικοδομές, για τις πολυκατοικίες. Αν από νεότερη μέτρηση προκύπτει νέο εμβαδόν διαμερίσματος, ο ιδιοκτήτης δεν μπορεί μέχρι τώρα να τροποποιήσει τα τετραγωνικά του συμβολαίου του για το διαμέρισμά του, παρά μόνο με συναίνεση των υπολοίπων ιδιοκτητών διαμερισμάτων, στη σύσταση της οριζόντιας ιδιοκτησίας βεβαίως. Με τη νέα ρύθμιση, όμως, θα μπορεί να προβαίνει στη μονομερή τροποποίηση του συμβολαίου του, υπό τον όρο ότι δεν θα θίγονται τα δικαιώματα των υπολοίπων συνιδιοκτητών στην οριζόντια ιδιοκτησία, ενώ αντίστοιχη ρύθμιση θα υπάρχει και για γεωτεμάχια με κτίσμα.

Κυρίες και κύριοι συνάδελφοι, με το νομοσχέδιο το οποίο δεν έχει ιδεολογικό χαρακτήρα, όπως εύστοχα παρατήρησε ο εισηγητής μας ο κ. Λοβέρδος, δημιουργούμε ένα σύγχρονο ψηφιακό Κτηματολόγιο που προστατεύει την περιουσία των πολιτών, ενισχύει την ασφάλεια δικαίου και προωθεί την οικονομική ανάπτυξη. Το νομοσχέδιο αυτό δεν είναι απλώς μια νομοθετική πρωτοβουλία, αλλά μια σημαντική επένδυση στο μέλλον της χώρας μας, με επίκεντρο την εξυπηρέτηση του πολίτη και τις ασφαλείς και γρήγορες ανταλλαγές ακινήτων.

Τελείωσα, κύριε Υπουργέ, αλλά θέλω να συμφωνήσω κι εγώ μαζί με τον συνάδελφό τον κ. Παρασκευαΐδη, ο οποίος ανέφερε τα προβλήματα που αντιμετωπίζει πράγματι η Λέσβος. Αναγνωρίζω ότι το Υπουργείο σας και με τις συνεχείς επαφές έκανε τομές όσον αφορά τα νησιά μας, ειδικά τη Λέσβο και τη Λευκάδα, αλλά δεν προχωρεί πολύ το πιλοτικό πρόγραμμα και όπως με διαβεβαιώσατε -και κύριε Παρασκευαΐδη σας το λέω κι εσάς για τη διαβεβαίωση- ήδη θα έχουμε μία επαφή πάλι να δούμε τι πρέπει να γίνει στο δυσεπίλυτο αυτό θέμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Αθανασίου.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Δεν μπορείτε να πάρετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Επί προσωπικού, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Το να πει το όνομά σας δεν αποτελεί προσωπικό.

Θα σας δώσω τον λόγο μόνο αν υπάρχει διαφοροποίηση. Το άκουσα. Αναφέρθηκε σε εσάς και είπε τι είπατε στην πρωτομιλία σας. Αν παραποίησε τα δεδομένα, ορίστε, έχετε τον λόγο να πείτε σε ποιο σημείο. Και μάλιστα ο κ. Αθανασίου είπε ότι είναι πρόθυμος να ανακαλέσει.

**ΓΕΩΡΓΙΟΣ ΚΑΡΑΜΕΡΟΣ:** Ο κ. Αθανασίου που ξέρει πάρα πολύ καλά τα νομικά ζητήματα δεν νομίζω ότι έκανε εκ προθέσεως.

Μου δίνει, όμως, την ευκαιρία να επαναδιατυπώσω τι ακριβώς είπα. Γιατί πήρε δύο σημεία της ομιλίας μου και τα συνέπτυξε, ενώ ήταν σε διαφορετική παράγραφο. Θα τα επαναλάβω, λοιπόν, σύντομα μέσα σε ένα λεπτό.

Εγώ, κύριε Υπουργέ, είπα ότι εν ολίγοις η αρχική σύνθεση της Κυβέρνησης και του Γραφείου του Πρωθυπουργού επέλεξε να μετατρέψει την υπόθεση Κτηματολόγιο σε μια μεγάλη δουλειά, γιατί μετέφερε το Κτηματολόγιο από το Υπουργείο Περιβάλλοντος -ένα ζήτημα κατ’ εξοχήν χωροταξίας- στο Υπουργείο Ψηφιακής Διακυβέρνησης και ο νοών νοείτω.

Δευτερευόντως είπα για το θέμα του Ταμείου Ανάκαμψης που αναφέρατε σε άλλη παράγραφο ότι το ότι φτάνουμε σε ένα σημείο αιχμής για την ασφάλεια των κοινοτικών πόρων αποδεικνύεται από το νομοσχέδιο που έρχεται προς ψήφιση στη Βουλή. Εκτιμώ ότι δεν έγινε σκοπίμως για την αλλοίωση των λεγομένων μου, αλλά μου έδωσε την ευκαιρία ο κ. Αθανασίου να διευκρινίσω και να επαναδιατυπώσω.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ωραία, δόθηκαν οι διευκρινίσεις.

Τον λόγο τώρα ζήτησε και έχει ο Κοινοβουλευτικός Εκπρόσωπος της Νέας Αριστεράς, ο κ. Δημήτριος Τζανακόπουλος.

Ορίστε, κύριε Τζανακόπουλε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν μπορώ παρά να ξεκινήσω αυτή την παρέμβαση σχολιάζοντας τη σημερινή ομιλία, παρουσία του κυρίου Πρωθυπουργού εδώ στη Βουλή και να πω ότι εντάξει, παρά το γεγονός ότι ο πήχης των προσδοκιών δεν είναι ποτέ υψηλός από τις ομιλίες του κ. Μητσοτάκη, σήμερα κατάφερε να ξεπεράσει και τον χειρότερο εαυτό του. Ενώ έχει να εμφανιστεί πάνω από δύο, δυόμισι μήνες στη Βουλή -αν θυμάμαι καλά η τελευταία του παρουσία στη Βουλή ήταν σίγουρα πριν την έναρξη της νέας κοινοβουλευτικής περιόδου, σίγουρα έχει να έρθει στη Βουλή περίπου από τον Ιούλιο, τρεις μήνες σχεδόν- σήμερα ήρθε και μετά από αυτούς τους τρεις μήνες της πλήρους απουσίας από τον κοινοβουλευτικό διάλογο περιορίστηκε να παραστήσει τον τεχνικό σύμβουλο επί του Κτηματολογίου. Αυτό έκανε. Έκανε τον τεχνικό σύμβουλο επί ζητημάτων του Κτηματολογίου και δεν βρήκε μια λέξη να πει για το γεγονός ότι μέσα στον Οκτώβρη με είκοσι πέντε βαθμούς καίγεται η Κορινθία και θρηνούμε ήδη δύο νεκρούς από την πυρκαγιά.

Δεν βρήκε μια λέξη να πει για το γεγονός ότι ενώ στη Μέση Ανατολή απειλείται γενικευμένος πόλεμος -προσέξτε, έχει να εμφανιστεί τρεις μήνες στο Κοινοβούλιο- έχουν μεσολαβήσει όσα έχουν μεσολαβήσει, υπάρχει γενικευμένη ανάφλεξη στη Μέση Ανατολή, συνεχίζεται η γενοκτονία των Παλαιστινίων, έχουμε σύγκρουση πλέον και στον Λίβανο με τις δυνάμεις της Ζεζμπολάχ από τη μεριά του Ισραήλ και η χώρα μας αντί να πρωταγωνιστεί στην προσπάθεια για διπλωματική λύση και ειρηνική λύση, βαθαίνει τη στρατιωτική της συνεργασία με το Ισραήλ και ο κύριος Πρωθυπουργός δεν έχει να πει μια λέξη για όλα αυτά.

Όπως δεν βρήκε να πει μια λέξη για την έκρηξη της νεανικής βίας που πλέον έχει φτάσει σε σημείο παροξυσμού. Να εξηγήσει -να επιχειρήσει εν πάση περιπτώσει μια εξήγηση- τι είναι αυτό που οδηγεί σε αυτή την έκρηξη της νεανικής βίας και πώς η Κυβέρνηση θα επιχειρήσει να παρέμβει.

Όπως δεν βρήκε και μια λέξη να πει για το γεγονός ότι μέσα σε μια εβδομάδα δύο άνθρωποι έχουν βρεθεί νεκροί μέσα σε αστυνομικά τμήματα στην εκσυγχρονισμένη Ελλάδα του καθεστώτος του. Στην εκσυγχρονισμένη και δημοκρατική Ελλάδα του καθεστώτος σας, κύριοι της Κυβέρνησης, μέσα σε μια εβδομάδα δύο άνθρωποι έχουν βρεθεί νεκροί σε αστυνομικά τμήματα. Κουβέντα.

Και ενώ έχουμε καταθέσει -έχω καταθέσει προσωπικά- επίκαιρη ερώτηση στον κ. Χρυσοχοΐδη, σήμερα ενημερώθηκα ότι δεν πρόκειται να παρευρεθεί στη Βουλή για να απαντήσει σε αυτή την επίκαιρη ερώτηση ο κ. Χρυσοχοΐδης, θα στείλει αντ’ αυτού τον Υφυπουργό του, διότι δεν έχει το πολιτικό σθένος να εμφανιστεί εδώ και να πάρει την πολιτική ευθύνη. Γιατί αν το είχε αυτό το πολιτικό σθένος ο κ. Χρυσοχοΐδης, θα έπρεπε να έχει ήδη παραιτηθεί.

Σαν να μην έφταναν όλα αυτά, ούτε ο κ. Μητσοτάκης είχε το πολιτικό σθένος ή -θα προσέθετα- τη στοιχειώδη ευπρέπεια, έστω τη στοιχειώδη ευπρέπεια να ακούσει και να απαντήσει στην αντιπολιτευτική κριτική. Εδώ θα μου πείτε ο κ. Μητσοτάκης δεν είχε τη στοιχειώδη ευπρέπεια να επιτρέψει την ολοκλήρωση του κύκλου των εισηγητών. Διέκοψε τον κύκλο των εισηγητών και των ειδικών αγορητών, ήρθε, έδωσε την παράστασή του και σηκώθηκε και έφυγε χωρίς να ακούσει τους πολιτικούς αρχηγούς, χωρίς να ακούσει τους Κοινοβουλευτικούς Εκπροσώπους. Αυτή είναι η αντίληψή του για τον κοινοβουλευτικό διάλογο, για τη δημοκρατική διαδικασία, για τον τρόπο με τον οποίο γίνεται η δημόσια συζήτηση. Νομίζω ότι δεν ήταν απλώς και μόνο μια ατυχής στιγμή του κ. Μητσοτάκη αυτή. Ήταν μια σκηνοθετημένη παράσταση, διότι γνωρίζει ο κύριος Πρωθυπουργός ότι αν αναφερόταν έστω σε ένα από αυτά τα ζητήματα, το πουλόβερ της εικονικής πραγματικότητας που επιχειρεί να φιλοτεχνήσει, θα άρχιζε να ξηλώνεται και θα αποκαλυπτόταν η πραγματική εικόνα της χώρας και η πραγματική ουσία της κυβερνητικής πολιτικής. Διότι αν αναφερόταν σε ένα από αυτά τα ζητήματα, θα έπρεπε να μιλήσει για την ακραία ταξική ανισότητα και τη φτώχεια η οποία γεννά βία. Θα έπρεπε, όμως, να μιλήσει -επειδή η νεανική βία δεν αφορά μόνο τα φτωχά λαϊκά στρώματα, τα παιδιά της εργατικής τάξης- και για την εξαχρείωση των πλουσίων. Θα έπρεπε να μιλήσει γι’ αυτή την εξαχρείωση των πλουσίων στη σύγχρονη Ελλάδα που νομίζουν ότι κανείς δεν μπορεί να τους θέσει κανόνες στη συμπεριφορά τους και επίσης γεννά βία και οικονομική βία, αλλά και πραγματική.

Να το ξαναπώ από αυτό εδώ το Βήμα, οι παρεμβάσεις της Κυβέρνησης σε ό,τι αφορά…

Σας παρακαλώ, αν μπορείτε και θέλετε να συζητήσετε, κύριοι της Κυβέρνησης με τους Βουλευτές σας, μπορείτε να πάτε έξω. Διότι εδώ όταν προσπαθούμε να αρθρώσουμε ένα πολιτικό επιχείρημα, δεν είναι δυνατόν να σας έχουμε να κουτσομπολεύετε δίπλα. Με συγχωρείτε πολύ. Κύριε Πρόεδρε, αν μπορείτε, επιβάλετε την τάξη.

**ΑΘΑΝΑΣΙΟΣ ΔΑΒΑΚΗΣ:** Δεν κουτσομπολεύουμε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτό δεν είναι εικόνα Κοινοβουλίου.

**ΠΡΟΕΔΡΕΥΩΝ (Αθανάσιος Μπούρας):** Γιατί βλέπετε αταξία;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Βεβαίως βλέπω αταξία.

**ΠΡΟΕΔΡΕΥΩΝ (Αθανάσιος Μπούρας):** Επικρατεί απόλυτη ησυχία.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ακούω δίπλα στο αυτί μου δύο ανθρώπους να κουτσομπολεύουν την ώρα που θα έπρεπε να ακούν τους Βουλευτές και όσους βρίσκονται πάνω στα έδρανα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Επί του νομοσχεδίου μιλάμε.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν είναι η πρώτη φορά που το κάνουν. Έχουν διαμαρτυρηθεί και άλλοι συνάδελφοι και συναδέλφισσες.

**ΑΘΑΝΑΣΙΟΣ ΔΑΒΑΚΗΣ:** Να είστε προσεκτικός, κύριε συνάδελφε. Δεν κουτσομπολεύουμε. Μιλάμε για το νομοσχέδιο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν ξέρω τι κάνετε. Αν θέλετε να μιλήσετε για το νομοσχέδιο, περάστε έξω. Σας παρακαλώ πολύ, κύριε.

**ΑΘΑΝΑΣΙΟΣ ΔΑΒΑΚΗΣ:** Δεν κουτσομπολεύουμε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτό βλέπω να κάνετε.

**ΑΘΑΝΑΣΙΟΣ ΔΑΒΑΚΗΣ:** Όχι.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κάνετε λάθος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αν θέλετε να μιλήσετε επί του νομοσχεδίου, όχι δίπλα σε αυτόν ο οποίος τοποθετείται από τα έδρανα τrης Βουλής.

**ΠΡΟΕΔΡΕΥΩΝ (Αθανάσιος Μπούρας):** Να λήξει αυτή η παρέμβαση, παράκληση θερμή.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Με συγχωρείτε πολύ, αυτό δεν είναι εικόνα Βουλής. Αυτό που κάνετε δεν είναι εικόνα Βουλής.

**ΑΘΑΝΑΣΙΟΣ ΔΑΒΑΚΗΣ:** Οι λέξεις αυτές δεν είναι εικόνα Βουλής. Συνεχίστε, κύριε. Δεν θα μου κάνετε εμένα μαθήματα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εφόσον δεν σας κάνει ο Πρόεδρος και δεν σας επαναφέρει στην τάξη, διότι αυτό που κάνετε είναι εκτός Κανονισμού. Το γνωρίζετε;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΑΘΑΝΑΣΙΟΣ ΔΑΒΑΚΗΣ:** Θα μου μάθετε εσείς τον Κανονισμό;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αν θέλετε να συζητήσετε, πηγαίνετε έξω. Βεβαίως θα σας τον μάθω, άμα δεν μπορείτε να τον διαβάσετε μόνος σας.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ.

**ΑΘΑΝΑΣΙΟΣ ΔΑΒΑΚΗΣ:** Τώρα τι να σας απαντήσω;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα επαναλάβω, λοιπόν, από αυτό εδώ το Βήμα, φαίνεται ότι αυτά τα οποία συζητάμε εδώ στη Βουλή δεν ενδιαφέρουν τους κυρίους της Νέας Δημοκρατίας, είτε βρίσκονται στην Κοινοβουλευτική τους Ομάδα, είτε βρίσκονται στην Κυβέρνηση της. Έχουν πολύ σημαντικότερα πράγματα να συζητήσουν απ’ αυτά τα οποία θέτει η Αντιπολίτευση. Φαίνεται ότι τους απασχολούν άλλα ζητήματα.

**ΑΘΑΝΑΣΙΟΣ ΔΑΒΑΚΗΣ:** Το θέμα της ομιλίας σας αυτό είναι;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Να ξαναπώ, λοιπόν, απ’ αυτό εδώ το Βήμα ότι οι όποιες πρωτοβουλίες -επανέρχομαι στο ζήτημα της νεανικής βίας για την οποία μιλούσα πριν διακοπώ από το κουτσομπολιό των συναδέλφων- παίρνει η Κυβέρνηση είναι σε απολύτως λανθασμένη κατεύθυνση, διότι έχει βρει τον τρόπο να απαντά σε όλα τα ζητήματα που αφορούν την παραβατικότητα. «Να αυξήσουμε τις ποινές, να αυστηροποιήσουμε τις ποινές». Όλα τα ζητήματα της παραβατικότητας, είτε αφορούν τη νεανική παραβατικότητα, είτε αφορούν την αντεγκληματική πολιτική στο σύνολό της έχουν μια και μόνη απάντηση: αυστηροποίηση του ποινικού δικαίου. Να σας πω ότι αυτή είναι πολιτική η οποία θα έλεγε κανείς ότι βρίσκεται περίπου διακόσια, διακόσια πενήντα χρόνια πίσω. Αυτή είναι η πολιτική της Νέας Δημοκρατίας, η υποτιθέμενη πολιτική του εκσυγχρονισμού και σε αυτή ακριβώς την πολιτική είναι που συμπλέετε και υιοθετείτε τις χειρότερες -αν θέλετε- παραδόσεις της άκρας Δεξιάς.

Και υποχωρώντας εσείς, μια υποτιθέμενα φιλελεύθερη παράταξη ακριβώς στις πιέσεις της άκρας Δεξιάς για αυστηροποίηση των ποινικών νόμων, διαρκώς παραχωρείτε το έδαφος στην άκρα Δεξιά. Και ακριβώς αυτή είναι η εγγυημένη μέθοδος για να δούμε και στην Ελλάδα αυτά τα οποία παρατηρούνται στην υπόλοιπη Ευρώπη.

Εν πάση περιπτώσει, επανέρχομαι. Θα έπρεπε ο κ. Μητσοτάκης αν μιλούσε για αυτά τα ζητήματα, τα οποία είναι τα κρίσιμα πολιτικά ζητήματα της περιόδου να αιτιολογήσει τη στάση της Κυβέρνησής του που υποστηρίζει χωρίς ντροπή την εγκληματική πολιτική του Ισραήλ. Θα έπρεπε να παραδεχθεί επίσης την κατάρρευση του κρατικού μηχανισμού της Πυροσβεστικής, που λειτουργεί με χιλιάδες οργανικά κενά εδώ και πέντε χρόνια και με απλήρωτες δύο εκατομμύρια ώρες υπερωριών. Και παρά τις υπεράνθρωπες προσπάθειες των ανθρώπων της Πυροσβεστικής η κατάσταση έχει οδηγήσει μέσα σε μια πενταετία σε τέσσερα εκατομμύρια καμένα στρέμματα κατά τη διάρκεια της διακυβέρνησής σας. Πρόκειται για ρεκόρ στην ιστορία του ελληνικού κράτους. Θα έπρεπε να μιλήσει για τον προϊόντα εκφασισμό της Ελληνικής Αστυνομίας. Και αυτά είναι μόνο μερικά από όσα θα έπρεπε να πει ο κ. Μητσοτάκης και για τα οποία θα έπρεπε να απολογηθεί.

Θα μπορούσα να αναφέρω και πολλά άλλα για τη στεγαστική κρίση, για την ακρίβεια, για την κατάρρευση του ΕΣΥ, για τη συγχώνευση των τμημάτων. Άνοιξαν τα σχολεία με συγχωνεύσεις τμημάτων και μετά αναρωτιόμαστε για ποιο λόγο έχουμε έξαρση της νεανικής βίας, όταν καταρρέει το εκπαιδευτικό σύστημα, όταν οι τάξεις έχουν είκοσι έξι, είκοσι επτά, είκοσι οκτώ, είκοσι εννέα παιδιά. Να, ένας απλός λόγος. Θέλετε να αντιμετωπίσετε τα ζητήματα της νεανικής παραβατικότητας; Μειώστε τους μαθητές ανά τμήμα, αυξήστε τους καθηγητές, δώστε χρήματα για την εκπαίδευση. Αλλά εσείς τα χρήματα ξέρετε να τα δίνετε στους ολιγάρχες, ξέρετε να τα δίνετε στις μεγάλες και πολύ μεγάλες επιχειρήσεις διότι ακριβώς αυτά είναι τα κοινωνικά συμφέροντα τα οποία εκπροσωπείτε.

Αντί λοιπόν ο κύριος Πρωθυπουργός μετά από δυο, τρεις μήνες απουσίας από το Κοινοβούλιο να έρθει να απολογηθεί, να ακούσει την κριτική, να απαντήσει ήρθε και πανηγύριζε για την υποτιθέμενη μεγάλη μεταρρύθμιση του κτηματολογίου. Η εισηγήτρια της Νέας Αριστεράς νομίζω ότι έχει αναπτύξει αναλυτικά την κριτική μας στο νομοσχέδιο. Έχει εξηγήσει ότι το νομοσχέδιο αυτό όχι μόνο δεν πρόκειται να οδηγήσει στην ολοκλήρωση της διαδικασίας κτηματογράφησης, αλλά οδηγεί σε ξαφνική διακοπή της διαδικασίας, την αποσταθεροποιεί και ενώ θέλει να την επιταχύνει, αυτό δεν μπορεί να επιτευχθεί με απουσία ελέγχων και με τη λογική του ο καθένας κάνει ό,τι καταλαβαίνει. Διότι είναι ακριβώς αυτή η λογική την οποία ακολουθείτε, η οποία θα θέσει σε διακινδύνευση την ολοκλήρωση της κτηματογράφησης και θα οδηγήσει σε μακροχρόνιες δικαστικές διαμάχες που θα θέσουν επίσης σε διακινδύνευση το σύνολο αυτού του πραγματικά δύσκολου έργου. Κανείς δεν αμφιβάλλει σε σχέση με αυτό. Εξάλλου να σας πω το εξής: υπάρχουν και άλλα παραδείγματα, αντίστοιχων, μεγάλων μεταρρυθμίσεων που έχουν διαφημιστεί είτε από τον κύριο Πρωθυπουργό είτε από άλλους Υπουργούς της Κυβέρνησης οι οποίες έχουν πάει στον κουβά. Παράδειγμα: διαφημίζετε εδώ και έναν χρόνο την μεγάλη μεταρρύθμιση της υποτιθέμενης συγχώνευσης του Α΄ και του Β΄ βαθμού δικαιοδοσίας των δικαστηρίων. Πηγαίντε λίγο στα δικαστήρια να δείτε τι έχει γίνει με τη συγχώνευση του Α΄ και Β΄ βαθμού δικαιοδοσίας, που την κάνατε άρπα κόλλα, ανεξαρτήτως ουσιαστικής διαφωνίας που μπορεί να έχει κανείς. Για πηγαίντε να δείτε τι έχει δημιουργηθεί στα δικαστήρια, που κουβαλάνε από τις σκάλες με τους σάκους τις δικογραφίες. Πηγαίντε να δείτε και να μου πείτε περί μεταρρύθμισης και εκσυγχρονισμού και ψηφιοποίησης. Αυτό είναι το αποτέλεσμα της λογικής αυτής. Άντε να τελειώνουμε για να παρουσιάσουμε μεταρρυθμιστικό έργο.

Τα ίδια προβλέπονται και στην περίπτωση του Κτηματολογίου. Κάνω λοιπόν αυτήν ακριβώς την εκτίμηση, ότι το νομοσχέδιο πρόκειται να δημιουργήσει εφόσον γίνει νόμος του κράτους μεγαλύτερο χάος από το σημερινό.

Εν πάση περιπτώσει, μακάρι τα προβλήματα να ήταν απλώς και μόνο διαχειριστικά. Δεν είναι διαχειριστικά, είναι στρατηγικά, είναι βαθύτατα εγγεγραμμένα στην ιδεολογική αντίληψη της Κυβέρνησης για το κράτος, για την κοινωνία, για τη θέση της χώρας στο διεθνές στερέωμα. Και το δυστύχημα εδώ είναι ότι τα μεγαλύτερα κόμματα της Αντιπολίτευσης δεν συγκρούονται δομικά και στρατηγικά με την Κυβέρνηση. Συμμερίζονται τις αντιλήψεις της για την κοινωνική διαστρωμάτωση, συμμερίζονται τις αντιλήψεις της σε σχέση με την οικονομία συγκλίνουν με τους κυβερνητικούς στόχους, δεν τους αμφισβητούν και κάνουν μια αν θέλετε πολύ επιφανειακή διαχειριστική κριτική.

Από τη δική μας πλευρά δεν πρόκειται να μπούμε σε αυτή τη λογική. Θα συνεχίσουμε να συγκρουόμαστε δομικά. Παρά το γεγονός ότι δεν το θέλετε, θα συνεχίσουμε να συγκρουόμαστε ιδεολογικά και θα συνεχίσουμε να θεωρούμε ότι η βασική διαιρετική τομή και στη χώρα, αλλά και σε ολόκληρο τον κόσμο είναι η διαιρετική τομή Αριστεράς και Δεξιάς, παρά το γεγονός ότι ο κ. Βελόπουλος θέλησε σήμερα να την καταργήσει και πάνω σε αυτή τη διαιρετική τομή θα κριθούμε όλοι.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Τον λόγο τώρα έχει ο Υπουργός προκειμένου να καταθέσει τις νομοτεχνικές βελτιώσεις.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Σε συνέχεια της συνεργασίας που προηγήθηκε τις προηγούμενες μέρες καταθέτουμε τις νομοτεχνικές βελτιώσεις και παράλληλα μια τροπολογία.

Με δυο λόγια, γιατί είναι τελείως απλή. Έρχεται σαν συνέχεια της συμφωνίας Ελλάδα - Κύπρου για την ψηφιακή διακυβέρνση. Περιγράφουμε τον τρόπο με τον οποίο η Κυπριακή Δημοκρατία θα πληρώσει, θα φέρει τα χρήματα στη Τράπεζα της Ελλάδος και αυτά θα έλθουν στην κοινωνία της πληροφορίας.

Ευχαριστώ πάρα πολύ.

(Στο σημείο αυτό ο Υπουργός Ψηφιακής Διακυβέρνησης κ. Δημήτριος Παπαστεργίου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΑΛΛΑΓΗ ΣΕΛΙΔΑΣ**

(Να μπουν οι σελ.422-425)

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Παρακαλώ να φωτοτυπηθούν οι νομοτεχνικές βελτιώσεις και να διανεμηθούν στους εισηγητές, ειδικούς αγορητές και στους συναδέλφους.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Υπουργέ, μπορώ να έχω τον λόγο για μια διευκρίνιση;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Κυρανάκη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Να ενημερώσω, κύριε Πρόεδρε, τους εισηγητές και τους ειδικούς αγορητές του νομοσχεδίου ότι πέραν των νομοτεχνικών που ανακοίνωσα στη χθεσινή μας, τελευταία, συνεδρίαση των επιτροπών, η μόνη ουσιαστική αλλαγή η οποία έχει προστεθεί είναι μετά από πρόταση της Νίκης και του συναδέλφου του κ. Ρούντα σε σχέση με μία προσθήκη για την επιλογή μηχανικού στη διάθεση για τα προσύμφωνα του άρθρου 18.

Άρα λοιπόν εκεί αλλάζει, κύριοι συνάδελφοι το ότι ακριβώς επειδή έχουμε αυτοσύμβαση ουσιαστικά ο αγοραστής είναι αυτός ο οποίος θα ορίζει τον μηχανικό, διότι είναι αδύνατον να βρεις τον πωλητή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Καλείται στο Βήμα ο Βουλευτής της Νέας Δημοκρατίας, κ. Βασίλειος Βασιλειάδης.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι γνωρίζουμε εδώ και αρκετά χρόνια πόσα πολλά έχει συνεισφέρει το Υπουργείο Ψηφιακής Διακυβέρνησης στον εκσυγχρονισμό του κράτους, στην εισαγωγή της ψηφιακής εποχής στην υπηρεσία των πολιτών, αλλά και στη διευκόλυνση της καθημερινότητας.

Σήμερα λοιπόν, το Υπουργείο έρχεται με ένα ακόμα πολύ σημαντικό σχέδιο νόμου, το οποίο θα δώσει πραγματικά οριστικές λύσεις σε μία σειρά από σημαντικά ζητήματα που αφορούν το κτηματολόγιο, δίνοντας έτσι ένα τέλος σε ταλαιπωρίες δεκαετιών και διοικητικά προβλήματα.

Κάποτε όλοι ακούγαμε, πως οι παππούδες με μια χειραψία όριζαν το ιδιοκτησιακό καθεστώς με τον γείτονά τους. Μία πρακτική προφανώς, που δημιούργησε πολλά προβλήματα και στους ίδιους, αλλά και στους κληρονόμους τους. Αυτό γινόταν βέβαια, διότι εν απουσία Κτηματολογίου κυριαρχούσε το χάος.

Πλέον, με την ολοκλήρωση της μεταρρύθμισης θα λήξει και αυτή η εκκρεμότητα διαπαντός για την Ελλάδα, ξεκαθαρίζοντας πλέον καταστάσεις αυθαιρεσίας και ανομίας.

Επιπλέον, το σχέδιο νόμου αυτό αποτελεί μία προσπάθεια να διορθωθούν ζητήματα που προέκυψαν στη μέχρι τώρα εφαρμογή της νέας κατάστασης και δείχνει ότι η Κυβέρνηση προσπαθεί να επιλύει ζητήματα και να διορθώνει παραλείψεις και κενά. Θα πρέπει να αναγνωρίσουμε επιτέλους ότι δεν υπάρχει ένα μαγικό ραβδάκι που διορθώνει τα προβλήματα σε μία μέρα, με έναν νόμο και ένα άρθρο.

Τα προβλήματα διορθώνονται με συνεχή παρακολούθηση και συζήτηση με τους φορείς και όσους εμπλέκονται καθημερινά με τα εκάστοτε αυτά θέματα και φυσικά έρχονται μετά βελτιωτικές κινήσεις οι οποίες προσπαθούν να συμπληρώσουν το ψηφιδωτό αυτό που ονομάζεται δημόσια διοίκηση.

Σε κάθε περίπτωση, όμως, κανένα πρόβλημα δεν μένει αναπάντητο. Και ξέρετε, δεν θα τα έλεγα όλα αυτά, εάν δεν το έβλεπα και ο ίδιος ότι τα προβλήματα τα οποία προκύπτουν εισακούονται και ρυθμίζονται -θα έλεγα- άμεσα και αποτελεσματικά.

Η παρούσα λοιπόν νομοθετική πρωτοβουλία επιλύει οριστικά ζητήματα που ταλαιπωρούσαν τους πολίτες, τους δικηγόρους και άλλους επαγγελματίες του χώρου εδώ και πάρα πολλές δεκαετίες, ρυθμίσεις όπως η επίλυση του προβλήματος των προσυμφώνων πώλησης και εργολαβίας με την κατάργηση των δικαιολογητικών, επίσης του προβλήματος ιδιοκτητών ακινήτων με μεταγεγραμμένα συμβόλαια στα πρώην υποθηκοφυλάκεια με την ένδειξη «άγνωστος». Θα γλιτώσουν από τεράστια γραφειοκρατική διαδικασία και τους πολίτες και το κράτος.

Τα προβλήματα αυτά λοιπόν τα συναντούσα και στην Πέλλα και γνωρίζω πραγματικά από πρώτο χέρι την ταλαιπωρία των πολιτών αυτών που προσπαθούσαν να λύσουν ιδιοκτησιακά τους θέματα με το δημόσιο και έφταναν πάρα πολύ συχνά σε αδιέξοδο και ήταν από τα πρώτα θέματα που είχα ασχοληθεί ως Βουλευτής προσπαθώντας να βρεθεί μια πάγια και οριστική λύση. Και η λύση αυτή δίνεται πλέον μετά από βελτιώσεις, που είχαν γίνει, οριστικά με αυτό το σχέδιο νόμου.

Το μέτρο όμως αυτό έχει αντίκτυπο και στην υπόλοιπη χώρα. Πλέον εντάσσονται περισσότερες περιπτώσεις για τα ακίνητα με ένδειξη άγνωστου ιδιοκτήτη που βρίσκονται εντός σχεδίου πόλεως και οικισμών, βοηθώντας πολλούς συμπολίτες μας να επιδιορθώσουν πρόδηλα σφάλματα των κτηματολογικών εγγράφων. Η διεύρυνση αυτή καθίσταται σημαντική ιδιαιτέρως για την επαρχία και περιοχές όπως η Πέλλα με τις ιδιαιτερότητες στις κάθετες και οριζόντιες ιδιοκτησίες.

Άλλα βασικά σημεία του σχεδίου νόμου είναι η ολοκλήρωση της κτηματογράφησης μετά από καθυστερήσεις δεκαετιών. Αυτό σημαίνει λοιπόν ότι όλες οι περιοχές της χώρας θα ενταχθούν πλήρως στο Κτηματολόγιο προσφέροντας ακριβή και ασφαλή καταγραφή της ακίνητης περιουσίας.

Εδώ να πω βέβαια και ένα θέμα που το έχω πει στον Υφυπουργό κ. Κυρανάκη το οποίο αφορά μια τοπική κοινότητα της Πέλλας, το Άνω και Κάτω Γραμματικό. Παντού έχει γίνει η κτηματογράφηση στην Πέλλα, πλην αυτής της τοπικής κοινότητας. Τελικά ο λόγος είναι ότι θα εξετάζονταν οι εκπρόθεσμες ενστάσεις του δημοσίου από την αρμόδια επιτροπή. Οι πολίτες κλήθηκαν να καταθέσουν τα δικαιολογητικά, αλλά οι επιτροπές δεν έχουν συνεδριάσει, αναμένουν τρία χρόνια, με αποτέλεσμα να παρακωλύονται και οι συναλλαγές. Είναι σημαντικό να προωθείται και η κτηματογράφηση και να έχουν και αυτοί ένα λειτουργικό Κτηματολόγιο. Νομίζω ότι θα δώσουμε και σε αυτό λύση.

Προβλέπεται επίσης η εξωδικαστική επίλυση για οικόπεδα που αποχαρακτηρίστηκαν ως δασικά και επιστρέφουν και πάλι στους ιδιοκτήτες τους χωρίς τη μέχρι τώρα ταλαιπωρία. Είναι ένα σημαντικό μέτρο που προστατεύει τους ιδιοκτήτες και εξασφαλίζει σωστή απεικόνιση των ακινήτων τους. Θα μπορέσουμε έτσι να μειώσουμε τον φόρτο εργασίας από τα δικαστήρια πάνω σε ξεκάθαρες υποθέσεις. Οι αντιρρήσεις που θα γίνονται δεκτές κατόπιν ελέγχου θα μπορούν πλέον να τροποποιούνται αυτόματα.

Ταυτόχρονα, με βοηθό την τεχνολογία και ειδικότερα την τεχνητή νοημοσύνη στον έλεγχο των συμβολαίων, το Κτηματολόγιο θα γίνει ο πρώτος δημόσιος φορέας που θα επωφεληθεί και θα συμβάλλει στη μείωση χρονοβόρων διαδικασιών αυξάνοντας έτσι την αποτελεσματικότητά του. Επιπλέον, προφανώς τελειώνει ο παραλογισμός με την απαιτούμενη σύμφωνη γνώμη όλων των ιδιοκτητών μιας πολυκατοικίας όταν πρέπει να αλλάξουν τα τετραγωνικά σε ένα νέο συμβόλαιο.

Πέρα από αυτά τα μέτρα όμως το σχέδιο νόμου ρυθμίζει μια σειρά από σημαντικά θέματα γύρω από τις ιδιοκτησίες δίνοντας τέλος στην αβεβαιότητα χρόνων που δημιουργούσε η γραφειοκρατία και εμπόδιζε και την ανάπτυξη αλλά και τις επενδύσεις, με απλοποιημένες διαδικασίες οι οποίες δεν θα στερούνται ουσιαστικών ελέγχων. Με τη χρήση της τεχνητής νοημοσύνης και την ψηφιοποίηση μειώνουμε τη γραφειοκρατία και απλοποιούμε διαδικασίες διευκολύνοντας τους πολίτες, περιορίζοντας τις καθυστερήσεις.

Έχουμε όμως δρόμο μπροστά μας για να πετύχουμε την πλήρη εξάλειψη των δυσκολιών που υπάρχουν στο σύστημα. Ειδικά στην επαρχία και μιλώντας και για την Πέλλα, όπου υπάρχουν αρκετές προβληματικές καταστάσεις, είναι απαραίτητη -θα έλεγα- και η επιπλέον πρόσληψη προσωπικού, ώστε να επισπεύδονται τα αιτήματα των πολιτών και να ελέγχονται πιο αποτελεσματικά οι εκάστοτε υποθέσεις. Επίσης, θα είναι πολύ βοηθητικό εάν θα μπορούσε να δοθεί παράταση για τη διόρθωση των αρχικών εγγραφών ώστε να ολοκληρωθεί πιο ομαλά η διαδικασία.

Είμαι σίγουρος πως το Υπουργείο γνωρίζει τις ελλείψεις, γνωρίζει τα προβλήματα και όλα αυτά θα τα επιλύσει σύντομα.

Κύριε Πρόεδρε, για όλους αυτούς τους λόγους που ανέφερα θα υπερψηφίσω το υπό συζήτηση σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για την οικονομία του χρόνου.

Τον λόγο έχει τώρα ο Βουλευτής της Νέας Δημοκρατίας κ. Ευάγγελος Λιάκος.

**ΕΥΑΓΓΕΛΟΣ ΛΙΑΚΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κύριε Υφυπουργέ, σήμερα συζητάμε ένα εξαιρετικά σημαντικό νομοσχέδιο το οποίο έρχεται να ολοκληρώσει μια εμβληματική μεταρρύθμιση για τη χώρα μας, αυτή της κτηματογράφησης. Πρόκειται για ένα έργο που εκκρεμεί εδώ και δεκαετίες και το οποίο έχουμε δεσμευτεί να ολοκληρώσουμε έως το 2025. Το νομοσχέδιο αυτό θέτει τα θεμέλια για την απλοποίηση των διαδικασιών και τη χρήση σύγχρονων τεχνολογιών, όπως αυτή της τεχνητής νοημοσύνης, οι οποίες τεχνολογίες θα οδηγήσουν στη βελτίωση της λειτουργίας του «Ελληνικού Κτηματολογίου».

Θα ήθελα να σταθώ σε κάποια σημαντικά σημεία:

Πρώτον, η ολοκλήρωση της κτηματογράφησης είναι κεντρικός στόχος. Με τις διατάξεις των άρθρων 3 έως 6 προχωρούμε στην παράδοση των μελετών κτηματογράφησης σε όλη την επικράτεια. Αυτό αποτελεί τομή, καθώς εξασφαλίζεται η σταδιακή ολοκλήρωση ενός έργου που καρκινοβατεί πάνω από τριάντα χρόνια. Είναι το μέσο για να βάλουμε τέλος στα αγνώστου ιδιοκτήτη ακίνητα και να διασφαλίσουμε την ασφάλεια δικαίου για τους πολίτες.

Δεύτερον, προβλέπεται η χρήση τεχνητής νοημοσύνης για τη διεκπεραίωση εκκρεμών πράξεων του Κτηματολογίου. Στο άρθρο 11 εισάγεται αυτή η καινοτομία, η οποία θα βοηθήσει να μειωθούν οι καθυστερήσεις και να εξασφαλιστεί με μεγαλύτερη ακρίβεια ό,τι έχει να κάνει με τις διαδικασίες.

Ας μην φοβόμαστε την τεχνολογία. Η τεχνητή νοημοσύνη είναι εδώ για να μας βοηθήσει, όχι για να μας αντικαταστήσει. Θα συμβάλλει στην ταχύτερη επεξεργασία συμβολαίων και εγγράφων, που σήμερα καθυστερούν εξαιτίας γραφειοκρατίας.

Στο σημείο αυτό θέλω να τονίσω, διότι γνωρίζω ότι προκαλεί ανησυχία το άκουσμα της χρήσης της τεχνητής νοημοσύνης -και ίσως δικαίως- ότι έχει ήδη θεσπιστεί η ορθή χρήση της από κάθε φορέα του δημοσίου με τον ν.4961/2022. Ο κ. Πιερρακάκης, τότε Υφυπουργός Ψηφιακής Διακυβέρνησης, είχε εγκαίρως αντιληφθεί την ταχεία διάχυση των σύγχρονων τεχνολογιών και είχε φροντίσει να ορίσει το νομοθετικό πλαίσιο της χρήσης τους. Επομένως, όπως ενημέρωσε επανειλημμένως ο Υφυπουργός κ. Κυρανάκης, για το παρόν ζήτημα έχει εκπονηθεί αλγοριθμική εκτίμηση αντικτύπου.

Τρίτον, δίνεται η δυνατότητα υποβολής πράξεων στον φορέα επί εικοσιτετράωρης βάσης. Με αυτό το βήμα, που προβλέπεται στο άρθρο 12, εξυπηρετούμε τους πολίτες και τους επαγγελματίες που θέλουν να προχωρήσουν σε συναλλαγές οποιαδήποτε ώρα της ημέρας. Είναι ένα μέτρο που ανταποκρίνεται στις σύγχρονες απαιτήσεις της αγοράς και της καθημερινότητας.

Τέταρτον, παρέχει τη δυνατότητα εξωδικαστικής λύσης για οικόπεδα που αποχαρακτηρίστηκαν ως δασικά και επιστρέφουν στους ιδιοκτήτες τους χωρίς καμμία ταλαιπωρία. Σε περιπτώσεις στις οποίες οι αντιρρήσεις κατά των δασικών χαρτών γίνονται δεκτές, οι κτηματολογικές εγγραφές θα τροποποιούνται αυτόματα υπέρ του ιδιοκτήτη, χωρίς δικαστική προσφυγή. Αυτό προστατεύει τους ιδιοκτήτες και εξασφαλίζει σωστή απεικόνιση των ακινήτων τους. Μέσω της ρύθμισης, διασφαλίζεται ότι στις περιπτώσεις αυτές ο ιδιοκτήτης βάσει δημοσίου εγγράφου θα διορθώνει υπέρ αυτού την κτηματολογική εγγραφή, χωρίς να υποχρεωθεί να καταφύγει σε μακροχρόνιες δικαστικές διαμάχες, όπως έκανε μέχρι σήμερα. Επιπλέον, απελευθερώνονται τεράστιες εκτάσεις γης οι οποίες εκτός των άλλων μπορούν να φιλοξενήσουν και σημαντικές επενδύσεις.

Πέμπτον, με το άρθρο 14, εξασφαλίζουμε ότι οι δήμοι οι οποίοι το επιθυμούν, θα μπορούν να λάβουν τα ψηφιοποιημένα αρχεία των υποθηκοφυλακείων. Πρόκειται για μία ανταπόκριση σε πάγιο αίτημα των δήμων, οι οποίοι θα μπορούν να διατηρούν για λόγους ιστορικότητας επί τόπου το φυσικό αρχείο μετά την ψηφιοποίησή του.

Κυρίες και κύριοι συνάδελφοι, με αυτό το νομοσχέδιο έρχεται σε δημόσιο έλεγχο και με δημόσιο χαρακτήρα η κτηματογράφηση και η λειτουργία του Κτηματολογίου. Η ολοκλήρωση του Κτηματολογίου αποτελεί μία εθνική υπόθεση και για αυτόν ακριβώς τον λόγο το χρονοδιάγραμμα της υλοποίησής του είναι ακόμα πιο σημαντικό.

Η ηγεσία του Υπουργείου και ο Πρωθυπουργός, Κυριάκος Μητσοτάκης, έχουν πάρει την πολιτική απόφαση να ολοκληρωθεί έως το 2025. Η Κυβέρνηση της Νέας Δημοκρατίας θέλει τον πολίτη να εξυπηρετείται άμεσα και με ασφάλεια, χωρίς να ταλαιπωρείται από Κτηματολόγιο σε Υποθηκοφυλακείο και αντίστροφα. Αυτός είναι ο σχεδιασμός άλλωστε, να εξυπηρετείται ο πολίτης από μόνο έναν φορέα. Όπως αντιλαμβάνεστε, αυτό είναι ένα τεράστιο εγχείρημα και τα τριάντα χρόνια στα οποία εκτείνεται, το καθιστούν ακόμα πιο δύσκολο.

Οι αλλαγές που έχουν ήδη εφαρμοστεί, όπως η σάρωση του αρχείου του Υποθηκοφυλακείου και η απομακρυσμένη εξυπηρέτηση των πολιτών για πιστοποιητικά που αφορούν το Κτηματολόγιο έχουν αποδώσει τα μέγιστα στην εξυπηρέτηση των πολιτών. Είναι δεδομένη, όμως, και η πίεση που ασκείται στους δημόσιους λειτουργούς είτε από φόρτο εργασίας είτε από ανάγκη εκπαίδευσης στις νέες τεχνολογίες. Το γνωρίζω, είναι λογικό και το έχω μεταφέρει και εγώ ο ίδιος στους Υπουργούς. Όμως, πρέπει να αναγνωρίσω ότι η ηγεσία αυτού του Υπουργείου έχει αποδείξει ότι ακούει. Ακούει τους πολίτες και την κοινωνία και βρίσκει λύσεις στα προβλήματά τους. Το απέδειξε άλλωστε και σε όλη τη διάρκεια της διαβούλευσης, αλλά και των επιτροπών, εντάσσοντας πολλές προτάσεις στην τελική μορφή του νομοσχεδίου.

Κύριε Υπουργέ και κύριε Υφυπουργέ, σας αξίζουν θερμά συγχαρητήρια και για αυτά τα οποία κάνατε, αλλά και για αυτό το οποίο μας δίνει αισιοδοξία ότι το αποτέλεσμα αυτό, παρά το γεγονός ότι είναι δύσκολο, θα είναι σίγουρα προς τη σωστή κατεύθυνση και θα το φέρετε εις πέρας.

Σας καλώ, αγαπητοί συνάδελφοι, να υπερψηφίσετε το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε και για την οικονομία του χρόνου.

Τον λόγο έχει ο Βουλευτής της Νέας Δημοκρατίας, ο κ. Αθανάσιος Δαβάκης.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συνηθίζεται οι συνάδελφοι της Πλειοψηφίας να συγχαίρουν την Κυβέρνηση, συνήθως για τα νομοσχέδια που με νομοθετική πρωτοβουλία αυτή φέρνει. Αυτό συμβαίνει, όπως συνέβη πριν από λίγο από τον καλό νέο συνάδελφο, που μόλις πριν κατήλθε του Βήματος.

Όμως, πέρα από οποιαδήποτε συγχαρητήρια και καλές εκφράσεις, πρέπει όλη η Εθνική Αντιπροσωπεία να καταλάβει ότι σήμερα νομοθετούμε κάτι το οποίο απετέλεσε για δύο αιώνες περίπου μία μεγάλη ιδέα του ελληνικού κράτους. Ήταν μία μεγάλη ιδέα, η οποία εξαιτίας διαφόρων προβλημάτων και εγγενών αδυναμιών των συμπολιτών μας, όπως η αναβλητικότητα και άλλα θέματα τα οποία ακόμα και τώρα τα συναντήσαμε κατά την κατάρτιση αυτής της υπόθεσης, ανέστειλαν και δημιούργησαν την κατάσταση που όλοι γνωρίζουμε.

Η πρώτη προσπάθεια του Εθνικού Κυβερνήτη του Ιωάννη Καποδίστρια, μετά η προσπάθεια του Όθωνα, αλλά και όλων αυτών, οι οποίοι προσπάθησαν να δημιουργήσουν μία πραγματικότητα στο τι υπάρχει σ’ αυτόν τον τόπο, όσον αφορά και τις ατομικές και τις δημόσιες ιδιοκτησίες, ναυάγησαν. Σήμερα έρχεται αυτή η Κυβέρνηση, με ένα εκλεκτό κυβερνητικό επιτελείο, να δώσει επιτέλους μια λύση σε κάτι που για άλλες ευρωπαϊκές χώρες, είναι αυτονόητο.

Θέλω κατά τούτο και εγώ να επαναλάβω τα συγχαρητήρια των νέων συναδέλφων και να συγχαρώ την παρούσα πολιτική ηγεσία πρώτον για αυτό το οποίο ως νομοθετική πρωτοβουλία έφεραν, αλλά και για την εξαιρετική συνεργασία όλο αυτό το διάστημα που είχαμε μαζί, γιατί ο τόπος μου, ο Νομός Λακωνίας έχει σοβαρά ζητήματα ιδιοκτησιακού καθεστώτος λόγω πολλών ζητημάτων και ιστορικών αν θέλετε συνθηκών και γι’ αυτό και πάλι θέλω να τους συγχαρώ.

Το νομοσχέδιο, λοιπόν, που συζητούμε, όπως ελέχθη και προηγουμένως, φέρει ένα βαθύ οικονομικό, κοινωνικό και αναπτυξιακό χαρακτήρα παράλληλα με ένα πολύ σημαντικό για νομοσχέδιο τεχνολογικό αποτύπωμα. Πλέον θα γνωρίζουμε τι ανήκει στο κράτος, τι στον πολίτη όσον αφορά δράσεις, όπως η οικονομία, οι επενδύσεις, οι αγορές κατοικίας, το περιβάλλον, η διαφάνεια με τους ψηφιακούς χάρτες, το κτηματολόγιο σε δασικές περιοχές, σε αρχαιολογικούς χώρους και σε όλα αυτά τα οποία συνθέτουν τη βούληση του οποιονδήποτε επενδυτή να θέλει να επενδύσει στον τόπο μας και να δημιουργήσει την περιπόθητη οικονομική ανάπτυξη.

Είπα για τεχνολογικό αποτύπωμα, διότι για πρώτη φορά χρησιμοποιείται η τεχνητή νοημοσύνη και επιταχύνεται έτσι η διαδικασία. Με το «Μεταβολές» στο Ktimatologio.gr δημιουργείται και η εμπιστοσύνη στον πολίτη εκ μέρους του κράτους, κάτι το οποίο είναι πρωτόγνωρο θα έλεγα εξαιτίας της γνωστής κρατικής καχυποψίας τόσων ετών και από την άλλη μεριά η δυνατότητα στον Έλληνα πολίτη να συνδιαμορφώσει το λειτουργούν Κτηματολόγιο με όλα αυτά τα ζητήματα, τα οποία έχουν να κάνουν, όπως παραδείγματος χάριν παλαιά προσύμφωνα μπορούν έτσι να μετατραπούν σε οριστικά συμβόλαια.

Υπάρχουν ορισμένα ζητήματα, γιατί πολλές φορές έχω πει σ’ αυτή την Αίθουσα και από του Βήματος ότι όλοι κρινόμαστε, κυρίες και κύριοι συνάδελφοι, και για αυτό το οποίο ψηφίζουμε από την υλοποίηση και από την πρακτική εφαρμογή τους. Γιατί υπάρχουν πολλές φορές νομοσχέδια, τα οποία έχουν ψηφιστεί, κύριε Υπουργέ, σ’ αυτή την Αίθουσα και δυστυχώς ακόμα αναζητούμε την εφαρμογή τους.

Υπάρχουν, λοιπόν, ορισμένα ζητήματα που αφορούν το Κτηματολογικό Γραφείο της Σπάρτης, το οποίο -όπως νομίζω και όλα τα κτηματολογικά γραφεία της χώρας, δεν είναι μόνο στη Σπάρτη- έχει ανάγκη σημαντικής στελέχωσης με εξειδικευμένο προσωπικό, νομικούς, τεχνικούς πληροφορικής, διοικητικούς και εξοπλισμό. Εφόσον οι διορθώσεις, που δεν πρόλαβαν να γίνουν στα γραφεία κτηματογράφησης, μεταφερθούν τώρα στα κτηματολογικά γραφεία πρέπει αυτά, όπως είπα, να ενισχυθούν με προσωπικό, για να μπορέσουν να ανταποκριθούν στα αιτήματα των πολιτών, που στην περίπτωσή μας είναι αρκετά, δεδομένου ότι πολλοί συμπολίτες δεν πρόλαβαν την προθεσμία.

Κατ’ επανάληψη, κύριε Υπουργέ, τα είπαμε. Είδα το ευήκοον ους που τείνατε και αισθάνομαι ιδιαίτερη χαρά, διότι πραγματικά υπήρξε μια σημαντική συνεργασία νομοθετικής εξουσίας, κύριοι συνάδελφοι, με την εκτελεστική και αυτό πρέπει να επιδιώκουμε εμείς οι απλοί Βουλευτές. Η πρόβλεψη για την πρόσληψη ενός μόνο ατόμου για οκτώ μήνες δεν καλύπτει πλήρως τις ανάγκες και νομίζω ότι παραβιάζω ανοιχτές θύρες. Και επισημαίνω ότι μετά την ολοκλήρωση της ψηφιοποίησης των αρχείων αυτά θα πρέπει να αρχειοθετηθούν σωστά, σε σωστές εγκαταστάσεις, και να συντηρούνται.

Όταν λέω για αρχεία, θέλω εδώ να εξάρω, επίσης, την τοποθέτηση του άρθρου 14, όπου δίνεται η δυνατότητα στους δήμους να παραλάβουν τα αρχεία των υποθηκοφυλακείων τους, τα οποία πραγματικά σε περιοχές όπως η ιδιαιτέρα μου πατρίδα, η Μάνη, αλλά και όλη η Ελλάδα έχουν και μια σημαντική ιστορική αποτύπωση και αξία και νομίζω ότι αυτό είναι μία ιδιαίτερη πινελιά στο νομοσχέδιο το οποίο φέρατε.

Πριν κλείσω, θα ήθελα να απασχολήσω και εσάς ως συναρμόδιο Υπουργείο ή Υπουργείο το οποίο «προκάλεσε» το θέμα σε παλαιότερες εποχές και είναι το εξής, στη Σκάλα της Λακωνίας, πρωτεύουσα του Δήμου Ευρώτα τη δεκαετία του ’50 τα Υπουργεία Γεωργίας και Οικονομικών -αυτό έχει συμβεί σε πολλές περιοχές της χώρας, δεν είναι μόνο στη Λακωνία- πραγματοποίησαν διανομή δημοσίων εκτάσεων για την αποκατάσταση ακτημόνων κτηνοτρόφων με την επωνυμία η περιοχή αυτή, το τοπωνύμιο, Αφανιά - Κρεβατά.

Οι εκτάσεις καταμετρήθηκαν περίπου σε δεκατρείς χιλιάδες στρέμματα, με πολλές από αυτές ήδη καταληφθείσες από συμπολίτες. Ένα μικρό τμήμα της διανομής συμπεριλήφθηκε τα τελευταία χρόνια στο ρυμοτομικό σχέδιο της Σκάλας, της πρωτεύουσας του Δήμου Ευρώτα. Η Διεύθυνση Αγροτικής Οικονομίας και Κτηνιατρικής, η πρώην Διεύθυνση Γεωργίας Λακωνίας, όπως όλοι γνωρίζουμε, δεν προέβη σε δηλώσεις ιδιοκτησίας κατά το στάδιο της κτηματογράφησης της συγκεκριμένης περιοχής. Αργότερα, όμως, κατόπιν υπόδειξης του Υπουργείου Αγροτικής Ανάπτυξης, απέστειλε φάκελο με απόψεις και στοιχεία στο Γραφείο του Νομικού Συμβουλίου στη Σπάρτη, πρώην Δικαστικό Γραφείο Σπάρτης, το οποίο μέχρι σήμερα εγείρει αγωγές κατά των αυθαίρετων κατόχων.

Αναφορικά με τις διατάξεις του άρθρου 16 του ν.5024, κατόπιν εγγράφου ερωτήματος του Νομικού Συμβούλου στη Σπάρτη, ζητήθηκαν διευκρινίσεις από το Υπουργείο Αγροτικής Ανάπτυξης και από την απάντηση του Υπουργείου Αγροτικής Ανάπτυξης που χορηγήθηκε δεν προκύπτει ότι το ελληνικό δημόσιο δικαιολογείται να μην εγείρει ένδικα μέσα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Δηλαδή έχουμε ένδικα μέσα κατά συγκεκριμένων πρωτόδικων αποφάσεων. Εμείς πριν από ενάμιση χρόνο ψηφίσαμε τον Φεβρουάριο του 2023 συγκεκριμένη διάταξη -έχω και το ΦΕΚ εδώ- με την οποία το δημόσιο απέχει πλέον, από τούδε δηλαδή, της ασκήσεως αγωγών κατά των συγκεκριμένων συμπολιτών μας. Αντ’ αυτού, έρχεται σήμερα το ελληνικό δημόσιο και ασκεί σωρηδόν, κύριοι Υπουργοί, εφέσεις σε αυτούς που κέρδισαν σε πρωτοβάθμιο δικαστήριο για τα σπίτια τους. Είναι ένα κοινωνικό ζήτημα, το οποίο πρέπει να το ακούσουμε και να δώσουμε λύση.

Δεν πιστεύω ότι αυτές οι εφέσεις θα έχουν τύχη. Αντιλαμβάνεστε ότι είναι κάτι το οποίο νομοθετήθηκε σε αυτή την Αίθουσα τον Φεβρουάριο του 2023, με το άρθρο 16. Θα δείτε τα Πρακτικά, όπως μπορούν και οι συνεργάτες σας. Είναι, λοιπόν, τραγικό να έρχονται εφέσεις, όταν ήδη αυτό εδώ που νομοθετήσαμε λέει ότι πρέπει να παραιτηθεί το ελληνικό δημόσιο από τις αγωγές.

Κλείνω και θέλω και πάλι να συγχαρώ την πολιτική ηγεσία για αυτή την οραματική νομοθετική πρωτοβουλία στην οποία προέβη και να πω «συνεχίστε έτσι», γιατί πάνω από όλα το Υπουργείο σας δεν είναι μόνο συμπαθές -ας το πούμε έτσι- σε όλες τις τάξεις του ελληνικού λαού, αλλά είναι κυρίως χρήσιμο για το μέλλον αυτού του τόπου, που είναι η ελληνική νεολαία, η οποία όπως παρατηρώ κι εγώ, γιατί έχω μια κόρη δεκαέξι χρόνων, είναι συνδεδεμένη απόλυτα με την τεχνολογία, με τη νεωτερικότητα και με όλα αυτά τα οποία συνθέτουν το αύριο.

Θερμά συγχαρητήρια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Δαβάκη.

Τον λόγο τώρα έχει ο Βουλευτής της Νέας Δημοκρατίας, ο κ. Αναστάσιος Μπαρτζώκας, και αμέσως μετά έχει ζητήσει τον λόγο ο Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Μπορώ να περιμένω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Μπορείτε να περιμένετε λίγο περισσότερο; Εντάξει.

**ΑΛΕΞΑΝΔΡΟΣ ΚΑΖΑΜΙΑΣ:** Να μιλήσουν οι Βουλευτές πρώτα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Γιατί με ανακούφιση δέχτηκαν αυτή την αναμονή. Ξέρετε, όταν Κοινοβουλευτικός Εκπρόσωπος ζητήσει τον λόγο, είμαι υποχρεωμένος να τον δώσω.

Ορίστε, κύριε Μπαρτζώκα, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ πολύ, κύριε Πρόεδρε.

Αξιότιμε κύριε Υπουργέ, κύριε Υφυπουργέ, αγαπητές και αγαπητοί Βουλευτές, θέλω και εγώ να ξεκινήσω δίνοντας τα συγχαρητήριά μου στον Υπουργό και στον Υφυπουργό, όπως ανέφεραν όλοι σχεδόν οι Βουλευτές της Συμπολίτευσης. Είμαι βέβαιος ότι θα ήθελαν να το αναφέρουν και οι Βουλευτές της Αντιπολίτευσης, αλλά δυστυχώς στη χώρα αυτά ακόμη δεν τα ξεπεράσαμε. Κάποια στιγμή θα γίνει κι αυτό.

Να αναφέρω και εγώ, όπως και το έζησα και όταν υπήρξα εισηγητής σε νομοσχέδιο του Υπουργείου αυτού, ότι είναι πολύ σημαντικό, πολύ σπουδαίο, πέραν του γεγονότος ότι περνάμε άλλες νοοτροπίες έμπρακτα σε αυτή τη χώρα, να ακούγονται όχι μόνο οι Βουλευτές της Συμπολίτευσης, όχι μόνο οι Βουλευτές της Αντιπολίτευσης, αλλά και πολλοί άλλοι φορείς και έτσι όλοι μαζί, οι Υπουργοί, το Υπουργείο, οι Βουλευτές, αλλά και η κοινωνία να συνδιαμορφώνουμε αυτά τα οποία αφορούν εμάς, αλλά κυρίως αυτά που αφορούν τα παιδιά μας και το μέλλον της χώρας.

Και εγώ, λοιπόν, θέλω να δώσω θερμά συγχαρητήρια σε όλους εσάς και στους Υπουργούς, αλλά και στην ομάδα των Υπουργών, στα παιδιά που ξέρω ότι δουλεύουν νύχτα μέρα, για να είμαστε εδώ πέρα εμείς όλοι έτοιμοι να ψηφίσουμε νόμους και να τους εφαρμόσουμε.

Η σημερινή, λοιπόν, νομοθετική πρωτοβουλία του Υπουργείου Ψηφιακής Διακυβέρνησης αφορά σε ένα νομοθέτημα που, όπως προδίδει ο τίτλος του, έρχεται να παρέμβει στοχευμένα, για να ξεπεράσουμε προβλήματα, καθυστερήσεις και δυσλειτουργίες που έρχονται από το παρελθόν, από το μακρινό παρελθόν, αλλά και να αξιοποιήσουμε τις πλέον σύγχρονες τεχνολογίες, ώστε να οδηγηθούμε στην ολοκλήρωση της κτηματογράφησης στη χώρα μας.

Έχουμε συζητήσει πάρα πολύ τα τελευταία χρόνια για το ότι η Ελλάδα είναι η τελευταία χώρα στην Ευρώπη που δεν διαθέτει ακόμα πλήρη χαρτογράφηση και καταγραφή των ακινήτων της. Το έχουμε ζήσει όλες και όλοι πάρα πολλές φορές. Η πραγματικότητα είναι αυτή κι είναι ακόμα πιο δυσάρεστα, αν αναλογιστούμε ότι έχουν περάσει τριάντα χρόνια από τότε που ξεκινήσαμε τη διαδικασία αυτή. Όμως είναι η πρώτη φορά σε αυτά τα τριάντα χρόνια που ένας Πρωθυπουργός και μια Κυβέρνηση, που είναι μέχρι σήμερα απόλυτα συνεπής στο πρόγραμμά της, δεσμεύεται ότι θα έχει ολοκληρώσει το Κτηματολόγιο μέχρι το 2025.

Πρόκειται, λοιπόν, για έναν στόχο σίγουρα πιεστικό -το γνωρίζω όμως προσωπικά και από τον κ. Κυρανάκη- αλλά ταυτόχρονα είναι ένας στόχος απόλυτα εφικτός και η πιο απτή απόδειξη είναι ότι όχι απλώς υπάρχει αυστηρό χρονοδιάγραμμα, αλλά και αυτό το χρονοδιάγραμμα έχει πλέον έναν πολύ κοντινό σε εμάς ορίζοντα. Εξάλλου για πρώτη φορά σχεδόν το 85% των δικαιωμάτων ιδιοκτησίας πανελλαδικά έχουν φτάσει στο στάδιο της δημόσιας ανάρτησης.

Επομένως η κριτική που ακούστηκε από την πλευρά της Αντιπολίτευσης, ότι έχουμε δει κι άλλα νομοσχέδια ή και άλλες διατάξεις για το Κτηματολόγιο από το Υπουργείο αυτό, δεν είναι το πρόβλημα. Είναι αντιθέτως μέρος της λύσης του προβλήματος. Είναι η έμπρακτη διαβεβαίωση ότι το Υπουργείο αυτό νομοθετεί όποτε πραγματικά χρειάστηκε και όποτε χρειαστεί, προκειμένου να προσαρμοστεί στις ανάγκες και στα προβλήματα που καταγράφει, αλλά και να βελτιώσει τόσο την αποτελεσματικότητα των υπηρεσιών όσο και την ταχύτητα στην εκτέλεση των εργασιών.

Αυτό ακριβώς, λοιπόν, είναι που επιδιώκει και το σημερινό νομοσχέδιο, με διατάξεις και παρεμβάσεις που έρχονται μόνο για να συνδράμουν θετικά και νομίζω πως αυτό είναι γενικώς αποδεκτό από όλες τις πλευρές. Δεν είναι τυχαίο πως μεγάλο μέρος από τις ρυθμίσεις που συζητάμε είναι αιτήματα τόσο της Πανελλήνιας Ομοσπονδίας Ιδιοκτητών Ακινήτων όσο και του κόσμου των συμβολαιογράφων.

Από τις ρυθμίσεις που έρχονται σήμερα προς ψήφιση ξεχωρίζει φυσικά η δυνατότητα για κάθε πολίτη να διορθώσει τα στοιχεία της ιδιοκτησίας του με μονομερή τροποποίηση της σύστασης οριζόντιας ιδιοκτησίας στις πολυκατοικίες, χωρίς δηλαδή τη σύμφωνη γνώμη όλων των ιδιοκτητών. Είναι μια ρύθμιση απόλυτα εύλογη, η απουσία της οποίας μέχρι σήμερα δημιουργούσε τεράστια προβλήματα και έφερνε μεγάλες καθυστερήσεις σε κάθε προσπάθεια να έχουμε μια σωστή απεικόνιση μιας οριζόντιας ή κάθετης ιδιοκτησίας.

Επίσης, ιδιαίτερα σημαντικές είναι και οι διατάξεις που αφορούν τους πολίτες για τους οποίους έγιναν δεκτές οι αντιρρήσεις κατά των δασικών χαρτών. Σε αυτές τις περιπτώσεις παύει να χρειάζεται πια και δικαστική προσφυγή και πλέον ο ιδιοκτήτης θα διορθώνει την κτηματολογική εγγραφή χωρίς καμμία περαιτέρω οικονομική επιβάρυνση και ταλαιπωρία.

Μία επίσης μεγάλη και καινοτόμος αλλαγή που θεσμοθετείται σήμερα είναι η αξιοποίηση της τεχνητής νοημοσύνης για την επιτάχυνση των διαδικασιών στον έλεγχο των συμβολαίων της κτηματογράφησης. Έχουν ακουστεί άλλωστε πολλά σε σχέση με αυτό, επιφυλάξεις, διαφωνίες, ακόμα και υπερβολές.

Η τεχνητή νοημοσύνη μπαίνει σιγά σιγά στη ζωή μας και αν κάπου πρέπει να τη χρησιμοποιήσουμε άμεσα είναι σε περιπτώσεις όπως αυτή, στο «Ελληνικό Κτηματολόγιο», όπου η χρήση της έγκειται στην τάχιστη ανάγνωση των συμβολαίων και στη σύνταξη μιας έκθεσης προς τον αρμόδιο προϊστάμενο, αυτό και μόνο. Δεν υπάρχει τίποτα επικίνδυνο ούτε τίποτα στρεβλό. Φυσικά το αρμόδιο πρόσωπο συνεχίζει να έχει τον τελικό έλεγχο και τον τελικό λόγο.

Επομένως μόνο θετική μπορεί να είναι η εφαρμογή της τεχνητής νοημοσύνης, αφού τηρούνται όλοι οι απαραίτητοι κανόνες συμμόρφωσης με τις ευρωπαϊκές οδηγίες, ενώ ο ρόλος της είναι υποβοηθητικός και σε καμμία περίπτωση καθοριστικός για το αποτέλεσμα. Θέτουμε, λοιπόν, την τεχνολογία στην υπηρεσία του ανθρώπου και μειώνουμε, κατά τις προβλέψεις, στο μισό τον χρόνο του νομικού ελέγχου για ένα συμβόλαιο.

Υπάρχουν όμως ακόμα πολλές, μικρότερης ή μεγαλύτερης αξίας, διατάξεις, που κατευθύνονται στην καλύτερη πάντα εξυπηρέτηση του πολίτη αλλά και των επαγγελματιών, των δικηγόρων, των συμβολαιογράφων, των μηχανικών και άλλων κλάδων που ασχολούνται με το αντικείμενο αυτό. Έτσι ανοίγει το σύστημα και πλέον είναι εφικτή η καταχώριση μιας πράξης στο Κτηματολόγιο ολόκληρο το εικοσιτετράωρο και όχι μόνο κατά τις ώρες που αυτό λειτουργεί.

Επίσης, απλοποιείται και επιταχύνεται η διαδικασία διόρθωσης προδήλου σφάλματος, αφού περιορίζεται στον έλεγχο του δημοσίου εγγράφου που επικαλείται ο πολίτης. Βεβαίως, έχει ιδιαίτερη αξία για την καθημερινή πρακτική και το γεγονός ότι άμεσα ο πολίτης για όλα τα αιτήματά του θα απευθύνεται πλέον μόνο στο νομικό πρόσωπο του Κτηματολογίου και όχι σε διάσπαρτες υπηρεσίες και φορείς, όπως κτηματολογικά γραφεία, υποθηκοφυλακεία και άλλους. Θα έχουμε, λοιπόν, πια έναν δημόσιο φορέα που θα επιλαμβάνεται για όλα τα θέματα και θα διεκπεραιώνει όλα τα αιτήματα.

Τελικώς, το Κτηματολόγιο χωρίς αμφιβολία τα τελευταία χρόνια και ακόμα περισσότερο την τελευταία χρονιά έχει κάνει πραγματικά άλματα, άλματα στο να ξεπερνάει διαρκώς με επιτυχία τα εμπόδια και τις δυσκολίες και να μην ξεφεύγει από τον υπέρτατο στόχο του, που είναι το 2025. Γιατί η ολοκλήρωση του Κτηματολογίου είναι μια άκρως σοβαρή υπόθεση για όλους εμάς, για όλους τους Έλληνες, όχι γιατί συναρτάται με το Ταμείο Ανάκαμψης, όπως ακούσαμε τις προηγούμενες ημέρες, αλλά γιατί πρόκειται για μια πραγματική εθνική υπόθεση για όλους μας.

Η ύπαρξη, λοιπόν, ολοκληρωμένου Κτηματολογίου συνδέεται άμεσα με τη βελτίωση του επιχειρηματικού περιβάλλοντος, με την αύξηση της ασφάλειας δικαίου για όλους και τελικώς με την καλύτερη δυνατή απόδοση της οικονομικής και επενδυτικής δραστηριότητας στην Ελλάδα. Λύνει, λοιπόν, μια εθνική υπόθεση και ένα εθνικό στοίχημα που η Κυβέρνηση του Κυριάκου Μητσοτάκη, με τη συνδρομή του Υπουργού κ. Παπαστεργίου και του κ. Κυρανάκη, υλοποιεί με αληθινή προσήλωση.

Κλείνοντας, θα αναφέρω κι εγώ ότι το σημερινό νομοθέτημα αξίζει τη στήριξη προφανώς όλων μας, όλων των πλευρών του Κοινοβουλίου, για να οδηγηθούμε με ακόμα ταχύτερους ρυθμούς στην ψηφιακή μετάβαση, τη μείωση της γραφειοκρατίας και την επιτυχή κτηματογράφηση όλης της επικράτειας.

Να είστε καλά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Πριν την καλέσω στο Βήμα την κ. Καραμπατσώλη, θα μου επιτρέψετε και μένα ένα σχόλιο, μόνο επειδή άκουσα έναν διάλογο νωρίτερα.

Ο ρόλος του Βουλευτή -είμαι πάρα πολλά χρόνια Βουλευτής- είναι να ακούει τους πολίτες, να ακούει τους φορείς, να ακούει τις τοπικές κοινωνίες που εκπροσωπούνται από τους δημάρχους και αυτή την ακοή να μην την κρατάει για τον εαυτό του, να την κάνει πράξη, προφανώς με διάφορα κοινοβουλευτικά εργαλεία που υπάρχουν αλλά και με παρεμβάσεις προς την Κυβέρνηση, προκειμένου να λυθούν θέματα. Εγώ αυτόν τον ρόλο ξέρω για πολλές δεκαετίες που είμαι Βουλευτής.

Και θα μου επιτρέψετε και μένα να ευχαριστήσω ιδιαίτερα και τον Υπουργό αλλά και τον έχοντα την αρμοδιότητα για το Κτηματολόγιο Υφυπουργό τον κ. Κυρανάκη και τον κ. Παπαστεργίου ως Υπουργό, γιατί πράγματι -και εγώ προσωπικά είμαι Βουλευτής- παρενέβην πάρα πολλές φορές για την περιοχή μου την οποία εκπροσωπώ -και αυτό περιμένουν από μένα οι πολίτες-, προκειμένου να λυθούν τεράστια θέματα στη δυτική Αττική, το τονίζω αυτό, αλλά και ιδιαίτερα στην περιοχή Μεγάρων και Οινόης, όπου έτειναν πράγματι επανειλημμένα ευήκοον ους, όχι για ένα ατομικό συμφέρον, αλλά για το γενικότερο συμφέρον της περιοχής.

Και απλά επειδή σας ευχαρίστησα, πιστεύω ότι και αν υπάρξει και κάποιο νεότερο πρόβλημα θα ανταποκριθείτε όπως μέχρι τώρα. Και εγώ, λοιπόν, σας ευχαριστώ, γιατί και εγώ Βουλευτής είμαι, άλλο που δεν μπορώ να μιλάω τακτικά.

Τον λόγο έχει η κ. Καραμπατσώλη, Βουλευτής της Νέας Δημοκρατίας από την ωραία Εύβοια, την οποία και αυτή την υπηρέτησα ως Νομάρχης.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Το γνωρίζω, και μάλιστα πολύ άξια, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, βρισκόμαστε σήμερα εδώ για τη συζήτηση ενός νομοσχεδίου τεχνολογικά προοδευτικού, καινοτόμου και τολμηρού, με το βλέμμα στο αύριο, στον δρόμο που ανοίξαμε από το 2019 και συνεχίζουμε έως και σήμερα.

Αναφέρομαι φυσικά στο σχέδιο νόμου του Υπουργείου Ψηφιακής Διακυβέρνησης με τίτλο: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. ʺΕλληνικό Κτηματολόγιοʺ…», το οποίο αναμένεται να αναβαθμίσει έτι περαιτέρω τη λειτουργία του Εθνικού Κτηματολογίου και να το καταστήσει ικανό να εξυπηρετεί γρήγορα και αποτελεσματικά τις ανάγκες των Ελλήνων πολιτών.

Το παρόν νομοσχέδιο εισάγει μια σειρά από σημαντικές καινοτομίες. Πρώτο και κύριο επιδιώκει την ολοκλήρωση της κτηματογράφησης το έτος 2025, μιας διαδικασίας που βρίσκεται ήδη σε εξέλιξη και εκκρεμότητα εδώ και πολλά χρόνια, πολλές δεκαετίες. Το Εθνικό Κτηματολόγιο θα είναι πλέον ο μοναδικός φορέας που θα διαχειρίζεται τις συναλλαγές ακινήτων με ψηφιοποιημένο αρχείο υποθηκοφυλακείων, τα οποία αναμένεται να κλείσουν οριστικά στο τέλος του 2024. Αναμένεται, δηλαδή, να δοθεί τέλος στο διπλό καθεστώς λειτουργίας υποθηκοφυλακείων και κτηματολογικών γραφείων.

Το νομοσχέδιο αυτό θα θέσει στη διάθεση των πολιτών, αλλά κυρίως των νομικών, ένα νέο πολύ σημαντικό εργαλείο, αυτό της τεχνητής νοημοσύνης. Παρέχεται ένα σαφές πλαίσιο για την ασφαλή της χρήση στο νομικό έλεγχο συμβολαίου, με άμεσο αποτέλεσμα τη μείωση του χρόνου διεκπεραίωσης πολύπλοκων υποθέσεων. Χιλιάδες συμπολίτες μας πλέον με το νομοσχέδιο αυτό δεν θα είναι όμηροι της γραφειοκρατίας, καθώς οι διαδικασίες μεταβίβασης των ακινήτων, επιστροφής αχρεωστήτως καταβληθέντων τελών, καταχώρισης και γραπτών πράξεων και διόρθωση κτηματολογικών εγγραφών απλοποιούνται και επιταχύνονται, ενώ και η επικοινωνία θα απελευθερωθεί σημαντικά, με τη δημιουργία βελτιωμένης εθνικής υποδομής αυθεντικοποίησης με βάση τα πρότυπα του Κανονισμού eIDAS.

Παράλληλα θα υλοποιηθεί ένα χρόνιο αίτημα, με τη θέσπιση της μονομερούς τροποποίησης σύστασης οριζόντιων ιδιοκτησιών, ένα θέμα που μας ταλαιπωρούσε πάρα πολύ, σε περιπτώσεις μικρής διαφοράς μεταξύ μέτρησης των τετραγωνικών μέτρων με σύγχρονα μέσα και των τετραγωνικών μέτρων που αναφέρονται στα παλαιά συμβόλαια.

Άλλη μια καινοτόμα προσέγγιση είναι αυτή της θεσμοθέτησης πιστοποιημένου μηχανικού με δικαίωμα υπογραφής για τις χωρικές μεταβολές που έρχονται. Με τη νέα δυνατότητα αυτή τα λάθη παλαιών μελετών κτηματογράφησης θα διορθώνονται πολύ πιο εύκολα με μια νέα ψηφιακή πλατφόρμα. Δεν θέλω να παραλείψω το άρθρο 14 του νομοσχεδίου, το οποίο κατοχυρώνει τη δυνατότητα των δήμων να διατηρούν το έγχαρτο αρχείο της περιοχής τους μετά την ολοκλήρωση της ψηφιοποίησης, με αποτέλεσμα να μπορεί να διατηρηθεί σημαντικός αριθμός αρχείων.

Με αφορμή, ωστόσο, τη σημερινή συνεδρίαση, επιθυμώ να αφιερώσω την ομιλία πέρα από το νομοσχέδιο σε ένα άλλο συναφές με αυτό ζήτημα. Από την εμπειρία μου ως νομικός μπορώ να κατανοήσω τα μεγάλα οφέλη που αναμένεται να φέρει η ολοκλήρωση της κτηματογράφησης και η αναβάθμιση των υπηρεσιών του Εθνικού Κτηματολογίου. Για να μπορέσουν όμως τα ωφελήματα αυτά να αναπτύξουν ισχύ, θα πρέπει οι πολίτες να έχουν ελεύθερη πρόσβαση στις υπηρεσίες του Κτηματολογίου.

Παίρνοντας ως παράδειγμα τον νομό μου που έχω τιμή να υπηρετώ, την Εύβοια, όπου λειτουργεί ένα Γραφείο Κτηματογράφησης και ένα Κτηματολογικό Γραφείο στη Χαλκίδα, οι πολίτες δυσκολεύονται λόγω του οδικού δικτύου και της απόστασης να κάνουν χρήση των υπηρεσιών. Ευχή όλης της τοπικής κοινωνίας είναι η δημιουργία τουλάχιστον ενός υποκαταστήματος στην περιοχή της Καρύστου, όπου ήδη υπάρχει σχετική υποδομή, μιας και ήδη λειτουργεί αρχειοφυλάκιο για την ταχύτερη και καλύτερη εξυπηρέτηση της περιοχής της νότιας Εύβοιας, μιας μεγάλης γεωγραφικά περιοχής, η οποία απέχει σημαντικά από τη Χαλκίδα. Άλλωστε αυτό θα φέρει ελάφρυνση του Κτηματολογικού Γραφείου Χαλκίδας, το οποίο δέχεται μεγάλη πίεση.

Η Κυβέρνηση της Νέας Δημοκρατίας, όμως, έχει δείξει ότι στέκεται πάντα δίπλα στους πολίτες. Ακούει τα αιτήματά τους και δίνει λύσεις. Δεν αμφιβάλλω ότι το ίδιο θα πράξει και τώρα.

Κλείνοντας τη σημερινή μου ομιλία, θέλω να εκφράσω τη χαρά μου ως νομικός, ως Βουλευτής, αλλά και ως απλός πολίτης για το πολύ καινοτόμο, νομοτεχνικά άρτιο και προοδευτικό νομοσχέδιο το οποίο φέρνει η Κυβέρνηση της Νέας Δημοκρατίας και το οποίο βελτιώνει σημαντικά τις παρεχόμενες υπηρεσίες. Όσον αφορά την ιδιαίτερη πατρίδα μου, έχουμε εμπιστοσύνη στην Κυβέρνηση και ξέρουμε ότι στέκεται δίπλα μας, αναγνωρίζει τις ανάγκες μας, πάντοτε με γνώμονα τις ιδιαίτερες συνθήκες της Εύβοιας και θα πράξει τα δέοντα.

Ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ την κ. Καραμπατσώλη για την οικονομία του χρόνου.

Και καλώ στο Βήμα τον Βουλευτή της Νέας Αριστεράς τον κ. Οζγκιούρ Φερχάτ και αμέσως μετά τον λόγο θα πάρει ο Κοινοβουλευτικός Εκπρόσωπος της Πλεύσης Ελευθερίας, ο συνάδελφος κ. Αλέξανδρος Καζαμίας.

Ορίστε, κύριε Φερχάτ, έχετε τον λόγο.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω και εγώ να εκφράσω τα θερμά μου συλλυπητήρια για τον άδικο θάνατο των δύο εθελοντών πυροσβεστών στη φωτιά, που δυστυχώς καίει για τρίτη μέρα και δοκιμάζει τους συμπολίτες μας.

Για το παρόν νομοσχέδιο η κτηματογράφηση, ενώ είναι απαραίτητη για την ανάπτυξη, την προστασία της ιδιοκτησίας και την αξιοποίηση της γης, έχει μετατραπεί σε έναν αδιέξοδο λαβύρινθο και μια κοστοβόρα διαδικασία για πολλούς συμπολίτες μας. Ενώ η Κυβέρνηση υπόσχεται επιτάχυνση της διαδικασίας, διευκόλυνση και υποστήριξη των πολιτών, με το παρόν νομοσχέδιο, το οποίο χαρακτηρίζεται από μεγάλη προχειρότητα για ένα τόσο σημαντικό έργο, νομοθετεί κάτι τελείως διαφορετικό.

Στο τέλος της ημέρας το αποτέλεσμα θα είναι η απώλεια κρατικής γης, η νομιμοποίηση ανύπαρκτων ιδιοκτησιών ή προβληματικών ιδιοκτησιακών καταστάσεων και η νομιμοποίηση παράνομων αλλαγών στη χρήση και τον χαρακτήρα εκτάσεων. Διότι η ολοκλήρωση της κτηματογράφησης το 2025, όπως προβλέπει το νομοσχέδιο, γίνεται με μεγάλες εκκρεμότητες για πάνω από πέντε εκατομμύρια άγνωστα δικαιώματα για κτηματογραφημένα ακίνητα που εντοπίζονται ακόμα και μέσα στη θάλασσα, για εμπλοκές στην εξαγορά καταπατημένων εκτάσεων και ιδιοκτησιακές αμφισβητήσεις στα δασικά. Με βεβαιότητα μπορούμε να πούμε πως ο όγκος των σφαλμάτων και των εκκρεμοτήτων στις μελέτες κτηματογράφησης είναι τόσο μεγάλος, ώστε δεν είναι δυνατή η διόρθωση από τους πολίτες χωρίς μεγάλα κόστη σε χρήματα και χρόνο.

Επιπρόσθετα, η επόμενη μέρα που επιφυλάσσεται για πάρα πολλούς ιδιοκτήτες, οι οποίοι δεν μπόρεσαν να παρακολουθήσουν τη διοικητική διαδικασία της καταγραφής της ιδιοκτησίας είναι πάρα πολύ σκληρή, καθώς θα βρεθούν αντιμέτωποι με το αμάχητο τεκμήριο του δημοσίου, όπου θα χάσουν τα περιουσιακά τους στοιχεία, απλώς και μόνο γιατί δεν μπόρεσαν να συμμετάσχουν σε αυτή τη διαδικασία. Ένας από τους κύριους λόγους που οι πολίτες δυσκολεύονται να συμμετέχουν στη διαδικασία είναι το υπερβολικό κόστος. Οι αμοιβές για συμβολαιογράφους, τοπογράφους, τα παράβολα και τα πρόστιμα νομιμοποίησης αυθαιρέτων δημιουργούν ανυπέρβλητα οικονομικά εμπόδια.

Πώς να συμμετέχουν οι πολίτες, κύριε Υπουργέ, στη διαδικασία, όταν το κόστος αυτό ξεπερνά πολλές φορές τις οικονομικές τους δυνατότητες;

Θα αναφέρω παράδειγμα από την εκλογική μου περιφέρεια, τη Ροδόπη. Στις Κοινότητες Οργάνης και Κέχρου του Δήμου Αρριανών το 60% των πολιτών δεν έχει δηλώσει στο Κτηματολόγιο. Οι περισσότεροι βασίζονται στη χρησικτησία, όμως η οικονομική επιβάρυνση για να καταφέρουν να κατοχυρώσουν την περιουσία τους ξεπερνά τις 10.000 ευρώ. Αυτές οι υπερβολικές απαιτήσεις εμποδίζουν τους πολίτες να ολοκληρώσουν τη διαδικασία και αφήνουν τις περιοχές αυτές στην αβεβαιότητα.

Δεύτερος σημαντικός παράγοντας είναι οι τραγικά υποστελεχωμένες υπηρεσίες. Είναι επιλογή σας ο κρατικός φορέας να παραμένει υποστελεχωμένος και απαξιωμένος, γιατί στην πράξη δεν επιδιώκετε την ανάπτυξή του. Συνεχίζετε να επιλέγετε την ανάθεση σε ιδιώτες, αντί να στελεχώσετε τις υπηρεσίες με μόνιμο προσωπικό που θα αποκτά εμπειρία και θα λύνει τα προβλήματα. Και σας ρωτώ: Πώς θα ολοκληρωθεί η κτηματογράφηση χωρίς προβλήματα, όταν οι υπηρεσίες δεν έχουν έμπειρο και καταρτισμένο προσωπικό;

Ήδη από τον Φεβρουάριο, μέσω του κοινοβουλευτικού ελέγχου, επισημάναμε τα προβλήματα και τις αντικειμενικές δυσκολίες που αντιμετωπίζουν οι πολίτες της Ροδόπης. Στην ερώτηση που καταθέσαμε, και δεν έχουμε πάρει ακόμη απάντηση, αναδεικνύαμε και το μείζον θέμα της υποστελέχωσης του Γραφείου Κτηματογράφησης της Κομοτηνής, το οποίο τελικά κλείσατε άρον-άρον, δίχως οι πολίτες να προλάβουν να δώσουν τους φακέλους στο γραφείο κτηματογράφησης.

Επιλέγετε να κωφεύετε στα αιτήματα του Δικηγορικού Συλλόγου Ροδόπης, των αρμόδιων φορέων, αλλά και των πολιτών για παράταση της προθεσμίας διόρθωσης σε χρόνο ικανό για την άσκηση των προβλεπόμενων ενδίκων βοηθημάτων και τον εξορθολογισμό των συνεπειών της μη εμπρόθεσμης διόρθωσης, ώστε να εξυπηρετείται η ανάγκη μετάβασης στο νέο σύστημα, χωρίς όμως να παραβιάζεται η αρχή της αναλογικότητας και να οδηγούνται οι Έλληνες πολίτες σε απώλεια εμπράγματων δικαιωμάτων.

Ένα ακόμη μεγάλο ζήτημα που ταλανίζει την περιοχή μας είναι τα τμήματα του δασικού χάρτη, καθώς μεγάλες εκτάσεις χαρακτηρίζονται δασικές. Όταν ένα κομμάτι γης ανακηρυχθεί ως δασική έκταση, το πρόστιμο είναι υπερβολικά τσουχτερό. Πολλοί συμπολίτες μας φοβούνται να κάνουν δηλώσεις στο Κτηματολόγιο, καθώς κινδυνεύουν να βρεθούν αντιμέτωποι με μεγάλα πρόστιμα και επιπλέον να χάσουν τη γη τους. Αυτό οδηγεί σε μαζικές μετεγκαταστάσεις σε άλλες περιοχές, με την ελπίδα ευνοϊκότερων συνθηκών.

Επιπλέον, οι δασικές εκτάσεις είναι και ένας από τους λόγους έλλειψης τίτλων ιδιοκτησίας, καθώς μεγάλο μέρος της Ροδόπης καλύπτεται από δάση. Πολλές από αυτές τις εκτάσεις δεν έχουν καθαρογραφτεί ως ιδιοκτησίες, λόγω των δασικών χαρτών, που συχνά δεν είναι πλήρως ενημερωμένοι ή ακριβείς. Αυτό είναι το κυρίαρχο και διαχρονικό πρόβλημα της ορεινής Ροδόπης, της Ξάνθης και του Έβρου, δηλαδή ολόκληρης της Θράκης, η έλλειψη τίτλων ιδιοκτησίας, που χρονολογούνται από την περίοδο της Οθωμανικής Αυτοκρατορίας, ειδικά σε περιοχές με παραδοσιακές και ημιαυτοσχέδιες χρήσεις γης. Πρόκειται για αποτέλεσμα ιστορικών, κοινωνικών και γεωγραφικών παραγόντων. Σε πολλές περιοχές η χρήση γης καθορίζεται από παλιές τοπικές συμφωνίες ή και από παραδοσιακές μορφές ιδιοκτησίας, που όμως ποτέ δεν καταγράφηκαν επίσημα. Επομένως η καταγραφή ιδιοκτησιών στην ορεινή Ροδόπη παρουσιάζει ιδιαίτερες δυσκολίες, εξαιτίας της έλλειψης σαφών τίτλων, της γεωμορφολογίας και της ανάπτυξης πολλών απομακρυσμένων οικισμών.

Αλλά και στην περίπτωση κατά την οποία οι συμπολίτες μας έχουν στην κατοχή τους τίτλους ιδιοκτησίας, το κράτος τούς απορρίπτει. Επιπλέον, οι κτηματολογικές δηλώσεις που υποβλήθηκαν με βάση τα έντυπα Ε9 και τις ένορκες βεβαιώσεις δεν εγκρίθηκαν από τις υπηρεσίες κτηματογράφησης. Αυτό δημιουργεί ανυπέρβλητες δυσκολίες για τους πολίτες που προσπαθούν να αποδείξουν τα δικαιώματά τους στην περιουσία τους.

Η έλλειψη επίσημων τίτλων έχει ως αποτέλεσμα την αδυναμία αξιοποίησης ή πώλησης της γης. Αναμενόμενα η κατάσταση αυτή οδηγεί σε αποθάρρυνση επενδύσεων και στην αδυναμία ένταξης σε αγροτικά και αναπτυξιακά προγράμματα και σε προγράμματα της Ευρωπαϊκής Ένωσης, με αρνητικές συνέπειες όχι μόνο για τους αγρότες και τους κτηνοτρόφους της ορεινής Ροδόπης, αλλά και για την ανάπτυξη της περιοχής και τη δυναμική της τοπικής οικονομίας.

Επιπρόσθετα, οι κάτοικοι βρίσκονται σε συνεχείς διαμάχες, τόσο μεταξύ τους όσο και με τους κρατικούς φορείς, με πολλές υποθέσεις να καταλήγουν στα δικαστήρια. Είναι επώδυνο και οξύμωρο το γεγονός ότι, ακόμα και αν έχουν τη γη τους στα χέρια τους, η Δασική Υπηρεσία αρνείται να τους δώσει την άδεια να τη χρησιμοποιήσουν, εγκλωβίζοντάς τους σε έναν φαύλο κύκλο αβεβαιότητας και γραφειοκρατίας.

Η πολιτική σας απέναντι στην κτηματογράφηση έχει αποτύχει να δώσει λύσεις σε προβλήματα που συνεχώς επιδεινώνονται. Οι πολίτες είναι αντιμέτωποι με ένα υπερβολικά πολύπλοκο και ακριβό σύστημα, το οποίο όχι μόνο δεν προστατεύει τα δικαιώματά τους, αλλά τους οδηγεί σε απόγνωση. Προκειμένου να ολοκληρωθεί η κτηματογράφηση προς όφελος των πολιτών, είναι αναγκαία η παράταση της προθεσμίας διόρθωσης, η μείωση του κόστους συμμετοχής στη διαδικασία κτηματογράφησης, ο εξορθολογισμός των συνεπειών της μη εμπρόθεσμης διόρθωσης και η αναθεώρηση των δασικών χαρτών με τρόπο που να προστατεύονται οι πολίτες.

Συγκεκριμένα για τους κατοίκους των ορεινών όγκων Ροδόπης, Έβρου και Ξάνθης είναι αναγκαία η αναγνώριση των τίτλων ιδιοκτησίας και η κάθε δυνατή προσπάθεια διευκόλυνσης των αγροτών και των κτηνοτρόφων. Ως προς αυτό οι πολίτες έχουν ζητήσει την παραχώρηση από τη Δασική Υπηρεσία των χορτολιβαδικών εκτάσεων, δηλαδή εκτάσεων χωρίς δασικά δέντρα, έστω και έναντι χρηματικού αντιτίμου, για να μπορέσουν να τις καλλιεργήσουν ή να αναπτύξουν το ζωικό τους κεφάλαιο. Αυτή η παραχώρηση θα μπορούσε να ενισχύσει την τοπική οικονομία και να συμβάλει στην ανάπτυξη της πρωτογενούς παραγωγής, η οποία αποτελεί τον κύριο μοχλό επιβίωσης σε αυτές τις περιοχές.

Αυτά τα μέτρα είναι αναγκαία και επείγοντα. Ο χρόνος πιέζει και η Κυβέρνησή σας οφείλει να ανταποκριθεί άμεσα στις ανάγκες των πολιτών. Η κτηματογράφηση πρέπει να αποτελεί μια διαδικασία με στόχο την ενίσχυση της οικονομίας και την προστασία των πολιτών. Επιβάλλεται να προστατεύει τα δικαιώματα και όχι να αποτελεί μια νέα πηγή ανασφάλειας και αδικίας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Να αναφέρω στον κ. Φερχάτ ότι σε καμμία περίπτωση δεν ζητά το ελληνικό κράτος σε κάποιον πολίτη να υποβάλει δήλωση με κόστος 10.000 ευρώ, όπως ψευδώς αναφέρατε, σε καμμία περίπτωση.

**ΟΖΓΚΙΟΥΡ ΦΕΡΧΑΤ:** Δεν εννοούσα αυτό, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Είπατε ότι το κόστος πολλές φορές για τις δηλώσεις στο Κτηματολόγιο υπερβαίνει τις 10.000 ευρώ. Δεν υπάρχει καμμία απολύτως περίπτωση αυτό να συμβαίνει πουθενά στην Ελλάδα. Το κόστος στον ίδιο νομό, αν κάποιος έχει παραπάνω από δύο ακίνητα, άρα πρέπει να υποβάλει παραπάνω από δύο δηλώσεις, είναι 35 ευρώ ανά δήλωση και, αν έχει παραπάνω από δύο, σταματά στα 70 ευρώ. Αυτό είναι το κόστος.

Αν εσείς αναφέρεστε στο κόστος των τοπογραφικών, έχει δηλαδή κάποιος πόσα ακίνητα, για να κοστίζουν 10.000 ευρώ τα τοπογραφικά του; Πολλά φαντάζομαι είναι. Είναι ένας άνθρωπος ευκατάστατος, έχει πολύ μεγάλη γη. Ωραία, μπορεί να μπει σήμερα στο maps.ktimatologio.gr, όπου οι ανάδοχες εταιρείες έχουν φτιάξει την οριοθέτηση, υπάρχει οριοθέτηση πάνω στον ψηφιακό χάρτη, και, αν συμφωνεί με αυτό που βλέπει ή βλέπει μια μικρή απόκλιση, δεν χρειάζεται να υποβάλει και τοπογραφικό. Μπορεί να δηλώσει την περιουσία του όπως είναι. Στις περιοχές που αναφέρατε είμαστε στη φάση της ανάρτησης. Σύντομα, λοιπόν, με αυτό το νομοσχέδιο που ψηφίζουμε σήμερα θα περάσουμε στην περαίωση.

Πάμε στο λειτουργούν Κτηματολόγιο. Οι πολίτες αυτοί που αναφέρατε, αν έχουν τίτλο, όπως ανέφερα και πριν τις τρεις περιπτώσεις, αποδοχή κληρονομιάς ή δικαστική απόφαση με αιτία τη χρησικτησία, μπορούν να δηλώσουν και στο λειτουργούν Κτηματολόγιο την περιουσία τους, χωρίς να πληρώσουν αυτά τα υπέρογκα ποσά τα οποία αναφέρετε.

Ενημερώστε τους, λοιπόν, σωστά: Δεν χρειάζεται να πάνε στα δικαστήρια. Τώρα, αν υπάρχουν περιπτώσεις πολιτών στις περιοχές αυτές που αναφέρετε που απλά επικαλούνται χρησικτησία, να ενημερώσω ότι στο ελληνικό κράτος χρησικτησία κατά του δημοσίου δεν νοείται ούτε νοείται χρησικτησία χωρίς έκδοση δικαστικής απόφασης. Αυτά τα οποία γίνονταν τόσα χρόνια στην Ελλάδα πρόχειρα και χωρίς τίτλους και χωρίς τίποτα τελειώνουν.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Τον λόγο έχει τώρα ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Θα χρησιμοποιήσω τον χρόνο της δευτερολογίας και της τριτολογίας μου.

Θα ήθελα και εγώ, κυρίες και κύριοι Βουλευτές, να εκφράσω τη βαθιά μας θλίψη για τον τραγικό θάνατο των δύο εθελοντών που έχασαν τη ζωή τους στην πυρκαγιά στο Ξυλόκαστρο. Απευθύνουμε τα ειλικρινή συλλυπητήριά μας στις οικογένειες και στους συγγενείς των δύο νέων ανθρώπων.

Την ίδια στιγμή, ωστόσο, έχουμε πάλι μια πυρκαγιά που μαίνεται για τρίτη συνεχή μέρα, που έχει κάψει κοντά στις πενήντα χιλιάδες στρέμματα, ενώ ο Υπουργός Πολιτικής Προστασίας προέβη ξανά στις γνωστές μοιρολατρικές δηλώσεις στις οποίες μας έχει πλέον συνηθίσει η Κυβέρνηση. «Αντιμετωπίζουμε» -είπε- «μια πολύ δύσκολη κατάσταση. Πρέπει να προσπαθούμε να οργανωνόμαστε και ούτω καθεξής». Μια δήλωση γεμάτη ευχολόγια.

Ταυτόχρονα, κύριε Πρόεδρε, λάβαμε επιτέλους χθες την πολυαναμενόμενη απάντηση της Προέδρου της Δημοκρατίας στο αίτημα που έθεσε προ διμήνου η επικεφαλής της Πλεύσης Ελευθερίας να δημοσιοποιηθούν τα πρακτικά του ιστορικού Συμβουλίου Πολιτικών Αρχηγών της 6ης Ιουλίου 2015. Σε εκείνο το Συμβούλιο των Πολιτικών Αρχηγών πάρθηκαν κρίσιμες αποφάσεις, οι οποίες μετέτρεψαν το περήφανο «όχι» του ελληνικού λαού στο δημοψήφισμα της 5ης Ιουλίου 2015 σε ένα ταπεινωτικό και καταστροφικό τρίτο μνημόνιο σκληρής λιτότητας.

Η Πλεύση Ελευθερίας πιστεύει ότι οι πολίτες δικαιούνται να γνωρίζουν πώς και γιατί οι περισσότεροι πολιτικοί Αρχηγοί που συνεδρίαζαν τότε -πλην, βεβαίως, ελαχίστων εξαιρέσεων, όπως του κ. Κουτσούμπα- συμφώνησαν να παραβιαστεί η δημοκρατικά εκφρασμένη βούλησή του. Για να το πούμε απλά, η παραβίαση της απόφασης ενός δημοψηφίσματος είναι μια ακραία πράξη όχι μόνο εξαπάτησης του λαού, αλλά παραβίασης των θεμελιωδών αρχών του Συντάγματος και του πολιτεύματος.

Τα επιχειρήματα που πρόβαλε η Πρόεδρος της Δημοκρατίας στην απαντητική της επιστολή προς τη Ζωή Κωνσταντοπούλου όχι μόνο δεν ευσταθούν, αλλά πολιτικά δεν πείθουν. Μέσα από αυτή φαίνεται ξεκάθαρα πως το πολιτικό κατεστημένο που πήρε τις κρίσιμες αποφάσεις καταστρατήγησης του δημοψηφίσματος και επιβολής του τρίτου μνημονίου ακόμη και τώρα φοβάται να αποκαλύψει στον ελληνικό λαό τι ακριβώς αποφασίστηκε τη μέρα εκείνη.

Βεβαίως, η μη δημοσιοποίηση αυτών των αποφάσεων δεν τις ακυρώνει, απλώς κρύβει το μέγεθος της εξαπάτησης και παραβίασης της λαϊκής βούλησης από τους τότε άρχοντες του λαού.

Όμως, η Πλεύση Ελευθερίας θα επιμείνει μέχρι τέλους, μέχρι να αποκαλυφθεί στα μάτια όλων πώς παραβιάστηκε η βούληση της πλειοψηφίας του ελληνικού λαού από την πολιτική ελίτ που κυβερνά τη χώρα τα τελευταία χρόνια και που ακόμη προστατεύει, όπως έδειξε η χθεσινή απάντηση της Προέδρου της Δημοκρατίας, τις αντιδημοκρατικές μεθόδους της εις βάρος των πολιτών.

Χθες, επίσης, είχαμε άλλη μία αποκαλυπτική και άκρως απογοητευτική εξέλιξη για το κράτος δικαίου στη χώρα μας, αυτή τη φορά σε σχέση με την υπόθεση συγκάλυψης του σκανδάλου των τηλεφωνικών παρακολουθήσεων. Την περασμένη εβδομάδα η Ζωή Κωνσταντοπούλου υπέβαλε επίκαιρη ερώτηση στον Υπουργό Εθνικής Οικονομίας και Οικονομικών ως πρόσωπο που παρακολουθείτο από την ΕΥΠ και για λόγους -υποτίθεται- εθνικής ασφάλειας.

Όμως, ο κ. Χατζηδάκης αρνήθηκε να εμφανιστεί στη Βουλή για να απαντήσει. Ο Υπουργός Εθνικής Οικονομίας έχει στην πραγματικότητα να εμφανιστεί στη Βουλή εδώ και δύο μήνες, από τις 31 Ιουλίου, όταν δέχτηκε καταιγισμό ερωτήσεων για το θέμα αυτό από την Πλεύση Ελευθερίας. Όμως, φανταστείτε γιατί αρνήθηκε χθες ο κ. Χατζηδάκης να απαντήσει στην επίκαιρη ερώτηση της Ζωής Κωνσταντοπούλου. Διότι, όπως πληροφορηθήκαμε, είναι -λέει- αναρμόδιος. Αυτή ήταν η επίσημη απάντηση. Ο κ. Χατζηδάκης είναι αναρμόδιος να απαντήσει για τις δικές του ενέργειες, αφότου έμαθε ότι παρακολουθείται από την ΕΥΠ. Με άλλα λόγια, όπως είπε εύστοχα η Ζωή Κωνσταντοπούλου, ο Υπουργός Εθνικής Οικονομίας δήλωσε πως είναι αναρμόδιος να απαντήσει για τον εαυτό του.

Αυτή η συμπεριφορά δεν είναι μόνο τραγελαφική, είναι και αποκαλυπτική της αμηχανίας και του πολιτικού αδιεξόδου στο οποίο βρίσκεται η Κυβέρνηση, στην προσπάθειά της να συγκαλύψει το σκάνδαλο των τηλεφωνικών παρακολουθήσεων.

Η Πλεύση Ελευθερίας, όμως, δεν θα πάψει να πιέζει, μέχρι να μάθουμε όλη την αλήθεια και για το σκάνδαλο των τηλεφωνικών παρακολουθήσεων αλλά και για το δεύτερο σκάνδαλο, που είναι η συγκάλυψή του.

Έρχομαι τώρα, κύριε Πρόεδρε, στο τελευταίο θέμα της ομιλίας μου και το οποίο αφορά τις θλιβερές εξελίξεις στη Μέση Ανατολή. Χθες το κράτος του Ισραήλ εξαπέλυσε χερσαία επίθεση στον Λίβανο, ένα ανεξάρτητο κράτος-μέλος του ΟΗΕ, το οποίο ήδη μετρά πάνω από χίλιους νεκρούς, κυρίως γυναίκες και παιδιά, από τους βομβαρδισμούς των τελευταίων ημερών. Αυτές τις μέρες συμπληρώνεται επίσης ένας χρόνος από το ξέσπασμα του πολέμου στη Γάζα. Παρά την ασύγκριτη στρατιωτική υπεροχή του Ισραήλ, ο πόλεμος αυτός όχι μόνο δεν πέτυχε να εξαρθρώσει τη Χαμάς -ακριβώς διότι πρόκειται για πρόσχημα και όχι για πραγματικό στόχο-, αλλά εξαπλώνεται ραγδαία σε τρία κράτη, τον Λίβανο, τη Συρία και την Υεμένη, θέτοντας σε κίνδυνο την ασφάλεια και ειρήνη σε όλη τη Μέση Ανατολή.

Πριν από λίγα λεπτά, μάλιστα, μάθαμε ότι το Ιράν εξαπέλυσε επίθεση με εκατόν πενήντα πυραύλους -σύμφωνα με ισραηλινές πηγές- κατά του Ισραήλ. Οι πηγές αυτές δείχνουν πως έχουν αρχίσει να υπάρχουν και Ισραηλινοί νεκροί. Ήταν οκτώ τον αριθμό την τελευταία στιγμή που τις ήλεγξα.

Οι εξελίξεις αυτές, δυστυχώς, επιβεβαιώνουν τις ανησυχίες που διατύπωσε η Πλεύση Ελευθερίας από την πρώτη μέρα των επιθέσεων της 7ης Οκτωβρίου 2023, όταν καταδίκασε την αναζωπύρωση των εχθροπραξιών και ζήτησε την άμεση και μόνιμη παύση πυρός από όλα τα μέρη.

Εμείς, κύριε Υπουργέ, δεν ζητάμε προσωρινή παύση πυρός είκοσι ενός ημερών -όπως έκανε ξανά ο κ. Μητσοτάκης μιλώντας στη Νέα Υόρκη-, που είναι στην ουσία μια πολιτική συνέχισης του πολέμου, αφού υποστηρίζει την επανέναρξη του πολέμου μετά από είκοσι μία μέρες. Η Πλεύση Ελευθερίας ζητά διακοπή των διπλωματικών σχέσεων με το Ισραήλ, άμεση αναγνώριση του παλαιστινιακού κράτους και μόνιμη κατάπαυση πυρός, που είναι η μόνη πραγματική πολιτική ειρήνης για τη Μέση Ανατολή.

Σήμερα, έναν χρόνο μετά, η πολιτική του Νετανιάχου δεν είναι παρά μια τυφλή και άσκοπη εξάπλωση της βίας, με μόνο κίνητρο την επίδειξη υπεροχής και την τρομοκράτηση εκατομμυρίων αθώων Αράβων. Εντούτοις, ο κ. Μητσοτάκης -ο οποίος ήρθε και έφυγε σήμερα το πρωί από τη Βουλή, χωρίς να πει λέξη για την κλιμάκωση του πολέμου στη Μέση Ανατολή- παραμένει συνένοχος σε αυτή την εγκληματική πολιτική. Στην πρόσφατη ομιλία του από το βήμα του ΟΗΕ, αναμασώντας με υποτελή μιμητισμό τα κούφια συνθήματα των Ηνωμένων Πολιτειών, είπε ότι η Ελλάδα πάντα υποστήριζε και υποστηρίζει το νόμιμο δικαίωμα του Ισραήλ στην αυτοάμυνα.

Όπως η Πλεύση Ελευθερίας έχει κατ’ επανάληψη τονίσει, το Ισραήλ ως κράτος-κατακτητής που κατέχει παράνομα τα παλαιστινιακά εδάφη και το οποίο διαπράττει σήμερα μια φρικτή γενοκτονία στη Γάζα, δεν έχει κανένα νόμιμο δικαίωμα στην αυτοάμυνα. Δικαίωμα στην αυτοάμυνα δεν έχουν ούτε οι κατακτητές ούτε και τα κράτη που διαπράττουν γενοκτονία. Τέτοιο δικαίωμα έχουν μόνο οι κατακτημένοι, στη συγκεκριμένη περίπτωση οι Παλαιστίνιοι, κάτι το οποίο ο κ. Μητσοτάκης αρνείται πεισματικά να αναγνωρίσει.

Δυστυχώς, η συμπαράσταση του κ. Μητσοτάκη στη γενοκτονική πολιτική του Νετανιάχου δεν είναι μόνο ηθικά απαράδεκτη. Είναι συνάμα ιδιαιτέρως ζημιογόνα για τα ελληνικά εθνικά συμφέροντα. Αν η Κυβέρνηση δεν εγκαταλείψει σύντομα την πολιτική αυτή, αύριο η Ελλάδα δεν θα μπορεί να επικαλείται το Διεθνές Δίκαιο για να πετύχει μια δίκαιη λύση του Κυπριακού και να διεκδικήσει τα νόμιμα δικαιώματά της στο Αιγαίο.

Η στρατηγική συμμαχία της χώρας μας με το Ισραήλ είναι μια καταστροφική πολιτική για τα εθνικά μας συμφέροντα και για τον λόγο αυτόν πρέπει να διακοπεί άμεσα και καθαρά. Αυτό δεν το επιβάλλουν μόνο οι κανόνες της παγκόσμιας ηθικής και του Διεθνούς Δικαίου. Είναι μια εθνική επιταγή που υπαγορεύεται από τα ζωτικά ελληνικά συμφέροντα στην Κύπρο και στο Αιγαίο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει η Βουλευτής της Νέας Δημοκρατίας κ. Αγγελική Δεληκάρη.

**ΑΓΓΕΛΙΚΗ ΔΕΛΗΚΑΡΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βρισκόμαστε σήμερα στην Ολομέλεια του Κοινοβουλίου για να συζητήσουμε και να υπερψηφίσουμε ένα νομοσχέδιο του Υπουργείου Ψηφιακής Διακυβέρνησης με το οποίο ουσιαστικά οριστικοποιείται η ολοκλήρωση του εμβληματικού έργου της κτηματογράφησης, ενός έργου που επιτέλους ολοκληρώνεται, έχοντας διαρκέσει σχεδόν τριάντα χρόνια. Μέσα από μια σειρά προβλημάτων, αντικειμενικών δυσχερειών, μέσα από τεχνολογικές εξελίξεις μπορούμε να πούμε ότι φτάσαμε στο τέλος αυτής της διαδρομής, επισφραγίζοντας το πέρας του έργου με το κατατεθέν νομοσχέδιο.

Στην αρμόδια επιτροπή έγινε διεξοδική συζήτηση και αναλυτική παρουσίαση του νομοσχεδίου, τόσο από τον εισηγητή μας, τον συνάδελφο κ. Ιωάννη Λοβέρδο, όσο και από τον Υφυπουργό Ψηφιακής Διακυβέρνησης, τον κ. Κωνσταντίνο Κυρανάκη. Ακούστηκαν οι παρατηρήσεις των συναδέλφων και παρουσιάστηκαν, όπου χρειάστηκε, οι αναγκαίες βελτιώσεις.

Δεν θα εστιάσω σε αμιγώς τεχνικά ζητήματα, για τα οποία άλλωστε έχουν τοποθετηθεί οι ειδικοί. Θα ήθελα, όμως, να συνοψίσω ορισμένα σημεία, τα οποία θεωρώ εξαιρετικά σημαντικά.

Πρώτον, ο κάθε πολίτης θα μπορεί εύκολα και γρήγορα μετά το τέλος της διαδικασίας της κτηματογράφησης να βλέπει την περιουσία του ανά την επικράτεια. Όπου απαιτούνται διορθώσεις, μπορούν να γίνουν ψηφιακά στο λειτουργούν Κτηματολόγιο είτε μέσω των υφιστάμενων διαδικασιών που απλοποιούνται είτε μέσω νέων, όπως η διόρθωση γεωμετρικών στοιχείων από πιστοποιημένο μηχανικό. Θα έχουμε επομένως μια σαφή και ασφαλή καταγραφή της ακίνητης περιουσίας σε μια ενιαία πλατφόρμα.

Δεύτερον, γίνεται χρήση των νέων τεχνολογιών και ιδίως της τεχνητής νοημοσύνης. Κάνουμε το μεγάλο βήμα για την καλύτερη εξυπηρέτηση του κάθε ενδιαφερόμενου πολίτη. Όπως άλλωστε έχει επισημανθεί, το Κτηματολόγιο καθίσταται ο πρώτος φορέας που αξιοποιεί αυτές τις δυνατότητες. Μειώνεται δραστικά ο χρόνος επεξεργασίας και καταχώρισης πράξεων, ιδίως συμβολαίων, προς όφελος των πολιτών και των εν γένει συναλλασσόμενων.

Τρίτον, εισάγεται η δυνατότητα εικοσιτετράωρης υποβολής πράξεων. Μέσω νέας ψηφιακής πλατφόρμας οι πολίτες και οι επαγγελματίες θα μπορούν να υποβάλλουν τις πράξεις τους ηλεκτρονικά οποιαδήποτε ώρα, διευκολύνοντας όσους έχουν περιορισμένο χρόνο κατά τις εργάσιμες ώρες. Το Κτηματολόγιο ξεφεύγει από τα τυπικά όρια λειτουργίας μιας δημόσιας υπηρεσίας.

Τέταρτον, σε περιπτώσεις όπου οι αντιρρήσεις κατά των δασικών χαρτών γίνονται δεκτές, οι κτηματολογικές εγγραφές θα τροποποιούνται αυτόματα υπέρ του ιδιοκτήτη, χωρίς δικαστική προσφυγή. Αυτό προστατεύει τους ιδιοκτήτες και εξασφαλίζει τη σωστή απεικόνιση των ακινήτων τους. Για εμένα, επειδή γνωρίζω περιπτώσεις αντίστοιχες και στην εκλογική μου περιφέρεια και κατά το παρελθόν έχουν προκύψει προβλήματα με τους δασικούς χάρτες, αυτή η ρύθμιση είναι ουσιώδης για την αποφυγή της περαιτέρω ταλαιπωρίας των πολιτών.

Πέμπτον, διασώζονται αυτά τα ακίνητα που σήμερα χαρακτηρίζονται αγνώστου ιδιοκτήτη, ενώ στην πραγματικότητα υπάρχει ιδιοκτήτης. Απλοποιείται η διαδικασία διόρθωσης υπέρ του πραγματικού ιδιοκτήτη με έμφαση στα εν λόγω ακίνητα εντός σχεδίου πόλεως ή οικισμού, ώστε να μπορεί να ολοκληρωθεί άμεσα στο κτηματολογικό γραφείο αντί του δικαστηρίου. Αυτή είναι ακόμα μία ρύθμιση υπέρ των συμπολιτών μας.

Κυρίες και κύριοι συνάδελφοι, όλοι μας γνωρίζουμε το πόσο δύσκολο έργο ήταν αυτό της κτηματογράφησης, χρονοβόρο αναπόφευκτα. Σε άλλες περιοχές «έτρεξε» πιο γρήγορα. Σε άλλες χρειάστηκε περισσότερος χρόνος. Σήμερα, όμως, μπορούμε να πούμε στις Ελληνίδες και στους Έλληνες πως διανύουμε τα τελευταία μέτρα αυτού του «μαραθωνίου» με σταθερά βήματα, με όραμα, με τη διαρκή προσπάθεια της ηγεσίας του Υπουργείου Ψηφιακής Διακυβέρνησης να φέρει σε πέρας την κτηματογράφηση, σκύβοντας πάνω από το κάθε πρόβλημα, ακούγοντας τις ενστάσεις και προτείνοντας λύσεις.

Θα ήθελα να ευχαριστήσω τον Υφυπουργό Ψηφιακής Διακυβέρνησης κ. Κωνσταντίνο Κυρανάκη, που ήταν πάντα διαθέσιμος για εξηγήσεις επί της διαδικασίας, όπως άλλωστε πολύ αναλυτικά απάντησε και στην πρόσφατη επίσκεψή του στην Καβάλα το καλοκαίρι σε όλες τις ερωτήσεις που τέθηκαν από τους ενδιαφερόμενους. Το ότι βρισκόμαστε σήμερα εδώ για να συζητήσουμε το παρόν νομοσχέδιο οφείλεται σε σημαντικό βαθμό στην επιμονή και τη σκληρή δουλειά του, μαζί φυσικά με τους συνεργάτες του, τον Υπουργό μας και τον φορέα ασφαλώς του Κτηματολογίου.

Η ολοκλήρωση της κτηματογράφησης είναι ένα ορόσημο για την ελληνική πολιτεία. Η απλοποίηση των διαδικασιών υπέρ του πολίτη, η χρήση των νέων τεχνολογιών, η μείωση της γραφειοκρατίας που οδηγεί και σε επιτάχυνση των επενδύσεων, η επίλυση προβλημάτων μέσω της άμβλυνσης των υφιστάμενων στρεβλώσεων είναι ένα δείγμα της πολιτικής που εφαρμόζει η Κυβέρνηση της Νέας Δημοκρατίας, κάνοντας το κράτος πιο λειτουργικό.

Για όλους αυτούς τους λόγους σάς καλώ να υπερψηφίσετε το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς την κ. Δεληκάρη και για τη συνέπεια στον χρόνο.

Τον λόγο έχει ο Βουλευτής της Νέας Δημοκρατίας κ. Αθανάσιος Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η χώρα μας προσπαθεί εδώ και εκατόν πενήντα χρόνια να αποκτήσει Κτηματολόγιο. Η πιο πρόσφατη προσπάθεια -που ακόμα συνεχίζεται- κρατάει ήδη τριάντα χρόνια. Οι δυσκολίες πολλές. Παλιοί ή ανύπαρκτοι τίτλοι, ιστορικά διαφορετικές διοικητικές συνθήκες, ραγδαία οικιστική ανάπτυξη και πολλά άλλα.

Η Κυβέρνηση της Νέας Δημοκρατίας από το 2019 έβαλε έναν στόχο, μέχρι το 2025 να έχει η Ελλάδα Κτηματολόγιο. Πρόκειται για μια βαθιά και δύσκολη μεταρρύθμιση, που αντιμετωπίζει υπαρκτά προβλήματα στον πολύ ευαίσθητο τομέα της ιδιωτικής και της δημόσιας περιουσίας.

Σταθμός σε αυτή την προσπάθεια είναι το νομοσχέδιο του Υπουργείου Ψηφιακής Διακυβέρνησης που έρχεται σήμερα προς συζήτηση και ψήφιση στη Βουλή και περιλαμβάνει σημαντικές διατάξεις για την ολοκλήρωση της κτηματογράφησης και την απλοποίηση διαδικασιών. Το Κτηματολόγιο γίνεται πλέον ο μοναδικός φορέας που θα διαχειρίζεται όλες τις συναλλαγές των ακινήτων με ενιαίους κανόνες, ψηφιακά εργαλεία για όλους και ψηφιοποιημένο αρχείο υποθηκοφυλακείων και αυτό αποτελεί ένα μεγάλο βήμα προόδου.

Θετικό στοιχείο είναι επίσης η σύμπτυξη των τελικών σταδίων στις μελέτες κτηματογράφησης που εκκρεμούν, προκειμένου να επιτευχθεί ο στόχος ολοκλήρωσης της κτηματογράφησης εντός του 2025. Βρισκόμαστε στην τελική ευθεία, προκειμένου να ενταχθούν όλες οι περιοχές της χώρας στο Κτηματολόγιο, παρέχοντας σε όλους μια ακριβή και ασφαλή καταγραφή της ακίνητης περιουσίας. Αυτή η μεγάλη μεταρρύθμιση χρειάστηκε αποφασιστικότητα αλλά και διορθωτικές παρεμβάσεις από την Κυβέρνηση που διευκόλυναν τη σχετική διαδικασία και, αν χρειαστεί, θα συνεχιστούν.

Το νομοσχέδιο το οποίο συζητάμε σήμερα διευκολύνει, επιταχύνει και ψηφιοποιεί τη διαδικασία διόρθωσης χωρικών μεταβολών.

Είναι αυτονόητη η ωφέλεια για τον πολίτη αλλά και για την ταχύτερη ολοκλήρωση της διαδικασίας. Θεσπίζεται ένα απλοποιημένο πλαίσιο για τη διόρθωση γεωμετρικών δεδομένων, όπως τα όρια οικοπέδων, χωρίς να χρειαστεί να οδηγηθούν οι πολίτες στη δικαιοσύνη, για να βρουν το δίκιο τους. Μέσα από μία νέα ψηφιακή πλατφόρμα πολίτες και επαγγελματίες θα έχουν τη δυνατότητα να υποβάλλουν ηλεκτρονικά πράξεις διόρθωσης χωρικών μεταβολών. Είναι επίσης σημαντικό ότι η υποβολή των συγκεκριμένων πράξεων διόρθωσης δεν θα υπόκειται σε οποιοδήποτε τέλος ή παράβολο. Θα είναι δωρεάν. Επίσης, σε περίπτωση απόρριψης των πράξεων διόρθωσης, ο πολίτης θα έχει και μια δεύτερη δυνατότητα να διεκδικήσει την περιουσία του. Θα μπορεί, δηλαδή, να ζητήσει σε δεύτερο βαθμό κρίση από πιστοποιημένο μηχανικό και νομικό του Κτηματολογίου πριν πάει στα δικαστήρια.

Μια σημαντική καινοτομία είναι η αξιοποίηση της τεχνητής νοημοσύνης σε ό,τι αφορά στον νομικό έλεγχο συμβολαίων. Μέσα από αυτή την καινοτόμα πρακτική το Κτηματολόγιο θα γίνει ο πρώτος φορέας του ελληνικού δημοσίου που θα αξιοποιήσει την τεχνητή νοημοσύνη για τη λήψη διοικητικών αποφάσεων, διευκολύνοντας με αυτόν τον τρόπο και τους πολίτες στη διαδικασία ελέγχου πράξεων του Κτηματολογίου.

Με τις διατάξεις του νομοσχεδίου επέρχεται, επίσης, η απλοποίηση και επιτάχυνση μιας σειράς διαδικασιών. Αναφέρομαι στις διαδικασίες μεταβίβασης ακινήτων, επιστροφής αχρεωστήτως καταβληθέντων τελών, καταχώρισης πράξεων και διόρθωσης κτηματολογικών εγγραφών, προκειμένου να απλοποιηθούν οι διοικητικές διαδικασίες αλλά και να αποφευχθούν δικαστικές εκκρεμότητες. Το σημαντικό είναι ότι παρέχεται η δυνατότητα εξωδικαστικής λύσης σε ό,τι αφορά στα οικόπεδα που αποχαρακτηρίστηκαν ως δασικά, προκειμένου να επιστραφούν στους ιδιοκτήτες τους. Αυτό σε πρακτικό επίπεδο σημαίνει ότι για τις περιπτώσεις εκείνες που οι αντιρρήσεις που έχουν υποβάλει οι πολίτες κατά των δασικών χαρτών γίνονται δεκτές, τότε οι κτηματολογικές εγγραφές θα τροποποιούνται αυτόματα υπέρ του ιδιοκτήτη. Δεν θα χρειάζεται προσφυγή στη δικαιοσύνη από τον πολίτη. Επιπρόσθετα, σε περιπτώσεις είτε γεωτεμαχίων με κτίσμα είτε οριζόντιων και κάθετων ιδιοκτησιών ο ιδιοκτήτης θα μπορεί να διορθώνει ή να συμπληρώνει μονομερώς στοιχεία που αφορούν την ιδιοκτησία του, εφόσον βέβαια δεν θίγονται άλλοι ιδιοκτήτες. Έτσι οι κατά κανόνα μικρές αποκλίσεις θα διορθώνονται εύκολα και γρήγορα, χωρίς χρονοβόρες διαδικασίες και προστριβές.

Στην κατεύθυνση της διευκόλυνσης του πολίτη κινείται και η διάταξη με την οποία απλοποιείται η διαδικασία διορθώσεων για τα ακίνητα αγνώστου ιδιοκτήτη. Έτσι οι διορθώσεις σε αυτά τα ακίνητα θα μπορούν να γίνονται πλέον στο κτηματολογικό γραφείο με τη διαδικασία του πρόδηλου σφάλματος και όχι στα δικαστήρια, αν βέβαια οι πολίτες έχουν τους σχετικούς τίτλους ή τις πράξεις αποδοχής κληρονομιάς.

Κύριε Υπουργέ, κύριε Υφυπουργέ, η μεταρρύθμιση που φέρνει αυτό το νομοσχέδιο σε μια πληγή που μένει ανοιχτή εδώ και εκατόν πενήντα χρόνια είναι ριζική, θετική και ελπίζουμε όλοι ότι θα αποδειχθεί και αποτελεσματική. Το Κτηματολόγιο είναι από τα πιο περίπλοκα θέματα του κράτους και σας αξίζουν συγχαρητήρια για όλη την προσπάθεια.

Κύριε Υφυπουργέ, έχουμε μια άριστη συνεργασία όλο το προηγούμενο διάστημα. Στο τέλος της δεκαετίας του 1990 ξεκίνησε στη Λευκάδα ένα πιλοτικό πρόγραμμα κτηματογράφησης, χωρίς ακόμα να έχει ολοκληρωθεί, αφού λόγω των αστοχιών ξεκίνησε μια διαδικασία επαναπροσδιορισμού, που όμως ούτε αυτή είχε αποτέλεσμα. Εδώ και έναν χρόνο έχει ξεκινήσει ένας νέος πιλοτικός επαναπροσδιορισμός σε επιλεγμένα γεωτεμάχια. Αφορούν σαράντα εννέα δικαιώματα στα οποία εμπλέκονται εκατόν εβδομήντα τέσσερις ιδιοκτησίες. Τα αποτελέσματα είναι ανάμεικτα. Σε κάθε περίπτωση, όμως, η διαδικασία θα πάρει χρόνο. Γι’ αυτό θα ήθελα και από εδώ να σας ζητήσω να εξετάσετε τη δυνατότητα καθορισμού ειδικού χρονοδιαγράμματος με διαφορετικές προθεσμίες για τις περιοχές του επαναπροσδιορισμού.

Μια ακόμα ιδιαιτερότητα, όπως ξέρετε, είναι το ειδικό ιδιοκτησιακό καθεστώς των Ιονίων Νήσων, όπου δεν ισχύει το τεκμήριο κυριότητας υπέρ του δημοσίου. Υπάρχουν διάφορες διατάξεις στο νομοσχέδιο που αγγίζουν αυτό το θέμα. Για παράδειγμα σε ποιον πηγαίνουν τα ακίνητα αγνώστου ιδιοκτήτη και τι γίνεται με εκτάσεις που φαίνονται δασικές αλλά υπάρχουν και θετικές αποφάσεις υπέρ τρίτων που θέλουν να διορθώσουν τις αντίστοιχες κτηματολογικές εγγραφές.

Τέλος, οφείλω να μεταφέρω την ανάγκη στελέχωσης των αρμόδιων κτηματολογικών υπηρεσιών της Λευκάδας με περισσότερο προσωπικό. Θέλω να συγχαρώ από το Βήμα αυτό το υφιστάμενο προσωπικό για τις προσπάθειες που καταβάλλει απέναντι σε έναν μεγάλο φόρτο υποθέσεων. Ξέρω ότι είναι στις προθέσεις σας και όταν γίνουν προσλήψεις και σε συνδυασμό με την πρόσφατη μετεγκατάσταση της κτηματικής υπηρεσίας στο νέο σύγχρονο κτήριο στη Λευκάδα θα έχει ένα πλήρως λειτουργικό κτηματολογικό γραφείο, το οποίο σας έχω καλέσει και σας καλώ και τους δυο σας να επισκεφτείτε στη Λευκάδα. Τέτοια θέματα πρέπει να διευθετηθούν και είμαι βέβαιος ότι θα κάνετε ό,τι χρειάζεται, διότι έχετε αποδείξει ότι και θέλετε και μπορείτε.

Κυρίες και κύριοι συνάδελφοι, ως Βουλευτές είναι χρέος μας να αφουγκραζόμαστε τους πολίτες και τους φορείς, όπως είπατε και εσείς, κύριε Πρόεδρε. Να προτείνουμε και να διεκδικούμε βελτιωτικές παρεμβάσεις. Ειδικά στο Κτηματολόγιο, που αγγίζει το πολύ ευαίσθητο θέμα της ιδιοκτησίας, οφείλουμε ως Βουλευτές να σταθούμε στο πλευρό και της πολιτείας και των πολιτών για το καλύτερο και δικαιότερο αποτέλεσμα για όλους. Στο πλαίσιο αυτής της προσπάθειας στηρίζουμε αυτό το νομοσχέδιο, διότι υπηρετεί την προστασία ιδιωτικής και δημόσιας περιουσίας αλλά και ενθαρρύνει τις επενδύσεις και την ανάπτυξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Και θα ολοκληρώσουμε τον μακρύ κατάλογο των ομιλητών Βουλευτών με τον Βουλευτή της Νέας Δημοκρατίας κ. Γεώργιο Βρεττάκο.

Αμέσως μετά τον λόγο θα πάρει ο αρμόδιος για το Κτηματολόγιο Υφυπουργός κ. Κυρανάκης. Θα ακολουθήσουν οι δευτερολογίες όσων εκ των εισηγητών και ειδικών αγορητών το επιθυμούν από τα μικρότερα σε κοινοβουλευτική δύναμη κόμματα προς τα μεγαλύτερα. Την πολύωρη διαδικασία θα κλείσει στο τέλος ο Υπουργός κ. Παπαστεργίου.

Κύριε Βρεττάκο, έχετε το προνόμιο να είστε ο τελευταίος ομιλητής. Έχετε τον λόγο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα μου επιτρέψετε πριν ξεκινήσω ένα μικρό σχόλιο σχετικά με κάτι που είδα και σαν νέος συνάδελφος μου κίνησε το ενδιαφέρον. Έχει να κάνει με την εικόνα της Αξιωματικής Αντιπολίτευσης. Για ένα τόσο σημαντικό νομοσχέδιο, ένα νομοσχέδιο που αφορά εκατοντάδες χιλιάδες, ίσως και εκατομμύρια πολίτες, μόνο ένας συνάδελφος Βουλευτής από τον ΣΥΡΙΖΑ τοποθετήθηκε. Αυτό είναι ενδεικτικό για την εικόνα που παρουσιάζει η Αξιωματική Αντιπολίτευση σήμερα και δεν σχολιάζω τα άδεια έδρανα για πάρα πολύ μεγάλο διάστημα. Τώρα ήρθε ο εισηγητής. Όμως όσο αυτοί θα ασχολούνται με τα προβλήματά τους και θα έχουν αυτή την εικόνα, εμείς πρέπει να κυβερνάμε τον τόπο, πρέπει να λύνουμε προβλήματα και να προχωράμε εφαρμόζοντας…

**ΓΕΩΡΓΙΟΣ ΚΑΡΑΜΕΡΟΣ:** Εσείς είστε εκατόν πενήντα οκτώ Βουλευτές. Πόσοι είστε τώρα; Ένας; Μία;

**ΓΕΩΡΓΙΟΣ ΒΡΕΤΤΑΚΟΣ:** Ήμασταν πολύ περισσότεροι.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Καραμέρο.

**ΓΕΩΡΓΙΟΣ ΒΡΕΤΤΑΚΟΣ:** Σας παρακαλώ, μη με διακόπτετε.

Άρα, λοιπόν, η Κυβέρνησή μας σε αυτή τη δεύτερη τετραετία έρχεται σε συνέχεια της πρώτης, που αντιμετωπίσαμε τις συνεχόμενες και επαναλαμβανόμενες κρίσεις, να λύσει ιστορικές, θα τις χαρακτήριζα εκκρεμότητες. Να ολοκληρώσει μεταρρυθμίσεις που για χρόνια ήταν στο περιθώριο, να βάλει τάξη στο κράτος μας, ώστε να γίνουμε ένα πραγματικά σύγχρονο ευρωπαϊκό κράτος που δεν θα έχει να ζηλέψει τίποτα από τις προηγμένες ευρωπαϊκές χώρες. Αυτό σίγουρα δεν είναι κάτι εύκολο. Αυτό απαιτεί πολλούς πόρους, πολύ μεγάλη προσπάθεια και απαιτεί σύγκρουση με νοοτροπίες του παρελθόντος που υπάρχουν μέσα στον κρατικό μηχανισμό μέχρι και σήμερα, που υπάρχουν στις υπηρεσίες μας. Πρέπει να «σπάσουμε αυγά», να πάρουμε δύσκολες αποφάσεις που ξεβολεύουν τους λίγους, αλλά ευνοούν τελικά τους πολλούς.

Μέσα σε ένα πολύ μικρό χρονικό διάστημα η Κυβέρνηση μας, στηριζόμενη στις ψήφους κυρίως της Κοινοβουλευτικής Ομάδας της Νέας Δημοκρατίας, έχει περάσει μια σειρά δύσκολων μεταρρυθμίσεων που για πολλά χρόνια για το κράτος μας ήταν απλά ευσεβείς πόθοι. Η ενοποίηση του δικαστικού χάρτη, μια μεταρρύθμιση που ξεκίνησε πολλά χρόνια πριν, η ολοκλήρωση της ψυχιατρικής μεταρρύθμισης, η θεσμοθέτηση του εθελοντικού έργου των γιατρών και των απογευματινών χειρουργείων, η εφαρμογή του μέτρου της ψηφιακής κάρτας εργασίας για τους εργαζόμενους, τα μέτρα για την πάταξη της φοροδιαφυγής, που για πολλά χρόνια δεν τολμούσε να πάρει κανείς, είναι λίγα μόνο από όσα έχουμε κάνει τον τελευταίο χρόνο.

Παράλληλα, σχεδιάσαμε και υλοποιούμε πραγματικά μία ψηφιακή επανάσταση, ξεκινώντας από το gov.gr, που ξεκίνησε την προηγούμενη τετραετία και σήμερα συνεχίζει η ανάπτυξή του, με αποτέλεσμα να έχει πάνω από χίλιες εννιακόσιες υπηρεσίες για τους πολίτες, με στόχο στο τέλος τετραετίας όλες οι υπηρεσίες να παρέχονται ψηφιακά, παράλληλα, με πόρους του Ταμείου Ανάκαμψης, γίνεται η μεγαλύτερη ψηφιοποίηση του έγχαρτου υλικού σχεδόν σε όλες τις υπηρεσίες του κράτους, προκειμένου να περάσουμε με σταθερά βήματα στη νέα ψηφιακή εποχή και να αφήσουμε μια για πάντα πίσω τις δαιδαλώδεις γραφειοκρατικές διαδικασίες, που τόσο πολύ μας ταλαιπώρησαν. Βλέπουμε, λοιπόν, να ψηφιοποιούνται πλέον όλα τα αρχεία και όλα τα δεδομένα που υπάρχουν σε έγχαρτο υλικό.

Έρχομαι, λοιπόν, σε άλλη μια μεγάλη εκκρεμότητα, που το Υπουργείο Ψηφιακής Διακυβέρνησης φιλοδοξεί να λύσει με το σημερινό νομοσχέδιο. Είναι επιτέλους η ολοκλήρωση του Εθνικού μας Κτηματολογίου. Να γνωρίζει, δηλαδή, ο κάθε ιδιοκτήτης ποια είναι η περιουσία του, ποια είναι τα όριά της και πώς μπορεί να την αξιοποιήσει. Πρόκειται για μια μεταρρύθμιση που είχε μείνει για πολλά χρόνια σε αναμονή και τώρα αυτή η Κυβέρνηση έρχεται και βρίσκει τους τρόπους προκειμένου να μπορέσει να την ολοκληρώσει.

Έχουμε έναν σαφή στόχο -και επάνω σε αυτόν δουλεύει το Υπουργείο-, που είναι έως το τέλος του 2025 να τελειώσει επιτέλους στη χώρα μας το Κτηματολόγιο σε όλη την Ελλάδα. Στο πλαίσιο αυτό, το προηγούμενο διάστημα ήρθε ένα νομοσχέδιο που έλυνε ζητήματα και έβαλε σε τάξη διαδικασίες. Έτσι και τώρα έχουμε ένα νομοσχέδιο, το οποίο αρχικά αξιοποιεί τις νέες τεχνολογίες, όπως είναι η τεχνητή νοημοσύνη, προκειμένου να επιταχύνει διαδικασίες, για να πετύχουμε πιο γρήγορα αυτόν τον στόχο, αλλά και από την άλλη φέρνει διατάξεις προκειμένου να βελτιώσουμε το λειτουργούν Κτηματολόγιο, το οποίο σε πολλές περιπτώσεις παρουσιάζει δυσλειτουργίες. Για να το κάνουμε, λοιπόν, αυτό, αξιοποιούμε την τεχνητή νοημοσύνη -όπως σας είπα-, που μέσα από αυτό το νομοσχέδιο μπαίνει για πρώτη φορά στο Κτηματολόγιο και φιλοδοξούμε να μπει σταδιακά και σε άλλους τομείς του κράτους μας, προκειμένου να μας βοηθήσει να πετύχουμε όλους τους στόχους μας, κάτι πολύ σημαντικό που ξεκινάει από εδώ.

Με όλα αυτά, μπορούμε να επιταχύνουμε τις διαδικασίες, να μειώσουμε χρόνους και τελικά να φτάσουμε στο αποτέλεσμα που είναι να μην ταλαιπωρείται άλλο ο πολίτης, αλλά και να δώσουμε κίνητρα σε επιχειρήσεις να έρθουν, αφού πλέον παράλληλα και με τα τοπικά πολεοδομικά σχέδια που είναι σε εξέλιξη, αλλά και με το Κτηματολόγιο, θα έχουμε έναν πλήρως ψηφιακό χάρτη, όπου εκεί θα μπορεί να βλέπει ο κάθε επενδυτής όλη την πληροφορία, για να ξέρει τι μπορεί να κάνει και πού.

Κυρίες και κύριοι συνάδελφοι, στο σημείο αυτό θέλω να σταθώ ιδιαίτερα στο άρθρο 16 του νομοσχεδίου, γιατί τα περισσότερα άρθρα έχουν αναλυθεί και από τον εισηγητή, αλλά και γενικότερα και από άλλες τοποθετήσεις των συναδέλφων.

Θα πρέπει να πω ότι είναι ένα άρθρο όπου και εγώ, με δικές μου προτάσεις, είχα ζητήσει από τον Υπουργό και τον αρμόδιο Υφυπουργό και, βεβαίως, με την ιδιότητά μου ως μηχανικός να γίνουν κάποιες κινήσεις ως προς αυτό. Είχαμε ζητήσει να πάρουμε αυτές τις πρωτοβουλίες, προκειμένου να δώσουμε λύσεις σε πάρα πολλούς συμπολίτες μας που ταλαιπωρούνται για μικροδιαφορές στα διαμερίσματά τους.

Ουσιαστικά, με τις διατάξεις του άρθρου δίνεται η δυνατότητα σήμερα, που ψηφίζουμε αυτό το νομοσχέδιο, σε περιπτώσεις που έχουμε επαναμέτρηση λόγω της ηλεκτρονικής ταυτότητας κτηρίου και έχουμε μικρές διαφορές -που είναι και φυσιολογικές, όταν μετράμε πλέον με τα λέιζερ και με σύγχρονα μέσα, ενώ παλαιότερα μετρούσαμε με τις μεζούρες- να μπορούν όλοι αυτοί οι ιδιοκτήτες να βρουν μια λύση.

Ξέρετε πόσοι συμπολίτες μας, σήμερα που μιλάμε, δεν μπορούν να μεταβιβάσουν το ακίνητό τους, δεν μπορούν να κάνουν καμμία πράξη, επειδή πρέπει να συμφωνήσει όλη η πολυκατοικία για να γίνει τροποποίηση της σύστασης οριζοντίου ιδιοκτησίας; Αυτό, λοιπόν, πλέον όταν οι διαφορές είναι μικρές, δεν θα χρειάζεται ή θα μπορεί να γίνει με μονομερή τροποποίηση της σύστασης.

Παράλληλα, από την άλλη, δίνεται με τις διατάξεις του νομοσχεδίου λύση σε μια σειρά από ιδιοκτήτες που στο παρελθόν είχε κάποιο λάθος το συμβόλαιό τους. Κάποιο λάθος, λοιπόν, που είχε κάνει ο παλιός ιδιοκτήτης σε ένα ακίνητο που μπορεί να το είχε πάρει ένας αγοραστής και πριν δέκα χρόνια, εάν είχε πρόβλημα το παλιό συμβόλαιο, έπρεπε ουσιαστικά να βρει τον παλιό ιδιοκτήτη και να συμφωνήσουν να ακυρωθεί το συμβόλαιο και να ξαναγίνουν όλα από την αρχή.

Αναφέρω, παραδείγματος χάριν, μια περίπτωση που γνωρίζω εγώ προσωπικά από δικό μου φίλο που πήγε να πουλήσει το ακίνητό του και, επειδή υπήρχε ένα λάθος στο συμβόλαιο, έπρεπε να βρει τον παλιό ιδιοκτήτη, ο οποίος είχε φύγει από τη ζωή και οι κληρονόμοι του ήταν τα τρία του παιδιά, τα οποία ήταν και στο εξωτερικό. Αυτός ο άνθρωπος ποτέ δεν θα μπορούσε να μεταβιβάσει το ακίνητό του. Τώρα, με τις διατάξεις που φέρνουμε, ο τελευταίος αγοραστής θα μπορεί να τακτοποιεί το ακίνητο και να προχωρά σε συμβόλαια.

Άρα αυτή είναι μια διαδικασία που πραγματικά απλοποιεί και ξεμπλοκάρει μια σειρά από υποθέσεις που σήμερα οι ιδιοκτήτες δεν μπορούν να αξιοποιήσουν όπως θέλουν την περιουσία τους. Βλέπουμε, λοιπόν, ότι δίνουμε λύσεις σε συγκεκριμένα πράγματα. Και είμαι ιδιαίτερα χαρούμενος που οι προτάσεις αυτές γίνονται πραγματικότητα. Αυτός είναι ο ρόλος του Βουλευτή, να προτείνει λύσεις. Αλλά, από την άλλη, ευχαριστώ πολύ την ηγεσία του Υπουργείου -και τον Υπουργό αλλά και τον αρμόδιο Υφυπουργό, τον κ. Κυρανάκη- που είχαν ανοιχτά αυτιά, άκουσαν την Κοινοβουλευτική Ομάδα και άλλους συναδέλφους και μπορούμε σήμερα να βλέπουμε πράγματα τα οποία εμείς συζητάγαμε να γίνονται πραγματικότητα. Αυτός είναι ο ρόλος μας σαν Βουλευτές. Και για μένα δεν υπάρχει μεγαλύτερη ικανοποίηση από το να βλέπω πράγματα τα οποία έξω, ως πολίτης, ως επαγγελματίας, τα έβλεπα και τα θεωρούσα παράλογα, μέσα από τη συμβολή μου και από την κοινοβουλευτική διαδικασία να τα βλέπω να γίνονται νόμοι του κράτους, να βλέπω τους πολίτες πλέον να μη βιώνουν παράλογες διαδικασίες και παράλογη γραφειοκρατία.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Υπερψηφίζουμε, λοιπόν, το παρόν νομοσχέδιο, γιατί είναι καθοριστικό για να κλείσουμε άλλη μια μεγάλη εκκρεμότητα και να έχουμε επιτέλους στο τέλος του 2025 ένα σύγχρονο, λειτουργικό Κτηματολόγιο για όλους τους πολίτες. Και είμαι σίγουρος ότι με τις πρωτοβουλίες αυτές θα το καταφέρουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Έχει ολοκληρωθεί ο κατάλογος των ομιλητών. Τον λόγο τώρα έχει ο Υφυπουργός Ψηφιακής Διακυβέρνησης, ο κ. Κυρανάκης, και θα ακολουθήσουν οι δευτερολογίες όσων συναδέλφων το επιθυμούν.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Θα προσπαθήσω, λόγω της προχωρημένης ώρας και της υπομονής που έχουν δείξει οι συνάδελφοι εισηγητές και ειδικοί αγορητές, να είμαι όσο πιο σύντομος γίνεται και να απευθυνθώ προς το Σώμα στο ίδιο πνεύμα που προσήλθα και στην πρώτη συνεδρίαση των επιτροπών, σε πνεύμα συνεννόησης.

Και θέλω πραγματικά να πω ότι είμαστε πολύ χαρούμενοι με τον Υπουργό, τον Δημήτρη Παπαστεργίου, που αυτό το νομοσχέδιο αποτελεί προϊόν συνεργασίας με πάρα πολλούς συναδέλφους από την Κοινοβουλευτική Ομάδα της Νέας Δημοκρατίας, αλλά -σε μεταγενέστερο στάδιο- όχι μόνο. Με χαρά κάναμε δεκτές αρκετές από τις στοχευμένες προτάσεις και των κομμάτων της Αντιπολίτευσης και φυσικά νομίζω ήταν σαφές στην ακρόαση των φορέων ότι οι βασικοί χρήστες της υπηρεσίας του Κτηματολογίου, δηλαδή δικηγόροι, συμβολαιογράφοι και μηχανικοί, ήταν υπέρ των διατάξεων που φέρνουμε προς ψήφιση και προφανώς συμμετείχαν και αυτοί σε άτυπες και τυπικές διαβουλεύσεις όλο το προηγούμενο διάστημα.

Άρα, λοιπόν, πέραν του εισηγητή της Πλειοψηφίας, του κ. Λοβέρδου, τον οποίο ευχαριστώ για όλες αυτές τις ημέρες που συμμετείχε ενεργά στις επιτροπές αλλά και για τη συνεργασία που είχαμε προηγουμένως, πριν έρθουμε στην κοινοβουλευτική διαδικασία, θα ήθελα να αναφέρω ονομαστικά και να ευχαριστήσω τους συναδέλφους: Χρήστο Μπουκώρο, Λάκη Βασιλειάδη, Φώντα Μπαραλιάκο, τον Γιώργο Βρεττάκο, ο οποίος μόλις κατέβηκε από το Βήμα και με τον οποίον δουλέψαμε εδώ και μήνες τη λογική πρόταση για να μπορέσουν να απεγκλωβιστούν όλοι οι ιδιοκτήτες ακινήτων οι οποίοι περίμεναν πότε κάποιος ιδιοκτήτης άλλου διαμερίσματος σε μια πολυκατοικία θα συμφωνήσει για να μπορέσει να μεταβιβαστεί το δικό του ακίνητο. Έτσι, λοιπόν, η διάταξη με τις μονομερείς τροποποιήσεις, την οποία επικρότησε και η ΠΟΜΙΔΑ, επιτέλους γίνεται νόμος του κράτους.

Να ευχαριστήσω, επίσης, συναδέλφους από τα Χανιά, οι οποίοι βοήθησαν και συνεργαστήκαμε στις διατάξεις, για να μπορέσουν οι δήμοι να υποβάλλουν ατελώς μέχρι και τις 15 Οκτωβρίου και να εξοικονομήσουν έτσι πάρα πολλούς πόρους από τη διαδικασία της κτηματογράφησης. Να ευχαριστήσω τους συναδέλφους από την Α΄ και Β΄ Θεσσαλονίκης με τους οποίους συνεργαστήκαμε για τη διάταξη των προσυμφώνων, ένα ζήτημα αρκετά διαδεδομένο στη βόρεια Ελλάδα. Να ευχαριστήσω Βουλευτές της Δωδεκανήσου, με τους οποίους προετοιμάζουμε την επόμενη μέρα του Κτηματολογίου Ρόδου και οι οποίοι πρότειναν -και υιοθετήσαμε την πρότασή τους- να υπάρχει ένα έκτακτο μέτρο στελέχωσης, όπως προβλέπεται στο άρθρο 21, για να μπορέσουν μέχρι την πρόσληψη μονίμων υπαλλήλων -που θα γίνει στον φορέα Κτηματολόγιο- να έχουμε υπαλλήλους οι οποίοι θα μπορέσουν να ανταποκριθούν στον πολύ μεγάλο όγκο των συναλλαγών.

Και φυσικά να ευχαριστήσω και τους συναδέλφους από δύσκολες περιοχές, όπως η Λευκάδα, τον κ. Καββαδά, τον κ. Μηταράκη, τον κ. Αθανασίου, σε περιοχές που λόγω των πιλοτικών προγραμμάτων και της ισχύουσας νομοθεσίας παρέμεναν και παραμένουν σε μεγάλο βαθμό εγκλωβισμένοι.

Άρα, λοιπόν, αυτές οι διατάξεις που φέρνουμε, μαζί και με τα συναρμόδια Υπουργεία, τον κ. Σκυλακάκη από το Υπουργείο Περιβάλλοντος, τον κ. Λιβάνιο από το Υπουργείο Εσωτερικών και τον κ. Χατζηδάκη από το Υπουργείο Οικονομικών, θεωρούμε ότι σε πολύ μεγάλο βαθμό λύνουν απλά και κατανοητά και ψηφιακά, κάποιες φορές, προβλήματα που ταλαιπωρούν πάρα πολύ κόσμο.

Έτσι, λοιπόν, όπως είπα και στην πρώτη συνεδρίαση, πρέπει να συνειδητοποιήσουμε ότι κάθε γραμμή η οποία οριοθετεί την ακίνητη περιουσία του Έλληνα πολίτη, κάθε γραμμή νοητή, η οποία μπαίνει στον χάρτη του Κτηματολογίου, τον ψηφιακό χάρτη, είναι μια πιθανή εστία συγκρούσεων, ενστάσεων, προσφυγών, διαφωνιών. Αυτό το κατανοούμε, το αναδεικνύουμε και γι’ αυτό ψηφίζουμε σήμερα εργαλεία, για να μπορέσουμε να τα λύσουμε χωρίς να παραπέμπουμε οπωσδήποτε τον πολίτη στα δικαστήρια κι έτσι να γλιτώνει και χρόνο και έξοδα.

Τα βασικά νομίζω στοιχεία αυτού του νομοσχεδίου, τα οποία όλοι οι συνάδελφοι καλό θα είναι να επικοινωνήσουμε στις τοπικές μας κοινωνίες, στον κόσμο που εκπροσωπούμε, για να μπορέσουμε να λύσουμε τα δικά του προβλήματα, βαίνοντας προς την ολοκλήρωση αυτού του πολύ μεγάλου έργου, είναι τα εξής: Ξεκινώ από τις διατάξεις με τις οποίες, νομίζω, έχουμε συμφωνία όλα τα κόμματα.

Πρώτον, αν έχεις δικαιωθεί σε επιτροπή αντιρρήσεων για τα δασικά, έχεις ταλαιπωρηθεί -το γνωρίζουμε- πολλά χρόνια και όπως σε κάποιες περιπτώσεις -στη Μαγνησία κατά 97%- αυτές οι επιτροπές έχουν οδηγήσει σε δικαίωση του ιδιώτη έναντι της Δασικής Υπηρεσίας, μέχρι σήμερα έπρεπε να πας δικαστήριο. Με αυτό το νομοσχέδιο, με το άρθρο 15, μπορείς σε δύο μήνες από την απόφαση να πας στο κτηματολογικό γραφείο και ο προϊστάμενος είναι υποχρεωμένος να σου επιστρέψει την ακίνητη περιουσία σου. Είναι τόσο απλό. Νομίζω ότι όλοι οι συνάδελφοι στις περιοχές μας αντιμετωπίζουμε τέτοια προβλήματα, τα οποία σήμερα λύνονται.

Δεύτερη πολύ σημαντική ρύθμιση αυτή που ανέφερε και ο κ. Βρεττάκος στην ομιλία του. Να την πω όσο πιο απλά γίνεται. Κάνεις ταυτότητα κτηρίου σήμερα, το 2024. Η ταυτότητα κτηρίου, λόγω των σύγχρονων μεθόδων, προφανώς θα βγάλει μία άλλη μέτρηση με μικρές αποκλίσεις. Μέχρι σήμερα έπρεπε να ψάξεις κάθε ιδιοκτήτη διαμερίσματος στην ίδια πολυκατοικία. Κάποιοι μπορεί να μην είναι εν ζωή, κάποιοι να έχουν φύγει στο εξωτερικό, κάποιοι απλά να μη θέλουν να συμφωνήσουν απλά για να σε ταλαιπωρήσουν, κακόβουλα. Αυτό, λοιπόν, σήμερα λύνεται και λύθηκε με πολύ μεγάλη προσπάθεια και διαβούλευση με υπηρεσίες, με το Νομικό Συμβούλιο του Κράτους, με δικαστικές αρχές, με ανθρώπους οι οποίοι είχαν προσκρούσει σε παλαιότερες αποφάσεις του Συμβουλίου της Επικρατείας, με τους συμβολαιογράφους. Θέλω να το καταλάβετε ότι είναι μια πολύμηνη προσπάθεια η οποία ευνοεί όλους, ανεξαρτήτως της κομματικής μας ιδιότητας.

Επίσης, οι διατάξεις για τις χωρικές μεταβολές. Μέχρι τώρα αυτή η διαδικασία είναι έγχαρτη και ταλαιπωρεί τον πολίτη σε πολύ μεγάλο βαθμό. Διότι φτάνει με έγχαρτη διαδικασία στο κτηματολογικό γραφείο. Γίνεται ένας πρώτος νομικός έλεγχος από τον προϊστάμενο. Φεύγει αυτός ο φάκελος, πάει στα κεντρικά. Τον εξετάζει ένας μηχανικός. Μετά από κάποιες μέρες εκδίδει τη δική του εισήγηση. Αυτή η εισήγηση ξαναπηγαίνει εγχάρτως στο κτηματολογικό γραφείο. Ξαναγίνεται νομικός έλεγχος. Ενημερώνεται ο πολίτης να παραλάβει διά ζώσης. Αυτό με τις διατάξεις για τις χωρικές μεταβολές τελειώνει.

Δημιουργούμε ένα σύστημα στο οποίο κυρίαρχο ρόλο θα έχουν οι μηχανικοί του φορέα, του νομικού προσώπου δημοσίου δικαίου «Ελληνικό Κτηματολόγιο». Επειδή, όμως, προβλέπουμε μεγάλο όγκο χωρικών μεταβολών, μεγάλο όγκο αιτήσεων για χωρικές μεταβολές, φτιάχνουμε μαζί με ΤΕΕ ένα μητρώο πιστοποιημένων μηχανικών, το οποίο επικουρικά, σε όποιες περιοχές υπάρχει μεγάλος όγκος, θα μπορούν και αυτοί να εκδίδουν αποφάσεις.

Η διαδικασία αυτή θα γίνεται ψηφιακά μέσω του metavoles.ktimatologio.gr, το οποίο θα λειτουργήσει από τον Ιανουάριο. Δεν είναι έτοιμο ακόμη. Έπρεπε πρώτα να νομοθετηθεί. Το μητρώο θα είναι επίσης ενεργό και θα μπορεί ο πολίτης γρήγορα και ψηφιακά μία νέα μέτρηση, μία χωρική μεταβολή, για την οποία ενδεχομένως να έχει και συναίνεση του γείτονά του, να την περνάει αυτόματα. Αν δεν έχει συναίνεση, θα φτάνει στον πιστοποιημένο μηχανικό ο οποίος θα βγάζει μία απόφαση την οποία προφανώς μπορεί να προσβάλει. Δεν υπάρχει, δηλαδή, αυτό το οποίο εκφράστηκε ως ανησυχία από κόμματα της Αντιπολίτευσης ότι ένας μηχανικός αποφασίζει και τέλος, ο πολίτης δεν έχει καμμία άλλη δυνατότητα. Θα έχει και δικαίωμα προσφυγής.

Θέλω να αναφερθώ επίσης στις δικαιολογημένες, εύλογες, σωστές επισημάνσεις που έγιναν για το σύστημα τεχνητής νοημοσύνης. Εγώ ξέρετε θεωρώ ότι δύο κοινωνικές ομάδες είναι οι πρώτες που πρέπει να εκπαιδευτούν στην ουσία της τεχνητής νοημοσύνης. Η μία είναι η νέα γενιά, οι μαθητές των σχολείων μας, οι οποίοι θα κληθούν να αντιμετωπίσουν αυτές τις νέες προκλήσεις μόλις βγουν στην αγορά εργασίας, όταν θα πρέπει να ανταγωνιστούν παιδιά της ηλικίας τους, νέους ηλικίας τους οι οποίοι θα γνωρίζουν και θα χειρίζονται καλά τα συστήματα τεχνητής νοημοσύνης και θα ζήσουν σε έναν εντελώς άλλο κόσμο από αυτόν που μεγαλώσαμε εμείς.

Η δεύτερη κοινωνική ομάδα είμαστε εμείς οι Βουλευτές, εμείς που καλούμαστε να νομοθετήσουμε για μια τεχνολογία, την οποία ενδεχομένως να μην κατανοούμε όλοι σε βάθος. Ο καλύτερος τρόπος να την κατανοήσουμε σε βάθος είναι να τη δούμε στην πράξη, συνάδελφοι. Να ξεκινήσουμε από απλά παραδείγματα, από απλές εφαρμογές, οι οποίες μπορούν να λύσουν ζητήματα της δημόσιας διοίκησης που λίγο-πολύ όλοι τα έχουμε αντιμετωπίσει και να δούμε στην πράξη τι κάνει αυτή η τεχνολογία, ποιοι είναι οι κίνδυνοι, ποια είναι τα οφέλη, τι μπορούμε να εξοικονομήσουμε σε δημόσιους πόρους, τι μπορούμε να εξοικονομήσουμε σε χρόνο.

Γι’ αυτό θέλω να ενημερώσω τους συναδέλφους από τα κόμματα της Αντιπολίτευσης που ζήτησαν διαβεβαιώσεις για το πώς θα λειτουργεί νομίμως αυτό το σύστημα, ότι τα μέτρα που έχουμε λάβει είναι τα εξής: Έχει συνταχθεί η αλγοριθμική εκτίμηση αντικτύπου. Τι είναι αυτό; Επειδή το αναφέρατε, συνάδελφοι από την Ελληνική Λύση, σαν κάτι το οποίο δεν πολυκαταλαβαίνουμε. Αυτό είναι μια υποχρέωση κατ’ αρχάς νομοθετική την οποία έχουμε. Προκύπτει και από την ευρωπαϊκή νομοθεσία και από την εθνική νομοθεσία, από τον ν.4961. Υποχρεωτικά σε κάθε νέα ψηφιακή εφαρμογή υπάρχει μία έκθεση αλγοριθμικού αντικτύπου, η οποία υπολογίζει τον όγκο των δεδομένων που παράγονται, άρα την επιβάρυνση στις ψηφιακές υποδομές που πρέπει να έχει η χώρα, τους σέρβερς, τα δίκτυα κ.λπ., για να μπορέσει το ελληνικό κράτος να προϋπολογίσει και τα έξοδα και τις υποδομές πρέπει να έχει στο διηνεκές, μακροπρόθεσμα, για να μη γίνονται εφαρμογές οι οποίες αργότερα δεν θα μπορούν να υποστηριχθούν και ενδεχομένως να υπολειτουργούν.

Το δεύτερο που έχουμε συντάξει κι έχουμε φυσικά υποχρέωση εκ του νόμου, είναι οι γνωστές DPIA, δηλαδή το Data Protection Impact Assessment. Αυτό τι είναι; Είναι μία έκθεση η οποία υπολογίζει, διευκρινίζει πώς διαχειρίζονται τα προσωπικά δεδομένα τα οποία εισρέουν, αλλά και δημιουργούνται ενδεχομένως, από τέτοιες εφαρμογές.

Αυτά, λοιπόν, είναι δύο κείμενα τα οποία έχουμε συντάξει ήδη από τον Ιούλιο τα οποία είναι έτοιμα και βεβαίως είναι στη διάθεση και της επιτροπής και θα τα καταθέσουμε κι εμείς τις επόμενες μέρες.

Επίσης, υπενθυμίζω ότι τελικό λόγο -και το τονίζω- στις αποφάσεις έχει ο προϊστάμενος ο οποίος αν διαφωνεί με την εισήγηση την οποία αυτόματα του δημιουργεί η τεχνητή νοημοσύνη, προφανώς -επειδή ερωτηθήκαμε- δεν χρειάζεται και να την αιτιολογήσει. Ο ανθρώπινος παράγοντας είναι ο κυρίαρχος, παραμένει ο κυρίαρχος και αυτό το εργαλείο γίνεται καθαρά προς διευκόλυνση και επιτάχυνση της δικής του δουλειάς.

Κύριε Καραμέρο, επειδή ρωτήσατε αν είναι υψηλού ή χαμηλού κινδύνου το συγκεκριμένο σύστημα, αναφέρω στην Αντιπροσωπεία ότι είναι προφανώς χαμηλού κινδύνου. Καταθέτω, όμως, για τα Πρακτικά προς διάθεσή σας όλες τις κατηγορίες των πράξεων στη δημόσια διοίκηση που σύμφωνα με το AI Act θα έπρεπε να κατηγοριοποιούνται ως υψηλού κινδύνου.

(Στο σημείο αυτό ο Υφυπουργός Ψηφιακής Διακυβέρνησης κ. Κωνσταντίνος Κυρανάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υφυπουργέ, έχω την αίσθηση ότι επειδή έχετε αρμοδιότητα εσείς για το συγκεκριμένο αντικείμενο θα σας δώσω λίγο περισσότερο χρόνο, αλλά μπορεί να περιορίσω λίγο τον χρόνο του κυρίου Υπουργού να ξέρετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εντάξει, δεν θα αναλύσω τότε περισσότερο διατάξεις οι οποίες έχουν παρουσιαστεί και από τους περισσότερους συναδέλφους και τους ευχαριστώ πολύ γι’ αυτό.

Η αλήθεια είναι ότι προσπαθήσαμε όλο αυτό το διάστημα να καταγράψουμε προτάσεις από Βουλευτές και επαγγελματικές ομάδες όλων των κομμάτων. Αυτό που έχει μεγαλύτερη σημασία για εμάς είναι να δείχνουμε συνέπεια απέναντι και σε προηγούμενα νομοθετήματα, γι’ αυτό και θα ήθελα πολύ γρήγορα να αναφέρω ότι η επιτάχυνση, η οποία έχει επέλθει και στη διαδικασία κτηματογράφησης, είναι ορατή. Έχουμε ήδη ξεπεράσει το 52% και τον Ιανουάριο θα είμαστε στο 75%, σημειωτέον με την ισχύουσα νομοθεσία, χωρίς να έχει βρει καν εφαρμογή η νέα νομοθεσία η οποία περνά σήμερα από το Κοινοβούλιο.

Δεύτερον, ο αριθμός των αποφάσεων έχει ήδη αυξηθεί. Ανέφερα τους αριθμούς. Πανελλαδικά έχουμε διπλασιασμό, στην Αθήνα έχουμε δεκαπλασιασμό. Όμως είμαστε πάρα πολύ αισιόδοξοι ότι πρώτον με το σύστημα τεχνητής νοημοσύνης, δεύτερον με το δικαίωμα υπογραφής και με αμοιβή στους δικηγόρους με έμμισθη εντολή εντός του φορέα «Ελληνικό Κτηματολόγιο», τρίτον με τη μεταφορά προσωπικού από τη Διεύθυνση Έργων, όταν τελειώσει η κτηματογράφηση στο λειτουργούν Κτηματολόγιο και δικηγόρων και μηχανικών, τέταρτον με τις μόνιμες προσλήψεις από τους οριστικούς πίνακες του ΑΣΕΠ τους οποίους αναμένουμε τις επόμενες εβδομάδες, πέμπτον με τις προσλήψεις οι οποίες θα γίνουν με το άρθρο 21 με σχέση ιδιωτικού δικαίου, με προσόντα, όμως, τα οποία προβλέπονται στον ΑΣΕΠ. Αυτή είναι μια διάταξη η οποία αφορά νησιά, αφορά ακριτικές περιοχές, αφορά περιοχές όπου η προηγούμενη νομοθετική πρωτοβουλία του ν.4512/18 δεν είχε προβλέψει για τις περιπτώσεις που κάποιος υπάλληλος υποθηκοφυλακείου δεν επιθυμεί να έχει τον έρθει στον φορέα «Ελληνικό Κτηματολόγιο». Έτσι προκύπτουν τα προβλήματα. Δεν λέω ότι θα έπρεπε έξι χρόνια μετά να έχετε τον μαγικό τρόπο να προβλέψετε ακριβώς ποιος θα ενδιαφέρεται μέσω ΑΣΕΠ και για ποια περιοχή. Η αλήθεια είναι, όμως, συνάδελφοι ότι σε πάρα πολλές περιοχές, κυρίως νησιωτικές, το ενδιαφέρον ακόμη και για μόνιμες προσλήψεις είναι πολύ χαμηλό και εμείς πρέπει να το λύσουμε. Και έκτον, με προκήρυξη ενός διαγωνισμού ο οποίος βρίσκεται σε φάση κατακύρωσης για έκτακτες προσλήψεις ιδιωτικού δικαίου, οι οποίες θα μπορέσουν να ενισχύσουν τα γραφεία για δουλειές οι οποίες δεν θα έχουν αποφασιστικό χαρακτήρα. Με άλλα λόγια άνθρωποι οι οποίοι μπορεί να είναι στην είσοδο, μπορεί να είναι στην εξυπηρέτηση, μπορεί να είναι στις σαρώσεις, για να απελευθερώσουν προσωπικό μόνιμο, να μπουν στις εισηγήσεις, να μπουν στις καταχωρίσεις και να μπορέσουμε να μηδενίσουμε τον πολύ μεγάλο όγκο εκκρεμοτήτων που έρχεται από τα υποθηκοφυλακεία.

Άρα κλείνω με μια παρότρυνση προς το Σώμα, να αφήσουμε τις κομματικές παρωπίδες στην άκρη. Υπάρχουν αρκετές διατάξεις αυτού του νομοσχεδίου που οποιοσδήποτε από εσάς ήταν στη θέση μας, ήταν στην Κυβέρνηση, ήταν στην εποπτεία και στη διοίκηση ενός οργανισμού, όπως το Κτηματολόγιο, θα τις έφερνε ή θα προσπαθούσε να τις φέρει προς ψήφιση και διευκολύνουν πάρα πολύ κόσμο, ανεξαρτήτως του τι ψηφίζει στις εκλογές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Τον λόγο τώρα έχει για τη δευτερολογία του ο κ. Δημητριάδης από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, το πρωί τοποθετήθηκα για ποιον λόγο εμείς δεν ψηφίσαμε «υπέρ» του νομοσχεδίου. Εμμένουμε σε αυτή τη στάση μας και θα εξηγηθώ γιατί.

Διότι με το προς ψήφιση νομοσχέδιο θεωρητικά ολοκληρώνεται η κτηματογράφηση. Στην πράξη, όμως, υπάρχουν πάρα πολλές εκκρεμότητες και πάρα πολλά σφάλματα. Δυστυχώς σε αντίθεση με ό,τι ειπώθηκε, όταν μεταβούμε από το 2025 σε καθεστώς λειτουργούντος Κτηματολογίου πολλοί πολίτες δεν θα γνωρίζουν ακριβώς τι συμβαίνει με το ακίνητό τους, διότι θα υπάρξει είτε μια εσφαλμένη καταχώρηση είτε θα έχει καταχωρηθεί ως αγνώστου ιδιοκτήτη. Για τους μεν πολίτες που θα έχουν καταχωρηθεί -τα ακίνητά τους- ως αγνώστου ιδιοκτήτη θα μπορούν να πηγαίνουν να το διορθώσουν με αίτηση δήλωσης προδήλου σφάλματος, όμως εάν από λάθος του αναδόχου που θα είναι πλέον οριστική η εγγραφή έχει καταχωρηθεί το ακίνητό τους ως άλλο ιδιώτη τότε θα πρέπει να πάνε δικαστικώς. Επομένως, λοιπόν, πάρα πολλοί πολίτες θα υποβληθούν σε μεγάλη ταλαιπωρία.

Κατά την άποψή μας αυτό δεν συνιστά ορθή ολοκλήρωση της Κτηματογράφησης, γι’ αυτόν τον λόγο είχα ρωτήσει τον επικεφαλής του Κτηματολογίου εάν θεωρεί ότι μια ολοκλήρωση της κτηματογράφησης με αυτόν τον τρόπο θεωρείται επιτυχής. Δεν μου είχε απαντήσει ευθέως. Εγώ δεν την θεωρώ επιτυχή πάντως, γιατί δεν τη θεωρώ και ολοκλήρωση για να είμαστε και εξηγημένοι. Ολοκλήρωση της κτηματογράφησης σημαίνει ότι θα πρέπει να υπάρχει κατοχύρωση της περιουσίας ακριβώς που ο κάθε πολίτης να γνωρίζει τι συμβαίνει και όχι να ανακτήσουμε κάτι σε πολλές περιοχές προχείρως, το οποίο θα έχει ελλείψεις, θα έχει σφάλματα και θα πρέπει μετά ο ίδιος ο πολίτης που χρηματοδότησε τόσο καιρό το Κτηματολόγιο -με τις αιτήσεις του, με τις δηλώσεις δικαιωμάτων- να πηγαίνει ξανά στα δικαστήρια για να διορθώσει μια εσφαλμένη εγγραφή. Αυτό για εμάς δεν είναι σωστό.

Ένα άλλο, δε, που έχω ακούσει είναι το λειτουργούν Κτηματολόγιο. Ναι, να υπάρχει ένας φορέας ενιαίος, πράγματι, να υπάρχουν διάφοροι ανάδοχοι, όμως -ξέρετε- αυτός ο φορέας για να λειτουργήσει αποτελεσματικά θα πρέπει να είναι επαρκώς στελεχωμένος. Δεν ισχύει αυτό δυστυχώς. Υπάρχει υποστελέχωση. Μάλιστα το είχα πει και το πρωί, το λέω και σήμερα, θεωρώ αντίφαση να πανηγυρίζουμε για το ότι θα υπάρχει στη εισήγηση νομικού ελέγχου το σύστημα τεχνητής νοημοσύνης και την ίδια στιγμή πάρα πολλά κτηματολογικά γραφεία ειδικά στην περιφέρεια να μην έχουν σωστό ίντερνετ, να υπάρχει χαμηλό σήμα, να πέφτει το ίντερνετ. Είναι αντιφατικό αυτό. Δεν μπορούμε να έχουμε εκσυγχρονισμένο Κτηματολόγιο και να έχουμε θέμα στο ίντερνετ και υποστελέχωση. Επίσης δεν μπορούμε να βασιζόμαστε στις προσλήψεις εποχικού προσωπικού για έκτακτες ανάγκες για δώδεκα μήνες ειδικά σε νησιωτικές και παραμεθόριες περιοχές. Θεωρώ ότι πρέπει να υπάρξει πρόβλεψη μόνιμου προσωπικού. Εάν δεν τα πράξουμε αυτά εδώ, πολύ φοβάμαι ότι θα έχουμε μονίμως πρόβλημα.

Εμείς θεωρούμε πως δεν συνιστά ολοκλήρωση ο τρόπος με τον οποίον γίνεται το νομοσχέδιο. Ναι, πράγματι υπάρχουν κάποιες διατάξεις, όμως αυτές οι θετικές διατάξεις δεν μας πείθουν να ψηφίσουμε «υπέρ» της αρχής του νομοσχεδίου, διότι κατά την άποψή μας θα υπάρξουν προβλήματα, θα υπάρξουν ελλείψεις ακόμα και σήμερα. Θεωρούμε πως το 2025 πάρα πολλοί πολίτες με τον τρόπο που περιέγραψα θα υποβληθούν σε μεγάλη ταλαιπωρία, δυστυχώς.

Αυτά ήθελα να πω. Εμμένουμε στο «κατά». Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει η κ. Καραγεωργοπούλου από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Ενδεικτικό της ανάγκης σας, κύριοι της Κυβέρνησης, να πείσετε τους πολίτες για το «καλώς έχειν» του τέρατος της δήθεν ολοκλήρωσης της κτηματογράφησης είναι η προσπάθεια χειροκρότησης του πειράματος με ομιλίες πολλών Βουλευτών σας σήμερα. Βαθιά γνώση, όμως, του αντικειμένου έχουν ελάχιστοι. Η επανάληψη της επιφανειακής έγκρισης από μερίδα των συναδέλφων της Πλειοψηφίας δεν καθιστά ουδόλως αληθινά όσα παρουσιάσατε.

Με την απόπειρα όλα όσα προβληματικά συνθέτουν την εικόνα του Κτηματολογίου σήμερα να ενσωματωθούν σε ένα ενιαίο σύστημα Κτηματολογίου, το μόνο που θα επιτευχθεί θα είναι κανείς πολίτης και οριακά κανένας επαγγελματίας, ούτε ακόμα το ίδιο το Κτηματολόγιο, να μη γνωρίζει τι ισχύει σε κάθε νομό της χώρας, όπως: Εάν ήταν υπόχρεος δήλωσης δικαιωμάτων το ελληνικό δημόσιο όταν έκλεισε η μελέτη και αν δήλωσε το σύνολο των δικαιωμάτων που το αντιστοιχούν, απαλλοτριώσεις, δημόσια κτήματα, αιγιαλοί, αν το δημόσιο έχει υποβάλει τις αντιρρήσεις του επί της κτηματογράφησης, αν είχε περαστεί ορθά ο μεγάλος όγκος των απαλλοτριώσεων που δεν δηλώθηκε ποτέ από το Ελληνικό Κτηματολόγιο, αν έχουν ενσωματωθεί οι δασικοί χάρτες και σε τι ποσοστό, αν έχουν ενσωματωθεί οι εκατοντάδες χιλιάδες αντιρρήσεις κατά των δασικών χαρτών και μέχρι ποια ημερομηνία και ποιον αριθμό επιτροπής εξέτασης αντιρρήσεων, αν έχουν ενσωματωθεί έστω τα αντίστοιχα πρόδηλα σφάλματα των δασικών χαρτών και μέχρι ποια ημερομηνία, αν έχουν δηλωθεί κατά κυριότητα ή όχι οι περιοχές εκτός ανάρτησης δασικών χαρτών από τα δασαρχεία και σε ποιους τύπους οριοθετημένων οικισμών, αν γι’ αυτές τις περιπτώσεις οι οριοθετημένοι οικισμοί εξαιρέθηκαν ή όχι από τις διεκδικήσεις του δημοσίου από τους αναδόχους, αν έγινε χρήση από τον ανάδοχο μιας μελέτης των διατάξεων περί χρησικτησίας σε εντός οικισμού οικόπεδα για τις διεκδικήσεις του δημοσίου στις εντός οικισμών και εκτός ανάρτησης δασικών περιοχές, ώστε να προασπιστούν τα δικαιώματα των πολιτών, αν τα παραδοτέα των αναδόχων είναι ορθά, αν η φωτογράφιση αρχείων έγινε ορθά που δεν ψηφιοποιήθηκαν, αλλά φωτογραφήθηκαν τα αρχεία μέχρι τώρα και σίγουρα όχι στο σύνολο, αν οι ακριβές πλατφόρμες που δυσλειτουργούν αποτύπωσαν ορθά την κατάσταση, όπως παρουσιάζετε από τις φωτογραφίες.

Υπάρχουν λοιπόν, αυτά τα δεδομένα κάπου καταγεγραμμένα; Προφανώς, όχι. Συνεπώς η φράση σας ότι ενιαίοι είναι οι κανόνες πλέον για το Κτηματολόγιο με την ολοκλήρωση, είναι κενή περιεχομένου. Πριν τη σκέψη για οποιαδήποτε ολοκλήρωση του Κτηματολογίου, το ορθό θα ήταν οι μελέτες σε πρώτη φάση να διορθωθούν ώστε κατ’ ελάχιστον να συγκλίνουν ως προς τις προδιαγραφές με τις οποίες θα περαιωθούν, ενώ τώρα γίνεται ακριβώς το αντίθετο. Δημιουργείται ένα μεγάλο ποσοτικό και ποιοτικό χάσμα μεταξύ των μελετών, τερματίζοντας με απόλυτη προχειρότητα κάθε προσπάθεια σύγκλισης τελικών παραδοτέων ανά μελέτη. Τα λένε πολιτικοί μηχανικοί τοπογράφοι που έχουν εργαστεί για το Κτηματολόγιο. Δεν τα λέμε μόνο εμείς. Οι παραπάνω εκκρεμότητες, διαφορετικές για κάθε μελέτη χωρίς αναλυτική καταγραφή, αποτελούν έναν τεράστιο όγκο που το νέο νομοσχέδιο, αυτό το νομοσχέδιο, θα έπρεπε να αντιμετωπίζει ατελώς, ενώ με τη μορφή που έχει λάβει αφήνει να πλανάται μία γενικότερη εντύπωση πως τα ζητήματα θα λυθούν σταδιακά ή θα επιταχυνθεί η αντιμετώπισή τους με μια απλή γενική αναφορά.

Ο όγκος των ακινήτων που θα βγουν εκτός συναλλαγής θα είναι τεράστιος. Προφανώς, δεν θα υπάρξει καμμία ασφάλεια των συναλλαγών. Οι επαγγελματίες που εργάζονται στον χώρο, συμβολαιογράφοι, δικηγόροι και πολιτικοί μηχανικοί ή τοπογράφοι, αγρονόμοι θα έχουν τεράστιο ζήτημα στον τρόπο εργασίας τους. Και σε αυτό φυσικά θα υπάρχει και η ένταση της εικοσιτετράωρης λειτουργίας της ηλεκτρονικής καταχώρισης που θεσπίζετε σήμερα για την οποία ο Υφυπουργός δεσμεύτηκε -και ποιος πιστεύει πλέον- ότι στην περίπτωση που θα εμφανιστεί δυσλειτουργία, δηλαδή στην περίπτωση που κάποιος θα πουλήσει και στο μεσοδιάστημα και μέχρι να γίνει καταχώρηση θα υπάρξει servicer και fund που θα κατάσχει το ακίνητο ή θα το προσημειώσει. Δεσμευτήκαμε, δήθεν, ότι θα το δει ο φορέας και αναλόγως θα πράξει και θα παρέμβει, ώστε να υπάρξουν εξαιρέσεις στο εικοσιτετράωρο.

Μας είπατε επίσης σε άλλη χρονική στιγμή ότι κλειδώνει ο ΚΑΕΚ στον ψηφιακό φάκελο μεταβίβασης ακινήτου και αυτό είναι το απολύτως ασφαλές. Μιλάμε για το 1% των μεταβιβάσεων που γίνονται με τον ψηφιακό φάκελο, γιατί οι πολύ απλές περιπτώσεις μπορούν μόνο να υπαχθούν σε αυτή την κατηγορία μεταβίβασης με ψηφιακό ηλεκτρονικό φάκελο. Σε όλες τις άλλες περιπτώσεις αυτό είναι ανέφικτο και το γνωρίζετε. Απλά το κρύβετε.

Η εικόνα για τον κόσμο που παρουσιάζετε, τον κόσμο των νομικών, τον κόσμο του Κτηματολογίου είναι απλά μια εικόνα. Όμως δεν είναι η πραγματικότητα. Και αυτό το γνωρίζετε.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από τη Νίκη ο κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, δεν θα κάνω χρήση της δευτερολογίας μου.

**ΠΡΟΕΔΡΕΥΩΝ (Γεώργιος Γεωργαντάς):** Δεν επιθυμεί ο κ. Ρούντας.

Τον λόγο έχει από την Νέα Αριστερά, η κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριοι Υπουργοί, αγαπητοί συνάδελφοι θα ξεκινήσω λίγο με την παρέμβαση του Πρωθυπουργού. Πέρα από το σχόλιό ότι δεν μας είπε τίποτα για τα φλέγοντα θέματα -όπως θα περίμενε κανείς από έναν απλό εξωκοινοβουλευτικό εκπρόσωπο-, ήταν εντυπωσιακό, γιατί έκανε μία τοποθέτηση επί του Κτηματολογίου που δεν καταλάβαμε γιατί ήλθε. Ωστόσο είπε μερικά πράγματα που αξίζει να σχολιαστούν.

Μας είπε, λοιπόν, ο Πρωθυπουργός ότι είναι ένα έργο δύσκολο. Έχει ξεκινήσει πολλές δεκαετίες, από τον Καποδίστρια -και συμφωνώ σε όλα αυτά-, ότι είμαστε η μόνη χώρα της Ευρώπης που δεν έχει Κτηματολόγιο, βεβαίως και εγώ θα έλεγα ότι και αυτό αποτελεί ένα τροχοπέδη σε μια αειφόρο ανάπτυξη. Θα συμπληρώσω ότι δεν είναι μόνο αυτό. Είμαστε μια χώρα που δεν έχει κυρώσει δασικούς χάρτες -στην Ευρώπη η μοναδική-, που δεν έχει ολοκληρώσει πολεοδομικά σχέδια. Πριν ένα, δύο χρόνια εδώ είχαμε κάποιον Υπουργό που μας έλεγε ότι τα έχει έτοιμα. Δεν είχε γίνει τίποτα, τοπικά, πολεοδομικά. Είμαστε μία χώρα που δεν έχει καθορίσει αιγιαλούς, αρχαιολογικούς χώρους και παραλίες, που έχει έλλειψη τίτλων, πολυνομία, εκτεταμένη χρήση της χρησικτησίας, καταπατήσεις, μοναστηριακή περιουσία και όλα αυτά.

Τι δεν μας είπε, όμως, ο κύριος Πρωθυπουργός; Ότι τα πολλά χρόνια αυτού του κράτους κυβερνούσε η παράταξή του. Δεν μπορεί να ανασκευάσει την ιστορία. Έχει την μεγαλύτερη ευθύνη η Νέα Δημοκρατία διαχρονικά. Γιατί έγινε αυτό; Ήταν ανίκανοι; Όχι. Ήταν επιλογή. Το να μην τακτοποιείς τον χώρο, σου αφήνει ακριβώς το περιθώριο να κάνεις deal με επενδυτές, «θα σου δώσω αυτό», να κάνεις ρυθμίσεις, να δίνεις όρους δόμησης και χρήσεις γης όπου σε βολεύει. Γι’ αυτό φτάσαμε σε αυτό το σημείο.

Επομένως γι’ αυτό τον φωνάζουμε, επειδή ξέρουμε την ιστορία της χώρας. Ειδικά στα θέματα του χώρου θα πρέπει να μας σέβεστε λίγο περισσότερο, κύριε Κυρανάκη. Δεν έχουμε κάτι άλλο στο μυαλό μας, χρόνια δουλεύουμε σε αυτά.

Αυτά να πούμε στον κύριο Πρωθυπουργό. Ανησύχησα και με τους Βουλευτές της Συμπολίτευσης που βγήκαν σήμερα -είναι πρωτοφανές αυτό- και έχουν μιλήσει περισσότερο από ποτέ, όλη η Νέα Δημοκρατία και όλοι είναι ενθουσιασμένοι. Έχει γίνει μια εξαιρετική κουβέντα από όλες τις πλευρές, θα παραδεχτώ, με επιχειρήματα και φαίνεται ότι κάποιοι δεν θέλουν να δουν ποια είναι η πραγματικότητα.

Εγώ θα πω το εξής: τόσα χρόνια, τόσες κυβερνήσεις, τόσες διοικήσεις, τόσο επιστημονικό δυναμικό, τόσες υπηρεσίες πάλεψαν γι’ αυτό το Κτηματολόγιο. Δύσκολο έργο. Πραγματικά δύσκολο. Έχει τεχνικά, είναι δύσκολο. Κανένας δεν είχε αυτή τη φαεινή ιδέα που μας είπε ο κ. Κυρανάκης. Δηλαδή, μπράβο! Ούτε ο Καποδίστριας δεν μπορούσε να το σκεφτεί. Το ανοίγω, τα βάζω όλα μέσα και τελειώσαμε. Δεν είναι έτσι, όμως. Πραγματικά. Λέει ο κύριος Πρωθυπουργός –και τον έχετε παραπλανήσει- «η δυνατότητα του πολίτη να διορθώνει αντί για μακροχρόνιους δικαστικούς αγώνες». Αλήθεια; Εγώ έχω δηλώσεις. Όταν λέγαμε εμείς ότι με το νομοσχέδιο τερματίζεται η λογική της συνολικής και ορθής καταγραφής ακινήτων με τεράστια κενά ανά περιοχές, η Κυβέρνηση μάς απάντησε ότι θα λυθούν με την πάροδο του χρόνου μέσα από τη φυσική ροή των δικαιοπραξιών. Έχει έρθει ένα ταμείο ανάπτυξης και ανθεκτικότητας και να μην επεκταθώ που μοιράζονται τα λεφτά και αντί να μείνει κάτι σε αυτή τη χώρα, πάμε και κλείνουμε. Ελπίζω ειλικρινά να διαψευστώ και να έχετε δίκιο. Να μη βρεθούμε μετά από πέντε, έξι χρόνια και έχουμε τη μισή χώρα στα δικαστήρια και όλα άλυτα και να μη δούμε και εμπλοκή με το Ταμείο Ανάκαμψης που παραβιάζετε προφανώς τους όρους. Μιλάνε για τεχνικές αποκλίσεις και εδώ έχουν πάει τα πάνω κάτω.

Η φιλοσοφία του, καθολική και ενιαία -καμμία σχέση- στο ότι λειτουργούν όλα τα διαφορετικά στάδια. Τα είπαμε και τα ξαναείπαμε. Αλλά και η δέσμευση απέναντι στον πολίτη. Πραγματικά οι πολίτες ζητάνε χρηματοδότηση του έργου και τώρα επιβαρύνονται με επιπλέον κόστος. Και δικαστικού επιμελητή και πιστοποιημένου μηχανικού. Και αυτό αποτυπώνεται στην ανάλυση συνεπειών ρύθμισης. Και γι’ αυτό δεν ακούσαμε κουβέντα.

Ακούστε λίγο, το Κτηματολόγιο αναμετρήθηκε με τις τεράστιες αδυναμίες του ελληνικού κράτους από την ίδρυσή του. Είναι γεγονός. Και από εκεί και πέρα κάθε φορά δικαιώνονταν όσοι παραβίαζαν, όσοι καταπατούσαν. Είναι πραγματικά ένα από τα μεγαλύτερα έργα. Έτσι πρέπει να το αντιμετωπίσουμε. Γι’ αυτό και το πονάμε, γι’ αυτό και λέμε ότι ένας πιστοποιημένος μηχανικός δεν μπορεί να καταργεί την προανάρτηση και την ανάρτηση.

Κύριε Υπουργέ, θα κλείσω τώρα, αλλά μόλις επαναλάβετε κάτι το οποίο είναι σωστό. Ότι κάθε γραμμή ορίου ιδιοκτησίας είναι εστία διαφωνιών. Όταν δεν υπάρχει σαφής οριοθέτηση στον χώρο και δεν υπάρχει τοπογραφικό με συντεταγμένες. Σωστό είναι. Σκεφτείτε ότι αν έχουμε τριάντα εκατομμύρια εγγραφές, είναι πάνω από ένα δισεκατομμύριο αυτές οι διαφωνίες. Τι γίνεται τώρα; Μέχρι τώρα υπήρχε αυτή η διαδικασία puzzle, όπως ανέφερα, δηλαδή η εξέταση των οριογραμμών γινόταν με τη συμμετοχή όλων των όμορων και έπρεπε να κουμπώσει το ένα πάνω στο άλλο. Επίπονη, αλλά κάπου οδηγούσε. Τώρα η ατομική η προσφυγή. Εδώ είναι και ο πυρήνας της διαφορετικής αντίληψης.

Σταματάω εδώ. Δεν μας δώσατε στοιχεία βέβαια που ζητήσαμε. Είπατε συμφωνούν οι μηχανικοί, αλλά δεν τους είδαμε να έρχονται στην ακρόαση των φορέων. Εν πάση περιπτώσει, ξαναλέω ότι εύχομαι να διαψευστώ.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει από την Ελληνική Λύση ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Κύριε Πρόεδρε, δεν θα δευτερολογήσω.

**ΠΡΟΕΔΡΕΥΩΝ (Γεώργιος Γεωργαντάς):** Δεν επιθυμεί ο κ. Γραμμένος.

Περνάμε στο Κομμουνιστικό Κόμμα της Ελλάδος και την κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Πραγματικά δεν θα υπήρχε λόγος να πάρω τον χρόνο της δευτερολογίας, γιατί έχουμε εξαντλητικά τοποθετηθεί και στις επιτροπές και στην αρχική πρωινή τοποθέτηση.

Με προκάλεσε, όμως, η τοποθέτηση του Υφυπουργού και τα αλληλοσυχαρίκια με τους Βουλευτές, ιδιαίτερα των προβληματικών περιοχών της πιλοτικής κτηματογράφησης, μεταξύ των οποίων ενέταξε και την περιοχή της Λέσβου για τη Μυτιλήνη, τη Γέρα, τη Μόρια και τις περιοχές που είναι προβληματικές.

Και λέω ή κάτι δεν έχω καταλάβει εγώ ή περιμένω να μας ανακοινώσετε πώς λύθηκαν τελικά αυτά τα προβλήματα για τα οποία αλληλοσυγχαίρεστε για τη μεγάλη επιτυχία και τη συζήτηση για λάθη που ξεπερνούν το 90% -σας ακούω- για λάθη των σχεδίων κτηματογράφησης για ακίνητα που δεν αποτυπώνονται και δεν συναντιούνται πουθενά τα όρια κτηματογράφησης με τα πραγματικά όρια των ακινήτων -Πότε αυτά, λοιπόν, θα ολοκληρωθούν; Με τι κόστος; Σε τι χρόνο;-, για διαδικασίες που επειδή άκουσα και άλλους ξεχασιάρηδες Βουλευτές που αναφέρθηκαν -για παράδειγμα και ο Βουλευτής του ΠΑΣΟΚ- στα προβλήματα το 2011-2012 γιατί μιλάμε για προβλήματα δεκαπενταετίας τουλάχιστον. Δεν είπαν ποιος ήταν κυβέρνηση όταν παραλάμβαναν την προβληματική κτηματογράφηση, για την οποία βεβαίως το έργο προ πολλού παραδόθηκε, ελέγχθηκε υποτίθεται και εξοφλήθηκε. Δεν είπαν ποιες ήταν οι κυβερνήσεις την περίοδο που δεν απαντήθηκαν, το 2011 και το 2012, οι ενστάσεις των κατοίκων που μπήκαν στη διαδικασία να ζητήσουν να καταγραφούν τα ακίνητά τους. Δεν απαντήθηκε ποιος ήταν κυβέρνηση στο 2015 που δεν συμπεριλήφθηκε, όπως είχε δεσμευτεί και η τότε πολιτική ηγεσία, στην επανακτηματογράφηση η περιοχή. Και τώρα περιμένουμε να δούμε πώς πραγματικά και αν θα λυθεί αυτό το πρόβλημα τέτοιας μεγάλης έκτασης. Γιατί, ξέρετε, συχαρίκια ακούσαμε και λίγους μήνες πριν που είχε έρθει νομίζω ο προκάτοχός σας Υπουργός, ενώ από τα πεντέμισι χιλιάδες και τα δέκα χιλιάδες μισό ακίνητα έχουν μέχρι σήμερα διορθωθεί τα διακόσια και ούτε.

Γι’ αυτό, λοιπόν, κρατάμε την επιφύλαξή μας για τον τρόπο με τον οποίο πάτε με όλες αυτές τις εκατοντάδες χιλιάδες εκκρεμότητες που υπάρχουν στο Κτηματολόγιο να προχωρήσετε την ολοκλήρωσή του και το πέρασμα στη φάση του εν λειτουργία Κτηματολογίου και δεν επανέρχομαι σε αυτά.

Βεβαίως, από αυτή την άποψη, και ορισμένες θετικές ρυθμίσεις, τις οποίες, ναι, τις αναγνωρίζουμε και θα τις ψηφίσουμε -για παράδειγμα το άρθρο 16- θεωρούμε ότι μένουν στο κενό σε μια συνολικά προβληματική διαδικασία.

Όπως για παράδειγμα -και οφείλω να το πω γιατί δεν πρόλαβα στην πρωινή μου τοποθέτηση- το άρθρο 15, όπου σωστά λύνονται για παράδειγμα οι περιπτώσεις της περιοχής της Λαυρεωτικής που ήταν μια περίπτωση, η οποία ταλανίζει για χρόνια τους κατοίκους και τους ιδιοκτήτες. Όμως, επειδή το άρθρο δεν αφορά μόνο τη συγκεκριμένη περίπτωση, αλλά αφορά συνολικά την περίπτωση της αποδοχής αντιρρήσεων, εμείς με δεδομένο ότι η αποδοχή των αντιρρήσεων για τους δασικούς χάρτες με βάση τον ρυθμό εξέτασης μπορεί να φτάσει και τα δέκα χρόνια, λόγω της μεγάλης υποστελέχωσης των υπηρεσιών και των τραγικών λαθών που και εκεί οι μελετητικές εταιρείες που ανέλαβαν να τους υλοποιήσουν έχουν κάνει, θεωρούμε ότι εξ αυτού του λόγου συνεχίζεται η ανασφάλεια. Βεβαίως, υπάρχουν και κενά στις περιοχές των εκτός κυρωμένων δασικών χαρτών για να υπάρξουν κίνδυνοι για τους αποχαρακτηρισμούς κ.λπ., γι’ αυτό σε αυτό το άρθρο θα τοποθετούμε «παρών», παρ’ ότι θεωρούμε ότι σωστά λύνονται ορισμένα ζητήματα και ξαναλέω και για την περιοχή της Λαυρεωτικής και για άλλες περιοχές που ταλαιπωρούνται. Όμως, κρατούμε την επιφύλαξή μας γιατί ο χρόνος εξέτασης των αντιρρήσεων επί των δασικών χαρτών είναι πραγματικά τεράστιος. Η κατάσταση και στην περίπτωση των δασικών χαρτών, όπως και στην κτηματογράφηση, απέχει πάρα πολύ από την πραγματική εικόνα και έχουν δημιουργηθεί τεράστια προβλήματα και ασυμφωνίες.

Και από αυτή την άποψη, δεν θεωρούμε ότι μπορεί πραγματικά να λυθούν έγκαιρα και σωστά τα προβλήματα που υπάρχουν, αλλά νομίζω ότι θα διαιωνίζεται η αβεβαιότητα που υπάρχει και σήμερα.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει τώρα για το ΠΑΣΟΚ - Κίνημα Αλλαγής ο κ. Ιλχάν Αχμέτ.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κατ’ αρχάς δεν θέλω να μακρηγορήσω, αλλά επειδή ο κύριος Υπουργός κατέθεσε νομοτεχνικές βελτιώσεις, αυτό πρακτικά σημαίνει ότι οποιαδήποτε άλλη αλλαγή από δω και μπρος δεν μπορεί να γίνει. Φυσικά, θεωρητικά, μπορεί να γίνει μέχρι να μιλήσει ο κύριος Υπουργός και να κηρυχθεί περαιωμένη η συζήτηση. Όμως, όλοι ξέρουμε στη Βουλή χρόνια ότι κατόπιν αυτού δεν μπορούν να υπάρξουν άλλες αλλαγές. Οπότε, θα ήθελα να μιλήσω λίγο για το μέλλον, το τι μπορούμε να κάνουμε. Γιατί κατά τη διαδικασία των επιτροπών -όντως, αυτό το ομολογούμε και εκπλαγήκαμε ευχάριστα ως ΠΑΣΟΚ- είχαμε μια καλή συνεργασία στις επιτροπές και, όντως, κάποιες προτάσεις, όχι μόνο δικές μας, αλλά και άλλων συναδέλφων από άλλες πτέρυγες, έγιναν δεκτές. Βέβαια, εμείς ως πολιτική παράταξη με διαφορετική φιλοσοφία έχουμε διαφορετικό τρόπο προσέγγισης του ζητήματος. Τα είπαμε σε γενικές γραμμές, οπότε επί της αρχής δεν πειστήκαμε και θα καταψηφίσουμε.

Όμως, θέλω να κάνω κάποιες προτάσεις και να δώσω κάποιες απαντήσεις για το τι μπορούμε να κάνουμε. Κοιτάξτε, υπάρχει ένα τεράστιο θέμα με τα αγνώστου ιδιοκτησίας, με αυτά που έχουν χαρακτηριστεί ως άγνωστα. Κατ’ αρχάς, πώς χαρακτηρίζεται μια περιουσία ως άγνωστη; Όταν δεν δηλώνεται καθόλου από κάποιον, διότι αν δηλωθεί και μπει το όνομά του ονομαστικά και αυτός δεν προσκομίσει τίτλους ιδιοκτησίας, θα λέει «εκκρεμεί αποδοχή κληρονομιάς» ή «εκκρεμεί συμβόλαιο». Άρα αυτό που λέτε ως προς τις άγνωστες ιδιοκτησίες ότι μπορούν ανά πάσα στιγμή, και τώρα, να πάνε να προσκομίσουν συμβόλαιο και να το δηλώσουν, αφορά απειροελάχιστες περιπτώσεις. Γιατί; Για ένα ακίνητο που είναι άγνωστο κι εγώ θεωρώ ότι είναι δικό μου, πώς θα κάνω συμβόλαιο αν δεν έχω κτηματογράφηση; Για να κάνω ένα συμβόλαιο αγοραπωλησίας, για να κάνω μια αποδοχή, απαραίτητο για το παραδεκτό του συμβολαίου είναι να προσκομίσω κτηματολογική εγγραφή, κτηματολογικό φύλλο. Τουλάχιστον, εκεί –έτσι είναι κύριε Υπουργέ, το ξέρετε και θα απαντήσει ο κύριος Υπουργός- πρέπει ο συμβολαιογράφος απαραιτήτως να επιζητά κτηματολογικό διάγραμμα και να αναφέρεται το όνομα. Μπορεί εκεί να λέει ανήκει ότι στον Κωνσταντίνο τάδε, αλλά να λέει «εκκρεμεί αποδοχή». Εκεί, ναι. Άρα σε πραγματικές καταστάσεις αγνώστου ιδιοκτήτη δεν θα δουλέψει αυτό το άρθρο. Άρα αυτό που λέτε με συμβόλαιο αφορά λίγους. Πρώτον αυτό.

Δεύτερον, θα υπάρχουν πολλές εγγραφές που έγιναν εσπευσμένα και υπάρχει το θέμα με την προθεσμία. Γι’ αυτό θα σας πρότεινα να φέρετε ένα νομοσχέδιο, αφού το επεξεργαστείτε, που θα αφορά μόνο αυτές τις περιπτώσεις, έστω με πέντε άρθρα. Τι θα κάνουμε με τις ιδιοκτησίες που έχουν χαρακτηριστεί ως αγνώστου ιδιοκτησίας; Πώς μπορούμε να τα θεραπεύσουμε με λιγότερο κόστος, χωρίς βέβαια να παραβιάσουμε; Ας πούμε, μια πρόταση θα ήταν -επίκαιρα το λέω- εάν δεν ανήκει στη δασική υπηρεσία, αν δεν διεκδικείται από το δημόσιο, αν δεν διεκδικείται από κάποιον άλλον και αποδεικνύεται η μακροχρόνια χρήση του –απλά σας λέω τώρα μια σκέψη, σκέφτομαι φωναχτά, όπως λέμε- να μπορέσει να διεκπεραιωθεί και να δηλωθεί χωρίς να πάει στο δικαστήριο. Αλλιώς, κάθε ιδιοκτησία που είναι αγνώστου πρέπει να πάει στον κτηματολογικό δικαστή, να κοινοποιηθεί στο ελληνικό δημόσιο, το ελληνικό δημόσιο να έρθει να πει: «Είναι δικό μου ή δεν είναι δικό μου». Και ξέρετε, κατά τεκμήριο, κάθε ιδιοκτησία που είναι αγνώστου τεκμαίρεται μαχητά ότι είναι του ελληνικού δημοσίου. Άρα, κύριε Υπουργέ, θα βρεθείτε μπροστά σε χιλιάδες τέτοια προβλήματα.

Εμείς θα υπερψηφίσουμε πολλές από τις διατάξεις σας. Δεν θα αναφερθώ στο ποιες είναι, θα το δείτε μετά την ψηφοφορία. Θα επιμείνω στην αρχική θέση, όμως, πραγματικά θέλω να προσεγγίσετε αυτό το ζήτημα πιο τεχνοκρατικά και εμείς ως ΠΑΣΟΚ είμαστε εδώ να βοηθήσουμε και σε αυτήν τη διαδικασία, διότι αν δεν λύσουμε το πρόβλημα με τις ιδιοκτησίες «αγνώστου ιδιοκτήτη», δεν θα ολοκληρωθεί ποτέ ουσιαστικά το Κτηματολόγιο.

Ευχαριστώ πολύ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Παρακαλώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Προς διευκρίνιση κάποιων ζητημάτων, που ακόμη δεν έχουν γίνει ενδεχομένως κατανοητά.

Κατ’ αρχάς, υπάρχει και η περίπτωση που ένας πολίτης έχει πάει να δηλώσει, αλλά απορρίφθηκε η αίτηση του. Και αυτό, στις πρώτες εγγραφές, μπορεί να καταλήξει να είναι «αγνώστου». Ευρείας εφαρμογής περίπτωση.

Αυτό που λέτε με το συμβόλαιο ισχύει μόνο για τη στενή χρονική περίοδο, όπου τρέχει η διαδικασία κτηματογράφησης στη συγκεκριμένη περιοχή. Θα σας δώσω ένα παράδειγμα: Έχω εγώ τον παππού μου, ο οποίος δεν πήγε να δηλώσει σε μια περιοχή, η οποία μπορεί να έκλεισε το 2015. Και αυτή ιδιοκτησία, στην οποία έχουμε το σπίτι μας, φαίνεται «αγνώστου». Το συμβόλαιο αγοραπωλησίας είναι παλιό, είναι προ της διαδικασίας κτηματογράφησης. Αυτό έχει μεταγεγραμμένο τίτλο, προφανώς, στο υποθηκοφυλακείο. Με αυτό τον τίτλο πας και γράφεις δικαίωμα. Άρα, λοιπόν, δεν είναι καθόλου στενή η εφαρμογή αυτής της διάταξης.

**ΙΛΧΑΝ ΑΧΜΕΤ:** Δεν υπάρχει περίπτωση να μην πάει να το δηλώσει.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, μη διακόπτετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν υπάρχει περίπτωση να μην πάει να το δηλώσει; Προφανώς, δεν έχετε καλή εικόνα της συμμετοχής του κόσμου ανά περιοχή.

Εμείς, όμως, δεν το κατακρίνουμε αυτό και του λέμε ότι δεν αντιμετωπίζουμε τιμωρητικά τον πολίτη ή τον πρόγονό του που δεν πήγε να δηλώσει. Του δίνουμε και άλλη ευκαιρία. Άρα, λοιπόν, θέλω να είναι σαφές και κατανοητό.

Δεύτερον, στην πρότασή σας για τη νομοθετική αντιμετώπιση για τα «αγνώστου». Ναι, είμαστε θετικοί. Το είπαμε ότι ακριβώς μετά από αυτό το νομοσχέδιο, ανοίγει ο διάλογος με την ολομέλεια των δικηγορικών συλλόγων, για να μπορέσει να εξευρεθεί μία λύση.

Σε κάθε περίπτωση, όμως, αυτή η λύση δεν μπορεί να καταπατά και τη δημόσια περιουσία. Ένα μεγάλο κομμάτι γης σε όλη την επικράτεια, ο νόμος του 1995 του ΠΑΣΟΚ σωστά είχε προβλέψει, έλεγε ότι «το Κτηματολόγιο θα αποκαλύψει και τη δημόσια περιουσία». Γιατί και η δημόσια περιουσία σε πάρα πολλές περιπτώσεις έχει πολυπλοκότητες, έχει αναφορές στο μακρινό παρελθόν, έχει αναφορές στο οθωμανικό δίκαιο, κ.λπ..

Άρα, λοιπόν, μην τα ισοπεδώνουμε όλα. Υπάρχουν και πάρα πολλά ακίνητα, τα οποία, ναι μεν έχουν εγγραφεί «αγνώστου», τα οποία, όμως, σωστά θα καταλήξουν στο ελληνικό κράτος και το ελληνικό κράτος θα πρέπει να αποφασίσει πώς θα τα αξιοποιήσει υπέρ των νέων γενιών, των νέων οικογενειών, των νέων ζευγαριών και ούτω καθεξής.

Αυτά προς το παρόν.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Τον λόγο τώρα έχει, από τον ΣΥΡΙΖΑ, ο κ. Γεώργιος Καραμέρος.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ πολύ, κύριε Πρόεδρε.

Πρώτα απ’ όλα, θα ήθελα να κάνω ένα σχόλιο. Νομίζω ότι εκφράζει εν συνόλω την Εθνική Αντιπροσωπεία. Να εκφράσουμε την ανησυχία μας για τη γενίκευση του πολέμου στη Μέση Ανατολή. Μετά το βομβαρδισμό της Γάζας, μετά τους βομβαρδισμούς στην Υεμένη, στη Συρία, στο Λίβανο έχουμε και βομβαρδισμούς στο Ισραήλ. Αυτό που φάνταζε μέχρι πριν από λίγα χρόνια μια κρίση, που δεν θα μπορούσε να προβλεφθεί ουσιαστικά, είναι σε εξέλιξη. Συνεδριάζει αύριο το ΚΥΣΕΑ. Ας ελπίσουμε ότι ο χειρισμός από πλευράς της ελληνικής Κυβέρνησης και κυρίως η μη εμπλοκή σε όλη αυτή την υπόθεση, θα κυριαρχήσει ως αντίληψη.

Βέβαια, οι πολίτες μπορούν και παρακολουθούν στα άλλα κανάλια, αν κάνουν ζάπινγκ τώρα και μας βλέπουν στο κανάλι της Βουλής, λεπτομέρειες για κάθε πύραυλο που αποκρούει το «Iron Dom» στο Ισραήλ, ενώ δεν έχουν ιδιαίτερη εικόνα -παρά μόνο κάποια βίντεο στα δελτία ειδήσεων- για το τι συμβαίνει για τρίτη μέρα, ξημερώνει τέταρτη σε λίγο, στην Κορινθία.

Ξέρετε κάτι, κύριοι Υπουργοί; Η σημερινή θλιβερή παρουσία του κ. Μητσοτάκη, που ήρθε και έφυγε σαν κλέφτης και δεν είπε μία κουβέντα για τις ευθύνες της Κυβέρνησης, όταν Οκτώβριο μήνα καίγεται η Κορινθία για τέταρτη ημέρα, χωρίς άλλο ανοιχτό μέτωπο με 19 βαθμούς Κελσίου αυτή τη στιγμή που μιλάμε και 24 βαθμούς κατά τη διάρκεια της ημέρας, οπότε και το αφήγημα της «κλιματικής κρίσης» κάπου χωλαίνει, με πολύ περιορισμένα πτητικά μέσα, δείχνει την ανεπάρκεια στον σχεδιασμό και την προβληματική διαχείριση που έχετε κάνει.

Τώρα θα ήθελα να πω κάποια πράγματα πολύ διαφορετικά από την πρώτη μου τοποθέτηση και πράγματα που δεν έχουν ακουστεί εδώ σήμερα. Ακούω με σεβασμό και τη δική σας προσπάθεια, κύριε Κυρανάκη, που ως νομικός προφανώς ασχολείστε τόσο καιρό με το Κτηματολόγιο, προσπαθείτε να τα λύσετε και κάποιες διατάξεις θα τις υπερψηφίσουμε. Ακούω και τους εισηγητές νομικούς ή συμβολαιογράφους ή μηχανικούς των άλλων κομμάτων της Αντιπολίτευσης, που εύστοχες παρατηρήσεις σας κάνουν και νομίζω καλόπιστες.

Είπαμε και εμείς για την ανασφάλεια δικαίου, για το αμάχητο τεκμήριο του δημοσίου, τη διπλή δήλωση της ίδιας περιουσίας, το μπέρδεμα που θα προκύψει με τα ακίνητα «αγνώστου» ιδιοκτήτη. Καταλαβαίνω ότι θέλετε να κλείσετε τις εκκρεμότητες και να κοιτάξετε στα μάτια τους πόρους του Ταμείου Ανάκαμψης.

Αυτό το οποίο, όμως, πρέπει να εξηγηθεί και θέλω να το κάνω τώρα είναι γιατί ήρθε ο κ. Μητσοτάκης σήμερα εδώ, γιατί απόρησαν πολλοί. Ήρθε και έφυγε σαν τον κλέφτη. Ήρθε για τη «MICROSOFT». Γιατί τέτοιες μέρες πριν τέσσερα χρόνια στο Μουσείο της Ακρόπολης, 5 Οκτωβρίου, συναντήθηκε με τον Πρόεδρο της «MICROSOFT», τον κ. Brad Smith, εξήγγειλαν λαγούς με πετραχήλια. Τίποτα δεν έχει γίνει από όλα αυτά. Τώρα θα ξεκινήσει στα Σπάτα μετά από τέσσερα χρόνια ένα από τα τρία Data Center, που είχατε υποσχεθεί με υπεργολάβο την «ΤΕΡΝΑ». Τουλάχιστον ελπίζω να έχει ενημερώσει ο κ. Μητσοτάκης την «MICROSOFT» για την «ΤΕΡΝΑ» ότι παίρνει το Ultra-fast Broadband, έργο 880 εκατομμυρίων ευρώ και κάνει πίσω. Πίσω δεν έκανε, κύριε Υπουργέ; Παίρνει τη «ΛΑΡΚΟ» και κάνει πίσω. Θα πάρει την «ΑΤΤΙΚΗ ΟΔΟ» μεθαύριο, που θα το συζητήσουμε πάλι εδώ, γιατί εκεί είναι εγγυημένα τα κέρδη.

Τι θέλετε, λοιπόν, να κάνετε; Θέλετε ουσιαστικά να νομιμοποιήσετε, να νομοθετήσετε τη χρήση της τεχνητής νοημοσύνης, προκειμένου να αγοράσετε τα προϊόντα της «MICROSOFT». Δεν μας είπατε κουβέντα για το πόσο θα κοστίσει. Θα είχε ενδιαφέρον, κύριε Παπαστεργίου, να μας κάνετε μια εκτίμηση, γιατί άκουσα με προσοχή τον κ. Κυρανάκη και εκεί είπε το αυτονόητο. Θα ελέγχει η τεχνητή νοημοσύνη και ο προϊστάμενος θα ελέγχει την εισήγηση της τεχνητής νοημοσύνης αν ευσταθεί ή όχι και θα έχει δικαίωμα να την ακυρώσει ή όχι. Έτσι δεν το είπατε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Προφανώς.

**ΓΕΩΡΓΙΟΣ ΚΑΡΑΜΕΡΟΣ:** Καμμία αντίρρηση, συμφωνούμε. Εμείς δεν είμαστε τεχνοφοβικοί. Είμαστε υπέρ της τεχνητής νοημοσύνης. Απλά ο κ. Μητσοτάκης και εσείς που εκτελείτε, κύριοι Υπουργοί, κάνει μία ακόμα μπίζνα. Ποια είναι η διαφάνεια; Πόσο θα κοστίσει η τεχνητή νοημοσύνη; Γιατί δεν επενδύετε σε ανθρώπινο δυναμικό, που σας το λέει εδώ όλη η αγορά, όπως εκπροσωπείται από τους Βουλευτές, μηχανικούς, δικηγόρους που ξέρουν τα προβλήματα;

Άρα, εδώ υπάρχει ένα συγκεκριμένο νήμα που πρέπει κάποιος να το ακολουθήσει φτάνοντας σήμερα στη νομοθέτηση σας στην πρώτη συνάντηση του κ. Μητσοτάκη με τη «MICROSOFT» στο Μουσείο της Ακρόπολης, τη συνάντησή του το 2023 στο Ντουμπάι, τότε είχε στηθεί και μια ολόκληρη φιέστα.

Και να κλείσω λέγοντας γι’ αυτά που αλληλοσυγχαίρεστε καθ’ όλη τη διάρκεια της συζήτησης. Είστε έκτο χρόνο Κυβέρνηση. Εμείς υπερψηφίζουμε τις θετικές διατάξεις, που λύνουν τα όποια προβλήματα στο Κτηματολόγιο με τις συνθήκες που υπάρχουν. Είστε έκτο χρόνο Κυβέρνηση. Δεν θέλω να κάνω αναδρομή στις παλινωδίες στο Κτηματολόγιο, αλλά όταν εσείς δίνετε στη δημοσιότητα και με την επικοινωνιακή κυριαρχία που έχετε ότι ολοκληρώνεται η κτηματογράφηση θα πρέπει να θυμίσουμε τις αλλαγές διοικήσεων, τον διοικητή της μιας μέρας με τον πρόεδρο της μίας μέρας, δύο που είχατε βάλει και όλα αυτά τα οποία καθυστέρησαν.

Έρχεστε, λοιπόν και λέτε, τα καταφέραμε, ενώ έχετε να αναμετρηθείτε με τον κακό σας εαυτό την τελευταία πενταετία. Αυτή είναι η πραγματικότητα και αυτές είναι και οι καθυστερήσεις και στις επενδύσεις που υποσχεθήκατε σε σχέση και με την ψηφιακή μετάβαση και με τον τρόπο που νομοθετείτε, προκειμένου να εξυπηρετήσετε ένα αφήγημα και κυρίως αυτό το οποίο είχε ακουστεί από τα έδρανα της Αντιπολίτευσης από την αείμνηστη Φώφη Γεννηματά την πρόθεση και τη διάθεση να λειτουργεί η «Μαξίμου Α.Ε.». Αυτήν υπηρετείτε κατά κύριο λόγο και με τη σημερινή σας τοποθέτηση.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νέα Δημοκρατία ο κ. Λοβέρδος και ολοκληρώνονται οι δευτερολογίες.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Σας το είχα πει από το πρωί, από τις 10 το πρωί ότι θα πάει πολύ μακριά η σημερινή μέρα και πήγε. Όμως, ενώ είχα κάνει την παράκληση να σκεφτούμε το πόσο σημαντικό είναι αυτό το νομοσχέδιο και να το υπερψηφίσουμε όλοι, γιατί είναι θετικό για τον πολίτη, καταλήξαμε να συζητάμε θέματα που δεν έχουν απολύτως καμμία σχέση με αυτό το νομοσχέδιο.

Κατ’ αρχάς να πω κι εγώ με τη σειρά μου -και απαντώ στον αγαπητό φίλο, τον κ. Καζαμία από την Πλεύση Ελευθερίας- ότι και εμείς όλοι, δεν νομίζω να υπάρχει λογικά σκεπτόμενος άνθρωπος που να μην ανησυχεί από την κλιμάκωση του πολέμου στη Μέση Ανατολή και πολύ περισσότερο εμείς οι Έλληνες που είμαστε στη γειτονιά αυτή. Και γι’ αυτό ακριβώς τον λόγο δεν χρειάζονται ούτε ακρότητες ούτε οξύτητες ούτε υψηλοί τόνοι. Αύριο με υπευθυνότητα και συνέπεια προς το εθνικό συμφέρον συνέρχεται, όπως πολύ σωστά είπε ο κ. Καραμέρος, εκτάκτως το ΚΥΣΕΑ και θα πάρει εκείνο τις αποφάσεις που χρειάζεται για να προστατεύσει τα εθνικά συμφέροντα.

Επίσης, θα ήθελα να σας παρακαλέσω κάτι, κύριε Καζαμία, επειδή ακούστηκε εδώ στη Βουλή στην Ολομέλεια το πρωί από την Πρόεδρο του κόμματός σας, την αξιότιμη κ. Κωνσταντοπούλου, σε μια αντιπαράθεση που είχε με τον Γενικό Γραμματέα της Κοινοβουλευτικής Ομάδας της Νέας Δημοκρατίας, ότι της φέρθηκε -προφανώς το θεώρησε- άσχημα ο κ. Καλαφάτης επειδή είναι γυναίκα.

Να σας πω ότι για μας στη Νέα Δημοκρατία και υποθέτω για όλους εδώ μέσα στη Βουλή, όταν βρισκόμαστε στην Αίθουσα αυτή δεν υπάρχουν ούτε άνδρες ούτε γυναίκες ούτε κρίνονται ούτε αξιολογούνται οι Βουλευτές που βρίσκονται εδώ μέσα ούτε από τις θρησκευτικές τους πεποιθήσεις ούτε από τις σεξουαλικές τους προτιμήσεις, ούτε από το αν είναι ψηλοί ή κοντοί, αν έχουν περισσότερα κιλά ή λιγότερα.

Αποκλειστικά εδώ μέσα είμαστε τριακόσιοι πολιτικοί και αξιολογούμαστε από την αφοσίωσή μας στο Σύνταγμα, στο οποίο έχουμε υποσχεθεί υποταγή και υπακοή, από τον σεβασμό μας στον Κανονισμό της Βουλής, από τα κοινοβουλευτικά ήθη που τηρούμε και από τη στοιχειώδη θα έλεγα ανθρώπινη ευγένεια, την οποία υποχρεούμαστε σαν ανθρώπινα όντα να έχουμε. Και έχουμε δικαίωμα φυσικά να λέμε τις απόψεις μας, αλλά με ήθος και ευγένεια.

Και έρχομαι τώρα σε αυτό που άκουσα προηγουμένως. Το άκουσα και από την κ. Κωνσταντοπούλου, το άκουσα τώρα και από τον κ. Καραμέρο. Δεν ξέρω αν το είπε και κάποιος άλλος, ότι ο κ. Μητσοτάκης ήρθε και έφυγε σαν κλέφτης. Αυτή τη λέξη θα μπορούσατε να την αποφύγετε.

**ΓΕΩΡΓΙΟΣ ΚΑΡΑΜΕΡΟΣ:** Το «σαν»;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Όχι.

Θα μπορούσατε να την αποφύγετε γιατί ο Πρωθυπουργός ήρθε και μίλησε για ένα μείζονος σημασίας νομοσχέδιο, έκανε την ομιλία του και αποχώρησε, όπως και πάρα πολλοί άλλοι συνάδελφοι έρχονται κάνουν την ομιλία τους και αποχωρούν. Δεν ήταν συζήτηση σε επίπεδο πολιτικών αρχηγών, ώστε να παραμείνει εδώ για να απαντήσει στους υπόλοιπους πολιτικούς αρχηγούς. Αυτό το «σαν κλέφτης», το οποίο συνδέθηκε και με το «Μαξίμου Α.Ε.» από τον κ. Καραμέρο, κατά τη γνώμη μου υποβαθμίζει και το κύρος της Κυβέρνησης, προσπαθεί να υποβαθμίσει και να προσβάλει την Κυβέρνηση, αλλά και το έργο που επιτελεί. Δεν θα το συνεχίσουμε.

Αυτό που δεν κατάλαβα, επειδή το ανέφερε και αυτό ο εισηγητής της Μειοψηφίας, είναι τι εννοούσε με τη «MICROSOFT». Τώρα πως μπερδεύτηκε το Εθνικό Κτηματολόγιο με την «MICROSOFT» δεν το έχω καταλάβει. Η «MICROSOFT» είναι μια από τις μεγαλύτερες εταιρείες παγκοσμίως, μια από τις μεγαλύτερες εταιρείες παγκοσμίως που αν βρεθεί και επενδύσει στην Ελλάδα είναι προς το συμφέρον της Ελλάδος.

**ΓΕΩΡΓΙΟΣ ΚΑΡΑΜΕΡΟΣ:** Το περιμένουμε πέντε χρόνια.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Όταν έρθει και αν γίνει, θα είναι καλό. Διαφωνούμε. Τώρα τι σχέση έχει αυτό με την τεχνητή νοημοσύνη που θα χρησιμοποιεί το Κτηματολόγιο; Δεν ξέρω ποιος αναλαμβάνει το έργο, αλλά αν το αναλάμβανε η «MICROSOFT», ποιο είναι το κακό; Αν δεν το αναλάβει η «MICROSOFT» που είναι κορυφαία στον χώρο αυτό, ποιος θα το αναλάβει;

Να πάμε, όμως, και παρακάτω. Είδα ότι στην ουσία στις περισσότερες διατάξεις του νομοσχεδίου όλοι συμφωνούσαμε. Κάτι μικροεπισημάνσεις υπήρχαν. Σε όλα συμφωνούσαμε. Δεν υπήρξαν πραγματικές διαφορές. Στοιχειώδη λογική αν έχεις και παρακολουθήσεις τι λέει ο κάθε ομιλητής, καταλαβαίνεις ότι στη βάση του συμφωνεί. Υπήρξαν κάποιες μικροδιαφορές. Τις διευκρίνισε με πολύ επεξηγηματική και σαφή τρόπο ο Κώστας Κυρανάκης, ο Κωνσταντίνος Κυρανάκης. Εμείς είμαστε παλιάς γενιάς, το «Κωνσταντίνος» το λέγαμε «Κώστας». Δεν κατάλαβα ποια είναι η διαφορά μας.

Στον μόνο τομέα, στο οποίο δείξατε κάποια μικρή διαφορά και διαφωνία όλοι είναι στον τομέα της τεχνητής νοημοσύνης. Πράγματι εκφράσατε κάποιες επιφυλάξεις. Τις δέχτηκε ο Υφυπουργός -ο Υπουργός θα μιλήσει σε λίγο- τις απάντησε, τις διευκρίνισε σαφέστατα. Εγώ δεν βρήκα κάτι που να είναι ασαφές από τις διευκρινίσεις του Υφυπουργού και από εκεί και πέρα θα έπρεπε να σταματήσει εκεί.

Τώρα αν υπάρχει μια γενικότερη καχυποψία έναντι της τεχνητής νοημοσύνης και των νέων τεχνολογιών, αυτό υπάρχει. Υπάρχει μια παγκόσμια συζήτηση μέχρι πού μπορεί να φτάσει, τι μπορεί να κάνει, αλλά είναι ένα παγκόσμιο θέμα, μια παγκόσμια συζήτηση την οποία δεν μπορούμε να απαντήσουμε αυτή την ώρα και σε αυτήν εδώ την Αίθουσα.

Αν είσαστε γενικά κατά της τεχνολογίας και της τεχνητής νοημοσύνης, δεν τη θέλετε με τίποτα, τότε να σας πω ότι δεν είμαστε Άμις, δεν ζούμε στην εποχή του Μεσαίωνα. Καλώς ή κακώς η τεχνολογία υπάρχει. Εάν μπαίνετε, όπως σας βλέπω όλους σας στα κινητά σας, στο Instagram, χρησιμοποιείτε τεχνητή νοημοσύνη. Αν μπαίνετε στη Google, χρησιμοποιείτε τεχνητή νοημοσύνη. Αν μπαίνετε στο Facebook, χρησιμοποιείτε τεχνητή νοημοσύνη. Αν μπαίνετε στο X/Tweet, χρησιμοποιείτε τεχνητή νοημοσύνη. Εκεί είναι εντάξει η τεχνητή νοημοσύνη; Στο Κτηματολόγιο είναι λάθος; Εκεί έχετε το πρόβλημα;

Δεν έχω να πω τίποτα άλλο. Σας ευχαριστώ πολύ. Να είστε καλά και ελπίζω, έστω και την ύστατη στιγμή να επικρατήσει η λογική για το σύνολο, αν όχι το σύνολο, τις περισσότερες διατάξεις του νομοσχεδίου που είναι ευλογοφανείς γι’ αυτή την πολύ μεγάλη μεταρρύθμιση. Και γι’ αυτό ήρθε ο Πρωθυπουργός εδώ, για να τονίσει το πόσο μεγάλη μεταρρύθμιση είναι και για κανέναν άλλο λόγο και ήρθε, μίλησε και έφυγε σαν κύριος που είναι. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται η συνεδρίαση με την τοποθέτηση του Υπουργού Ψηφιακής Διακυβέρνησης, του κ. Παπαστεργίου.

Παρακαλώ, κύριε Υπουργέ, έχετε τον λόγο για δεκαοκτώ λεπτά.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι Βουλευτές, μετά από δωδεκάμισι περίπου ώρες κλείνουμε τη συνεδρίαση για ένα ακόμη νομοσχέδιο του Υπουργείου Ψηφιακής Διακυβέρνησης και οφείλω να παραδεχτώ ότι τουλάχιστον τη φορά αυτή, σε αντίθεση με τα υπόλοιπα νομοσχέδια του Υπουργείου, στα οποία συνήθως δεν συζητάμε για το νομοσχέδιο, σήμερα έγινε αρκετή συζήτηση για τον πυρήνα του νομοσχεδίου που είναι το Κτηματολόγιο.

Το είπαμε και στις προηγούμενες συνεδριάσεις, ότι το Κτηματολόγιο είναι ένα τεράστιο έργο για τη χώρα και αποτελεί σίγουρα και ένα πολύ μεγάλο έργο πληροφορικής, χωρίς να είναι μόνο έργο πληροφορικής. Και είναι ένα εξαιρετικά δύσκολο έργο, το οποίο θυμάμαι από φοιτητής στο Πολυτεχνείο, τότε που μάθαινα ότι στην πόλη μου, στα Τρίκαλα που ήταν από τις πρώτες πόλεις στις οποίες είχε ξεκινήσει η κτηματογράφηση, πως κάτι πάει να γίνει.

Τα χρόνια πέρασαν. Πέρασαν είκοσι χρόνια και ερχόμαστε τώρα πλέον να δώσουμε οριστικές λύσεις, χωρίς αυτές να είναι μαγικές, γιατί δεν υπάρχουν μαγικές λύσεις σε μια τόσο δύσκολη περίπτωση όπως το Κτηματολόγιο και η αλήθεια είναι πως αν δεν παίρναμε την τελευταία πενταετία γενναίες αποφάσεις, σήμερα προς το κλείσιμο του Κτηματολογίου, το έργο θα είχε καταρρεύσει.

Είναι τόσες χιλιάδες οι υποθέσεις οι οποίες σωρεύονται σε όλη την Ελλάδα και με τόσα και πολύπλοκα τα ζητήματα που έχουμε να αντιμετωπίσουμε που, αν δεν είχαν ληφθεί αυτές οι γενναίες αποφάσεις, τότε σίγουρα θα φέρναμε και άλλα είκοσι τουλάχιστον χρόνια για να το κλείσουμε. Και κλείνει το έργο ομαλά; Κανείς δεν είπε κάτι τέτοιο. Και λάθη υπάρχουν και προβλήματα υπάρχουν, αλλά και προτάσεις και από τη μεριά σας και από τη μεριά μας και διορθώσεις υπάρχουν και θα υπάρξουν.

Για τον λόγο αυτό θέλω κατ’ αρχάς να ευχαριστήσω όλα τα κόμματα τα οποία και τις προηγούμενες μέρες καταθέσαμε προτάσεις και πολλές από αυτές τις είδατε στις νομοτεχνικές να περιλαμβάνονται. Πλέον συμμαζευτήκαμε. Τα υποθηκοφυλακεία έκλεισαν, ο φορέας είναι ένας, άρα έχουμε έναν φορέα, έχουμε ανθρώπους συγκεκριμένους στους οποίους απευθυνόμαστε, με συγκεκριμένες διαδικασίες για να δώσουμε συγκεκριμένες τυποποιημένες λύσεις. Αυτή η πανσπερμία που υπήρχε στο παρελθόν δεν βοηθούσε στην ολοκλήρωση του Κτηματολογίου.

Τα άρθρα του Κτηματολογίου οι λύσεις και η αλήθεια για το πώς θα προχωρήσουμε αναλύθηκαν πάρα πολύ στοχευμένα από τον Υφυπουργό Κώστα Κυρανάκη ακριβώς πριν. Θα πω μόνο δύο λόγια για την τεχνητή νοημοσύνη, γιατί αναλύθηκε αρκετά και είναι ένα κομμάτι το οποίο είναι και πιο κοντά στο δικό μου γνωστικό αντικείμενο. Δεν είμαι νομικός οπότε δεν θα αναπτυχθώ σε νομικά ζητήματα, με κίνδυνο να κάνω λάθος.

**ΓΕΩΡΓΙΟΣ ΚΑΡΑΜΕΡΟΣ:** Το κόστος!

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Το κόστος; Η αλήθεια είναι, κύριε Καραμέρο, πως βρήκατε το μεγάλο σκάνδαλο και πως το ξεσκεπάσατε!

Για κάθε ένα συμβόλαιο πληρώνουμε περίπου από 0,11 μέχρι 0,30 λεπτά του ευρώ. Άρα εάν έχουμε εκατόν πενήντα χιλιάδες συμβόλαια με μια τιμή περίπου 0,20 είναι τριάντα χιλιάδες ευρώ. Είναι τεράστιο το νούμερο και φυσικά δεν είναι συγκρίσιμα με τις εργατοώρες που κερδίζονται. Αστειεύομαι. Δεν είναι θέμα κόστους. Είναι θέμα πρωτοβουλίας το να μπορέσουμε να δώσουμε νέα εργαλεία, γιατί αν βρούμε τέτοιες σύγχρονες, καινοτόμες διαδικασίες δεν θα τελειώσουμε ποτέ.

Και φυσικά η τεχνητή νοημοσύνη δεν έρχεται να αποφασίσει αν το χωράφι ή το οικόπεδο αυτό είναι δικό μου ή δικό σας. Έρχεται απλά να βοηθήσει τους νομικούς που έχουν να ξεφυλλίσουν χιλιάδες σελίδες, εκατοντάδες πιθανώς σε κάθε συμβόλαιο, να φέρουν μπροστά στην οθόνη τους αυτά τα πέντε, δέκα, δεκαπέντε σημεία τα οποία πρέπει να ελέγξουν. Μια δεύτερη ματιά και οριστική από τον νομικό του Κτηματολογίου και πλέον η καταχώριση προχωρά.

Και δεν είναι μόνο αυτή η εφαρμογή τεχνητής νοημοσύνης και δεν είναι καθόλου ευκαιριακή. Και παίρνω την αφορμή από την πρώτη σας τοποθέτηση για το αν τελικά είναι πυροτέχνημα όπως είπατε, κύριε Καραμέρο, η τεχνητή νοημοσύνη.

**ΓΕΩΡΓΙΟΣ ΚΑΡΑΜΕΡΟΣ:** Δεν είπα ποτέ τη λέξη «πυροτέχνημα».

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Την έχω σημειώσει. Εάν κάνω λάθος, συμπαθάτε με.

Είμαστε από τις πολύ πρώτες χώρες που πολύ έγκαιρα ενσωματώσαμε λύσεις τεχνητής νοημοσύνης στη δημόσια διοίκηση αρχικά με το myGov για να δώσουμε λύσεις και να ομαδοποιήσουμε τις ψηφιακές υπηρεσίες. Στη συνέχεια τρέξαμε όλα τα νομοθετήματα που απαιτούνται για να μπορέσουμε να κάνουμε χρήση τεχνητής νοημοσύνης. Ήρθε η δουλειά του Κτηματολογίου που είναι πάρα πολύ κρίσιμη. Και την ώρα αυτή έχουμε ξεκινήσει και δομούμε μια πάρα πολύ σημαντική πρόταση σε σχέση και με το τι γίνεται στην Ευρώπη, σε σχέση με τα εργοστάσια τεχνητής νοημοσύνης, τα AI Factories.

Τι είναι αυτά τα AI Factories; Είναι αυτό ακριβώς το οποίο νωρίτερα είπατε πως δεν πρέπει να γίνει και δεν θα γίνει. Δηλαδή τι; Το να μπορέσουμε να δημιουργήσουμε τοπικά οικοσυστήματα τεχνητής νοημοσύνης, να μπορέσουμε μέσα από τις δικές μας υποδομές από τον «Δαίδαλο» τον υπερυπολογιστή -του οποίου ο διαγωνισμός τρέχει τώρα και είναι στον αέρα- να φτιάξουμε αυτές τις κοιτίδες που θα λύνουν προβλήματα τεχνητής νοημοσύνης.

Τον πολλαπλασιασμό κάνατε τώρα, το 0,20 επί 150.000. Τόσο βγαίνει. Σας είδα.

**ΓΕΩΡΓΙΟΣ ΚΑΡΑΜΕΡΟΣ:** Το θέμα είναι πόσο θα το αγοράσετε, όχι πόσο κοστίζει.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Μα υπάρχει η υπηρεσία Cloud που έχουμε στο Υπουργείο μας μέσω του οποίου αντλούμε πόρους. Αλλά σας λέω και πάλι ότι το ποσό είναι αστείο προς την προσπάθεια αλλά και στην καινοτομία της σύλληψης από τη μεριά των ανθρώπων του Κτηματολογίου για να μπορέσουν να υλοποιήσουν αυτό.

Και ακριβώς επειδή δεν πρέπει να στηριζόμαστε μόνο σε κλειστά μοντέλα, στο AI Factories έχουμε τρεις άξονες. Έχουμε, πρώτον, το κομμάτι της υγείας και το πώς θα μπορέσουμε να διαχειριστούμε αυτά τα δεδομένα και να παραγάγουμε νέες πολιτικές. Έχουμε τα γλωσσικά μοντέλα. Και εδώ έχει πολύ μεγάλη σημασία να πούμε ότι σκοπός μας δεν είναι να πάμε σε κλειστού τύπου μοντέλα, αλλά να συλλέξουμε δεδομένα από συγγραφείς, από βιβλιοθήκες, από την ΕΡΤ, από το ΕΚΤ και να μπορέσουμε πλέον σε ένα ανοιχτό υπόβαθρο, σε ένα ανοιχτό μεγάλο γλωσσικό μοντέλο να φτιάξουμε πλέον κάτι πολύ αξιόπιστο για την ελληνική γλώσσα. Γιατί αν δεν καταφέρουμε να το πράξουμε, σε μερικά χρόνια η τεχνητή νοημοσύνη δεν θα μιλάει καλά ελληνικά και τότε θα έχουμε θέμα με τη γλώσσα μας. Και βέβαια ο τρίτος άξονας είναι το περιβάλλον και η βιωσιμότητα.

Αυτά, λοιπόν, είναι μερικές μόνο από τις πρωτοβουλίες που παίρνουμε ως χώρα μαζί με τον «Δημόκριτο» και πανεπιστήμια για το AI Factories. Στις 4 Νοεμβρίου καταθέτουμε την πρότασή μας.

Επίσης είπατε αν είναι στελεχωμένη η Εθνική Αρχή Κυβερνοασφάλειας ή όχι. Κάνετε λάθος. Είναι στελεχωμένη. Έχει πάνω από εκατό άτομα, Ήδη, χάρις και στην πρωτοβουλία που πήραμε να τραβήξουμε κόσμο από το υπόλοιπο δημόσιο, που θέλουν να δουλέψουν για μία τέτοια αρχή. Οπότε συνεχίζουμε δυναμικά και αποκτούμε γνώσεις.

Στις 15 Σεπτέμβρη τελείωσε ο διαγωνισμός για τις δεξιότητες και εκεί κάλεσαν τους κοινωνικούς εταίρους να έρθουν για να φέρουν προτάσεις. Και δεν ζητήσαμε να φέρουν προτάσεις μόνο για σουίτες γραφείου. Ζητήσαμε να φέρουν προτάσεις σεμιναρίων για τεχνητή νοημοσύνη, για κυβερνοασφάλεια. Άρα για πολύ σημαντικά και πολύ επίκαιρα θέματα τεχνολογίας, έτσι ώστε, όντως, να αποκτήσουμε όλοι μία κοινή βάση για το τι μιλάμε. Αυτά, λοιπόν, ως προς το Κτηματολόγιο.

Δεν θα εξαντλήσω τον χρόνο, κυρίες και κύριοι, αγαπητέ Πρόεδρε. Τρία συν ένα άρθρα, τα οποία δεν έχουν σχέση με την τεχνητή νοημοσύνη, είναι εξίσου σημαντικά. Πρώτον επέκταση της χρήσης του Εθνικού Μητρώου Επικοινωνίας. Στη χώρα αυτή πρέπει να ξέρουμε ποιοι είμαστε και αν χρειαστεί το κράτος να επικοινωνήσει μαζί μας, πώς θα μπορέσει να το κάνει. Θέλουμε το κινητό τηλέφωνο -και δεν χρειάζεται να είναι smartphone, γιατί ειπώθηκε αυτό, κι ένα απλό τηλέφωνο θα μπορούσε- για να μπορούμε να στείλουμε ένα μήνυμα για κάτι το οποίο μπορεί να συμβεί. Αλλά εάν δεν έχουμε κινητό τηλέφωνο, δεν αποκλείουμε κανέναν και δεν θα μπορέσουμε να το κάνουμε. Ζητάμε πλέον να πιστοποιήσουμε τη διεύθυνση κατοικίας έτσι ώστε να μπορεί το κράτος να σου επιδώσει οτιδήποτε με φυσικό τρόπο.

Πόσες φορές χάθηκαν δικαιώματα πολιτών επειδή δεν είχαμε σωστές διευθύνσεις ή σωστό τηλέφωνο; Πόσες φορές πρόστιμα επιβλήθηκαν και αυξήθηκαν για τον ίδιο λόγο;

Το δεύτερο άρθρο που αφορά και συσχετίζεται με το Εθνικό Μητρώο Επικοινωνίας είναι το άρθρο 27 για την κοινοποίηση εγγράφων στη θυρίδα του πολίτη. Και να διευκρινίσω, επειδή ειπώθηκε στις επιτροπές, ότι δεν αφορά δικαστικές αποφάσεις, αλλά μόνο διοικητικές αποφάσεις και έγγραφα. Συνεπώς δεν αφορά σε καμμία περίπτωση αυτά τα οποία επιδίδονται από δικαστικούς επιμελητές, όπως περιγράφονται στο άρθρο 122α του Κώδικα Πολιτικής Δικονομίας.

Η κοινοποίηση αυτή σε θυρίδα του πολίτη επέχει θέση επίδοσης και είναι πάρα πολύ σημαντικό για φορείς του δημοσίου, όταν θέλουν να επιδώσουν για παράδειγμα ένα πρόστιμο για ακαθάριστο οικόπεδο μιας και μιλούσαμε για τις πυρκαγιές και καταλαβαίνω την ευαισθησία σας. Αυτό το πράγμα για τους δήμους ήταν ένας γολγοθάς. Θα σας πω ότι μόνο στον δήμο μου -και το θυμάμαι λόγω της παλιάς μου ιδιότητας- έπρεπε κάθε χρόνο να πληρώνει περίπου 100.000 ευρώ για τις συστημένες επιστολές οι οποίες δεν έφταναν και ποτέ, γιατί δεν είχαμε σωστές διευθύνσεις. Πλέον με το Εθνικό Μητρώο Επικοινωνίας και ένα σωστό τρόπο διεπαφής του δήμου ή του κράτους με τον πολίτη αυτό θα μπορέσει να γίνει πιο γρήγορα, έτσι ώστε όλοι να είναι μέσα στην ίδια σελίδα για τα δικαιώματα αλλά και τις υποχρεώσεις που έχουμε απέναντι στο κράτος. Και φυσικά -θα το πω και πάλι- δεν αποκλείουμε κανέναν. Αν κάποιος δεν έχει δηλώσει κινητό τηλέφωνο, θα μπορεί να πάει στο ΚΕΠ και να παραλάβει αυτά τα έγγραφα.

Τέλος κάτι πολύ σημαντικό που είναι ακόμα περισσότερο εξαιρετικής σημασίας σε μια κοινωνία και σε μια ψηφιακή πραγματικότητα που αλλάζει, είναι ένας τρόπος αυθεντικοποίησης στο ελληνικό δημόσιο. Μέχρι σήμερα οι κωδικοί «TAXIS» ξέρετε πως είναι κωδικοί οι οποίοι έχουν μόνο το username και το password. Αυτό σε καμμία περίπτωση δεν μπορεί να κριθεί ασφαλές, όταν οι προκλήσεις σε θέματα κυβερνοασφάλειας έχουν αυξηθεί. Λοιπόν ξεκινάμε πλέον έναν πολύ πιο ασφαλή τρόπο -είναι ήδη έτοιμο και στημένο, απλά σήμερα το νομοθετούμε- που είναι η αυθεντικοποίηση πολλών παραγόντων. Δηλαδή μπορούμε πλέον και με το να χτυπήσει το κινητό μας, εφόσον έχουμε κινητό, smart ή απλό, να μπορούμε πλέον να δίνουμε μια επιπλέον δικλίδα ασφαλείας στους ανθρώπους που χρησιμοποιούν ψηφιακές υπηρεσίες.

Τελευταία μία μικρή αναφορά στην τροπολογία που βάλαμε -το είπα νωρίτερα και από μικροφώνου- ότι για να ολοκληρωθεί η πολύ σημαντική και για τις δύο πλευρές και τις δύο χώρες συμφωνία της Ελλάδας και της Κύπρου, πρέπει να βρούμε έναν τρόπο τα χρήματα που η Κυπριακή Δημοκρατία θέλει να στείλει στην Ελλάδα για να τρέξει ο διαγωνισμός για το Wallet, να περάσουν στην κοινωνία της πληροφορίας. Αυτό ακριβώς στην ουσία τακτοποιούμε, ένα οικονομικής φύσης θέμα.

Κλείνοντας θέλω να ευχαριστήσω όλους όσοι συμμετείχαν στη συζήτηση αυτές τις τέσσερις ημέρες, τον εισηγητή μας, ο οποίος με εξαιρετική ευκρίνεια ξεκαθάρισε με πολύ απλά λόγια τι είναι το θέμα και πώς μπαίνει σήμερα το θέμα. Και φυσικά τον Υφυπουργό, Κώστα Κυρανάκη, και όλη την ομάδα του Κτηματολογίου για την πολύ σημαντική και καθόλου εύκολη δουλειά που έκαναν όλο αυτό το διάστημα.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ κύριε Υπουργέ.

Να αναφέρω, βέβαια, και εγώ ως Προεδρεύων ότι είναι ένα νομοσχέδιο που και η τροπολογία που είχε ήταν σχετική με τις αρμοδιότητες του Υπουργείου. Και νομίζω έγινε μία πολύ ουσιαστική συζήτηση σήμερα.

Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Ψηφιακής Διακυβέρνησης: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. "Ελληνικό Κτηματολόγιο", λοιπές διατάξεις του Υπουργείου Ψηφιακής Διακυβέρνησης».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, τριάντα δύο άρθρα, μία τροπολογία, το ακροτελεύτιο άρθρο καθώς και το σύνολό του.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ολοκλήρωση της κτηματογράφησης,απλοποίηση διαδικασιών,χρήση τεχνητής νοημοσύνης & διατάξεις για τη λειτουργία του ν.π.δ.δ.«Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Νέο Άρθρο 24 (αρχικό 25) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Νέο Άρθρο 25 (αρχικό 26) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Νέο Άρθρο 26 (αρχικό 27) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Νέο Άρθρο 27 (αρχικό 28) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Νέο Άρθρο 28 (αρχικό 29) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Νέο Άρθρο 29 (αρχικό 30) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Νέο Άρθρο 30 (Υπ. τροπ. 247/11) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Ψηφιακής Διακυβέρνησης: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 554.α.)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 23.17΄ λύεται η συνεδρίαση για αύριο, ημέρα Τετάρτη 2 Οκτωβρίου 2024 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**